
MAIRONIO DRAMATURGIJA 


Bet visgi Rainys, — ėmė Jakštas kalbėti: — 
Nepaprastas tipas; poetos jį dėti 

Galėtų į dramą nukalę;, 

Savy užsidaręs, kai kartais prašneks, 

Tai tavo atidą kaip segte prisegs;. 

Jis slepia nepaprastą galią! 


(„Jaunoji Lietuva“, penktoji giesmė) 


Maironis — mūsų lyrikos tėvas, skambių eilėraščių ir poe- 
mų autorius, bet įis ryškiai matomas ir tarp pirmųjų lietu- 
vių dramaturgų. Jo libretas „Kame išganymas“ pasirodė 
1895 m., t.y. tuo metu, kai dar Vydūnas nebuvo sukūręs sa- 
vo didžiųjų tragedijų ir misterijų, kai scenai rašė A. Fro- 
mas-Gužutis, Keturakis, Žemaitė, M. Šikšnys-Šiaulėniškis, 
G. Landsbergis-Žemkalnis ir kiti klojimų teatro repertuaro 
kūrėjai. Tiesa, pagrindiniai Maironio veikalai išleisti žymiai 
vėliau — kai romantinė tautinio atgimimo banga ėmė slūg- 
ti. Bet ir juose esama tam tikro prioritetiškumo. Draminė 
trilogija — „Kęstučio mirtis“ (1921), „Vytautas pas kry- 
žiuočius“ (1925), „Didysis Vytautas — karalius“ (1930), 
libretas „Nelaimingos Dangutės vestuvės“ (1930) platesnia- 
me lietuvių dramaturgijos kontekste atrodo kaip vieni pirmų- 
jų mėginimų paanalizuoti ir suaktualinti feodalinės Lietuvos 
žlugimo temą, sistemingiau apmąstyti tautos istorinį likimą. 
Nors šalia simbolinių, psichologinių ir lyrinių Vydūno, 
V. Krėvės, V. Mykolaičio-Putino, B. Sruogos dramų Mairo- 
nio istorinės pjesės atrodo šiek tiek pavėlavusios, jose vis 
dėlto galima pastebėti tokių meninės minties pradų, kurie tik 

šiandien giliau atsiskleidžia mūsų rašytojų kūriniuose apie 
praeitį. i 

Žvelgiant iš didesnės laiko perspektyvos, nebe taip svarbu, 
kad istorinės Maironio dramos kadaise buvo įtrauktos į pa- 
radinį teatro repertuarą, kad jos buvo statomos kaip senti- 
mentalūs patriotiniai reginiai. Šiandien mūsų literatūros kla- 
siko pavaizduota senovė vargu kam gali atrodyti vien „ku- 
nigaikščių kultas“ ar „praeities idealizacija“. Atidžiau įsi- 
skaitę, čia pajusime ir skausmą, ir aitrų nerimą, ir rūstų 
tragizmą. Be abejo, tai mažiau pavykę kūrybos puslapiai, 
bet ir juose atsispindi didžio menininko užmojai, matomi 
būdingieji maironiškojo pasaulėvaizdžio atspindžiai. Me- 
tams bėgant daug kas nublanksta, nebetenka vertės, bet 
kai kas labiau išryškėja, susilieja su šiuolaikine kultūrine 
bei socialinę patirtim, sugestionuoja naujus vertinimo ir in- 
terpretavimo niuansus’. 


Dramose, kaip ir kituose savo kūriniuose, Maironis žvel- 
gia į pasaulį iš dvejopos perspektyvos. Jis reaguoja į kon- 
krečią savojo laiko ar istorinės praeities realybę ir kartu 
siekia aprėpti gyvenimą visumos žvilgsniu, empiriniuose 
reiškiniuose matydamas amžiną būties vyksmą. Maironis 
vaizduotojas krypsta į konkrečias epochos aktualijas, kar- 
tais moralizuoja, yra veikiamas vienokių ar kitokių idėjinių 
tendencijų, o Maironis mąstytojas tartum formuoja kūrinyje 
kitą regimybę, kur dominuoja ontologiniai tikrovės aspektai, 


* Maironio dramaturgija yra susilaukusi įvairių, daugiausia gana 
kritiškų atsiliepimų (Vaižgantas, V. Mykolaitis-Putinas, B. Sruoga, V. Bi- 
čiūnas ir kt) Įžvalgiai jos pagrindinius teminius motyvus, iaktogralinius 
šaltinius bei idėjinės aspiracijas analizavo V. Zaborskaitė monografijoje 
„Maironis“ (1968). Nagrinėta ši tema ir mano knygoje — „Lietuvių drama- 
turgijos raida“ (1979). 


vyrauja didžiosios žmonių aistros ir dvasiniai polėkiai, tvylo 
tiesos ieškojimų įtampa. 

Kompaktiškame keturių veiksmų librete „Kame išgany- 
mas“ blyksi daugelio svarbiausių XIX a. pabaigos socialinių 
reiškinių atspindžiai, svarstomi diskusiniai ano meto jauni- 
mo veiklos ir pilietinio bei pasaulėžiūrinio apsisprendimo 
klausimai. Spėjama, kad ir pats veikalo sumanymas yra su- 
sijęs su autoriaus poleminiu reagavimu į 1886 m. pasirodžiu- 
sią ir plataus svarstymo susilaukusią J. Šliūpo knygelę 
„Išganymas vargdienio““. Autorius netgi publicistiškai su- 
konkretina tekstą, paliečia Č. Darvino, F. Bekono, P. Prudo- 
no, E. Hartmano, A. Šopenhauerio, O. Konto koncepcijas, 
rodo maištaujančių darbo žmonių kovą, cituoja revoliuci- 
nius laisvės, lygybės ir brolybės šūkius. Veiksmo epizodų 
raida (tiksliau sakant, veiksmo fono kaita) išreiškia deši- 
niojo visuomenės sparno idėjinę rezignaciją. Iš pradžių ro- 
doma socialinio ir idėjinio aktyvumo banga, plūsteli jaunat- 
viškos nacionalinio atgimimo nuotaikos, pasklinda šiurpūs 
revoliucinio ekstremizmo atgarsiai, o atomazgoje — didak- 
tinis religinio atgailavimo, maištingų jausmų tramdymo pa- 
veikslas. Autorius čia tarytum užbėga už akių istorinei realy- 
bei: paprastai sakoma, kad tokia idėjinė krizė išryškėjo po 
1905 m. revoliucijos, tuo tarpu „Kame išganymas“ pasklido 
į žmones dešimtmečiu anksčiau — kartu su romantiškai- 
siais „Pavasario balsais“ ir poema „Tarp skausmų į garbę“ 
(pirminiu „Jaunosios Lietuvos“ variantu). 

Bet Maironis, turbūt ne vien jaunystės sentimentų veikia- 
mas, laikė šį libretą savo mylimiausiu ir geriausiu kūriniu“. 
Matyt, poetas šitaip manė todėl, kad jam svarbios buvo ne 
anksčiau minėtos paviršutinės prasmės, o vidiniai pagrindi- 
nio herojaus išgyvenimai, tiksliau sakant, lyrinė drama, si- 
tuacijos žmogiškasis universalumas“. 


> Zaborskaitė V. Maironis.— V., 1968.—P. 193—198. 
Maironis. Pavasario balsai ir Kame išganymas.— K., 1913.—P- 82. 
* Šie aspektai daugiausia ir buvo paryškinti vėliau perredaguotame 
veikalo tekste, kuris pasirodė 1913, 1920 ir 1930 m 

Kūrinio centre — veikli, audringų dvasios polėkių asme- 
nybė, kuri negali „eiti be tikslo šios žemės keliu“. Šis roman- 
tiškas herojus giminingas „Jaunosios Lietuvos“ Rainiui ir 
Maironio eilėraščių lyriniam subjektui, tik labiau egzaltuo- 
tas, jausmų ir idėjų kryžkelėse įsiaudrinęs, gyvenimo vilio- 
nių gundomas ir praradimų skausmą išgyvenantis (neatsi- 
tiktinai librete pasikartoja lyriniai „Pavasario balsų“ moty- 
vai, skamba daugelio eilėraščių parairazės ar net ištisi pos- 
mai — pvz., „Jaunimo giesmė“). Autorius jį rodo lyg Prome- 
tėją, koniliktuojantį su dievu, lyg Faustą, kurstomą šėtono 
pagundų, lyg M. Lermontovo klajūną, apraudantį savo vien- 
tulystę. Koks spontaniškas dvasios šauksmas suskamba 
Zonio lyriniame monologe, kai sumaištin patekusi jau- 
nuolio siela ieško meilės palaimos ir vidinės santarvės: 


Aš noriu tikėti, 

Aš noriu mylėti, 

Aš noriu per amžius vien meilę girdėti! 
Argi tikslas aukštesnis bebus? 


Meilė įprasminama kaip galinga žmogaus būties apraiš- 
ka. Ne veltui ši tema librete susiejama su senovinės Rytų 
kultūros atributais, apgaubiama romantiniu dekoru. Bet 
svarbiausia čia yra vidiniai herojaus dvasinės būsenos as- 
pektai. Sujaudintame monologe kalbama, kad žmogus gims- 
ta ne vien „užganėdinti norus žemus“, mėgautis hedonisti- 
niais apžavais, bet ir pasinerti į jausmų „gelmę taip begali- 
nę“, patirti „ko trokšta širdis“. Veiksmo užuomazgoje gun- 
dantis ir įkvepiantis moters grožis turi dvejopą reikšmę — 
paaštrina herojaus religinių įsitikinimų krizę ir išjudina jo 
emocines galias, savojo „aš“ gilesnį įutimą. 

Su ne mažesne poetine jėga išreikštas ir herojaus reaga- 
vimas į socialinius reiškinius. Karštas idealisias, kilnaus 
tikslo ieškantis mąstytojas ne vien komentuoja, bet ir išgy- 
vena stiprų kaltės bei asmeninės atsakomybės jausmą, susi- 
dūręs su revoliucine maištaujančių žmonių rūstybe. Jo širdį 
užplūstantis nerimas — tai nauja dvasinė sumaišties pako- 
pa, nustelbianti net ir meilės troškimą: 

Taip rūstingi tie žmonės, bet kuo jie kalti? 
Ar kad rankos pūslėtos ir pirštai nutrūkę? 

Iš jų prakaito-kraujo tu vyną geri — 

Jie į svetimą šalį keliauja aprūkę! 

Argi meilės ieškoti, svajoti saldžiai, 

Kai tiek vargšų be duonos, be stogo keliauja? 


Visi tolesni Zonio išgyvenimai — skaudi depresija. Hero- 
jų apvilia ir išduoda mylima moteris. Žmonės, kurių dvasi- 
niu vadovu jis norėjo būti, nuo jo nusigręžė ir pasityčiojo. 
Visų paniekintas, teisybės ir gėrio neradęs, pakelėj prie me- 
džio pririštas jis pasijunta lyg prie uolos prikaltas mito he- 
rojus, amžinas žmonijos kankinys. Į jo lūpas Maironis deda 
tikrą filosofinės lyrikos perlą: 


Kaip laivas ant vilnių, kaip medis nuo vėjo 
Neranda ant žemės ramumo žmogus; 

Kai tiki, jog švinta,— vėl audros užėjo 

Ir dangų užtemdė, pakirto sapnus! 

Kur galas tų marių? Kur kraštas žadėtas? 
Jo klystanti ieško per amžius mintis! 

Jau, rodos, netoli! Mojuoja žvaigždėtas, 

O tiek milijonams nematomas jis!.. 


Čia pat ima skambėti ir šekspyriško tragizmo gaida. Pa- 
sijutęs vienišas ir visų apleistas „ant žemės visos“, nutolęs 
nuo romantiškų jaunystės idealų, herojus svarsto amžiną 
būties ir nebūties klausimą. Suskamba monologas, kurį ga- 
lima dėti greta geriausių Maironio lyrikos posmų: 


Ir kam aš ant žemės? Kas liepė iš motinos įsčiaus 
Man dieną išvysti? Kam reikia manęs? 

Kas liepia man augti tarp saunorų, tarp melagysčių? 
Ir uždengė kelią, kursai, nežinau, kur nuves! 
Aplinkui tyla vien šalta!.. norints dega krūtinė! 
Atsakymo nėra!.. Ir kaipgi baisi ta tyla!.. 

Kur tikslas io būvio? Kur jo priežastis pirmutinė? 
Ar niekas to klausimo man neišriš niekada? 

Finale žmogaus akistata su dievu. Liečiami skaudūs sie- 
los disonansai. Nors herojus rodomas misteriškoje religinės 
hipnozės aplinkoje, nors svarbiausias jo oponentas dabar 
yra vienuolis Pranciškonis, filosofinė veiksmo tonacija iš- 
lieka. Paskutinėse Zonio replikose girdime visiems romanti- 
nės prigimties maksimalistams būdingą „pasaulinio siel- 
varto“ ir prometėjiškos kančios atgarsį. Iš tiesų, tai minios 
nesuprasto, nei danguje, nei žemėje tiesos neradusio prana- 
šo, prieš laiką palaužto idealisto skundas ir ironiškas 
svarstymas: 


Gal Dievas yra, bet apleido Jis žmones! 
Jis didis: nerūpi Jam mūsų karionės: 
Ant žemės tiek ašarų ir sopulių! 

Ir tiek be paguodos širdies gedulių! 

Aš ranką norėjau Žmonijai paduoti, 
Liuosybę, brolystę, lygybę sapnuoti, 
Norėjau apsaldyti skausmų nors dalį! 
Bet, o beprotys! Tavo maldos — sapnai! 
Ant žemės vien pragaras;. Dievas patsai 
Pagelbėt nenori ar rašit negali! 


Pažymėtina, kad pradiniame libreto variante Zonio maiš- 
tingumas ir skausmingas įniršis gerokai prislopintas. Fina- 
le į personažo lūpas buvo įdėti nuolankūs atgailautojo žo- 
džiai apie dievo malonę, kaltės atleidimą, „neverto sūnaus“ 
nuolankumą". Naujoje redakcijoje šios replikos nebėra. Čia 
herojus tyliai suklumpa ant kelių didelio sielvarto prislėgtas. 
Nors skamba „Gloria in excelsis Deo“, vidinė sužeistos sie- 
los drama lieka apgaubta paslapties šydu. Čia Maironis 
dar kartą pademonstravo didelio menininko nuovoką. 

Pagrindinių veikėjų trijulė — Zonis, Marys, Gražutė (var- 
dai, matyt, sąmoningai „neutralizuoti“, atsieti nuo lokalinio 
fono) — sudaro branduolį turiningai draminei intrigai. Ta- 
čiau ta galimybė ne visai panaudota. Pavyzdžiui, Gražutė, 
kuri pasirodo scenoje rytietiško mergaičių choro lydima, 


5 Maironis. Pavasario balsai. —Tilžė, 1895.—P. 78. 

paskleidžia ir romantiškos meilės, ir žemiškos erotikos kerus, 
pati blaškosi prieštaringų prigimties gaivalų veikiama, bet 
jos charakterio linija vien punktyrais nužymėta. Ironiškasis 
Marys, lyg Gėtės Mefistofelis, drumsčia Zonio sąmonę, su- 
vilioja jo mylimąją, demonstruoja cinišką požiūrį į žmones 
ir visas gyvenimo vertybes bei idėjas, bet jo kaip personažo 
funkcija yra sąlygiška, simbolizuoja negatyvius pagrindinio 
herojaus sąmonės gaivalus ir dvasinį žmogaus prieštarin- 
gumą“. Tiesa, „meilės trikampis“ suveikia. Zonio pamilta 
Gražutė patenka į ciniko Mario pinkles, apviltasis idealistas 
skaudžiai išgyvena meilės išdavystę ir, keršto aistroms 
suliepsnojus, nušauna klastingąjį konkurentą. Sukrėsta 
Gražutė aprauda savo lengvabūdiškumą ir prisipažįsta ti- 
kra meile mylėjusi vien tik Zonį. Bet šios veiksmo peripetijos 
giliau susisieja tik su pagrindinio veikėjo dvasine krize (pa- 
vyzdžiui, Zonio rauda „Tu, angele, mano sapnuotas slapčia!“ 
antro veiksmo pradžioje — vienas stipriausių lyrinės poezi- 
jos iragmentų šiame kūrinyje). 

Veikalas traktuotinas kaip monodrama. Viskas, ką išsako 
ir išgyvena Zonis, atspindi tragiškąjį Maironio lyrizmą, ku- 
ris taip egzaltuotai niekur daugiau ir nebeatsiskleidė (eilė- 
raščiuose tai dažniausiai liečiama užuominomis, slepiama 
potekstėje, pasklinda graudulio ir sarkazmo intonacijose, 
o poemoje „Jaunoji Lietuva“ dėmesys koncentruojamas į va- 
lingą, prieštaravimus įveikiančią Rainio asmenybę). Turi- 
ninga monodraminė libreto „Kame išganymas“ sandara 
teikia vilčių, kad šis mylimiausias poeto jaunystės kūrinys 
kada nors susilauks rimtos muzikinės interpretacijos, o at- 
gyvenusi siužetinė atributika ir anuometinių pasaulėžiūros 
aktualijų komentavimas beliks tik „egzotiniu“ stipraus ly- 
rinio konflikto fonu. 


“ B. Sruoga, gretindamas šiuos du personažus, pabrėžė jų dvasinio 
nesubrendimo paraleliškumą. Esą abu jie yra tų pačių gyvenimo priešingy- 
bių paveikti, „nuo pat pradžios vienas nuo kito bėga kaip du didžiausiu 
priešininku“, o iš tikrųjų yra „tiktai vėjelio pūstelėjimo aukos“. Sruoga B 
Maironis.— Kn.: Lietuvių literatūros kritika. V+1971.— T.1.— P. 458. 

Maironį mąstytoją, tragišką romantiką juntame ir trilo- 
gijoje apie feodalinės Lietuvos žlugimą. Nors čia pasinerta 
į XIV—XV a. mūsų krašto istorines realijas, narpliojami 
kunigaikščių — Kęstučio, Vytauto, Jogailos, Skirgailos, 
Švitrigailos tarpusavio santykiai, vaizduojamas lietuvių 
pasipriešinimas kryžiuočių ekspansijai ir Lenkijos didikų 
politinėms intrigoms, kartkartėmis atsiveria langas ir į pla- 
tesnę būties erdvę, pasigirsta filosofinio laiko žingsniai. An- 
tai dramos „Kęstučio mirtis“ prologas prasideda homerišku 
kreipiniu į žiūrovą ir skaitytoją, raginimu pažvelgti „ana- 
pus“, pasigilinti į amžių išmintį, pakilti virš savo pilkos kas- 
dienybės: 


Paliki už durų kasdienius vargus 

Ir pilko gyvenimo naštą! 

Lakius pabalnojęs vaizduotės žirgus, 
Nuskriski į tolimą kraštą! 

Į kraštą tamsių, neįžengiamų girių, 
Į kraštą prabočių, tėvų-didžiavyrių!.. 


Trilogijoje daug operinio teatrališkumo, etnografinio 
dekoratyvumo, patriotinio sentimentalumo, bei nevengiama 
ir kontrastingo ironijos atspalvio. Į daugiabalsį istorinių 
veikėjų kalbos srautą įsipina žodžiai iš kitos sferos, kaip štai 
Juokdario monologas, kuriuo užbaigiamas dramos „Vytau- 
tas pas kryžiuočius“ pirmasis veiksmas: 


Tiek buvo triukšmo!.. o dabar tyla!.. 
Ir taip tai visados pasaulio sūkuriuos: 
Užeis audra, net griūva ąžuolai! 
Gyvenimo, manai, nebėra ateity!.. 

Bet nusiblaivė... užsimiršo viskas!.. 
Tik vos istorijos pageltęs lapas 

Du žodžiu apie tai 

Lyg nenoroms beužrašys!.. 

Vėliau šis balsas suskamba ir visai sarkastiškai. Į nerims- 
tančių karžygių darbus pažvelgiama viską blaiviai vertinan- 
čiu žvilgsniu. Ar verta be paliovos drumsti vos tik „nurimu- 
sio gyvenimo kampelį“? Užtraukti ant žmonių galvos tiek 
. „kančių, kovų, nelaimių“, kraujo latakų ir beprasmio keršto? 
„Ir kam? Kuriems galams? Kad juos paskui / Istorija pas- 
kelbtų didžiavyriais!..“ 

Kai kurių visuotinumo parametrų galima būtų ieškoti ir 
pagrindinio trilogijos veikėjo dramatiškame likime. Kuni- 
gaikštis Vytautas, kaip ir anksčiau minėtasis Zonis arba 
„Jaunosios Lietuvos“ Rainys turi audringos, maksimaliai 
save išreikšti trokštančios asmenybės bruožų. Jis maironiš- 
kai kelia ir gina tėvynės idealą, išeina į istorijos areną, sklin- 
dant pavasario balsams ir gyvenimo džiaugsmo akordams 
(„Apimti pasaulį, priglaust prie širdies...“ — šie poeto ly- 
rikos motyvai skamba už Vytautą numirti pasiryžusios Lai- 
mutės lūpose), susiduria su bendražygių išdavystėmis ir sa- 
vanaudiškumu, vis giliau grimzta į skaudžią rezignaciją ir 
miršta dejuodamas — „O nelaimingas ašl..“ 

Tragiškiausia Vytauto, o kartu feodalinės Lietuvos likime 
yra tai, kad laisvės siekimus, vienybę ir savitarpio pasitikė- 
jimą žlugdo savieji (trilogijoje ilga virtinė krašto išdavikų 
ir prisitaikėlių — nuo eilinio pataikautojo kryžiuočiams 
Vaidilos iki karūnuoto Jogailos), o norint išsigelbėti — rei- 
kia prašyti priešų pagalbos ir užtarimo, taigi vėl einant į 
kompromisus, prisitaikant, kai ką netgi išduodant ar par- 
duodant. Šituose paradoksuose Maironis mato ne tik tautos 
likimo, bet ir apskritai žmogaus siekimų prieštaringumą. 
Trokšti laisvės, Liepsnoti didelių žygdarbių liepsna ir kar- 
tu jausti vergovės pančius ir išdavystės bei nusižeminimo 
gėdą — tai gal skaudžiausia tiek valdovo, tiek apskritai daž- « 
no žmogaus moralinių priešingybių susidūrimuose. Dramoje 
„Vytautas pas kryžiuočius“ Maironio herojus tai išsako su 
ne mažesne širdgėla, kaip ir kunigaikštis Igoris garsiojo- 
je A. Borodino operoje: 

Štai aš pokyly!.. už mano priešų skobnio! 
Visi jie linksminas, puotaudami prieš karą, 
Prieš karą, Lietuvai paskelbią!.. 

Vieniems tas karas žada gausų pelną, 
Kitiems duos garsų vardą, 

O man?.. Man brangią bočių žemę 

Pavers į pelenus ir ašarų pakalnę! 

Tr aš!.. aš pats prie to pridėsiu savo ranką!.. 
Bet kito kelio grįžt man į tėvynę nėra!.. 

O duokit man, dievai, jos valdžią! 

Jaučiu: ne veltui būsiu jos tada valdovu! 


Vytautas dramatiškiausias tais momentais, kai, siekdamas 
savo tikslo, pažeidžia etinius principus, išgirsta priekaiš- 
taujantį sąžinės balsą. Etinis šio herojaus jautrumas yra 
tolygus jo patriotiniam idealizmui, jo karžygiškai narsai bei 
politiniam įžvalgumui. Tai ne vien riteris, pasižymintis aukš- 
ta elgesio kultūra, galantiškai pagerbiantis kovos lauke kri- 
tusį kryžiuočių komtūrą („Geriausias mano draugas — prie- 
šas!..“), bet ir kenčiantis žmogus, kuris giliai jaučia pralieto 
kraujo moralinę vertę: 


O taip skurdu ir taip skaudu, 

Kad per lavonus reikia 

Prie tikslo kai kada kilniausio žengti!.. 
Ir taip bus dar ilgai! 


Nevengiama ir „iš šalies“ pažvelgti į tuos išgyvenimus, 
pasvarstyti, kodėl „vargų vargai šioj ašarų pakalnėj“, kodėl 
„žmonės kenčia ir kitus kankina“? „O gal taip reikia?.. — sa- 
ko Vytauto sesuo Danutė, — Kad nuolatinėje kovoj / Ir bręs- 
tų, ir tvirtėtų mūsų jėgos!..“ 

Vis dėlto universalieji laiko ir erdvės parametrai trilogijo- 
je nužymėti vien keliais brūkšniais. Žmogaus dvasiniai 
prieštaravimai, asmenybės, vykdančios istorinę misiją, mo- 
raliniai ir psichologiniai konfliktai čia tik numanomi, tie- 
siogiai neryškinami arba paliečiami prabėgomis. Svarbiau- 
sia Maironiui — tėvynės tema, krašto likimo drama. Visi 

veikėjai yra tik politinių įvykių dalyviai, bandantys apgin- 
ti ir stiprinti Lietuvos suverenumą arba jį griauti. Asme- 
ninių santykių gijos vienur kitur užsimezga, bet čia pat 
išdryksta ir į jokius rimtesnės intrigos kamuolius nesusiraiz- 
go (Laimutės ir Eimučio meilė „Kęstučio mirtyje“, jauno ba- 
joro Enriko ir Ragainės komtūro mėginimai pavergti Vytau- 
to sesers Ringailės širdį dramoje „Vytautas pas kryžiuo- 
čius“, lenkų didiko Sepinskio aistringi pasikėsinimai į Juli- 
jonos Vytautienės garbę tragedijoje „Didysis Vytautas — 
karalius“). Draminė įtampa atsiranda iš to, kad vaizduoja- 
mas labai kritiškas istorijos tarpsnis. Stiprėjant kryžiuočių 
ekspansijai į rytus, ryškėja Lietuvos Didžiosios Kunigaikš- 
tystės ir kaimyninių slavų kraštų gynybinio susivienijimo 
būtinybė, didėja Lenkijos valstybinė įtaka, susiskaldę lietu- 
viai (be to, ordino kurstomi smelktis į rusų žemes) atsiduria 
prie žlugimo ribos, jų laukia prūsų likimas. Vytautas labai 
herojiškai (ne tik kardu, bet ir diplomato išmintim) bando 
įkvėpti gyvybę mirštančiai Lietuvai, sustiprinti jos valstybin- 
gumą, bet visas jo ir jo bendraminčių pergales bei žygdar- 
bius persekioja juoda istorinio neišvengiamumo šmėkla. Au- 
torius sąmoningai koncentruoja dėmesį į pačius skaudžiau- 
sius įvykius (Krėvos unija, Kęstučio nužudymas, Vytauto 
bėgimai pas kryžiuočius, kunigaikščio įpėdinių sunaikinimas, 
Žemaičių atidavimas vokiečiams, karūnacijos žlugimas), 
tuo tarpu apie didžiuosius karo žygius (netgi Žalgirio mūšį, 
Vorsklą) užsimenama vos vienu kitu žodžiu. Matyt, vado- 
vautasi „Jaunosios Lietuvos“ įžangoje skelbta teze — 
„Skausmuos jėgos išaugs...“ 

Žinoma, tautinio atgimimo žadintojas Maironis negalėjo 
būti objektyvus ir šaltas minėtos istorinės situacijos analiti- 
kas. Krašto praeitis jam, kaip ir S. Daukantui, buvo nacio- 
nalinio sąmoningumo gaivintoja, moralinė amžių jungtis, 
kurią jis akcentavo tiek savo istoriografiniuose darbuose, 
tiek poezijoje, tiek dramaturgijoje. Trilogijoje nepagailėta 
pagiežingų žodžių gimtojo krašto priešams, ypač kryžiuo- 
čiams ir lenkų politikams. Pastariesiems tenka ir už vėles- 
nes skriaudas (Vytauto palaikų išniekinimas epiloge). Dau- 

gumas trilogijos veikėjų, pinančių Lenkijos diplomatines 
intrigas prieš Lietuvą, vaizduojami kaip klastingi, piktų kės- 
lų žmonės. Tik Jogaila finaliniuose epizoduose rodomas su 
tam tikru atlaidumo atspalviu, pabrėžiamas įo pasimetimas 
istorijos kryžkelėje, kaltės Lietuvai jausmas (šį Jogailos 
vidinį dramatizmą netrukus giliau išryškino B. Sruoga dra- 
moje „Milžino paunksmė“). 

Juntama ir patetinė Vytauto adoracija (kaip ir poemoje 
„Jaunoji Lietuva“), kuri ypač paplito minint kunigaikščio 
mirties 500 metų sukaktį. Bet tai žymu tik paskutinės dra- 
mos epiloge, kur tautiniais rūbais apsirengusi „prisikė- 
limo dievaitė“ pakiliai deklamuoja skambų tekstą apie ne- 
mirtingą tautos didvyrio šlovę, jo idėjų uždegančią galią. 
Tuo tarpu tragiškame veikalo finale Vytautas miršta labiau 
su kankinio negu su didvyrio aureole (jam ant negyvos gal- 
vos uždedama karališka karūna). Į ainius kunigaikštis ape- 
liuoja vien riterišku raginimu išsaugoti tautinę savigarbą ir 
sąmoningumą. Paskutiniai jo žodžiai — „Neleiskite paže- 
mint Lietuvos!“ 

Galbūt, šią repliką rašydamas, Maironis galvojo ne vien 
apie XV a. Lietuvą, bet ir apie savąjį laiką, apie netikrą nau- 
jai prisikėlusio krašto rytojų? Juk situacija buvo panaši. 
Tiek dėta pastangų pažadinti tautą iš amžių miego, nusi- 
mesti vergovės pančius, pasidžiaugti laisve, o netikrumo 
šešėlis vis tiek persekiojo. Kas bus toliau? Ar pajėgsime 
atsilaikyti? Ar nesuės tarpusavio vaidai, ar nepakeis viską 
savaip naujos, galingesnės jėgos? Todėl, kas bebūtų, — 
„Neleiskite pažemint Lietuvos“, išlikite dvasiškai nepalūžę! 

Taip vėliau istoriją aktualino savo dramose Juozas Gru- 
šas ir Justinas Marcinkevičius. 

Moralinės stiprybės tema elegiškai išplėtota librete „Ne- 
laimingos Dangutės vestuvės“. Šį kūrinį galima būtų trak- 
tuoti kaip jausmingą meilės tragediją su gausiais etnogra- 
finiais aksesuarais, liaudies dainų lyrinėmis intonacijomis. 
Bet asmeninių santykių plėtra čia visai blyški, į paviršių iš- 
kyla patriotinė patetika, tautinės savigarbos ir dvasinio tvir- 
tumo poetizavimas. 


Pagrindinė veikalo herojė -— lyg karžygių epo veikėja, 
senovinių liaudies padavimų didvyrė. Per prievartą tekinama 
už Mozūrų kunigaikščio, ji pačiame vestuvių pokylio įkaršty- 
je trenkia žemėn taurę ir čia pat prisiekia dievaitei Prauri- 
mei tapti vaidilute, kurstyti šventąją ugnį pagonių šventyk- 
loje. Pagrobta aistringai ja susižavėjusio kryžiuočių komtū- 
ro ir netekusi skaistybės, Dangutė, nors ir išvaduota iš priešų 
nelaisvės, puola į liepsnojantį laužą, renkasi mirtį, o ne gė: 
dingą gyvenimą. 

Dangutės tragedija tarytum simbolizuoja tautos vargų 
kelius, jos charakterio išbandymus. Skaisti, meilės ištikimy- 
bę sauganti, jokių kompromisų nepripažįstanti būtybė iškyla 
veikalo centre kaip pati tėvynė — Lietuva. Kenčianti, klas-. 
tingai prievariaujama ji skaudžiai aprauda savo sunkią 
dalią: 

"Ko aš sulaukiau, vos pražydusi jaunatvei? 

Tiek man gyvenimas žadėjo! Tiek svajojau laimės! 

Ir štai jau viskas baigta!.. Kaip tasai lapelis 

Nuo savo gimtojo medelio 

Esmi audros nublokšta ir purvynan drėbta! 

Tragiškas herojės moters paveikslas turėjo iškilti ir isto- 
rinėje dramoje apie Barborą Radvilaitę, kurią Maironis buvo 
pradėjęs rašyti gyvenimo pabaigoje (poeto archyve išliko 
tik pradiniai jos apmatai). 

Maironis — pirmasis žymus lietuvių poetas, paėmęs į ran- 
kas ir dramaturgo plunksną. Tad natūralu, kad jo veikaluo- 
se norime ieškoti simbolikos, perkeltinių prasmių, lyrinių 
tr filosoiinių dvasios atsivėrimų, sukauptos nuotaikos, pa- 
kylėto tragizmo, romantinio mosto, nekasdieniškai skamban- 

čios eiliuotos kalbos. Žodžiu, viso to, kuo savita poetinė 
drama. Tačiau šią dabar paplitusią dimensiją Maironiui 
nelabai galime taikyti. Nors rašęs savo dramas eilėmis, jis 
veiksmą plėtojo ir charakterius kūrė nedaug tenutoldamas 
nuo prozinių pjesių modelio, iš esmės ėjo tradicinėmis isto- 
rinės melodramos vėžėmis, vos vienu kitu atveju laisviau 
suplasnodamas poetinės minties sparnais. 

Lyrinio monologo stichija gaivališkiausia librete „Kame 
išganymas“. Čia ryškus netgi pagrindinio veikėjo vidinis 
susidvejinimas, duodąs patį stipriausią stimulą konilikto 
(kuris atsiskleidžia kaip romantiškos asmenybės sielos di- 
sonansas) raidai ir įtampai. Monodramos aidėjimą daug 
kur sustiprina sumaniai formuojamas sceninis fonas, choro 
funkcijas atliekantys vaikų balsai, maištaujanti vargdienių 
minia, užklydęs filosofas vienuolis ir kt. Tai ne vien operiniai 
reginiai, bet ir idėjų dramą suvienijantys poetinio teatrališ- 
kumo atributai. Žinoma, prie šio branduolio sunkiai dera 
publicistinio disputo schema, jos didaktinė tendencija, apie 
ką jau kalbėta nagrinėjant šio kūrinio problematiką. 

Trilogijoje apie Vytautą taip pat yra iškilus emocinės savi- 
raiškos centras — pagrindinio veikėjo paveikslas. Didysis 
kunigaikštis visose trijose dramose labiausiai imponuoja 
tuo, kad jis yra ne vien konkretus istorinis asmuo, bet ir Tė- 
vynės gyvybingumo idėja, kraštą vienijanti ir budinanti 
laisvės dvasia. Prie Vytauto galvos priartėjusi karališkoji 
karūna — lyg miražas šviečia nerimo apimtų tėvynainių 
sąmonėje ir iš esmės tampa poetiniu simboliu. Vis dėlto 
nuoseklios, šią idėją monumentaliai išreiškiančios meninės 
struktūros autorius nesuformavo. Vytautas, didelio antra- 
eilių personažų būrio apsuptas, dažniausiai susiniveliuoja - 
įvykių sraute, lieka vienareikšmė politinio veikėjo figūra. 
Poetinio žodžio koncentracijos, daugiareikšmes sugestijas 
žadinančių veiksmo peripetijų trilogijai stinga, o eiliuota 
kalba daug kur yra stačiai blanki. Perdėm konkretus situa- 
cijų ir įvykių komentavimas, buitiškas veiksmo plėtojimas 
dažnai iš dialogų bei monologų išgairina poetinę žodžio 
rimtį ir emocionalumą. 

Maironio dramose apstu tradicinio teatrališkumo, melo- 
draminio sceniškumo, būdingo ankstyvajam lietuvių teat- 
rui. Čia kaip ir A. Fromo-Gužučio, M. Šikšnio-Šiaulėniškio 
istorinėse pjesėse ar anuomet populiariame lenkų drąma- 
turgo A. Asnyko „Kęstutyje“ apstu romantinės heroikos, 
sentimentalumo, iliustratyvios atributikos. Siekiama, kad 
būtų reginys, kad mirgėtų senovinės pilys, menės ir pago- 
niškos šventyklos su šarvuotomis riterių figūromis, žila- 
barzdžiais vaidilomis ir kanklininkais, šokančio ir dainuo- 
jančio jaunimo šurmuliu. Nuolat šmėžuoja būriai personažų 
(tragedijoje „Didysis Vytautas — karalius“ jų beveik pus- 
šimtis), veiksmą stumia greitai besikeičiantys įvykiai. Rep- 
likose mintis konkretizuojama, beveik viskas išsakoma 
tiesioginiais konstatavimais. Be to, trilogijoje apie Vytautą 
dramaturginę laisvę gerokai varžo iaktografinė funkcija, 
lėtokas ir ne visada nuoseklus veiksmo tekėjimas ne itin 
vaizdingais istorinės kronikos vingiais. Meninės fantazijos 
žaismo čia mažoka. Prisimenant Vydūno istoriniams veika- 
lams būdingą filosofinę simboliką, V. Mykolaičio-Putino 
„Valdovo“ aukštą tragedijos stilių arba tokį istorinių kro- 
nikų spalvingumą bei lyrinį reftleksyvumą, koks vėliau išryš- 
kėjo B. Sruogos pjesėse, Maironio stilistinė ir žanrinė eks- 
presija atrodo gerokai apsilpusi. 

Lyriniai sceninės kompozicijos niuansai istorinėse dramo- 
se autoriui mažai terūpėjo. Eksponuojami efektingi įvykiai, 
vengiama statiškumo, sužadinami patriotiniai jausmai, ir to 
gana. Tačiau vienu kitu atveju pajuntame ir subtilų drama- 
turgo braižą, emocinę veiksmo potekstę, išmoningai sufor- 
muotą meninį tekstą. Antai paskutiniosios trilogijos dalies 
baigiamajame veiksme nuo pat pirmųjų scenų telkiasi neri- 
mo debesys. Personažai pasirodo po du, po tris, pasikeičia 
trumpomis replikomis. Daugiausia tai klausimai be aiškaus 
atsakymo. Turi įvykti Vytauto karūnavimo iškilmės, svečių 
gausu, o tvylo nejauki nežinia, bauginantis laukimas dvelkia 
šiurpu, ir tai išraiškingai perteikiama dialoguose: 

IH Tarnas 
O ar girdėjote! Trakuos 

Krauju paplūdęs, sako, ežero vanduo! 
O ties Smolensku matę vilką be odos, 
Kaip kruvinas per girią skriejęs. 


II Tarnas 
Jūs liaukitės kalbėję tokius daiktus! 
Net šiaušias ant galvos plaukai! 


IV Tarnas 
Aš pats šiandieną, vos saulutė patekėjo, 
Žiūriu, užslinko ant mėnulio juodas taškas 
Ir pasirodė ant dangaus juoda karūna! 


Beveik viso šio veiksmo metu scenoje sukinėjasi Švitri- 
gaila. Jo sarkastiškos replikos, neaiškios užuominos, netikėti 
šiurkščios jėgos prasiveržimai didina įtampą. Tai pikta le- 
miantis personažas, kuris tarytum diriguoja tragišką finalą. 
Makabrišką atomazgą vos ne groteskiškai nuspalvina kan- 
clerio Sepinskio bandymas sugundyti Julijoną Vytautienę 
tuo momentu, kai didysis kunigaikštis lemtingai krinta nuo 
pabaidyto žirgo. „Proziškomis“ priemonėmis kuriamas ne- 
kasdieniškumo, galima sakyti, oratorinio vyksmo įspūdis, 
ir todėl epiloge taip natūraliai jau gali suskambėti baladiš- 
kas Amžių Balsas, filosofiškai apibendrinantis užsibaigusią 
žilos praeities viziją: 


[Į aklą bedugnę, mirties ir gyvybės šaltinį, 

Kaip saulė į vakarus slenka ir Žmonės, ir amžiai... 

O kiek tais negrįstais keliais jau tautų nukeliavo! 

Jų tolimos aimanos... pergalių šūkiai nutilo! 

Tik pėdas kai kur didžiavyriai ant žemės įspaudė!.. 

Tik balsas slaptingas... kai kam... iš anapus prabyla!.. 


Maironio veikalai gerokai monotoniški. Juose vyrauja rim- 
ties, graudoko iškilmingumo nuotaika. Tačiau retsykiais 
nevengiama ir kontrastingų intonacijų. Vienur kitur, kai 
orūs politiniai veikėjai sprendžia lemtingas problemas, ne- 
tikėtai įsiterpia kurio nors rūmų juokdario parodijinis ka- 

lambūras, ir viskas akimirksniu nušvinta kita šviesa. Netgi 
tokiame vienspalviame, apeiginių dainų pynėmis apipintame 
kūrinyje, kaip „Nelaimingos Dangutės vestuvės“, vaidilutės 
pagrobimas vyksta beveik humoristiniame pakrikusios šven- 
tyklos fone, kur strapinėja nuo midaus apkvaitę šventos ug- 
nies saugotojai, o vyriausias Kūrėjas pirkliškai derasi su 
dievų pagalbos prašančia moteriške dėl linų kuodelio — kad 
esą už tokią menką auką ji norinti daug malonių išmelsti. 
Maironio draminė poetika itin demokratinė. Orientuotasi 
ne į išrankius teatro gurmanus, o į plačius visuomenės 
sluoksnius. Matyt, būta troškimo populiarinti žmonėse kraš- 
to istoriją, scenine forma gaivinti tautos atmintį. Žodžiu, 
ieškota to paties adresato, kaip ir rašant „Pavasario balsus“, 
„Jaunąją Lietuvą“, „Raseinių Magdę“ bei kitus kūrinius. 


Apie Maironio poeziją kadaise buvo išsitarta labai kate- 
goriškai — paseno. Apie jo dramas dar lengviau tai pasaky- 
ti. Vis dėlto ne viskas čia atgyvenę. Yra šiuose veikaluose 
gyvas tautos žadintojo troškimas pažinti krašto istorijos tie- 
są, pereiti skaudžius tėvynės kančių kelius, išaukštinti jos 
heroizmą ir dvasinę ištvermę. Maironis neliko vien karžygiš- 
kumo apologetas, žilos senovės idealizuotojas, nes gilinosi į 
praeitį su tikro istoriograio kruopštumu ir ieškojo ten dra- 
matiškų nacionalinės patirties momentų, į daug ką žvelgė 
iškilaus mąstytojo žvilgsniu, vienaip ar kitaip paliesdamas 
ir universalius žmogaus būties koniliktus, skausmingus 
romantinių herojų išgyvenimus. Maironio dramų veiksmas 
nėra uždarytas vien<nutolusių amžių rėmuose. Jo praeitis 
atgręžta ir į dabartį; giliai ji susijungia ne tik su V. Krėvės, 
B. Sruogos, V. Mykolaičio-Putino, bet ir su šiuolaikinės mū- 
sų dramaturgijos kontekstu, naujais mūsų literatūros mė- 
ginimais atgaivinti istorinę tematiką. l 

O svarbiausia turbūt tai, kad visa, kas Maironio parašyta, 
mums yra ne vien literatūrinis tekstas, ne vien meniškumo 
etalonas. „Mes žinome daug didesnių poetų už Maironį,— 

kalbėjo šio klasiko 100-ųjų metinių minėjime V. Mykolai- 
tis-Putinas, — tačiau Maironis mums kažkas daugiau negu 
jie. Ne savo raštų gausumu, ne tematikos svarumu, ne poeti- 
niu artizmu, o savo lietuviško žodžio galia ir poveikiu mūsų 
sąmonei, — žodžio, padėjusio mums rasti save, apšispręsti 
ir visą amžių pasilikti su savo kraštu, su savo tauta“. 

Gal ir nelengva išvesti Maironį į modernią šių laikų sceną. 
Bet, kita vertus, dabartinis teatras tiek daug turi galimybių 
nušveisti ir pablizginti ilgai nejudintus tekstus, priartinti 
klasiką prie naujų gyvenimo reikmių, naujų tautos ir žmo- 
gaus likimo problemų. Šiaip ar taip, Maironis dramaturgas 
turėtų išlikti — jei ir nevaidinamas,; tai nors skaitomas. Jis 
turi būti žinomas ir prieinamas. 


Jonas Lankutis 


7 Mykolaitis-Pulinas V. Raštai.—V., 1969.—T.10.—P. 592. 

DRAMOS 


KAME IŠGANYMAS 


Keturių aktų libretas 


PIRMASIS AKTAS 


Rytas. Saulė šviečia. Abudu Milvydu. Jų maži vaikai bė- 
ginėja po sceną, taip dainuodami 


PIRMASIS 

Kaipgi saulutė blizga gražiai! 
ANTRASIS 

Sveikina žiedus jos spinduliai; 
TREČIOJI MERGYTĖ 

Pievos žaliuoja ir plevėsuoja, 
KETVIRTOJI 

O plaštakėliai ore siūbuoja. 
VISI KARTU 

Pievos žaliuoja ir plevėsuoja, 

O plaštakėliai ore siūbuoja. 
PIRMASIS 

Čiulba paukštyčiai, skrysta aukštai; 
ANTRASIS 

Linksmina žmogų saldūs balsai. 
TREČIOJI 

Saulei giedokime, rankomis plokime 
KETVIRTOJI 

Ir apsikaišę rūtą pašokime! 
VISI KARTU 

Saulei giedokime, rankomis plokime 

Ir apsikaišę rūtą pašokime! 


MILVYDIENĖ MOTINA 


Iš lengvo 


Vis tai vis surėdė vien gerasis Dievas: 
Jis, uždegęs saulę, taip išpynė pievas. 

VISI VAIKAI KARTU 


Greičiau 


Vis tai vis surėdė vien Aukščiausis Dievas: 
Jis, uždegęs saulę, taip išpynė pievas. 


Vaikai mėgina šokti dainuodami: 


Sėjau rūtą, sėjau mėtą, sėjau lelijėlę, 

Sėjau savo jaunas dienas kaip žalią rūtelę. 
PIRMASIS 

Bet debesys juodos padangėmis traukė, 
ANTRASIS 

Ir griovė perkūnas, ir metė žaibus. 
TREČIOJI 

O žmonės iš baimės mirties vien belaukė; 
KETVIRTOJI 

Ar Dievas tai darė? ar Dievas baisus? 
VISI KARTU 

Kad griovė perkūnas ir metė žaibus? 

Ar Dievas tai darė? ar Dievas baisus? 
MILVYDIENĖ 

Vis tai vis surėdė galingasis Dievas: 

Atgaivino orą ir pagirdė pievas! 
VISI VAIKAI KARTU 

Vis tai vis surėdė galingasis Dievas: 

Atgaivino ir pagirdė pievas. 
MILVYDAS 

Vaikučiai, saulutė ne visada šviečia; 

Kai kartais ir audros, ir skausmas paliečia. 

Auklėkite Dievą širdy: 

Jums bus parama ateity! 
VISI KARTU 

Auklėkime Dievą širdy: 

Mums bus parama ateity! 


Visi nuo scenos pasišalina 

ZONIS 
Kurs aniems nematomas iki šiol tylėjo, pasirėmęs į medį 


Nekalta kūdikystė! Jai niekas nerūpi; 

Po sparnu matušėlės lyg paukštis sau tupi;. 
Nepažįstamos jai skaudžios dvasios karionės, 
Kur taip vargina, spaudžia ir pargali žmones. 
O tačiau nelaimingas tas laikas ateis: 
Praregės nenorėjus! Tada sopuliais 

Jai krūtinę įgels abejonės žaltys, 

Ir ji Dievo kaip aš Danguje nematys! 

Kaip laimingas sau būčiau, kad vėlei tikėčiau, 
Kad tą šventą jaunystę grąžinti galėčiau! 

Bet išblyško aušra, nes diena jau nušvito! 
Bet ir kelias pražuvo... ir nėra man kito! 


Tame laike pasirodo scenoje Marys 


MARYS 
Tu vis lyg ko ieškai! Tau gaila jaunystės! 
Tau gaila sapnų nekaltos melagystės! 
Ar kūdikiu būti nustosi kada? 
Ar žemės nebus niekados tau gana? 
Tikybos aklos jau praėjo laikai: 
Kam trokšti tamsybės, kad šviesą matai? 
Kam ieškai Dangaus, kai be jo mums gerai? 


ZONIS 
Bijau tavo proto kaip peilio skaudaus: 
Jis man nenutildys to balso vidaus, 
Kurs sako taip aiškiai, jog gema žmogus 
Ne vien užganėdinti norus žemus. 
Ar veltui įkvėpta į karštą krūtinę 
Tą jausmų plačių gelmę taip begalinę? 
Ar veltui daug trokšta nesoti širdis 
Ir kelia nuo žemės į aukštą akis? 
Tikėti šiandieną ir man gal sunku!.. 

Bet eiti be tikslo šios žemės keliu, 

Be tikslo aukštesnio?.. O ne, negaliu! 
MARYS 

Be tikslo aukštesnio?.. O kiek tai žmonių 

Gyvena ir miega be norų tokių!.. 

O ką? argi jiems negerai? 

Gyvenimas — trumpas kaip sapnas saldus! 

O kas ten mums mirus?.. gal nieko nebus! 

Kam kvaršinti galvą tikrai? 

Geriau pasakyk, moteriškė graži 

Su tais armoriukais... iš kurgi tai ji? 

Ar būtų brangi jos širdis? 

Kai žengia — deivė! O tie tamsūs plaukai!.. 

Lyg gundina, rodos, piktasis patsai; 

Gali pražiūrėti akis! 


Girdėti iš tolo giedant mergaitę maloniai, jautriai, pakiliai, 
bet žodžių suprasti negalima. Zonis ir Marys klausos. Gies- 


mė eina artyn. Galop nutyla 


ZONIS 
Po valandėlės 


O kaip ta siela giesme jausminga 
Žadina viltį malonią! 

Argi bebūtų ji taip galinga 

Man nuraminti skaudžią karionę? 
Kaip tikėti norėčiau, 

Jog mylėti galėčiau 

Be rūpesčio, amžiais, giliai! 

Gal ir antro gražaus 

Nebereiktų Dangaus! 

Gal nušvistų man tamsūs keliai! 


Girdėtis vėl mergaitę giedant kas kartą artyn, bet žodžių vis 
dar suprasti negalima. Zonis ir Marys nutilę klausos; galop 


pusaiškiai galima suprasti už scenos: 

Tarp pakalnių plačių žalias medis linguojas; 
Du balandžiu meilingai bučiuojas. 


Išeina į sceną Gražutė mergaičių būry 


VISOS GIEDA 
Ant kranto Nerbudos pavėsiai banano 
Keleivį per kaitrą vadina; 
Ten Gangeso vandenys sielas išgano 
Ir jas į Nirvaną masina! 
Po medžiais alyvų, kur palmių viršūnės 
Užmato ribas Kandagaro, 
Prisėsk padūmoti saldžiai ant alkūnės, 
Kaip Višnu ten dangų atrado! 
Kaip, gerdamas balsimą ir timiamą, 
Vijaza ten Nalį dainavo; 
Graži Damajantė, kaip liepė jai Brama, 
Už tai jį sapne pabučiavo. 

GRAŽUTĖ 


Gieda solo 


Kas be meilės užbaigs trumpą žemės kelionę, 
Neapkaitinęs savo krūtinės, 

Ar suprasti galės šventą ugnį malonią? 
Tą, kuriai nėra dvasios gelžinės, 
Kurios neuždegtų jinai, 

Kaip perkūno žaibai, 

Liepsna pabučiavus karštai!.. 

O kaip sapnas gražus 

Ji per amžius išbus! 

Pabučiavimas jos — tai dangus! 
Motinėlė graži, tu pasaulė plačioji! 
Supratai savo tikslą gražiausį: 
Apsikaišius žiedais apie meilę dūmoji 
Ir manęs, ar aš myliu, lyg klausi! 
Norėčiau, gražioji, mylėti... 

Sau draugą turėti, 

Jį amžiais meiliai glamonėti!.. 
Prie krūtinės karštos 
Glausčiau jį visados, 
Nebereiktų jam meilės kitos!.. 


ZONIS 


Čia tiktai pasergi Zonį ir nutyla 


Kas nors tu esi, gydai mano kančias! 
Giedok! kam nustojai giedoti? 

Ko trokšta širdis, gal nors kartą supras! 
Nors kartą nustos gal vaitoti! 

Giedok! o giedok! Tavo balsas jautrus 
Taip perima širdį kiaurai! 

Jau, rodos, tikiu, jogei arti dangus, 

Jog švinta užtemę rytai! 


Su didžiu jausmu 


Aš noriu tikėti, 

Aš noriu mylėti, 

Aš noriu per amžius vien meilę girdėti! 
Argi tikslas aukštesnis bebus? 

Kad vargsta taip žmonės, 

Kad žudo karionės, 

Sesute, būk angelu mano kelionės! 
Nuramink, užmigdyk man skausmus! 


GRAŽI 


Kas tavęs nemylėtų, 

Ar širdį turėtų? 

Aš myliu... taip liepia širdis atvira! 

Ir minėsiu tą vieną 

Brangiausią man dieną, 

Kad prisiekiau tavęs neapleisti jau niekada. 


MARYS 


Kurio Graži buvo už medžio nemačius 


Niekada!.. 
Cha cha cha! 

ANTRASIS AKTAS 


Vidudienis. Toli matytis dirbtuvės. Arčiau laukas, per kurį 
iš miesto eina kelias. Uždangai pakilus, nuo scenos išeina 
Marys ir Gražutė, meiliai apsikabinę ir taip dainuodami: 


Apkaišę kasas mirtų stiebais žaliais, 

Gyvatos išgerkim saldumą! 

Juk laikas taip bėga! Ruduo kai užeis, 

Jis veido užtemdys skaistumą! 
CHORAS 


Eidamas per sceną 


Trumpos žemės linksmybės, 
Kaip žolelės laukų: 
Vysta veido gražybės, 
Bijo ryto miglų. 
Eina dienos ir metai: 
Daužo audros, verpetai; 
Tik vyras šalnas išturės! 
Bet Žžolelė gražioji 
Ir mergaitė silpnoji 
Paliks be kasų ir garbės! 
Trumpos žemės linksmybės, 
Kaip žolelės laukų: 
Vysta veido gražybės, 
Bijo ryto miglų. 
Mirties dalgis nušvis: 
Mėlynąsias akis 
Užmerks, kaip užmerkė kitiems! 
Vienas vardas beliks!.. 

Ką numiręs sutiks, 
Ar mums bežinoti menkiems? 


„Choras išnyksta 


ZONIS 
Scenoje pasirodęs 


Tu, angele, mano sapnuotas slapčia! 
Buvai man atdarius nežinomą šalį!.. 

Bet kam atminimais sloginti save? 
Negrįš! Nebegrįš, kas sugrįžti negali! 
Ieškojau širdies krūtine kruvina; 
Mylėjau, kiek gali mylėti širdis! 

Bet meilės skaisčios tau dabar negana: 
Šiandieną Marys tau: bučiuoja akis! 

O būk sau laiminga, jei būti galėsi!.. 
Bei argi Marys tavo sielą supras? 

Ar taip jis mylės? O, ir tu gal kentėsi!. 
Ir mano tada gal atjausi žaizdas! 

Nuo žemės norėjau taip, rodos, mažai: 
Vien atilsio trumpo kaip sapno meilaus! > 
Ir to be širdies pavydėjo jinai! 

Tai kas gi man lieka? Kas lieka toliaus? 


Girdėtis daug balsų, negerai sutariančių kas karig artyn. 
Ūkininkai vargdieniai — vyrai, moterys, vaikai — eina per 
sceną, skurdžiai giedodami 


VARGDIENIAI 
Ūkę ir kraštą didžtufrčiams palikę, 
Eisim, kur akys ir kojos nuves; 
Gal, nors ant kryžkelio laimę sutikę, 
Kiauras pakreipsime sau kepures! 
Sveikos tėvų pasilikite šalys, |. 
Ašara, prakaitu mūsų aplietos! 
Vargšą visur užmatys Visagalis; 
Kitos priglaus nepažįstamos vietos. 

Nėra teisybės ant žemės plačios, 
Auksas tik viską ir gali, ir daro: 

Nėra ant jo nei drausmės, nei valdžios, 
Vargdienį žmogų kaip šunį jis varo!.. 
Vyrai, jūs ąžuolai! 

Moters, jūs skarmalai! 

Puspliki, tekini 

Jūs vaikai — žiogail.. 

Trauksme į kelią kas kartą tolyn; 
Barkšos mums kaulai kas dieną nuogyn! 
Gal užsidirbsme nors ant sausos 
Duonos juodos! 


ZONIS 


Į kokias tai traukiate, broliai, šalis? 

Dėl ko ta rūstybė ant alkano veido? 

Tr jus gal nuvylė sapnuota viltis? 

Ar Viešpats maldos neišklauso? apleido? 


VARGDIENIAI 


Ne Dievas apleido, tik žmones pikti; 
Užtektų juk vietos ant žemės plačios! 
Bet virkdo didžturčiai; jų duona — karti, 
Ir kaipgi čia vargšui viltis neatstos? 
Gerai sau ponaičiams, kai rūmai jų žiba: 
Gal švilpauti dainas: jiems dirba tarnai; 
Bet vargšui lopai ant pečių vien tik kyba, 
Ir jam vien Amerika kvepa tiktai. 

Marys pargabeno sau kokią ten Marę; 

Jų pokyliams reikia nemaž pinigų: 
Pardavęs dvarus, mus nuo žemės pavarė, 
Ir eik po velniais iš pastogės tėvų! 


Išeina 


ZONIS 


Taip rūstingi tie žmonės, bet kuo jie kalti? 
Ar kad rankos pūslėtos ir pirštai nutrūkę? 
Iš jų prakaito-kraujo tu vyną geri, — 

Jie į svetimą šalį keliauja aprūkę! 

Argi meilės ieškoti, svajoti saldžiai, 

Kai tiek vargšų be duonos, be stogo keliauja? 
Prakaitavę per kiauras naktis, vargdieniai 
Visą uždarbį gali suimti į saują! 
Kai didžturčiai be rūpesčio lošia būbnus, 
Kai šimtais leidžia grašį po svetimą šalį — 
Vargšas ašaras geria ir valgo pelus, 
Ir teisybės geruoju atrasti negali! 
O tos žaizdos taip skaudžios ar vienos tiktai 
Ir taip spaudžia, ir graužia, ir virkdo žmoniją? 
O, pažvelk tik plačiau! Ką ant žemės matai? 
Spaudžia tautos tautas, ir naikina, ir rija! 
Galios viršus visur! Kruvini jos keliai! 
Vis tai kova už būvį, kaip Darvinas sako!.. 
Ne, ne meilės ieškoti, sapnuoti saldžiai, 
Reikia vaisto žaizdoms, reikia naujo mums tako! 
Girdėti už scenos kaskari artyn dainuojant 

Gaudeamus igitur, 

Juvenes dum surnus! 

Post jucundam juventutem, 

Post molestam sanectutem 

Nos habebit humus. 


STUDENTAI 


Vita nostra brevis est, 
Brevi finietur; 

Venit mors velociter, 
Rapit nos atrociter, 
Nemini parcetur. 
Vivant omnes virgines, 
Faciles, formosae! 
Vivant et mulieres 
Tenerae, amabiles, 
Bonae, laboriosae! 
Pereat tristitia, 
Pereant osores, 
Pereat diabolus, 
Quivis antiburschius, 
Atque irrisores! 

ZONIS 
Ne tai jau dainai! Ne tai išpultų, broliai! 
Skambėt iš krūtinės jaunos! 
Dainavo amžiais jaunimas taip lig šiolei, 
Bet argi ilgai taip giedos? 
Kai žmonija kas dieną vaitoja baisiau, 
Ar dainuoti be rūpesčio taip ir toliau? 
Žmonijos dejavimai,— 
Jūsų juokavimai... 
Ar ironijos reikia daugiau?! 
STUDENTAI 
Jei raudą sau nori raudoti, raudok! 
Tik mums tais šešėliais juodais neužstok: 
Verkšlenti bus laiko gana! 
Bet jei uždainuoti ką gera gali, — 
Užtrauk! Jei.patiks, mes pritarsme visi: 
Ne taip bus nuobodi daina! 
ZONIS 


Rečitatyvu 


Gerai! uždainuosiu aš giesmę jums naują, 

Tik vien ne taip linksmą, kaip laukiate jūs. 

Jei esate vyrai, sujudins ji kraują!.. 

Jei vis dar vaikai, tai ant vėjo pražus! 
Gieda 

Kas vargdienį žmogų, beturtį priglaus, 

Kad nulemta rūmams žibėti? 

Kas širdį parodys, varguolį užjaus, 

Kad nėra už tai kam mokėti? 

Bepigu didžturčiui: jis auksą paskleis,— 

Šimtai sieks jo rankos bučiuoti. 

Beduoniai jam lauką eis dirbti būriais, 

O jis pasiliks bekekšuoti! 

Kame gi teisybė? Ar žmonės visi 

Nelygūs, ar vargšas, ar ponas? ` 

Kodėl gi vienam šviečia rūmai keli, 

Kitam gi nelopytas šonas? 

Lygybę, liuosybę, brolystę visų... 
Šitai, kas giedoti jaunimui! 

Tegul! gi ir turtai, ir jungas vargų 
Bus lygūs visam sutvėrimui! 


Paskutinėms eilėms pradeda pusbalsiu pritarti ir studentai. 
Tuo tarpu pradeda pasirodyti iš užpakalio apiplyšę darbinin- 
kai, kurie taip pat rūstai pritaria. Zonis kaskart gieda 
karščiau 
VISI 
Jau visi aiškiai 

Užtrauksme naują giesmę, broliai! 

Kurią įaunimas tesupras! 

Ne taip dainuosme kaip lig šiolei: 

Kitas mąstysime dūmas! 

Drąsiai, aukštai 

Pakils balsai, 

Uždegs šalčiausį kraują: 

Užgims darbai, 

Nušvis žaibai, 

Pradės gadynę naują! 

Į darbą, broliai, vyrs į vyrą! 

Drąsiai su noru prakilniu! 

Paimsme kardą, mokslą, lyrą 

Ir žengsme naujesniu keliu! 

Drąsiai, aukštai 

Pakils balsai, 

Uždegs šalčiausį kraują ir t. t. 


Uždanga nusileidžia. Balsai dar girdėtis, bet neaiškūs 


TRETYSIS AKTAS 


Pa.akarys. Kelias medžiais nusodintas. Stovi trys vyrai au- 
l galoti, sagtiniais diržais persijuosę 


VIENAS 
O ką gi, brolyčiai, išalko skilvys, 
Ir gerklę suvilgyti laikas seniai! 
Kur uždarbį gauti? Stypsok, vargdienys: 
Didpilvio nei vieno! Nususę keliai! 
VISI 
Kas vargdienį žmogų beturtį priglaus, 
Kad nulemta rūmams žibėti? 
Kas širdį parodys, varguolį užjaus, 
Kad nėra už tai kam mokėti? 
Bepigu turtingam! Jis auksą paskleis: 
Šimtai sieks jam rankos bučiuoti! 
Beduoniai jam lauką eis dirbti būriais, 
O jis pasiliks bekekšuoti. 
VIENAS 
Pusbalsiu 


Ts!.. Bet iš lieso ponaičio mėsos 
Išalkusiam maža naudos! 

ZONIS 
Giedokite, broliai! Dėl jūsų vargų 
Bus balsimu toji giesmė! 
Lygybė, brolystė, liuosybė visų — 
Tai auštanti jūsų Žvaigždė! 

VISI BURAI 


Rūsčiai 


Mažai iš dainavimo pelno bebus;, 
Geriau, jei taip doras esi, 

Iš savo mašnos iškratyk skatikus, 
Tai būsime lygūs visi. 


Girdėti ploni balsai; kas kartą dainuoja arčiau. Saulė 
arti laidos 
KETURI VAIKAI 


Bėgdami per sceną 


Ryto! vis ryto!.. Kaip prailgo belaukti! 
Pavasaris mielas išaušo seniai; 

Rugiai sužaliavę pradėjo jau plaukti... 
Vis nėra tėvučio! nedulka keliai! 
Šiandieną! šiandieną nors kartą jau vieng!.. 
Šiandieną priglaus prie krūtinės visus! 
Juk sakė matutė, kad grįžta šiandieną; 
Ir gal nebetoli tėvutis brangus! 
Greičiau, tekini! 

Saulė leidžias graži; 

Šiandieną!.. Juk jau ne ryto! 


Girdėti moteriškės balsas: uhu! Vaikai truputį nutilę ir 
paskui atsisukę atgal 


Tai tėtušis kitu 
Gal pargrįžo taku, 
Nes šaukia matutė namo! 


Išnyksta 


ZONIS 
O, laimingas jisai! 
Taip į} myli vaikai;. 
O jo vardas bus amžiais garsus: 
Nors didžiūnų kilmės, 
O taip nieks nemylės, 
Kaip jisai numylėjo vargšus. 
Bočių brangią tėvynę 


Jis kaip milžinas gynė. 
Taip per seimą dar nieks nekalbėjo 
Už brolystę, liuosybę, 
Už beluomę lygybę;. 
Kas negerbs taip brangaus apgynėjo? | 
BŪRAI 
Rūstai 


Už lygybę, už lygybę, bravo! 


ZONIS 
Pamatęs iš tolo Miloydą 


O, antai ir jisai, linksmas grįžia patsai! 
Būk pasveikintas mums! Laukia broliai liuosi, 
Apgynėjo brangaus išsiilgę visi. 


BŪRAI 


ironiškai 


Laukia visi, laukia visi. 


MILVYDAS 
O, kaip miela išgirst kalbą savo šalies! 
Kaip saldu, kad pasveikindamas ranką išties 
Tau brolis, ilgai nesimačius! 
Jau užmiršti vargus, 
Nes tėvynės dangus, 
Jos žemė, tau širdį sukračius, 
Džiaugsmu sušildo, 
Ramiai nutildo 
Sielos jausmus! 
Būkit, broliai, pasveikinti mano šalies! 
Ir tu, vargše darbštus, kurs prieš aušrą kelies 
Į darbą, tėvynės artojau! 
Esme broliai visi, 
Ta idėja graži 
Ne mano, nors ją ir užstojau; 
Tautų liuosybė, 


Luomų lygybė 
Eina pati... 


Saulei nusileidus greitai temsta 


BŪRAI 


Ironiškai 


Mes sau būrai aprūkę, kurgi mums besuprasti, 
Ką ten nutarė seimas ar galvočiai liuosi! 

Bet sunku įtikėti, o sunkiau dar atrasti, 

Kad sau lygūs ir broliai būtų žmonės visi. 
Rods, taip moko tikrai katekizmo pradžia; 

O jei nutarė taip ir didžiūnų valia, 

Tai iškratęs tuojau muštinius iš makšnos, 
Tavo broliams paberk dėl lygybės pilnos! 


Rodo revolverį 


MILVYDAS 


Nustebęs 


Sulyginta mus; skaudūs pančiai nukrito 
Nuo vargdienio kaklo! Bet argi tik tam, 
Kad vienas pripuolęs išplėštų kitam, 

Ką pats neuždirbęs išlaidys ryt6? 
Darbuokimės lygiai, kiekvienas kaip gali, 
O prakaitas lygus sulygins visus; 
Kiekvienas teisingą atims savo dalį, 

Ir skyriaus tarp pono ir būro nebus. 


BŪRAI 
Cha cha cha! 
ZONIS 


Palaukite, broliai! Kad valdžios iširs, 
Išrinksme kitas, jos turtus padalys; 
Jos darbą ir uždarbį lygų paskirs, 

Ir bus tarp visų šventas, lygus ryšys: 


4i 


Ir brolis ant brolio daugiau nebepyks. 
Kai sąlygos bendros Prudono“ įvyks. 
BŪRAI 


Ironiškai 


Cha cha cha! Cha cha cha! 

Tinka mums ta šneka!.. 

Tik, broli, atmink, jogei jaunas esi: 
Įkris tau į akį mergaitė graži, — 
Prakiši nemaž pinigų; 

Mes — būrai sukumpę! Atšalus krūtinė! 
Mus gali sušildyti vien tik degtinė: 

Ir mums nebeliks pinigų! 

Tasai, nei linksmybių, nei vyno gardaus 
Negerdamas, pelną į makšną bekraus,— 
Kame bus lygybė visų? 

Dabar nebe tie jums laimingi laikai, 
Kai klausė bernai dykaduonių aklai, 
Nūn reikia lygybės tikros! 

Pako! neiškarsme didpilvių storų, 

Pakol nesudegysme jųjų dvarų**,— 
Brolystės nebūsią bendros. 


Matytis dirbtuvės užsidega: darbininkai eina iš jų dainuod 
mi; gaida kaip: „Kas vargdienį žmogų beturtį priglaus 


bet žodžių negalima aiškiai suprasti 


Kaip jauną tave tik prie medžio pririšmę, 
O tam štai po padų ugnelę pakišme: 

Kur turtai, greičiau išgiedos. 

Cha cha cha! 

Bus lygybė tikra! 


* Garsus prancūzų rašytojas, komunizmo autorius. 


** Kad komunizmas per žmonių ištvirkimą prie to priveda, tai parc 


kad ir suirutė Rusijoje 1905 ir 1917 m. 


[$9] 

Dainuodami paskutines eiles, vienas riša Zonį prie medžio; 
kiti išveda nuo scenos Milvydą. Trumpa tyla. Aukštai nema- 
tomas choras pradeda iš lengva liūdnai giedoti. Iš pradžios 
žodžių negalima suprasti, paskui pusaiškiai: 
Ir kaip be Tavęs nelaimingas supras? 
Visai aiškiai 

Kaip laivas ant vilnių, kaip medis nuo vėjo 

Neranda ant žemės ramumo žmogus; 

Kai tiki, jog švinta,— vėl audros užėjo 

Ir dangų užtemdė, pakirto sapnus! 

Kur galas tų marių? Kur kraštas žadėtas? 

Jo klystanti ieško per amžius mintis! 

Jau, rodos, netoli! Mojuoja Žvaigždėtas, 


O tiek milijonams nematomas jis!.. 
MARYS 


Nepasergėjes Zonio eina per scena 


Sulaukėme laiko! E, ką besakyti! 

Kaip avys apsvaigusios žmonės sumišo! 
Piktasis iš pragaro dantis iškišo 

Ir džiaugias, lyg tykoja žemę praryti. 
Tvarkos nebeliko, nei proto visai; 

Ryto ar gyvęsi, žmogus nežinai. 

O, galvos tos karštos, nevertos skatiko! 
Graži man lygybė! Kodėl nesapnuoti?.. 
Gera man lygybė: kitam atiduoti, 

Ką tėvas uždirbęs vaikams tepaliko! 

Bet vandenį drumzdžia (tas pikta užvis) 
Ne vienas, kad gaudyt paskui sau Žuvis! 


Pasergėjęs pririštą Zonį 


Už ką gi sparnus tau pririšo draugai? 
Ar gal kad nelėktumei taip per aukšiai 
Nuo žemės į dangų sapnuotą? 

Bet aš tau paleisiu, brangiausi, mazgus: 

Juk gal nuo šiandieną kiek proto pribus: 
Naudingas pamokslas tau duota. 


ZONIS 
Atstok nuo manęs tu su protu didžiu! 
Aš vien neapkęsti tave tegalių; 
Eik lūpas mergaičių laižyti lipšnias!.. 
Mes dar susitiksme!.. Atstok nuo manęs!.. 


MARYS 
Žinau, už Gražutę rūstingas esi; 
Gailies, kad tau davė pamokymą ji: 
Daugiau nelaikyti sau angelu vėjo, 
Kurs rasit jau šimtą bučiuoti mokėjo. 
Tai vėjo papauškos! Laikau prie savęs 
Laikotarpį trumpą!.. Tu pyksi už jas? 
Sudiev! Gal tos virvės į protą atves. 


Išeina nuo scenos 
ZONIS 
Po valandėlės 


Tamsu ir baisul.. Ir nebėra, kas ranką paduotų! 
Vienintelis vienas jaučiuosi ant žemės visos. 

Iš tiek idealų, jaunystėje mano sapnuotų, 

Kas liko? Tik vien atminimų eilė be rasos! 

Ir kam aš ant žemės? Kas liepė iš motinos įsčiaus 
Man dieną išvysti? Kam reikia manęs? 

Kas liepia man augti tarp saunorų, tarp melagysčių? 
Ir uždengė kelią, kursai, nežinau, kur nuves! 
Aplinkui tyla vien šalta!.. norints dega krūtinė! 
Atsakymo nėra!.. Ir kaipgi baisi ta tyla!.. 

Kur tikslas to būvio? Kur jo priežastis pirmutinė? 
Ar niekas to klausimo man neišriš niekada? 


Iš debesų išplaukia mėnuo. Eina per sceną du aukštu vı 
ru; plaukai jiems ilgi, žili. Labai tarp savęs užsišnekėję, 


pradžios negirdžia ir nemato Zonio. Galop „neišriš“ išgird 
pakelia galvas 


Trumpa tyla. Zonis žiūri į juos ir tyli 
VIENAS 
Į antrą 
Jis prašo atrišti. 
Prieina ir atriša. Zonis nieko nesako ir nesupranta 
ANTRASIS 
Į Zonį 
Tu atrišti prašei! 
ZONIS 
Kaip proto sumišime jų neregėdamas 


O, man atsakyk! Atsakyk nors tarp griausmų-perkūnų! 

Aš noriu išgirsti bent balsą, nors mestų žaibus 

Kas liepė tarp skausmų gimdyti tai motinai sūnų? 

Atsakymo nėra!.. Ir argi per amžius nebus? 
VIENAS 


Į antrą 
Gal protas aptemo? Kvėpuoja giliai; 
Jį perėmė visą, matyt, sopuliai. 
ANTRASIS 
Į Zonį 
Tu atrišti meldei: taigi laisvas esi, 
Ir kur nori dabar jau keliauti gali. 
ZONIS 
Lyg iš miego 
A! 
PIRMASIS 
Tu atrišti meldei: taigi laisvas esi, 
Ir kur nori dabar bekeliauti gali. 


ZONIS 
O, meldžiau aš išrišti, bet argi galėste? 

Ar į klausimą man atsakyti mokėste? 

Ar į klausimą didį man atsakyt išgalėste? 
FILOSOFAI 

Mes atrišom tave, o į klausimą tavo 

Turi būti jau mokslas atsakymą gavo, 

Jei tik klausimas tavo svarbus jau tikrai. 

Bet kokį gi tai klausimą didį statai? 
ZONIS 

O, mokslas!.. Žinau, man nedaug atsakys: 

Jis moka nuodais tik apduot kaip žaltys; 

Kas šventa ir aukšta, jis viską naikina; 

Kiek protą apšviečia, tiek širdį marina; 

Jis moka išjuokti jaunystės sapnus, 

O pelno nežino iš to ar bebus; 

Jis moka vien griauti, o nieko nestato; 

Ką apčiupi rankomis, tą ir temato. 

Prakeikti bedūšiai, mokinę mane 

Ir varvinę mirtį į širdį slapčia! 
FILOSOFAI 

Tu mokslą paviršiumis tik pažinai; 

Jau Bekonas didis pasakė seniai: 

Jog mokslas vien menkas kaip pelkių ugnis, 

Ir širdį užšaldo, ir temdo akis! 

Bet antras yra taip kaip marios gilus, 

Kurs šviečia tarp mokslų kaip žemei dangus: 

Tai filosotija!.. 


Trumpa tyla. Zonis žiūri į juos ir tyli 


Jei žemė nežadina tavo krūtinės, 
Jei ieškai daiktų priežasties pirmutinės, 
Esi abejojimą tikrą pažinęs, — 
Būsi iilosofu!.. 
ZONIS 
Mylėjau, bet meilė apvylė mane; 
Visuomenės labo ieškojau, minia 
Už tai geradarius kryžiuoja; 

Tai gal filosofija irgi meluoja? 
FILOSOFAI 

O, ne! Ji senatvėje sielai paguoda! 

Ji amžių problemoms atsakymą duoda! 

Kas išmintį myli, to ji neapviis: 

Joj žemės troškimai ir kančios nutils. 
ZONIS 

O, duokit tikrai man kančių užmiršimą 

Ir klausimams mano galop išrišimą! 


Uždanga nusileidžia 


KETVIRTASIS AKTAS 


Pavakarys. Toli matytis kapai ant kalnelio: arčiau keli me- 

džiai. Jų viename — Dievo Kančia. Pranciškonis scenoje 

juoda suknele apsiuilkęs, pančiu persijuosęs, ražančius prie 
šono prisegtas 


PRANCIŠKONIS 


Imdamas į rankas ražančių 


Už klystančius žmones meldžiuos prie Tavęs, 

Aukščiausi, maldų neatmesk! 

Malonės rasa atgaivink krūtinės! 

Į kelią paklydusius vesk!.. 

Tiek piktos galybės jų amžiais skandino! 

Atleisk jiems, kad klysta: ką daro, nežino. 
VAIKAI 


Atbėgdami artyn 


Tėvutėli brangus, pasimelsk ir už dūšią 

Tėtušio, kad Dangų regėtų! 

Kad pagrįžtų prie Dievo mums tėtušį užmušę, 

Kad Dievą ir jie pamylėtų. 

Kad užaugtumėm Dievui, kaip trokšta matušė, 

Kad naudą ir žmonės turėtų! 
PRANCIŠKONIS 

Jūsų maldos nekaltos, maži angelėliai, 

Galingesnės! Ant tėvo kapų 

Atsiklaupę prašykit, kad melstųsi vėlei, 

Suklaidinti žmonių nelabų. 

Paprašykit ir sau, kad gyvatos gale 
Nesuklystumėt, Dievo malonės. 

O tėvutis ir taip jau aukštai Danguje: 
Jis mylėjo ir Dievą, ir žmones. 


Vaikai, bėgdami ant kapų, gieda 


PIRMASIS VAIKAS | 
Ant tėvučio kapų — ant krūtinės šaltos, 
Paprašyti sau Dvasios šventos, 

ANTRASIS l . l 
Pasiskubinkim greit be gaišties, tekini, 
Paprašyti, kad mūsų visi 

TRETYSIS 
Žingsniai būtų visi ir gyvatos gale 
Kaip tėvučio, kursai Danguje. 

KETVIRTASIS 
Kad paklydę visi vėlei melstis mokėtų 
Ir kad Viešpatį Dievą mylėtų! 


Pranciškonis, ražančių kalbėdamas, nueina gilyn į sceną, 
vaikai toli matytis ant kapų suklūupę 


ZONIS 
Ant scenos pasirodęs 


O, dabar numanau!.. Nors man nėra lengviau, 
Rodos, juoktis galiu... cha cha cha cha cha cha! 
Vargšas Hartmano Dievas vis kenčia daugiau, 
Kam pažino save?.. Mus išgelbės kulka!.. 
Paikas Augustas Komte! Užrišti akis 

Jis norėtų!.. Prasmek!.. Vien akli kirminai, 
Biją saulės šviesos, žemę amžiais beknis! 

Aš norėjau regėt!.. Man tos žemės mažai! 
Dievas Hartmano rasit taip pat negudrus, 

Bet žinau, ko jam reikia; padėti galiu: 

Vienas šūvis išriš mums žabangus visus;. 
Žaibu bėga mintis greito švino keliu. 


„Išsiima revolverį -. 

Vienas šūvis tiktai! 

Kad bent eitų. kiaurai 

Per širdį, kur laimės nerado! 

Kad nurimčiau ant amžių be žado! 


GRAŽUTĖ 


Pasirodo scenoje Marys ir Gražutė, kurie 
Zonio 


Už ką? O už ką? Be rytojaus pražuvus... 
Bijosiu dienos kaip vagis! 
Nakties pageidimams tik įrankiu buvus, 
Kur žengsiu? Kur dėsiu akis? 
Tau pašvenčiau viską, o aš nelaiminga! 
Tu sotus iščiulpęs... aš nereikalinga! 
Rytoj į nagus tau įkris 
Kita!.. o, suprantu! kita neprotinga! 
MARYS 
Atstok! Tu mylėti manęs negali: 
Mus perskyrė kalnai ir upė gili! 
GRAŽUTĖ 
Tavęs negalėčiau mylėti?.. ar klausi? 
Paklausk ne manęs, tik krūtinės! 
Tik meilės ji trokšta... Tą turtą brangiausį 
Prakeiktas į purvą sumynęs! 
MARYS 
Žemai! tu man meilę vien kūnišką rodai, 
Atstok nuo manęs! jau per daug nusibodai! 
GRAŽUTĖ 
Prakeiktas! 
ZONIS 


Šaudamas į Marį 


Prakeiktas ant amžių tu būk! 
Tiek žudęs be dūšios, su dūšia pražūk! 


Marys virsta be žado 

nepasergi 


GRAŽUTĖ 
O, aš nelaiminga! 
Nedoras žmogau! 


Į Zonį sako, bet į jį nežiūrėdama 


Ko lauki? Krūtinę šitai atstatau; 

Ar šūvio pritrūko jau tau? 
ZONIS 

Pritrūko... o taip... bet ir sau! 


Čia Gražutė pakelia akis į Zonį ir jį pažinus ir nustebus pa- 
virsta lyg į stovylą 


PRANCISKONIS 


Kursai ant šūvio balso pasiskubino prie nabašninko 


Be žado! 


Į Zonį 


Negeras žmogau, užmiršai, 
Jog Dievo teisybė atmonys už tai! 
Jog kraujas pralietas Žmogaus nekaltai 
Į Dangų atkeršymo šauks! 
ZONIS 
O, ja! tegul šaukia!.. Nors tigru užkauks, 
Atsakymo sau nesulauks: 
Kur Dievas? Jo nėra visai. 
O tas, kurs čia guli, nebuvo žmogus, 
Nes vien tiktai gyvulio sekė geismus; 
Ko geidė, atrado šitai!.. 
PRANCIEKONIS 
Jei Dievo tau nėra, už ką gi tada 
Tu pyksti, jog šis krūtine atvira 
Tik žemės ieškojo vienos? 
Bet proto klausai: ar nesako jisai, 
Jog Dievas yra? Akimis nematai, 
Bet sąžinės klauskis grynos! 

O, klauskis pasaulio ar marių vilnies, 
Kad ji tau po kojų blaiviai išsities, 

Kas judina marių platybę? 

Paklausk norint žiedo, kurs antkeliais žydi, 
Kuriam ir Saliamonas rūbo pavydi, 

Kas žiedą aptaisė gražybe? 

Pažvelk tik į dangų! Žvaigždžių milijonai, 
Gražiau, kaip Romėnų rimti legionai, 
Paskirtais sau eina keliais! 

Ar tu prisakei užtekėt Vakarinei? 

Ar neliepė melstis Aukščiausis krūtinei, 
Kai rausta aušra spinduliais? 


Gražutė pradeda verkti, nenorėdama to berodyti 


ZONIS 
Saldžiai ta poezija širdį užgauna, 
Bet protą pajudinti gali tik jauną! 
PRANCISKONIS 
Vien protui tiki? ar jo klausei kada, 
Kai virpi žvaigždėta pasaulė visa, 
Kas pirmas jos stūmė kampus? 
Stebėtiną tvarką matai prigimimo!.. 
Ar darbas tai vien tik atsitikimo? 
Ar taip sako protas gilus? 
Paklausk tik materijos! ji atsakys, 
Jog amžiais gyvybės pati neįgis: 
Jai dvasios reikėjo gyvos! 
Ir protas, ir mokslas daiktų priežasties 
Visur ieškinėja! Kodėl gi užties 
Nenori ieškoti pirmos!.. 
ZONIS 
O, man nesakyk, kad ašai nenorėjau 
Ieškoti pirmos priežasties! 
Kiek metų padėjau, nakčių iškentėjau, 
Išsmilkusios klauskis akies! 
Bet nieks nepasotino amžino bado: 
Ko nėra, tai mokslas jau to ir nerado! 

PRANCIŠKONIS 
Ne mokslas nerado! Nebuvo sunku 
Jam rastil.. Tai žmonės klaidingu keliu 
Išėjo... ir Dievo nerado. 
Ne mokslas tai kaltas, vien patys tik žmonės: 
Užtai be rasos ir žvaigždės jų karionės, 
Užtai nenutildo sau bado. | 
Ar Kristų arčiau bepažinti stengeis? 
Ne taip kad daugumas, tik norais pigiais, 
Iš tolo, be tyrinėjimų, 
Iš vienų tik užmetinėjimų!.. 


Žmonės subėgę išneša Marį. Valandėlę tyla, nes girdėtis gie- 

dant iš lengvo ir liūdnai vaikus ant pusiaukelio. Jie, šūvio 

balso išsigandę, iš tolo stebėjos. Paskui matydami, kad 

žmogžudys nieko nedaro Pranciškoniui, pradrįso ir arti- 

nas pamažu; pusiaukely galima suprasti juos taip 
giedant: 


VAIKAI 
Jei kruviną ranką, pagalbos prašydams, išties, 
Atleisk! nes be Tavo malonės nebėra vilties. 
Apšviesk sutvėrimą, kad amžiną tiesą pažintų! 
Ir artimas artimui keršto žabangų nepintų! 
Už klystančius žmones, Aukščiausi, maldų neatmesk! 
Meiliai iš tamsybių kaip Tėvas suvargusius vesk! 
Atleisk! nes ką daro patsai gal paklydęs nežino;. 
Atleisk, jei bedieviai jam meilę širdyj užgesino! 


Vaikai suklaupia po kryžium 
ZONIS 
Truputį pajudintas vaikų giesmė 


Ko tyli? Aš trokštu!.. Kalbėk man daugiau! 
Man klausant tavęs, rodos, švinta aiškiau;. 
Prie Dievo mokėtumei protą palenkti; 

Bet viską aš tau ar galiu atidengti? 

Klausyk, būsiu atviras: kad ir norėčiau, 
Jau, rodos, šiandieną tikėt negalėčiau. 
PRANCIŠKONIS 
Suprantu, suprantu!.. Apšviest negana 
Vien protą: tikyba — Dangaus dovana, 
Palenkianti širdį žmogaus. 
Bet mokslas nors viską patsai nepaveiks, 
Daryk ką gali, o Dangus ją suteiks, 
Nematomai širdį užgaus.. 
ZONIS 
Gal Dievas yra, bet apleido Jis žmones! 
Jis didis: nerūpi Jam mūsų karionės: 
Ant žemės tiek ašarų ir sopulių! 
Ir tiek be paguodos širdies gedulių! 
Aš ranką norėjau Žmonijai paduoti, 
Liuosybę, brolystę, lygybę sapnuoti, 
Norėjau apsaldyti skausmų nors dalį! 
Bet, o beprotys! Tavo maldos — sapnai! 
Ant žemės vien pragaras;, Dievas patsai 
Pagelbėt nenori ar rasit negali! 
PRANCIŠKONIS 
Tu ranką norėjai žmonijai ištiesti, 
Bet dvasiškai jos nemokėjai apšviesti! 
Be Dievo visur vien tik pragaras bus! 
Brolystė, lygybė — tie gražūs ryšiai 
(Žmonijai juos paskelbė Kristus seniai) 
Tik amžiais per Dievą sutaikins visus!.. 
ZONIS 
Man vienas dalykas patinka tikrai, 
Kad jums moteriškės — tai velnio tarnai: 
Kaip Ievos tik gundinti moka. 
Prakeikė vertai Šopenhaueris jas! 
Jos amžiais gyvenimą pragaran ves, 
Pagundos nuodų joms ne stoka. 
Tau širdį sumindžioti — joms negana: 
Nevaržomos laisvės svajojas diena, 
Norėtų pasaulę valdyti... 

Prakeiktos! Prieš amžius ant to sutvėrimo 
Jau Dievo išspausta žymė prakeikimo, 
Ir turi tarp skausmų gimdyti! 


GRAŽUTĖ 
Sunykusią sielą kančių pragare 
Taip skaudūs tie žodžiai ne ką jau užgaus; 
Bet plak savo vyriška ranka stipria! 
Teisingas esi kaip bausmė iš dangaus;, 
O, plak! Tik kalbėk: tavo lūpų versmė, 
Nors diegtų į širdį ugnim prakeikimo, 
Man visgi skambės kaip anųdien giesmė! 
Vien tylo, be žodžių bijau pasmerkimo... 


Iš skausmo nutrūksta jai žodžiai 
VAIKAI 
Prie kryžiaus suklaupę 


Neduok, Amžinasis, tai dūšiai žmogaus, 
Kuri dabar stovi ant teismo baisaus, 
Pražūti! Jai atilsį duok! 
Jai amžiną atilsį duok! 

PRANCISKONIS 
Sūnau negeras! užtraukti gali prakeikimą: 
Pakelti ranką ant motinų mūsų drįsai! 
Ir paskutinį gražiausį Dangaus sutvėrimą - 
Pažeminai taip nedorai! 
Teva pirmoji prieš amžius puikybė suklydo 
Ir kaip tarnaitė per tūkstančius metų kentėjo, 
Bet iš Marijos Jokūbo žvaigždė mums pražydo, 
Ir era kita prasidėjo. 
Kas meile vyrui palengvins vargus kaip ne ji? 
Poetų giesmei ar kas tiek suteiks įkvėpimo? 
Kas jaunikaitį į darbą uždegs akimi 
Ir bus jam žvaigždė atgimimo? 

GRAŽUTĖ 
O aš, o Dievuliau, visų akyse 

Buvau paleistuvė, piktoji dvasia!.. 
Verkia 
VAIKAI 
Į Zonį 


Kad matušė tave dar mažutį augino, 
Ar rankelių sudėt dėl maldos nemokino? 
Pasimelsk nors šiandieną už kraują pralietą: 
Kad Dievutis tau širdį suminkštintų kietą! 
PRANCIŠKONIS 
Bet ta karalienė be Dievo nustos pašaukimo;. 
Žemų pageidimų liks įrankiu vėlei tiktai; 
Kalta bus pati! o be jos nebebus atgimimo! 
Akla! tiek galėtų jinai! 
Tačiau jos nekeikiu: ją mūsų laikai suklaidino, 
Išplėšė jai Dievą, jos žvaigždę užtemdė piktai; 
Ne vieną paskui nusiminusi klaidą pažino, 
Ir kiek iškentėjo už tai! 
GRAŽUTĖ 


Lyg atbalsiu atkartoja 
Ir kiek iškentėjo už tai! 
Po valandėlės 


Kad nors bent iš meilės aš būčiau tada!.. 
Kad būčiau prie Mario bent linkus!.. Bet ne!.. 
Juk, Zoni, mylėjau tave visada, 

O visa anuomet... lyg būta sapne! 

Jaunystė! Jaunystė! Kiek kartų juokais! 
Nuklysti negrįžtamais melo takais! 


Verkia 


Toli nematomas choras gieda piano 


Trumpos žemės linksmybės 
Kaip žolelės laukų: 


30 


Vysta veido gražybės, 
Bijo ryto miglų. 


Balsai tolumoje pamažu dingsta 


VAIKAI 
Na neverk, panytėle: Dievutis brangus 
Daug atleidžia greičiau negu kaltas žmogus;. 
Vien tik reikia Jo melsti malonės, 
Pasimelskim už klystančius žmones! 


Saulė leidžias; jos paskutinieji spinduliai gražiai nušviečia 
dangų. Girdėtis varpo skambėjimas „Angelas Dievo“. Vai- 
kai, Pranciškonis ir Gražutė klaupias. Zonis kai kurį laiką 
dar stovi sujaudintas; galop klaupias patsai. Iš aukštybių 
girdėtis Angelų giesmė: 

Gloria in excelsis Deo 

et in terra pax hominibus 

bonae voluntatis, bonae voluntatis. 


Uždanga pamažu nusileidžia 


Galas 


NELAIMINGOS DANGUTĖS VESTUVĖS 


Keturių aktų libretas 
su epilogu 


I AKTAS 


Manvydo kunigaikščio rūmų salė. Manvydas sėdi 
TARNAS 
Valdove! Kardininkų vokiečių pasiuntiniai 
Atvykę nori tartis dėl belaisvių. 
MANVYDAS 
Aš laiko neturiu dabar su jais kalbėti, 
Už mūsų talkininko Kundroto, mozūrų kunigaikščio. 
Išleisdamas vienturtę dukterį Dangutę. 
Pasiuntiniai gal pasilikt vestuvėms, o belaisvius 
Geriesiems mūsų paaukosime dievaičiams. 
Dabar užleiskime mergaitėms šią seklyčią, 
Kad tuoj pradėtų čia vestuvių tvarką. | 


Manvydas su tarnu išeina, įbėga pro kitas duris mergaitės. 
linksmai dainuodamos ir šokdamos oželį 


Oželi barzdotas, kaktoj du ragiukai, 
Parodyk, kaip šoka išdykę berniukai! 
Oi tuta, oi lili, oi me ke ke ke! 
Oi tuta, oi lili, berniukai šilaip. 


Trepsena kojomis 
Oželi barzdotas, pakraipęs ausytes, 
Parodyk, kaip sveikinas drovios mergytės! 
Oi tuta, oi lili, oi me ke ke ke! 
Oi tuta, oi lili, mergaitės šitaip. 


Nuleisdamos akis, kukliai pritupia 


Oželi barzdotas, daug matęs ir klausęs, 
Parodyk, vestuvėms kaip katinas prausias! 


P. Tallat-Kelpša, pasiryžęs šiam libretui parašyti gaidas (operą) 
apmetė smulkų jo planą, kurį aš, bent kiek saviškai pertaisęs, ataudžiau. 

Oi tuta, oi lili, o me ke ke ke! 

Oi tuta, oi lili, štai katinas taip! 

Kaip šoka, oželi, lokys ir laputė? 

Kaip pritaria jiems ir genys, ir gegutė? 
Oi kuku, oi du du, ot taip, ot šitaip! 

Oi kuku, oi du du genys ir gegutė. 


Įeina Dangutė su savo drauge Meilute, prisiskynusi gėlių, 
deda jas ties Praurimės statula ir liūdna, susimąsčius stovi 


MERGAIČIŲ CHORAS 
Ko liūdi? ko liūdi, sesute širdele? 
Ar gaila vainiko, žaliųjų rūtelių? 
Ar gaila darželio, jaunųjų dienų? 
Ar savo šalelės tėvelių namų? 
Netraukia širdelės šalis tolima?“ 
Bernužis netinka? Anyta pikta? 
MEILUTĖ 
Sesutės! Savo sielvartoj valdovė 
Tylos norėtų ir ramumo. 


Visos tyliai su Meilutė išeina 
DANGUTĖ 
Puošdama statulos pjedestalą 


Ar sėdžiu, ar einu, ramumo nerandu;, 

Vis nėra jo! Jo nėra nei šiandieną! 

O buvo pažadėjęs dar kaip vakar čia atvykti!.. 
Dangutę savo bus užmiršęs? ar mūšy gal nužudytas? 
Tėvelis verčia už nemylimo tekėti, 

Tekėt tuojau!.. 

Kas išvaduos mane iš tos nelaimės? 

Matutės nėra: kas be jos užtars? 


Gieda lėtu tempu 


Juokiasi saulė, iš dangaus žeria 
Spindulius perlais žemės rasoj;, 
Čiulba paukštyčiai, o akį veria 

Raustančios gėlės saulės šviesoj. 
Akį ir širdį gamta vilioja, 

Mano tik siela viena vaitoja; 
Nėra vilties jai: grimzta tamsoj! 


Meilutė įėjus 
Valdove! rengias čia ateiti tėvas. 


DANGUTĖ , 
Gerai! Aš laukiu, pasakyk jam! 


Meilutė išeina 


Brangios jūs mano pavasario dienos, 
Pirmojo šalčio pakąstos, nuvytot! 
Dingo jaunatvė, jos saldžios svajonės! 
Nėra man laimės vestuvių dienoį! 


Atidengus Praurimės statulą meldžias 


Praurime dievaite, viena tu gali 

Išgelbėt šiandieną mane nelaimingą; 
Patark, kas daryt? Kaip išvengti vestuvių, 
Kurių mano kratos nuliūdus širdis? 

Aną mano širdžiai tu liepei pamilti! 

Bet jis neatvyksta; patark, kas daryti! 


Meilutė įėjus 
Tėvelis jau ateina. 


Dangutė skubiai uždengia Praurimės statulą 


MANVYDAS 
Tu vis, Dangute, liūdi ir jo lauki; 
Bet nėra jau vilties, 
Kad tavo išrinktasis Daugirdas atvyktų. 
Ulgiau aš vilkint negaliu: 
Įsakymą anądien taip griežtai pareiškė 
Didysai kunigaikštis Vytenis, 
Paskyręs tau už vyrą Kundrotą, 


Mozūrų kunigaikštį. 
Vestuvėms renkis jau šį vakarą! 
DANGUTĖ 
Tėveli, leisk dar vieną dieną pamergauti! 
Gal Daugirdas atvyks, leidimą gavęs 
Nuo mūsų didžio kunigaikščio. 
MANVYDAS 
Dangute, laukiau tris dienas, ne vieną;, 
Bet jau mozūrų kunigaikštis Kundrotas atvyko; 
Aš negaliu ilgiau atidėliot vestuvių. 


Meilutei 


Šauk čia mergaites, kad prirengtų nuotaką vestuvėms! 


Meilutei išėjus 
DANGUTĖ 
Pasigailėk, tėveli, ir neversk manęs! 
Ašai taip nelaiminga! 
MANVYDAS 
Žinau, sunku tau už nemylimo tekėti, 
Bet tu — duktė valdovo: privalai 
Aukštesniam paskyrimui atsiduoti! 
Ir man skaudu taip skirtis su tavim;, 
Bet kur šalies gerovė reikalauja, 
Ten reikia mums, valdovams, 
Atsižadėti savo laimės, 
Šiandieną iš visur mes priešų apsupti 
Ir turime sau Lenkuos paramos ieškoti;, 
To nori ir didysis kunigaikštis, mūsų viešpats. 
DANGUTĖ 
Pasigailėk, tėveli, nelaimingos! 
Sueina mergaitės 


MANVYDAS 
Gana! Mergaitės, renkit nuotaką vestuvėms. 


Manvydas išeina 

MERGAITĖS 
Kas mums daryti? Kaip padėt valdovei? 
Jei siųsme ką į Vilnių, nesuspės lig vakaro sugrįžt 
Gal šaukti burtininką: jis patartų, kas daryti. 
Nenusimink, valdove! Kiek galėsme, 
Mes tau padėsme. 
DANGUTĖ 
Jūs — geros mano draugės, bet pagelbėt 
Vargiai ar ką galėste: 
MERGAITĖS 
O vis dėlto pakviesti burtininką verta: 
Jis daug ką žino ir žmogaus 
Iš. anksto ateitį numato. 
DANGUTĖ 
Gerai! Pakvieskit! Gal ką ir patars. 


Įeina netikėtai vokiečių riteriai 
MERGAITĖS | 


Nusigandusios apsupa Dangutę 

Iš kur tie vokiečiai ir ko jie nori? 
VOKIEČIAI . 

Lietuviai paėmė nelaisvėn mūsų brolius 

Ir žada juos sudeginti ant laužo;. 

Valdove geraširde! Meldžiame tavęs, 

Pasigailėk nelaimingųjų, gelbėk nuo mirties! - 
VOKIEČIŲ KOMTURAS 

| Sau 

Bet kokia ji gražuolė! 

Tikrai gali žmogus pamilti. 
DANGUTĖ 

Jūs kreipkitės tuo reikalu į mano tėvą! 

Nes ką gi aš čia begaliu pagelbėt? | 
VOKIEČIAI l f 

Bet tavo tėvas su mumis 

Net ir kalbėt nenori. ——— 
DANGUTĖ 

O ką, varguolė, aš čia begaliu, 

Kuri pati pagalbos reikalauju. Ss 
VOKIEČIAI . . 7 

Mes žinom tavo sielvartas, valdove, 

Ir Kundrotą, mozūrų kunigaikštį, 

Kaip riteriai pasižadam pašalint, - 

Tiktai padėk mums brolius riterius išvogti! 
DANGUTĖ : 


Supykusi 
Kaip? Jums padėt išvogti? Kaip išdrįsot  “ 
Tat siūlyt man, valdovo dukrai? 
Išeikite! Tokių kalbų nenoriu nei girdėti. 
KOMTŪRAS 


Sau 


Tikra gražuolė, Donnerwetter! ` 2 
O savo liūdesy. dar malonesnė! 


VOKIEČIAI 
Išeidami 


Išeiti mes išeisim, bet atmink, 

Sugrįšim kerštui! 

Skaudžiai pasigailėsi savo žodžių. 
MERGAITĖS 

Kaip jie išdrįso taip kalbėti su tavim?“ 

Kas čia juos atvedė, tuos amžinuosius mūsų priešus, 

Kurie tiek mūsų brolių, tiek tėvų kas metą žudo? 

Kodėl valdovas jų iš čia nevaro? 
DANGUTĖ : 


Mergaitės, puoškite mane vestuvėms! | 


Dangutė atsisėdus į kėdę, mergaitės ją apsupa, paleidžia 
„ kasas, jas šukuoja ir dainuoja ` ` 

MERGAITĖS 
Augo dukrelė pas senmočiutę; 
Sunkių darbelių nematė: 
Rūtelės laistė, kaseles pynė 
Žaliam levendrų sodnely. 


Oi jūs broleliai, jūs sakalėliai, 
Kalkite aukso kėdelę! 

Kalkit, statykit aukso kėdelę 
Tarpe seselių pulkelio! 


Sėski, sesele, sėsk, lelijėle, 

Į margą aukso kėdelę! 

Kasas šukuosme, kaspinais puošme, 
Rūtelių pinsme vainiką. 


Žalių rūtelių pinsme vainiką 
Gal paskutinį kartelį;. 

Ryto nupūs jį šiaurus vėjelis, 
Nuvytins meilės Žodeliai. 


Gieda volungė vyšnių sodnely, 
Verkia jaunoji seselė: 

Ar ne po širdžiai jaunas bernelis? 
Ar svetimoji šalelė? 


Dangutė susigriaudinus išeina į kitą kambarį 


BURTININKAS 

lėjęs 
Ne į žalią rūtų darželį, 
Tik į jauną mergaičių būrelį 
Ne tai kviestas, ne tai nekviestas, 
Kaip puotai sūris ir sviestas, 
Kaip bitelė, medum ratuota, 
Saldžiais žodeliais apšarvuotas, 

Aš atvykau į gražią puotą. 
MERGAITĖS 

Koks iškalbus! Žodžius kaip žirnius berte beria. 
BURTININKAS 

Ne skambančio sidabro varpelio, 

Tik bylojančio balto senelio 

Labai žemai meldžiu neatsakyti, 

Atsidėjus paklausyti. 
MERGAITĖS 

Kalbi sau sveikas, nesiklausęs, 

Kam kvietėme tave. 


BURTININKAS 

Negi burtininkas to nežino, 

Kam jį mergaitės pavadino? 

Nuo pasaulio pradžios 

Nebuvo karalių valdžios, 

Tiktai paskui nuo keturių vėjų 

Jų dvylika suvažiavo, atbildėjo 

Ir ne apie valstybės pavojų 

Dieną naktį galvojo, galvojo, 

Tiktai kurią iš drovių mergaičių 

Paskirti jaunam karalaičiui. 
MERGAITĖS 

Nustok, bekrėtęs tuščius juokus! 

Netinksmos čia vestuvės. 
BURTININKAS 

Tai ką? Per vestuves gal žlembti? 
MERGAITĖS 

Nei žiembt, nei juokint kvietėme tave: 

Patark mums, kas daryti! 

Šitai Dangutė verčiama tuojau tekėti 

Už sau nemylimo mozūrų kunigaikščio, 

O josios mielo Daugirdo 

Kaip nėra, taip vis nėra. 
BURTININKAS 

Tikrai ji nelaiminga. 

MERGAITES 
Sėsk čia, seneli, ir paburk 
Apie dievų aukščiausią valią 
Ir kas daryt kunigaikštytei? 
Šitai ir ji ateina. 


Įeina Dangutė. Mergaitės ią sodina į aukštą kėdę, pina ka- 
sas su rūtų vainiku ir kaspinais, daihuodamos 


Labas vakarėlis, mūsų sesutėle! 
Kam sukvietei, kam sutelkei 
į ią mus pramogėlį? 
Ar anksti rytą darželio lankyti 
Ir ten žalių rūtelių skinti, . 
Rūtelių skinti, vainiką pinti, 
Vainiką pinti, ant kaselių segti? 
Tačiau tam rūtų vainikėliui 
Nebeilgai žaliuoti! 
DANGUTĖ 
Taip liūdna man, seselės! Argi iš tiesų 
Dievų man būtų lemta dar šiandieną | 
Už neapkenčiamo mozūrų kunigaikščio ištekėti? 
Paburk, seneli, ar tokia dievų valia? 
Patark man, kas daryti! 
BURTININKAS 
Žmonių likimas ir dievų valia 
Paslėpta nuo žmonių. 
DANGUTĖ 
Bet jūs — dievų tarnai ir pa slapčių žinovai - 
Geriau jų galite suvokti valią. 
MERGAITĖS 
Jūs kalbatės kaš dieną sů dievais, 
BURTININKAS 
Gerai, valdove! Aš bandysiu burti;, 
Iš vaško, iš vandens ar iš šventos ugnelės? 
DANGUTĖ 
Aš nežinau;, žynys patsai geriau numano. 

BURTININKAS 
Į vandenį varvindamas tirpytą vašką 
Ieškok sau pavyzdžių iš praeities. 


DANGUTĖ 
Aiškiau dievų man valią pasakyk! 
BURTININKAS* 
Dievai nemėgsta aiškių davinėti patarimų, 
O mums, žyniams, jų šventą aiškini valią 
Neaitsargu, kai ji valdovams gali nepatikti! 
DANGUTĖ 
Seneli, nebijok! Mes trimis raktais 
Sau lūpas užrakinsim. 
BURTININKAS 
Praurimės globai atsiduok 
Ir Vaidevučio pasaką atmink! 
DANGUTĖ 
Bet Vaidevučio pasaką, seneli! 
Aš pamiršau; primink, jei geras! 
TARNAS 
Valdovas kviečia nuotaką kunigaikštytę, 
Į aukštą salę, kur svečiai jau susirinko. 
BURTININKAS 
O man ar bus ten leista? 
TARNAS 
Meldžiu, meidžiu;, bus kanklininkui vietos visada: 
Be jo puota nėra puota; 
O midaus bus visiems gana. 
DANGUTĖ 
Ir jūs, jaunų dienelių mano draugės, 
Meldžiu, meilutės, palydėkite mane 
Į mano nelaimingas vestuves! 
MERGAITĖS 
Gerai, valdove! Būk tiktai linksmesnė! 
Pasitikėk dievų valia! 

Išeidamos 
Išleidžiam seselę, išleidžiame jaunąją 
Už jūrų, marelių, už Dunojėlio, 
Nuo savo močiutės, nuo sengalvėlės, 
Pas anytėlę, pas niūronėlę. 
Giesta gaideliai, aušta aušrelė, 
O mes seselę per žalią girelę palydžiam... 


I akto galas 


II AKTAS 


Antroje Manvydo kunigaikščio salėje vestuvių puota; 
dalyvauja vieni vyrai: lietuvių bajorai, dvasiškiai, mozūrai, 
vokiečiai; geria, dainuoja 


VISI 
Eisme repečkom, midaus įsigėrę! 
Šoksme pagiriom, mergas nusitvėrę! 
VIENAS 


Išėjes su taure į salės vidurį 


Gaidys kaltas, gaidys kaltas — vištos nemylėjo;. 

Ji per savaitę kiaušinį vieną tepadėjo. 
VISI 

Juokias ir dainuoja, kojomis trependami 

Sveikas aš ir tu, midaus įsigėrę! 

Suksimės ratu, mergas nusitvėrę! 
ANTRAS BAJORAS 

Išėjęs į aikštę 

Seniai voliojas, jauni kvatojas, 

Bučkius kartoja ir glamonėjas, 

Pilvotus dručkius, turtuolius, sukčius apkalbinėja. 
VISI 

Linksminkimės sau, midaus įsigėrę! 

Suksimės smarkiau, mergas nusitvėrę! 
TREČIAS 


Išėjęs į aikštę 


Mergaitės dailios, nebūkit kvailios, mylėti bailios! 
Kuri nemoka, atsilošus šoka. 

VISI 

Kvailas tu nebūk, mergą nusitvėręs, 

Klumpakojų dūk, midaus įsigėręs. 
LENKAS 

Išėjes į aikštę 

Kad aš Vandos nemylėčiau, 

Jos meiliai neglamonėčiau;, 

Bet už šokį, už mazūrą, 

Jo nevaržomą bravūrą, 


Ei, pasaulis man mažai! 
Tu mane tiktai varžail.. 


Įeina Manvydas su Kundrotu 


VISI 
Valio vaišingas mūsų viešpats ir valdovas, 
Suteikęs mums taip aukštą garbę, 
Pakviesdamas į savo šeimos puotą! 
Telaiko savoje malonėje tave 
Didysis mūsų kunigaikštis Vytenis. 
MANVYDAS 
Aš sukviečiau jus, mano mieli, 
Kad mano šeimos pasidžiaugtumėte laime: 
Išleidžiu šiandie dukterį vienturtę 
Už šito čia mozūrų kunigaikščio. 
VISI 
Į Kundrotą nusikreipę 


Pagirtas iu, kurį iš tarpo kunigaikščių 
Valdovas mūsų teikės pasirinkti 
Vienturtei savo dukrai vyru! 


MANVYDAS 
Prabočius mūsų Vaidevutis su mozūrais 
Smarkiai kariavo, bet nuo šios dienos 
Jie Lietuvai — draugai ir talkininkai. 

VOKIEČIAI 
Į Menuvydą 


Tau, kunigaikšti, šiandie linksma: 
Paleiski iš nelaisvės mūsų riterius, 
Kad džiaugtųsi drauge. 
MANVYDAS 
Kokie jie riteriai? Plėšikai, 
Naikint užpuolę mūsų šalį! 
VOKIEČIAI 
Mus, kunigaikšti, įžeidi; krikščionių Dievas 
Už tai nubausti gali, vestuvės 
Pavertęs gedulinga puota. 


MANVYDAS 
Iki Perkūnas danguje dar nenutilo, 
Juokiuos iš jūsų baužo. 


Į Kundrotą 


O mes sau kelsime, ženteli, vestuves 

Lietuvių papročiais, kaip mūsų bočių 

Lig šiolei amžiais buvo kelta. 

Kai mano vargšę brangią dukrą 

Į savo kraštą išsiveši, 

Galėsi ten jau saviškai iškelti vestuves. 

Sokėjai! Ei, mums padainuokit ir pašokit žvėrių vestuves. 
ŠOKIKAI 

Atvažiavo vilkas, apsidaręs pilkas, 

Ant alaus statinės, lankais geležinės. 

Varna buvo svočia, kaip raukšlėta močia, 

Piršlys — kalakutas, ant jo snapo kutas. 

Stirnos buvo draugės, skobnin sėdos baugios; 

Bet ožiai jų broliai — kaip tikri maskoliai. 

Kiškis vargdienėlis, auseles pastatęs, 

Atsilošęs spokso, nusigandęs katės. 

Šuo puodus mazgojo, jautis malkas klojo, 

Katinėlis gudragalvis mėsos sumedžiojo. 


Vanags gaidį peša, ant lėkštelės neša, 
O laputė, ta gudruolė, kaulų grauži užprašo. 
Išeina šokti 
Svečiai įsigėrė, lūpos atsivėrė: 
Kas išėjo šokti, kas kraitelio vogti. 
Kopinėjęs medų, lokys ožką veda, 
Ožka šokt nemoka, atsilošus šoka. 
Žąsinas gegena, gužutis klegena, 
Žirgas juodbėrėlis kojomis trepena. 
Bet lokys užmynė ožkai mažą koją; 
Oi skaudu ožkelei, verkia ir vaitoja. 
Jei iš piktos valios, rageliais badysiu, 
Jei iš didžios meilės, snukelį laižysiu. 
Buvo svodba, buvo;, visi pasigėrė;. 
Šoko, trypė, dūko, ožkas nusitvėrę. 


Už scenos pasigirsta mergaičių choras 
Išleidžiam seselę, išleidžiam jaunąją 
Už jūrių, marelių, už Dunojėlio. 
DVARIŠKIAI 
Jaunoji ateina; skubėkite, šokikai, pasitikti. 

Šokėjai išeina. Salė tvarkoma jaunajai ir jos draugėms. 
Statoma scenos vidury apvali kėdė (duonkubilis), ant jos 
pagalvė dedama 

VOKIEČIAI 
Mums reikia būtinai išvogt Dangutę: 
Lengviau tada bus tartis su jos tėvu, 
Ir riterius tada paleisme iš nelaisvės. 
KOMTŪRAS 
Ir ši gražuolė pajvairins 
Nuobodų mums gyvenimą pily. 
Įeina šokinėdami šokėjai, Dangutė, burtininkas, mergaitės 


VISI 
Sutikdami Dangutę 


Pagirta tu iš tarpo moterų; 

Pavergusi jaunikio vyro širdį, 

Vestuvių susilaukusi dienos! 

Pagirta tu iš savo draugių tarpo! 
BURTININKAS 

Mergaitės-nuotakos toksai likimas, 

Praamžiaus taip pasaulis sutvarkyta: 

Tėvų išaugusi namuos, kur ji ir ją mylėjo, 

Ji eina užrištomis akimis 

Sukurti židinio sau naujo, 

Kur viskas svetima, kur laukia vargas. 
MANVYDAS 

Pakvieskit kunigus palaimint nuotakai. 

O iki jie ateis, tu, seni, mums ką norint padainuok! 
SVEČIAI VYRAI 

Mums, burtininke, padainuok apie karingus bočių žygius. 
MERGAITĖS 

Užtrauk mums linksmą dainą, kad vestuvėms tiktų. 
DANGUTĖ 

Tėveli, padainuok apie senovės Vaidevutį. 
BURTININKAS 


Kanklėms pritariant 


Buvo viešpats Prūsų žemės 
Vaidevutis dauggalingas; 
Nuo mozūrų didžio vargo 
Atvadavo bočių šalį. 
Buvo Lietuvos mergelė, 
Dangerute ją vadinta; 
Svetimtautis kunigaikštis 
Vest ją prievarta sumanė. 
Verkė vargšė, aimanavo 
Ir atsidavė šventyklai; 

O dievų šventosios globos 
Kas žmonių negerbt išdrįstų? 
Vaidevutis vaidilutę 

- Vest sau žmona panorėjo, 


M 

Bet dievai taip jį mylėjo, 

Kad jo baust pasigailėjo. 
Kiekvienam praamžius skyrė 
Nuo pirmos dienos gimimo 
Laime džiaugtis ar kentėti: 
Neišbėgsi nuo likimo. 


Visi kartoja kiekvieną posmo paskutinę eilutę, o Dangutė 


Kas man daryt? Ar Daugirdas mane užmiršo? 
Šokėjai išeina, įeina kunigai-kriviai 
DANGUTĖ 
Į tėvą 

Sudiev, tėvęli, kurs mane užauginai 

Ir svetimtaučiui pažadėjai. 
MANVYDAS 

Vesdamas ją prie Kundroto 


Toks moterų, vaikeli, paskyrimas: 
Apleist senų tėvų namus. 
MERGAITĖS 
Nustosi, mergužėle, nekalto vainikėlio, 
Pažinsi vargužėlį, turėsi rūpestėlį. 
Žalią rūtelę laistei tyruoju vandenėliu, 
Dabar gal teks ją laistyt gailiomis ašarėlėm's. 


Kunigai įduoda jaunajai uždegtą žvakę ir, eidami aplin- 
kui, vėtyklėmis ant ilgų kotų baido nuo jos piktąsias dvasias 


Šalin jūs, raganos ir piktos dvasios, 
Kurios jaunavedžiams užkenkti norit! 
Ateikite, dievai, ateikite, gerieji, 
Vaikų vaikais atnešdami jiems laimę! 
Užriša jaunajai akis ir duoda midaus gerti 
VIENAS KUNIGAS 
Smalsumo saugokis žinoti viską! 

Kai kur mokėk užmerkt akis! 

Namų gi saugodama židinį ir dorą, 

Apsaldyk kaip medum įį meilės žodžiais! 
DANGUTĖ 


Sau 


Nejaugi būtų jis mane užmiršęs? 


Kriviai veda Danguie prie durų ir sauja beria ant jos 
grūdų 


KUNIGAI 
Dievai tave palaimins vaisiais ir javais, 
Jei seksi jų įstatymais šventais 
Ir vyro rūpestingai ūkį prižiūrėsi. 


Jaunoji, tėvo, Kundroto, krivių ir svečių lydima, išeina 
pro duris 


VOKIEČIAI 
Pasilikę 


Vienuotiui katalikui ir drovu, 

Ir nuodėmė žiūrėt tokių 

S'abmeldiškų, laukinių apeigų; 

Juk vis tai prietarai ir velnio padarai. 
KOMTŪRAS 

O vis dėlto Dangutė — tai gražuolė, 

Ir aš gailiuos, jos neišvogęs;, 

Bet pagalvosme, ar nepasisektų 

Ją vis dėlto kaip nors pagrobti. 


Eisena grįžta pro kitas duris. Jaunajai atriša akis, pri- 
veda prie Kundroto. Tėvas, pripylęs pilną midaus taurę, 
užgeria, sakydamas 
Tebūnie jumdyiem tas ryšys 

Ne jungo įkyri našta, 

Tik šventas, tvirtas visam amžiui 
Negęstąs meilės židinys. 
KUNDROTAS 


Paėmęs taurę ir užgerdamas į jaunąją 


Tebūnie mudviem tas ryšys 

Ne jungo įkyri našta, 

Tik šventas, tvirtas visam amžiui 

Negęstąs meilės židinys. 
DANGUTĖ 


Imdama taurę tyliai 
O, jis manęs išsižadėjo! 
Dievai, pastiprinkit mane! 


Staiga eina prie Praurimės stovylos, meta taurę jai po kojų 
l ir sušunka 


Prisiekiu tau, dievaite, visą amžių 

Šventykloje tarnauti vaidilute 

Ir kurstyt tavo šventą ugnį. 
KUNDROTAS 

Kaip? Ką tai reiškia? Ką girdžiu?! 

Tai apvylimas... įžeidimas! 

Taip besityčiot iš manęs neleisiu! 

Tai kruvino sau reikalauja keršto. 
MANVYDAS 

Dukrele, ką tu gera padarei, 

Taip pasielgusi prieš mano valią? 

Ir man senatvėje tiek sielvartų sudarius!.. 

Deja, dabar aš nieko čia pagelbėti negaliu; 

Patsai ją, Kundrote, sau pasiimk, jei išgalėsi! 


Kundrotas su mozūrais puola prie Dangutės, bet kriviai 
ir mergaitės ją apsupa 
KUNIGAI 
Dievams jinai pasižadėjo ir dievams priklauso, 

Ir tu, svetimšali, nedrįski jos paliesti! 

Baisi dievų bausmė, kas juos įžeisti drįstų! 
LIETUVIAI 

Taip, taip! Baisi dievų bausmė, kas ją dabar paliestų! 
KUNDROTAS 


Išeidamas su mozūrais 


Aš to užmiršti neužmiršiu! 
Kitu svečiu sulauksite manęs, 
Ir lenkai niekados nebus draugais lietuviams. 


Už scenos triukšmas ir šauksmas: Daugirdas, Daugirdas 
atuyko!.. 


DAUGIRDAS 
Įpuolęs ir paduodamas laišką Manvydui 


Čia Vytenis, didysis mūsų kunigaikštis, 
Įsako man Dangutę atiduoti žmona. 
MANVYDAS 
Ji jau ne mūsų valioj: ji dievams tarnaut pasižadėjo! 
DAUGIRDAS 
Dangute, ką gi padarei, brangioji? 
DANGUTĖ 
Tavęs aš laukiau, laukiau, bet galop vilties nustojau: 
Neatvykai laiku, kaip kad buvai žadėjęs! 
Kas man daryt beliko, verčiamai tekėt už kito? 
Dievams pasižadėjau kaip senovės Prūsų Dangerutė. 


DAUGIRDAS 
O, kas gi man daryt? Belieka 
Taip kaip anuomet Vaidevučiui: 
Tu mano! ir turėsi būti mano! 


DANGUTĖ 
Alpdama ties Praurimės statula 
Ne, ne, per vėlu, mylimasis! 

KUNIGAI 

O, -saugokis dievų užrūstint galingųjų! 
VOKIEČIAI 

Mes turime kaip norint ją išvogti. 
MANVYDAS 

O, netekau dukters! Tebūnie, kas likimo skirta. 
DAUGIRDAS 

Dangutė man žadėta ir turės būt mano. 
DVARIŠKIAI 

Baisu, kas atsitiko; bet, valdove, 

Nenusimink! 
MERGAITĖS 

Praurimę! Saugok mūsų mylimą Dangutę! 


Il akto galas 


III AKTAS 


Šventame ąžuolyne Perkūno šventykla. Gilumoje, bent kiek 
ant kalnelio, šventasis gžuolas. Prieš jį, kiek žemiau į kairę, 
aukuras iš akmenų, kuriame ugnis kūrenas. Už jo, ant aukšto 
suolelio, veidu į publiką, sėdi kūrėjas. Iš kairės aukuro pusės 
kaba skarda, į kurią suduoda kūrėjas, norėdamas ką iš tarnų 
pasišaukti. Iš dešinės pusės stovi kibiras su vandeniu. Scenos 
dešinėje pusėje gilumoj stovi. medinis bokšias-sakykla, 
iš kur kalba kunigai į žmones. Prie gžuolo didis būgnas. 
Saulė tik nusileido, vakarinė pazara. Baigiasi vakarinė 
į Perkūną giesmė. Jos gaida kaip „Šventas Dieve“ pasku- 
tinieji žodžiai. 


Perkūne galingas, Perkūne griausmingas, 
Perkūne dangiškasis, 
Mus saugok nuo nelaimių! 


Žmonių tarpe Daugirdas su tarnu, kurs neša midaus 

ąsotį, ir du persirengusiu vokiečiu; su jais lietuvis išdavikas. 

Prie švento ąžuolo kunigai ir Dangutė. Giesmei pasibaigus, 

kriviai-kunigai su Dangutė išeina į kairę. Vienas krivių 
lipa į sakyklą 


LIETUVIS IšDAVIKAS 
Į vokiečius 


Tik neikite artyn! Stovėkit nuošaliai! 
Jei kas jus iš minios pažintų vokiečiais, 
Čia vietoj žūtumėte, gyvi neišlikę. 
VOKIEČIAI 
Gerai! Mes neisime arčiau, bet tu sek Daugirdą! 

Sek akylai kiekvieną jojo žingsnį! 
Ar ko nebus čionai sumanęs ir jisai? 


Nuo giesmės užbaigimo iki skelbimo iš sakyklos muša 
būgną 


KUNIGAS 
Iš sakyklos 


Nutilo malda, nuaidėjo į dangų; 

Ten mūsų dievaičiai jos klausos. 

Dar šventojo ąžuolo ošia viršūnė, 

Bet jojo kamėnas sau stovi ramus. 
Taip būkite ramūs ir jūs, vargdieniai! 
Tr eikit ilsėtis saldžiuoju sapnu! 

Rytoj gi sulaukste nepaprastos laimės: 
Čia Krivių krivaitį regėste šventykloj, 
Nes Manvydo, mūsų valdovo, duktė 
Dangutė Praurimei tarnaut panorėjo; 
Rytoj ją aukščiausiasai Krivių krivaitis 
Įvesdins į tarpą skaisčių vaidilučių. 


ŽMONĖS 


Kurių žodžiai sudaro bendrą ūžesį 


. Kaip? Manvydo Dangutė — vaidilutė? 
. Juk ją už Kundroto išleist ketinta. 

. Ne, ji už Daugirdo pasižadėjus buvo. 
. Sakau: už Kundroto;. patsai girdėjau. 
. Tu nesiginčyk! Aš žinau geriausiai. 

„ Tikrai jis žino, nes dvare tarnauja. 

. Neerzinkit manęs: pritrūks kantrybės! 


NODU AUN 


MOTERYS 
1. O, kokia ji laiminga toji vaidilutė! 
2. Nemažą irgi kraitį bus įnešus kriviams. 
3. Išveš turbūt į Palangą, o gal į Kauną. 
4. Patsai Krivių krivaitis ją palaimins. 

KŪRĖJAS 
Iš sakyklos 


Nurimkite, klausykite dievotai! 

Kas nori sužinoti dievų valios 

Ar sielvartose patarimo sau atrasti, 

Kas reikalingas ar šventos ugnelės, 

Ar laiminto vandens, ar pelenų saujelės, 
Ar iš arti, ar kas iš tolo bus atėjęs, 

Į tos šventyklos kreipkitės kūrėją!.. 
Dabar ramiai keliaukite namon 

Ir garbint nepaliaukite dievų! 


ŽMONĖS 
Garbė Perkūnui ir dievams! 


Kunigas iš sakyklos nulipa. Žmonės kas ugnies, kas pa- 
laimingo vandens prašo ir, šiuo tuo atlyginę, išeina 


IŠDAVIKAS 
Vokiečiams 


Žmonių dabar kaskart mažiau, 

Mažesnis ir pavojus. 

Jūs galite arčiau prislinkti prie kūrėjo; 

Prie jo ir Daugirdas, kaip matos, slenka. 
VOKIEČIAI 

Bet mes nedaug ką čia suprasme; 

Tu — mūsų akys, mūsų ausys. 

Kas tik svarbesnio, perspėk mus! 
DAUGIRDAS 

Kūrėjui 

Sunki prie aukuro sargyba: 

Per dieną saulė kepina, o naktį 

Budėti reikia, kad ugnelė neužgestų. 
KŪRĖJAS 

Mes jau pripratę. 

DAUGIRDAS 
Bet vis dėlio nuo nuolatinio karščio 
Ikaista veidas ir gerklė išdžiūsta; 
Manau, kankina kai kada ir troškulys. 
Štai midaus atnešiau ąsotį dovanų. 
KŪRĖJAS 
Dievai tau teatlygina už gerą darbą 
Ir tavo laimina kelius išeinant ir pareinant, 
Už tai, kad ir dievų tarnams esi dosnus! 
Iš rūbų spėju ir iš. mandagumo, 
Ar tik nebūsi Manvydo valdovo 
Dvariškis ar net giminaitis, 
Dangutės išleistuvėms čia atvykęs. 


Snekėdamas mėgina midaus 

DAUGIRDAS .. 

Taip, taip! Jos giminaitis; 

Dėl to norėčiau ją tuojau matyti; 

Ar pats galėtum ją pakviesti čia, 

Ar į vyresnį reikia kreiptis? 
KŪRĖJAS 

Aš tavo mylistai galiu ir pats tai padaryti. 

Suduoda į skardą; ateina tarnas 
Pakviesk čia besirengiančią 
Į vaidilučių tarpą stot Dangutę! 
Į Daugirdą 
O kaipgi sveikas vadinies? 


DAUGIRDAS 
Aš — Daugirdas, Alšėnų kunigaikštis. 
KŪRĖJAS 


Tarnui 


Sakyk: Alšėnų kunigaikštis 
Su įa kalbėt norįs. 

IšŠDAVIKAS 
Vokiečiams 


Dabar kaip tik ir bus svarbiausia valanda; 
Dangutė pašaukta: be abejo, ateis. 
Prie visko pasirengę būkit! 
VOKIEČIAI 
O tu klausyk ir akylai žiūrėk, 
Kad Daugirdas mums per akis jos nepagrobtų. 
MOTERIŠKĖ 


Prisiartinusi prie kūrėjo 


Priimk, ištikimasis dievų tarne, 
Dievams linų kuodelio auką! 
KŪRĖJAS 
Tiktai linų kuodelis? Ko gi reikalauji? 
MOTERIŠKĖ 
Matai, mums, kunige, nesiseka su vyru: 
Laukai neuždera, ir gaišta gyvuliai; 
Dievai neduoda ir vaikų sulaukti. 
Pati prašysiu aš Perkūno laimės, 
Tik tu ant ąžuolo aukščiau 
Tą mano auką meldžiamasis pakabink! 
KŪRĖJAS 
Namie nesiseka, neuždera laukai, 
Ir gaišta gyvuliai, o tu aukoji 
Tiktai linų kuodelį! 
MOTERIŠKĖ 
Suprask gi pats, iš kur galėčiau daug aukoti, 
Kai mums nesiseka namuos! 
Tarnas atveda Dangutę 


KŪRĖJAS 
Į Dangutę 


Štai Daugirdas, Alšėnų kunigaikštis, 
Pasikalbėti nori. 

DAUGIRDAS 


Dangute! 
DANGUTĖ 

O, kam tu atėjai? Juk viskas baigia! 
DAUGIRDAS 


Ne taip balsiai! Paeikime į šalį! 
Laisviau pasikalbėsme. 
KŪREJAS 
Eik, meldžiamoji, sau namon, palikusi kuodelį! 
Man be tavęs galvosūkio gana. 
MOTERIŠKĖ 


Atsitraukdama 


Tik pakabink aukščiau linų kuodelį! 

Jei išklausys dievai maldos, 

Tikėk manim: dievams ir tau atlyginsiu gausiai. 
KŪRĖJAS 

Keliauki sau sveika! Tai jai nesiseka namuos, 

Tai nedera laukai, tai dvesia gyvuliai, 

Tai neturi vaikų! Padės linų kuodelis?! 


Girsnodamas mato, kad vokiečiai slapta seka Daugirdą 
ir Dangutė ir juodu klauso 
Kokie ten siankioja šešėliai 
Aplinkui būsiančiąją vaidilutę? 
DANGUTĖ 
O, kam tu atėjai? Aš nujaučiau, 
Kad tu ateisi; laukiau ir bijojau. 
Sakyk, ar atsisveikint atėjai 
Gal paskutinį kartą? 
DAUGiRDAS 
Neatsisveikint, atėjau išvežti 
Tave slapta į savo tolimus Alšėnus, 
Kur būsi mano rūmų karalienė ir akių linksmybė!.. 
Nuo kunigaikščio Vytenio turiu leidimą vesti;. 
Kad vaidilutė, to nežino: gal papyks, 


86 


Bet atsileis; o kunigų rūstybės 
Alšėnuose nedaug privengiame: 
Kiti ten kunigai, kitaip ir mano. 


KŪRĖJAS 
Sau 


O vis tik įdomu jų paklausyti, 
Ką jie ten kalba. 


Tarnui 


Sėsk mano vieton, iki aš sugrįšiu. 


Slapstydamasis, mėnuo apšviečia sceną, bent kiek įsigėręs 
eina klausytis Daugirdo 


DANGUTĖ 
Bėgt su tavim? O taip! aš bėgčiau su tavim 
Net į pasaulio kraštą, bet kaip bėgti iš šventyklos, 
Dievams pasižadėjus vaidilutė? 
Gal Vytenis, didysai kunigaikštis, ir atleistų, 
Bet giminės, bet senas tėvas, bet vaidilos 
Man to nedovanos! Prakeiks mane, 
Švenčiausius įžadus sulaužius. 


DAUGIRDAS 
Bet tu juk dar ne vaidilutė 
Ir prievartoj dievams pasižadėjai! 
Jei myli iš tiesų mane, Dangute, 
Klausyk širdies ir bėkime tuojau! 
Žirgai paruošti laukia; saulė patekės, 
Mes būsime toli, toli! Tiktai skubėkim! 


KŪRĖJAS 
Sarkastiškai 


Ta ta ta ta! Jau žirgai paruošti! 
Kai saulė patekės, jūs būsite čia pat, 
Nors kažin kaip skubėtumėt sveiki. 

DANGUTĖ 
Man taip baugu!.. Bet su tavimi. 
Dievuži, neturiu įėgų 
Nei bėgt, nei skirtis? O, daryk, kaip nori! 
Tu mano viešpats ir valdovas. 
DAUGIRDAS 


Teikdamas jai ryšulį 


Štai krivio rūbai: nuo galvos lig kojų 

Juos’ pasislėpsi apsivilkus; niekas „nepažins. 

Taip persirengus lauk, iki atsiųsiu Žmogų, 

Kursai išves tave slapta iš tos šventyklos. 
VOKIEČIAI IR IŠDAVIKAS 

Dabar sumanymas jų aiškus. 


KOMTŪRAS 
Jei mes anksčiau jos neišvogsme, jie išvogs. 
Kiek turime kelionei žirgų? 
VOKIETIS 
Kai žirgų — tai užtektų, bet, komtūrę, 
Nejau norėtumei išvogti ją tuojau? 
KOMTŪRAS 
Tylėk! Klausykime toliau! 
DANGUTĖ 
Ką liepsi, viską padarysiu, 
Nes be tavęs gyventi negaliu! 
Tu mano gyvata, tu mano laimė! 
DANGUTĖ IR DAUGIRDAS 
Mes sėsim ant ristųjų žirgų 
Ir josime į naują šalį, ten, kur saulė teka; 
Sukursime gyvenimą sau naują! Būsime laimingi! 
Ir niekas tos laimužės mums nebeatims. 
KŪRĖJAS 
Ar matė kas kada? ar kas kada girdėjo, 
Kad vaidilutė, atsidavusi Praurimei, 
Šventykloj taip čiulbėtų apie meilę 
Su vyru tartum susituokę? 


DAUGIRDAS 

Tik būk rami ir nieko nebijok! . 

Nieks krivio rūbuos nepažins tavęs! 
DANGUTĖ 

Tiktai greičiau atsiųsk čia tarną, 

Kursai mane išvestų! Taip baisu! 

Širdis tarytum ką nujaučia! 

Greičiau, greičiau iš to pavojaus! 
KURĖJAS 

Nors ir parodė Daugirdas man gerą širdį, 

Bet vis dėlto šventykloje negalima to leisti! 
DAUGIRDAS 

Mes vėl pasimatysim neužilgo, 

Ir niekas mūsų nebeperskirs niekados! 


Dangutė grįžia į kaire, Daugirdas į dešinę 
DANGUTĖ 
Sudiev! Sudiev, man mylimasis! 


DAUGIRDAS 
Su dievu, mylimoji! 


Kūrėjas, grįžęs į savo vietą, randa tarną, begeriantį midų 
KŪRĖJAS 

Tu, jauti, mauki mano midų, 

Lyg būtų tau čia jis padėta! 

Vandens štai pilnas kibiras: 

Gali sau lakti išsijuosęs! Lauk iš čia! 


Tarnas kaltai šypsos ir išeina 
KŪRĖJAS 
Ragaudamas midaus, šneka 
Taip! Sėsim ant ristųjų žirgų 
Ir josime į naują šalį, ten, kur saulė teka. 
Ne, niekur jūs nejosit! Reikia tik greičiau 
Pranešti įūsų nutarimą kunigams. 

Suduodamas į skardą 
Ei, kas ten? Eik greičiau! 
Įeina tarnas 


Sėsk mano vietoj, bet žiūrėk, 
Kad midaus man daugiau 
Nebepaliestumei, iki sugrįšiu. 


Tarnas šypsos 


Bet ar galiu tavim pasitikėti, 
Kad midaus man nelaksi? 


Vėl suduoda į skardą, įeina I! tarnas 


Žiūrėk, kad šitas jautis midaus man nemauktų! 

ABU TARNAI 
Niūniuoja 

Bitele mažyte, bitele darbščioji, 

Nuo žiedo ant žiedo per dieną lakioji 

Ir saldų į avilį medų nešioji! 

Ateina, rūkydamas dūmais, žmogus 

Ir, vasaros tavo išplėšęs vargus, 

Sau midų išviręs, girsnoja smagus. 
VOKIEČIAI 

Tas Daugirdas išvogt Dangutę pasiryžo, 

Bet mes kelyje ją atmušme pasiviję. 
KOMTŪRAS 

O aš manau: geriau išvogsme patys 

Ir tai tuojau;, paskui per vėlu būtų. 

Nes vytis juos kely, tai gaudyt girioj paukštį. 
VOKIEČIAI 

Kaip? Ją išvogt tuojau? O jeigu nepavyks? 

Juk mums, be abejo, tada mirtis. 
KOMTŪRAS 

Bet jūs pamirštate, kad tų pagonių rankose 

Belaisviais mūsų broliai — riteriai, 

Kuriuos sudegins, jei neišvaduosme. 

Turėdami gi savo rankose jų vaidilutę, 

Be abejo, sau išderėsme brolius;. 

Todėl ir nėra ko svyruoti. 

Į išdavikę 

Ei tu, lietuvi, juk girdėjai, 

Ką Daugirdas Dangutei pažadėjo? 
IŠDAVIKAS 

Atsiųsti ištikimą žmogų jos išvesti. 
KOMTURAS 

Tu būsi tuo žmogum! Ar supratai? 
IŠDAVIKAS 

Tai man, vadinasi, išvest Dangutę! 

Kaip nesuprasti? Supratau. 
KOMTŪRAS 

Tiktai skubėk, kad Daugirdas anksčiau negrįžtų! 

Dangutę mums atvesi ties šventyklos vartais;, 

Ten lauks visiems jau pabalnoti žirgai. 
IŠDAVIKAS 

Gerai! Aš tučtuojau, kad tik tam Daugirdui 

Nekliūti po akių: gyvam nunertų kailį. 


Prisiartinęs prie aukuro 


Malonūs būkite pakviest tuojau 
Čia Manvydo Dangutę vaidilutę? 
Jos tėvo aš skubus pasiuntinys. 
II TARNAS 
Dabar negalima. 
ISDAVIKAS 
Kodėl negalima? Aš nuo paties valdovo. 
II TARNAS 
Jam reikia kurstyt ugnį, man daboti midaus. 
IŠDAVIKAS 
Na, midaus saugoti ir aš galiu; jis nepabėgs. 
Ojei Dangutės nepakviesite tuojau, supyks valdovas. 

į TARNAS 
Eik, eik! atvesk Dangutę! Midus nepabėgs. 
IŠDAVIKAS 
Aš midų pridabosiu; eik tiktai greičiau! 
Tik susimildamas greičiau! 
II TARNAS 
Gerai! Bet jei kas atsitiktų, aš neatsakau. 


a 


Išeina 

IŠDAVIKAS 

Galėtumei bent kiek ir paragauti midaus. 
I TARNAS 

Girsnodamas 

O tamsta kas gi būsi? 
ISDAVIKAS 

Kas? aš? Aš, taip sakyt, čia pašalinis. 
I TARNAS 

Sakei, nuo Manvydo esąs pasiuntinys. 
IŠDAVIKAS 


Taip, taip! Nuo Manvydo tikrai pasiuntinys; 
Tiktai kad ji greičiau ateitų. 

I TARNAS 
Per daug karščiuojies, lyg kas degintų padus. 


Išdavikas bent kiek nueina į šalį, įeina Dangutė krivio 
rūbuose 
IŠDAVIKAS 
Dangutė? Manvydo duktė? 


DANGUTĖ 
Taip, aš? Nuo Daugirdo atsiųstas? 


IŠDAVIKAS 
Taip! Jo pasiųstas tarnas. Sek manim! 


Abudu išeina 

II TARNAS 


Sugrįžęs 
O tu, man rodosi, girsnojai! 
I TARNAS | 
Abudu gersime! nebus ko skųsti. 
KŪRĖJAS 


Grįžęs atleidžia tarnus ir geria pasiskonėdamas midų 


Aš jiems sakau: Dangutę norima išvogti, 

O jie net išsižiojo; ar sapnuoji, sako. 
Tačiau subruzdo ir ginkluojas ant greitųjų; 
Bus karšta Daugirdui, o gaila: midus — geras. 


Pradeda rinktis ginkluoti kriviai 
KŪRĖJAS 
Girsnoja ir niūniuoja 


Apynėli žaliasis, aukštą stiebą apraitęs, 
Kam per vasarą pumpurus krauni? 
O dėl to, o dėl to, mano mielas žmogeli, 
Kad, alučio-šnekučio paragavęs, įkaitęs, 
Savo sielvartoj širdį atgauni 
Ir užmiršti kasdienį vargelį. 
Už scenos kyla triukšmas; žmonės bėga į sceną šaukdami 
1. Dangutei Kur Dangutė? 
2. Dangutę pagriebė ginkluoti vokiečiai. 
3. Ji buvo apsirengus krivio rūbais. 
4, Ji šaukė: gelbėkit mane! 
5. Kaip vėjas nušvilpė į vakarus, velniai. 
KRIVIAI . 
Ei, šaukit žmones! Skelbkite pavojų! Muškit būbnus! 
Į kūrėją 
Sakei, ją Daugirdas norįs išvogti, 

O pasirodo, vokiečiai išvogę! 
Kas jiems Dangutę pakvietė? 

KŪRĖJAS 
Girtas 


Aš nieko nežinau... Rods, iš pradžių kalbėjo 
Tarytum Daugirdas, o gal ne Daugirdas... 
Paskui priėjo moteriškė ir linų kuodelį... 
Ne! rodos, du aukštai ant švento ąžuolo... 
Paskui kalbėjosi abudu;, aš klausiaus;. 
Mes sėsim ant ristųjų žirgų 
Ir josime, kur saulė teka... 
KUNIGAi 
Bus rupūžę nugirdę vokiečiai: surišti niekšą! 
ZMONĖS 
Valdovai: Manvydas ir Daugirdas atbėga! 


KUNIGAI 
Manvydui 


Valdove! štai baisi nelaimė atsitiko: 
Dangutę išvogė ginkluoti vokiečiai, 
Atkeršydami tuo už riterių nelaisvę. 


DAUGIRDAS 
Kaip? Šimts perkūnų, tai tiesa? 
Ar aš tiktai sapnuoju? 
KUNIGAI 
Deja! tiesa!.. Dabar belieka 
Greičiausiai vytis! 


MANVYDAS 
Taip! vytis!.. Gaudyk vėją lauke! 
O jų pasieniais apginkluotos pilys: 
Mažu būriu jų nepaimsi!.. 
Bet išmušė jau keršto valanda: 
Prisiekiu: vokiečiai brangiai man užmokės 
Už kruvinas skriaudas!.. Skelbiu jiems šventą karą. 

DAUGIRDAS 

Prisiekiu: jie krauju man užmokės;, 

Prisiekiu šiuo kardu jiems be paliaubų karą! 
ŽMONĖS 

Mirtis tiems vokiečiams, dievų ir mūsų priešams! 
KUNIGAI 

Perkūnę galingasai! Šaukiame tavęs, 

Nubausk šventvagius, ginki nuskriaustuosius! 
MANVYDAS 

Kurkite ant kalnų laužus! Šaukite į karą vyrus! 

Siųskite greičiau krivulę ir šauklius! 
VISI 

Žvangindami ginklais 

Perkūne galingas ir Kove karingas,, 

Duoki drąsos ir palaimink ginklus! 

Laikas atėjo: žūkit, skriaudėjai! 

Pagieža, kerštas galvažudžiams! 

Vyrai į kovą! į šventąją kovą 

Už mūsų gimtinę, už mūsų valdovą! 

Saulė teka 


III akto galas 


IV AKTAS 


Vokiečių tvirtovėje salė. Pirmininkaujant komtūrui, po- 
sėdžiauja riterių taryba 


TARYBA 

Mes reikalaujam isileist lietuvių įgaliotinius; 

Juk apsupti vis tiek neapsiginsim;. 

Mes norime išgirst jų salygas. 
KOMTŪRAS . 

O aš su tuo sutikti negaliu: 

Nors maža mūsų, bet tvirtovėje 

Ir už anuos geriau apsiginklavę, 

Mes galime, privalom gintis. 

Lietuviai paskelbė mums šventą karą;, 

Vis tiek pasigailėjimo nelaukim, 

Nors ir gera valia jiems pasiduotumėm! 
SENAS RITERIS 

Kodėl jie paskelbė mums šventą karą? 

Dėl to, kad išvogia Dangutė, jųjų vaidilutė! 

Kam bereikėjo kiršint jų tikybą? 
KOMTŪRAS 

Aš tam ją išvogiau, kad gelbėt nuo mirties 

Patekusius nelaisvėn mūsų riterius. 
VIENAS RiTERIS 

O gal jie ir dabar už savo vaidilutę 

Pasižadės paleisti mūsų brolius! 
KOMTŪRAS 

Gai pažadėti pažadės, bet, gerbiamieji, 

Atminkit, kad jų paskelbta šventasis karas! 

Dabar įnirtusios minios nesuvaldys vadai ir patys, 

Ir vien tik kardas tars čia savo žodį. 

Jei apsiginsime, tai už Dangutę 

Galėsme visko reikalauti, o be jos 

Įnirtusių pagonių tapsme žaislas. 
TARYBA 

O vis dėlto mes reikalaujam įsileist lietuvių; 

Mes norime išgirst jų įgaliotinių. 
KOMTURAS 

O aš griežtai atsisakau, 
TARYBA 

Mes norime išgirst jų sąlygas. 
KOMTURAS 

Aš to nenoriu ir išeinu. 


Išeina 

KELI RITERIAI 

Stačiai čia nesuprantamas užsispyrimas. 
KITI RITERIAI 

O mums gyvybės klausimas! 

Tai ką čia dar svyruoti? 

Pakvieskime lietuvių įgaliotinius! 
VISI 

Pakvieskime tuojau, nelaukę nieko. 


Vienas išeina ir įveda du lietuviu 
SENAS RITERIS 
Į lietuvius 


Jūs stovite prieš riterių tarybą;. 
Ko reikalaujate, sakykite! Mes klausom. 


LIETUVIŲ VYRESNYSIS 
Pilis ir jūs aplinkui mūsų apsupti, 
Ir vienas mūsų Manvydo valdovo žodis 
Paverstų visa tai griuvėsiais! 
Taip ir turėtų būt už vaidilutės išvogimą; 
Bet Manvydas pasižada ir jūsų, ir tvirtovės nepaliesti, 
Jei dukterį tuojau grąžinste sveiką, nepaliestą. 

SENAS RITERIS 
Jei Manvydas, sakai, paimti gal ginklu tvirtovę, 
Galėtų irgi dukterį pats atsiimti, ne prašyti. 
LIETUVIS 
Galėtų atsiimti... taip! Tik bijo, 
Kad jūs iš apmaudo ją nužudyste. 
RITERIS 
Ar gyvi mūsų riteriai, patekę į nelaisvę? 
LIETUVIS 
Taip! gyvi. Mūsų čia stovykloj. 
RITERIS 
Grąžinkit mūsų brolius! 
LIETUVIS 
Už vaidilutę juos grąžinsme. 
SENAS RITERIS 
O kas užtikrins mus, kad, vaidilutę atsiėmę, 
Jūs nuo tvirtovės atsitrauksite tikrai? 
LIETUVIS 
Tą laiduoja valdovo mūsų garbės žodis, 
Kurio jisai nelaužo niekados. 
Jei to jums negana, 
Paliksme įkaitais mes patys. 
RITERIAI 
Pakvieskime komtūrą! 


Vienas išeina kviesti 

1. Lietuvių galima pasiūlymą priimti. 

2. O ką komtūras pasakys? Ar nesipriešins? 

3. Bet konvikte juk nevalia jaunos laikyti moteriškės. 

4. Greičiau paleisti reikia iš pagonių rankų mūsų brolius! 
KOMTŪRAS 

Įėjes, lietuviams 

Ko, gerbiamieji, reikalaujat? 
LIETUVIAI 

Mes reikalaujame grąžint šventvagiškai pagrobtą iš 

šventyklos 

Dangutę, mūsų vaidilutę, gyvą, nepaliestą. 
SENAS RITERIS 
Lietuviai reikalauja jiems grąžinti vaidilutę nepaliestą; 
Už tai pasižada grąžint belaisvius riterius 
Ir atsitraukti nuo tvirtovės. 
KOMTŪRAS 
Ir jūs pasiūlymą priimti pasiryžę? 
RITERIAI 
Taip! Mes priimti pasiryžę. 
KOMTŪRAS 
O aš atsisakau priimti! 
Kas man tas Manvydo pasižadėjimas ar žodis? 
Ar įkaitas dviejų lietuvių! 
Ar jie atsvers visų tvirtovės riterių gyvybę? 
SENAS RITERIS 
Bet mūsų būklė tuo nepablogės, 
Jei mes už vieną moteriškę vaidilutę 
Atgausme iš nelaisvės savo riterius: 
Jei vėl kovoti tektų, būsme tvirtesni. 
VIENAS RITERIS 
Galop vienuolių konvikte laikyti jauna moteriškę... 


KITI RITERIAI 
Pritardami 


Taip, taip! laikyt mergaitę jauną — 
Tai nuodėmė! užginta! Dievas baudžia! 
Grąžinti reikia ją lietuviams. 
KOMTŪRAS 
Ir nemanau kam norint ją grąžinti; 
Ji mano; niekam jos neatiduosiu. 
VISI RITERIAI 
Mes reikalaujame griežtai vienu balsu, 
Ir mūsų žodis tau privalomas. 
KOMTŪRAS 
Jūs reikalaujat ją grąžint? Gerail.. 


Skambina; įeina lietuvis išdavikas 

Atvesk čionai Dangutę vaidilutę! 

Šis išeina 
Bet aš iš kalno jums pareiškiu, 
Kad ji nėra jau nepaliesta, 


Kad ji jau buvo mano... taip, mano gulove!.. 
LIETUVIAI 


Kaip? Vaidilutė — vokiečio gulovė? 
Tu, niekše, kaip drįsai 

Ištart šventvagiškus žodžius? 
Prakeiktas už dievų ir mūsų įžeidimą! 
Mirtis ir tau, ir jums visiems! 


Įeina Dangutė 


Valdove! Mes atvykome tavęs paleisti, 

Bet šitas išgama, šis vokietys išdrįsta 

Sakyt, kad tu jo buvusi gulovė! 

Tu spjauk jam į akis, kad jis bjauriai meluoja! 


Dangutė užsidengia veidą, tyliai kukčiodama ima verkti 


Tu tyli? Tu užginčyti nenori? Negali? 

Tu, paaukojusi dievams mergystę!.. Tu, duktė valdovo! 
O, prakeikimas, prakeikimas! Mes išsižadam tavęs 

Ir šaukiame dievų bausmės ant tavo negarbios galvos! 
Mirtis ir vokiečiams, įžeidusiems dievus! 

Mirtis ir puolusiai Praurimės vaidilutei! 


Išeina lietuviai. Dangutė krinta be žado 


RITERIAI 
Įnirtę 
Tu, tu drįsai vienuolio priesaiką sulaužyti! 


Tu savo gašlumu mus mirti pasmerkei! 
Tu, išdavikę, paleistuvi, galvažudi! Mirk! 


Puola komtūrą su kardais 

KOMTŪRAS 
Sustokite! Dabar ne laikas teist mane! 
Ir teisite mane ne jūs, tiktai Aukščiausis! 
Tuojau lietuvių prasidės puolimas: 
Gint reikia pilį ir gyvybę, o ne vadą teisti, 
Kurio galva jums ir tvirta ranka bus reikalingos. 


Už scenos lietuvių rago balsas girdis 


„Štai girdite tą rago balsą! Jau prasideda puolimas. 
Ramiai, šaltai klausyti savo vado! 
Užimk kiekvienas savo vietą ant tvirtovės sienų! 
RITERIAI 
Taip, taip! Dabar kitos nebėra išeities, 
Tiktai visiems iš vieno gintis ir klausyti vado; 
Nesantaika mus pražudys. 
Riteriai išeina 
KOMTUŪRAS 
Priėjes prie apsvaigusios Dangutės 
Dangute, pasiliksi toje salėj! 
Čia bus mažiau pavojaus; 
Čia paskutinėj valandoj ir aš ateisiu mirti! 
Nors tu ir nekenti manęs, 
Tačiau dabar turi mane tik vieną artimą: 
Saviškiai, kaip matei, tavęs atsižadėjo. 
Mes mirsime drauge! Likimas mus surišo. 
Atleisk, Dangute! Daug nusikaltau! 
Į tarną, lietuvį išdaviką 
Tu saugok ją už durų 
Ir nieko be manęs į salę neįleisi! 
Komtūras ir išdavikas išeina 


DANGUTĖ . 
Ko aš sulaukiau, vos pražydusi įaunatvei? 
Tiek man gyvenimas žadėjo! Tiek svajojau laimės! 

Ir štai jau viskas baigta!.. Kaip tasai lapelis 
Nuo savo gimtojo medelio 
Esmi audros nublokšta ir purvynan drėbta! 
Kas pagailės manęs? Savieji? Tie atsižadėjo! 
Už ką? Už tai, kad, vokietys 
Nugirdęs nuskriaudė mane bemiegant! 
Likau dabar visiems aš svetima, 
Viena, pažeminta, nereikalinga! 
Tiktai mirtis mane teišvaduos! 
O, duokite greičiau, dievai, man mirti, 
Kad taip manęs neslėgtų 
Praurimės įžeistos rūstybė! 

IŠDAVIKAS 


Įbėgęs puola Dangutei po kojų 


Valdove, gelbėk! Jau pily mūsiškiai! 

Aš taip bijau mirties! Jie nužudys mane kaip išdaviką 
DANGUTĖ 

Tai tu anąkart iš šventyklos išvedei mane? 
IŠDAVIKAS 

Atleisk, valdove! Aš!.. Aš — nelaimingas! 
DANGUTĖ 

Tu, parsidavęs vokiečiams, mane pražudęs, 

Dabar meldi mano pagalbos! 


IŠDAVIKAS 

Pasigailėk, valdove, nelaimingo! 

Mūsiškiai jau pily: jie nužudys mane! 

Aš mirti taip bijau! 

Pasigailėk, valdove! Būsiu tau aš reikalingas. 
DANGUTĖ 


Kaip? būsi man tu reikalingas? 
Tik to dar trūko! 
IŠDAVIKAS 
Juk aš tik vienas liudytojas tavo nekaltybės: 
Tik aš paliudyti galiu, kad vokietys 
Be sąmonės tave nugirdęs žolėmis... 

Valdove, aš tave vaduosiu; tik užtark manę! 
DANGUTĖ 

Mane vaduosi tu? Tu, išdavike! 

Šalin man iš akių, gyvate! 


Triukšmas už scenos. Įbėga komtūras, paskui jį vydamasis 
Manvydas. Prasideda dvikova, kurioje krinta mirtinai su- 
žeistas Manvydas. 


MANVYDAS 
Deja, aš neturiu sūnaus ir nieko nepalieku, 
Kas, paveldėjęs mano kardą, 
Atmonytų už mano mirtį, 
Už mano kruvinąją skriaudą!.. 
Duktė? Ir tos aš neturiu!.. Pra... 


Krinta iš rankų kardas 


DANGUTĖ 
Tėveli, neprakeik! Aš tau atstosiu sūnų: 
Už tavo ir už savo skriaudą. 
Atmonysiu skriaudikui! 


Pagriebusi tėvo kardą, mirtinai sužeidžia komtūrą, kurs, 
žaizdą ranka užsispaudęs, užsimoja ant jos kardu 


KOMTURAS 
O, tik atleisk, brangi Dangute! 
Ir drauge mirki su manim! 


Iš užpakalio jo ranką sulaiko išdavikas, ir komtūras krin- 
ta, sunkiai alsuodamas, Dangutės nesužeidęs. Įbėga karei- 
viai, kriviai ir Daugirdas 


KAREIVIAI 
Dievai! Valdovas mūsų Žuvo! 
O, kerštas, kerštas vokiečiams! 


Gyvus sudeginsmę ant laužo. 
KRIVIAI 


Į Dangutę 

Didžiausia kaltininkė — ji! 

Ji vaidilutės įžadus sulaužė! 

Ji prisidėjo prie mirties ir tėvo! 
Ant laužo gašlią vaidilutę! 


DAUGIRDAS 
Įpuolęes 
Dangute, mano tu brangioji! 
DANGUTĖ 


Mielasis, nesiartink prie manęs! 

Išgėdinta akių pakelt nedrįstu. 
KOMTŪRAS 

Ji mano! Buvo mano! 
KRIVIAI 

Ji — vaidilutė, įžadus sulaužius: 

Ant laužo gašlią vaidilutę! 
IŠDAVIKAS 

Ne ji kalta! Tai aš daugiausia kaltas! 

Ji prievarta, be sąmonės išgėdinta. 

Sudeginkit verčiau mane ir šitą vokietį! 
KAREIVIAI 

Tą išdaviką ne sudegint, tik pakarti! 


Išveda už scenos karti 


KRIVIAI 
O jai mirtis ant laužo! 
Dievams pasižadėjus, apžadus sulaužė! 
Dabar šventvagė vaidilutė mūsų galioj! 
KRIVIAI IR KAREIVIAI 
Mirtis šventvagei vaidilutei! 
Per įą valdovas žuvo! 
DAUGIRDAS 
Dangute! aš tikiu: tu nekalta! 
Aš gelbėsiu tave! 


KRIVIAI 
Ne, kunigaikšti! Neišgelbėsi tu jos: 

Sventvagė vaidilutė turi degt ant laužo 
Jos juodą sielą nuvalyti gali 
Viena tiktai ugnis! 
KRIVIAI IR KAREIVIAI 
Ant laužo ją it tą prakeiktą vokietį komtūrą! 


Uždanga 


EPILOGAS 


Girios priešaky du sukrautu laužu. Ant vieno iškilmingai 
pašarvotas mūšy žuvęs Manvydas, pasodintas ant žirgo, 
du sakalai greta. Antrojo laužo viršus tuščias, Dangutei 
skirtas, prie jo, žemiau pririštas, mirtinai sužeistas kom- 
lūras, kursai vaitodamas kartkartėmis atsiliepia: „Vieš- 
patie, pasigailėk! Atleisk man kalte!“ Už Manvydo laužo 
tolumoj perspektyvoj matyt daugiau laužų, ant kurių su- 
guldyta žuvę kovoj lietuviai 

Aplink Manvydo laužą verkėjos, kurios rauda. Kunigai 
prižiūri tvarkos. Daug ties laužais kareivių, atėjusių at- 

sisveikinti su žuvusiais ir deginamais draugais 
Naktį apšviečia mėnulis ir žvaigždės 


VERKĖJOS 
Kam numirei, valdove? Kam mus palikai našlaičiais? 
Ar giminė plati nedžiugino tavęs? 

Ar šviesios tavo akys saulės atsibodo? 

Ar kraugeriai įgriso vokiečiai? 

Palikęs mus beverkiančiais našlaičiais, 
Bevelijai gyvent dausose su dievaičiais. 
Plačiose lovose gulėt ir midų sau ragauti, 
Kur žiaurūs vokiečiai privalo tau tarnauti. 

I KARYS . 
Mačiau: su vokiečiais kaip karžygys — didvyris koveis;, 
Dabar tavo dvasia padangėmis nuskrido 
Ant risto ir sparnuoto žirgo į žvaigždėtą šalį! 
Laimingas, džiaukis! Ten tarnaus tau vokiečiai! 

O mes čia jų pilis gaisrais paleisme, 
Minėdami tave ir gerdami už narsų mūsų vadą. 


Nupylęs vėlei truputį alaus, geria 


— is 


II KARYS 
Ko jūs nutilote, verkėjos? Negriaudinai mūsų, 
Kai didžio mūsų vado verkia visas apskritys, 
Visa šalis; aš irgi verkčiau, 
Tik kariui nepritinka verkti. 
Minėdamas tave, geriu už tavo vėlę! 

III KARYS 
Atdarykit dureles, aukso kaltus vartelius! 
Įsileiskit didį svečią, didį svečią, garsų vadą! 
Pasodinkite į sostą, sostą diemantais nusėtą, 
Didį vadą pašarvotą, vaidilučių apgiedotą! 
Jam supilsme aukštą kalną lig tamsiųjų debesių; 
Plis jo vardo didis garsas iki Vilniaus Panerių. 


Eina prie Dangutės laužo: Krivių krivaitis, kunigai, vesdami 
surištą Dangutę, vaidilutės, minia 


MINIA 


Nusikaltus vaidilutė vedama ant laužo. 


Eisenai prie laužo sustojus 


KRIVIŲ KRIVAITIS 
Sutepusi prisiektąją dievams skaistybę, 
Vardu galingojo Perkūno įsakau: 
Šiame pasaulyje gyvenimo tau nėra! 
Eik, nelaimingoji, per ugnį į aną pasaulį, 
Kur nematysi saulės nei rytų šalies, 
Kur amžinoji be vilties tamsa! 
DANGUTĖ 
O taip! Šiame pasaulyje gyvenimo man nėra. 
MINIA 
Ant laužo nusikaltusią greičiau! 
KELIOS GAILESTINGOS MOTERYS 
Kokia baisi mirtis! 
KRIVIŲ KRIVAITIS 
Uždenkite ją juodu šydu, 
Kad niekas josioš veido nematytų. 

MINIA 
Greičiau ant laužo! 

DANGUTĖ 
Aš mirti nebijau: kas per gyvenimas 
Pažemintai, išgėdiniai mergaitei?! 
Bet man uždenkite akis, 
Kad jos to vokiečio 


Rodo į komtūrą 
Skriaudiko nematytų. 


Veda Dangutę ant laužo ir riša 


KRIVIŲ KRIVAITIS 
Uždekit pirma karžygiams sukrautus laužus! 
Paskui tiems nuodėmių tarnams ir nusikaltėliams! 


Uždega Manvydo ir kitų žuvusių kareivių laužą. Jų šviesoj 
pasirodo Vytenis ir Daugirdas 

MINIA 

Didysis kunigaikštis! Valio didysis kunigaikštis! 
VYTENIS 

Paleiskit mano giminaitę! Nes ji nekalta! 
DAUGIRDAS 

Paleiskite greičiau nekaltą mano sužadėtinę! 
KRIVIŲ KRIVAITIS l 


Pasvyravęs 
Aukščiausio mūsų kunigaikščio ir valdovo 
Valia — dievų valia! Paleiskit nelaimingą! 
Bet laužą vis dėlto uždekit, kad sudegtų vokietys. 
Nusiojusią bemaž sąmonės Dangutę atriša ir atveda prie 


Daugirdo. Uždega komtūro laužą, iš kur girdėtis 


Atleisk man, Viešpatie, nors žmonės neatleis! 
DAUGIRDAS 

Eik čia, brangiausioji Dangutė, 

Tiek iškentėjus nekaltai! 

Dabar jau niekas mūsų nebeperskirs. 
MINIA 
Dievaičiai mūsų — gailestingi! 
Tebūna jy valia šventa! 
DANGUTĖ 
Ne, mylimasis, nepaliesk manęs. 
Aš sutepta! Aš negaliu pažvelgt tau į akis. 
Gyvenimo man nėra čia ant žemės: 
Tiktai ugnis išdegint gali dėmę!.. 
Bet mirt su vokiečiu nenoriu, 
Tiktai drauge su savo tėveliu! 


Netikėtai puola į deganti Manvydo laužą ir ugny pra- 
nyksta 
DAUGIRDAS 
Dangute, nelaimingoji Dangute! 
Brangiausioji, aš be tavęs gyventi negaliu. 
Puola į laužą, bet, Vyteniui liepiant, kareiviai jį sulaiko 
VYTENIS 
Jį sulaikykit! Lietuvai jis tur gyventi! 
Jis vokiečiams atmonys už skriaudas. 
MINIA 
Jis vokiečiams atmonys už skriaudas! 
Jiems be paliaubų karas, karas! 


Uždanga krinta 


KESTUČIO MIRTIS 


Penkių aktų drama 


VEIKĖJAI 


KĘSTUTIS — Trakų kunigaikštis 
VYTAUTAS — jo sūnus 

ONA — Vytauto žmona 

KRIVIŲ KRIVAITIS 

JOGAILA — Kęstučio brolvaikis, Vilniuje valdovas 
JULIJONA — Jogailos motina 
SKIRGAILA — Jogailos brolis 

MARĖ — Jogailos sesuo 

VAIDILA — Marės vyras 

JOGAILOS KAMBARINIS 
RIMGAILA — Kęstučio vadas 
RAGAINĖS KOMTURAS 
MISTERBROLIS — komtūro patarėjas 
EIMUTIS — Vytauto palydovas 
LAIMUTĖ — jo sužadėtinė 

KUČUK 

LISICA | Kęstučio žudytojai 

PRIKŠA 


Jogailos pasiuntinys, sargybiniai, seniūnas, kunigai vaidilos, vaidilutės, 


PROLOGAS 


Paliki už durų kasdienius vargus 

Ir pilko gyvenimo naštą! 

Lakius pabalnojęs vaizduotės žirgus, 
Nuskriski į tolimą kraštą! 

Į kraštą tamsių, neįžengiamų girių, 
Į kraštą prabočių, tėvų-didžiavyrių!.. 


Kur bėga Dubysa, kur snaudžia miškai, 
Lietuvis ramiai sau medžioja; 

Sesutė darželį sodina margai;. 
Pavasaris širdį vilioja!.. 

Užpuolė ginkluotas kryžeivis tėvynę: 
Nutrūko idilė, darželį išmynė. 


Nubudo gyventojas girių tada, 
Nebkęsdams šarvuos atėjūnų! 

Ir dvikova amžiais baisi, kruvina 
Svyravo ilgai tarp galiūnų!.. 

Bet vilkas gelžinis, pilis Gedimino 
Nekrūpčiojo priešo ir drąsą gaivino. 
O tuomet suprato vadovai tautos, 

Ką buvo Lizdeika pataręs: 

Dėl Vilniaus dabar, dėl sostinės aukštos 
Savitarpy varžės ir barės. 

Suprato: be Vilniaus, be krašto galvos 
Nebėra gyvybės, nėra Lietuvos. 


Tai buvo prieš amžius!.. Užmiršęs vargus 
Ir pilko gyvenimo naštą, 

Pažvelki anapus... per bočių kapus, 
Praskleidęs bent uždangos kraštą, 
Ir ten iš prabočių didžios praeities 
Mokinkis paguodos, ieškok išminties! 


I AKTAS 


Pavasaris. Laukas saulės spinduliais apšviestas. Kairėje 

pusėje keletas medžių, pro kuriuos eina kelias. Už scenos 

girdėti piemenėliai dūduoja. Scenos priešaky du apyseniu 
vyru; toliau jaunimas suka ratą 


SENIŪNAS 

Galop ir mūsų seni kaulai 

Skaisčios pavasario saulutės 

Taip išsiilgę susilaukė. 
KAIMYNAS 

O pempė tartum senas draugas 

„Ar gyvi?“ pasitikus klausia, 

Lyg grįžtų seniui jaunos dienos. 
SENIUŪNAS 

Mums, rods, negrįš tos jaunos dienos;, 

Bet štai, kaimyne, ką manau: 

Suveskime vaikus į porą! 

Seniai burkuoja susitikę. 

Laimutę perleisk mano sūnui! 

Nepašykštėsiu atsilygint 

Tr gyvulėliais, ir javais. 
KAIMYNAS 

Gal tas ir būtų ne pro šalį; 

Tik mat Eimutis dar per jaunas: 

Juk jam nė karto dar neteko 

Į Prūsus sau balnoti žirgo;. 

Į Rygą irgi nėra jojęs! 
SENIŪNAS 

Nuo to vis tiek jis nepabėgs; 

O taip juk vyras iš stuomens! 

Dabar kaip tik ramiausis laikas: 
Patvino upės, ir keliai patižo; 
Nelengva vokiečiui užpulti. 

O kai kelius sukaustys žiema, 
Galės į Prūsus sveikas joti. 


Nueina toliau besikalbėdami 
JAUNIMAS 


Sukdamas ratą 


Sukit ratą, gyvos gėlės, 
Jūs aguonos mergužėlės! 
Sukit ratą, bernužėliai, 
Raudonveidžiai dobilėliai! 
Iš to margo margumyno, 
Iš gyvų gėlių gėlyno 
Nežiopsokit, nemiegokit! 
Sau poros pasiieškokit! 
Pasirinkit, kas patiks! 
Kas viengungis pasiliks, 
Vienas, du ir trys 
Tam teks tuščias vidurys. 
KELIOS MOTERYS 
Vyrai! Lekia laukinės žąsys. 
Sukite kepures! Susisuks ir nutūps. 
VYRŲ VIENAS 
Suk, suk! Dar vokietį ar kitą kokią nelaimę užsuksi! 
Laukiniu paukščiu nepasidžiaugsi! 
Verčiau žiūrėjusios naminių žąsų, kad varna 
žąsyčio nepačiuptų! 
MOTERŲ VIENA 
O jūs geriau bitelių avilius pašluostytumėte ir 
žuvims neršint pažvejotumėt, o nesižvalgytumėt 
be reikalo kaip ant Nemuno žuvėdros! 


Moterys išeina 


VYRŲ VIENAS 
Mūsų moterėlės kaip širšelės: tik paliesk! 

VIENAS Iš JAUNIMO 


Girdėjote? Sako, Trakų kunigaikštis 

Sviesiausis Kęstutis Žemaičiuos! 

Turbūt ne be reikalo! 

Nors laikas užpult vokiečiams nepatogus dabar, 

Bet vis dėlio reikia mums būt atsargiems. 
EIMUTIS 

O kad sulaukčiau įos laimės kada; 

Šviesiausį sutikt kunigaikštį. 

Prašyčiau į Prūsus paimt ir mane. 


Visiems išėjus, scenos gilumoje pasirodo Laimutė, renka 
žibutes, purėnas, pina vainiką ir dainuoja 


LAIMUTĖ 
Pavasario saulė prašvito meiliai 
Ir juokiasi, širdį vilioja. 
Iškilo į dangų aukštai vėversiai, 
Čyrena, sparneliais plasnoja. 
Išaušo, išaušo! Vėjelis miškų 
Bučiuoja, gaivina krūtinę. 
Pabiro, pasklido žiedai ant laukų, 
Vainikų eilė pirmutinė! 


Iš dešinės pusės išeina Eimutis, ne tuojau jos pastebėtas. 
Laimutė toliau dainuoja 


Taip giedra ir linksma! Tiek šviečia vilties! 
Vien meilę norėtum dainuoti; l 
Apimti pasaulį, priglaust prie širdies, 
Su meile saldžiai pabučiuoti. 

EIMUTIS 


Juokuodamas paskutinius dainos žodžius atkartoja 
Su meile saldžiai pabučiuoti. 
Po trumpo tylėjimo 
Na, koki tai gobšė ta mano Laimutė! 

Net visą pasaulį priglaust prie širdies 
Ji nori, o aš tik Laimutę norėčiau 
Prispausti karštai prie krūtinės, 
Saldžiai akutes išbučiuoti. 
LAIMUTĖ 
Vis tamstai tik juoktis! o aš taip rimtai! 
Man visgi taip liūdna, nors šypsos saulutė, 
Nors gieda, čyrena aukštai vėversėliai. 
EIMUTIS 
Na, ko gi taip liūsta Laimutė širdelė? 
Nejaugi aš pats neprotingai galėjau 
Tą mano rūtelę įžeisti nenoroms? 
LAIMUTĖ 


Susimąsčius 


Žiūrėk, ten, antai, vakaruos debesėlis! 

Jis mažas iš tolo ir slenka palengva... 

Bet aš jo bijau — jis mgn sako slaptingai: 

Ateina nelaimė mums iš vakarų! 

Ji mano rūtelių darželį nutryps 

lr smelčių kalnely mane užmigdys!.. 
EIMUTIS 


Ramindamas ir į skruostą bučiuodamas 


O nusiraminki, brangioji Laimute, 

Vaizdais netikėki! Jie mainos kaip sapnas. 

Juk mudu kartu, ko gi mūsų laimužei 

Dar trūkti galėtų pavasariui auštant? 
LAIMUTĖ 

Dabar mes kartu, bet težino dievai, 

Ar lemta ilgam besidžiaugti ta laime. 
ELMUTIS 


Skubiai 


O rasit kas nauja? Sakyk man, Laimute! 

LAIMUTĖ 
Nenauja! Tiek sykių šnekėjai gi tamsta: 
Su vyrais į Prūsus išjosiąs į karą, 
Tai argi galiu aš sau būti rami? 
Ne veltui dabar man sapnuojas kapai. 
EIMUTIS 


Rimtai 


Taip, mano širdele! Norėčiau į Prūsus 
Su vyrais bent sykį į karą išjoti. 
Taip, rodos, ir traukia į tolimą šalį! 
Taip noriu pasaulio plačiau pamatyti 
Ir savo laimužės svetur pamėginti! 


Dainuoja 


Bet neliūski, mano miela, nuramink širdelę! 

Aš pagrįšiu nepražuvęs į tėvų šalelę! 

Daugel turtų pas kryžiuočius nuo senos gadynės, 

Auksu žiba miestų bonios, turtų pilnos skrynės: 

Aš parnešiu sau iš Prūsų plieno kardą kietą, 

Tau, sesyte, šilko skarą, diržą auksu lietą. 
LAIMUTĖ 

Nenoriu aš šilko nei blizgančio aukso; 

Tie turtai mums laimės nė kiek nepridės. 

Kam reikia to karo, kurs neša tik mirtį? 

Eimuti, nejok! Neapleiski manęs! 


Eimutį apkabindama 


EIMUTIS 
Nejosime mes, tai atjos vokiečiai 
Ir mūsų šalelę išdegins įpuolę, 
O brolius šimtais išvarys į vergovę. 
Nejaugi plėšikų gaujoms pasiduosme? 


Iš kairės pusės pasirodo Ragainės komtūras su apšaruuotais 
kryžiuočiais palydovais ir Vaidila su dviem lietuviais. Laimu- 
tė surikusi: dieoulėliai! vokiečiai! tuojau sprunka. 

Eimutis, žvairiai į vokiečius pažiūrėjęs, pamažu irgi pasi- 
šalina 


KOMTŪRAS 
Į Vaidilą 


Kokie dar laukiniai ligšiol jūsų Žmonės! 

Vos žmogų pamatė, kaip kiškiai paspruko! 
VAIDILA 

Neįstabu! Juk vokiečiai 

Lig šiolei buvo mūsų priešai! 

Bet, viešpataujant maloningai 

Jaunam Jogailai, virs kitaip! 
KOMTŪRAS 

Jogaila gal ir viešpatauja, 

Bet valdo Lietuvą Kęstutis, 

O tas negal apseit be karo! 


VAIDILA 
O taip ilgai negali būti! 
Naujoji mūsų sutartis 
Kęstučio suvaržys sauvalę, 
Ir karas pasiliaus tarp mūsų. 
KOMTŪRAS 
Gerai sakai: Jogailai ir Kęstučiui — 
Abiem gyvent po vienu stogu ankšta! 
O viršų ims, kam ordinas padės. 


Atsisukęs į palydovus 


Čia reikia mums bent kiek iš kelio atilsėti. 
Dar Vilnius ne taip arti. Prižiūrėkit žirgus! 
Sargyba irgi pastatyti reikia: 

Juk ir svečius užpult lietuviai moka. 


Palydovai pasiskirsto grupėmis: vieni arklius riša; Mister- 
brolis, ražančių prie šono prisijuosęs, su dviem lietu- 
viais mostaguodamas šneka. Du sargybiniai išeina už 

scenos ( 


120 


VAIDILA 

Tai kam gi ordinas pritarti mano? 

Gal tam, kas jam skaudžiau įkąsti spėjo? 
KOMTŪRAS 


Į Vaidilą 


Kestutis, tiesa, mūsų priešas 

Per visą savo amžių buvo;, 

Jis nuolatinėje kovoj 

Su švento kryžiaus pasekėjais. 

Bet ordinas jo gerbia žodį, 

Kurio nelaužo niekados!.. 
VAIDILA 

Taip! Davė žodį keršyt vokiečiams 

Ir jo nelaužo niekados! 
KOMTŪRAS 

Jei didžio kunigaikščio valdžią 

Paims į savo tvirtą saują, 

Gal susipras ieškot taikos 

Su ordinu ir tuomet jam 

Tikėsime greičiau ne kaip įaunam Jogailai, 

Kurį mažai kas tepažįsta. 
VAIDILA 

Ar taikintis kada norės 

Su ordinu Kestutis, nežinau ir abejoju. 

Jogaila gi tikrai jums tiesia 

Taikos ir bendro karo ranką. 
KOMTŪRAS 


Šypsodamas 


Mai ordinui bus rasit patogiau 
Pačiam draugus sau pasirinkti. 
VAIDILA 


Karščiuodamasis 


Tai ko gi ordinas dar nori 
Nuo didžio Algirdo sūnaus, 

Kursai teisėtai Vilniuj sėdi 

Ir didžio kunigaikščio sosto 

Užleist nemano net Kęstučiui. 

Kęstutis pats net ir svajot negali... 
KOMTŪRAS 


Slaptingai 


Ką mąsto sau slapta Kęstutis, 

Gal ordinas šį tą ir žino!.. 

Tr aš bent kiek dar abejoju, 

Ar Vilniuje Jogailos sostas 

Neteks kada Kęstučio sūnui... 
VAIDILA 

Kęstučio sūnui?.. Niekados! 

Teisėtai paveldėto sosto 

Neduos Jogaila sau išplėšti! 

Kęstutis irgi niekados 

Su ordinu nebesiiaikins! 

Tą žino ordinas per daug gerai!.. 

Taika tik su Jogaila gal įvykti! 

Todėl ir vienas klausimas tegali būti, 

Ko nori ordinas, kad ta taika įvyktų? 


MISTERBROLIS 
Staigiai prisiartinęs 


Ko nori ordinas? Tik vieno nori: 

Jis nor, kad Kryžių garbintų pagonys 

Ir jo tarnų neskriaustų užpuolimais; 

O jei Žemaičių sauvalios negali 

Net jūsų vadai drausmėj suvaldyti, 

Tai Didis Mistras griežtai reikalauja, 

Kad tie Žemaičiai bent iki Dubysos 

Jo tėviškoj globoj nurimtų atitekę. 
VAIDILA 

Šviesiausis Jogaila su tuo nesutiks! 

Sutikti negali, nes patys žemaičiai... 

KOMTŪRAS 
Teisybę pasakius, Žemaičių šalis 
Nuo Mindaugo, jūsų karaliaus, laikų 
Teisėtai jau mūsų. Nes krikštą priėmęs 
Ją Mindaugas ordinui buvo užrašęs, 
Jei mirtų bevaikiu!.. Nors krikšto ir žodžio 
Paskui užsigynė, palikdamas Mendax“. 
Vis tiek! Mums Žemaičius privalot grąžinti. 
PALYDOVAI 


Nugirdę tarpusavy 


Klausykit! Žemaičius turės mums pavesti! 
Paimsme vaikus įkaitais Vokietijon... 


Juokdamos 


Ir ten užauginsim tikrais vokietukais... 
Cha cha cha! 
VAIDILA 


Pykdamas 


Aš leist negaliu, kad didžios atminties 
Mums Mindaugo vardą kas žeminti drįstų! 
Ar norit ir mano šviesiausį valdovą 
Privesti prie keršto kaip Mindaugą tuomet? 
Jogaila sutikt nesutiks niekados, 
Kad ordinas šeimininkautų Žemaičiuos! 
Dar, ačiū dievams, neišplėšt mums kardo! 
MISTERBROLIS 
Tai kam gi dar tuščia į Vilnių mums kelionė? 
Verčiau pasukti į Trakus! 
KOMTŪRAS 


Ramiai į Vaidilą 
Jogaila sutiks! Mes tai žinom gerai, 
Jei tamstos Malonė sutikt panorėsi;, 


M 
* Mindaugo vardą vokiečiai iškreipė iš neapykantos į Mendax, Mendog. 

O tamstai už gerą taikos patarimą 

Gražiai atsilygins duosnusis magistras, 

Ragainės dvarų dovanodamas raktą. 
VAIDILA 

Nejaugi manai, gerbiamasis komtūre, 

Kad aš savo kraštą parduosiu už grašį? 
KOMTUŪRAS 

Aš to nemanau! Tik manau, gerbiamasis, 

Kad tamsta, kaip vyras tikrai išmintingas, 

Suprasi, kad nėra kitos išeities: 

Ar jūsų valdovas užleis mums Žemaičius, 

Ar Vilnių turės atiduoti Kęstučiui. 
VAIDILA 


Pamnąstes 


O jei ir sutiktų šviesusis Jogaila 

Tai kokiu mus skydu ordinas tuomet 

Uždengs nuo Kęstučio rūstybės? 
KOMTŪRAS 

Na, tuomet parodysme bendrą jam kumštį, 

Išėję iš vieno prieš senąjį vilką. 
VAIDILA 

Bet brolvaikiui kaipgi kariauti prieš dėdę? 
KOMTŪRAS 

Galop tik Jogaila tegul apsirašo, 

Neduosiąs pagalbos Kęstučiui, 

Tada vienas ordinas jį suvaldys, 

Padaręs abiem nekenksmingu tą senį. 
VAIDILA 

Gerai! Aš matau: susitarsime Vilniuje. 

Bet ta sutartis tepalieka slapta! 

O tamstos kelionę į Vilnių paskelbsme, 

Tik neva medžioklei paskirtą. 
MISTERBROLIS 


Sau į šalį 
Pradžia padaryta: Kęstučiui mirtis! 

Paskui... jūs visi mums vergaustę kaip Prūsai, 
Ir laukiamas galas, jaučiu, nebetoli. 


Girdėti švilpukas. Palydovai tuojau neramūs sukyla. Tik 
Komtūras neparodo neramumo. Įeina sargybiniai: jų vienas 
sako 


Aukštai gerbiamasis Kristuje tėve! 

Apylinkės vyrai 

Kuopomis renkas ir gali užpulti. 
VAIDILA 

Tikrai su žemaičiais 

Sunku kai kada mums patiems susitarti. 

O būtų Jogailai labai nemalonu, 

Jei koks nesusipratimas čia dabar įvyktų. 
KOMTUŪRAS 


Su panieka 


Taip! Jūsų šaly be ginkluotos sargybos 
Krikščionims tikrai pavojinga keliauti! 
Todėl negaišuodami sėskim ant žirgų! 


Visi į kairę išeina. Už scenos girdėti raitelių žvangėjimas ir 
pasagų bildesys kaskart toliau. Eimutis ir daug vyrų visokio 
amžiaus ir moterų skubiai ant scenos įbėga 
iš dešinės pusės 

EIMUTIS 
Štai čia mačiau; kryžiuočių buvo daug, 
O du pasirodė lyg būtų mūsiškiai. 
JAUNAS VYRAS 
Buvau miške;, girdžiu: koks bildesys! 
Žiūriu: ginkluotų raitelių bus dvidešimts, 
Ant Kauno nužvangėjo. Kūnas man nutirpo. 
Tai buvo apšarvuoti baisūs vokiečiai! 
Tik priešaky, tarytum, lyg mūsiškis vedė. 
KELI VYRAI 
Mūsiškį sugavę gal vedas vadovu! 

MOTERS , 

Dievulėliai, dievulėliai, kas bus? Pražuvome! 
KELI KITI 

Turim ant kalno greičiau šiaudų kūlį 

Uždegti, kad duotum apylinkei žinią; 

O kai tik visur nuo kalnų suliepsnos 

Ugnelės, ginkluosis visa Lietuva, 

O moters miškuos su vaikais pasislėps. 
MOTERS 

Dievulėliai, dievulėliai, kas bus? kas bus? 
SENAS VYRAS 


Iš reto 


Seniūnui pirma nepranešus, degt negalima, 

Kad kartais be reikalo lermo nekėlus. 

Seniūnas geriau, kas daryti, nuvokia, 

Tarnavęs ilgai pas Kęstutį Trakuos. 
MOTERS 


Duokit žinią seniūnui!.. Bet štai jis ateina! 


Seniūnas su dviem ginkluotais šauliais iš kitos pusės pama- 
žu žvalgydamies ir šnekėdami eina 


ŠAULIAI 

Ar matei? Nužvangėjo! 
SENIŪNAS 

Ką veiksi nematęs; tik gero velniai 

Mums nepranašauja. Kad galą sau gautų! 
VISI VYRAI 


Prisiartinę 


Seniūne! Užpuolė naikint vokiečiai: 

Liepk degti ant kalno greičiau šiaudų kūlį! 

Tr šaukti apylinkės vyrus ginkluotus! 
MOTERS 

Gelbėk, seniūnė! šauk vyrus ginkluotus! 

Dievulėliai, dievulėliai, kas bus? kas bus? 

SENIŪNAS 
Į moteris 


Jūs, moters, man tuojau namo! 
Vaikų ir savo puodų sergėt! 


Moters išeina aimanuodamos 
SENIŪNAS 


Į vyrus 


Tik nesikarščiuokite! Kur užpuolimas? 
Ne tokia saujele užpuola plėšikai! 
Tai, matomai, mūsų šviesiausio Jogailos 
Tik vaišėms pakviesti į Vilnių svečiai. 
VISI 
Nustebę 


Kaip? svečiai?.. vokiečiai? 
SENIŪNAS 
Prie Algirdo senio to gal ir nebūtų;. 
Bet mainos dabar, kaip matyti, laikai, 
Ir jaunas Jogaila kitaip viešpatauja. 
SENAS VYRAS 
Bet gyvas dar mylimas mūsų Kęstutis! 
Kodėl gi brolvaikiui leidžia taip elgtis? 
SENIŪNAS 
„Didžiuoju dabar Lietuvos kunigaikščiu 
Jogaila. Tai kaip jam Kęstutis, neleis? 
VISI 
Kam — Jogaila, mums, žemaičiams, tik Kęstutis 
Pirmasis šio krašto valdovas! 
SENIŪNAS 
Liežuviu malti lengva! O kai reikės už Kęstutį... 
VISI 


Mes visi už Kęstutį net mirt pasirengę! 
ŠAULIAI 


O kad mums pasivyti tuos velnius — svečius 

Ir suėmus Kęstučiui nusiųsti? 
VISI 

Vykimės, vyrai! Ko čia gaišuoti?, 
SENIUŪNAS 

Tik to tai jau, vyrai, daryt nevalia! 

Už tai nepaglostytų senas Kęstutis. 

Net priešo iš pasalų jis užpulti nemėgsta, 

Bet reikia pranešt į Trakus kunigaikščiui 

Tat visa greičiausiai ir būt pasirengus: 

Gal ryt teks šarvuotis ir žirgai balnoti. 
VISI 

Mes visi už Kęstutį net mirt pasirengę! 


Trimito balsas pasigirdi 


MOTERS 
Įbėgusios šaukia 


Vyrai, vyrai! Šviesiausis kunigaikštis joja! 
VISI VYRAI 

Koksai kunigaikštis? 
MOTERS 

Na, tas, nuo Palangos Birutę vedęs... Kęstutis! 


Tyla... girdėti daug pasagų žvangant. Visi žiūri į dešin 
Pasirodo ant žirgo Kęstutis. Visi prieš jį puola ant keli 
užstodami kelią, ir šaukia 

Tegyvuoja mūsų šviesiausis kunigaikštis! Valio! 
Vali 


Uždanga nusileidžia 


II AKTAS 


Trakų pily salė. Jogaila sėdi. Vytautas čia vaikščioja, čia 
sustoja 


JOGAILA 
Juk aš tam tikiu, Kitaip net ir būti negali. 
Bet kartais lyg juodas koksai debesys, 
Žiūrėk, tau užslinks... Pasakyk atvirai, 
Ar kartais tau, Vytaute, gal nemalonu, 
Kad aš vadinuosi didžiu kunigaikščiu? 
VYTAUTAS 
Nė kiek! Aš tik Žiūriu, kas būtų tėvynei 
Naudinga ir sveika, o tavo Malonei 
Visai nemanau pavydėt pirmenybės. 
JOGAILA 


Atsistojęs 


Duok ranką ir būki, kaip buvęs lig šiolei, 
Geriausiu man draugu, brangiu patarėju! 
Ir tiems netikėk, kas norėtų tarp mūsų 
Piktais įtarimais netaiką pasėti; 

Mes lygiai abudu kryžiuočių nekenčiam. 


Sėdas 
VYTAUTAS 


Jausmingai 
Kaip mūsų tėveliai: brangios atminties 


Palaimintas Algirdas, karžygys didis, 
Ir mano tėvelis, taip lygiai ir mes 

Gyvensime meilėje ir sutarty! 

Ir Lietuvą brangią, ią mūsų tėvynę, 

Ne tik kad apginsim nuo priešų kryžiuočių, — 

Ribas jos praplėsme lig marių Juodųjų, 

Ir gerbs jas maskolis, totoris ir lenkas. 

O mūsų vardai taip kaip mūsų tėvelių 

Greta bus gal minimi amžiais ilgais!.. 
JOGAILA 

Kaip moki, brolyti, uždegti man širdį! 

Ir aš juk svajoju didžių kunigaikščių 

Plačiausiai iš Vilniaus praplėsti ribas, 

Kad jų vėliava vis tolyn plevėsuotų! 


Už scenos sušunka vyrai 
Tegyvuoja Kęstutis! — mūsų kunigaikštis! 
Kai kas atsiliepia 
Didis kunigaikštis! Valio, valio! 
JOGAILA 


Krūptelėjes, neramus eina prie lango 


Ką tai reiškia?.. Ar sugrįžo? 
VYTAUTAS 

Taip, grįžo nakčia, ir jau nuo pat ryto 

Ant kojų. Naujokų žemaičių atvyko 

Šį rytą nemaž savanoriais — šauliais. 
JOGAILA 

Ar vėl kokį žygį sumanėte rengti? 


Į šalį 


O gal prieš mane?.. Gal bus ką nugirdę?.. 
VYTAUTAS 
Juk visą gyvatą 
Tėvelis stačiai pergyveno ant žirgo; 
Namie neberimsta. Gal vėl su kryžiuočiais!.. 

JOGAILA 
Ar kartais neteko pasergėt, kad būtų 
Manim nepatenkinias? Dėdžiui Kęstučiui, 
Kurį Lietuva ir Žemaičiai taip gerbia, 
Gal nėra malonu, kad Vilniuje sėdi 
Jaunuolis Jogaila. 


VYTAUTAS 
Ką tėvas nabašninkui broliui prieš mirtį 
Gera pažadėjo valia, 
To laužyt nelaužys; įam vienas terūpi, 
Kad būtų galinga brangi Lietuva, 
Kad priešai privengtų jos kardo ir vardo!.. 
Ir iki Jogaila į garbę ją ves, 
Tol mano tėvelis jį gerbs ir gėrėsis. 
JOGAILA 
Nusiraminęs 


Juk kas nenorėtų garbės? Bet į ją 

Kelius ne vienaip su tėvais mes suprantam. 
Ar sykį patsai man sakei išmintingai, 

Kad mainos laikai: su kaimynais šiandieną 
Mums irgi reikėtų kitaip gal gyventi. 

Jei mes nuo Europos duris užsidarėm, 

Ar reikia stebėtis, kad oro mums trūksta. 


VYTAUTAS 
Tas tiesa. Bet eiti mat reikia prie to 
Labai atsargiai ir lengva širdimi 
Negalima griauti, kas amžiais suaugo: 
Čia reikia prityrusių vyrų teirautis. 
JOGAILA 
Aš vis tai žinau, bet sakau atvirai: 
Stačiai kai kada nežinai, ko klausyti. 
VYTAUTAS 
Mažiau pašalinių klausyt patarėjų, 
Kurie, pataikaudami savo valdovams, 
Vien žiūri tiktai asmeninės naudos. 

leina pasiuntinys iš Vilniaus 
PASIUNTINYS 
I Jogaila 


Šviesiausis valdove! Iš Prūsų atvyko 
Ragainės komtūras. Vaidila man liepė 
Pranešti skubiai, kad jis nori medžioti. 


JOGAILA 
Nusistebėjes 


Medžioti? A, tiesa, medžioti! 

Gerai! Jiems pranešk, kad aš grįžtu tuojau. 
PASIUNTINYS 

Vaidila dar buvo įsakęs pranešti... 


Matyti, varžosi 


Bet kaip, nežinau!.. Mat vienam ir slapta. 
VYTAUTAS 

Ragainės komtūras? Labai įdomu, 

Kokios čia žvėrienos jis rengias medžioti? 
JOGAILA 


Bent kiek sumišęs 
Kokios čia žvėrienos!.. Tik tas besmagenis!.. 


Pasiuntiniui 
Žiūrėk, kad man grįžtum greičiausiai namo! 
PASIUNTINYS 


Bet dar man Vaidila įsakė pranešti... 
JOGAILA 


Supykęs 
Sakiau tau, kad grįžtum greičiausiai namo! 


Pasiuntinys išeina. Jogaila rengdamasis deda šalmą ir kalba 
į Vytautą 

Kaip man nemalonu, sunku, įkyru 
Tiesiog veidmainiauti su tais vokiečiais! 
Sukandus dantis ir kalbėti, ir vaišint, 
O jausti širdy, kad tie žiaurūs žalčiai 
Vien tykoja iš pasalų tau įgelti. 
VYTAUTAS 
Bet jei veidmainiauti, tai reikia gudriai. 
JOGAILA 
Tą mintį tiesiog iš širdies man imi. 
Taip! Reikia ne kartą stačiai veidmainiauti!.. 
Bet mes taip, kaip buvę, draugais pasiliksme! 
Lik sveikas! 


Ketina išeiti 
VYTAUTAS 
Mes būsme kaip buvę! 
Bet perspėju: būk atsargus su Vaidila! 
Ir man pasakyki, ko tavo Malonė 
Išrodai šiandieną lyg ko neramus? 


Įeina Ona, Vytauto žmona, gražiai pasirėdžiusi 


ONA 
Taip greit besiskubina jo Didenybė! 
Ir dar nesisveikinęs jau atsisveikina. 
JOGAILA 
Labai čia man būtų malonu Trakuos, 
Kur žydi šviesiausioji kunigaikštienė!.. 
Bet šaukia į Vilnių gyvi reikalai. 
ONA 
Kokie reikalai? Ar žmona? ar vaikai? 
VYTAUTAS 
Pirmiau jo Sveikatai reikėtų išpiršti, 
Tik tuomet gyvi reikalai atsiras. 
ONA 
Reikėtų! reikėtų! Tai ką gi? Išpiršim 
Gražiausią jam Lenkų šalies karalaitę. 

JOGAILA 

Gana jau! Už tokį negražų jaunikį 

Ar koki norės ištekėt karalaitė? 

Ir dargi gražiausioji Lenkų šalies!.. 
VYTAUTAS 

Juokai sau įuokais!.. O manosios matronos 

Piršlybos tikrai įsikūnyti gali. 
JOGAILA 

Nagi, sakykite!.. kokiu tai būdu? 
VYTAUTAS 

Štai Lenkai, šiais metais netėkę karaliaus, 

Išrinko sau jauną Vengrų karalaitę. 

O tai karalaitei, man rodos, ir tiktų 

Už vyrą valdovas plačios Lietuvos, 

Kuri bent tris kartus už Lenkus didesnė 

Tr juos nuo kryžiuočių galėtų apginti. 
JOGAILA 


Susijaudings 


Iš kur ir ateina tau, Vytaute mielas, 

Į galvą tos mintys, taip didžios ir svarbios? 
Na, pirškite, pirškite!.. Duodu jum žodį, 
Kad tuomet su Vytautu pasidalysim 
Valdžia! nes to vienas apžiot nepajėgsiu. 


Atsisveikindamas 
Aš grįžtu iš jūsų Trakų visados 
Paisai lyg tvirtesnis, didesnis, geresnis. 
Išeina Jogaila ir Ona 
VYTAUTAS 
Vienas 


Atrodo šiandieną lyg ko neramus. 
Tur būti ką slepia; ar vėlei nebus 
Vaidila jam ko prikuždėjęs į ausį? 

Po trumpos pauzės 


Man kartais jo gaila: nors būdo ir silpno, 
Bet norų gerų kai kada jam netrūksta. 

Tik vargas, kad mėgsta pakampiais klausyti 
Žemų pataikūnų, kvailių patarėjų, 

Kurie jį supainios tinkluos negudriuos. 


Žiūri pro langą, nes išgirdo rago balsą 


Ir čia vokietys! Ne prieš gera šiandieną 
Ir čia, ir į Vilnių tie plaukia velniai! 
Prieš audrą juodi vakarų debesiai!.. 
Rimgaila jį veda pas mano tėvelį. 


Įeina Ona su nusigandusia Laimute, kuri nežino, nė kaip 

pasveikinti kunigaikštį, nori pulti po kojų, bet Ona sulaiko. 

Vytautas, ją pamatęs, krūptelėjo instinktyviai, žiūri kurį 
laiką, galop klausia 


O toji kas bus per žmogysta, 
Bent kiek panaši į mane? 
ONA 
Pro langą lauke pastebėjau mergaitę, 
Ir man ją prakalbinti pasinorėjo. 
Jinai sužieduotinį čia atlydėjus, 
Kūrsai į Trakus savanoriu atvykęs. 
VYTAUTAS 
Kuo tu vardu? 
LAIMUTĖ 
Laimutė. 
VYTAUTAS 
Gražus tavo vardas: Laimutė! 
Be abejo, būsi laiminga. 
LAIMUTĖ 


Pradėjusi verkšlent 


Nebūsiu: Eimutis, išėjęs į karą, 
Gal žūt nuo baisių vokiečių! 

VYTAUTAS 
Neverk! Jis nežus. Bus ilgainiui didvyris. 
Parneš tau iš Prūsų brangių dovanų. 
Patsai jį paimsiu į savąją globą... 
Dar man pasakyk, nuo kurio judu galo 
Čia būste atvykę su savo Eimučiu? 
LAIMUTĖ 
Ar mes? Nuo Betygalos: ten, kur Dubysa 


Bėga ant Kauno mėlyna juosta. 
VYTAUTAS 
Ir mano seneliai bus kilę nuo ten, 
Nuo Ariogalos pusės. 
ONA 


Dabar bėk, Laimute, pas savo Eimutį! 
O vėl kai atvyksi kada į Trakus, 


Užbėk pas mane! Man patinki labai. 
O štai atminimui tau gintarų siūlas! 


Laimutė, ranką pabučiauus, greit išbėga 


VYTAUTAS 

Man toji Laimutė keista pasirodė. 
ONA 

O man ji nuo karto patiko labai; 

Taip, rodos, ir limpa stačiai prie širdies. 
VYTAUTAS 


Susimąstęs 


Gal būti!.. Kas savo bežino likimą!.. 
Po pauzės 


O ką gi man neša manoji širdelė, 
Gražiai pasipuošus lyg iškilmei kokiai? 
ONA 
Šiandieną tai nieko gero. 
VYTAUTAS 
Manau, kad bent ir nieko pikto. 

ONA 

Dar nieko pikto; vis dėlto jaučiuosi nerami. 
VYTAUTAS 

Ar kas gal atsitiko? Svečiai nepatiko, 

Iš Prūsų pas tėvą kažin ko atvykę? 
ONA 

Aš jų matyt nemačiau. Iš nakties man negera. 
VYTAUTAS 

Gal sergi, rūtele? 
ONA 

Sirgt nesergu!.. Tik sapnas toks negeras, keistas! 


VYTAUTAS 
Ironiškai 


Tik sapnas!.. keistas ir baisus? 
ONA 

O man ne juokai, kur tik tau aš matau 

Pavojų... Širdis jį nujaučia dažnai. 
VYTAUTAS 

Jei visas pavojus ligšiol tik sapne, 

Tai pusė bėdos! Pasakyk gi, rūtele, 

Kas buvo tas sapnas? ir koks man pavojus 

Tau nedavė šiąnakt ramumo sapne? 
ONA 

Sapnas sapnui nelygus. Į tą gi aš žiūriu 

Visai ne taip lengva kaip tu širdimi. 
VYTAUTAS 

Papasakok man, tuomet bus lengviau. 
ONA 


Atsidusus 
Einu keliu ir sutikau mergaitę. 
Ji sako: eikim gelbėt vyro! 
Tau vyro, man — tautos vadovo! 


Ir štai tamsiame urve guli 
(Dievai, jam duokit ilgą amžių!) 

Nusmaugtas, baltas kaip Praurimės drobė 

Kęstutis, tavo tėvas!.. 

Šalip tu laužai sau rankas!.. 
VYTAUTAS 

Tikrai tai keistas sapnas. 
ONA 

Ir nubudau! Net šaltas prakaitas išpylė, 

Kaip dalgiu užsimojus Giltinei!.. 

Užmiegu, ir tas pats vėl sapnas, 

Tas pats ir urvas, ta pati mergaitė! 

Ji sako: vilkis, kunigaikšti, 

Tu mano mergiškus rūbus ir spruk 

Nuo budelių! Tegul mane jie smaugia!.. 

Vėl nubudau, bet jau užmigti negalėjau. 
VYTAUTAS 


Susimąstęes 
Numirėlius, sako, sapnuoją prieš audrą. 


Įeina Kestutis 

KESTUTIS 

Jūs šnekat apie audrą. Gal ir bus: nes renkasi debesiai. 

Į Oną 
Leisk man su Vytautu, martele, pakalbėt vienam. 
Ona skubiai išeina 
KĘSTUTIS 
Atsisėdęs 

Jogaila buvo? 
VYTAUTAS 

Taip, buvo! 
KĘSTUTIS 

O apie ką šnekėjote, ar galima žinoti? 
VYTAUTAS 

Kaip paprastai. Ar pirmą kartą 

Jis apsilanko pas mane?.. pasišnekėti, pasitarti! 
Ši kartą nieko ypatinga mūsų tarpe nekalbėta. 
KĘSTUTIS 
Kokias jis ten derybas ar net sutartis 
Su Vokiečiais sumanė? 
VYTAUTAS 
Apie derybas su kryžiuočiais nei kalbos nebuvo. 


KĘSTUTIS 
Aš sužinojau, kad pas jį atvyko 
Ragainės apskričio komtūras. 
VYTAUTAS 
O taip! Jogailai dar čia besant, pranešė Vaidila, 
Kad Vilniuj jo komtūras laukiąs, 
Atvykęs čia medžioti. 
KĘSTUTIS 
Taip, taip! Medžioti!.. Jei tas jo Vaidila 
Nesusilauks kada kariuvių, ne aš būsiu! 
Turiu žinių, kad tas komtūras 
Slapta magistro įgaliotas tartis su Jogaila 
Prieš mane. 
VYTAUTAS 
Kad tas komtūras prie progos medžiodamas 
Mėgins užmegzt derybas su Jogaila, 
Tai galimas dalykas! 
Bet kad Jogaila net prieš mus išdrįstų 
Su vokiečiais slaptąsias sutartis daryti, 
Tai netikėtina! 
Visa nelaimė, kad Vaidilos įtakai jis pasiduoda. 
KĘSTUTIS 
Kaip tik dabar nuo Osterodės Lybenšteino, 
Labai man palankaus komtūro, 
Pasiuntinys atvyko perspėti mane, 
Kad Vilniuje su ordinu Jogaila ir Vaidila 


Derybas veda prieš mane. 
VYTAUTAS 


Iš reto, mąstydamas 

Du komtūru bemaž kartu atvyksta: vienas į Vilnių, an- 
tras čia; vienas antrą skundžia! Čia, be abejo, kažko no- 
rima pasiekti. Aš vis dėlto pasitikiu daugiau saviškiu ne- 
kaip vokiečiu ir manau, kad jie nori tyčia mus supjudyti 
ir sudrumstame vandeny žvejoti, ar kaip patys sako: me- 
džioti! 
KĘSTUTIS 
Tu vis gini Jogailą, aš gi juo mažai pasitikiu. 
VYTAUTAS 
Neramiai pradeda vaikščioti ir sau kalba 
O gal! 
O gal... ko jis šiandieną buvo ne toks kaip visada? 


Po pauzės 


Aš vis dėlto Jogailos nenorėčiau skriaust įtarimu. 
KĘSTUTIS 

Iš tavo pusės, žinoma, gražu užtart jaunų dienų draugą. 

Bet ar iš tiesų esi tikras, kad Jogaila nepaklausys kokio 

Vaidilos, nesusiriš su vokiečiais? 


Vytautas tyli 
KĘSTUTIS 


Nesulaukęs atsakymo 


Tiek to! Antras dalykas toks: kryžiuočiai viena ranka 
talkininkauja Jogailos broliui Skirgailai užimti Polocką, 
o antrąja ranka rengias iš pasalų užpulti nuo Gardino 
pusės Žemaičių šalį. Reikia jiems užbėgti už akių netikė- 
tai. Išsiuntinėjau šauklius kariuomenei rinkti. Paimsi 
pirmuosius ir eisi į Gardiną. 
Įeina Rimgaila 
VYTAUTAS 


Neramiai vaikščioja, galop sau sako 


Dabar man aišku: ne nuo Gardino pavojus! 

KESTUTIS 
Ką pasakysi man, Rimgaila? 
RIMGAILA 
Šviesiausis valdove! Du tūkstančiai žemaičių atvyko sa- 
vanoriais į Trakus; yra net nepilnamečių. Nekantrauja 
eit prieš vokiečius ir ginti Vilniaus. 
KĘSTUTIS 
Gerai! jiems pasakyk, kad juos tuojau ves mano Vytau- 
tas; pranešk irgi kunigaikštienei, kad jos Malonė teiktųsi 
tuojau čia ateiti. Išleidęs Vytautą, vėl užeisi pas mane. 
Rimgaila išeina Paimsi tuos nenuoramas žemaičius bei 
antra tiek Trakų įgulos ir eisi į Gardiną. Ten palauksi 
mano tolesnio įsakymo. Aš čia lūkterėsiu, iki susirinks 
iš tolimesniųjų galų pašauktieji. 
Girdėti kariuomenės šauksmas 
Valio Vytautas, mūsų vadas! Prieš vokiečius! 
VYTAUTAS 
Gal ir Jogailai reiktų apie mūsų žygį 
Pranešti? Rasit ir jisai 
Atsiųstų kiek savųjų į Trakus. 


KĘSTUTIS 
Pamąstęs 
O taip! Gerai sakai! Pranešme! Bus aiškiau, 
Ar jis prieš mus, ar su mumis. 


Įeina Ona 


Atsisveikink su Vytautu, martele! 
Jisai tuojau į karą joja su kryžiuočiais. 
Vytautas rengias, užsideda šalmą 
ONA 
Taip greit ir netikėtai, Dievulėliau! 
Kada gi besibaigs tie amžini karai? 
Kada gi susilauksme ramesnių ir geresnių dienų? 

Nespėjai, Vytautėli, grįžti, 

Ir vėlei vargas, nemiegotos naktys, 

O gal pavojus ir gyvybei! 

Netuščias mano sapnas: nujautė širdis. 
Gal perspėjo dievai, nelaimę pranašaują. 


Pradeda graudintis 


KESTUTIS 


Neverk, martele! Neverk, jaunoji! 
Nelaužyk taip rankelių! 

Sugrįš bernužis, sugrįš jaunasis, 
Parneš tau dovanėlių! 


VYTAUTAS 


Bučiuodamas Kestučiui ranką 


Sudieu, tėveli! 


KĘSTUTIS 
Sudieu, mano sūnau, ir grįžk man sveikas! Juk tu mano 
viltis ir mano garbė. Tu ilgainiui peraugsi savo tėvą; įsi- 
tikinau, kad daug numanai, o ne viską sakai. Palydėk, 
martele, vyrą iki vartų! 


Vytautas ir Ona išeina. Kęstutis, priėjes prie lango, ilgai tyli 
lyg su savim kovodamas ir gailiai susimąstęs. Už scenos gir- 
dėti kareiviai dainuojant vis kas kartą toliau 


Neverk, mergele! Neverk, jaunoji! 
Nelaužyk taip rankelių! 

Sugrįš bernužis, sugrįš jaunasis, 
Parneš tau dovanėlių! 

Ne saulė spindi — tai plieno kardas 
Prieš saulę švyturiuoja. 

Žirgelis bėras nerimsta, žvengia, — 
Sudieu, sudieu, jaunoji! 

Į platų kraštą, į Prūsų šalį 

Už brangią bočių žemę! 

Bet ar sugrįšme, Dievulis vienas 
Tiktai žinoti gali. 

KĘSTUTIS 
Net ir jam, savo sūnui, visko nepasakiau!.. O gal aš klys- 
tu? Nors nujautimas mane niekados lig šiol neapgavo... 
Kas daryti?.. Daviau žodį a. a. broliui, kad jo sūnų Jo- 
gailą globosiu ir Vilniuje didžių kunigaikščių sostą už- 
leisiu: duoto žodžio savo gyvenime nesmi sulaužęs!.. Bet 
jei Jogaila tikrai sutartį slaptą daro ir Žemaičius atiduoda 
kryžiuočiams?.. ar tuomet galėčiau ramiai tylėti?.. Kad 
išsižadėtų Polocko, Vitebsko... tiek to!.. bet Žemaičių?.. 
Ne, ne! nieku būdu aš negaliu leisti, kad mano žila galva 
to sulauktų!.. Bet kokį duosiu jaunesnei kartai pavyzdį, 
įei mano nujautimas ir įtarimai pasirodytų be pamato, 
o aš įneščiau į savo tarpą maištą ir sauvalią savo senat- 
vėje!.. Kodėl aš nepasitariau su Vytautu, kursai kai kada 
tarytum permato kiaurai dalykus. Jis ypatingai šiandieną 
nešnekus buvo, lyg ką jautė... Kas daryti? kas daryti? 


Įeina Rimgaila, stovi prie durų; ilgai vienas antram nieko 
nesako; galop 
KĘSTUTIS 
Kariuomenė spiečias į Trakus? 
RIMGAILA 
Iki rytojaus vyrų susirinks apie 5000. 


KĘSTUTIS 
Ar pasiekė Vilnių žinia, kad mes išeiname prieš kryžiuo- 
čius? 


RIMGAILA 
Šiandieną iki pietų laiko ji pasieks. 


Vėl abudu tyli 


KESTUTIS 
Ką manai, Rimgaila? 


143 


RIMGAILA 
Iš reto, sverdamas žodžius 


Manau: ryto išeisime ne prieš kryžiuočius! 

KĘSTUTIS 
Taip, Rimgaila! Jei ryto iki pietų neatsiųs mums Jogaila 
talkos prieš vokiečius, eisime tuokart jo paties gelbėti nuo 
vokiečių globos... Jei pasiseks užimti pilies rūmai, pirmas 
dalykas: įeik į raštinę ir, jei rasi ten surašytą Jogailos 
su vokiečiais sutartį, siųsk žinią Vytautui, kad tuojau 
skubėtų į Vilnių! 

RIMGAILA 
Manau, kad jo Didenybė Vytautas nebus toli nuėjęs. 


Girdėti griausmas ir žaibai. Kestutis žiūri pro langą ir sako 


Bus audra!.. 
Bet ko man taip neramu? Tartum koki šmėkla stovi prieš 
akis! Ne prieš gera! 


Uždanga nusileidžia 


HI AKTAS 


Vilniuje Gedimino pily salė. Kambarinis (šambelionas) se- 
niukas 75 metų ir du jaunuoliu rengia iškilmei salę 


KAMBARINIS 


Rengdamas sau šneka 


Ant sosto atsisės patsai jo Didenybė, mus valdąs Jogaila 
kunigaikštis!.. Taip, rodos, neseniai jo tėvas, didis Algir- 
das, čia sėdėjo, o penkti jau metai, kai ilsisi tarp prano- 
kėjų! Buvo tikras valdovas ir išmintingas viešpats!.. Iš 
dešinės sėdės šviesiausioji valdovo motina Julijona. Dar 
jauna, atsimenu, kunigaikštaitė atvyko iš Tverų, kaip 
didžio Algirdo sužadėtinė ir žmona. Dabar tarp mūsų 
apseno! Bet ir po 30 metų vis lyg svetima! Jos širdis vis 
linksta į Gudus... - 
Jos greta sėdės kunigaikštis Skirgaila, dažnai su motina 
šnekąs gudiškai. 
Kairėje sosto pusėje švenčiausioji valdovo sesuo Marė. 
Jauna moteriškė, o jau už antro vyro: Gardino kunigaikš- 
tis Dovydas, pirmasis vyras, greit pasimirė, ir dabar ji 
— jos malonė Vai-di-lie-nė! Su ironija Suktas žmogus 
tas Vaidila! Prie didžio Algirdo buvo duonkepiu, o da- 
bar... į didelius žmones įsiveržė! Tokie laikai! Ką besa- 
kyti!.. į jaunuolius Ne tiek jūs puldinėkite, vaikai, betūp- 
čiodami vietoj, kiek sumaniai žiūrėkite, kad viskas būtų 
man tvarkoj ir savo vietoj! 

I JAUNUOLIS 
Kad tai galima būtų, brangiausis dėduti, 
Bent pro kokią skylutę ar plyšį siaurutį 
Pažiūrėti į salę, kai jie susirinks. 

KAMBARINIS 
Žiūrėti kaip žiūrėti... dar tiek to! Ir aš jūsų kvailuose me- 
tuose kartais iš smalsumo žiopsojau, nors su baime. Bet 
jau klausyti, kas kalbama, griežtai užginta, o ypač kai čia 
daromas kažin koks slaptas sąmokslas. 

II JAUNUOLIS 


Vis tiek suprast mes nesuprasme nieko, 
Ką kalba aukštai pastatyti valdovai. 
KAMBARINIS 


Tas tiesa! Dabar jie čia dažnai ir nelietuviškai šneka. 
Tik iš Trakų apsilankę kunigaikščiai, tai jau visados mū- 
siškai, o kunigaikštienė Birutė net žemaičiuodama šneka. 
A. a. Algirdas daug kalbų mokėjo, bet, iš Vitebsko į Vil- 
nių persikėlęs, retai kada nelietuviškai prasitarė net su 
savo žmona. Tiesą pasakius, jis ir nebuvo šnekus; dau- 
giau klausydavo senų žmonių ir į galvą dėdavo, ir nieks 
iš anksto nežinodavo, ką, būdavo, sumanys. Jo ir bijojo vi- 
si, čia pasirodo tarpdury Vaidila ir nieko nepastebimas 
klausos o kunigaikštį Kęstutį visi mylėjo už jo gerumą; 
tasai ir su manim mėgsta kartais pajuokauti ir mano pa- 
sakų paklausyti. 


VAIDILA 


Piktai 
Tau, seni, vien tik liežuviu bemalti 
Ir vietoj tūpčioti! Žiūrėk, kad man greičiau 
Parengtumei, kas reikia! Negi lauksme, 
Iki tavo malonė teiksis mus įleisti?! 


KAMBARINIS 
Bemaž jau prirengta! Ir nieks man neprikiš, 


Išeina Vaidila 
Kad aš nesumaniai dabar atlikęs būčiau 
Man pavestą taip aukštą ir garbingą darbą... 


Žiūrėdamas į duris, kur stovėjo Vaidila 

Aš ne tokiems esmi ligšiol tarnavęs! 

I JAUNUOLIS 
Dėdutis daug savo gyvenime yr matęs! 
Kad mums bent dalį to kada pamačius! 

KAMBARINIS 
Kas man teko savo gyvenime matyti, jūs, beūsiai, nebe- 
matysit. Aš dar atsimenu (o, tai buvo labai seniai, buvau 
dar kvailas) — atsimenu šviesiausio Jogailos senelį, Ge- 
diminą. Rodos, tuomet nebuvo nei tokio sosto, nei tų pa- 
tiestų kilimų, nei tų užmarinių papuošalų... bet žmonės, 
jų išvaizda ir rimtis buvo kita. Jautei tuomet, kad tai tik- 
ras visos mūsų Lietuvos žemės valdovas! Kaip jis pri- 
imdavo pasiuntinius! 
Atvyko vieną kartą iš tolimo Romos miesto anų kraštų 
krivių krivaičio pasiuntiniai. Šviesiausis Gediminas sė- 
dėjo ant sosto; dvylika didikų aplinkui stovėjo. Gedimi- 
nas lietuviškai šneka; pasiuntinys savaip atsako, o vokie- 
čių dvasiškis abiem pusėm vertė, kad suprastų vienas 
antrą. Į metus paskui atvyko pasiuntiniai iš Lenkų žemės 
Gedimino dukters Aldonos melsti savo karaliaus sūnui 
už moterį... Kiti tuomet buvo laikai! Kiti žmonės! Dabar 
viskas sumenkėjo, sumažėjo! Palyginti tai vaikai — 
nykštukai prieš anuos milžinus! 

II JAUNUOLIS 
O dievaičius mylįs senelis, mūsų Krivių krivaitis, ar 
kviestas šiandieną? 

KAMBARINIS 


Palingavęs galva 


Kiti dabar laikai, kiti žmonės, kitos ir pažiūros. Šviesiau- 
siam Gediminui valdant, Krivių krivaitis buvo pirmas 
prie dvaro asmuo. Gyveno tuomet palaiminto atminimo 
Lizdeika; jisai buvo Gediminui kaip vyresnis brolis ir tė- 
vas. Gražiai įie gyveno, ir dievai juos mylėjo. 

Prie tėvo Algirdo irgi pagarboj būdavo visų krivių tėvas. 
Dabar, šviesiausiai Julijonai našlaujant, kuri mūsų die- 

vų nenori pažinti, virto kitaip. Nebėra jau nei dievų 
garbinimo, nei krivių gerbimo. Kunigaikščių dauguma 
(senas esmi, galiu drąsiai sakyti) lietuviškų dievų ar vi- 
sai išsižadėjo, ar mažai jų teprivengia. Tiktai Trakų ku- 
nigaikščiai, Kęstutis ir Birutė, jų tebesilaiko; bet jų čia 
dabar neužkenčia!.. 


Pasirodo tarpdury Vaidila nepastebimas 


Užtat ir Krivių krivaitis, nors Vilniuje sėdi, bet už anuos 
daugiau meldžia dievų palaiminimo. Tik dabar apie tai 
nedrąsu kalbėti; o tas duonkepys Vaidila, užmink Kęstu- 
tj, tai piestu stojas iš pykčio, o ant manęs seniai dantis 
galanda; tik ar ne jam pirma teks ant pančio kaboti? 
Prilips ožys liepto galą! 
VAIDILA 
Įnirtės 


Seniai sakiau tau, seni, kad sučiauptumei nasrus! 
Ir man neskalintum pakampiais kaip šuva! 


Drožia su kardu per sprandę; senelis suklumpa 
Bet kvailą senį, lygiai kaip kuprotą, 
Išgydys tik mirtis! 
Į jaunuolius 
Išmeskit jį laukan! 
Jaunuoliai išneša pusgyvį senelį 

Tiek savo priešų pergalėjau vienas! 

Tiek jų sumindžiojau, vis lipdamas aukštyn. 

Tapau Jogailos svainiu, supančiosiu Kęstutį!.. 

O tas dar drįsta senis man badyt akis 

Ir gerą vardą šmeižti!.. Sumindžiosiu kaip slieką, 

Man besiraitantį po kojų!.. Kaip gyvatę! 
Girdėti einant ir daug šnekančių balsų; įeina daug didikų, 
Marė, Skirgaila, Julijona, Jogaila, Vaidila nurodo visiems 


vietas 

JOGAILA 
Į Vaidilą 


Matau, mielasis, tavo rūstų veidą; 
Man irgi ne per daug maloni šioji apeiga. 


Sėsdamas ant sosto 
Tai kvieskite greičiau Ragainės gerbiamą komtūrą. 


Įeina Ragainės komtūras, dviejų kryžiuočių lydimas, ranko- 
se turi rašytą dokumentą; prieš sostą atsistojęs taip pra- 
šneka 


KOMTURAS 


Didis Lietuvių, Gudų kunigaikšti! 
Duoda tau ordinas šiuo dokumentu 
kardą ir skydą; 


Įieikia raštą 


juoju šarvuotas 

nebeprivengsi dabar savo priešo 

pavojingiausio, net artimiausio 

priešo, kurs sėdi Trakuos, o norėtų 

Vilniaus tau sostą išplėšti slapta 

Betgi atmink, Gedimino aini! 

jogei ta mūsų bendra sutartis 

irgi tau prievoles uždeda aukštas: 

globai krikščionių pavesti Žemaičius 

iki pat upių Dubysos—Ventos!.. 

Kas gi tą sutartį drįstų sulaužyt, 

Dievas prieš jį visagalis! 

Ir neatbukęs ordino kardas! 
JOGAILA 


Įieikes jam savo raštą 


Ordino sąlygos sunkios ir kietos. 
Man, kaip aukščiausiam lietuvių valdovui, 

skaudžios be galo!.. Bet kaltę už jas 
tas ant savęs teprisiima, 

kas prie to privedė ir iš Trakų 
Vilnių man nori išplėšti slaptal.. 
Kartą tačiau jas priimti sutikęs, 

(tą atsimink, gerbiamasis komtūre), 
tik jau ne aš jas sulaužysiu pirmas. 
Tą gi, kas duotąjį žodį užviltų, 

irgi lietuviai nubaust ištesės, 

ar iš dangaus jį Perkūnas nuspirs!.. 
Taigi magistro malonei pranešk, 
jogei dabar mes draugai! ir būk sveikas! 


Į dvariškius 


Jūs palydėkite gerbiamą svetį 
ir lig pat sienos jam duokit sargybą, 
kad palytėti jo niekas nedrįstų! 


Dvariškiai su komtūru išeina; Vaidila ir Jogailos giminai- 
čiai pasilieka 
Sakykit kaip norit! aš visgi jaučiuos, 
lyg kažką nedorą padaręs... ir kaltas! 
ir sąžinė mano tarytumei sako, 
kad tas pasibaigti negali gerai. 
JULIJONA 


Užmiršti per daug, sąžiningas sūnau, 

kad vien paveldėtas iš tėvo teises 

apgint pasiryžai!.. ir Vilniaus neduoti!.. 

Nabašninkui tėvui Kestutis patsai 

prisiekė, kad Vilniaus didžių kunigaikščių 

tau sosto išplėšti nemano visai!.. 
JOGAILA 

Na, jeigu prisiekė, tai gal ir neplėšių! 
JULIJONA 

Bet kaip stabmeldys jis lengva širdimi i 

sau laužyti priesaiką gali be baimės, 


150 


o tu, mano švento tikėjimo dvasioj 

užaugęs, matau, net per daug 5ąžiningas! 

ir motinai tavo atseina gailėtis, 

kad sūnų išauklėjo tikrąja boba. 
SKIRGAILA 


Jogaila, jei nori, juk gali sau sveikas 
prieš dėdę net dvilinkas lenktis ir ranką 


bučiuot jam, ir mindžioti savo teises. 
JOGAILA 


Nesąmones kalbai! argi kada?.. 
SKIRGAILA 


Ji pertraukdamas 


Bet mums jis tada nebe brolis! ir mes 

mokėsime patys, kas mūsų, apginti! 

O dėdė nebarškins mums kardu po nosim, 

laikydamas savo didybės globoj 

lyg kokius pastumdėlius savo malonės!.. 

Ne, Algirdo sūnūs jau to nepakęs! 
JULIJONA 

Už jus stos visi lig Smolensko gudai. 
JOGAILA 

Visai aš nematau pas jį tuščios didybės. 
VAIDILA 

Valdove! nematai jo tuščios didybės, 

Nes pats jos neturi! O jis tik to ir laukia, 

Kada visa šalis pripras Kęstučio vardą 

Pirmoje gerbti vietoj, o tuomet, atsimink, 


Užges Jogailos saulė prieš tekantį mėnulį! 
JOGAILA 


Nekantriai 


Ne, to nebus! Aš to nenoriu! To neleisiu! 
Ir nemanau, kad kuomet nors jame 

. . a.v . H 
Tiek atsirastų išdidumo. 

MARĖ 
Dar kiek!.. išdidumo! Štai man iki šiolei 
negali užmiršti, kad aš išdrįsau 
be jo didenybės tam tikro leidimo 
už vyro tekėti!.. Kurs jam nesąs lygus! 
žemesnės kilmės!.. O Birutė-dėdienė 
nejau iš didžių kunigaikščių?! 

VAIDILA 
Na, kam čia tie menkniekiai vilkti aikštėn! 
Gana pasakyti, kad Vilnius ir mes 
priklausome jo apmaudingos malonės!.. 
Kas valandą galim patekt jo naguosna! 


JOGAILA 
Juksaš tą suprantu ir pats gan gerai. 
Bet sutartį slaptą daryti prieš dėdę... 
su mūsų engėjais ir amžinais priešais!.. 
Kryžiuočiais!.. Ne, rodos, tikrai negražu! 


VAIDILA 


Skirgaila, linguodamas ironiškai galva, nueina į šalį lango 
ir geria midų 


Ligšiol buvo priešai; dabar bus draugai! 

O senį Kęstutį ne ką suvaikysi!.. 

Su kuo savo amžiuje jis nesipyko! 

Tik Algirdo didžio užgauti nedrįso. 

Kariavo per amžius kasmet su kryžiuočiais, 

kariavo su lenkais, totoriais, maskoliais!.. 

Nejaugi ir mes su visais bekariausme?.. 

Ir vis tai dėl meilės gauruotų žemaičių!.. 
JOGAILA 


Juk sutartį rimtą jau kartą padarius, 

kad ir su kryžiuočiais, nekaip ją belaužyt!.. 
Bet kaip aš su Vytautu nūn susitiksiu? 

Ir kaip jam pažvelgsiu dabar į akis?.. 

O mudu ligšiol taip sutikom gražiai! 

VISI 
Cha cha chal!.. 


SKIRGAILA 
Tik to mat dar trūko!.. 
Matutė gerai pasakei, kad jis — boba. 
JOGAILA 
Sau galite juoktis! Bet aš, kai reikės, 
Už jus gal drąsiau pastovėti mokėsiu. 


Du dvasiškiu skubiai įeina 


JŲ VIENAS 
Toli už Vilniaus išlydėjome tuos velnius, 


Kitas pataiso 


komtūrą, 
Ir lig pat sienos davėm jiems sargybą, 
O jie net žmoniškai mums ačiū nepasakė, 
Tiktai per dantis: gute Margi vamptelėjo. 
JOGAILA 


Nekantriai ranka numojęs 
Gerai! Sau galit grįžt sveiki namo! 
ANTRAS DVARIŠKIS 
Dar leisk mums pranešti, šviesiausis valdove! 
kad grįžtant, kiek galima buvo nuo kalno 
matyti iš tolo, keliai nuo Trakų 
pilni vis kareivių, ginkluotų žemaičių. 
JOGAILA 
Nekantriai 


Kęstutis rengiasi kariauti su kryžiuočiais. 


KARININKAS 
Įbėges skubiai 


Šviesiausis valdove! Kiek matos iš bokšto, 
raitarija lekia keliu nuo Trakų. 

Šimtų bus keliolika! Rūksta keliai; 
girdėti iš tolo, kaip pasagos žvanga!.. 


Į Vaidilą atsisukęs klausia 


Ką reiškia taip daugel prigriuvus į pilį 
vežimų su šienu? Sunku apsisukti!.. 


Visi sužiuro viens į kitą, akis pastatę 
ANTRAS KARININKAS 
Įbėgęs 


Iš šieno vežimų kareiviai ginkluoti 
vis griūva ir griūva!.. 


Girdėti rago neramus balsas ir ginklų žvangėjimas 
SKIRGAILA 


Ar aš nesakiau? Tai Kęstutis! 
VAIDILA 


Prapuoliau, amžinai prapuoliau! 
JOGAILA 


Į juos 
Dabar kaip tik ir bus parodyt drąsą laikas! 
Visi vyrai, paėmę į rankas kalavijus, skubiai išeina; pasilieka 
tik Jogaila ir moterys; Vaidila nusiminęs išeidamas šaukia 
Prapuoliau, amžinai prapuoliau! 


Girdėti kaskart didesnis ginklų tarškėjimas ir rykavimo 
balsai 


Uždarykite pilies vartus!.. Ginkite vartus!.. 
Neišleiskite nieko pro vartus! Į kalną!.. 
Į aukštuosius rūmus!.. 


Jogaila neramus vaikščioja. Moterys aimanuoja 


Dievulėliai! Kas bus? kas bus? 

JOGAILA 
Kas bus? O kas gi bus daugiau, jei ne mirtis! 
O mirti ne šiandieną, mirs ryto kiekvienas!.. 
Tai ko gi aimanuot ir laužyti rankas?.. 
Bet mirti negana! Tik reikia mirt rimtai, 
kaip tinka Lietuvos didžiajam kunigaikščiui!.. 
Aš privalau ištvert ant sosto lig mirties!.. 


Su visa pompa sėdas į sostą. Įbėga, kardą nuleidęs, Vaidila; 
paskui įeina Skirgaila ir, kardu duris uždengęs, sako 


Tiktai per Algirdo sūnaus lavoną 
tų rūmų slenkstį peržengs dėdė! 


Kestutis savo kardu išmuša Skirgailai iš rankų kardą, ir 
įeina su juo keli ginkluoti žemaičiai. Vaidila pats meta savo 
kardą Kęstučiui po kojų. Kestutis labai piktas, gysla jam 
kaktoj iššokusi 

KĘSTUTIS 

Ne vieta tau, Jogaila, tame soste! 

Kur tavo bočius, didis Gediminas, 

sėdėjo kitąkart ir savo krūtine 

lietuvių žemę dangstė nuo kryžiuočių!.. 

O tu su jais slapta bučiuojies 

tr sutartis prieš mus su jais darai. 
JOGAILA 

Aš su kryžiuočiais nebučiuojuos 

ir sutarčių prieš dėdę nedariau. 

O sostą tėvas man paliko, 

ir aš didžiuoju kunigaikščiu mirsiu, 

o dėdė žengsi tik per brolvaikio lavoną. 
KĘSTUTIS 

Ar su kryžiuočiais netareis, regėsme! 

O mano kalavijas tavo krauju 

Nesusiteps! Tu jo esi nevertas. 


ZEMAIČIAI 
Į Kestutį 

Leisk, mums, šviesiausis kunigaikšti) 
nuo sosto prievarta nuvesti. 
KESTUTIS 


Kaip drįstumėt paliesti kunigaikštį 
ir dar beginklį? Susipras patsai. 
VAIDILA 
Į Jogailą 


Šviesiausis kunigaikšti! nebepykink dėdės 
ir nusileisk prieš jo galingą ranką! 
KESTUTIS 
Į Vaidilą 


Ne tau čia, tarne, duot patarimus 

ir kunigaikščių atsiliept šeimynojį! 

Tau vieta nulemta kitur! 
MARĖ 

Dėdute! užmiršai: tai mano vyras! 
KĘSTUTIS 

Neužmiršau; tik man sunku tikėti! 

Ne tik kilme, bet ir darbais jis — žemas! 


Įėjęs Rimgaila į Kestuti 


Šitai, didysis kunigaikšti, raštas, 

kuriuo kryžiuočiams — vokiečiams 
Žemaičių atiduotas kraštas! 

Kas bus išdavęs tokį dokumentą, 
aš nežinau ir spėti neišdrįstu. 


Tyla. Už scenos irgi visai nurimsta ginklų tarškėjimas. 


Šauksmas 


Tegyvuoja Kęstutis, didis kunigaikštis! Valio! Valio! 


JOGAILA 
Nuo sosto nulipęs 


Aš kaltas, dėde! Kaltas susidėjęs 
su mūsų žemės priešais amžinais! 

Bet kaltas ne daugiau už tuos, kurie 

man suko galvą, gundė įtarimais! 

Aš įtikėjau jiems, kurie man nuolai kalė, 

kad dėdė nori man išplėšti Vilnių, 

kurį teisėtai tėvas man paliko, 

kad ieškai vien tik progos iš Trakų užpulti.. 

Aš įtikėjau jiems ir vien norėjau gintis, 

ir vien apsigynimui sutartį dariau! 
KĘSTUTIS 


Ir tu galėjai taip įtarti tavo dėdę, 

kurs niekados slapta net priešo neužpuolė, 
jei atvirai jis pasisakė priešu 

ir veido sau po priedanga brolystės 
neslapstė, geisdamas įgelti kaip gyvatė!.. 
Man nereikėjo didžio kunigaikščio vardo; 
mane ir taip visi, net priešai, gerbia! 

Dėl Lietuvos, ne dėl tuščios garbės 

aš visą savo amžių ir triūsiau, ir dirbau! 
Tėvynę gindamas ir atstatydamas krūtinę, 
štai pražilau ir atilsio ramaus telaukiau! 
Jau metai ketveri, kaip Vilniuje sau sėdi, 
ar aš kada varžyti tave maniau? 

Kiekkart Trakuos pas Vytautą lankeis, 

be jokio šūvio, net kardu nemojęs, 

ir Vilnių, ir tave suimti galėjau!.. 

Bet aš ne to senatvėje taip troškau! 

Aš laukiau, aš meldžiaus, tik apie tai svajojau, 
kad judu taip gražiai su Vytautu gyvenste, 
taip Lietuvą mylėste, taip ją ginste, 

kaip mes su Algirdu nabašninku!.. 


Čia net susigraudina 
O tu su mano priešais paslapčia derėjais 
ir savo krašto išgama likai! 
Tau vieta vien kalėjime pražilti, 
ne Vilniuje garbingą bočių sostą 
užsėdus, lemti Lietuvos likimą! 

JOGAILA 
Taip, kaltas aš, bet irgi nelaimingas, 
taip negudriai pasitikėjęs patarėjais! 
O kam aš jų klausiau! Kam neklausiau to balso, 
kurs sakė man širdies nujautimu, 
kad visa tai gerai negali pasibaigti. 
Patsai matau, 
ne man dabar šis Gedimino sostas! 
Ne Vilniuje didžiųjų kunigaikščių vietą 
užimti pridera! Bet nežudyk manęs! 
Neliepk jaunam kalėjime man žūti! 
Užleisk bent Vitebską, kur mano tėvo 
jaunystėje valdyta kitados! 


JULIJONA 
Į Kestuti 


O niekados! Verčiau mus liepk visus, 
jei tau sena nesudrebės širdis, 
ar nužudyt, ar urvuose supūdyt!.. 
Bet Vitebską paskirt vyriausiam mano sūnui... 
Ne, to pažeminimo ir tos skriaudos 
aš nepakęsiu niekados, o niekados! 
Geriau mirtis! 
JOGAILA 


Ne, aš nenoriu mirt ar kęsti! 
Aš Lietuvai dar noriu būt naudingas. 
KĘSTUTIS 


Taip, nori būt naudingas, iki vėlei 

tau gal patars kas nors pakelti ginklą 
prieš pačią Lietuvą! O tavo močia 

net jau dabar iš apmaudo ir keršto 

man kumštimi mojuoti drįsta. Juos visus 
paimk tuojau, Rimgaila, po raktu 

į savo sargią globą, tik Vaidilą... 


Čia netikėtai įeina Vytautas su palydovu Eimučiu 


158 


JOGAILA 
O gelbėk, Vytaute! neduok man žūti! 
Buvai man visados geriausis draugas. 
Aš visko netekau... ne tiek per nedorybę, 
kiek savo patarėjais nelemtais pasitikėjęs. 
VYTAUTAS 
Tėveli, dovanok Jogailai! 
Pavesk jam Vitebską valdyti! 


KĘSTUTIS 

Tu vis už jį! Andai man netikėjai, 

o štai po mano kojų guli raštas, 

kuriuo jis pardavė kryžiuočiams mano šalį! 

Gal ir dabar dar netiki net raštui? 
VYTAUTAS 

Tėveli, aš tikiu; tikėjau ir tada, 

tik laukiau, kad patsai Jogaila 

ar susiprastų, ar bent aiškiai pamatytų, 

kur nuvedė jj tamsūs patarėjai, 

ir gautų sau pamokymą naudingą!.. 

Tėveli, dovanok Jogailai, 

jis Lietuvai dar gali būt naudingas. 

Verčiau nubausk piktus jo patarėjus. 
JOGAILA 

Duok, dėde, laiko pataisyt man klaidą! 

Aš noriu Lietuvai dar būt naudingas... 


Įeina Krivių krivaitis su aukšta trišaka kepure, iškilmingai 
pasipuošes, su keliais dvasininkais ir taip atsiliepia | 


KRIVIŲ KRIVAITIS 

Ne kviestas ašai, ne į puotą atėjau! 

Aš išgirdau ginklų žvangėjimą nejaukų, 

Ir klyksmas mirštančių iš tūkstanties krūtinių 
Skaudžiai pasiekė mano tėviškąją ausį. 

Ir ašaros paplūdo, tos dienos sulaukus, 

Kurią pakeltas kardas ne prieš mūsų priešus, 
Tiktai jį brolis broliui smeigia į krūtinę, 

O vokiečiai į Vilnių kviečiami svečiais!.. 
Paimk, Kęstuti, Vilniuj, kaip anuomet brolis, 
Tvirtai valdžios vadžias, o kaujančius pulkus 
Išvesk prieš amžinus tėvynės mūsų priešus! 
Nubausk tikrai kaltus, bet savo giminaičiams 
Parodyk tėvo širdį ir atleisk jaunam Jogailai! 
Tik Vilniaus jam neduok! Su baime štai regiu, 
Kaip vis daugiau gudai čia suka lizdą. 
Jogaila silpno būdo: jų nesuvaldys! 
Prie jo jie viršų ims ir Vilnių mums pavergs. 
O kuo gi būtų mūsų Lietuva be Vilniaus? 
Prakeiktas amžių amžiais to lietuvio vardas, 
Kurs Vilniaus kada nors išsižadėti drįstų! 
Ar vingiuotais keliais prives prie jo puolimo? 
KĘSTUTIS 


Pasuyravės 
Aš paskutinį kartą nusileidžiu įums, 
nors gal paskui gailėsiuos! 
Į Jogailą 
Važiuok į Vitebską ir ten įvykdyk, 
ką pats pasižadėjai. 
JULIJONA 


Įnirtusi 


O neilgam! Prisiekiu: neilgam! 
Už mus Gudai! Už mus pati Maskva! 


Skirgaila ironiškai šypsos 
KĘSTUTIS 
Nieko negirdėdamas, į Vaidila 


O tą nedorą tarną, 

tą melo ir šmeižimų sėklą, 

iš po akių man atsiimk, Rimgaila! 
ir liepk tuojau po balkiu jį pakarti. 

VAIDILA 
Puldamas ant kelių 


Pasigailėk, visų aukščiausis kunigaikšti! 
KĘSTUTIS 
Šalin, šunie, nuo mano kojų! 
MARĖ 
Neliepk man, galingasis dėdę, 
Kad irgi aš, kaip vergė, ne kaip Algirdo duktė, 
į kojas pulčiau tau, už jį maldaudama! 
Neleisk taip nusižemint giminaitei! 


Į Krivių krivaitį 


Užtark, aukščiausis kunige, už jį! 
KRIVIŲ KRIVAITIS 
Kaip tėvui sopa man širdis. Bet žodį tart 
Už tą, kurs vokiečius į mūsų Vilnių kviečia!.. 
Su jais draugaujasi! Ir pjudo prieš savitosius!.. 
Ne, ne! Man žodžiai miršta lūpose! 
KĘSTUTIS 
Į Marg 


Seniai!.. jau ne dabar pažeminai save! 

Ne aš jį pasmerkiau! Jį pasmerkė juodi darbai. 
/ palydovus 

Išveskit greičiau tą išgamą lietuvį 

iš po akių! Nevertas jis regėti saulės! 
Išveda Vaidilą 

MARE 

Prakeiktas seni, be širdies! 

To niekados aš tau nedovanosiu. 

Žudyk, jei nori, ir mane! 


Kapok mane, bet kiekviena dalelė 
tau plėš akis ir šauks akivaizdoj visų: 


6. Raštai HI 161 


žmogžudy! Šios dierios dar tu pasigailėsi! 
Dar paminėsi šitą dieną! 


ŽEMAIČIAI 
Įnirtę 
Pakarti liepk ją, viešpatie! 
Uždanga nusileidžia, bet vis dar girdėti Marės balsas 


Dar paminėsi šitą dieną! 


IV AKTAS 


Laukas. Tolima perspektyva. Toli matyti kareivių pamarškos 


LAIMUTĖ 


Viena žvalgydamasi 


O kad pamačius jj bent vieną kartą! 
Gal paskutinį... prieš tą baisų mūšį! 


ONA 


Pasirodžiusi 


Seniai jau, Laimute, tave bemačiau. 
Ar taip nedrąsi, kad užeiti drovies? 
Ar savo Eimučio, meilaus balandėlio, 
Nuo pernai neteko nė kartą lankyti? 


LAIMUTĖ 


Šviesiausi valdove! aš, vargšė sodietė, 
Net to nežinau, kaip į ponią kalbėti; 
Tai kaipgi aš būčiau bedrįsus užeiti?! 
Bet savo Eimučio labai išsiilgus, 
Išdrįstu galop nusižeminus melsti, 

Kad teiktumeis Tamsta mane pamokyti, 
Ar kaip negalėčiau čia jo pamatyti. 


ONA 


6* 


Aš ilgesį tavo suprantu, rūtele! 

Kam kam, o jauniems, tai tiktai ir mylėtis!.. 
O tu taip pražydai kaip rožė daržely. 
Gėrėsis Eimutis, akis išbučiuos. | 
Pamačius tave supratau, kad prieš kovą 
Norėtumei pasimatyti su juo. 

Liepiau jį pašaukt: neužilgo čia bus. 

LAIMUTĖ 
Kokia man gerutė šviesiausi valdovė! 
Taip, rodos, ir traukia širdis ją mylėti. 
Dievulėliai, kad kuomet galėčiau aš tamstai 
Už visą kuo norint atsimokėti! 
Bet aš taip menkutė prieš aukštus valdovus, 
Tai kuo atsilyginčiau toks vabalėlis? 
ONA 
Nenorėčiau, kad man atsilygint reikėtų. 
Bet iš anksto kas ateitį tamsią bežino? 
Kai kada galingiausius pasiekia nelaimės, 
O juos gelbsti ne kartą menkulis žmogelis. 
Kas šviesiausį Trakuos kunigaikštį Kęstutį 
Iš kryžiuočių nagų išvadavo? tai Alias. 
LAIMUTĖ 
O koks jis laimingas, išvadavęs didį kunigaikštį! 
ONA 
Tu man taip patinki, rūtele, 
Kad paimsiu tave patarnauti prie dvaro. 
Čia ir savo Eimutį dažniau pamatysi. 
Bet štai ir jisai! Taigi būkit laimingi! 
Tik prieš kovą per daugel tu jo negraudinki! 


Ona išeina, sau šnekėdama 


Bet ką mums atneš nelemtoji kova? 
LAIMUTĖ 
Kodėl tu, Eimuti, mane užmiršai, 
Apleidęs kaip girioj našlaitę gegutę? 
Kiek aušo rytelių, be miego naktelių, 
Kai aš išsiilgus tavęs nemačiau! 
Prabėgo ir saulėtos vasaros dienos, 
Ir šlapias ruduo, ir žiemos vakarai, 
Ir vėlei pavasarį gandras klegeno... 
Bet veltui tavęs per langelį žvalgaus. 
EIMUTIS 
Nelengvos šiais metais ir man slinko dienos; 

Bet viską užmirštu išvydęs tave. 
LAIMUTĖ 

O kas atsitiko? Sirgai, balandėli? 
EIMUTIS 

Aš sirgt nesirgau;. tik taip daugel mačiau 

Ir rūmų šviesių, ir aukštų kunigaikščių;. 

O laimės jų rūmuos visai neregėjau!.. 
LAIMUTĖ 

O aš, neišmanėlė, taip nudžiugau, 

Kai pasižadėjo šviesiausi valdovė 

Mane pasiimti tarnaite prie dvaro, 

Kur mudu dažniau susitikti galėsią!.. 

Bet jeigu čia laimės visai nesimato, 

Tai grįžkim verčiau, balandėli, namo, 

Kur liūdi berželis, kur rūtų darželis, 

Kur bėga pro sodžių sraunusis upelis. 


EIMUTIS 


Susimąstęs į šalį 


O, tos gražios brangios dienos! 
Begu jos sugrįš kada? 


Po valandėlės 


Ne! apleisti kunigaikščių 

Neprivalom bent dabar, 

Kad likimas jų svyruoja 

Ir pavojus rimtas gresia. 

Tiek padarė jie man gera! 

Tiek širdies abiem parodė!.. 

Jei tik patarė valdovė, 

Pasilik prie jos, Laimute! 

Neapleisim jų nelaimėj. 
LAIMUTĖ 

Bet aš to, Eimuti, apimt negaliu, 

Ar gali aukštiems kunigaikščiams ko trūkti? 

Ar gali jie būti kada nelaimingi? 

EIMUTIS | 

O, tankiai už mane jie daugiau nelaimingi, 

Nes juo kas aukštesnis, daugiau jis atjaučia. 

tai mūsų šviesiausi Trakų kunigaikščiai 

Tiek kenčia dabar dėl Žemaičių šalies, 

Kurią įie taip myli, o didis pavojus 

Jai gresia patekt į kryžiuočių verguvę! 
LAIMUTĖ 

O ką tu, Eimuti, sakai! Argi gali 

Mus kas atiduot vokiečiams į verguvę? 
EIMUTIS 

O pernai juk buvo Jogaila užrašęs. 
LAIMUTĖ 

Bėt mūsų šviesiausis Kęstutis, kaip sako, 

Už tai į Gudus jį pavarė iš Vilniaus. 
EIMUTIS 

Taip! Buvo pavaręs! O, jį užrakinti 

Reikėjo kalėjime: būtų ramumas!.. 

Bet Vytautas mūsų šviesiausis geruoju 

Vis taikinti mėgsta, užmiršęs skriaudas. 

Tik užtariant jam, ir Jogaila paleistas. 

O šis, pasitelkęs galybę Gudų, 

Vėl paėmė Vilnių, sugriovė Trakus 

Ir štai, su kryžiuočiais išvien susidėjęs, 

Ateina prieš mūsų didžius kunigaikščius. 

Jei žus kunigaikščiai, tai žus ir Žemaičiai. 
LAIMUTĖ 

Bet to juk, Eimuti, nebus niekados! 

Tik visgi dievai neapleis mūsų žemės. 

Sakyk, kad to būti nebus niekados! 
EIMUTIS 

Galybė jų — didelė; mūsų — maža. 

Bet žino žemaičiai, už ką jie kariauja. 

Už Lietuvą stosme vyras į vyrą! 
LAIMUTĖ 

Tik tu jau, Eimuti, nebūk per drąsus! 

Aš melsiu dievų; jie ir taip jums padės, 

Ir melsiu už mūsų brangius kunigaikščius. 


Girdėti toli karo muzika. Matyti Vytautas 
su palydovais 


EIMUTIS 
Tai didžio Kęstučio ateina pulkai. 
O ten štai ir Vytautas mūsų šviesusis! 
Sudieu, mylimoji Laimute rūtele! 
Jau laikas į kovą už Lietuvą brangią! 
LAIMUTĖ 
Sudieu mylimasis, brangus balandėli! 
Iš skausmo man plyšta širdelė pusiau. 
Jai tartum kas sako: daugiau nebmatysi 
Tu savo saulutės!.. Kad aš kuo galėčiau 
Padėti: aš visą save paaukočiau!.. 
Sudieu, balandėli! 


Eimutis pusgyvę išveda už scenos ir grįžta. Muzika, kuri 
vis arčiau girdėti, nutyla. Prisiartina ir Vytautas su paly- 
dovais 


VYTAUTAS 
Į Eimutį 


Prieš kovą verčiau mylimosios nemačius: 

Kareiviui ji silpnina širdį ir drąsą. 
EIMUTIS 

Atleisk man, šviesiausis Trakų kunigaikšti! 

Ne savo valia, tik šviesiausios valdovės... 


VYTAUTAS 
Į palydovus 
Tos moters vis moterys lieka! 
Į Eimutį 


Žinau ir nepykstu; nes tavo drąsumui 
Nei moterų ašaros kenkti negali.. 

EIMUTIS 
Šviesiausis valdove! aš mirsiu už tamstą, 
Aukštos vėliavos neišleidęs iš rankų. 
VYTAUTAS 
Eimuti, kariausite ne už mane, 
Kariauste už Lietuvą, mūsų tėvynę, 
Kuriai iš Gudų eina didis pavojus, 
Ir neša kryžiuočiai vergovę Žemaičiams. 


Visi be Vytauto 


Už brangią Lietuvą tėvynę, 
Už šventą žemę — motinėlę, 
Aukštai jos vėliavą iškėlę, 
Kaip mūsų bočių bočiai gynė, 
Ginklais šarvuoti kruvinais, 

I kovą stosme milžinais! 


Įeina Kestutis su savo palydovais, Vytautas bučiuoja jam 
ranką, kiti galvas žemai nulenkia, su draugais sveikinas. 
Palydovai laikosi paskui bent kiek nuošaliai 


KĘSTUTIS 
Vargais negalais vos paspėjau atvykti 
Žemaičių keliais per balas ir miškus! 


Susimąstęs 


O žino dievai, ką tas mūšis nulems!.. 

Taip, rodos, lyg ko nerami man širdis!.. 
VYTAUTAS 

Atleisk man, tėveli, juk mano tai kaltė, 

Kad tiek susibūrė ant mūsų galvos 

Nelaimių ir priešų. Norėjau geruoju 

Paveikti Jogailą, ir būtų pavykę. 

Bet motina, broliai, sesuo nelaiminga 

Apsėdę jį laiko, į prapultį stumia. 
KĘSTUTIS 

Dabar nebe laikas ieškoti, kas kaltas, 

Kai gaisras užsiėmė, dega namai!.. 

Ar daugel iš Gardino atvedei vyrų? 
VYTAUTAS 

Vos du tiktai tūkstančius spėjau surinkti, 

Ir Liubartas dėdė nedaug tesuskubs 

Iš savo Voluinės pagalbon atvesti. 

Jogaila du kartu už mus galingesnis. 
KĘSTUTIS 

O vis tik svyruoti dabar nebe laikas! 

Daug gali, kas priverstas stoja į kovą. 

Žemaičių nedaug, bet kiekvienas už du. 

Mes turim laimėti! Manau, ir laimėsme. 
VYTAUTAS 

Kad nors kardininkų marčelga nebūtų 

Suspėjes taip greit susijungt su Jogaila! 

Užpuolęs tada atskirai juos kiekvieną... 
KĘSTUTIS 

Tai ką gi? Gal lauksime, iki landmistras 

Iš Prūsų suskubs dar daugiau jiems atvesti?.. 

Tau vien tik betęsti ir ko tai belaukti! 
VYTAUTAS 

Tėvelis žinai, man netrūksta drąsos, 

Tačiau, kai matau, 

Kad maža vilties mums šią kovą laimėti, 

Tai kartais manau, ar nebūtų gudriau, 

Pradėjus derybas, bent laiką nutraukti. 
KĘSTUTIS 

Tai ką gi? Manai, jie savaime sutirps, 

Kaip sniegas, saulutei gražiai patekėjus! 
VYTAUTAS 

Manau, kad, kovos nesulaukę, kryžiuočiai 

Namon besiskirstys!.. O mes sustiprėsim 

Ir priešus nuveiksim, užpuolę po vieną. 
KĘSTUTIS 

Tau rodos, ir duosis lengvai jie apgauti! 

Galop aš takų ir nemėgstu suktų. 

Geriausia — stačiai! Tuomet Kovas padės! 

Į Rimgailą 


O tu kaip, Rimgaila, manai — ar laimėsme? 
RIMGAILA 

Sviesiausis valdove! Dievai vien težino. 

Aš viena žinau, kad už savo valdovus 

Mes galvą visi pasirengę guldyti. 


Visi, pusiau dainuodami 


Už brangią Lietuvą tėvynę, 
Už šventą žemę motinėlę, 
Aukštai jos vėliavą iškėlę, 
Kaip mūsų bočių bočiai gynė, 
Ginklais šarvuoti kruvinais, 

Į kovą stosme milžinais! 


Girdėti rago balsas. Visi sužiuro 


KESTUTIS 

Ką reiškia tas ženklas? 
VYTAUTAS 

Sužinok, Rimgaila. 


Tas išeina 
KĘSTUTIS 
Į visus kreipdamasis 


O jo prakilnybė, brangus man sūnus, 
Vis tęsti norėtų ir vesti derybas, 
O priešas tuo tarpu mus degina, plėšia... 


Imdamas sau už galvos 


Trakai mano brangūs! Trakai numylėti! 
Kur augau ir brendau, senatvės sulaukiau, 
Jogailos išgriauti kryžiuočių kanuoliais!.. 
O ne, aš kentėti daugiau negaliu, 

Tik keršto širdis kruvina reikalauja! 


VYTAUTAS 

Nejaugi, šviesiausis tėveli, manai, 

Kad man ir pačiam nesusopo širdis? 

Bet irgi man sopa, kad brolis prieš brolį 

Pakels kalaviją ir smeigs jam į širdį, 

Jei mes neišvengsme šiandieną kovos. 
KESTUTIS 

Brangus man sūnau! Leisk tave pabučiuoti! 

Suprantu tave, man skaudu ir pačiam. 

Bučiuoja 

Bet kas gi daryti? Ar mums jų maldauti, 

Kad, maištą pakėlę, jie taikintis teiktųs. 
PALYDOVAI 

Valio, prakilnusis, brangus kunigaikšti! 

Tu mūsų viltis ir garbė! Už tave 

Mes galvą visi pasirengę guldyti. 
RIMGAILA 


Sugrįžės 


Nuo jo didenybės Jogailos: įo brolis, 

Skirgaila, atvyko ir nori 

Su Vytauto aukšta malone 

Bendrai pasitarti, kad kovai išvengus. 
VYTAUTAS 


Į Kestutį 


Kaip tamsta, tėveli? 
Aš tartis sutikčiau, kad kovai išvengus. 
KESTUTIS 


Į Rimgailą 
Jei neturi jo malonybė Skirgaila 
Kokių paslapčių, tai jį kviečiame tartis. 
Rimgaila išeina. Kestutis sėdas ant balnų. 
Kiti stovi aplinkui 

SKIRGAILA 
Įėjęs 
Didysis Lietuvių, Gudų kunigaikštis, 
Šviesiausis Jogaila, nors neabejoja, 
Teisybe ir jėga drąsiai pasirėmęs, 
Kas bus pergalėtoju, gindamas Vilnių, 
(Ką jūsų malonės suprantat ir patys), 
Tačiau kad išvengtų kovos pragaištingos, 
Kovos kruvinos tarp saviškių ir brolių, 
Sau turi garbės pasisiūlyt pirmasis 
Pradėti derybas ir draugiškai mano, 
Kad jo prakilnybėje Vytaute rasiąs 
Kilnaus pritarimo pasiūlymui savo. 
Todėl jį ir kviečia bendrai pasitarti 
Į savo stovyklą ir žino iš anksto, 
Ten brotiškai greit susitaikint galėsią. 
KESTUTIS 
O kas man užtikrins, kad jo didenybė 
Sugrįš mano Vytautas sveikas ir laisvas? 
SKIRGAILA 
Tačiau, čion atvykdamas, aš nesiklausiu, 
Ar man bus užtikrinta neliečiamybė? 
Lietuviai, kiek žinoma, pasiuntinių 
Neskriaudžia!.. 
KESTUTIS 


Imdamas pykti 


Jūs viską sulaužėt, ką taip iškilmingai 

Man pernai žadėjot, prisiekę abudu!.. 

Šiandieną naikinate tėviškę mano, 

Trakus man sudeginot; norite rasit 

Brangiausį man likusį turtą atimti, 

Išplėšti man sūnų, vienintelę viltį!.. 
VYTAUTAS 

Šviesiausis tėveli! Ką gelbės mums pyktis? 
SKIRGAILA 

- Mes pernai po prievarta buvom prisiekę, 

Šiandieną kaip viešpačiai duodame žodį. 
KESTUTIS 

O vis tik aš Vytauto vieno neleisiu; 

Veikiau aš patsai ten nuvykti sutikčiau. 
VYTAUTAS 

Šviesiausis tėveli! Nueikim abudu! 

Išvengsime kraujo savitarpy. 

Jogaila įvertins tą žingsnį prakilnų. 
SKIRGAILA 

Aš jo didenybės Jogailos vardu 

Prisiekiu akivaizdoj saulės ir jūsų, 

Kad ji tam užtemtų, kas mūsų bus kaltas! 

Ir duodu Jogailos garbingąjį žodį! 


Į šalį 


Jogailos, ne savo! 
KESTUTIS 


Atsistojęs 


Gerai! Aš pasitikiu. Liksi, Rimgaila, 
Kariuomenės mūsų vyriausiu vadu. 
Tikiuos: mes netrukus laimingai sugrįšme. 


Palydovai nekantriai žvalgos; galop prakalba 


RIMGAILA 

Šviesiausis valdove! Leisk žodį pratarti! 
KESTUTIS 

Gerai, aš klausau. Ką sakysi, Rimgaila? 
RIMGAILA 

Gal vieną kariuomenę be kunigaikščių 

Palikti nebūtų labai atsargu! 

Gal teiktųsi jo prakilnybė Skirgaila 

Kaip svečias tarp mūsų čia pasilikti. 
SKIRGAILA 

Deryboms aš būsiu ten reikalingas. 
KESTUTIS 

Nelaužiau aš niekuomet duotojo žodžio, 

Tai pasitikėti galiu ir kitais. 
Mes greitai sugrįšmę ar duosime žinią. 


Kestutis, Vytautas, Skirgaila su savo dviem palydovais 
išeina. Girdėtis už scenos 
Tegyvuoja Kęstutis! Valio Vytautas! 
Pasilikeę Kestučio ir Vytauto palydovai nekantriai žvalgos, 
Rimgaila nekantriai vaikščioja 
RIMGAILA 
Man vis dėlto, rodos, kas sako širdy, 


Kad tas pasibaigti negali geru. 
KITI 


Giedodami maldą 
Dievai visažinantys! 
Dievai visagalintys! 
Atneškite sutartį, meilę, ramumą 
Ir pabaigą karo laimingą! 
RIMGAILA 


Man vis dėlto, rodos, kas sako širdy, 
Kad tas pasibaigti negali geru, 


Girdėti rago balsas. Visi tyli, lyg ko nepaprasta laukdami 
JOGAILOS PASIUNTINYS 
lėjęs 
Man liepta pranešti, kad mūsų ir jūsų 
Aukšti kunigaikščiai, gražiai susitaikę, 
Į Vilnių nuvyko, Rimgailai įsakę 


Kariuomenę visą paleisti namo. 
Nes karas pasibaigė! 


Vieni džiaugiasi, kiti žvalgosi su nepasitikėjimu 
RIMGAILA 
Sau už galvos imdamas 

Kas man bedaryti? Paleisti? Nepaleisti? 
Man vis tik tarytum kas sako širdy, 

Kad čia kažko trūksta! Ne viskas gerai... 
Bei aš juk kareivis ir vykdyt turiu, 

Kas liepta iš aukšto... Namo, brolužėliai! 


Visi išeina. Girdėti kareiviai dainuojant 
„Josim, broleliai, namo namo“. 


Įeina Jogaila su palydovais; palydovai nueina toliau į scenos 
gilumą; Jogaila, išėjęs į priešakį, sau kalbasi 


Tiesiog negaliu!.. Ne tiktai kad kalbėti, 
Pažvelgt į akis neturėčiau drąsos! 
Stačiai nežinau, kuo padarė mane 
Štai motina, broliai, kerštinga sesuo?.. 
Sau grįžtu į Vilnių. Tesižino Skirgaila. 


Įeina Jogailos pasiuntinys grįžęs 
PASIUNTINYS 
Šviesiausis valdove! Trakų kunigaikščių 
Kareiviai jau skirstos namo, kaip paliepia; 
Tuoj bus čia ir patys Trakų kunigaikščiai. 
JOGAILA 
Neramus vaikščioja, atkartodamas sau 


/ 
Tuoj bus čia jie patys!.. Tuoj bus čia jie patys... 
Bet ką gi aš jiems pasakyti galėčiau? 
Tiesiog negaliu! Negaliu jų matyti!.. 
Pasvyravęs 
Sau grįžtu į Vilnių. Tesižino Skirgaila! 
Į palydovus 


Paduokit man žirgą! Aš joju į Vilnių. 
O jie, kai atvyks, pasakykit, kad irgi 

Atvyktų į Vilnių!.. Ar ne!.. padaryste, 
Kaip jums įsakys kunigaikštis Skirgaila. 


Išeina dviejų palydovų lydimas. Girdėti pasagų bildesys. Iš 
antros pusės pasirodo Kestutis, Skirgaila, Vytautas 


JOGAILOS PASIUNTINYS 


Šviesiausis valdovas nuvyko į Vilnių 

Ir liepė ten vykti tuojau ir visiems, 

Ar kaip įsakys kunigaikštis Skirgaila. 
KESTUTIS 

Ką reiškia tas viskas? Kieno įsakyta 

Maniesiems kareiviams namo išsiskirstyt? 
SKIRGAILA 

Tas Vilniuje tamstoms geriau paaiškės. 
KESTUTIS 

Kaip Vilniuje? Mes ir nemanėm ten vykti, 

Ne Vilniuj, tik čia mes sutikome tartis. 
SKIRGAILA 

Bet taip įsakyta visos Lietuvos 

Teisėto valdovo — Jogailos! 

Reikės jo klausyti! 
VYTAUTAS 


Į Kęstutį 


Tėveli, tik greitus teduoda mums žirgus, 
Suskubsim iš Vilniaus dar šiandien sugrįžti. 
KESTUTIS 


Supratgs 


A, tiesa! Tik duokit mums žirgus greičiau! 
Suskubsim iš Vilniaus sugrįžti! 
SKIRGAILA 


Nusišypsojęs 


Ne, tamstos negrįšte ir joti nejoste; 
Teks ratais važiuoti. Taip bus atsargiau! 

KĘSTUTIS 
Tai prievarta! Vylius! O jūs be garbės! 
Be sąžinės laužote duotąjį žodį! 
SKIRGAILA 
Nelaužom, tik lankstom, kur duodasi lenkti. 
Kas duodas apgaunamas, teapsigauna! 
Galop aš čia teisintis ir nemanau. 
KĘSTUTIS 


Į aplink stovinčius kareivius 

Kareiviai lietuviai, tėvynės gynėjai! 

Štai matote patys, kas jūsų valdovai! 

Ar jūs atiduoste senelį mane 

Į tų vokiečiams parsidavėlių rankas? 

Kas gelbės mane, gelbės irgi tėvynę! 

Aš jūsų Kęstutis, Trakų kunigaikštis! 

O čia mano Vytautas, vytis tautos! 

Kareiviai ima tarpusavy Ruždėti ir nerimauti 


SKIRGAILA 
Negundyk tuščia, kunigaikšti, kareivių! 
Ką vargšai jie gali, kad stovi aplinkui 
Visa mus apsupus Jogailos kariuomenė? 
Į palydovus 
Verčiau jūs paduokit greičiau mums ratus! 
Važiuosim į Vilnių!.. O gal ir toliau! 
Girdėti ratų bildesys 
KĘSTUTIS 


O, ko aš sulaukiau nuo brolvaikių savo! 
Nejaugi teisybės nebūtų pasauly? 
Nejaugi galingi dievai jiems padėtų?! 


Uždanga nusileidžia 


V AKTAS 


Naktis. Dviem uždangom pakilus, tamsokas kalėjimas. Jame 
Kestutis: kojos ir rankos grandine apkaltos 


KĘSTUTIS 

lr ko aš sulaukiau gyvatos gale, 

Kai senstančios įėgos tik atilsio laukia!.. 

Apkaltas ne priešų kryžeivių valia, 

Tik brolio sūnaus, kurs į prapultį traukia 

Brangiausiąją mano tėvynę!.. 
Kad Algirdas, mano nabašninkas brolis 
(Su juo taip gražiai pragyvenome amžių!), 
Kad jis prisikelių ir vis tai regėtų, 
O, kaip dėl sūnaus jam širdis suskaudėtų! 
Dėl išgamos savo Jogailos! 

Aš visą gyvenimą Lietuvą gyniau, 

Už ją kariavau, nenuleisdamas rankų, 

Nuo priešų dangsčiau atvira krūtinel.. 

Už tai man apkalta dabar grandine 

Kalėjime rankos ir kojos! 
Žinau, neilgai man belieka gyventi! 
Bet mirtį sutikt man visai nebaisu: 
Tiek kartų kovoj taip arti ją mačiau!.. 
Tik kam ji gyvatos man siūlo anksčiau 
Garbingoj kovoj nepakirto?.. 

Bet pūti kalėjime?.. kuomet tėvynę 

Į prapultį stumia nedori vaikai!.. 

Bet mirt be šviesesnės vilties priešaky!.. 

Tik juodą bedugnę matyt ateity!.. 

Ar leiste, tėvynės dievai? 


Vienos tik prieš mirtį maldauju malonės: 
Išgirsti, kad Vytautas laisvas Žemaičiuos! 
O, net su Jogaila man neatsiskaičius 
Užmerkti akis taip nebūtų sunku!.. 
Tik Vytauto laisvės maldauju! 

Tik Vytauto! Vytauto, mano sūnaus, 

Nepūdykit urvuos! tik jo nežudykit! 

Tik jį sugrąžinkit brangiausiai tėvynei!.. 

O tuomet sakysiu jums ačiū užvis, 

Be keršto užmerksiu akis!.. 


Per Kestučio monologą darosi kalėjime kaskart tamsiau. 
Jam nutilus įeina tarnas Prokša ir klausia 


Sakyk, kunigaikšti, ar tau ko nereikia? 
KĘSTUTIS 
Man nieko nereikia! Vis viena negelbės! 
Tik gerklę džiovina baisus troškulys. 
PROKSA 
Tau šalto pasėmęs atnešiu vandens. 
KĘSTUTIS 
Sakyk, mano mielas, ar ko nežinai, 
Kame mano Vytautas sėdi dabar? 
PROKSA 
Girdėjau šią naktį atvešią jį Čion; 
Bet tau jis vargiai jau beteks pamatyti! 
Visai sutemus, užkrinta antroji uždanga. Bent kiek pasida- 
rius šviesiau, matyti, kaip iš kalėjimo išeina Prokša. Ant ka- 
lėjimo durų parašas KRĖVĖ. Iš abiejų šalių stovi du sar- 
gybiniu 
VIENAS 
Ir vėlei užmiršau tą obalsį ilgoką: 
Ar po trijų dienų, ar trejų metų? 
ANTRASIS 
Po trejų metų čia naujas bus kalėjimas. 
PIRMASIS 
Tiesa! Tiesa! Po trejų metų!.. 

Bet ką tai reikšt galėtų? 
ANTRASIS 
Mat obalsis kaip obalsis — dažnai nesako nieko! 
O kartais net daugiau, kaip manė tie, 
Kurie jį metė! 
PIRMASIS 
Aš taip sau protauju: dabar čia apkalta 
Šviesiausis visos Lietuvos kunigaikštis. 
O metams prabėgus trejiems, bus apkalta... 
ANTRASIS 
Tylėk! Antai ateina vyrai. 


Įeina misterbrolis, Kučuk, Prokša, Lisica šnekėdami 


KUČUK 

Įsakymas aiškus, tai ko čia svyruoti? 

Kam mirtį paskirta, nuo jos neišbėgs. 
PROKŠA 

O vis dėlto tai aukštas ir galingas kunigaikštis. 

Paskui tau vėlė po mirties besivaidins 

Ir dantimis kals pasirodžiusi nakčia. 
MISTERBROLIS 

Ar jam, arba jums!.. čia nėra abejonės! 

Skirgaila, kai supyks, baisus kaip velnias! 
KUČUK 

Verčiau vienam tebūnie galas! 

Galop pagonio ir nekrikštyta siela! 

Ne koki nuodėmė už tai bebus! 
LISICA 

O jeigu teks 

už atgailą pėsčiam keliaut į Kijevą, 

Tai šventintas vanduo iš Dnepro... 
MISTERBROLIS 

Ts! 


"Jiems prisiartinus prie kalėjimo durų, sargybiniai sukryžiuo- 


ja prieš juos kardus ir sako 
Pašaliniams įeiti ir išeiti užginta. 

MISTERBROLIS 
Slaptingai 
Po trejų metų čia bus naujas kalėjimas. 


Sargybiniai nuleidžia žemyn kardus ir išeina. Jų vieton atsi- 
stojo Kučuk ir Lisica 


MISTERBROLIS 
Tu, Prokša, kaip tarnas, jeisi pirmasis, 
Jam nešdamas vandenį lūpoms pavilgyt. 


Prokša nenoroms įeina. Kučuk ir Lisica, pamete kardus ir 
atsiraitę kumštis, irgi įeina paskui, sakydami 


Nereikia kardo, raumenų užteks! 
MISTERBROLIS 


Vienas ironiškai 


Toksai ant žemės čia žmogaus likimas! 
Ateina laikas: nori ar nenori, 
Kitam užleisti reikia savo vietą... 
Štai ir tasai gyvai mums reikalingas butas: 
Jį reikia Vytautui greičiausiai atituštint! 
Bet ir šisai ne amžiais begyvens: 
Dvi trys dienelės... ir žvakutė jo užges! 
O po trijų ne dienų, tik metų, 
Kas spės, 

Žiūri į parašą 
Kieno čia bus kalėjimas? 
Gal Lietuvos visos, kas žino!.. 


O mes tuo tarpu vis gilyn, 
Vis „Drang nach Ost!“ 


Išeina galvažudžiai iš kalėjimo 


Ką jūs ten taip ilgai beveikėt? 
LISICA 
Neprivedi Boh! 

MISTERBROLIS 
O ką? Nusmaugėte gal kunigaikštį? 
Rods, liepta buvo; vis dėlto drąsos 
Nebūčiau aš turėjęs!.. smaugti kunigaikštį!.. 
O, iki vaikščioja dar gyvas Vytautas, 
Vargiai jūs ant pečių nešiosite galvas!.. 
Net jūsų viešpačiai — Jogaila ir Skirgaila — 
Paskui ant jūsų visą bėdą mes!.. 
KUČUK 
Tai kas gi mums dabar daryt belieka? 
MISTERBROLIS 
Gal jūs suprasite ir patys, o tuo tarpu, 
Ar kunigaikštis ne patsai tik nusismaugė? 
LISICA 
Tikrai! Juk kunigaikštis nusismaugė pats. 
MISTERBROLIS 
Tai taip jūs ir sakykite visiems, nes čia 
Maži juokai, iki dar gyvas Vytautas. 
KUČUK 
O kur tas Vytautas dabar besėdi? 
MISTERBROLIS 
Jį čia dar šiąnakt į kalėjimą atvesti žada, 
Bet rasit vėlei greit paleis. 
KUČUK 
Vargiai patsai iš čia jau beišeis! 


Įeina skubiai Marė, Vaidilos našlė. Galvažudžiai, ją pamatę, 


išbėgioja 
MARĖ 
Ar dar gyvas? 
MISTERBROLIS 
Nelaimė! Kunigaikštis pasismaugė. 
MARĖ 


Kaip gaila! Aš labai... norėjau 

Dar jam gyvam stačiai drėbt į akis, 
Kad jis dabar bejėgis mano rankose! 
Kad jam galiu priminti, ką pasakius, 

Kad jam galiu parodyt keršto kumštį!.. 

Kaip gaila, kad gyvam parodyt nesuspėjau! 
MISTERBROLIS 

Taip! Gaila, gaila! Pasiskubino numirti. 


Įeina Skirgaila, du kunigu: jaunas ir senas, keli kunigaikščio 
palydovai 


SKIRGAILA 
Į seną kunigą 


Gerai tu, kunige, sakai: tai didis vyras! 

Kiek jis darbavos dėl brangios tėvynės! 
SENAS KUNIGAS 

Kaip mūsų jis dievų privengia! Kaip juos gerbia! 

Kas kartą vis mažiau tokių įau besimato, 

Ne tik tarp kunigaikščių, bet ir tarp didikų! 
SKIRGAILA 

Nors didis kunigaikštis, mielas mums Jogaila, 

Ir teikės jį bent kiek pabaust už išdidumą, 

Bet laikui neilgam!.. Paguosk jį, meldžiamasis! 


Į misterbrolį 


Na, kaipgi sveikata šviesiausio kunigaikščio? 
MISTERBROLIS 

Nelaimė! Kunigaikštis nusismaugė! 
SKIRGAILA 


Į kunigą 


Matyt, iš didelio, skurdaus nusiminimo! 

Kaip gaila, kad anksčiau paguost nepaskubėjai: 

Taip brangią gyvastį gal būtumei apsaugojęs! 
MARĖ 

Ironiškai 

Kaip gaila, kad ir aš anksčiau nesuskubau. 
SKIRGAILA 

Dabar jūs, kunigai, išneškite greičiau 

Didvyrio brangų kūną, jį giobon paėmę, 

Kad jo sūnus, kurį tuojau iš Vilniaus 

Čia atgabens, turėtų tuščią vietą 

Ir kad kely nesusitiktų tėvo! 

Kad jo jautri širdis nesigraudinių! 
SENAS KUNIGAS 


„1 jaunąjį 


Sukviesk veikiai čia kunigus ir vaidilutes! 
MISTERBROLIS 
Stabmeldžio pakasynose aš dalyvauti negaliu. 


Išeina 


SKIRGAILA 
Paskui nabašninką, tautos taip didį vyrą, 
Nuvešime su iškilme į Vilnių 
Ir ten ant aukuro iškelsime aukštai! 
Matys visi, kaip moka Lietuva 
Pagerbti savo mirusius didvyrius. 


Pradeda ant scenos rinktis daugiau žmonių, kurie atkartojc 


Tik mirusius didvyrius. 


Jų tarpe ne per toli nuo Skirgailos matyti ir Eimutis su Lai 
mute. Sugysta vyrų choras: gieda kunigai; paskui eina vai 
, dilutės, jos tyli, tik ašaras šluosto 


KUNIGŲ CHORAS 
Už darbus garbingus šios žemės varguos 
Praamžius tau sostą paskyrė danguos. 
Tu gynei tėvynę krauju ir kardu, 
Dabar tau ilsėtis tarp bočių saldu! 
Gyvensi, ilsėsies ne Žemės varguos: 
Praamžius tau sostą paskyrė danguos. 


Kunigai įeina į kalėjimą. Tuo tarpu vaidilutės ant sceno: 
gieda 

VAIDILUČIŲ CHORAS 
Ko liūdi? Ko liūdi, plati giminė, 
Kad paukščiu nuskridus į dangų vėlė 
Ten linksminsis amžiais ir valgys gardžiai, 
O midų jam geriant, tarnaus vokiečiai! 
Neliūski! Neverki, plati giminė, 
Kad paukščiu nuskrido į dangų vėlė! 


Kunigams išnešant ant našyklių nabašniką, abudu choru 
gieda 


Prie šono prijuosime tau kalaviją, 
Paimsi į dešinę šventą gabiją, 

Užsėsi ant žirgo žemaičių mitrių; 
Sukrausme tau laužą aukščiau Panerių. 
Iškilus į dangų šventoji ugnelė 

Pas bočius garbingus nuneš tavo vėlę: 
Gyvensi, gėrėsies linksmybe dausų. 
Tau kalną supilsme aukščiau debesų. 


Visiems lydintiems nusisukus į vieną pusę ir chorui jau bai- 
giant giedot, atvedama iš kitos pusės sargybinių į kalėjimą 
Vytautas. Atsisukęs ir pamatęs tai Skirgaila, Vytautui jau 
į kaiėjimą įėjus, sako 

Paukšteli! Ir tavo tas pats bus likimas! 

Dabar jau Trakai bus, be abejo, mano! 

Paskui... gal ir Vilniust.. Gudai man padės! 
VIRŠILA 


Kalėjimo sargybiniams 


Žiūrėkite! Galva už jį atsakyste! 
Griežčiausiai užginta kam nors čion jeiti! 
Tik kunigaikštienė su savo tarnaite 
Galės kai kada aplankyti ligonį. 


Išeina. Eimutis ir Laimutė atsilieka nuo laidotuvių, bet tolo- 
kai nuo sargybinių ir jų nematomi 

EIMUTIS 

Tamsu man akyse!.. Užgeso mūsų saulė! 
Vilties nė spindulio nematos priešaky! 
Žemaičius pardavė Jogaila vokiečiams! 
Trakai ir Vilnius teks, be abejo, gudams! 
Kame gi mūsų bus brangioji Lietuva?.. 
Dievai apleido mus! Gyvenimo nebėra. 
Verčiau šalta mirtis ir amžina tamsybė! 


LAIMUTĖ 
O taip nesielvartauk, Eimuti man brangusis! 
Netrumpink sau šviesos gyvenimo taip trumpo! 
Tu man esi visa viltis ir mano saulė! 
Kas be tavęs tas visas margas man pasaulis? 


EIMUTIS 
Ne! Ne! Verčiau šalta mirtis ir jos tamsybė! 
Verčiau abiem; abiem mirt ant tėvynės kapo! 


LAIMUTĖ 
O man taip norisi bent kiek dar pagyventi!.. 
Nors neilgai!.. Nors keletą trumpų metelių! 
Kad tau nuvargusiam galvelę sušukuočiau, 
Kad tau galėčiau būti paguoda ir laimel.. 
Štai brėkšta jau aušra ir patekės saulutė; 
Atbus ir sugiedos sodnelyje paukšteliai,; 
Pramerks sau akutes iš jauno miego tulpės, 
Ir gers nulinkusios rūtelės perlų rasą!.. 
Kas be manęs jas aplankys? Kas joms dainuos? 
Kas tau meiliai prisegs radastą prie širdelės? 
EIMUTIS 
O, kam tu graudini nevyriškai man širdį? 
Tu, mano gyvata, ir paguoda, ir laimėl.. 
Vis tiek! aš negaliu gyvent, tėvynei žūnant, 
Ir kuomet Vytautas, visa tautos viltis... 
O, jau verčiau abiem mirt ant tėvynės kapo. 


LAIMUTĖ 
Nejau jokios vilties nebėra ateity? 

EIMUTIS 

Visa dabar viltis tame šitai kalėjime!.. 

Net Vytauto dabar iš pragaro nasrų 

Išplėšti neišplėš net rūstaująs Perkūnas. 
LAIMUTĖ 

Man ir pačiai taip gaila, gaila kunigaikščio! 

Kaip verks, kaip jo raudos kunigaikštienė!.. 

Ne, toks žmogus ir taip brangus negali žūti! 
EIMUTIS 

Jis neprivalo žuūt! Bet kas gi jį išves 

Iš to kalėjimo per jautriąją sargybą? 

Tr tai šiandien, nes ryt gal bus per vėlu. 
LAIMUTĖ 


Po irumpo svyravimo 


Eimuti! aš žinau!.. O, taip baisu ištarti! 

Taip! aš galiu!.. Gerklė man džiūsta, kimsta žodis! 

Taip, aš galiu!.. Aš kunigaikštį išvaduosiu!.. 
EIMUTIS 

Laimute! ką sakai?.. Ne! Ne! man pasigirdo 

Svajonė kaip pušų pavasary ošimas!.. 

Svajonė... Taip, tiktai, tiktai svajonė. 

Kas Vytautą tikrai galėtų išvaduoti, 

To amžiais niekados tėvynė neužmirštų: 

Už genijų išgelbėtą ir dovanotą 

Per amžius jos kapus dabintų žalios rūtos. 
LAIMUTĖ 

Ir tu man ant kapų padėk žalių rūtelių! 
EIMUTIS 

Laimute, ką sakai? Juk tu ilgai gyvensi! 

Aš irgi dėl tavęs tuomet gyvent norėsiu! 

Tada! tave kaip karalienę supsiu 

lr, tavo akutes bučiuodamas, liūliuosiu. 
LAIMUTĖ 


Susigraudinusi 


O taip norėčiau aš pavasario sulaukti!.. 

Ir ten tave sutikt tarp žydinčių vyšnelių... 

Tik tu, Eimuti, jau per daug nesielvartauk, 

Kada gražus namo į mūsų sodžių grįžęs, 

Po beržu tuo, žinai... manęs ilgai gal lauksi!.. 
EIMUTIS 


O ne! Laimute, mes ten greit vėl susitiksme. 

Nebus gi amžinai tie karai nelaimingi, 

Kai Vytautas paims vadžias į tvirtas rankas. 
LAIMUTĖ 


Tik tu per daug nelauk, Eimuti, tų dienelių!.. 
Po pauzės 


Dabar kiausyk! Surask tuojau du greitu žirgu! 

Du žirgu ir dviem vyram apdarus kaimiečio 

Ir lauk čia už kertės! Pati kunigaikštienė 

Atves čia Vytautą. Tik bėkite greičiau! 

Nes saulė žada jau netrukus patekėti;. 

Kas žino, ar visiems lig vakaro ji švies? 

Paskum, Eimuti, aš!.. gal tau prisisapnuosiu! 

Tik bėk greičiau, nes galvažudžiai... taip man silpna!. 
Sudieu, sudieu! O, dar sudieu, tu man brangiausis!.. 


Bėga į dešinę. Saulė teka. Dar atsisukusi 


Eimuti, neužmiršk, kada namo pagrįši, 
Palaistyt vakarais nuliūdusių rūtelių!.. 
EIMUTIS 


Sau vienas 


Lyg sapnas koks! Tikėt!.. ir netikėt bijaul.. 
Ir kojos linksta man, ir nežinau dėl ko, 
Man, rodos, ko taip liūdna! liūdnal!.. 


Išeina 
LAIMUTĖ 


Viena 
Taip silpna! Sukasi galva, ir akys temsta! 

Greičiau, greičiau, baisi, šalta mirtis, ateiki! 
O taip norėčiau aš pavasario sulaukti, 

Ano, to pirmojo, kada purėnus skyniau!.. 

Bet ne! Šalin pagundos ir graži viltis! 

Šalin svajotoji laimužės ateitis! 

Matau bedugnę tamsią prieš mane ir kirvį, 
Kurį galanda budeliai!.. Jie nuo pečių 

Atkirs jaunutę galvą man, pagriebę už kasų!.. 
O jie... šviesiausis kunigaikštis ir Eimutis 
Greitaisiais savo žirgais skrisdami per sodžius, 
Net nesupras ir nežinos, kokia auka 

Aš gelbėjau tautos didvyrį, mūsų Vytautą!.. 


Įeina Ona 


ONA 
Kodėl tu, Laimute, išblyškus, nuliūdus? 
LAIMUTĖ 
Iš didelio širdies plakimo... gal linksmumo!.. 
Nes mes tuojau štai išvaduosim kunigaikštį!.. 
Taip mano sutarta su tais antai sargais. 
ONA 
Ką tu sakai, Laimute, ar ne sapnas? 
LAIMUTĖ 
Jie mus įleis, o mano rūbais kunigaikštis 
Išeis su tamsta! O, tik žodžio nepratarkit, 
Kad kartais kas nereikalingas neišgirsių!.. 
O aš paskui... Ne, nel.. Tiktai greičiau, greičiau! 
Nes už kertės Eimutis jau su žirgais laukia!.. 
Tiktai kad jis per daug manęs!.. / šalį nesigailėtų! 
ONA 
Dievuliau, nežinau, ar tai nebus tik sapnas? 
Aš nieko toj migloj suprasti negaliu. 
LAIMUTĖ 


Paskui, paskui kunigaikštienė gal suprasi!.. 
Daugiau nė žodžio! nes tarnams girdėt užginta. 


Skubiai įeina į kalėjimą. Pasirodo Eimutis 

EIMUTIS 
Lyg sapnas koks! Tikėt ir netikėt bijau! 
Ir kojos linksta man, ir nežinau kodėl, 
Tiktai jaučiu, lyg šmėkla vis artyn, artyn! 
Prislėgti nor mane, ir vis artyn, artyn!.. 


Išeina iš kalėjimo Ona ir Vytautas, Laimutės rūbais persi- 
rengės 
Bet štai ir jos ateina... tik be kunigaikščio! 
Jiems prisiartinus, pažinęs Vytautą 
A! tai šviesiausis kunigaikštis persirėdęs 
Laimutės rūbuos! O jinai? 
ONA 


Ji sakės — ją paskui sargybiniai paleisią. 
EIMUTIS 
Kaip? Ją paskui paleisią, ne dabar? 
Ji kunigaikščio rūbais apsivilko! 
Į šalį 
O nelaimingas aš!.. Dabar suprantu viską: 
Ji ten pasiaukojo kunigaikščio vietoj! 
Kas man daryt? ar ją, ar kunigaikštį gelbėti?.. 
Pasuvyravęs 
O vis tiktai... tėvynė! 
Skubiai išeina visi. Girdėti pasagų žvangėjimas. Kaip tik 
tuo pačiu laiku iš kitos pusės žvalgydamiesi įbėga Kučuk, 
Prokša, Lisica ir skubinasi į kalėjimą. Jiems ten įėjus, matyt 
iš tolo misterbrolis 


MISTERBROLIS 


Pasiekiau savo tikslą, ir dabar Žemaičiai — mūsų, 
Paskui ir Lietuva!.. Tiesa, per žmogžudystę!.. 
Bet tai dėl ordino ir mano faterlando!.. 


Išbėga Prokša su palydovais nusigandę 

PROKŠA 

Ne jis, ne jist.. Prapuolėme, kai viską sužinos! 

Dabar mums Lietuvoj daugiau nebėr'a vietos! 

Bėgdami atsikreipę į sargybinius 

Jūs irgi atsakyste savo galva 

Prieš baisųjį Skirgailą: kam išleidot kunigaikštį? 
SARGYBINIAI 

Kaip? Mes išleidom kunigaikštį? 

Kaip jis pabėgt galėjo? 
Sargybiniai pasvyravę irgi bėga. Išeina Krivių Rrivaitis, 
dviejų kunigų lydimas ir susitinka su nusiminusiu Rim gaila 


MISTERBROLIS 
Iš tolo šypsodamas 


Krivių krivaitis rasit paskutinis! 
Gal paskutinis ir žemaičių bus bajoras! 


Misterbrolis pasišalina 


KRIVIŲ KRIVAITIS 

Ko aš senatvėje sulaukiau! 

Kęstutis žuvo, o dabar ir jo sūnus!.. 

Viltis žemaičių paskutinė! 

Ir mūsų paskutinė! Varge, varge!.. 
RIMGAILA 

Bet man dar, kunige, sunkiau! 

Per mano tai kvailystę! 


Skubiai įeina Skirgaila, Julijona, Marė ir daug palydovų 
SKIRGAILA 


Tarnams 
Greičiau išneškit žuvusį 
Taip netikėtai kunigaikštį! 
Palaidosme kartu su tėvu. 


Tarnai išneša su lova Laimutę 

RIMGAILA 
Prisiartinęs ir nustebęs 


Bet tai ne Vytautas! 
KRIVIŲ KRIVAITIS 


Pasilenkęs įsilikinti 


Tikrai ne Vytautas; tiktai mergaitė. 

Mergelė — nekaltai čia nužudyta! 

Palaiminta! Išgelbėjai tu Vytautą! 
VISI 


Nustebe 


Ne Vytautas! Vytautas pabėgo? 

KRIVIŲ KRIVAITIS 
O taip! Ne Vytautas! Jisai pabėgo! 
Bet jis sugrįš! Ir jis sugrįš ne vienas: 
Nuo Panerių sužvengs jo ristas žirgas! 
Dar atsisės jis Vilniaus bočių soste!.. 
O tuomet jums nebus daugiau ten vietos, 
Tautos jūs išgamos, dvasia mums svetimi! 


Pakeldamas aukštyn rankas 


Praamžiau galingasai! Sugrąžink greičiau 
Mums Vytautą į mūsų bočių Vilnių! 
Grąžink mums vytį, kurs nušviesių 
Aptemusią padangę mūsų. 


Pasirodo ant dangaus vytis. Uždanga leidžiasi 


Pabaiga 


VYTAUTAS PAS KRYŽIUOČIUS 


Penkių aktų istoriškoji drama 


7. Raštai JHI 


VEIKĖJAI 


VYTAUTAS 

BIRUTĖ — Vytauto motina 
ONA — Vytautienė 
TAUTVILA Lu 

ZIGMAS | Vytauto broliai 

RINGAILĖ — Vytauto sesuo, 15 metų 

NASTĖ-SOFIJA — Vytauto duktė, 12 metų 

JOGAILA — lietuvių ir lenkų karalius 

SKIRGAILA — Jogailos brolis 

RIMSA — Jogailos pasiuntinys 

MAIZEBUTAS — žemaičių vadas 

JONUŠIS ~- mozūrų kunigaikštis 

DANUTĖ-MARIJA — Vytauto sesuo, Jonušio žmona 

ENRIKAS — Jonušio brolėnas 

JUOKDARYS — Jonušio dvare 

CELNERIS — didysis kryžiuočių magistras 

VALENRODAS — kryžiuočių marčelga, paskui did [ysis] magistras 
RAGAINĖS KOMTURAS 

ENRIKAS LANKASTRAS — paskui Henrikas IV, anglų karalius 
PERSIS — anglų kariuomenės vadas 

ZONENBRERGAS, alias SUNBERNIS — Vytautui atsidavęs kryžiuotis 
Pasiuntiniai, žemaičiai, kryžiuočiai, gudai 


IAKTAS 


Plocke mozūrų kunigaikščio Jonušio rūmų salė 
JUOKDARYS 
Vienas 
Cha cha cha! 


Gitarai pritariant gieda 


Maloningas mano viešpats, 

O mozūrų kunigaikštis, 

Piastų giminės Jonušis, 

Panorėjo būt karalium! 
Cha cha cha! 


Padėjęs į šalį gitarą, atsistojęs, sarkastiškai 
Bet kodėl jam karalium nebūti? 
Nedaugel betrūksta: štai juokdarį laiko: 
Visai kaip plačiųjų valstybių valdovai! 
Cha cha cha! 
Tai kodėl gi jam lenkų karalium netapti? 


Ringailei pasirodžius 
A, tai gražuolė kunigaikštytė! 
Ringailė, didžiųjų tėvų pagrandžiukas! 
RINGAILĖ 
Nustebusi, rimtai 
Kas? kaip?.. Ką tai reiškia? 

JUOKDARYS 
Tai reiškia: garsaus kunigaikščio Kęstučio 
Ir jo mylimos vaidelytės Birutės, 
Kuri čia dabar apsilankius, 
Jau paskutinysis gražus angeliukas, 
Pagrandžiukas! 
RINGAILĖ 
Kvailas, daugiau nieko! 
JUOKDARYS 
Kad kvailas, tai tą aš kas dieną girdžiu; 
Bet gal ne visai!.. Norint tiesą pasakė 
Jau pranašas kažkoks kadaise seniai, 
Kad didelis pusgalvių skaičius esąs! 
Tačiau tos tiesos nieks manyti nemanė 
Pritaikinti sau... Bet tiek to! Pasakyki, 
Gražuole, ko ieškai? Ar jo? Jo čia nėra. 
RINGAILĖ 
Ko čia nėra! Ar kvailo? ar ko? 
JUOKDARYS 
Ne kvailo, tik to, kurs beveik sukvailėjo, 
Iš meilės netekęs galvos ir išblyškęs; 
Žiūrėk, dar, ko gera, vienuoliu pataps. 
RINGAILĖ 
Stačiai nesuprantu; Nusigrežus ir ketindama išeiti 
Suprast ir nenoriu. 
JUOKDARYS 
Tame ir tragizmas, kad kunigaikštytė 
Suprasti nenori. 
RINGAILĖ 
Ko tai? 
JUOKDARYS 
Na, Enriko meilės! Vaikinas išbalęs, 
Kaip žvakė iš meilės bežiūrint sutirps. 
Ar jam ko neuždavei, taip sužavėjus? 


Ringailė, supykusi ir ranka numojusi, išeina prasilenkdama 
tarpdury su Jonušiu 

JONUŠIS 
lejes 

Per daug tu nesimeilink, juokdary, 

Prie tos gražuolės viešnės! 

Ne tau ta rojaus paukštužėlė! 
JUOKDARYS 

Nejaugi ir būsiančio Lenkų karaliaus 

Pirmam patarėjui tat būtų per aukšta? 
JONUŠIS 


Patenkintas 


Žiūrėkite!.. Būsiančio Lenkų karaliaus 
Anoks patarėjas! Juokaut iš tiesų 
Tu moki kaip tikras cha! cha! įuokdarys!.. 


Pamąstęs 


Bet juokas šalin! Pasakyk, ką manai? 

Jei būsiančio Lenkų karaliaus žadi 

Jau būt patarėju, kodėl iki šiolei 

Dar nieko nepranešė man Ostrolenkos 

Narsus kaštelionis, kaip sekas jam žygis? 
JUOKDARYS 

Jei taip jau domies, tai reikėjo pačiam 

Tenai dalyvauti, kitais nesidangsčius! 

Tai būtum žinojęs, kaip sekasi žygis. 
JONUŠIS 

Reikėjo tenai dalyvauti pačiam!.. 

Bet tai pavojinga; juk dar nežinia, 

Kas viršų paims: mūsų uošvis Kestutis? 

Ar jaunas Jogaila, kurį Vokiečiai 

Ir broliai su motina remia?.. 


Pauzė 


O vis tik, kur pešas du priešu sukibę, 
Juk būtų kvailystė šio to nepagriebus: 

Valstybei praplėsti ir keliui nutiesti 
Į Krokuvos sostą, į Piastų sostinę!.. 


Pauzė 


Tik klausimas visas, katrą papešioti? 
JUOKDARYS 
O argi manai, kad drąsus kaštelionis 
Tą klausimą sunkų išrištų geriau 
Už savo valdovą? 
JONUŠIS 
Išriš — neišriš!.. Jei gerai neišriš, 
Turėsiu ant ko tuomet kaltę nuversti. 
JUOKDARYS 
Oi, daug gudresnių nusilaužė taip sprandą, 
Tarp kėdžių dviejų atsisėdę 
Ir nuolat svyruodami. | 
JONUŠIS 


Slaptingai per petį užgaudamas įuokdarį 


Na, jau nesvyravęs, tik ša! mano žmonai! 

Užimt įsakiau iš Kęstučio valstybės 

Ir Slonimą, ir Drogičiną, ir Brastą, 

Paskelbęs, kad saugosiu juos nuo Jogailos. 
JUOKDARYS 

Cha cha cha! Kvailiau pasielgti negalėjai, 

ir vieną, ir antrą sau priešu padaręs. 
JONUŠIS 

Tik tu, juokdary, užsimiršti visai, 

Su kuo bekalbąs. 
JUOKDARYS 

Cha cha cha! 

Na kurgi užmirši! tai Piasto ainys, 

Kurs Lenkų karalium užsigeidė būti! 
JONUSIS 

Ne tik kad užsigeidė!.. Nori ir bust.. 

Ir eina prie tikslo dabar nesvyruodamas!.. 

Brasta, Drogičinas — tam pirmas etapas! 

JUOKDARYS 
Na bravo! Energijos pilnas, karaliau! 
Tiktai ar nebus Drogičinas, Brasta 
Iš kelio, į Krokuvą einant? 


Įeina didžiai nusiminusi, apsiverkusi Danutė 


JONUŠIS 

Na kas tau, Danute? ko tu verki? 
DANUTĖ 

Atvyko Vytautas. 
JONUŠIS 

Kas? Vytautas? Koks Vytautas? 
DANUTĖ 

Taigi Vytautas, mano brolis, iš Trakų. 
JONUŠIS 

Kaip Vytautas? Ar kovą 

Jau būtų su Jogaila baigę? 

Ar jie gal prieš mane ką turi? 
DANUTĖ 


Verkdama 


Taip! Kovą pabaigė! Kestutis tėvas 
Tamsiam kalėjime pasmaugtas, 

O Vytautas tik vos paspruko 

Iš Krėvės, kur tas pats likimas 

Jo laukė. Pats Jogaila, 

Sudeginęs Trakus ir Gardiną paėmęs, 

Į Slonimą ir Drogičiną eina, 

Žudydamas visus tėvelio šalininkus 

Ir kas tik pakely jam drįstų pasipriešint. 


JUOKDARYS 

Ar nesakiau, kad nusisuksi sprandą. 
JONUŠIS 

Tikra nelaimė! Kas gi man daryti? 


Už galvos sau imdamas 

Jie gali ir mane įtraukt į kovą!.. 

Tikrai, tas kaštelionis pražudys mane! 

Bet aš... kovot nenoriu prieš Jogailą. 
DANUTĖ 

Kad būtumei aiškiai, drąsiai savo laiku 

Greta mano tėvo, kaip jo giminaitis, 

Prieš niekšą Jogailą kovoti išėjęs, 

Gal! viskas kitaip būtų virtęl.. 

Dabar tas svyravimas, politikavimas!.. 

Dievuliau, Dievuliau! Brangusis tėvelis, 

Tėvynei per ištisą amžių tarnavęs, 

Štai brolvaikio savo dabar nužudytas!.. 

O aš vis tikėjau krikščioniu jį mirsiant. 
JONUŠIS 

Nekantriai 


Na, ką čia begelbės dabar aimanavus? 
Tik man kas daryti toliau, kad išvengčiau 
Kvailiai atsidurti skersai kelio Jogailai? 


Grąžydamas rankas ir ketindamas išeiti 


Greičiau sulaikyti, atšaukt kaštelionį, 

Kad jis neįpainiotų mūsų į kovą! 
DANUTĖ 

Kokį kaštelionį? Ir kaip jis į karą 

Įpainioti gali? 
JONUŠIS 

Tai klausimas kitas!.. Bet kas gi daryti? 
DANUTĖ 

O visų pirmiausia, tai Vytautą reikia 

Sutikti kaip pridera ir pasitarti. 
JONUŠIS 

O aš jo tarytum kaip ir bijau. 


Jonušis ir Danutė išeina 


JUOKDARYS 
O ne į gera, ne į gera! 

Tarytum kažko naujo tik pradžia! 
Išeina; per kitas duris įbėga Ringailė, rankomis plodama 


RINGAILĖ 
Atvyko Vytautas brolelis! 
Nors kartą gal ištrūksiu 
Iš tų mozūrų vaišių! 
Taip nusibodo svetimoj šaly! 
Norėtųsi greičiau vėl pamatyt gimtinę, 
Trakus, ir ežerą, ir žaliąją giružę. 


ENRIKAS 
lėjęs 
O kunigaikštyte, gražuole-širdele, 
Kurios aš kaip saulės karštai pasiilgęs 
Ir nuolatos alkanas reginio mielo!.. 
RINGAILĖ 


Rankomis plodama iš džiaugsmo 


Aš grįžtu į Trakus! Mačiau per langą: 
Brolelis Vytautas atvyko parsivežti. 
Aš grįžtu, grįžtu, grįžtu į Trakus! 
| ENRIKAS 
Nusigandęs 
| Kaip? kunigaikštytė į Lietuvą grižti? 
O ne! Tas gi būti negali! negali! 
Mes jos nieku būdu iš čia neišleisime. 
RINGAILĖ 
Išdidžiai 
Tai ką? ar aš vergė? Kas drįstų manęs 
Iš čia neišleisti? 
ENRIKAS 
Ne, kunigaikštytė-gražuolė 
Ne vergė! Tik aš josios amžinas vergas! 

Pavergtas jos meilės!.. Tylėjau lig šiolei, 

Tylėjau, kentėjau, naktų nemiegojau! 

Šiandieną ilgiau meilės slėpt negaliu! 
RINGAILĖ 


Naiviai 
Kaip? kunigaikštis mane myli? 
Mane? Už ką? Tiesiog juokai! 


Ima juoktis, bet nenuoširdžiai 


ENRIKAS 
Ringaile-paukštyte, paliki tarp mūsų! 
Nebūk gi kankintoja mano beširde! 
Paliki tarp mūsų čionai visados! 
Meilute, būk mano gyvenimo drauge! 
Būk mano žmona! Be tavęs, mylimoji, 
Man nėra gyvenimo, nėra rytojaus!.. 

RINGAILĖ 


Rimtai 


Ne, taip nekalbėk, prašmatnus kunigaikšti! 
Tas būti negali. Drovu man, per anksti 
Klausyt tų kalbų. Aš čionai išsiilgus, 
Stačiai kaip rūtelė ant saulės nudžiūsiu 
Be savo tėvelių, be savo gimtinės. 


Dainuoja 


Šalies gimtinės Trakų giruže! 
Ežero tyros bangos liūliuoja. 
Anksti rytelį raiba gegužė 
Saulelei tekant sodne kukuoja. 
Ten liūdi rūtos, ten pasigenda 
Žiedų vainikai, mane dabinę! 
Širdis nerimsta, ilgesiu skrenda 
Į tą. šalelę, į tą gimtinę! 

ENRIKAS 
Rūtyte-Ringaile, nebus tau čia ilgu: 

Aš viską po tavo kojelių paklosiu; 

Nešiosiu ant rankų, liūliuosiu, mylėsiu! 

Tiktai pasiliki, paukštyte, tarp mūsų! 
RINGAILĖ 

Aš nieko be savo tėvelių, brolelio... 

Aš bėgu greičiau pasitikti brolelio!.. 
NASTĖ 


Įbėgusi linksma 


Tėvelis ir mano motutė atvyko: 

Na, bėkim greičiau pasitikti brolelio!.. 
Nudžiugs juos pamačius Birutė senelė!.. 
Tiktai nesimato Kęstučio senelio. 


Abidvi išbėga 
ENRIKAS 
Vienas 


O, kas man daryti? O,kas man daryti? 
Ta mano meilutė, laukinė paukštytė, 

Išlėks į Trakus, sparnelius paplasnojus, 
Kaip kūdikis, meilės visai nesupratus!.. 


Pauzė 


Vis tiek aš gyvent be tavęs negaliu, 
Graži lietuvaite! Ar būsi manoji, 

Ar viską bedalis, pasauly apleidęs 

Ir kardą nuo šono gailiai nusijuosęs, 
Sau tapsiu vienuoliu, užtrenkęs duris 
Nuo tuščio pasaulio!.. 


Pamąstęs 


To, žinoma, dėdė Jonušis ir laukia, 
Kad visą sau Plocko kunigaikštiją 
Paglemžtų... Paskui gal ir Krokuvos sostą! 

Girdėtis daug balsų. Įeina Vytautas, Jonušis, Zigmas, Tau- 
tvila, Ona Vytautienė, Danutė, Ringailė, Nastė, balsiai gin- 
čydamies 

VYTAUTAS 


Bet kaip tai? Jisai mano tėvą nužudė, 

Jis žudo kankindamas man giminaičius! 

Tiek kartų prieš tėvą jį užtariau, teisinau, 

O jis ir mane nužudyti norėjo!.. 

Ir aš jam ištiesčiau dabar savo ranką! 

Jo melsčiau malonės! prašyčiau taikos! 

O ne! to jisai nesulauks niekados! 

Niekados! Niekados! 
JONUŠIS 

Bet kas gi, pasakyk, toliau? 

Juk vis tik reikia išeities ieškoti. 
VYTAUTAS 

Viena belieka išeitis: tik vienas kardas 

Tegali klausimą dabar išrišti, 

Ar tam sėdėti Vilniaus soste, 

Kas sutartis prieš Lietuvą pakampiais 

Sudaręs, žudo ir parduoda kraštą? 

Ar tiems, kurie jį gina savo krūtine? 
JONUŠIS 

Bet kaipgi klausimą ginklu beriši, 

Kad ginklo neturi? Nejau nūn vienas stosi 

Prieš visą Algirdo sūnų galybę? 
VYTAUTAS 

Ne, aš ne vienas! Ir ne vien Žemaičiai 

Su manim ginkluoti stos, manau, 

Sulaužytos teisybės gint; pirmoj eilėj 

Stos su manim, manau, ir mielas svainis! 
JONUŠIS 

Kaip? Aš? Kariauti prieš Jogailą? 

O ne! aš negaliu! nenoriu 

Vaidytis su Jogaila: man verčiau 

Taikoj dabar su juo gyventi. 

! VYTAUTAS 
| Taikoj gyventi nori su Jogaila, 
Kai jis ir mano, na ir tavo 
i Žmonos nužudė tėvą?! 
Ne, to nebus!.. Ar būsi mano priešas!.. 
Bet neužmiršk, kad mano apmaudo ir keršto 
Verčiau tau nepažinus niekados! 
JONUŠIS 


Lyg drovėdamasis, nedrąsiai 


Bejėgis, beginklis ir mano pastogėj 

Mane baugini savo kerštu tuščiu! 

Užmiršti, kad aš juk šiandieną galiu 
Jogailai nusiųsti suėmęs tą priešą!.. 

Ir gaučiau už tai sau bent Pinską ir Brastą! 


Visi sužiuro nustebę 


VYTAUTAS 


Suimt mane? 
ONA 

Dievuliau, kurgi mes patekom, 

Tik vos išbėgę nuo Jogailos keršto? 
DANUTĖ 

O, to tai vyras jau tikrai nepadarys: 


Nųbaustų jį gerasis Dievas. 
VYTAUTAS 


Pakeltu balsu 


Suimt mane tu drįstumei dabar? 
JONUŠIS 


Nusigandęs 


Ne, ne! aš to dar nesakau 
Ir to dar nemanau daryti; 
Bet tas juk galima! 

VYTAUTAS 
Kaip? Galima? Mane suimti drįstum?.. 
Jei mano laisvės net patsai Jogaila 
Retežiais ir kalėjimu varžyti nepajėgia, 
Tai ką gi man dabar visi kiti 
Grasinimai, tušti bauginimai, 
Kai laisvas aš, ir štai tos laisvės sargas! 


Ištraukęs rodo kardą. Ištraukia ir Zigmas, ir Tautvila 
kardus 


DANUTĖ . 
Broleliai, tik nepykit! Čia po mūsų stogu 
Neatsitiks jums nieko pikta. 
Čia atilsėste. Kartu apgalvosme, 
Kas reikia jums toliau daryti. 
Čia vienas tikras Dievas 
Apšvies ir nuramins skaudžioį nelaimėj. 
JONUŠIS 
Ir aš su mielu noru tam pritarčiau, 
Kad jie ramiai čia mūsų tarpe paviešėtų, 
Bet ką į tai Jogaila pasakys? 
VYTAUTAS 
Aš čia atvykau ne į vaišių puotą, 
Tik kruvinu kardu ieškot sumindžiotos teisybės. 
Tuščioms kalboms dabar ne laikas! 
Man aiškiai atsakyk, ar su manim, 
Ar prieš mane pakelsi kardą? 
ZIGMAS IR TAUTVILA 
Taip! Taip! Ar su mumis, ar priešais mus 
Pakelsi kardą? 
RINGAILĖ 


Nastei | 


O kaip man tinka toks status pasielgimas. 
Tikrai kaip raitelių! 

NASTĖ 
Ir toks drąsus! 

JONUSIS 
Desperatiškai 
Aš prieš Jogailą ir visus jo brolius 
Kariauti negaliu: stačiai nesąmonė tai būtų! 
Ir pats, manau, suprast gali. 
VYTAUTAS 
Jei taip, žinokis! Verst neversiu. 


Aš vykstu pas kryžiuočius. 
VISI 


Nustebę 


Kaip? pas kryžiuočius? 
VYTAUTAS 
Taip! pas kryžiuočius! Ko gi taip nustebot? 
JONUŠIS 
Kaip? Pas kryžiuočius? Pas baisiausius priešus? 
Gera valia į pragaro nasrus? 
Kalėjimo pelėsiuose supiūti? 
ENRIKAS 


Nedrąsiai 


Pas vokiečius? Juk tik neparsiduoti? 
VYTAUTAS 


Sarkastiškai 


Taip! taip! Gera valia į pragaro nasrus! 
ZIGMAS IR TAUTVILA 

Vis tiek! Kitos mums nėra išeities! 
DANUTĖ 


Vytautui 
Broleli, neužmiršk, kad tie kryžiuočiai, nors vienuoliai, 
Nors jie nešioja kryžių ir krikščionimis vadinas, 
Kad jie, atleisk jiems gailestingas Dieve, 


Bjauriau negu pagonys elgias. 

VYTAUTAS 
Aš tą gerai žinau. 
DANUTĖ 
Juk jiems patekęs, jau vargiai išsivaduosi!.. 
Tiktai tėveliui šiaip be taip anuomet 
Pabėgt pavyko, ir pirmieji mes 
Jam tuomet suteikėm pagalbos!.. 
O kiek tai tūkstančiais mūsiškių ten kas metą 
Kankinami, retežiais surakinti žūva!.. 
O dar ir sutarty dabar jie su Jogaila. 
VYTAUTAS 
Jei giminaičiai ir draugai apvylė, 
Belieka kreiptis tik į priešus. 
ONA 


Nedrąsiai 


Ar ne verčiau gal būtų į Smolenską 
Pas mano brolius, o paskui į Maskvą? 
VYTAUTAS 
Ne! Karo prieš Jogailą dėl manęs 
Maskva pradėti nepradės: 
Gana jai vargo su totoriais! 
ONA 
Bet jeigu sykį nutarei rimtai 
Net į kryžiuočius kreiptis, tai Žinok, 
Kad irgi aš nebesiskirsiu nuo tavęs! 
RINGAILĖ IR NASTĖ 
Ir mes, ir mes! 
TAUTVILA 
Ar būtų ne geriau, kam nors mūsiškių 
Pirmiau vienam nuvykus pas kryžiūočius, 
Pasiderėti, pabandyti? 
VYTAUTAS 
Derėtis ir bandyti nėra laiko: 
Belieka vykti pas kryžiuočius, 
Ir juo greičiau, tuo bus geriau! 
Kas laukia ten manęs, aš nežinau: 

Tiktai žinau: ne man sėdėti, 

Rankas nuleidus ir giedros belaukiant. 

Likimą reikia imti už ragų!.. 

O tu, Jonuši, atsimink, kad be manęs 

Nebūsi Lenkų Krokuvoj karalium, 

Nors atsiras tuščia ten vieta. 
JONUŠIS 


Sau 
Bejėgis, kiek tačiau pasitikėjimo savim! 
Vytautui 


Ar būsiu Lenkų Krokuvoj karalium, 
Tai mes dabar abudu tiek težinom!.. 
Už ką tačiau taip pyksti ant manęs, 
Ar tik dėlto, kad aš padėti negaliu, 
Ne tai kad nenorėčiau. 

VYTAUTAS 


Padėti negali!.. O, veidmainy nevykęs! 
O kas, užėmęs Slonimą ir Drogičiną, 
Sutrukdė mums daugiau sutraukti 
Kariuomenės į kovą prieš Jogailą? 
Gal mielas svainis apie tai 
Girdi tik pirmą kartą? 
Jei nori veidmainiauti, veidmainiauk gudriau! 
Be to pirmame kryžkely suklupsi. 

JONUŠIS 


Bet tai tikrai nesusipratimas! 


Čia Ostrolenkos, kaštelionio, darbas. 
VYTAUTAS 

Gerai, gerai! Bus laikas: pakalbėsime;. 

Dabar kelionėn laikas. 
RINGAILĖ 

Broleli, ir mane paimki su savim! 
NASTĖ 

Ir aš, tėveli, čia viena nepasiliksiu! 

VYTAUTAS 
Na kurgi jums! Ar jūsų amžiui? 
Jonušis išeina 
RINGAILĖ 
Yra mat priežasčių rimtų, 


Kad man gal nedera dabar čia pasilikti. 
ONA 


Vytautui 


Gal ir tikrai joms nedera čia likti: 

Užtrauktų tik Jogailos kerštą 

Ir į pavojų dar patektų pačios. 
DANUTĖ 

Broleli, iš Brastos atvykusi motutė 

Dabar pas mus čia vieši 

Ir iš Trakų nerimdama žinių vis klausia; 

Reikėtų gal pasimatyti. 
VYTAUTAS 

Motutė čia?.. Bet ką aš jai bepasakysiu? 

Juk ją tiesiog užmuš žinia, 

Kad nužudytas taip baisiai tėtušis, 

O mes palikom be pastogės. 
DANUTĖ 

O vis dėlto reikės kada 

Jai pasakyti baisią tiesą!.. 

Gal ir nuo kryžiuočių atkalbėių. 

Man taip baisu, kad iš tenai negrįši: 

O tu juk paskutinė mūsų globa. 
ZIGMAS 

Bent atsisveikint su motuše 

Reikėtų prieš kelionę. 
TAUTVILA 

Juk gal daugiau neteks besimatyti. 
VYTAUTAS 

Žinau patsai, kad reiktų 

Su motušėle atsisveikint; 

Bet varge mano! kaip jai pasakyti?.. 
Stačiai galva man svaigsta!.. 


Pamąstęs 


Pakviesk, Nastute, čia senelę. 


Nastė greit išbėga. Vytautas tai vaikščioja, tai kalbas su 
Zigmu ir Tautvila 


ENRIKAS 
Danutei 


O neatleisk, kunigaikštienė, nuo savęs 

Tos nekaltos paukštytės į vilkų nasrus! 

Neteisk sesutės pas kryžiuočius! 

Juk būtų tai savižudystė nuodėminga. 
DANUTĖ 

Tikėk manim, mielasis kunigaikšti, 

Kad irgi aš išleist jos nenorėčiau. 

Vilties turėkim, kad gerasis Dievas 

Apvers į gera tas visas nelaimes. 


Įeina Birutė, Nastutės lydima ir palaikoma 


BIRUTĖ 

Sūneliai, mano sakalėliai, 

Iš gimto lizdo išvaikyti! 

Kokių žinelių nešini? 

Kas gero nuo Trakų padangės? 
VYTAUTAS 


Trakų jau nėra, motušėle; 
Sudegino Jogaila. 
BIRUTĖ 


Žinau, žinau, sūneli mielas! 
Dievulis duos: vėl atstatysme; 

Juk tam ir rankos žmogui duotos!.. 
Kad tik Praamžius gailestingas 
Mus gyvus ir sveikus laikytų. 

VYTAUTAS 
O vis žmogus su saule negyvensi. 


BIRUTĖ 

Kam mirtį užsimint! 

Pati ateis ta viešnė neprašyta!.. 

Bet jūs, vaikeliai, taip nuvargę! 

Taip susirūpinę išrodot... 

O vis tie karai nelaimingi! 
VYTAUTAS 

Taip, motušėle, mums jie nelaimingi. 
BIRUTĖ 

Už nuodėmes, vaikeli, baudžia 

Praamžius: žmonės taip suklydo, 

Kad nebenori garbinti dievų. 
VYTAUTAS 

O ar negarbino dievų tėvelis? 
BIRUTĖ 


Nusigandus 


Kaip? garbino? O ar dabar?.. 

Ar gal kas pikta atsitiko?.. 
Sakykite greičiau, greičiau sakykit, 
Kame palikote tėtušį? 


VYTAUTAS 
Bučiuodamas ranką jai 


Tėtušis mūsų, motušėle, 

Jau ilsisi dausuos nuo karų. 
BIRUTĖ 

Ką tu sakai, vaikeli nelaimingas! 

Tėtušis mirė?.. žuvo bekariaudams? 

Duok, Viešpatie, jam dangų! 


Alpsia 


Sakyk greičiau, kame ir kaip jis žuvo? 
Turiu jo brangų kapą aplankyti. 

DANUTĖ 
Nusiramink, brangiausia motušėle! 
Ne ką dabar tos ašaros begelbės. 
BIRUTĖ 
Turiu greičiau jo brangų kapą aplankyti. 
VYTAUTAS 
Bet ten dabar pagrobęs valdo 
Jogaila niekšas; reikia pirma 
Nuo jo atimti tą kraštą. 
Palaimink, motušėle, mus kelionei! 
Tuojau mes vykstam pas kryžiuočius 
Ieškot pagalbos! 
BIRUTĖ 


Nustebus 


Kaip? pas kryžiuočius? Vokiečius? Tėtušis 

Prieš juos kariavo visą amžių, 

O jūs su tais velniais ketinat susirišti! 

Ne, ne! Gana jau Bytautas anuomet 

Su jaisiais susidėjęs nelaimingas žuvol!.. 

Ieškokite pagalbos kur kitur! 

Ieškokite pagalbos nors Guduos! 

Tik nę pas vokiečius, vaikeliai! 
VYTAUTAS 

Dabar jau nėra laiko, motušėle, 

Ilgai svyruoti: į Gudus 

Jogailos atkirstas mums kelias! 

Palaimink, motušėle! 


Vytautas, Zigmas, Tautvila klaupiasi 
BIRUTĖ 


Ne, ne! Galop Lai sergsti jus dievai, 
Vaikeliai, mano sakalėliai! 


Sūnums atsikėlus 
O aš sau grįžtu vėl į Brastą. 
Nedrįs paliest manęs Jogaila. 
Ten raste mirusią ar gyvą! 

VYTAUTAS IR ZIGMAS 
Pasimaiysime: dievai laikys. 


Išeina Vytautas, Zigmas, Tautvila; juos palydi Birutė, Nas- 
tės vedama 


BIRUTE 
Išlydėdama 


O vis tie karai nelaimingi! 
DANUTĖ 
Onai ir Ringailei 


Bet jūs palikit čia ilgiau! 
Juk tik prieš moteris Jogaila nekariaus. 
Be įūsų aš viena stačiai iš proto 
Išeit galiu, tėveliui žuvus. 
Čia tiek intrigų, pagiežos aplinkui! 
Tiek ios politikos, kuri neduoda 
Ramumo ir supįudo žmones!.. 
Tikrai, ta žemė — ašarų pakalnė. 

ONA 


Ne, ne, sesyte, nieku būdu 
Aš vieno vyro neišleisiu, 
Prisiekus būti amžina jo drauge 
Ir laimėj, ir nelaimės metą! 
RINGAILĖ 
Ir aš neatsiliksiu nieku būdu 
Nuo savo brolių. 
ENRIKAS 


Į Ringailę 


Nors tu, brangiausioji, palik! 

Vis viena: į Trakus sugrįžti negali. 

Ar tau tarp nevidonų vokiečių bastytis, 
Kur tiek pavojaus dorai ir gyvybei. 


Į Danutę ir Oną 

Padėkite, maldauju, man, kunigaikštienės 
Apsaugot ją nuo prapulties nekaltą! 
Juk ją apsirinkau lig karsto, lig mirties 
Gyvenimo sau drauge. 
RINGAILĖ 
Vis tiek! aš, kunigaikšti, negaliu dabar 
Tau būti drauge: mes dabar nelygūs: 
Tu — kunigaikštis, aš — pabėgėlė, klajūnė 
Netekus net namų pastogės. 
ENRIKAS 
Buvai ir būsi man brangiausis turtas. 
RINGAILĖ 
Išdidžiai 
O ne! aš to pakęsti nesutiksiu, 
Kad įausčiaus svetimos malonės prieglobsty! 
DANUTĖ 
Nebūk, Ringaile, taip jau išdidi, 
Ir buvote, ir būsite sau lygūs. 
Jei Viešpats leis, gal būsite laimingi. 
RINGAILĖ 
Ne, ne! Tik tuomet ir tik tuomet aš sutiksiu, 
Kai mūsų brolis vėlei taps 
Trakų ar Vilniaus kunigaikščiu; 
Kai aš, nenusižeminus ir kunigaikščiui lygi, 
Gaiėsiu jam paduoti ranką. 
ENRIKAS 
Nebūk, Ringaile, tokia išdidi! 
Juk Vilnius ir Trakai!.. ne, aš neišmatau 
Toj sutemoj šviesesnio spindulėlio: 
Per daug negalimas man sąlygas statai. 
O mūsų laimė juk taip galima, 
Taip artima galėtų būti! 
ONA 
Nejaugi mums Trakų netektų bematyti! 
ENRIKAS 
Ne visados pasauly ima viršų 
Teisybė prieš galybės įėgą! 

RINGAILĖ 
Aš vis tik sau manau... Mes susitiksme, kunigaikšti. 
Sudieu! ir neužmirški mūsų! 
ENRIKAS 
Sudieu, Ringaile, mano saule! 
Vargiai pasimatysime kada 
Šiame pasauly! 


Išeina Enrikas 


RINGAILĖ 
Sudievu, gerbiamasis kunigaikšti! 


Enrikui išėjus, Ringailė puola Danutei į prieglobstį 


O visgi man jo gaila, 
To jūsų kunigaikščio: 
Jisai toks geras! 
Tiktai kodėl taip nusiminęs? 
Aš to visai nenoriu. 
DANUTĖ 
Pati esi kalta, griežtai atsakius! 
Nebūk taip užsispyrus kaip ožiukas! 
Čia pasilik, tai jis ir neliūdės. 
RINGAILĖ 


Per ašaras 


Ne, ne! Dabar nebegaliu: 

Aš pasakiau ir negaliu mainyti žodžio. 
ONA 

Bet aš matau, kad tu jį myli. 

Tai ką gi? Teks prieš meilę nusilenkti. 
RINGAILĖ 

Kaip? aš jį myliu? Niekados! 

Aš net suprasti negaliu, 

Kaip galima mylėt vyriškį! 

Drovu net iš šalies girdėti. 
DANUTĖ 

Sesyte, pasilik tikrai pas mus! 

Ir man nebus taip ilgu, 

Ir Enrikas nebus taip nusiminęs. 

Juk iš tiesų, matau, jį myli! 

Tik užsikirtusi per savo išdidumą 

Prisipažint drovies. 
RINGAILĖ 

Ne, niekados! Net nesuprantu, 

Kas tai yra ta meilė... 

Sakyk, sesute, kas ta meilė? 

Jei aš gailiuosi trupučiuką 

To gero kunigaikščio, 

Nejau tai ir tikrai jau būtų meilė? 

Ne, ne!.. Greičiau, greičiau 

Skubėkime! Jau laikas į kelionę! 
JUOKDARYS 

Skubiai įėjęs 

Kur mūsų kunigaikštis? 

Labai rimta Žinia! 
DANUTĖ 

Ar vėl kokia nauja nelaimė? 
JUOKDARYS 

Žinia labai rimta: drąsusis kaštelionis, 

Kovojęs prieš Jogailą, žuvo, 

O Slonimo ir Drogičino sritys 

Jogailos rankose; sudeginta Balstogė; 

Jogaila artinas prie Bugo ir Narevo! 
DANUTĖ 

Į vieną dieną tiek nelaimių! 

O ką atneš tamsus rytojus? 

Tačiau Aukščiausiojo valia tebūnie! 
ONA IR RINGAILĖ 

Greičiau, greičiau kelionėn! 


Ona, Danutė, Ringailė išeina; grįžta Enrikas per kitas duris 


ENRIKAS 
Pačiam man vykti pas kryžiuočius drauge? 

Pas vokiečius, tuos amžinuosius mūsų priešus! 
Ne, to aš nieku būdu negaliu!.. 

Į kovą aivirą galėčiau stoti 

Net be vilties laimėti!.. 

Bet eit pačiam į vokiečių verguvę!.. 

Laisvai jiems aisiduoti!.. 

Matyti savo akimis savos brangiausios 
Kančias, pažeminimą, skurdą!.. 


Laužydamas rankas 


Ne, to nepagaliu! Verčiau išsižadėjęs viso... 
Vienuoliu tapsiui 
Išeina 
JUOKDARYS 
Patylėjęs 


Tiek buvo triukšmo!.. o dabar tyla!.. 
Ir taip tai visados pasaulio sūkuriuos: 
Užeis audra, net griūva ąžuolai! 
Gyvenimo, manai, nebėra ateityl.. 

Bet nusiblaivė... užsimiršo viskas!.. 
Tik vos istorijos pageltęs lapas 

Du žodžiu apie tai 

Lyg nenoroms beužrašys!.. 

Cha cha cha! 


Paėmęs gitarą ir jai pritariant gieda 


Pasaulio amžinasis ratas 
Kovų ir siekių sūkury 
Vienus išneš aukštyn, 
Kitus žemyn nutrenks, 

O tau belieka, juokdary, 
Aukščiau to viso pasikėlus, 
Tiktai per ašaras bejuoktis: 
Cha cha cha! 


Uždanga nusileidžia 


UAKTAS 


Malburge dlidžiojo| magistro kabinetas; šoninės durys 

atdaros; iš jų žymesni svečiai išeina ir grįžta šokių salėn, 

iš kur girdėtis muzika. Aptilus triukšmui, išeina Enrikas 
Lankastras ir Valenrodas marčelga 


ENRIKAS LANKASTRAS 
Vaišingas iš tiesų magistras jūsų: 
Čia galima visai nenuobodžiai 
Praleisti laisvą Iaiką!.. Bet, prisipažįstu, 
Ne to ieškojau čia, iš Anglijos atvykdamas!.. 
Nors tamstai, ponas ordino marčelga, 
Prikišti nieko negalėčiau. 
VALENRODAS 
Bent kiek gal spėju jūsų didenybės mintį: 
Svečiais mes džiaugiamės; visa juos širdimi 
Norėtumėm priimti, pamyiėt, pavaišinti, 
Bet trūksta mums tradicijų didžių 
lr gero, lankstaus tono, 
Kurie Europoje prigijo amžiais prie dvarų. 
Juk mes, taip sakant, vakarykšti žmonės, 
Taip neseniai sutvėrę jaunąją valstybę. 
Gal čia bent kiek bus kaltas ir per didis 
Magistro mūsų atsargus taupumas. 
LANKASTRAS 
O ne! ne tai! Mes vakarų Europoj 
Bemaž jau pradedam visai pamiršti 
Garbingus karžygių ir raitelių laikus! 
O gaila! Tiek poezijos ir grožio 
(Rods, kai kada gal ir žiauraus) ten būta! 
Todėl tai mus ir traukia tos įdomios kovos, 


219 


Tas kryžiumi paženklintas prieš pagoniją karas, 

Kurį čia nenuilstamai lig šiolei vedėt, 

Taip, kaip anuomet prieš turkus už Šventą žemę!.. 

Bet jūs dabar deryboms, ne kardu 

Gaišinai brangų laiką. 
VALENRODAS 

O tai šventa tiesa! Ją aukso raidėmis 

Reikėtų ordino statute 

Ne įrašyti plunksna, bet iškalti! 

Tą tiesą jūsų didenybė man išplėšei, 

Kaip kokią paslaptį, tiesiog iš pat širdies! 

Bet mūsų atsargus didis magistras 

Daugiau pasitiki deryboms su Jogaila; 

Tr sutarčių su laukinė tauta 

Paskui jau vergiškai pats laikos. 
LANKASTRAS 

Laikytis sutarčių, be abejo, — garbinga; 

Bet kam gi jas daryt su laukine tauta? 


DVI MERGINOS 
Įbėga iš šokių salės ir, Rreipdamos į Lankastrą, klausia 


Raudona ar balta? 


LANKASTRAS 
Aš visados už karą ir todėl 
Ir karo, ir širdies pasirenku sau varsą 
Raudoną. 


Su viena išeina šokių salėn 


VALENRODAS 
O man, vienuoliui raiteliui, 
Belieka vien baltoji!.. 
Toksai likimas! Nors širdis manoji 
Išlėkt į platųjį pašaulį taip norėtų, 
Garbės ir vardo išsiilgus!.. 
Kodėl ne didis aš magistras? 

Išeina 
Įeina susimąstęs did [ysis] magistras Celneris ir atsisėdęs 
iš reto, sustodamas šneka 


CELNERIS 
Kaip įkyrėjo, nusibodo man 
Tos visos iškilmės triukšmingos! 
Ar tai vienuoliams raiteliams tie šokiai, 
Prisiekusiems stovėt rytų sargyboj 
Su kryžium ir kardu už šventą darbą?! 
Bet aš jau senas; neturiu jėgų 
Grąžinti ordinui senos drausmės!.. 
Dabar mums su jaunu Jogaila 
Bent metams keturiems 
Naudingą sutartį padarius, 
Žemaičius gavus lig Dubysos, 
Beliktų vien taikoj gyventi, 
Pagonis krikštyti ir šviesti!.. 
O kiek tačiau kilniam tam darbui kliūčių 
Net ordino aukštoj Taryboj!.. 
Šitai kad ir marčelga pats!.. 


Beldžiama su plaktuku į duris. Celneris sako: Herein! Įeina 
iš gilumos durų Ragainės komtūro pasiuntinys 


PASIUNTINYS 
Didysai mūsų švento ordino magistre! 
Atvykęs Vytautas su broliais ir visa šeimyna 
Ties Marienburgo vartais laukia 
Ir meldžia jūsų Didenybės leisti 
Su juo pasimatyti. 
CELNERIS 
Nustebęs, iš reto 


Sakai, kad Vytautas? Kęstučio žuvusio sūnus? 

O kas gi leido jam laisvai 

Net čia atvykti ir magistrą melsti?.. 
PASIUNTINYS 

Ragainėje komtūras davė gleitą. 

CELNERIS 

Kaip? Nuo Ragainės, tu sakai, komtūro 

Jis gavęs gleitą? Ar komtūras 

Taip būtų greit iš Vilniaus grįžęs? 
PASIUNTINYS 

Taip! Grįžo; pats čionai netrukus bus. 
CELNERIS 

Per greit! Per greit!.. Kas tai galėtų būti?.. 

Atvyko Vytautas pabėgėlis, mirtin pasmerktas, 

Ir nor pasimatyti su manim? 


Su ironija 
Anokia man garbė!.. O ne, paukšteli! 
Tau teks saugesniam atsisėst narvely, 


Negu kad tėvas Kinstutis sėdėjo, 
Anuomet iš kalėjimo pasprukęs!.. 


Pasiuntiniui 


Pavesi juos visus tuo tarpu 
Akyliai Misterbrolio globai. 
Girdėtis šokių salėje juokas 
Jis sergės įuos kaip savo akį: 
Nuo Krėvės jau kalėjimo jie pasižįsia. 
O man pakviesti čia marčelgą Valenrodą. 
PASIUNTINYS 
Išeina šokių salėn 


Klausau jo Didenybės. 
CELNERIS 


Vienas 


Naudingas būsi man, paukšteli, 
Dabar deryboms su Jogaila, 
Kursai, be abejo, labai norės 
Paimti tave į savo broliškąją globą. 
Tuo tarpu gi pas Misterbrolį 

Pažinsi, ką mums reiškia 
Su panieka 


Lietuvių, dar pagonių, kunigaikščiai! 
VALENRODAS 


Įeidamas 


Cha cha cha! Tas Enrikas Lankastras 

Tai tikras karžygys ir raitelis, 

Kursai net šokių salėj 

Nenusijuosia savo ilgo kardo! 
CELNERIS 


Nepatenkintas 


Reikėtų mūsų ordinui daugiau rimtumo: 

Mes raiteliai vienuoliai, 

Prisiekę už tikėjimą kariauti! 
VALENRODAS 


Nekantriai 


Taip! Taip! aukštai mūs gerbiamas magistre! 

Kaip raiteliai prisiekėme kariauti, 

Kaip raiteliai privalome kariauti, 

Linksmi, nežiembdami kaip bobos. 
CELNERIS 


Numojes desperatiškai ranka 


Atvyko Vytautas, Kinstučio žuvusio sūnus, 

Su broliais, su visa šeimyna 

Ir meldžia leist pasimatyti. 
VALENRODAS 

Kaip tik į mūsų pokylį pataikėl!.. 

Įdomūs bus, nepaprasti svečiai!.. 
CELNERIS 

Bent kartą jau rimtai kalbėkim!.. 

Aš juos liepiau pavesti Misterbrolio globai 

Ir užrakint kalėjime kaip mūsų priešus. 

VALENRODAS 
Manau, ne raiteliškas būdas: 
Laisvai atvykusius svečius 
Kalėjimu tuojau pavaišint, 
Lyg karo suimtus belaisvius! 
Ir ką paskui tokie Lankastrai raiteliai 
Beskelbs Europoj apie mus? 
Mums ne pro šalį kai kada 
Parodyt irgi gražų gestą!.. 
Vis tiek dabar tie priešai 
Jau mūsų rankose ir nepabėgs! 


CELNERIS 
Bet mes juk sutartį padarę esam su Jogaila, 
Tai negi galime draugautis su jo priešais. 


VALENRODAS 
Draugautis gal ir ne!.. O kas dėl sutarčių, 
Tai visos jos... Pamojęs ranka per daugel lanksčios! 
Nė vienas netiki tikram jų nuoširdumui!.. 
Juk buvote šiais metais ties Dubysa suvažiavę, 
Tačiau pasimatyt abiem drąsos pritrūko! 
Bijojote viens kito vyliaus: 
Abiem vaizdavosi Kęstučio apgavimas 
Ir jo baisus likimas. 
Ir tai vadinasi draugingi santykiai!.. 
O mano maksima — naudokis momentu! 
Gi visos sutartys — voratinkliai vieni! 


CELNERIS 
Žiūrėsime, gal ką geresnį 
Ragainės mums parneš komtūras, 
Iš Vilniaus nuo Jogailos grįžęs;, 
Jis, sako, greit čia būsiąs. 
VALENRODAS 
O vis tik būtų įdomu išgirsti, 
Ką pasakys Kęstučio išdidus sūnus, 
Dabar pabėgėlis iš savo krašto: 
Juk audiatur et altera pars. 

CELNERIS 
Pabėgėliui per daug garbės 
Prieš didį ordino magistrą 
Akis į akį stoti ir kalbėti! 
VALENRODAS 
Garbė ar ne garbė — tas priklausys nuo tono, 
Kuriuo į jį mes teiksimės kalbėti; 
Galop, kas prašo, pats jau žemina save. 
Todėl manau, kad Vytautą vertėtų 
Čionai pakviesti... 


Pauzė 


Aš net patarti drįsčiau 

Pakviesti čia ir Enriką Lankastrą, 

Kad jie matytų savo akimis, 

Kaip Lietuvos valdovai bėga 

Nužemintai maldauti ordino 

Malonės ir globos. 
CELNERIS 

Bet kokia ordinui iš to nauda? 

Tiktai be reikalo sukiršinsme Jogailą. 
VALENRODAS 

Mums kaip tik to ir reikia, 

Kad tarp savęs jie pešiųs; 

Mums kaip tik: divide et impera. 

Jogaila pats daugiau su mums skaitysis, 

Kai sužinos, kad Vytautas tarp mūsų. 
CELNERIS 

Tiek to! Sutinku. Kvieskite abudu, 

Ir Vytautą, ir tą Lankastrą 

Nors ir tuojau, jei ordinui tai žada 

Naudinga būti!.. 


Valenrodas išeina 
Vienas 


Aš visados turiu jam nusileisti, 
Nors ir dažnai paskui 

Gailėtis tenka savo nuolaidumo!.. 
Nenusileisiu — jis vis tiek su savo šalininkais 
Pakels daugiau tik lermo ir galų gale 

Ant savo pastatys! 


Išeina Enrikas Lankastras ir Valenrodas iš šokių salės 
šnekėdami 
LANKASTRAS 
Taip, taip! Labai bus įdomu. 
Aš tų laukinių kunigaikščių 
Ligšiol dar nesmi matęs. 
Labai, labai bus įdomu. 
VALENRODAS 


Celneriui 
Atvyks tuojau ir Vytautas, kaip įsakyta. 
Lankastrui 


Jų tarpe irgi pasitaiko kai kada 

Tikrųjų raitelių, kaip nužudytasai jo tėvas 
Kestutis, kurs, jei klaidžioja šiandieną 
Anam pasauly, tai čia nuopelnas nemažas 


Celneriui sarkastiškai 


Mūsų gerbiamojo Misterbrolio!.. 
CELNERIS 


Lankastrui 


Juk nemaža tų karaliukų viešpatija! 

Ir už Lenkiją, ir už Angliją didesnė. 

Bet trūksta jiems kultūros kaip pagonims, 
Kurią tik ordinas jiems gal suteikti. 

Tai patys jie atjaučia; kreipiasi dažnai 

Į ordiną pagalbos ir malonės, 

Kaip ir dabar šis Vytautas. 


Įeina Vytautas, lydimas sargų, kurie tačiau palieka anapus 
durų 

VYTAUTAS 
Į Celnerį 


Sveikinu tave ir tavo asmeny 
Didžiųjų ordino magistrų vertą pasekėją... 


Pauzė 


Kuris laisvai atvykusį keleivį 

Ir ordinu pasitikėjusį šventai 
Kalėjimu manai pavaišint!.. 

Leisk man, suvargusiam keleiviui, 
Aukštoj taryboj irgi sėsti. 


Nelaukdamas pritarimo sėdas 


CELNERIS 


Valenrodui pusbalsiai 


Tarytum šeimininkas savo rūmuos! 
VYTAUTAS 
Taip! didis ordino magistre! 
Jei aš į jūsų ordiną kreipiuos, 
Tai nemanau, kad ordino namai 
Daugiau man būtų svetimi, 
Ne kaip saviškių priešų. 
CELNERIS 
Kodėl gi, Vytaute, nesikreipei tada 
Į ordiną, kai Vilniuje su tėvu 
Sėdėjote didžiųjų kunigaikščių soste, 
Jogailai Vitebską paskyrę? 
VYTAUTAS 
Ne mano buvo tuomet 
Aukšta valia, tik tėvo! 
CELNERIS 
Tai ko gi, pasakyk, čia atvykai maldauti? 
Ar susipykęs su savaisiais giminaičiais, 
Kaip brolis Bytautas anuomet... 

VYTAUTAS 
Aš ne malonės čia maldauti 
Esmi atvykęs!.. 
Pauzė 


Aš noriu, kad manęs išklausę, 

Kas ordinui naudinga, 

Galėtumėt paskui bespręsti patys, 

Bešaliai ir šaltai apsvarstę visa. 
LANKASTRAS 


Lyg sau 


O, kiek pasitikėjimo savim ir išdidumo! 

Lyg būtų tikras vakarų Europos karžygys! 
CELNERIS 

Per daug naiviška iš priešo pusės: 

Mokinti ordiną, kas jam naudinga būtų. 
LANKASTRAS 


Sau 


O visgi tai gana originalu. 
VALENRODAS 


Į Celnerį 


O kas gi gali kenkti, 

Net priešo nuomonės išklausius? 
VYTAUTAS 

Gal vakar ordinui aš priešas ir buvau, 

Ar būsiu juo ryto, aš nežinau; 

Bet jei šiandieną man pačiam naudinga, 

Kodėl aš negalėčiau ordinui draugingai 

Ir paiarnaut, netapdamas per tai 

Savos šalies žemu išdaviku? 
LANKASTRAS 


Karščiuodamasis 


Bet tai tikrai originalu, 
Ir būtų įdomu išgirsti. 


VALENRODAS 
Į Celnerį 


Manau, mes neturime teisės neišgirsti, 

Kas ordinui galėtų būt naudinga; 

Juk galime paskui tai visa 

Svarstyti nuodugniai sau patys. 
CELNERIS 

Jei ordino marčelga būtinai to nori, 

Tai ką gi? Mes galop gal paklausysme, 

Ką mums Kinstučio pasakys sūnus. 
VYTAUTAS 

Aš vien tiktai paklaust norėčiau, 

Ar ordinui naudinga, kad Jogaila 

Globoje močios savo Julijonos 

Pateks Maskvos ir rusų kunigaikščių įtakon? 

Ir su visa tauta priėmęs 

Rusų stačiatikių tikybą, 

Prieš ordiną rytuose sudarys 

Galingą vieną gyvą Ironto sieną?.. 


Pauzė 
CELNERIS 
Bet tai negalimas dalykas. 
VYTAUTAS 


Tas galima; ir tai, be abejo, įvyks, 

Nes Vilniuj rusų įtaka kasdien stiprėja 

Ir pravoslavų plečiasi tikyba 

Ne vien tik didžio kunigaikščio rūmuos!.. 
VALENRODAS 


Atsistojes 


Tai kas gi ordinui, manai, daryti reiktų? 
VYTAUTAS 


Irgi atsistojęs 
Reikėtų Lietuvoj sustiprint savitumą 

Ir vakarų ten įtakos įnešti, 

Paėmus atsargiai globon Žemaičius. 
CELNERIS 

Žemaičius mums jau pavedė Jogaila, 

Ir mes paimsime juos stipriai į savo globą. 
LANKASTRAS 


Irgi karščiuodamasis ir vaikščiodamas 


Deryboms negaišinant veitui laiko, 

Seniai jau metas juos paimt kardu 

Į ordino stipresnę globą!.. 

Paskui ir Vilnių... ir lig pat Maskvos! 
VYTAUTAS 

Žemaičius užkariauti ir pavergti 

Kardu — ne taip jau lengva, kaip išrodo! 

Bet jei ir pasisektų... tai jų širdis 

Tikrai jūs nepavergsite be manęs. 
CELNERIS 

Per daugel statūs tavo žodžiai, kunigaikšti) 
VYTAUTAS : 

Nejau tai ordino valdovas 

Bevelytų kalbėt su vergu? 
PASIUNTINYS 


1ėjęs 
Sugrižęs iš Vilniaus, Ragainės komtūras 
Norėtų, jo mylista didis magistre, 


Jei galima, pasimatyti tuojau. 
CELNERIS 


Lyg sau 
Seniai aš nekantriai jo laukiu besugrįžtant. 
Pasiuntiniui 
Gerai! Aš išklausysiu jį tuojau. 
Pasiuntinys išeina. Celneris atsistojęs 

Norėčiau vienas pakalbėti su komtūru. 


Valenrodui 


Paimk į savo globą, gerbiamas marčelga, 
Visus svečius: ir kunigaikštį, ir šeimyną, 
Paskui čia vėl sugrįšte. 


Visi išeina pokylio salėn, kur girdėtis triukšmas ir hoch! 
CELNERIS 
Vienas 


O vis tik sutartį padaręs su Jogaila, 

Negi galiu tiesioginiai ją laužyt? 

Galop ir Vytautu ar aš galiu pasitikėti, 

Kad jis manęs į tinklą neįtrauks 

Ir prie pirmos progos nesusitaikins su Jogaila? 


Įėjus Ragainės komtūrui 


Na, ką gi sutarėt galutinai dėl Žemaitijos? 
Ar tas Jogaila nusileido 

Ją atiduoti lig Nevėžio upės? 

Juk lig Dubysos ji seniai teisėtai mūsų? 


Pauzė 


Išrodai, tarsi būtum nusiminęs. 
RIAGAINĖS] KOMTURAS 


Patylėjęs 


Ar Vytautas atvyko? Kaip susitarėt? 
CELNERIS 

Aš jį buvau įsakęs į kalėjimą paimti. 
KOMTUŪRAS 


Nustebes 
Kaip? Į kalėjimą? Visus? Net jaunutes mergaites? 

CELNERIS 
Giliau į komtūrą pažiūrėjes 
Kodėl taip jas imi į širdį?.. 


Aš jų net ir matyti nemačiau! Visus liepiau... 
KOMTUŪRAS 


Imdamas sau už galvos 


Ar aš be reikalo buvau jiems davęs gleitą? 
Dabar tiesiog aš nebžinau, begu galėsme 
Atitaisyt, atleisk, magistre didis, mūsų klaidą! 
Pati Aukščiausiojo Apvaizda buvo siuntus 
Mums Vytautą, kad j} daugiau dar su Jogaila 
Sukiršinus;, paskui gi: divide et impera: 
Naudotis jų nesantaika ir kerštu. 

CELNERIS 


Nekantraudamas 


Bet ką jūs man čia Vytautą beperšat? 

Kaip Vytautas, taip Vytautas! O jis tuščiais tik žodžiais 

Bežaidžia ir akis apdumti nori! 

O kiek dar išdidumo ir puikybės! 

Jisai šiandieną man pilniausis zero! 
KOMTŪRAS 

O aš nedrįsčiau, didis ordino magistre, 

Taip kategoriškai sakyti! 

Kęstučiui tėvui taip tragingai žuvus, 

Dabar sūnaus asmuo Žemaičiams, 

Sakyčiau, dvigubos įgavo aureolės. 

Jonušis gi, mozūrų kunigaikštis, o jo svainis, 

Kerštaujančio Jogailos pats užpultas, 

Išvyko, kaip girdėtis, į Lenkiją 

Prašyti paramos, ir gaus, be abejo!.. 

Ne, Vytautas ne taip bejėgis, kaip atrodo. 


CELNERIS ) 
Vis nekantraudamas 

Vis tiek! Bet ordinas, padaręs su Jogaila 
Naudingą sutartį, negali jos paskui 
Sau lengva širdimi taip greitai laužyt 
Be aiškios ir apčiuopiamos naudos!.. 
Bet atidėkime tą klausimą į šalį! 
Greičiau sakyk man, gerbiamasis, 
Kaip sutarėt galų gale dėl Žemaitijos? 
Ir kas kalbėta Vilniuj su Jogaila? 
KOMTŪRAS 
Jogailos aš net ir matyti nemačiau. 
CELNERIS 


Nustebes ilgai žiūri ir tyli 


KOMTURAS 
Jogaila, savo motinos ir brolių 
Patekęs įtakon, puikus ir išdidus, 
Paėmęs visą Lietuvą valdyti vienas 
Ir paramos turėdamas Maskvoj, 
Net ir kalbėt neteikės su manim!.. 


Pauzė 


Stačiai mane priimti atsisakė. 
CELNERIS 


Nustebes 


Kaip? ordino atstovą jis priimti atsisakė? 
Juk gerbiamasis viso ordino vardu 
Buvai kalbėti įgaliotas! 
Ne, tas negalima!.. Tikėti negaliu!.. 
To niekados lig šiolei dar nebūta! 
Pažeminimo tokio ordinas negali 
Pakęsti! Nėra niekados to matęs!.. 
KOMTŪRAS 
Jisai tik su didžiais magistrais 
Galis kalbėtil.. 
CELNERIS 


Piktas 

Kalbėti su didžiais magistrais?.. 

O ties Dubysa į stovyklą mūsų 

Į Kristimemelį atvykti pats nedrįso 
Kalbėtis su didžių magistru! 

Mat laukė, kad, pasitikėję kaip Kinstutis, 
Mes patys vyktumėm pas jį 

Ir ten patektumėm į užiaisytą tinklą! 


Pauzė 


Dabar ir aš matau, kad su Jogaila 

Geruoju mes netoli benueisme, 

Kad vien belieka karo kalavijas!.. 

Bet kas patikrins, kas mums garantuos, 

Kad mūsų neužvils ir Vytautas? 
KOMTŪRAS 

Pareikalausime pakankamos garantijos. 


Į kabinetą Vytautas su Lankastru, Valenrodas su Ona 

Vytautiene, kuri prieš Celnerį lenkia galvą, Zigmas, Taut- 

vila, Ringailė, Nastė; prie šių priėjęs komtūras meiliai 
sveikinas 


LANKASTRAS 


Linksmas, per petį paliesdamas Vytautą 


Jei taip dailiai, taip sumaniai, taip estetingai 
Ir kruvinoj kovoj švaistytis moki, 
Kaip atakuojamas gražuolių čia per puotą, 
Tai tikras raitelis esi 
Ir mano geras draugas! 

KOMTURAS 


Ringailei 


Stačiai aš raustu: koks nesusipratimas! 
Atleisk, kunigaikštyte! 

RINGAILĖ 
Nesielvartauki, gerbiamas komtūre! 
Pabėgėliams ne ko per daug tikėtis! 

Prie visko reikia pasirengus būti. 
VALENRODAS 


Onai Vytautienei 


Atsiprašau, graži kunigaikštiene, 

Ne mano kaltė!.. Kad galėčiau, 

Tikėk manim, užmirštumei tarp mūsų 

Smolenską ir Trakus, gal patį Vilnių! 

Bet mes vienuoliai!.. ir ne mano čia tvarka! 
LANKASTRAS 


Į Celnerį 


Didysai ordino magistre, raitelių garbe! 

Mums leisk su Vytautu greta kariauti 

Prieš tą Jogailą, kurs kaip niekšas 

Geriausį savo draugą, pusbrolį, apvylė. 
CELNERIS 

Gerai! Gerai! Bet pirma mes rimtai, 

Šaltai privalome dalyką apsvarstyti. 


Rodo Vytautui greta saves vietą sėstis, paskui kitiems; 
kreipdamasis į Valenrodą 


Štai, gerbiamasis mūsų ordino marčelga, 

Mums visų pirma pasakyk, rimtai apsvarstęs, 

Ar turime pakankamai rimties 

Paskelbti kryžiaus karą prieš Jogailą; 

Juk vis tik reikia mums skaitytis ir su Roma 

Ir teisintis prieš Vakarų Europą kai kada. 
VALENRODAS 

Manau, didysai mūsų ordino magistre, 

Mes neturim prieš Vytautą šiandieną 

Nei paslapčių, nei reikalo dangstytis: 

Ar priverstas, vis vien, ar įsitikinęs 

Jisai dabar mums draugas — talkininkas. 

Todėl ir galima drąsiai ir atvirai 

Prisipažint, kad ordinui nereikia 

Ieškoti priežasties — prieš Lietuvą kariauti: 

Gana, kad tai pagonių kraštas. 
LANKASTRAS 

Taip! taip! Juk tai pagonių kraštas; 

Tiktai greičiau paskelbkit kryžiaus karą! 
CELNERIS 

O betgi priežasties šiokios tokios vis reikia; 

Juk ordino garbės aš sargas 

Ir ant manęs paskui atsakomybė kris. 
VALENRODAS 

Jei reikia preteksto, tai nesunku jį rasti: 

Jogaila juk pasižadėjo sutarty 

Be ordino žinios su nieku nekariausiąs. 

Dabar gi katalikų kraštą, 

Jonušį, mūsų, taip sakyt, kaimyną, 

Jis puolė, nieko apie tai mums nepranešęs. 


Nejau negalime mozūrų mes užtarti? 
KOMTŪRAS 


Karščiuodamasis 


Kad jis su ordino atstovu nenorėjo 

Net ir kalbėti, ar tai maža? 

Ar ordino garbė — tai tuščias garas? 

Ne, to nebuvo kenčiama pirmiau! 
CELNERIS 


Į Vytautą 


Bet kokią, Vytaute, garantiją mums duodi, 

Kad liksi mums ištikimas ir tuomet, 

Kai Lietuvą pasidalinsi su Jogaila? 

Netapsi tuomet mums antru Jogaila? 
VYTAUTAS 

Kokios gi reikalaujate garantijos, magistre? 
CELNERIS 

Mums nedera, Marijos ordinui, 

Daryti sutartis ar į derybas eiti 

Su svetimų dievų gerbėjais: 

Ar apsikrikštyti sutiksi, kunigaikšti, 

. Perkūno ir kitų dievų išsižadėjęs? 
VYTAUTAS 


Patylėjęs, iš reto sako 


Rimtai jau apie tai mąsčiau ne kartą!.. 
Man aišku, kad senelių mano 

Tikyba turi nusilenkti 

Prieš vieną aukštą Dievą... kurs ir Romoj, 
Ir Vakarų visoj Europoj 

Plačiausiai garbinamas viešpatauja!.. 
Išsižadu, nors tas man ir nelengva, 
Išsižadu dievų, kuriems per ilgus amžius 
Seneliai meldėsi, kuriems aukojo... 

Ir gerbiamąjį štai komtūrą 


Kreipiasi į Ragainės komtūrą 


Prašau į krikšto tėvus... 
ZIGMAS IR TAUTVILA 

Mes irgi pritariame savo broliui. 
CELNERIS 

Bet maža to: ištikimas sūnus 

Klausysi Romos papos; ordino globoj, 

Aš nesakau, kad vasalu jo būsi, 

Bet vis tik svarbesniuos dalykuos 

Jo tėviškiems įsakymams pritarsi 

Ir patarimų jo klausysi. 
VYTAUTAS 

Pasižadu klausyti Romos papos 

Ir ordino, kiek lieps tikėjimas man naujas. 
CELNERIS 

Nors mūsų sutartis abiemdviem pusėm 

Yra, manau, ir bus naudinga lygiai, 

Bet ordinas nuo amžių atsargus, 

(Nepalaikyk to, Vytaute, per pikta!) 

Kad būtų sutartys su priešais pastovesnės, 

Vis reikalaudavo sau įkaitų rimtų. 

VYTAUTAS 
Nekantraudamas 


Kokių gi įkaitų galiu aš jums beduoti, 

Siandieną viso ko nustojęs? 
CELNERIS 

Mums užstatyti rasit teiksis 

Atvykusius čia brolius Zigmuntą, Tautvilą 

Ir savo gerbiamąją žmoną, 

Ir seserį Ringailę, ir dukrelę!.. 
LANKASTRAS 

Prieš tai kaip raitelis griežtai aš protestuoju, 

Kad moteris ar imt, ar duoti įkaitais 

Ir dar taip gerbiamas matronas-ledi. 
VALENRODAS 


Sarkastiškai į Celnerį 


Aš irgi nemanyčiau, kad reikėtų 

Net moterims ant kaklo dėti pančius. 
KOMTŪRAS 

Manau, garbės pakaktų žodžio. 
VYTAUTAS 

Bet kokią teisę aš turiu 

Į savo brolius, kad galėčiau 

Juos įkaitais verguvei atiduoti? 
TAUTVILA IR ZIGMAS 

Mes patys įkaitais sutinkam būti. 
TAUTVILA 

Mes žinome gerai, kad Vytautas, 

Vyriausis mūsų brolis, o dabar kaip tėvas, 

Be reikalo nelaužys sutarties. 
CELNERIS 


Paduoda ranką Vytautui atsistojęs; visi stojas 


Jei taip, tai baigta. Skelbiam kryžiaus karą 
Jogailai; o dabar kviečiu visus svečius 
Į puotų salę: taurę ten pakelsme 

Už mūsų bendrą darbą! 
Už ordiną!.. ir Vytautą, jo draugą! 


Išeina moterys, Vytautas su broliais, Lankastras, Valenro- 
das. Magistrui ir komtūrui nespėjus išeiti, įeina heroldas 


HEROLDAS 
Didysis švento ordino magistre! 
Atvykę čia iš Žemaitijos 
Nuo septynių pavietų deputatai, 
Norėtų Vytautui, kaip savo vadui, 
Pareikšt ištikimybės;. jei reikės, 
Tai stot už jį į kovą ir guldyti galvas! 
Visų jų priešaky vyriausias Maizebutas. 
CELNERIS 
Prašyk ir juos visus į linksmą puotą! 


Visi išeina; scena kuriam laikui lieka tuščia, tik girdėtis lin- 

ksmi juokavimai iš pokylio salės; didis varpas iš reto skelbia 

kryžiaus karą. Išeina keletas kryžiuočių, linksmi vaikščioja 
su taurėmis 


VIENAS 
Varpas skelbia karą! 
Karas, karas, karas! 

ANTRAS 
Galop sulaukėme! Seniai jau metas 
Po tą pagonių kraštą 
Pasišvaistyti... 

TREČIAS 
Kardai tiek laiko berūdijo, 
Pagoniško ištroškę kraujo! 

VISI 
Valio, valio į karą! 
Deutschland, Deutschland über alles... 


Įbėga mergaitės, sega jiems raudonus kryželius prie krūti- 
nės, o jie priklaupia ant vieno kelio 

VISI 
Galop paskelbta karas! 
Drebėk pagonių kraštas! 


Tiems išėjus, pasirodo kitos poros; jų tarpe Valenrodas su 
Ona, komtūras su Ringaile 


VALENRODAS 
Į Oną Vytautienę 


Kad būtų mano čia valia, 

Ne tai kunigaikštienė pamatytum! 

Pakločiau viską po jos kojų! 

Bet senis Celneris... 
KOMTUŪRAS 

Į Ringailę 

Stačiai apsirikimas 

Magistro mūsų. 

Nepyk tiktai, gražuole! 
RINGAILĖ 

Taip nevadink manęs, komtūre! 

Ne kokia aš gražuolė. 

Tų pagyrų nekenčiu, jų nenoriu! 


Jiems visiems išėjus, pasilieka susimąstęs Vytautas. Prie jo 
prieina Žemaičių vadas Maizebutas 


MAIZEBUTAS 
Visi žemaičiai už tave, didysis kunigaikšti, 
Guidysime galvas visi kaip vienas! 
Tiktai tie vokiečiai nelimpa prie širdies... 
Ir krikštytis nenotim! Ne, nenorim! 
VYTAUTAS 


Vis susimąstęs 


Žinau, žinau!.. O vis tik kada nors reikės! 
Tiktai, manau, dar ne dabar! 

Bet atsargiai! Šnipai čia viską mato 

Ir viską girdi!.. 

Maizebutas grįžta pokylio salėn, kur girdis linksmi „Hoch“ 
VYTAUTAS 
Vienas 


Šitai aš pokyly!.. už mano priešų skobnio! 
Visi jie linksminas, puotaudami prieš karą, 
Prieš karą, Lietuvai paskelbią!.. 

Vieniems tas karas žada gausų pelną, 
Kitiems duos garsų vardą, 

O man?.. Man brangią bočių žemę 

Pavers į pelenus ir ašarų pakalnę! 

Ir aš!.. aš pats prie to pridėsiu savo ranką!.. 
Bet kito kelio grįžt man į tėvynę nėra!.. 

O duokit man, dievai, jos valdžią! 

Jaučiu: ne veltui būsiu jos tada valdovu! 
Prisiekiu, kad tada visas jėgas ir visą amžių 
Jai atiduosiu nenuleidęs rankų! 

Sutriuškinsiu kryžiuočių ordino galybę! 
Nukelsiu Lietuvos ribas iki Juodųjų marių! 
Lig pat Maskvos ir Dono upės! 

Iškelsiu vardą jos lig tokio aukščio, 

Kokio nebuvo įi pasiekus niekados! 

Tik duokit man jos valdžią!!. valdžią!.. 


IH AKTAS 


Kryžiuočių karo stovykla ant Prūsų ir Žemaičių sienos: 10- 
limoje perspektyvoje kareivių grupės 


RAGAINĖS KOMTŪRAS 
Neramus vaikščioja 


Stačiai nebežinau, kas su manim! 

Juk ar tai mano rimtam amžiui, 

Kad mergina Ringailė, dar tik vaikas, 
Skaisčiai nekaltu savo veideliu 

Supančiotų taip mano valią!.. 

Ir tai nuo tos dienos, kai pirmą kartą 
Insrutėje su Vytautu pabėgėlę išvydau 

Ir nelaimingus paėmiau į savo globą!.. 
Dažnai jaučiu, kad mano ta silpnybė 

Ir ordinui, ir man pačiam atneš nelaimės!.. 


KRYŽIUOTIS 
Priėjes 
Išpildžiau jūsų malonybės paliepimą 


Ir Vytauto šeimyną čia atgabenau; 
Nors atsargus magistras galvą kraipė. 


KOMTURAS 
O su Ringaile ar neteko ko kalbėti? 
Manau, bus brolio pasiilgus! 
KRYŽIUOTIS 
Taip kaip iš Vytauto: ne ką besužinosi! 
Ar ji ko bijo, ar per daugel išdidi: 
Nesidžiaugė per daug čia vežama. 

KOMTŪRAS 

Gerai! Žiūrėk, kad nieko joms netrūktų. 
Kryžiuotis išeina 

Taip kartais aišku man, kad Vytautas 

Politiką dviveidę veda;, 

Tačiau tiek neturiu jėgos ir valios, ` 

Kad visa tai aikštėn išvilkčiau... 

O vis dėl josios žavinčių akelių!.. 

Štai ir dabar į karišką stovyklą 

Kuriems galams čia, ant Žemaičių sienos, 

Pasinorėjo jam šeimyną visą 

Parsigabenti, lyg pabėgti rengtųs!.. 

O aš per savo tik širdies silpnybę 

Didžiam magistrui įkalbėjau, 

Kad gali Vytautu drąsiai pasitikėti!.. 


Pauzė 


Bet taip ilgai negali tęstis: 

Aš privalau magistrui taip kaip tėvui 
Visas išdėstyt savo abejones!.. 

Bet kaip sunku! sunku 

Prieš savo širdį eitil.. 


LANKASTRAS 
Prieina susijaudinęs 


Aš pradedu visai nebesuprasti, 

Kas dedasi pas mus? ir kas čia kaltas? 
Žemaičių visas kraštas 

Jau buvo mūsų rankose! 

Net buvome Trakus ir Gardiną paėmę! 
Dabar praradę visa tai, 

Vėl atsidūrėme ant Prūsų sienos. 


KOMTURAS 
Mat karo laimė taip kaip meilės deivė 
Nuo amžių, sako, nepastovios!.. 

Bet aš manau, kad mes visi: 

Ir aš, ir Vytautas, ir tamsta 

Po truputį čia lygiai būsime kalti. 
LANKASTRAS 

Tik jau ne aš! Aš širdimi visa 

Norėčiau Vytautą ir jo planus paremti; 

Bet Vytautas patsai, pradžioj uolus, 

Dabar tarytumei sustingo ir atšalo. 

Tai kuo gi aš čia būsiu kaltas? 
KOMTURAS 

Ar maža kenkia mūsų tarpe 

Vaidai ir barniai nuolatiniai 

Tarp vokiečių ir jūsų savanorių anglų 

Dėl nelaimingos šv. Jurgio vėliavos? 

Juk vis tai silpnina, be abejo, jėgas. 
LANKASTRAS 

Bet anglai čia mažiausiai bus kalti. 

Juk Vytautas patsai įiems priteisė 

Mūšy tą didžią vėliavą nešioti. 

Tik vienas jis ir tegalėjo 

Tą karštą ginčą taip išrišt bešaliai, 

Kaip arbitras nesuinteresuotas. 
KOMTŪRAS 

Bešaliai? Gal ir ne visai!.. 

Taip kartais spaudžiasi nenorom mintys, 

Kad pats jisai norėtų mūsų tarpe 

Sukelt vaidus, o ne raminti jųt.. 

Gal aš ir klystu; Dievę duok, kad klysčiau. 
LANKASTRAS 

Tai kenktų jam pačiam. 
KOMTURAS 

Lietuvį ne taip lengva besuprasi. 

Stačiai aš kai kada nebežinau, 

Nei ką manyt, o apsivilt bijočiau. 
LANKASTRAS 

O aš kaip tik manau, esmi net tikras, 

Kad tų visų nelaimių, tų nesisekimų 

Bus kaltas ordinas patsai 

Ir nuolatos jame intrigos. 

Kaip ir dabar marčelgos ir magistro tarpe: 

Marčelga — karštabūdis — nori vis pirmyn, 

O atsargus magistras linkęs vis derėtis... 

Stačiai pagunda ima viską mesti 

Ir grįžt namo su savo anglais, 

Nei garso, nei garbės sau neįgijus!.. 
KRYŽIUOTIS PASIUNTINYS 


lėjęs 
Atvyko su didžia kariuomene pagalbon 


Jo prakilnybė pats magistras su marčelga 
Ir kviečia pasitart į jų stovyklą. 


Pasiuntinys išeina 

KOMTŪRAS 

Dabar, manau, taip greit negrįši 

Namo su savo anglais. 
LANKASTRAS 

O taip! Dabar jau prasidės veikimas! 

Matyti, Valenrodas ėmė viršų. 

Mes vėl per Lietuvą nueisime lig Vilniaus 

Ir Vytautą Jogailos vieton pastatysme. 

Dabar pirmyn, pirmyn, pirmyn! 
KOMTŪRAS 

O aš labai, labai dar abejoju. 

Matysi, dar įvyks kas nors 

Visai nesitikėta!.. 
LANKASTRAS 

Nemėgstu pranašų su akiniais juodais! 


Abudu išeina 


VYTAUTAS 


Įėjęs 
Nemaža jau Jogailai įkyrėjau; 
Galėčiau vėl užimti Gardiną, Trakus. 

Bet kas toliau? Tiek sunaikinta krašto! 
Tiek žuvo nekaltai žmonių!.. 

O kai ir brolis Tautvila ties Vilnium krito, 
Tada tai pajutau skaudžiai, 

Kad reikia išeities kitos ieškoti!.. 

Ir, rodos, artinasi mazgo galas. 

Berods pilnai dar nepasieksiu savo tikslo, 
Bet vis tik būsiu jo kaskart arčiau!.. 


Įeina Ona, Ringailė, Nastė 


ONA 
Gerai, kad mus pargabenai čionai stovyklon: 
Taip išsiilgomeę, tiek laiko nesimatę. 
Gal čia pavojus ir didesnis, 
Bet vis tik kartu maloniau!.. 
O gal yra kokios vilties? 
VYTAUTAS 
Aš be vilties nebūčiau nei pradėjęs! 
ONA 
Bet mūsų reikalai išrodo nekokie: 
Žemaičiai vėl visi Jogailai atiteko! 
O jis patsai, girdėti, netoliese stovi, 
Rimtai kovoti pasirengęs. 
VYTAUTAS 
Bandysime!.. Ir aš manau, 
Kad mes kaip tik dabar arčiausiai galo! 
ONA 
Bet kokio galo? Nelaimingo? 
Magistras, tiesa, pats atvyko į pagalbą. 
Bet ar tai daug ką gelbės? 
VYTAUTAS 
Ne, ne magistras mus išgelbės! 
Greičiau palikęs tuščias Lenkų sostas, 
Kursai dabar daugiau Jogailai rūpi, 
Ne kaip Žemaičių kraštas ar Trakai. 
ONA 
O vis tiktai Jogaila rengiasi į mūšį. 

RINGAILĖ 
Kad būtų jau bent kartą galas! 
Taip nusibodo karas! Taip norėtųs 
Į Lietuvą sugrįžti, į Trakus. 
Ir gal dar aplankyt Danutę Plocke! 
NASTĖ 


Juokuodama 
O gal ir Plocko kunigaikštį pamatyti! 


RINGAILĖ 
Kodėl gi ne? Ir kunigaikštį! 
Jis įdomesnis už komtūrą. 
NASTĖ 
O aš arčiau matyt norėčiau kovą! 
Taip įdomu!.. Kodėl tai aš ne vyras? 
VYTAUTAS 
Taip, jau netrukus dvikova mus laukia: 
Bet kokia, paaiškės paskui. 
Tik Maizebutui įsakiau 
Paimti jus į savo ypatingą globą; 
Kiausykit jo aklai! Pavojus didis: 
Mane įtarinėt pradėta. 
ONA 
Karti kryžiuočių duona! 
RINGAILĖ 
O taip! Bus Maizebuto mums globoj geriau! 
Aš tik bijau Ragainės susitikt komtūro 
Ar priklausyt nuo jo malonės: 
Tai jis per daugel kai kada meilus, 
Tai kartais taip keistai pažiūri, 
Kaip ir dabar, praeidamas pro šalį. 
Aš jo stačiai bijau iš tolo. 
Lyg ką nujaučiu! 
VYTAUTAS | 
Komtūro, jei bijai, tai geras ženklas; 
O vis tik būk su juo, sesute, mandagi. 

Jis geras, daugel mums padėjo; 

Tai tikras raitelis ir sąžiningas vokietys. 
RINGAILĖ 

Vis tiek, tebūnie, kuo sau nori! 

Bet aš neaiškios lošti rolės 

Nenoriu. Ir stačiai bijau 

Jo pataikavimų, kuriais tarytum 

Pavergt norėtų mano širdį!.. 

Galop aš nežinau... bet taip man rodos, 

Kad Enrikui, mozūrų kunigaikščiui... 

Aš kaip ir davus žodį... 
VYTAUTAS 

Na, na! su tuo jau savo kunigaikščiu 

Aš nežinau ar pasidžiaugsi: 

Jisai į Plocką, sako, nebegrįšiąs, 

Išsižadėjęs visko šiam pasauly 

Ir Krokuvoj dvasiškiu tapęs. 
RINGAILĖ 


Nusigandus 


Kaip? Enrikas į Plocką nebegrįžių? 
Ne! Tai negali būti. 
Jis sakės neužmiršiąs niekados manęs!.. 


Įeina d Įidysis| magistras, marčelga, Lankastras, Rag |ai- 
nės] komtūras 


CELNERIS 

O sveikos, sveikos, gerbiamos matronos, 

Ar moterims nebus kovų laukuos kiek pavojinga? 
ONA 

Mes tikros, kad mus karžygiai apgins. 
CELNERIS 

O taip! Be abejo, apgins 

Tokie, kaip mūsų gerbiamas komtūras, 

Jei patys tik nežus kovoj! 

Atleisk tačiau, kunigaikštiene! 

Mes norime vieni čia pakalbėti 

Su Vytautu: dalykai svarbūs! 

Atleiskite! Mat karas — ne viešnagė. 
ONA 

Gerai, gerai! Jei trukdome pasitarimą, 

Mes pasišalinsme tuojau. 


Moterys išeina 
CELNERIS 


I Vytautą 

Sutraukę visą ordino galybę, 

Mes nutarėme patį Vilnių 

Dabar paimt; manau, ir ištesėsme; 

Nes įsakiau ateit pagalbon 

Pro Vilkmergę ir kardininkams; 

O gerbiamasis eisi priešaky!.. 

Kuriais, manai, keliais 

Bus patogiausia eit ant Vilniaus? 
VYTAUTAS 

Manau, reikėtų pirma mums Jogailos 

Kariuomenę sumušti; tik paskui... 
CELNERIS 

Taip, taip! Be abejo. Tiktai Jogaila 

Per silpnas, kad galėtų atsispirti: 

Jis bus bematant išblaškytas, 

Jei tik laiku pabėgt nesusipras. 


KRYŽIUOTIS 
Tėjęs 
Nuo didžiojo lietuvių kunigaikščio 
Pasiuntinys atvyko įgaliotas 


Ir nori su didžiuoju ordino magistru tartis. 
CELNERIS 


Tegul palaukia! Gerai, atsakymą jam duosme. 
Kryžiuotis išeina 
Matyt, Jogaila bus jau nusigandęs!.. 

Tačiau manau, kad vis tik nepakenktų 

Jo įgaliotinį iškvosti; 

Gal be kovos, be kraujo praliejimo 

Geras mums sąlygas pasiūlys. 
VALENRODAS 

O vis dar negana tuščių derybų! 

Juk tai gaišinimas tik laiko. 

Jogailai rūpi tuo pasinaudoti, 

Kad didesnes sutraukt jėgas paspėtų. 
LANKASTRAS 

Aš irgi taip manau. Greičiau į kovą, 

Neduodant priešui atsikvėpti! 
CELNERIS 

O ką gi gerbiamasis mūsų daug prityręs 

Ir nešnekus komtūras mano? 
KOMTUŪRAS 

Aš noriu pirma Vytautą išgirsti, 

Ką mano krikšto pasakys sūnus. 
CELNERIS 

Į Vytautą 


Tai ką gi jūsų didenybė pasakytų? 
VYTAUTAS 
Pamąstęs 


Manau ir aš, kad mums nereiktų 

Gaišinti laiko. Dar prie tos progos 

Reikėtų įgaliotiniui pabrėžti, 

Kad su didžiuoju ordino magistru 

Tegali tartis tik Jogaila pats, 

Ne koks ten įgaliotinis!.. 
VALENRODAS IR LANKASTRAS 

Taip, taip! Tegali pats Jogaila! 
CELNERIS 

Bet mes nežinome, nei ko jie nori. 
VYTAUTAS 

Iškvosti pasiuntinį gali 

Kas norint daug žemesnis. 

Pamąstęs 


Be to, jei norit pasiuntiniui pareikšti 

Daugiau paniekos, tai priverskit jį 

Kalbėt su priešu jiems įgrisusiu labiausiai: 

Kalbėti su manim! 
LANKASTRAS 

Tikrai tai bus ir gera, ir originalu. 
VALENRODAS 

Gal tai ir būtų gera. 
KOMTURAS 

Atleisk man, Vytaute! Bet aš kitaip manau! 

Kaip svetimtautis... ordino deryboms!.. 
LANKASTRAS 

Ir aš juk svetimtautis!.. Mus užgaunat! 

Jūs vien tik mūsų kraujo reikalaujat, 

O sau visur paliekat pirmenybę!.. 
VALENRODAS 

Brangusis princai! Taip neimk į širdį! 

Komtūras jūsų nenorėjo 

Įžeist, tik Vilniuje skaudžiai užgautas, 

Patsai dabar norėjo panaudoti progą 

Jų pasiuntiniui spjauti į akis!.. 
KOMTŪRAS 


Visai ne to, ne to norėjau!.. 
CELNERIS 


Nutraukdamas ginčą 


Gana! Kaip ordino magistras 
Sakau: gana tų ginčų... 
Ir dar prieš patį mūšį!.. 

Į Vytautą 
Mes pasišalinsme ir duosme 
Kariuomenei įsakymą į mūšį rengtis; 
Tuo tarpu teikis, kunigaikšti, 

Jogailos pasiuntinį kvosti. 


Celneris, Valenrodas, Lankastras, komtūras išeina 


VYTAUTAS 


Vienas 


Dabar... tuojau turiu galutinai 

Išrišti klausimą: Jogaila ar kryžiuočiai? 
Jogaila? Bet jisai man tiek skriaudos padarė! 
Skriaudos nedovanotinos ir kruvinos!.. 
Kryžiuočiai?.. Taip! Jie priglaudė mane. 
Manim pasitikėję, ištiesė man ranką!.. 
Kaip negarbinga, rodos, juos apvilti! 

Ne raiteliui — iš užkampio užpulti!.. 

Bet ar tai mano geras jiems rūpėjo?.. 
Manim tiktai pasinaudot norėjo, 

Kad sunaikintų ir pavergtų mano kraštą! 
Galop ar tai ne patys jie išmokė 

Mane mokykloj savo, kad su priešais... 
Kad visos priemonės su priešais geros, 
Jei tik pasiekia tikslą. 

O aš tik Lietuvai norėčiau gera... 


Įeina Rimša 


RIMSA 
Šviesiausis kunigaikšti, sveikas! 
VYTAUTAS 
Aš vėl, kaip mano tėvas, 
Jogailos žodžiams patikėjau ir išleidau tyčia 
Iš savo rankų ir iš ordino retežių 
Ne tik Trakus!.. net visą Žemaitiją!.. 
Bet atsiminkite, aš dar pakankamai galingas: 
Ne tik Trakus, galiu paimti Vilnių!.. 
O jūs, kaip buvo nutarta anądien, 
Ar pažadus išpildėte man ductus? 

RIMSA 


Tylėdamas išvynioja dokumentą ir, Vytautui įteikdamas, 
sako 


Šitai diplomas ne tiktai Jogailos: 

Ir motinos jo Julijonos, ir Skirgailos 
Pasirašytas! O dabar sakyk, 

Kas mums toliau daryti? 


VYTAUTAS 
Juk, atvirai pasakius, visos šitos kovos su Jogaila 
Įgriso man lig gyvo kaulo!.. 
Kiek teko ir naktų praleisti nemiegotų! 
Kiek man kainavo asmenų brangių! 
Nebetekau Tautvilos, brolio! 
O kiek pažeminimo priešų tarpe! 
Dabar tam galas! 
RIMŠA 
O, dar ne galas! Dar suvienytais pečiais 
Sutriuškint ordino kariuomenę palieka. 
VYTAUTAS 
Tas bus ne taip sunku!.. 
Bus daug sunkiau: apvilti kai kurių 
Manim pasitikėjimą, skaudžiai įžeisti juos!.. 
Net ordino eilėse pasitaiko 
Gerų Žmonių: Ragainės štai komtūras! 
Dar įkaitu palieka 
Gerasis mano brolis Žigmas!.. 
Bet išeities kitos aš nematau! 
Duos Dievas, atvaduosime paskui. 


RIMŠA 
Tai ką pirmiausia mums dabar daryti? 
VYTAUTAS 
Visų pirmiausia negaišinti laiko: 
Kiekvienas momentas labai brangus. 
Mane pradėta jau įtarinėti, 
Ir laukt rytojaus — pavojinga!.. 


253 


Ilgai nemąstę, dar šiandieną, net tuojau 
Kryžiuočius pulkit iš kairės! 
O aš iš dešinės, jau mūšiui prasidėjus, 
Užduosiu smūgį su žemaičiais. 
Tiktai greičiau, greičiau! 
RIMŠA 
Gerai! Mes nesugaišme, nes rimtai 
Jau pasirengę esame į kovą. 


Skubiai išeina 
VYTAUTAS 


Vienas, susimąstęs 


Tai pirmas ir tvirtesnis žingsnis 

Prie tikslo!.. Bet jo galas... dar toli! 
Rods, būsiu kunigaikščiu Lucke ir Trakuos! 
Bet man to maža! 

O, yra paslapčių, kurias žmogus 

Tik vienas sau į ausį pasakyti gali! 
Ir tik savim vienu pasitikėjęs, 

Prie tikslo eiti, eiti nesustojus!.. 

Ar bus tai veidmainystė? 

Ar tik politika ir išmintis, 

Kaip ordino mokykloj pas kryžiuočius 
Išmokti teko, to aš nežinau! 

Bet mano tikslo dar toli negalas 

Su ordinu ir su Jogailai 


Įeina Celneris, Lankastras, Valenrodas, komtūras 


CELNERIS 

Matyti, ne per daug laimėjęs, 

Net bėgte jų pasiuntinys išbėgo. 

Na, ką gi jis čia pagiedojo? 
VYTAUTAS 

Paliaubų meldžia, dar kovon neprisirengę. 
VALENRODAS IR LANKASTRAS 

Cha cha cha! O ką? Ar mes nesakėme? 

VALENRODAS 
Per daug naivūs, jeigu mano, 
Kad mes gaišuodami jų lauksme. 
CELNERIS 
Gerai! Rikiuokite kariuomenės dalis, 
Nurodydami vietas jų pulkams ir vėliavoms! 
Ryto į kovą stosme. 


Išeina Valenrodas, Lankastras, Vytautas, komtūras 


CELNERIS 
Pats Dievas liudytojas mano, 
Kad aš to kraujo praliejimo nesmi kaltas, 
Kursai ryto įvykti žada: 
Dariau aš viską, kad išvengčiau mūšio!.. 
O gal Jogaila, sužinojęs mūsų galią, 
Bent paskutinėj valandoje susipras 
Prieš juodą kryžių ir jo kardą nusilenkti. 


Komtūras sugrįžęs, nedrąsiai, konjidencialiai 


KOMTURAS 
Didysis mūsų ordino magistre! 
Ar tai nebūtų išmintinga, atsargiau, 
Prieš mūšį man paliepus, 
Kad Vytauto aš moteris paimčiau 
Į savo ypatingą globą? 
Manau, tai būtų atsargiau. 


Celneris tyli, paskui per petį komtūrą užgauęs 


CELNERIS 
Komtūre! e komtūre, ar tai tavo amžiui? 
Ar tavo, kaip vienuolio, pašaukimui 
Taip moterų likimą imt į širdį?! 
Ar neįkrito jų katra į akį?.. 
Rimtai 


Manau, kad Vytautui pačiam privalo jos rūpėti 
Daugiau kaip svetimiems! Tai jo dalykas! 

KOMTŪRAS 
Jo Prakilnybė nesupratote manęs: 
Sakau pabrėždamas, kad būtų mums patiems 
Daug atsargiau laikyti savo rankose 
Kaip įkaitus tas viešnias. 
CELNERIS 


Jau nekantraudamas 


Bet pats užsigeidei jas atgabenti čia!.. 
Tai ką? Ar jos pabėgti nori? 
KOMTŪRAS 
Aš to dar nesakau: bet juk tai galimas dalykas! 
Manau, kad vis tik būtų atsargiau 
Laikyt per mūšį jas arčiau globoj!.. 


Nedrąsiai 


Ir tuo būdu užkirsti kelią 

Visokioms galimybėms... Vytautui pačiam! 
CELNERIS 

Bet tu prieš Vytautą, komtūre, 

Pasergėjau ne sykį, kažką lyg turi 

Ir pats esi kurį jau laiką lyg ne savas! 

Tai argi laikas kelt dabar prieš mūšį 

Tą skaudų klausimą, o gal ir ginčą? 

Ar negana ir taip vaidų jau mūsų tarpe? 

Juk tas tiktai sukiršinti galėtų 

Ir patį Vytautą, ir rasit dar kitus. 

Galop kas Vytautą ten laukia? 

Jogaila? Kurs, savim pasitikėjęs, 

Ryto bus sumuštas ir sunaikintas!.. 


Pradeda eiti pro magistrą su vėliavomis kuopos, sveikinda- 
mos magistrą ir giedodamos: Christus ist erstanden 


CELNERIS 

Verčiau, komtūre, paskubėk prie savo vėliavos! 
KOMTŪRAS 

Kaip norit, Jūsų Prakilnybe. 

Aš tik manau, kad mano pareiga... 
Išeina 
Eina vėl kuopos pro magistrą, veda Lankastras. Toli pasi- 
girsta ūžesys ir kiti balsai neaiškūs; tik galima suprasti: 
„Perkūne galingas ir karo dievaiti“. Įbėga kryžiuotis ir sako 
magistrui 


Nelaukdami rytojaus, netikėtai 

Pirmi lietuviai pulti ėmė 

Ir laužia kairį sparną. 
LANKASTRAS 


Pribėgęs 


Kur Vytautas? Greičiau pagalbon su žemaičiais 
Į kairį sparną! Vytautą greičiau! 
Toj maišatėj tiktai jis vienas 
Griežta energija grąžinti gali 
Ir tvarką, ir kareiviams ūpą. 
CELNERIS 
Nebežinau nei pats, kur Vytautas!.. 
A, tiesa, sparnas dešinys tvarkyt jam pavesta. 


Ibėgęs antras kryžiuotis šaukia 


O, Vytautas apvylė, renegatas!.. 

Patsai iš dešinės užpuolė mūsų sparną! 

Žemaičiai kaip pašėlę kerta. 
LANKASTRAS 

Kaip? Vytautas apvylė? 

Stačiai iš rankų viskas puola!.. 

O kur Ragainės vėliava ir jos komtūras? 


VALENRODAS 
Įbėgęs 


Mačiau komtūrą, kaip su raiteliais drąsiais 
Smarkiausiai puolė ir mėgino 
Suimti Vytautą, ir seserį, ir žmoną. 

Ar žuvo, ar laimėjo, nežinau. 
Greičiau bus žuvęs! 
CELNERIS 


Imdamas sau už galvos 


O, nelaimingas aš! Dabar jau viskas žuvo! 

Gyvenimo nebėra man pačiam. 
VALENRODAS 

O vis tai bus svyravimai padarę 

Ir tuščios be prasmės derybos! 

Skaudžiai dabar, magistre, atsakysi 

Prieš aukšto Tribunolo teismą. 
CELNERIS 

Žinau, žinau, kad suskaitytos 

Jau mano valandos šioj žemėj! 
KRYŽIUOTIS 

Magistre, gelbėkis! Tik žirgo greitumu 

Išbėgt gali nuo artimos mirties 

Ar bent nelaisvės negarbingos. 


Visi bėga 

CELNER!IS 

Ne! aš galiu tik laisvas žūti! 

Išeina su kardu 

LANKASTRAS 

Kuriems galams aš įklimpau į šitą purvą? 

Kur vien tiktai intrigas bemačiau ir supuvimą, 

Ir išnaudojimą kvailių Europoje aukų!.. 

O aš naivus sau ieškojau 

Garsaus čia vardo, raitelio garbės!.. 
Visi bėga; pamažu ir Lankastras šalin nueina. Galop pasi- 
rodo žemaičiai su Vytautu priešaky, kirsdami bėgančius 
kryžiuočius, jų tarpe ginasi komtūras ir sužeistas krinta. 

Žemaičiai kirsdami gieda 
Perkūne galingas ir Kove dievaiti, 

Apsaugok pavojuj žemaitį! 
Mušk vokietį-gudą, kurs, rūpužė, žudo 
Ir mus, ir tėvelių namus! 
Mušk vokietį-gudą, kurs, rūpužė, žudo 
Ir mus, ir tėvelių namus. 

ŽEMAITIS 


Vytautui 


Šviesiausias mūsų kunigaikšti! 
Ten sužeistas jau, rodos, mirtinai 
Ragainės, sako, gul komtūras. 

VYTAUTAS 
Komtūras? Kaip? Ir sužeistas gal mirtinai? 
Geriausias mano draugas-priešas!.. 


Pasilenkęs prie mirštančio 


Atleisk, komtūre, man geriausias drauge! 

Tikėk manim! O man labai skaudu, 

Kad priverstas buvau tave apviltil.. 

Bet argi aš galėjau, aš, lietuvis, 

Parduoti savo šalį? pasielgt kitaip? 
KOMTŪRAS 

Suprantu viską... Teatleidžia Dievas 

Ir tau... ir manl.. Man irgi!.. 

Aš daugel ką mačiau ir daug ką spėjau, 

Tačiau tylėjau... per ilgai! Kodėl? Tai mano paslaptis! 

Ir man kitos nebėra išeities, 

Tik mirt... ir paslaptį nunešti su savim. 


Miršta 
VYTAUTAS 
Sau 


O kiek tai man brangių aukų kainavo! 
Tr guli ant širdies... jos man 

Uola sunkiausia, kaip koksai akmuo!.. 
O ar tai galas?.. 

Patylėjes, kareiviams 


Tai buvo vienas ordino geriausiųjų sūnų! 
Pridenkite jo brangų ir garbingą kūną 
Gražiausia švento Jurgio vėliava, 
Sunkioj kovoj kryžiuočiams atimta!.. 
Paskui su tąja vėliava mes iškilmingai 
Jo kūną ordinui su pagarba grąžinsme. 


Valandėlę visi tyli, apstoje pridengią lavoną 
VYTAUTAS 


Lyg sau, nuleidęs galvą 


O, taip skurdu ir taip skaudu, 

Kad per lavonus reikia 

Prie tikslo kai kada kilniausio žengti!.. 
Ir taip bus dar ilgai! 


Pakėlęs galvą 


Nusiraminkime tačiau ir būkim vyrai! 
Laimėjome! Dabar gana 

Beprasmių, kruvinų aukų! 

Į ragą pūskit mūšio galui! 


Triskart ragas girdis 


Tai jūsų patvara, žemaičiai, 

Grąžina brangią man tėvynę! 
ŽEMAIČIAI 

Valio, šviesiausias mūsų kunigaikšti! 
JŲ VIENAS 

Jei vėl kada reikės, pašauk! 

Mes už Kęstučio ir Birutės sūnų 

Guldysime drąsiai galvas! 
VYTAUTAS 

Kas žino? Gal kada reikės! 
ANTRAS ŽEMAITIS 

Didysis Lietuvos ir mūsų kunigaikšti: valio! 

VISI 
Valio! Valio! Valio! 

VYTAUTAS 
Didysis Lietuvos ir Vilniaus kunigaikštis, 
Dabar Jogaila: jam Valio! 


Įeina Jogaila su Skirgaila; visi šaukia 


Valio! Valio! 
JOGAILA 


Paduodamas Vytautui ranką 


Trakų ir Lucko kunigaikšti, man atleisk! 
Aš daug kuo kaltas... Nors mažiau, 
Ne kaip kad žmonės mano. 
VYTAUTAS 
O kas be kaltės bus iš mūsų? 
Atleiskim viens kitam, užmiršę viską! 
Valio didysis mūsų kunigaikštis 
Ir Lenkų būsimas karalius! 
VISI 
Valio! Valio! 
JOGAILA 


Veidas nušvitęs 


Jei aš karalius, Vytautas tada 

Lietuvių ir Gudų didysis kunigaikštis! 

Ir Vilniuje ant Gedimino sosto! 
VISI 

Entuziastiškai 

Valio! Valio! Lietuvių ir Gudų didysis kunigaikštis! 

Debesys pradeda dangų aptraukti, iki akto galo visai aptem- 
do dangų, saulei nusileidus 


SKIRGAILA 
Aš protestuoju. To negali būti! 


Juk man pirmiau žadėta... 

Ir Julijonos, motinos, vardu, 

Ir savo, ir sesers vardu 
Griežčiausiai protestuoju! To nebus! 


JOGAILA 


Ramindamas Skirgailą 


Juk aš dar niekam nedaviau raštu diplomo! 
Tai kam prieš laiką drumsti 

Taip gražią, iškilmingą dieną? 

Jei būsiu Lenkų jau karalium, 

Tai tuomet pažiūrėsme!.. 


SKIRGAILA 


Vis vien aš protestuoju;. kam pirmiau žadėta, 
Privalo būti irgi ištesėta! 

Juk aš ne vaikas, kad manim kas žaistų! 
Galop ar aš, ar Vytautas 

Tau bus, Jogaila, artimesnis brolis? 


ŽEMAIČIAI 


Mes irgi savo kunigaikščio 
Pažeminti neleisme. 


SKIRGAILA 


Su panieka 


Žemaičiai? Kas jūs man, žemaičiai! 
Stos už mane visi gudų kraštai. 


RIMŠA 


Ir vėl audra iš naujo slenka! 
Kada, kada tvirtos sulauksime valdžios? 


IV AKTAS 


Plocke mozūrų kunigaikščio Jonušio rūmų salė. Jonušis sėdi 
aukštoje kėdėje atsilošęs; Danutė prie verpstės, ant grindų 
žaidžia dvi dukteri 

DANUTĖ 
Aš taip džiaugiuosi, kad galop tautiečiai 
Krikščionimis jau tapo. Vakarų Europa 
Daugiau nebežiūrės į juos kaip į pagonius! 
Kryžiuočiai patys liausis juos užpuldinėję. 
JONUŠIS 
O vis tik didis jų magistras Valenrodas, 
Nors buvo kviečiamas į krikšto tėvus, 
Į Krokuvą atvykti neatvyko: 
Matyt, lietuvių krikštas ne per daug patiko! 
DANUTĖ 


Patylėjus 


O kokios buvo gražios, puikios 
Ir pačios iškilmės, kad su Jadvyga 
Į Lenkų sostą sėdosi Jogaila, 
O jam dviejų tautų atstovai siekė!.. 
Tik iškilmę bent kiek gal sudrumstė Skirgaila, 
Stačiatikiu palikti užsispyręs. 
JONUŠIS 
Jums, moterims, patinka vis, kas žiba! 
Taip greitai užmiršai, kad tavo tėvą 
Tas pats Jogaila liepęs nužudyti! 
Ir brolius privertė slapstytis pas kryžiuočius!.. 
O štai dabar džiaugies kaip vaikas jo blizgučiais: 
Kaip jis į Lenkų sostą sėdos!.. 

DANUTĖ 
Užmiršt neužmiršau! Tik kaip krikščionys 
Atleist privalome didžiausiems kaltininkams: 
Pats Vytautas bučiavos su Jogaila, 
Taikoj gyvent žadėdami kaip broliai; 
Tasai, kaip Lenkų Krokuvoj karalius, 
O brolis Vytautas (taip žmonės sako), 
Kaip didis Vilniuje Lietuvių kunigaikštis. 


Į žaidžiančias mergaites 


Kodėl, mergytės, žaisti jūs nenorit 

Su tais atvykusiais svečiais broliukais? 

Jurgelis ir Jonelis Vytaučiukai 

Be įūsų gal kur nuobodžiauja. 
MERGYTĖS 

Kad mes jų nesuprantame kalbos: 

Jie lenkiškai kalbėt nemoka! 
DANUTĖ 

Bet jie mandagūs ir geri vaikučiai! 

Ar bėkite su jais pažaisti; 

Ar bent pas Nastę ir Ringailę: 

Su joms susikalbėsite. 


Mergytės išbėga 
JONUŠIS 
Jau vaikščiodamas 


Kad tapo Krokuvoj karaliumi Jogaila, 

Tai man tik apmaudas gal kilti: 

Aš to jam neužmiršiu niekados! 

Juk man jisai išplėšė Piastų sostą!.. 

Kad tik nebūčiau keršto jo bijojęs, 

Per iškilmes jis Krokuvoj manęs nebūtų matęs!.. 
Bet ir su Vilnium dar visaip gal būti: 

Juk žinome visi, kiek pastovus Jogaila! 
Skirgaila irgi ne taip lengvas nusilenkti! 

Bus Vytautui sėdėti Vilniuje nelengva! 

Gal teks ir per lavonus žengti! 
DANUTĖ 
Apsaugok, Viešpatie! Aš vis tik sau manau, 
Kad Lietuvoj dabar 
Daug kas atsimainys gerojon pusėn, 
Susidraugavus jai su Lenkais katalikais: 
Kryžiuočiai liausis jąją puldinėję; 
Pačioj gi Lietuvoj turės paimti viršų 
Lietuviai katalikai, ne stačiatikiai gudai!.. 
Todėl tai ir Skirgaila (rods) įgėręs 
Per iškilmes su Vytautu bučiavos 
Ir Vilnių įam užleist pasižadėjo. 
JONUŠIS 
Taip! Taip! Bučiavos! Bet rytoj išsiblaivys 
Ir vėlei Julijonos, motinos, klausys! 
O ta ne taip per daug lanksti, 
Net Krokuvon važiuoti atsisakė!.. 
Galop kas man galvoj! Tegul sau pešas! 
Tik tas man pikta, kad jie pešas, 
O aš paskui turiu dėl jų kentėti! 
Ar ne per juos ir Krokuvos nustojau sosto? 
JUOKDARYS 


Įėjes žiovauna 


Politika! Vis ta politika! Visiems ji atsibodo! 

O ypač mums, netekus aukšto sosto, ! 

Besnaudžiant ir svyruojant, 

Kitus bekritikuojant!.. 

Taip lengva ant kitų nuversti viską: 

Visi kiti, tiktai ne mes kalti. 
JONUŠIS 


Supykęs 


Kai man, akiplėša, per daugel įkyrėsi, 
Ne pro duris, tiktai pro langą 

Šunims išmesti liepsiu, 

Bent kartą ištesėjęs, ką sakau. 

JUOKDARYS 
O vis tik be manęs bus nuobodžiau gyventi: 
Nebus ant ko tada nuverst bėdos. 
DANUTĖ 
Geriau mums pasakyk, kvailuti! 
Ką veikia mūsų viešnia, 
Atvykusi, jau, rodos, mėnuo, 
Iš Lucko su vaikais? 
JUOKDARYS 
Ką bedarys? Jurgelis ir Jonelis 
Dažniausiai ginčijas: atimsią neatimsią 
Nuo savo dėdės, nuo Skirgailos, 
Vilniaus sostą! 
JONUŠIS 
Tai argi Vilniuje sėdėtų jau Skirgaila? 
JUOKDARYS 
O kas juos su tais sostais suvaikys? 
Ar ne geriau, kad jų visai nebūtų?.. 
Kunigaikštytės Nastė ir Ringailė 
Vėl ginčijas dėl savo įaunikaičių! 
O kunigaikštienė Ona Vytautienė 
Dažniausiai vis pro langą žiūri, 
Ar neatlėks nuo Vilniaus koks paukštelis 
Ir neatneš iš ten geros Žinelės. 
JONUŠIS 


Į Danute 


Reikėtų atviriau su ja pasišnekėti! 

Čia kažkas slepiama nuo mūsų! 

Ar tik nebus jie vėlei susipykę? 

Bijau, kad mūsų jie, kaip ir anuomet, 

Į kokį savo ginčą neįtrauktų: 

O tu paskui daugiausia nukentėsi! 
DANUTĖ 

Kad būtumei su Vytautu nuo pat pradžios 

Iš vieno ėjęs, viskas būtų virtę gal kitaip: 

Reikėjo Vytauto žvaigžde daugiau pasitikėti. 

Įbėga linksmutės Ringailė ir Nastė 


NASTĖ 
Šitai kur juokdarys! Prajuokink, meldžiamasis, 
Teiutę mano, gerbiamą Ringailę! 
Taip nusiminusi, kad Enriko, jaunikio, 
Atvykusi į Plocką, čia nerado: 
Dvasiškiu, sako, tapęs! 
Cha cha cha! 
RINGAILĖ 
Sau juokis! Juokis! Jei tik panorėsiu, 
Tai Romos papa jį atleis nuo kunigystės. 
JONUŠIS 
Ne, to nesitikėk, kunigaikštytė! 
Nei Roma neatleis jo nuo šventimų!.. 
Galop jis ir dalies bemaž kaip atsisakė: 
Mozūrų jau ir taip ne kas kunigaikštija! 
RINGAILĖ 
Kaip? papa neatleis?.. tai ir nereikia! 
Gana ir Lietuvoj jaunikių kunigaikščių!.. 
Bet papa, aš manau, geresnis bus už dėdę, 
O josios sužieduotinis Maskvos Vosylius, — 
Cholopų ir mužikų būsiąs carast.. 
Kursai kasmet į Aukso Ordą 
Totoriams rubliais siunčia duoklę... 
Puikus man vyras — pravoslavų ir cholopų viešpats! 
NASTĖ 


Išdidžiai 
Bet tie mužikai savo kaktomis 
Muš prieš mane paklonus iki žemės 
Ir ją bučiuos suklaupę; 
Nes aš — duktė jų didžio hospodaro. 
RINGAILĖ 
O aš sesuo ir tau teta! 
Tai tu bučiuok man ranką! 


Abidvi dainuoja 

Augino motutė dukrelių dvi, dvi, 
Jų šilko plaukeliai rusvi, oi rusvi! 
Oi duda, ai duda: plaukeliai rusvi! 


Atjojo piršlyboms jaunikių du, du, 
Iš svetimo krašto: abudu gudu! 
Oi duda, ai duda: abudu gudu! 


Tas apvalus, drūtas iš miesto Maskvos, 
Turtingas, galingas, tiktai be galvos! 
Oi duda, ai duda: tiktai be galvos. 


Antrasis laibutis, mozūrų šalies, 
Meilutis, linksmutis, tiktai be dalies... 
Oi duda, ai duda: tiktai be dalies. 


Abidvi juokias ir klausia juokdario 


RINGAILĖ IR NASTĖ 
O tu kodėl nenori juoktis, juokdary? 
JUOKDARYS 
Patylėjęs, staigiai 


Cha cha! O juokis, juokdary, ir tu, ir tu! 
O juokis, juokis, juokis!.. iš juokų! 
RINGAILĖ IR NASTĖ 


Nustebusios 


Kodėl tu, juokdary, juokies?.. iš mūsų? 
JUOKDARYS 

Kodėl juokiuos? Juokiuos dėl to, kad juoktis, 

Manau, kai kam šiandieną dar per anksti! 


Įeina nepasergiama Ona Vytautienė 


RINGAILĖ 

Ar juoktis mums, sakai, per anksti? 
JUOKDARYS 

Taip aš manau! Nes nei vienos tėvelis 

Ir nei kitos brolelis 
Dar nėra Vilniuj hospodaru!.. 
Tiktai kely? 


Kreipdamasis į Oną 


Ar ne tiesa, kunigaikštienė? 
ONA VYTAUTIENĖ 


Nusigandusi 


Iš kur žinai? Kas sakė? Gal žinai ką nauja? 
JUOKDARYS 

Ar juokdarys ką žino? cha cha cha! 

Ir daug, ir nieko jis nežino. Cha cha cha! 


Išbėga 
RINGAILĖ 


Visai jis kvailas: juokias ir nežino ko!.. 
ONA VYTAUTIENĖ 


Į Jonušius, nerami 


Gal apie Vytautą kas nauja sužinoti teko? 
DANUTĖ 
O kas? Ar vėl kokia nelaimė? Vėl kas nauja? 
ONA 
Taip! Vėl... ir nežinau, kada ir bus joms galas! 
Stačiai išgraužė jos man smagenis, 
Naktų nemiegant ir visur pavojų matant! 
Kad bent žmogus žinotum, 
Ko laukt rytoj ir ko tikėtis. 
DANUTĖ 
Bet mes nežinome dar nieko, nesuprantam, 
Kame dalykas? Kas? Kokia nelaimė? 
ONA 
Lig šiolei niekam nieko nesakiau: 
Reikėjo, kad lig laikui 
Paliktų viskas paslapty!.. 
Ilgiau nebegaliu savy taip krimstis: 

Stačiai nebeturiu jėgų, nuvargus! 

Galop dabar nebėra nė prasmės beslėpti; 

Lig šios dienos turėjo viskas 

Ar šiaip, ar taip jau pasibaigti. 
JONUŠIS 


Vėl nesusipratimai su Jogaila? 

ONA 
O nesusipratimai!.. Kad tai būtų tik nesusipratimai! 
Bet čia kažin koks velnias viską drumsčia: 
Ar Julijona, motina, ir jos sūnus Skirgaila? 
Ar gal kryžiuočių kerštas ir intrigos? 
Tik viską suka, painioja ir maišo... 
Kad aš tai, rodos, būčiau jau seniai 
Numojusi ant visko ir rankas nuleidus! 
Bet Vytautas jau kartą užsispyręs... 
Nenusileidžia niekados! 


JONUŠIS 
Mes vis tik ne per daug suprantam, 
Kame dalykas? Kas įvyko nauja? 
ONA 
Nemaž reikėtų laiko visa apsakyti. 


Kreipdamasi į Ringailę ir Nastę 
Nebūtų reikalo jums viso to klausyti. 


RINGAILĖ IR NASTĖ 
Ar mes maži vaikai? 
RINGAILĖ 
Jei to reikės, 
Mokėsim vėlei pas kryžiuočius bėgti! 
Mes ne ištižėlės, tiktai verkšlent merginos! 
ONA 
Galop, ar šiaip, ar taip, šiandieną jau turėjo 
Įvykti dvikova, nors nežinau, kaip baigės; 
Tai nėra ir prasmės ilgiau ją slėpti. 
DANUTĖ 
Mes vis tik nesuprantame lig šiolei, 

Į kokią dvikovą? Su kuo? Dėl ko? 

Lyg būtų Vytautas kovoti stojęs! 
ONA 

Per iškilmes mat Krokuvoj Jogaila 

Pasižadėjo Vytautui pavesti Vilnių 

Su sąlyga: Skirgailai Kijevą užleisti!.. 

Tačiau diplomą jam įteikt atidėliojo. 
JONUŠIS 

Dėl Vilniaus amžinos varžytynės 

lr buvo, ir tur būti amžiais bus. 
ONA 

Bet vos tik Julijona sužinojo! 

Sumišo viskas! Ir Jogaila siūlo, 

Kad Vytautas priimtų bent tuo tarpu 

Ne Vilnių, ne Trakus, tik Lucką su Voluine. 
DANUTĖ 

Stebėtinas Jogailos ir nepastovumas! 
ONA 

Ir kiek tai teko man ir verkti, ir maldauti, 

Iki galop jam Vytautas sutiko 

Nekelti ginčų dėl šventos ramybės 

Ir Lucku pasitenkinti tuo tarpu... 

Ir rodės man, kad prasidės 

Dabar gyvenimas ramesnis ir lygesnis 

Po tiek kančių ir neramumų, 

Anuomet pas kryžiuočius iškentėtų!.. 

Bet kur tau? Nei Žemaičiai 

Klausyt Skirgailos nenorėjo, 

Nei pats Skirgaila Vilniaus soste 

Nesijautė pakankamai ramus ir tvirtas, 

Kol Vytautas jo kaimynystėje sėdėjo. 
JONUŠIS 

Tai ką gi? Net iš Lucko 

Išmesti pasiryžo? O Jogaila? 
ONA 

Jogailai Vytautas įskųsta, 

Kad su Maskvos didžiuoju kunigaikščiu 

Prieš jį lyg slaptą sutartį padaręs; 

Kas mums sapnuot nesisapnavo. 
JONUŠIS 

Bet negi visa tai iš piršto ir išlaužia? 

Tik pamatas šioks toks turėjo būti! 
ONA 

Jei nori, pamatas visuomet atsiras!.. 

Pagrįždamas į Maskvą iš Rumunų, 

Dimitro Doniškio sūnus Vosylius 

Susižiedavo štai su mūsų Naste, 

Kaip išmintingą, Solijos vardu ją pavadinęs. 
NASTĖ 


Ironiškai 


Taip! „Išmintinga“!.. Jis gerai suprato, 
Kad aš ant mažo piršto jį sau apvyniosiu! 
ONA l 
To buvo jau gana, kad mus jtartų! 
Pareikalauta, kad į Krokuvą atvyktų 
Pats Vytautas ir ten ištikimybę jiems prisiektų! 
To buvo Vytauto savimeilei per daug! 
Galop Kęstučio grėsė Krėvėje likimas! 
Pasiųsta Krokuvon tada 
Geriausias mūsų tarnas Kurča; 
Bet jį ten nukankinta mirtinai 
Betardant, kad jis paslaptį išduotų, 
Kurios visai nebūta! 
NASTĖ 


O, to aš neužmiršiu niekados 
Skirgailai ir pačiam Jogailai, 
Maskvoj cariene tapus. 

ONA 
Dabar kitos nebėra išeities, 
Pasakė Vytautas: tik kai aš tapsiu 
Ginkluota kumštimi Jogailai lygus, 
Tik tuomet jo nepastovumo nebijosiu: 

Jam Krokuva ir Lenkai, 

O man privalo atitekti Vilnius! 
JONUŠIS 

Bet ką gi jis su savo Lucku ir Žemaičiais 

Prieš susitelkusius Jogailą ir Skirgailą 

Kovoti bekovos? Juk tai beviltis darbas? 
ONA 

Aš to tai nežinau; tiktai žinau, 

Kad, vieną kartą ką nutaręs, 

Jisai prie tikšlo eina užsimerkęs! 

Ir nėra tos jėgos, kuri galėtų 

Jį sulaikyti arba atkalbėti! 
JONUŠIS 

Tai ką gi? Ir pradėjo karą? Vienas pats? 
ONA 

Taip! Vienas pats paimti Vilnių pasiryžo, 

Kaip kitą kartą jo tėvas Kęstutis, 

Šiaudų vežimuose ginklus paslėpęs 

Ir netikėtai raiteliais apsupęs miestą!.. 

Ir štai aš negaliu naktų užmigti 

Iš rupesnio, vis laukdama žinios! 

O gal ką žinote? Neslėpkite, meldžiu! 

Juk klausimas galop turėjo, 

Ar šiaip, ar taip, lig šiolei išsispręsti. 


Įeina netikėtai Enrikas, Jonušio brolvaikis 


DANUTĖ 
A, Enrikas iš Krokuvos! Kuriais keliais? 
Taip netikėtai! 

JONUŠIS 
Tikrai taip netikėtai! 

ENRIKAS 


Pasisveikinęs su Jonušiais, į Oną 


Aš taip skubėjau, sužinojęs netikėtai, 
Kad tamstos čia atvykusios. 

ONA 
Ir Krokuvoje žino, kad mes čia? 
O gal ką ir daugiau esi girdėjęs? 
ENRIKAS 


Onai 
Na ką gi veiksi negirdėjęs. 
Sveikindamasis su Ringaile 


Koks aš laimingas! Vėlei po tiek metų! 
Po tiek margam pasauly sūkurių! 
Kaip šypseną pavasario saulutės 

Ir kaip jaunų dienų svajonę 

Matau tave, brangi Ringaile! 

Ir tiek iš kario veržias man jausmų, 
Kurių išreikšt nemoku, nepajėgiu!.. 


RINGAILĖ 
Linksmai 
O, sveikas, sveikas kunigaikšti! 
Sakei anuomet; kad daugiau nesusitiksme 


Šiame pasauly! Štai ir susitinkam! 
JONUŠIS 


Enrikui sarkastiškai 


Gražių gi Krokuvos teologai dalykų 
Tave kalbėt išmokė, kaip matau, 
Gražioms mergaitėms! 

ENRIKAS 
Aš ne visai dar kunigas ir kunigu galiu nebūti; 
Likimas mano šiai kunigaikštytės, 
Brangios Ringailės, rankose. 

JONUŠIS 
O gal ir ne vienos kunigaikštytės rankose: 
Yra dar Roma, yra dėdė. 

ENRIKAS 
Manau, dėdyte, Roma dispensuos. 


274 


JONUŠšIS 
Ne, Roma savo kanonų nelaužo 
Be priežasties rimtos. 
ENRIKAS 
Tarytum dėdė ką turėtum prieš mane. 
ONA 
Ar, mielas kunigaikšti, Krokuvoj neteko 
Ko apie Vytautą išgirsti? 
ENRIKAS 
Aš, tiesa, nuo politikos labai nutolęs! 
Bet vis tik apie Vytautą girdėti, 
Ką veiksi negirdėjęs! Lenkai juo visi 
Ir gėrisi, ir tartum kažko bijo. 
ONA 
O susimildamas, mielasis kunigaikšti, 
Tiktai neslėpdamas, sakyk man viską, 
Nors būtų tai žinia ir nelaiminga. 
ENRIKAS 


Nustebęs 


Kaip? Nelaiminga? Ką tai reiškia? 

Gal kas nepaprasta?.. Aš nieko nežinau. 
ONA 

Bet ką gi apie Vytautą girdėjai? 
ENRIKAS 

Girdėjau, kad iš Lucko kelias į Trakus, 

Tai aš kunigaikštytės čia, brangios Ringailės, 

Atminęs sąlygas, anuomet pastatytas, 

Ir kupinas vilties dabar atvykau 

1 Plocką pažadus anuos priminti. 
ONA 

Nusiminusi 


Tik tiek girdėjai! 


Čia pasigirdi kieme bildesys. Nastė, pro langą pažvelgus, 
sušunka 

NASTĖ 
Bet štai atvyko ir tėvelis 
Su raitelių nedidele kuopele. 
ONA 
Dievuliau, ar tik vėl nebus kokia nelaimė? 
Širdis nujaučia kažką ne gerovei. 


Bėga pasitikti: Ona, Nastė, Danutė, Jonušis; pasilieka 
Ringailė ir Enrikas 


ENRIKAS 
O, tark, kunigaikštyte, savo brangų žodį! 
Nuo jo priklauso, kaip giedra nuo saulės, 
Visa juk mano ateitis, likimas visas: 
Ar būti man laimingam, ar gyvatą visą 
Vienam blaškytis taip kaip tam laiveliui 
Audroj be prieplaukos, be uosto!.. 
RINGAILĖ 
Bet, kunigaikšti, pats manęs išsižadėjai, 
Dvasiškių luomą pasirinkęs. 
ENRIKAS 
Išsižadėt, užmiršt, brangi Ringaile, 
Ne, niekados ir nieku būdu negalėjau. 
Tik visiška beviltė ir skaudus nusiminimas 
Mane pastūmė į tą kelią! 
Nes kas gi, pasakyk, tikėtis begalėjo, 
Kad Vytautas laimingai vėl kada 
Sugrįš ir atstatys sudegintus Trakus? 
Bet ir dabar, brangi Ringaile, 
Aš iš pusiaukelio sugrįžti dar galiu; 
O Roma mūsų laimei negi bus 
Beširdžiu tėvu? 
RINGAILĖ 
Aš, mielas kunigaikšti, niekados 
Nebemainau jau sykį duoto žodžio. 
Jei tik sugrįš laimingai brolis 
Į Vilnių ar bent į Trakus... 

ENRIKAS 
O, koks šiandieną aš laimingas! 
Duok brangią pabučiuot rankutę 
Kaip ženklą mūsų sutarties! 
RINGAILĖ 
Ne, ne! mielasis kunigaikšti! 
Mūsiškiai vyrai nebučiuoja 
Mergaitėms rankos. 
Tas vyrui kaip ir nepritinka, 
Bet eikim pasitikti brolio! 


Išeina abudu; įbėga juokdarys pranešti, kad Vytautas 
atuyko 
JUOKDARYS 


Atvyko Vytautas, Trakų ir buvęs Lucko kunigaikštis! 
Dabar... 


Žvalgos, nieko neradęs 


Bet jų čia nėra! 
Tyla... Tyla... ne visados gera byla... 


Pauzė 


Ir vėl kaip viesulas nerimstąs karžygys 
Sudrums nurimusio gyvenimo kampelį!.. 
Tiek vėl kančių, kovų, nelaimių 

lr kraujo latakų, beprasmio keršto!.. 

Ir kam? Kuriems galams? Kad juos paskui 
Istorija paskelbtų didžiavyriais!.. 

Ir skundžiasi paskui sau žmonės, 

Kam žemė — ašarų pakalnė! Cha cha cha! 


Išgirdęs daug balsų ir grįžtant visiems, juokdarys pasišalina 


VYTAUTAS 
Ir vėlei visas mano rūmas griuvo! 
ENRIKAS 
Sau 
O nelaimingas aš! Matyt, ir mano toks likimas! 

JONUŠIS 
Ar ne geriau gal būtų šauktis 
Maskvos pagalbos? Juk Dimitras, 
Taip sakant, kaip ir giminaitis. 
VYTAUTAS 
Ne, nel.. Jis gali man tik užeigą pasiūlyt, 
Bet karo dėl manęs jis nepradės: 
Jisai bent kiek dar ir totorių bijo! 
Galop greičiau užtars Skirgailą pravoslavą! 
JONUŠIS 
O ką gi aš galiu, nors ir labai norėčiau? 
Jogaila ir Skirgaila mum abiem 
Neduos ramumo ir išvys iš Plocko. 
VYTAUTAS 
Žinau, žinau! Bet kas daryti! 
Tik reikia išeities ieškoti! 
Negi į žemę lįsi gyvas! 
DANUTĖ 
Aš taip manau: ar vyras negalėtų, 
Kaip Piastų giminaitis, 
Į Krokuvą nuvykęs, per Jadvygą 
Paveikti į Jogailą, kad užmirštų viską! 
O Enrikas bent per dvasiškių luomą 
Į dvarą irgi gal paveiktų. 
JONUŠIS 


Svyruodamas 


Aš nežinau!.. aš rasit pagalvosiu! 
ENRIKAS 

O aš iš savo pusės visą širdį dėsiu! 

Bet ar kas gelbės, irgi nežinau. 
VYTAUTAS 

Ne, tas negelbės nieko! 

Juk Krokuvoje ne Jogaila, ne Jadvyga: 

Ten valdo lenkai-patarėjai: 

O jiems Skirgaila, niekšas, parankesnis, 

Kuriam ir Lietuvos garbė, ir josios teisės 

Mažiau berūpi negu midaus taurė. 
DANUTĖ 

O vis dėlto ar kenktų pamėginti? 
VYTAUTAS 


Energingai vaikščioja 


Ne, su Jogaila taikintis nenoriu: 

Geruoju susitart su juo nesusitarsi; 

Jį galima tiktai priverst; ir aš 

Kitos sau išeities nebematau, 

Kaip vykti vėlei pas kryžiuočius! 
VISI 

Kaip? Bėgti vėlei pas kryžiuočius? 
DANUTĖ 

Juk tai stačiai savižudystė! 

Juk jie dar nepamiršo tavo apvylimo! 

O keršyti skaudžiai kryžiuotis moka! 
ONA 

Dievuliau, vėlei pas kryžiuočius! 

Mane net šiurpulys sukrato, tik atminus, 

Kiek ten reikėjo iškentėti! 

Kiek veidmainystės, vargo, baimės! 
VYTAUTAS 

Kas reikia, reikia: užsimerkęs eik!.. 

Jei nepakars iš karto Valenrodas, 

Tai įsitikins pats, kad aš jam reikalingas 

Prieš Lietuvą pradėti karą. 

Tada ir su Jogaila bus kita kalba! 


Įbėga juokdarys, nusigandęs 


JUOKDARYS 
Šviesiausias kunigaikšti, priešą vydami, 
Skirgailos peržengė pulkai mozūrų sieną! 
Keli kareiviai net ties mūsų rūmais atsidūrė! 

JONUŠIS 
Nustebės 


Bet kaip aplenkti jie galėjo 
Sargybą mūsų, nesuprantu. 
VYTAUTAS 


Sarkastiškai 


Sargybą? Priešas nesiklausia, 
Ar teiksis jį praleisti? 


Visi nusigandę; tik Vytautas gana ramus; pasigirsta balsas 


MOTERYS 
Dievulėliau, kas gi bus dabar? 
JONUŠIS 
Į Vytautą 
Tikrai, sakyk, kas bedaryti. 


Į duris plaktuku tris kartus pabeldžiama. Vytautas, išsi- 
traukęs kardą, prieina ir atidaro duris; įeina keturi 
ginkluoti gudai 


VYTAUTAS 
Pirmyn nė žingsnio! Ar tuojau mirtis!.. 
Kaip jūs išdrįsote ginkluoti 
Be karo įsiveržt kaip užpuolikai 
Į svetimus čia rūmus? 
GUDAI 
Mes ne kareiviai! Mes pasiuntiniai. 
JŲ VIENAS 


Į Vytautą 
Skirgaila, Vilniaus kunigaikštis ir valdovas, 
Mozūrų kunigaikščiui liepia ir įsako 
Tuojau mums Vytautą išduoti! 
Jei ne, bus nubausta šalis karu. 
JONUSIS 
Ir ką gi jiems beatsakyti? 

VYTAUTAS 
Į gudus 


Tuojau praneškite Skirgailai, 
Kad Vytautas pabėgo pas kryžiuočius, 
O aš, Jonušis, vykstu pas Jogailą 
Į Krokuvą ten pasiskųsti ir paklausti, 
Ar tai su jo Žinia ir leidimu Skirgaila 
Be reikalo užpuolė mano žemę? 
GUDAI 
Gerai! Mes klausome! 
VYTAUTAS 


Jiems išeinant 


Ir man žiūrėkite: daugiau nė žingsnio 
Į mano Plocko kraštą! 


Juokdarys irgi išeina 


VYTAUTAS 

Dabar gaišuoti nėra laiko: 

Greičiau kelionėn! 

Vienam į šiaurę, o kitiems į pietus. 
JONUŠIS 

Argi tikrai kitos nebūtų išeities? 

Aš vis tik neturėčiau tiek drąsos 

Vėl bėgti pas kryžiuočius! 
VYTAUTAS 

Ar žūt, ar būt. Nuleisti rankų nemanau. 
ONA 

Dievuliau, vėl iš nauja prasidės kankynės! 

Vėl laukia kruvinos Golgotos kelias! 

Kaip paukščiai išguiti iš savo lizdo, 

Kada, kada sulauksme šviesesnių dienelių? 

Kada gi patekės užtemusi saulutė? 
VYTAUTAS 

Bet jūs gi čia paliksite su vaikais! 

Skirgaila neišdrįs užpulti moterų vienų, 

Žinodamas, kad čia manęs nėra. 

ONA 
O koks gyvenimas, mums atsiskyrus nuo tavęs? 
Pats nežinojimas, kas dedas su tavim, 
Baisiausius pieštų mūsų sąmonei vaizdus, 
Kankindamas mus dieną naktį! 
Ne, ne! geriau matyti savo akimis, 
Kas laukia ten, kryžiuočių tarpe. 

RINGAILĖ IR NASTĖ 
Mes irgi čia nepasiliksme. 

VYTAUTAS 


Desperatiškai numojęs ranka 


Su moterimis ginčytis nemoku: 
Darykit sau, kaip žinot pačios! 
Tiktai, kad man paskui su jums nebūtų vargo! 
Atminkite, kad tarp kryžiuočių 
Gyvenimas nebus saldus! 
Išeina 
ENRIKAS 
Į Ringaile 
O kaipgi mes, brangi Ringaile? 
RINGAILĖ 
Aš, mielas kunigaikšti, savo žodžio 
Mainyti negaliu, nors plyštų man širdis; 
Dabar aš vėl klajūnė, tau nelygi! 
Laimingos, kunigaikšti, tau kelionės! 


Visi išeina 


DANUTĖ Palikusi viena 

O laimink, Viešpatie, keliaujančiųjų žingsnius 
Ir būk jiems gailestingas, Visagali!.. 

Palieku aš viena... ir nežinau, 

Kam bus dabar gyvenimas sunkesnis: 

Ar jiems svetur? ar man namie našlaitei? 

Vargų vargai šioj ašarų pakainėj, 
O kaltas, Dievas žino kas, 

Kad žmonės kenčia ir kitus kankina!.. 
O gal taip reikia?.. 

Kad nuolatinėje kovoj 

Tr bręstų, ir tvirtėtų mūsų jėgos!.. 


V AKTAS 


Tolimesnėje perspektyvoje senas Kaunas matosi nuo Sla- 

bados pusės; Nemuno ir Nerio pakrančiais kariuomenės 

stovyklos; dar arčiau rengiami skobniai garbės stalui; Va- 
lenrodas — d lidysis| magistras ir Vytautas 


VALENRODAS 

Galop pasieksme nebeužilgo tikslą: 

Štai Kaunas — viso krašto raktas! 

Dar kelios dienos, ir jis mūsų!.. 

Ligšiol kas užkariauta — mano. 

Už Kauno — Vilnius ir už Vilniaus — 

Tai tavo, kunigaikšti, prasidės valstybė, 

Kurią bežiūrint užkariausme! 

Jogailai ir jo broliams bus gana 

Ir Lenkų apkarpytos karalystės. 
VYTAUTAS 

Už pažadus dėkingas Jūsų Prakilnybei, 

Kada vertai mokėsiu atsilygint? 

Pasielgei, valdove, su manim 

Kaip tikras didžiavyris, 

Užmiršęs mano neištikimybę, 

Kad ordiną anuomet aš apvyliau. 
VALENRODAS 

Užgaudamas per petį Vytautą 

Gana! Užmirški, kunigaikšti, 

Kaip užmiršau ir aš. Kas žiūri kiek toliau, 

Tam mažmožiai nerūpi; tas iš anksto 

Į juos su nuolaida kaip tėvas žiūri. 
VYTAUTAS 

Aš, tiesą sakant, ir ne Jūsų Prakilnybę, 

Tik amžinatils Celnerį anuomet 

Nelaimėje esmi apvylęs; 
Bet kas gi mūsų nesuklumpa kai kada? 


VALENRODAS 
Gerai sakai: tik Celnerį esi apvylęs, 
Kurs ordino didžiu magistru 
Kaip reikiant nemokėjo būti. 
Mane, manau, gal ne taip lengva 
Apgauti ar apvilti pasisektų. 


VYTAUTAS 
Ne tik vardu,— ir veikalais esi 
Tikrai didžiu magistru, 
Ir ordino istorijos raštuos, 
Be abejo, paliksi savo vardą, 
Stambiomis raidėms įrašytą. 


VALENRODAS 
Duok Dieve!.. Bet mes apie tai 
Dabar nebekalbėsime; tekalba 
Paskui istorija! Dabar kas kitas 
Man rūpi: čia, akivaizdoje Kauno, 
Šiandieną aš iškelti įsakiau 
Visai kariuomenei, visiems svečiams 
Nepaprastą, istorišką, taip sakant, puotą, 
Kokios dar ordinas lig šiolei nėra matęs: 
Mat reikia didžio, įspūdingo gesto 
Ir pasirodyti atvykusiems svečiams|.. 
Aš noriu, kad visiems tą dieną 
Taip lygiai būtų linksma kaip ir man! 
Šiandieną, aš jaučiau, kad niekam nieko 
Aš, rodos, negalėčiau atsakyti. 


VYTAUTAS 
Nenoriu išnaudoti, Jūsų Prakilnybe, 
Plačios širdies ir taip kilnios sielos. 
Tiktai gailiuos, kad mano žmonai 
Ir mano giminaičiams gal neteks 
Pasigėrėti tuo nepaprastu garbės stalu. | 

VALENKODAS 


Šypsodamas ir vėl per petį paliesdamas 


Ir to nepamiršau: ir seserį, ir žmoną 
Marčelgai įsakiau pakviest; jau gal atvyko 
Šio pokylio, kaip sakant, papuošimui. 
Manau, už tai nepyksi, kunigaikšti! 
VYTAUTAS 
Kur pyksi? Vien tik ačiūl.. ir stebiuosi, 
Kaip Jūsų Prakilnybė jau iš anksto 
Numato viską ir kiaurai supranta 
Visas žmogaus širdies gilybes!.. Brolio Zigmo 
Aš irgi taip seniai esmi nematęs, 
Kaip ir vaikučių savo! 
VALENRODAS 
Ne! Jo, kaip įkaito, aš negaliu paleisti; 
Vaikučiai irgi Karaliaučiuj tesimoko 
Kalbėti vokiškai ir melstis: „Vater unser“! 
Ką jiem tie pokyliai, triukšmingos puotos! 
Paspės! Bus laiko, kai paaugs! 
VYTAUTAS 
O žinoma!.. Tik aš jų taip seniai 
Nebemačiau!.. ir taip jų išsiilgau. 
VALENRODAS 
Taip, taip!.. Bet vis tik atsargumas reikalauja!.. 
KRYŽIUOTIS 


Įėjęs 
Didysis švento ordino magistre! 
Jonušio broivaikis, iš Krokuvos atvykęs, 


Pasveikinti norėtų Jūsų Prakilnybę; 
Ką tik dabar su juokdariu atvyko. 


Vytautas nusisuka į šalį 


VALENRODAS 
Kaip? kas? Jonušio brolvaikis? Koksai? 

KRYŽIUOTIS 
Na Enrikas, mozūrų buvęs kunigaikštis; 
Dabar dvasiškis nedvasiškis. 
VALENRODAS 
Gerai! Jis gali nors tuojau... 


Kryžiuotis išeina 


Šiandieną negaliu aš niekam atsakyti. 
Gal nori, kunigaikšti, kartu paklausysme, 
Ką gera mums iš Krokuvos atneš 
Tasai dvasiškis nedvasiškis. 

VYTAUTAS 
Jogailos bus jisai, be abejo, pasiųstas 
Paliauboms padaryti ar kokioms deryboms. 
Kadangi rasit bus kas slapta, 
Ar neverčiau pats vienas, Jūsų Prakilnybe, 
Jo teiksis išklausyti? Jei reikės, 
Paskui pakviesite mane. 

VALENRODAS 
Gerai! Gal aš paskui pakviesiu. 


Vytautas išeina 


Kaip atsimainė tas žmogus, anuomet išdidus! 
Sunku pažinti: nusižeminęs, švelnus 

Ir kaip dar pataikauti moka! 

Norėtų rasit užmigdyti mano atsargumą. 
O ne! Manęs tu neapgausi, 

Kaip Celnerį anuomet apgavail.. 

Šnipais jį apstačiau: dabar, paukšteli, 
Be mano tu žinios nė žingsnio! 
Nepasiseks tau susiuostyt su Jogaila; 
Turiu dabar sau talkininką prieš Jogailą, 
Bet tau už talką nebedaug kas teks: 
Vienų bus pažadų gana! 

Apvilti ordiną mokėjai, 

Mokėsme atsilyginti ir mes!.. 

ENRIKAS 


Įėjes su juokdariu 


Garbė tau, didis ordino magistre! 

Kurio darbai pasauly žinomi plačiai! 
JUOKDARYS 

Nors gal ne taip plačiai, kaip mano. 
VALENRODAS 

O tu čia kas per vienas? 
JUOKDARYS 

Aš didelis išminčius Plocko žemės, 

Kursai patarimus slaptus dalykuos duoda, 

Taip pat įsimylėjęs kaip ir mano viešpats. 
ENRIKAS 

Atsivežiau, kad Jūsų Prakilnybei, 

Jei teiksitės, galėtų patarnauti. 
JUOKDARYS 

Taip, taip! aš čia su misija didžia: 

Gudrybių pamokinti ordino valdovą! 
VALENRODAS 

Aš tavo išminties paskui pasiklausysiu. 


Gestu parodo, kad juokdarys pasišalintų. Tasai bent kiek 
nueina į šalį, bet visko klausos 


Ką gera, Plocko kunigaikšti, mums neši? 
ENRIKAS 

Neatnešiau aš nieko gero Jūsų Prakilnybei, 

Tik pats norėčiau parsinešti gero. 
VALENRODAS 

Iš Krokuvos esi čionai atvykęs? 
ENRIKAS 

Ir taip, ir ne! Nors Krokuvoj buvau 

Mokiniis teologijos, bet ten dabar 

Į Plocką žiūrima iš aukšto ir keistai. 

Aš atvykau dabar tiesiog iš Plocko. 

VALENRODAS 
Kieno gi čia vardu esi atvykęs? 


Su panieka 


Ne nuo Jogailos kunigaikščio, ar karaliaus? 

Net nežinau, kaip pats save dabar vadina. 
ENRIKAS 

Nesiųstas niekieno, tik savo reikalais: 

Aš atvykau malonės Jūsų melsti, 

Užtart prieš Vytautą mane 

Galingu savo žodžiu. 
VALENRODAS 

Užtart? Aš, rodos, ne tiktai užtari 

Ir įsakyt galiu! Kame dalykas? 
ENRIKAS 

Tikra tiesa! Juk Plocko kunigaikščiai 

Ne tiek gal Krokuvos, kiek ordino globoj, 

Jo skolininkai amžini! 
VALENRODAS 

Tai kuo gi aš galiu padėti 

Tam mano Plocko kunigaikščiui? 
ENRIKAS 

Aš, vergas Vytauto sesers Ringailės, 

Norėčiau ją sau vesti žmona: 

Be jos gyventi, jos užmiršti negaliu! 
JUOKDARYS 


Priėjęs 
Taip pat kaip aš į Oną Vytautienę 
Nuo mažo kojos piršto lig ausų 
Įsimylėjęs irgi! 
VALENRODAS 


Gestu parodęs juokdariui, kad eitų šalin 


Ir sekas šįmet Vytautui vestuvės! 
Ne per seniai išleido Nastę 
Į Maskvą už Vosyliaus kunigaikščio; 

O čia ir vėl piršlybos, ir vestuvės! 

Į patį laiką ir pataikei, kunigaikšti! 

Į pokylį, kurs rengiamas šiandieną. 
ENRIKAS 

Be Jūsų Prakilnybės pritarimo 

Man pokyliu tas pokylis nebus: 

Neduos tikros man laimės! 
JUOKDARYS 


Prisiartinęs 


Man irgi, ordino Didybe! 
VALENRODAS 


Numojęs ranka juokdariui 


Bet, kunigaikšti, aš girdėjau, 

Kad Krokuvoj tapai dvasiškiu: 

Ką Romos papa pasakys dėl tų piršlybų? 
ENRIKAS 

Ir čia kliūties nėra: nuo Bonifaco papos 

Pro bono publico aš dispensą gavau. 
VALENRODAS 


Nustebęs 


Pro bono publico? O kas gi ta viešoji priežastis? 
JUOKDARYS 

Taip pat kaip aš į Oną Vytautienę!.. 
VALENRODAS 


Nekantriai numojęs ranka 


Galop tai Romos jau dalykas!.. 

Jei taip, per pokylį prie mano skobnio, 

Manau, šiandien greta Ringailės atsisėsi 

Kaip sužadėtinis; bet vis tik pakalbėk 

Pirmiau su Vytautu ir su pačia Ringaile, 
JUOKDARYS 

Leisk man su Ona Vytautiene 

Be Vytauto bent kiek pasikalbėti! 

VALENRODAS 
Išėjęs iš kantrybės | 


Tave aš liepsiu už ausų išmesti. 
JUOKDARYS 

Geriau aš savo kojomis išeisiu, 

Tik leisk iš meilės man Onos kunigaikštienės 

Kairiosios kojos mažą pirštą, 

Pirštelį mažą pabučiuot bent kartą; 

Paskui nors galvą kirsk! 
VALENRODAS 


Pradėjęs juoktis 


Jau eik! Jei leis, bučiuok! 
Bet vien tiktai pirštelį mažą! 


Juokdarys patenkintas išeina 


ENRIKAS 
Galingos Jūsų Prakilnybės paramos 
Dar kartą aš meldžiu neatsakyti. 
VALENRODAS 
Gerai! Paremsiu. Bet sakyk dabar, 
Man mielas kunigaikšti, 
Kas Krokuvoj girdėtis? Kaip dalykai? 
ENRIKAS 
Su jais mes, Plocko kunigaikščiai, 
"Nuo seno nekokie draugai: 
Ir man nesinorėtų liežuvauti. 
VALENRODAS 
O kur dabar Jogaila sėdi? 
ENRIKAS 
Pasakė Jūsų Prakilnybė tikrą tiesą: 
Jogaila Krokuvoj sau sėdi, sėdi soste su Jadvyga 
Ir nieko veikt nenori ar nemoka; 
O Lietuvoj Skirgaila girtuokliauja!.. 
Vienybė tokia su lietuviais 

Jau Krokuvos Tarybai taip įgriso, 

Kad, rodos, ieškoma ten kito sau valdovol.. 

Gal malonėtų Jūsų Prakilnybė 

Užtarti Plocko kunigaikščius: 

Jie amžiais ordinui dėkingi būtų 

Ir kaip globėjo nuolaidžiai klausytų. 
VALENRODAS 

Gerai! Aš Plocko kunigaikščius remsiu. 


Paliesdamas Enriką per peti 
Ir tu gal, kunigaikšti, su Ringaile 
Sėdėsit Krokuvoj Jogailos soste! 
Tiktai žiūrėk! Klausyk manęs!.. 
Dabar aš liepsiu Vytautą pakviesti; 
Su juo ir su pačia Ringaile pakalbėk! 
Paskui, jei reiks, ir aš galėsiu 
Galingą savo žodį tarti ir užtarti. 


Išeina 
ENRIKAS 
Vienas 


Tiek laiko jos, meilutės, 

Kaip saulės išsiilgęs nemačiau! 
Stengiaus užmiršti! Veltui! Dieną naktį 
Man nuolatos stovėjo akyse, 

Kaip mielas ir užburtas sapnas! 

Ir kaip pavasario jaunystės rytas!.. 
Dabar, kai po tiek laiko ji arti, 

Kada tikiuos išvysti 

Ją vėlei kaip anuomet, 

Tarytum grįžti atgalios norėčiau: 

Lyg baimė apima pusiaukely mane, 
Kad mano karštas ir brangias svajones 
Šalna užgavus nepakąstų, 

Žiaurus likimas vėlei nepajuoktų!.. 


Imdamas sau už galvos 

Bet nelaimingas aš, visai bemaž užmiršęs, 
Kad ne asmens tikslais — čionai pasiųstas atvykau: 
Juk tik laimingai misiją išpildžius... 
Tiktai tada, tada 
Svajoti leista man ir savo laimę! 
Dėl to tik ir Jadvyga, karalienė, 
Man dispensa išgavo Romoj. 
VYTAUTAS 
Įėjes 
A, sveikas, mielas Plocko kunigaikšti! 
Girdėjau: aivykai piršlybų dėlei. 
ENRIKAS 
Taip! Maloningas didis kunigaikšti! 
Malonės melst ir pritarimo 
Karščiausiems mano norams. 
VYTAUTAS 
Bet, kunigaikšti, rodos, užmiršai, 
Kad ginklams skambant — ne vestuvių laikas! 
ENRIKAS 
Kodėl gi neužbaigt vestuvėmis ir patį karą? 
VYTAUTAS 
Galbut! Bet tai įvykti gali 
Ne taip jau greitai, kaip norėtum: 
Paimsme Kauną; dar palieka Vilnius!.. 


Energingai 
Bet vis tik mes galop turėsime laimėti! 
Kardu priversime Jogailą 
Su mums skaitytis. 
ENRIKAS 
Bet kam kardu? Nejau kitu keliu... ir be kryžiuočių 
Negalima kaip broliams susitarti? 
VYTAUTAS 


Tai ką? Kad aš Jogailai 
Už jo visas skriaudas ir vylius 

Pratiesčiau pirmas ranką? 

Malonės melsdamas? O ne! 

To niekados nebus, iki aš kardą 

Pajėgiu rankose valdyti! 
ENRIKAS 

O jei taikos ieškotų pats Jogaila, 

Supratęs savo klaidą? . 
VYTAUTAS 

O ne! Ant to Jogaila neis gera valia, 

Tik priverstas! Kai Lenkų sostas 

Pradės patsai jam slysti iš po kojų, 

Kai Lenkams mano karai įkyrės... 

Dar ir tada mėgins mane apvilti. 
ENRIKAS 

Bet jei gera valia tikrai taikos ieškotų, 

Nejaugi kunigaikštis jį atstumtum? 
VYTAUTAS l 

O kur garantija, kad vėlei neapvils? 
ENRIKAS l 

O jei garantijų patenkinamai duotų? 
VYTAUTAS 


Giliau pažiūrėjęs į Enriką 


Tu, kunigaikšti, kažin ką slepi: 
Ne tiek piršlyboms, kiek deryboms, 
Matau, atvykęs būsi! 

ENRIKAS 
Jei be taikos — negalimos vestuvės, 
Tai gal ir taip! 


Pauzė 


Nejaugi, maloningas kunigaikšti, 

Taikos su broliu nenorėtumei tikrai, 

Nors jis ir daug kuo būtų kaltas? 

Nejau bendrauti su kryžiuočiais. taip jau gera? 
VYTAUTAS . 

Sarkastiškai 


Taip gera? O labai! Aršiausiam priešui 
Su noru tą bendravimą užleisčiau! 
Bet jei kitos nebėra išeities!.. 
ENRIKAS 
O jeigu atsirastų, maloningas kunigaikšti? 
VYTAUTAS 
Tu, kunigaikšti, kažką iš tiesų slepi! 
Sakyk! Aš pasirengęs net Jogailai 
Paduoti ranką ir užmiršti viską, 
Jei be garbės galėsiu įžeidimo. 
Gana ir man jau įkyrėjo, ir šeimynai mano 
Po svetima pastoge begyventi. 
ENRIKAS 
Jei taip, tai sveikas, didis kunigaikšti, 
Lietuvių ir Gudų valdove Vilniuj! 
VYTAUTAS 


Nustebęs ilgai nieko nesako 


Ar sapnas?.. Ką tai reiškia? 
ENRIKAS 


Entuziastiškai - 


Tai reiškia, kad Jogaila su Jadvyga 

Jau laukia Lydoj Jūsų Didenybės. 

Už Neries viskas jau paruošia, 

Kad jums pabėgus su visa šeimyna. 
Ten, Lydoj, ranką viens kitam padavę, 
Paskui visi nuvyksite į Vilnių; 

O katedros bažnyčioj vyskupas uždės 
Tau, kunigaikšti, ant galvos vainiką 
Didžiųjų Vilniaus kunigaikščių pranokėjų! 
Ir visą Lietuvą tada valdyt paimsi 

Nuo Baltijos lig pat Juodųjų marių! 

Ir nuo tavęs jau, kunigaikšti, priklausys, 
Ją padaryt garsia, didžia, galinga!.. ` 

VYTAUTAS 
Paltylėjes 


Gražus tai sapnas! Jį ne kartą sapnavau! 
Bet dar ligšiol tik sapnas!.. 
Kame garantija, kad Lydoje mane 
Tas pats kaip Krėvėje anuomet 
Likimas nesutiks? 
ENRIKAS 
Garantija šitai! 


Paduoda iš anties sulankstytą dokumentą 
VYTAUTAS 

Jį atskleidęs 

Tai parašai ne tik Jogailos ir jo brolių, 
Susigraudinęs 

Bet irgi mano... taip... tikrai motutės mano, 

Birutės ženklas, jos ranka padėtas!.. 

Pabučiaves parašą 


Dabar tikiu!.. Ir pokylio nelaukę, 
Šiandieną... Ne! tuojau slapta visi 
Keliaujame į Lydą! Taip! Tuojau! 


ENRIKAS 
Bet aš čia atvykau piršlybų reikalais 
Ne vien tik priedangai, kad tokiu būdu 
Kryžiuočių užmigdyti atsargumą! 
Leisk, maloningas Vilniaus kunigaikšti, 
Ir man šiandieną būt laimingam! 
Juk sąlygos Ringailės, man anuomet pastatytos, 
Jau taip, kaip išsipildė. 
VYTAUTAS 


Nekantraudamas 
Gerai, gerai, man mielas žente! 

Mes vykstame tuojau visi į Vilnių 

Ir ten pakelsme vestuves, net skobniai lūš!.. 

Tik susimildami, greičiau kelionėn! 

Kas sykį nutarta rimtai, 

Privalo būti vykdoma tuojau! 

Taip nepastovi laimės šypsena: 

Naudokis ja akimirksny, nemąstęs. 
ENRIKAS 

Gerai! Aš pasirengęs nors tuojau kelionėn; 

O juokdarys, draug su manim atvykęs, 

Prirengt ir moteris kelionei jau turėjo, 

Galėsme vykti su visa šeimyna. 
VYTAUTAS 


Imdamas sau už galvos 


Bet ką aš, nelaimingas, 

Visai buvau užmiršęs! 

Juk Karaliaučiuje kryžiuočių tarpe 

Palieka mano nekalti sūneliai, 

Kuriuos marčelga Rabe saugoja kaip akį! 
Ir man pabėgus nužudys iš keršto! 

O nelaimingas aš kaip vergas, surištas retęžiais, 
Kurių sutraukyt nepajėgsiu, negaliu. 

O nelaimingas, nelaimingas aš! 

Prakeikta veiniška žalčių gudrybė, 

Taip surakinus mano valią! 

Nei man čia amžinai vergaut kryžiuočiams, 
Išsižadėjus savo krašto, Lietuvos! 

Nei man palikti nekaltų vaikelių!.. 

O nelaimingas aš, kryžiuočių vergas! 


Ilgesnė pauzė 


ENRIKAS 
Bet ką begelbės aimanavus? 
Geriau šaltai tik, kunigaikšti, pagalvok! 
Mažu gal atsirastų išeitis? 
Gal aš ar mano juokdarys 

Galėtų ką padėti? 
Vytautas ilgai, nervingai vaikščioja 
ENRIKAS 


Sau 


Nejaugi ir dabar žiaurus likimas 

Manęs iš savo rankų nepaleistų? 

O taip buvau jau tikras savo laimės! 
VYTAUTAS 


Galop sustojęs 


Taip!.. Gal... Mėginsime!.. 
Žinau, ką padarysiu. 


Įeina Ona Vytautienė, Ringailė, juokdarys 
ONA 
Sveikindamasi 


Taip nesimatėme seniai! Vos iš kelionės, 
O štai mus juokdarys naujai kelionei rengia. 
RINGAILĖ 


Maloniai Enrikui 


A, sveikas Plocko kunigaikšti, 
Neužmiršai dar mūsų! 

ENRIKAS 
Kaip? aš užmirščiau? Ne, kunigaikštyte! 
O kas gi, ar ne tavo man brangus asmuo 
Čia atvedė mane į vokiečių nasrus 
Ir liepė sąmoningai juos apgaudinėti. 
Kur žėdnas, o netikras žingsnis 
Kankynėmis man gresia, mirtimi!.. 
Ir štai dabar tik iš kelionės, 
Dar atsikvėpt neatsikvėpęs, bėgu čia 
Brangiausio savo turto paieškoti! 

RINGAILĖ 

O koks tu geras, mielas kunigaikšti, 

Čionai atvykęs mus išgelbėti iš vokiečių vergijos! 
VYTAUTAS 


Nekantraudamas, nervingai į moteris 


Štai pakalbėkite su Plocko kunigaikščiu! 

O man dar reikia pasirūpinti svarbiais dalykais, 

Aš greit sugrįšiu. Būkit pasirengusios kelionei! 
ONA 

O kaipgi su vaikeliais mūsų bus? 
VYTAUTAS 

Žinau, žinau! Aš viską apgalvojau! 

Einu tuojau įvykdint planą. 

Tik susimildamos negaiškite ilgai! 


Išeina Vytautas 
JUOKDARYS 
Man irgi nėra laiko begaišuoti: 
Padėti reikia Valenrodui 
Surengti garsią puotą, 
O jo sargybinius kareivius taip prijuokint, 
Kad tris dienas bečiaudėtų. 


Išeina 
RINGAILĖ 


Enrikui nedrąsiai 


Aš tau buvau anuomet, kunigaikšti mielas, 
Kalta ir negera!.. Nors man širdis 
Ir tuomet plakė kaip dabar!.. 
Tu mus atvykai atvaduoti iš vergijos! 
Tu mano broliui grąžini tėvynę, 
Tiek kliūčių ir pavojų nugalėjęs!.. 
Koksai tikrai tu geras! 
Ir kuo aš tau atsilyginsiu kada? 
ONA 
Tikrai tiek, mielas kunigaikšti, 

Pasišventei dėl mūsų!.. 
Dabar Ringailė — tavo! 
RINGAILĖ 
Bet tu, mielasis kunigaikšti, 
Lyg ko nuliūdęs... tyli! 
Ar kas gal atsitiko? 
Sakyk, brangusis! 
ENRIKAS 
Tu tik viena, brangiausioji saulute, 
Ir mano džiaugsmas, ir mano nuliūdimas!.. 
Tiek kartų aš buvau 
Tavęs, saulute, taip arti: 
Dangus širdy man švietė, 
Giedojo giesmes, — 
O vis žiaurus likimas, 
Kliūtis beširdė, 
Žiūrėk, vėl mudu skyrė, 
Tarytum prakeikimas koks!.. 
Ir kai šiandieną aš vėl taip arti, 
Taip vėl arti manosios laimės, 
Baisu man, kad ta laimė 
Vėl nepabėgtų kaip šešėlis! 
Kad vėl manęs įi neapviltų. 
RINGAILĖ 


Glausdamasi prie Enriko 


Ne, ne! Dabar, brangusis, 
Aš tavo! Niekas nebeperskirs mūsų!.. 
Bet vis tik bėkime greičiau 
Iš čia! Iš tos vergijos! 
ONA 
Bet kaip su mūsų bus vaikeliais? 
Taip neramu širdy! tarytum kokia šmėkla 
Man stovi akyse! Ir slėgte slegia!.. 


Ona ir Ringailė, ir Enrikas išeina. Iš kitos pusės susimąstęs 
įeina Vytautas 

VYTAUTAS 
Įėjęs 
Visa man atsidavęs širdimi, 
Jisai geriausias mano tarnas-draugas! 
Ar slegia sielą rūpesniai, 
Ar širdį sopa, 
Karšta užuojauta ir meilės žodžiais 
Kaip balzamu jisai ramina 
Taip man suvargusios sielos žaizdas! 
Gilaus tikėjimo žmogus ir Dievą mylįs, 
Kuriuo tikrai galiu pasitikėti visada! 
ZONENBERGAS 
Įėjes 
Šaukei mane valdove! 
VYTAUTAS 
Taip! aš šaukiau! 
Esi labai, labai man reikalingas. 


Abudu valandėlę tyli 
VYTAUTAS 


Liūdnai 


Visiem šiandieną linksma: tokio garbės stalo, 

Kaip gyvas, niekas nėra matęs!.. 

O man taip liūdna! 
ZONENBERGAS 

Gailiesi, kunigaikšti, kad iš Kauno 

Rytė poryt beliks griuvėsiai? 
VYTAUTAS 

Ne! atstatytas neužilgo Kaunas 

Bus dar puikesnis!.. 

Sakyk man, mano mielas, 

Esi tu vedęs? ar turi vaikų? 
ZONENBERGAS 

Kaip? aš, kryžiuotis ir vienuolis, 

Padaręs apžadus vienam tarnauti Dievui 

Tr širdyje nešiot Marijos vardą! 
VYTAUTAS 

A! taip! Buvau užmiršęs! 

Tai tu ir nesuprasi, neatjausi 

Tėvų širdies! 
ZONENBERGAS 

Kas turi širdį, tas supranta širdį ir kitų. 
VYTAUTAS 

Brangusis mano Zonenberge! 

Aš taip vaikelių pasiilgau! 

Taip juos norėčiau pamatyti... 
ZONENBERGAS 

Norėtumei juos pamatyti čia? 

Aš viską, kunigaikšti, padarysiu, 

Tiktai patark, kas reikia padaryti. 
VYTAUTAS 

Bet juos, marčelgai Rabei čia atvykus, 

Ten Karaliaučiuje tarnai kaip akį sergsti!.. 

Juk čia į pokylį marčelga būtų juos 

Galėjęs aisivežtil.. Motinai ir man 

Bent kiek padaręs būtų malonumo! 
ZONENBERGAS 

Aš viską, kunigaikšti, padarysiu; 

Tik liepk, kas reikia padaryti, 

Nors reiktų net išvogti 

Ir čia slapta juos atgabenti. 
VYTAUTAS 


Jį pabučiavęs 


Aš tau tikiu!.. Bet tėvo baimė dėl vaikų 
Man širdį nerimu kratyte kratol.. 
Brangusis, klaupkis!.. 


Klaupias Zonenbergas 


Rankos dešinės 
Aukštyn ištiesk du pirštu! 

Zonenbergas tai daro 


Prisiek, kad viskas paslapty paliks! 


ZONENBERGAS 
Prisiekiu taip, kaip sielą noriu išganyti. 


VYTAUTAS 
Bučiuok ir kardo rankenos 
Čia šventą kryžių. 


Zonenbergas bučiuoja 


Dabar šventai tikiu jau: kelkis ir klausyk! 

Iš čia tuojau, net pokylio nelaukęs, 

Greituosius mano žirgus pasikinkęs, 

Nuvyk į Karaliaučių ir iš ten nakčia 

(Tau kaip saviškiui bus lengviau prieiti), 

Paėmęs vaikučius, į Palangą atvežki 

Pas Vidmantus, man giminaičius!.. 

Ten neužilgo aš ir motina nuvyksme 

Jų pamatyti, pasidžiaugti, taip seniai nematę! 
ZONENBERGAS 


Gerai! Taip man padėki, Dieve! 
VYTAUTAS 


Zonenbergui išeinant 


Aš neužmiršiu niekados tavęs 
Ir sulig nuopelnų mokėsiu atsilygint! 


Vienas 


Taip! jis išpildys mano valią! 

Tikiu šventai! Žmogus tai sąžiningas! 
Prisiekė!.. Vis tik nerimas mane 

Kratyte krato! Zonenberge, Zonenberge! 
Atmink, kad amžiai tavo vardo neužmirš: 
Vadins tave ar Šunberniu, ar Zonenbergu. 


Vytautas išeina. Iš kitos pusės tuojau grįžta 
Zonenbergas 

ZONENBERGAS 

Jau kunigaikščio nėra! Dar buvau norėjęs 

Paklausti... Na, tiek to! 

Taip! aš išvogsiu vaikelius!.. prisiekiau! 

Prisiekiau kunigaikščiui, kurs man visad geras! 

Galop ir kas čia gali būti pikta 

Vaikus grąžint tėvams, 

Kurie taip išsiilgę, jų seniai nematę!.. 
VALENRODAS 

Įėjės 

Kur Vytautas? Stalan jau laikas sėsti. 
ZONENBERGAS 

Ne per seniai aš, Jūsų Prakilnybe, 

Kaip tik čionai mačiau jį ir kalbėjau; 

Į pokylį jis rengės susimąstęs. 
VALENRODAS 

Kodėl vis susimąstęs? 

Kaip tik turėtų būti linksmas. 

Į pokylį pakviesta jo žmona, 

Sesuo, net jos jaunikis, Plocko kunigaikštis! 


O jis tikrai vis kažko susimąstęs. 
MARČELGA RABE 


fejes 


Jau būtų viskas, Jūsų Prakilnybe, 

Tvarkoj, ir pokylį galėtumėm pradėti; 

Tiktai, nelaimei, grafas Ruprechtas iš Šekendorlo 

Su Anglijos milordu Persiu 

Taip susiginčijo dėl vietų, 

Kad šis ne tik puotoj sėdėti atsisakė, 

Bet ir nuo Kauno pasitraukti pasiryžo. 

Be jo vargiai ir Kauną bepaimsme. 
VALENRODAS 

Tik to dar trūko mano iškilmingai puotai! 

Pakvieskit Vytautą, gal jis, kaip svetimtautis, 

Mokės bešaliai juos sutaikint. 

MARČELGA RABE 
Dabar pats Plocko juokdarys 
Daugiausia kreipia į save 
Visos kariuomenės atidą savo šposais; 
O Vytauto kažin kaip nesimato; 
Nei jo žmonos, nei giminaičių; 
Tarytum pokylio visi jie vengtų susitarę! 
ZONENBERGAS 


Nekantraudamas 


Atleiski, Jūsų Prakilnybe, 

Mane su asmeniniais reikalais. 
VALENRODAS 

Dar pasilik: šį tą turiu tau įsakyti. 
PERSIS 


Įpuolęs 


Jei taip jūs gerbiate čia svetimtaučius 
Ir ant kiekvieno žingsnio 
Juos žeminat ir užgauliojat, 
Kaip skundės guosdamasis 
Man Vytautas patsai ne kartą, 
Nuo jūsų taip pabėgs visi svečiai, 
Kaip Vytautas pabėgo. 
VISI 


Labai nustebę 
Kaip, Vytautas pabėgo? 


PERSIS | 
Taip! Vytautas pabėgo su visa šeimyna, 
Laivu per Nerį persikėlęs neseniai! 

O įo visi žemaičiai talkininkai 

Su Kauno įgula susitarė; 

Dabar jau Kauno nepaimste! 

Aš irgi jau daugiau ne jūsų tarnas. 


Išeina 
IIA 

VALENRODAS 

Greičiausiai vytis ir, sugavus apgaviką, 

Pakarti ant pirmos šakos. 
MARČELGA 

Taip, vytis!.. Mat sugausi paukštį, 

Paleidęs iš nagų miške. 
VALENRODAS 

Ir vėl įis ordiną apgavo! 

Apgavo antrą kartą! 

Apgavo, nors šnipais apstaltęs, 

Jį sergėjau aš dieną naktį! 

Mane apgavo, Valenrodą! 

O aš net jam aikeršyt negaliu! 

Tiktai bejėgiai kumštimi grasinti 

Ir pirštus be vilties sau griaužti, 

Apgautas ir apjuoktas negarbingai!.. 


Staigiai į Zonenbergą kreipdamasis 
O apie ką tu su juo kalbėjai? 
ZONENBERGAS 


Klaupdamas prieš Valenrodą 


Atleiski, Jūsų šventenybe, 

Aš kaltas! Nemaniau, kad jis išdrįstų 
Taip šventą ordiną apgauti! 

Aš jam prisiekiau!.. ir dabar nebežinau, 
Kas man daryti nelaimingam! 


VALENRODAS 
Ką? Šunberni, tu jam prisiekei? 
ZONENBERGAS 


Taip! Nelaimingas aš, prisiekiau!.. 
Kas man daryti? 
MARČELGA 
Jei būtumei prieš ordiną ir ką prisiekęs, 
Vis tiek! Tai būtų šventvagystė — 
Tos priesaikos laikytis. 


VALENRODAS 
Sakyk greičiau, ką jam prisiekei! 
O ne, arkliais sutraukyt liepsiu. 
ZONENBERGAS 


Drebėdamas 


Aš jam buvau prisiekęs 

Iš Karaliaučiaus jo išvogti vaikelius: 

Jis jų taip išsiilgęs! 

Taip rūpinos, taip nerimavo! 
VALENRODAS 

Cha cha cha! Dabar jisai 

Ir pats raitysis skausmuose bejėgis, 

Ir lig gyvos galvos manęs nebeužmirš! 

Cha cha cha! 


Zonenbergui 


Prisiekei vykt į Karaliaučių, 
Tuojau ir vyksi! ir tenai 
Prakeiktą apgaviko sėklą 
Patsai nunuodysi sava ranka! 


Marčelgai 


Rytoj lig sutemos! 

Jei sudrebės tau, Šunberniui, ranka, 
Atmink, geriau tu būtumei negimęs!.. 
Tuojau kelionėn negaišavę! 


Abudu išeina 
VALEĖENRODAS 


Vienas 


Cha cha cha! 
Gana ir to man pokylio šiandieną! 
O džiaukis, džiaukis, man iš rankų 

Išmušęs kardą ir niekais pavertęs 
Aukštus sumanymus, plačias svajones, 
Kurios taip buvo arti, arti! 

Tu apjuokei mane, o džiaukis, džiaukis! 
Bet irgi tu raitysies skausmuose bejėgis 
Tr lig gyvos galvos mane minėsi! 

O kad daugiau net neturėtumei sūnų! 

Ir nepaliktum Lietuvai nei įpėdinio verto!.. 
O tuomet net iš karsto... griaučių šypsena 
Aš prasijuoksiu: cha cha cha! 


Galas 


DIDYSIS VYTAUTAS — KARALIUS 
Keturių aktų tragedija su epilogu 


VEIKIĄ ASMENYS 


VYTAUTAS DIDYSIS 

JOGAILA — Lenkų karalius 

KARIBUTAS 

LENGVENIS ; Jogailos tikri broliai 

ŠVITRIGAILA 

ZIGMAS — Kaributo sūnus 

SIGIZMUNDAS — Vokiečių (Romos) imperatorius 

BARBORA — Sigizmundo žmona (tik statistė) 

ONA — pirmoji Vytauto žmona 

JULIJONA — Andriaus, Alšėnų kunigaikščio, sesuo, antroji Vytauto žmona 
SONKĖ-SOFIJA — Andriaus, Alšėnų kunigaikščio, duktė, ketvirtoji Jo- 
gailos žmona 

VASILISA BELUCHA — Sonkės-Soltijos vyresnioji sesuo 

SPYTKA IS MELSTINO — Krokuvos vaivada, Voluinės valdytojas 
MIKALOJUS SEPINSKAS — lenkas, Lietuvos kancleris 
MIKALOJUS MALDŽYKAS — lenkas, Lietuvos valdininkas 
ZBIGNEVAS OLESNICKIS — Krokuvos vyskupas, Lenkų kaneleris 
JASTŽENBECAS — Gnezno arkivyskupas, Lenkų primas 
ANDRIUS — Vilniaus vyskupas 
GOSTAUTAS — Lietuvos marčelga 

GEDGAUDAS — Vilniaus vaivada 

SOFIJA — Vytauto duktė, Maskvos carienė 

VOSYLIUS — Solijos sūnus, Maskvos didysis kunigaikštis 

PAPOS LEGATAS — Andrius, dominikonas 

KONRADAS JUNGINGENAS — didysis kryžiuočių magistras 
RUSDORFAS — didysis kryžiuočių magistras 

KARDININKŲ MAGISTRAS (statistas) 

HENĖ — juokdarys 

DOCTOR UTRIUSĘUE IURIS 

TOTORIŲ CHANAS (statistas) 

MASKVOS BOJARAI 


NAUGARDO 

LENKŲ pasiuntiniai 
ČEKŲ 

EDIGĖJO MURZOS 
HEROLDAS 


LIETUVOS SENAS KANKLININKAS 
dvariškiai, tarnai, mergaitės šokikės 


LAKTAS 


Ties Dubysa ant Nemuno sala. Žymię jos dalį užima ilga 

palapinė, gerokai uždengusi kairįjį Nemuno krantą. Pala- 

pinės priešaky į dešinį Nemuno krantą dvi grupės: a) Goš- 
tautas ir Gedgaudas; 6) Švitrigaila ir Kaributas 


GOSTAUTAS 
O vis tų vokiečių dar nesimato. 


GEDGAUDAS 
Geriau gal būtų ir visai jų nematyti;. 
Nes tos su vokiečiais derybos 
Ne ką mums gera žada. 
GOSTAUTAS 
Derybas vest ir tartis dar nereiškia susitarti!.. 
Galop, jei pasiseks geromis sąlygomis, 
Kodėl ir nesitaikinti? Taika mums reikalinga. 
GEDGAUDAS 
Aš vieno tik bijau: juk nuo šviesaus Jogailos 
Kaip tik tada nusigręžė lietuvių širdys, 
Kai tartis jis su tais velniais pradėjo 
Prieš savo dėdę, amžinatilsį Kęstutį, 
Nes vokietis derybose, žiūrėk, 
Mus visados prigaus. 
GOŠTAUTAS 
Jei ką prigaus, tai tik ne mūsų didį kunigaikštį, 
Kurs pats du kariu jiems akis apdūmė. 
GEDGAUDAS 
Kai paėmė valstybės vairą 
Šviesiausis mūsų vadas, 
Visi tikėjomės, kad jau dabar 
Kardu, ne žodžiais spręsme ginčus. 

SVITRIGAILA 
Artyn priėjes 
Ar jums bespręst, kas gera, kas negera? 
Jei kunigaikščių nutarta, tai jums klausyt belieka. 
GOSTAUTAS 
Ne peikt valdovo žingsnių, 
Išvengti norime klaidų. 
SVITRIGAILA 
Žiūrėkit, koks išminčius ir valstybės patarėjas! 
„Išvengti norime klaidų!“ 
GOŠSTAUTAS 
Ne pats save išrinko patarėju! 
GEDGAUDAS 
Dėl to, kad mylim savo kunigaikštį, 
Tai ir norėtumėm ktaidų išvengti. 
SVITRIGAILA 
Ne meilės reikalauja sau valdovai, 
Tiktai drausmės ir paklusnumo. 
GOSTAUTAS IR GEDGAUDAS 
Bus reikalas, už savo kunigaikštį 
Guldysime ir galvą. 
SVITRIGAILA 
O gal ir teks kam paguldyti galvą, 
Tiktai dar nežinia už ką. 


Pirmoji grupė bent kiek toliau nueina; paskui ir visai nuo 
scenos pasišalina 
SVITRIGAILA 
Tikrai pasakius turime daugiau teisių 
Už Vytautą, kad tie klausytų mūsų: 
Mes Algirdo ir Julijonos sūnūs! 
Tikri Jogailos broliai! 


Kai kurį laiką abudu tyli 

ŠVITRIGAILA 


Kaributui 


Net artimiausiems Vytauto tarnams ir patarėjams, 
Kuriuos sau iš jaunuolių pasirinko, 
Į šalį mus nustūmęs kunigaikščius, 
Sakau, net artimiausiems jojo patarėjams 
Jo nesuprantamos su vokiečiais derybos; 
Bet nuo manęs jisai nepasislėps! 
KARIBUTAS 
Manau: Jogailos globa 
Jam pakyrėjo ir kitur 
Dabar sau paramos ieškoti nori. 
SVITRIGAILA 
Jogailos globa? O greičiau bus atbulai! 
Be Vytauto šiandieną patarimo 
Jogaila pats ne ką bedaro. 
O, ne Jogailos pakyrėjo globa; 
Bus laikas, sąskaitas suves, 
Manau, ir su Jogaila: negi gali 
Pamiršti savo tėvo pasmaugimą? 
Tačiau dabar jam Lenkų rūpi 
Nusikratyt globos. 
KARIBUTAS 
Bet Lenkai iš tiesų per daugel Lietuvoj 
Seimininkaut pradėjo, o Padolę 
Stačiai jau savinas. 
ŠVITRIGAILA 
Ne vien tik Lenkų rūpi jam 
Nusikratyt globos: jo išdidumui 
Ribų nėra: Maskvos didysis kunigaikštis 
Jo irgi įtakoj kaip žentas! 
Jo užgaidos net Naugardą pasiekia. 
KARIBUTAS 
Ir čia aš nematau dar nieko pikto; 
Juk Lietuvai iš to tiktai naudos. 

SVITRIGAILA 

Ne Lietuvai, sakyk, tik Vytautui pačiam! 

O mes, tikri Jogailos broliai, Algirdo vaikai, 

Tik dėl Jogailos lepšiškumo 

Taip ir paliksime į užkampius nustumti? 

O ne! Su tuo aš nesutiksiu niekados!.. 
KARIBUTAS 

Mėginom dvikovos kardu; bet nepavyko 

Nei man, nei Karijoto sūnui, nei Skirgailai! 

O sąmokslais slaptais netinka karžygiui kovoti. 
ŠVITRIGAILA 

Kovoti reikia tuo ginklu, kurs rankoj, 

Kursai pasiekia tikslą; 

Jei nėra kito kelio, dėkis net su priešais!.. 

Todėl ir pranešiau Jogailos patarėjams — lenkams, 

Kad Vytautas prieš juos su Vokiečiais derybas veda! 
KARIBUTAS 

Kaip? Lenkams, mūsų priešams, pranešei! 
SViTRIGAILA 

Tai ką gi? Gal mane išduosi? 

Sakau ne svetimam, tik savo broliui! 
KARIBUTAS 

Geriau ir broliui būtumei nesakęs. 


GOSTAUTAS 
lėjęs 
Šviesiausis kunigaikštis Vytautas norėtų, 
Kad pasitikti vokiečių anapus Nemuno 
Iš kunigaikščių irgi kas išeitų. 
ŠVITRIGAILA 
Į Kaributą 


Ir čia mus stumdo!.. Bet gerai! 
Aš kaip tiktai ir pats maniau pasinaudoti proga. 


Švitrigaila ir Goštautas išeina 

KARIBUTAS 
Bijau, kad tas karštuolis pramuštgalvis 
ir mums pakenkti gali, 
Ir savo galvą pražudys: 
Juk Vytauto akis — budri, ranka — smarki! 


Žiūri į tolį. Tuo tarpu per Nemuną plaukia laivu Švitrigaila 
ir Gedgaudas su kitais 


TARNAI 


Irkluodami dainuoja 


Pasupki, Nemune sraunasis, 
Iš tolimos šalies banga! 
Dangus pamėgo mėlynasis 
Su tavo derintis vaga. 
Papūsk, vėjeli! Pasupk laivelį! 
Supk mūsų Lietuvos valdovus! 
O mūsų priešų vokiečių 
Ant savo mėlynų pečių 
Nešk, Nemunėli, tik lavonus! 
ŠVITRIGAILA 
Su vokiečiais mes rengiamės brolautis, 
O jūs tik jų lavonus giedat. 


TARNŲ VIENAS 


Nedrąsiai su nepasitikėjimu 


Koks brolis-vokietis? 

SVITRIGAILA 
Koks brolis-vokietis, ne jūsų galvai spręsti) 
Taip jūsų kunigaikščio nutarta; tai jo dalykas! 
Jūs uždainuokit ar linksmai, kad širdys šokinėtų, 
Ar apie žiaurų karą, kad krūtinėj l 
Narsumas augte augtų, liūtu virstų. 


Visi tyli 

SVITRIGAILA 
Pusiau dainuodamas deklamuoja 


Tupi lenkas ant kalniuko, 

Žiba akys kaip velniuko; 

Lenkų žemę užkovosme, 

Merginas jų paviliosme, 

Jų midučio pagirsnosme. 
GEDGAUDAS 

Kunigaikštis — linksmas! 


ŠVITRIGAILA 
Tai ką? Ar nosį pakabint kaip bobos, 
Brangių svečių išeinant pasitikti? 
GEDGAUDAS 
O, nuo tokių svečių apsaugok, Viešpatie! 
Su jais derybos niekados į gerą neišėjo. 


Nueina į šalį, išlipe iš laivo 
VYTAUTAS 
Išėjęs iš palapinės 


Du kartu jie man Lietuvą grąžino; 

Bet ar gera valia? 

Ieškodami tik savo gero ir naudos. 

Kas kaltas, jei skaudžiai apvilti tapo? 
Šiandieną vėlei man jie reikalingi. 

Labai man reikalingi! 

Ar pasiseks susikalbėti kaip anuomet? 

Bus daug sunkiau. Bet ką gi? Pamėginsme. 
Be jų nusikratyti Lenkų nelemtos globos, 
Grąžinti Lietuvai savistovybę, 

O sau laisvas rankas 

Be jų, sakau, stačiai negalima!.. 

Kad tik prieš laiką nesuuostytų tie Lenkai! 


Iš palapinės išeina Lengvenis; čia ir Kaributas 

LENGVENIS 
O vis dar didžiojo magistro nematyti; 
Žiūrėk, dar užsikirtęs kaip anuomet su Jogaila 
Asmeniškai atvykt nepanorės; 
Paskui gi besiteisins, kad jo laisvei 
Užtenkamos nebūta apsaugos. 
KARIBUTAS 
Gal dar ir tas negera, kad grosmeisterio 
Sutikti pasisiūlė Švitrigaila. 
VYTAUTAS 
Kodėl? 


KARIBUTAS 
Pasvyravęs 
Mat juo negalima per daug pasitikėti. 


VYTAUTAS 
Bet tai juk jūsų tikras brolis! 
Ne priekaištą darau, bet jūs valdykit brolį! 
Jei kaip Skirgaila nusisuks sau sprandą, 
Ne aš tam būsiu kaltas. 
KARIBUTAS 
Kai duotąjį Kęstučiui, dėdei, žodį 
Skirgaila niekšiškai sulaužė, 
Dabar pasitikėjimo netekom kunigaikščiai. 
VYTAUTAS 
Na, ne visi. 
LENGVENIS 
Tikrai bjaurus tai buvo darbas. 
Sulaužyt duotą žodį! 
VYTAUTAS 
Ir tai ne svetimiems — saviškiams! 
LENGVENIS 
Manau: net svetimiems, jei duota žodis, 
Jo laužyt nevalia! 
VYTAUTAS 
Net ir kryžiuočiams, kai jie laužo patys? 

(ADATA 


LENGVENIS 
O taip! Net ir tada! 
Nes vieną kartą duota žodis, 
Jis šventas! 

VYTAUTAS 


Šypsodamas 


Žinau, kad mano brolis — griežtas 

Ir man paprieštarauti mėgsta. 
LENGVENIS 

Ne prieštarauti mėgsta, tik nemėgsta pataikauli, 

Nes nori Lietuvoj tarnauti, ne vergauti. 
VYTAUTAS 

O kai dėl didžiojo magistro, 

Tai norint ordinui du kartu su manim 

Derėtis ir bučiuotis nepavyko, 

Bet taip jiems norisi Žemaičių krašto, 

Kad ir šį kartą nusižemins čia atvykti!.. 

Manys pasipelnysiąs mūsų tarpe ginčais. 


Girdėti Nemuno dešinėje pusėje rago ženklai ir irklų pliauš- 
kėjimas už palapinės 


VYTAUTAS 

Čia ne kryžiuočiai! Jie iš šios — kairiosios pusės. 
LENGVENIS 

Jei ir atvyks patsai magistras, 

Tai iuo derybos mums nė kiek nepalengvės. 
VYTAUTAS 

Žinau, žinau: derybos bus nelengvos. 
LENGVENIS 

Per nelaimingus mūsų tarpe ginčus 

Taip daug besočiams tiems vienuoliams pažadėta, 

Kad bus nelengva jų pasotint alkį. 
VYTAUTAS 

O vis dėlto taika su įais mums reikalinga! 

Kadangi mes dabar su Lenkais einame iš vieno, 

Manau, kryžiuočiai vis tik neišdrįs 
Per daugel reikalauti. 


Į Lenguenį 


Tikiuosi, gerbiamasis brolis, 

Pirmininkaudamas derybose, mokėsi 

Su jais tuo tarpu, bent tuo tarpu, susitarti 

Ir paramos išsiderėti, jei prireiktų. 

Už tai aš brolį pasodinsiu Naugardą valdyti. 
LENGVENIS 

Valdyti Naugardą? Svajoti apie tai, 

Su Vokiečiais dar nesutarus? 

O jeigu tie pareikalaus visų Žemaičių lig Nevėžio? 
VYTAUTAS 


Pykdamas 


Ką? Jiems Žemaičius atiduot visus? 
Jiems atiduot gimtinį mano kraštą? 
Jei drįstų siurbėlės ir atėjūnai reikalauti, 
Tai pasakyt gali, tai pasakyk: kad aš, 
Aš su Jogaila ir su Lenkais susitaręs, 
Pakvietęs Maskvą, net pačius Totorius, 
Aš juos į Baltiją sugrūsiu 
Ir paskandinsiu jūros bangose. 
KARIBUTAS 
Seniai rūdija mūsų kalavijas, 
Tų niekšų sprando neragavęs! 
Nutraukt, ir galas, su anais derybas! 
LENGVENIS 
Nutrauki su jais derybas — lengva; 
Nelengva nugalėti kardu! 
VYTAUTAS 
Juk užpernai jau buvo prieš anuos 
Sukilusi audra, kai vyskupai 
Rygos ir Dorpato su užmario Žuvėdais, 
Kai Naugardas ir Pskovas susitarę 
Man siūlėsi prieš tuos apsišarvuojusius vienuolius, 

Kad juos visai iš pamario išvyčiau! 

Be abejo, ir būtų susilaukę galo, 

Kad ne tasai nenuorama, tas Švitrigaila, 

Kursai be sąmokslų apseit negali 

Ir man pataikint moka skersai kelio!.. 

O vis dėlto Jogaila, minkštaširdis, 

Silpnybę turi dešimt kartų jam atleisti! 
LENGVENIS 

Nelengva su kryžiuočiais tartis nei kariauti, 

Kuriuos senuoju įpročiu visa Europa, 

O ypač Austrijos karalius Zigmas remia. 
VYTAUTAS 

Atmink, mielasis broli, mano žodį! 

Ateis ir jiems likimo galas! 

Tik šiandie dar ne laikas 

Su jais į galutinę stoti kovą. 
GOŠTAUTAS 


(ėjęs 


Nuo didžio Naugardo pasiuntiniai 
Maldauja leist jiems Jūsų Didenybės 
Akivaizdoje stoti. 

VYTAUTAS 
Manau, galop bus susipratę 
Ir man atsakymą palankų siunčia. 
Gerai! Galiu tuojau jų išklausyti. 


Goštautas išeino 


O vis dėlto priversiu tuos pirklius 

Mokėt brangiausiais kailiais duoklę, 

O gerbiamąjį mūsų Lengvenį, 

Puikiausiais sabalais apvilktą, 

Valdytoju jiems pasltaiysiu 

Nuo Volchovo iki Pečoros krašto. 
LENGVENIS 

Ar bus ne per anksti svajojus apie tai 

Ir dar su Vokiečiais nesusitarus? 

D[IDŽIOJO| NAUGARDO PASIUNTINIAI 
Goštauto vedami įeina ir žemai nusilenkia 


Didysis laisvas Naugardas mus siunčia 
Didžiajam hospodarui nešt atsakymą. 
VYTAUTAS 


Sėdėdamas, išdidžiai 

Klausau, ką man didysis Naugardas pareikšti teiksis. 
NAUGARDIEČIŲ PIRMININKAS 

Aukštoji laisvo Naugardo taryba — viečė, 

Nors vertina aukštai garbingą 

Kaip Lietuvos, taip lygiai ir Maskvos 

Aukštų valdovų-hospodarų globą, 

Tačiau su broliu Pskovu ir Smolensku susitarę... 


VYTAUTAS 
Atsistojęs 


A, taip! Gana! Matau, kur krypsta jūsų Žodžiai; 
Atsakymą dar šiandie gaustę. 
Naugardiečiai nustebę vienas į kitą žualgos 

NAUGARDIEČIŲ PIRMININKAS 

Norėtumėme, didis hospodare, 

Bent kiek čia pasiteisint; 

Per daug nepyk ant mūsų! 
VYTAUTAS 

Aš laiko neturiu klausyt ilgų kalbų: 

Nurodyk, Goštaute, svečiams 

Iš tolimos kelionės atilsėti vietą! 

Naugardiečiai su Goštautų išeina 

Na, pažiūrėsime, ar tie pirkliai ilgai man šiaušis! 

Sodindamas svečius į skobnį, 

Juos Goštautas tepasodina paskutinėj vietoj! 


O jiems atsakymą aš patrankomis duosiu, 
Patsai į Naugardą nuvykęs. 


Ji. Raštai HI TT TR 


LENGVENIS 
Pasiekti Naugardas ne taip jau lengva: 
Maža kariuomene jų nepabauginsi, 
O su didžia per jų balas ir pelkes 
Užklimpsi neišbridęs. 
VYTAUTAS 
Kai reiks, patsai kelius nutiesiu ir sukasiu, 
O gerbti Lietuvos valdovus 
Aš vis tik išmokysiu tuos pirklius. 
KARIBUTAS 


Susijaudinęs 


Kai su kryžiuočiais susitarsme, 

Matau, pirmasis žygis bus į Naugardą. 
LENGVENIS 

Manyčiau, būtų naudingiau 

Paimt į savo globą mums pirmiau Smolenską: 

Tai raktas juk į visą Maskoliją. 
VYTAUTAS 

Taip, taip! Bet duokit man tuo tarpu 

Išsiderėti vakaruose taiką! 

Lig laiko užmigdyti galingą ordiną! 
SARGAS 


Įbėges 


Jau matos ne per toli raitelių būrys, 
Ar bus tai vokiečiai, aš nežinau; 
Tik jųjų apsiaustai iš tolo 
Tarytum raudonmargi. 

VYTAUTAS 
Skubėkite, gerokai dar anapus kranto 
Sutikti vokiečius, o brolis Lengvenis 
Kelyje pasistengs grosmeisterį pakalbint, 
Kokiomis sąlygomis taikintis norėtų? 


Visi išeina; pasilieka vienas Vytautas 

Ir tvarką, ir tarp kunigaikščių drausmę 
Galop visoj įvykdžiau Lieiuvoj;. 

Tik Švitrigaila vienas dar nurimt nenori; 
Bet jį tiktai mirtis išgydys. 

Dar lieka priešai išviršiniai; 

Jų daug ir jie galingi, 

Bet aš, jaučiu, ir juos nuveikt pajėgsiąs, 
Tik laiko duokit man su jais 

Į dvikovą pavieniu stoti, o tuo tarpu 
Galingą užmigdyti ordiną!.. 

Bet čia ne galas mano siekiams! 


Scenoje pasirodo Ona Vyiautienė, Julijona Alšėnaitė — 
Andriaus sesuo, Sonkė ir Vasilisa Belucha — Andriaus 
duklerys 

JULIJONA 
Į Sonkę 

Su ta neužauga stačiai aš negaliu kalbėti: 

Tai amžinas man priešgina ir priešas. 

Sesutė tavo Vasilisa daug rimtesnė. 
SONKĖ 

Argi, tetute, aš kalta, kad mano sapnas 

Už tamstos sapną daug geresnis. 
JULIJGONA 

E, ką čia sapnas! 

Tau vis tik nuolat ginčytis ir įkyrėti! 
ONA VYTAUTIENĖ 

Dėl kokio sapno jūs čia ginčytis pradėjot? 
SONKĖ 

Aš sapnavau... 
JULiIDONA 

O gal visai „nesapnavau, tiktai pamėgdžiot užsispyriau“. 
ONA VYTAUTIENĖ 

Dėl kokio sapno jūs čionai įsikarščiavot? 
JULIJONA 

Tikrai dėl nieko. Bet toksai jos būdas: 

Man visados ant keršto! 

SONKĖ 

Tikrai, tetute, sapnavau šią naktį, 

Kad atlėkė piršlys ir mane jauną 

Senam karaliui pažadėjo!.. 

O tas piršlys, Dievuliau mano!.. Kvatoja 
JULIJONA < 

Aš sapnavau tikrai, kad maža tereikėjo, 

Palikus būčiau karaliene; 

Tik kaip mirtis baisi nubaidė sapną šmėkla!.. 

Tai štai ir ji sapnavus prasimanė. 
SONKĖ 

Tikrai, tetute, sapnavau, kaip Bohą myliu, 

Ir Vasilisai apsakiau tuojau pabudus; 

O ji, pamąsčiusi rimtai, man pavydėjo. 
VASILISA 

Visai nepavydėjau; 

Geriau man Goštautas patiktų: 

Protingas, įaunas!.. O karalius senas! 


SONKĖ 
Nors tu, Belucha, ir gražuolė-skaistaveidė, 
Bet per rimta!.. ir žymu tavo tie ūseliai!.. 
Jie vyrams nepatinka. 
ONA VYTAUTIENĖ 
Jūs tik sapnavot, o manęs anuomet 
Kitaip ir nevadinta, 
Kai Prūsuos stebuklingas vietas 
ir ten relikvijas šventos Barboros 
Ir Daratos lankiau. 
Grosmeisteris, visi komtūrai 
Mane lydėdami vadino 
Erlauchte Königin. 
JULIJONA 
Kokia esi laiminga, karaliene! 
Ne tik vadino karaliene, ir karališkai sutiko, 
Kaip pasakoja žmonės. 

ONA VYTAUTIENĖ 

O taip! Net keturi šimtai 

Raitųjų raitelių kely lydėjo! 

O dovanomis pilte apipylė 

Dosnus grosmeisteris. 

Štai tas ražančius iš tikrųjų perlų ir smaragdų 

Nuo Kristaus karsto iš Šventosios Žemės! 
SONKĖ 

Kad dar karališka karūna!.. 
JULIJONA 

Tai tas grosmeisteris dabar atvykt čia žada? 
ONA VYTAUTIENĖ 

Taip! Tai jisai! O koks jis pamaldus, dievotas! 

Jisai išaiškins jums ir sapno reikšmę. 
VYTAUTAS 


Prisiartinęs 


Ir smalsios mūsų moterėlės! 

Svečių išėjo pamatyti? 

Gerai, gerai! Galėste pasitikti;, 

Tik nesimeilinkit per daugel vokiečiams! 
GOŠšTAUTAS 


Įėjęs 
Šviesiausis viešpatie, atvyko ne kryžiuočiai; 
Atvyko lenkai, savo karalienės pasiųsti. 


SONKĖ 


Džiaugdamasi 


tvyko lenkai! Atvyko lenkai! 
Bene tik juos ir sapnavau. 
JULIJONA 
Tikra beždžionė! Jos čia kviest į karalienę 
Atvyko lenkai! 
VYTAUTAS 
Kaip? Lenkų, tu sakai, pasiuntiniai? 

Ir karalienės, ne karaliaus atsiųsti? 

Ką reiškia ta keista pasiuntinybė? 
GOSTAUTAS 

Jau nebetoli ir kryžiuočiai su grosmeisteriu; 

Bet lenkai kaip tiktai norėtų 

Pirmiau pasimatyt su Jūsų Didenybe 

Ir jam vienam pianešt pasiuntinybės tikslą. 
VYTAUTAS 


Į moteris 


Jūs, moterėlės, čia, manau, nereikalingos. 
ONA VYTAUTIENĖ 
Gerai! Mes galime išeiti. > 


Moterys išeina 
SONKĖ 


Išeidama 


Aš taip norėčiau norint trupučiuką 

Tuos lenkus pamatyti. 
VYTAUTAS 

O taip! Jaučiu: tie lenkai žino, 

Kada sau pasirinkti laiką, 

Man stoti skersai kelio!.. 

O kas iš jųjų čia yra atvykęs? 
GOSTAUTAS 

Vyriausias jųjų vadas — Spytka iš Melštino. 
VYTAUTAS 


A, Spytka!.. Kurs prieš dešimt metų 
Ties Krokuva už miesto mus su raiteliais sutiko, 
Kai ten Jogaila kartinuotis vyko; 
Dabar karaliaus dosnumu Voluinę valdo. 
O kas daugiau? 
GOSTAUTAS 
Du Mikaloju: vienas Sepna ar Sepinskas, 
Antrasis Maldžykas: abudu iškalbingi, lipšnūs; 

Ketvirtas — Zbignevas iš Olesnicos, 
Labai dar jaunas, bet išrodo 
Lyg užsikirtėlis koksai, sukandęs lūpas, 
O akys kaip vilkiuko žiba. 

VYTAUTAS 
Jaučiu, jie nieko gera man nepasakys. 
Įleidęs juos, paliksi mus vienus. 


Goštautui išėjus, įeina Lenkų pasiuntinybė 


SPYTKA 
Vardu šviesiausios mūsų karalienės... 
VYTAUTAS 


Jį pertraukdamas 
Ar su žinia karaliaus? 
Pasiuntiniai, bent kiek sumišę, viens į kitą žvalgos 


SPYTKA 
Po pauzės 


Ne! Tik vardu šviesiausios mūsų karalienės, 
Kurios karališkoj karūnoj Lietuva, 
Didi kunigaikštija, 
Gražiausis diemantas ir perlas, 
Jos sutuoktuvėms su karaliumi Jogaila 
Jai suteiktas kaip kraitis... 
VYTAUTAS 


Nerimdamas, išdidžiai 


Trumpai! Ko Lenkų karalienė 

Norėtų iš manęs? 
SPYTKA 

Ir Lenkų karalienė ji ir Lietuvos! 
VYTAUTAS 

Jogailos brolio ir karaliaus noru 

Lig šiolei aš — vyriausis ir vienintelis 

Valdovas Lietuvoj. 

SPYTKA 
Taip! Iš karaliaus ir iš karalienės 
Paėmęs Lietuvą valdyti, 
Tu, didis ir galingas kunigaikšti, 
Joj tvarką įvedei ir drausmę, ir gerovę. 
Pasigėrėdama ir džiaugdamasi žiūri 
Į tai šviesiausia mūsų karalienė!.. 
Bet tu, galingas ir garbingas kunigaikšti, 
Net su kaimynėmis valstybėmis pradėjai 
Ir savarankiškai, ir nepriklausomai 
Derybas vest ir sutartis daryti? 


VYTAUTAS 
Nekantraudamas 


O kas gi gali man tą teisę ginčyt? 
SPYTKA 
Bet vis dėlto šviesiausi mūsų karalienė 
Iš Jūsų Didenybės nori 
Bent kokio nuolankumo ir priklausomybės ženklo... 
Gal teiktumeis, didysis kunigaikšti, 
Pasiųsti jai bent kokią duoklę 
Karališkai papuošti jos karūnai. 
VYTAUTAS 


Nekantriai 


Pasiųsti duoklę? Karalienė reikalauja!.. 
Vadinas, Lenkams Lietuva — priklausoma, 
Nesavarankiška valstybė?.. 
SPYTKA 
Taip sako Krėvės unija! 
Po ja ir Jūsų Didenybė pasirašęs! 
VYTAUTAS 
A, taip suprantate jūs mūsų laisvą 
Tautų susibroliavimą! 
SPYTKA 
O ar ją galime kitaip ir aiškint? 

VYTAUTAS 
Kaip mes tą uniją suprantam, 
Atsakymą dar šiandie gauste. 
Pasikalbėjimas oficialus baigta; 
Dabar man būkite svečiai. 


Prisiartinęs prie Sepinskio ir Maldžyko ir ranką ant pelies 
Sepinskiui uždėjęs 
Kai kas gal ir ilgiau sutiktų pas mane 
Čia pasilikti Lietuvoj ir man padėtų 
Ir šviesti, ir tvarkyti kraštą. 
Aš mėgstu mokslo vyrus; moku ir gausiai atlygint. 


Sepinskas ir Maldžykas 


Mums didelė garbė! 

GOŠSTAUTAS 
Įėjęs 

Didysis ordino magistras nebetoli. 
VYTAUTAS 

Gerai! Mes einame tuojau visi jo pasitikti. 
SPYTKA 

Mums, lenkams, pasitikt nebūtų reikalo; 

Valdove, leisk mums atsikvėpti iš kelionės! 
VYTAUTAS 

O, ne! Aš noriu, kad grosmeisteris 

Matytų savo akimis, 

Kad mes su Lenkais santykiuos kaip broliai; 

Sutiksime visi jį kartu. 
ZBIGNEVAS 

Bet mes nepritariam... Mes nesam seimo įgalioti 


Deryboms vest ar sutartis su ordinu daryti. 
VYTAUTAS 


Piktai į Zbignevą 


O taip! Tokiems jaunuoliams 
Derybose aktyviai dalyvauti — per anksti! 

ZBIGNEVAS 
Žvairiai 
Dar bus gal progos Jūsų Didenybei įsitikint, 
Kad ir tokie jaunuoliai moka 


Derybose tart savo žodį! 
VYTAUTAS 


Į Spytką 
Bet ar norėtumėte net pabrėžti, 


Kad Lenkų santykiai su Lietuva... 
Galop aš nevaržau... 


Į Goštautą 


Pranešk, mielasis Goštaute, ir mano karalienei, 
Kad malonėtų drauge su mumis 
Grosmeisterio patikti ties laivu. 


Goštautas išeina 


SPYTKA 
Mums būtų didelė, nepaprasta malonė 
Ties josios Didenybės kojomis 
Priklaupus aukštą pagarbą išreikšti. 
VYTAUTAS 
Gerai! Čia pat ji, mano karalienė. 


Visi sueina į palapinę. Ant Nemuno kranto tarnai skubiai 

rengia laivą, žvalgydamiesi į ią pusę, iš kur atvyksta vokie- 

čiai. Iš palapinės išeina Ona Vytautienė, Spytka, Vytautas, 

Julijona, Sepinskis, Vasilisa, Maldžykas, Olesnickas Zbig- 
nevas, Sonkė, Goštautas 


ONA VYTAUTIENĖ 
Kaip sveikata šviesiausios karalienės? 
SPYTKA 


Deja, šviesiausios karalienės sveikata 
Labai menka, ir gydytojai dreba... 

SONKĖ 
Zbignevui 


Žiūrėk, karalius dar, ko gera, gal našliu palikti. 
ZBIGNEVAS 
Net pamanyt baisu! 
ONA VYTAUTIENĖ 
Kaip gaila! Tokia dar jaunutė! 
Girdėjau, jos karališkas vainikas 
Esąs nepaprastai gražus. 
SPYTKA 
Bet Lietuva — gražiausis tos karūnos perlas. 
ONA VYTAUTIENĖ 
Aš apie tos karūnos tikrus perlus. 
SPYTKA 
O tamstos Didenybės rūbų perlai 
Ir šis ražančius man atrodo turtingesnis. 
VYTAUTAS 
Mergaitės, jūs tiems raiteliams apsukit galvas, 
Kad jie į Lenkus ir negrįžtų! 
SEPINSKAS IR MALDŽYKAS 
Valdove! Ne tiktai gražuolės, 
Mus viskas Lietuvoje žavi. 
JULIJONA 


Į Zbignevą 
O šis visai į mus nežiūri; 
Ne raitelis, greičiau vienuolis susiraukęs. 
SONKĖ 
Greičiau vilkiukas dar neprijaukintas; 
Bet aš jį pasistengsiu prijaukinti. 
ZBIGNEVAS 


O ne! Manęs papirkti niekas nepapirks! 
SONKĖ 


Juokias 
Taip! Pinigais gal nepapirks, bet... 

SEPINSKAS 
Julijonai Alšėnailei 
Kunigaikštyte, tamstos gilios akys. 
Ir jųjų žvilgsnis man kiaurai per širdį sminga. 
Ką nori, įsakyk! Aš paklusnus jos tarnas. 
JULIJONA 
Jei tamstai Lietuva patinka, pasilik tarp mūsų, 
Kaip pataria šviesiausis mūsų kunigaikštis. 
SEPINSKAS 


O taip! Aš pasiliksiu, jei įsako mano karalienė. 
VASILISA 


Maldžykui 


Keista man tamstos, nesuprantama kalba! 


Jūs Lenkuos turite daug gražesnių mergaičių. 
VYTAUTAS 


Sepinskui ir Maldžykui 


Jei jums patinka Lietuvoj, 
Tai pasilikite tarp mūsų! 
SEPINSKAS IR MALDŽYKAS 
Mums būtų didelė, be abejo, garbė, 
Jei tik rimtai šviesiausis kunigaikštis... 


Pasigirdi ragų maršas. Per Nemuną plaukia d Įidysis| ma- 
gistras Konradas Jungingenas su palydovais ir jį sutiku- 
siais lietuviais. Palydovai: Livonijos magistras Varmijos 
vysk [upas] Enrikas, Samlandijos vysk |upas|, komando- 
ras Helfenšteinas, grafas Koburgas, Ragainės komandoras 


Markvardas 
TARNAI 
Irkluodami dainuoja 


Didysis ordino magistras 
Kaip svečias Lietuvą aplanko; 

Lietuvi, džiaukis! Šiandie tikras, 
Kad tau taikos ištiesia ranką 
Užbaigti pražūtingai kovai! 

Ir ordino, ir Lietuvos 

Valio garbingieji vadovai! 
Nebus žudynės kruvinos! 


Vytautas su dlidžiuoju) magistru, kiti su kitais pasisvei- 
king nueina nuo scenos. Artyn avanscenos Goštautas, Ged- 


gaudas 
GOSTAUTAS 
Na, kaip su vokiečiais? ar susitarsme? 
LENGVENIS 


Per daug jiems buvo pastarais laikais 
Raštu ir žodžiais pažadėta. 
GEDGAUDAS 
O rasit būtų ir geriausiai, 
Visai nutraukus tas derybas; 
Ar mums naujiena kautis 
Su tais kraujageriais? 
LENGVENIS 
Bus laikas: stosime be baimės 
Su jais į žūtbūtinę kovą; 
Bet ar dabar jau laikas, nežinau: 
Tesprendžia Vytautas, aukščiausias mūsų vadas! 
Girdėjau: lenkai čia atvykę; 
Jie gali ar padėti mums, ar kenkti. 
Bet štai ir Vytautas patsai. 


Į Vytautą 


Su vokiečiais vargiai pavyks mums susitarti: 
Visų Žemaičių reikalauja. 
VYTAUTAS 
Tzip ir maniau, kad mano sunkia būkle 
Tie kraugeriai nuvoks pasinaudoti! 

GEDGAUDAS 

Nejaugi mes ir nusileisme? 

Su jais geriau kalbėt kardu! 
VYTAUTAS 

Per daug karščiuojies, mano mielas! 

Derybas vedant, reikia šalto kraujo. 

Taika mums su kryžiuočiais šiandie reikalinga: 

Per daugel turime aplinkui priešų; 

Negi kariausi su visais iš karto? 
LENGVENIS 

Žinai geriau už mus, vadove, 

Su kuo mums taikintis ar nesitaikint; 

Bet rasit pirma taikintis su tais, 

Kurie mažiau aukų iš mūsų reikalauja. 
VYTAUTAS 

Ne, mielas broli, taikintis su tais, 

Kurie galingesni, kad, nugalėję silpnesniuosius 

Ir tuo pat sutvirtėję, 

Pajėgtume paskui galiūnus smaugti. 
LENGVENIS 

Bet vieną kartą sutartį padarius, 

Jos reiks paskui šventai laikytis. 
VYTAUTAS 


ironiškai 

Laikysimės tvirtai, iki tikrai reikės. 
GEDGAUDAS 

Tai kaip? Žemaičius atiduoti? 
VYTAUTAS 

Sušauk čia, mielas Goštaute, visus: 

Ir kunigaikščius, ir valstybės patarėjus! 
Goštautas išeina į palapinę; kiti bent kiek į šalį nueina 
VYTAUTAS 


Vienas sau 

Žemaičius paaukot... lig laiko? 

Žemaičius paaukot, kurie mane ir mano tėvą 
Užsiojo visados, nelaimėj neapleido?!. 

Ar Lenkų pamažu vergijai pasiduoti? 
Belieka pasirinkit iš dveja vieną! 

Sunku! Bet be aukų nėra laimėjimo!.. 

O kas tuos lenkus čia 

Kaip tik dabar užsiundyti galėjo? 

Ar tik nebus tai Švitrigailos darbas? 


Įeina Švitrigaila, Kaributas, Gedgaudas, vyskupas Andrius, 
Goštautas 


Išgirsti jūsų, gerbiamieji, nuomonės norėčiau, 
Nes padėtis rimta. 
SVITRIGAILA 
Tu, kunigaikšti, gal per daug mus baugini; 
Mes dar nematome baisaus pavojaus, 
Nors tektų net nutraukt derybas. 
GEDGAUDAS 
Tikrai nutraukt derybas ir ginkluotis, 
Jei vokiečiai taip daugel reikalauja. 
KARIBUTAS 
Jei tik reikės, visi guldysme galvas. 
VYTAUTAS 
Vienos drąsos ne visados užtenka; 
Nutraukt derybas daug lengviau, 
Ne kaip užmegzt iš nauja. 
LENGVENIS 
O ko čia lenkai bus atvykę? 
ŠVITRIGAILA 


Nedrąsiai 
Tikrai, ko bus tie lenkai čia atvykę? 
VYTAUTAS 
Stačiai į Švitrigailą žiūrėdamas 

Atvyko čia į patį syki, 

Lyg būtų juos čia kas pakvietęs! 

Bet apie tai mes pakalbėsime paskui. 
GOŠTAUTAS 

Ar tik ne Lenkų mums ir bus 

Čia kokios naujos pinklės sumanyta? 
VYTAUTAS 

Kas jums mažiau atrodo pragaištinga? 

Ar Vokiečiams užleisti Žemaičius tik lig laiko, 

Ar Lietuvai visai, nors ne iš karto, 

Nustoti nepriklausomybės? 
VISI 


Žvalgosi vienas į kitą 


Kaip? Kur? Ir ką tai reiškia? 
VYTAUTAS 

Taip, taip! Nustoti savarankiškumo! 

Kitos valstybės tapti dalimi, sritim! 
LENGVENIS 

Ne! To ligšiol dar nesulaukėm 

Ir, Dievas duos, kaip gyvi nesulauksme. 
KARIBUTAS IR GEDGAUDAS 

Iš savo bočių laisvą šalį paveldėję, 

Ją laisvą ir ainiams paliksme. 
VISI 

Taip, taip! Tik laisvą ją paliksme 

Ar mirsime už ją kovoj. 
ŠVITRIGAILA 


Lyg kiek nusiminęs 


Čia, rodos, nesusipratimas: 

Kas laisvą Lietuvą kėsinasi pavergti?.. 

Kai dėl Žemaičių, tai tikrai neturime mes teisės 
Dėl jų ar tartis, ar atsižadėti be Jogailos, 

Be mūsų brolio ir karaliaus pritarimo. 


GEDGAUDAS, GOŠTAUTAS, VILNIIAUSIĮ VYSKUPAS 
Neturime mes leisės? 


836 


VYTAUTAS 
Švitrigailai 
Gerai! Tai eik ir pasakyk magistrui 
Jogailos, brolio ir karaliaus, skolintu vardu, 
Kad mes negalime, neturime net teisės 
Atsižadėt Žemaičių 
Be Lenkų ir karaliaus sutikimo! 
SVITRIGAILA 
Kodėl gi turiu eiti aš? 
VYTAUTAS 
Kaip Lenkų teisės įsitikinęs gynėjas. 
SVITRIGAILA 


Ne Lenkų, tik Jogailos, mano brolio, 

O lenkai man tokie pat broliai kaip ir jums. 
VYTAUTAS 

Vis vien mes prašome išeiti. 
VISI 


Taip, taip! Mes prašome visi. 
ŠVITRIGAILA 


Pasvyravęs 
Jūs norite, kad aš išeičiau iš tarybos; 
Gerai. Jei norite, išeisiu. 
Išeina 
VYTAUTAS 
Dabar galiu aš atvirai kalbėti: 


Štai Lenkų karalienė reikalauja 
Per savo įgaliotinius iš mūsų duoklės. 


VISI 
Nuslebę 


Kaip? Duoklės? Ką tai reiškia? 
VYTAUTAS 
Tai reiškia: Lenkai savinasi teisę 

Iš mūsų reikalauti duoklės! 
Tai reiškia: laiko mus jau savo valdiniais. 
To negana: jų nesiklausus, nevalia 
Mums sutarčių daryti! 
KARIBUTAS 
Ar tam mes Lenkams davėme karalių, 
Kad mus jie mindžioti išdrįstų?.. 
Ligšiol mes niekam duoklės nemokėjom 
Ir niekam jos mes nemokėsme! 
VISI 
Taip! Nemokėsme niekam. 
LENGVENIS 
Be to, aš nesuprantu, kokią turi teisę 
Įsakymus mums davinėti 
Jų karalienė, ne karalius. 
GOSTAUTAS IR VYSKIUPAS| ANDRIUS 
Bet jų net ir patsai karalius 
Neturi teisės mūsų duoklės reikalauti: 
Lietuviai savo turime karalių. 
VYTAUTAS 
Tačiau atminkite, kad Lenkų išdidumas 
Dabar mums nusileisti nenorės: 
Teks mums su Lenkais susiremti ne juokais: 
Be jūsų vienas aš ne ką galėsiu, 
Kaip vadas be kariuomenės. Ar jūs paremste? 
VISI 
Mes su tavim, aukščiausis mūsų vade! 
Su kalaviju rankose tavęs n'apleisme! 
VYSK|[UPAS] ANDRIUS, GOŠTAUTAS, GEDGAUDAS 
Tu mūsų vadas ir karalius! 
VYTAUTAS 
Prisiekite, kad neapleisile manęs! 
Kad stosit su manim iš vieno! 
Tada tvirčiau skambės ir mano žodis, 
Atsakant Lenkų karalienei. 


Vysk [upas] Andrius prisiartina prie Vytauto, pakelia deši- 

nės rankos du pirštu; kiti daro tą patį, iš reto atkartodami 
į žodžius 


Aukščiausiojo galybių Viešpaties vardu 

Prisiekiu tau ištikimybę lig mirties, 

Aukščiausis mūsų vadę... ir karaliau! 
VYTAUTAS 


Amen! 
Visi bučiuoja kryžių, kurs vyskupui ant krūtinės kyba 


Dabar belieka susitart kaip norints su kryžiuočiais; 
Juk nekariausime iš karto su visais! 

Čia be aukų apseiti neapseis. 

Lig laiko teks užleist Žemaičius Vokiečiams, 

Tačiau prisiekiu jums šiuo kalaviju: 

Brangiai jie užmokės už tai paskui!.. 


Įeina kryžiuotis 
KRYŽIUOTIS 
Grosmeisteris norėtų dar pasimatyti 
Ar atsisveikinti su Lietuvos valdytoju. 


VYTAUTAS 
Gerai! Palikste mane vieną, 
O gerbiamasis Goštautas, marčelga, 
Parengs tuo tarpu skobnį ir svečiams 
Nurodys priderančias vietas. 


Visi išeina; pasilieka vienas Vytautas 


Taip! Išeities kitos nebėra: 

Kryžiuočiams Lenkai patarnavo! 
Žemaičius teks šį kartą paaukoti! 

Tačiau prisiekiu: neilgam! 

Ir ordinas brangiai už juos man užmokės, 
Kai kerštui laikas bus pribrendęs 

Ir mus į baisią dvikovą pašauks!.. 

O Lenkai? Tie nurims, kai sužinos, 

Kad sutartį su ordinu galingu 

Mes esame padarę viens kitam paduoti ranką!.. 
Man siūloma karaliaus vardas! 

Rods, mano garsūs pranokėjai 

Teisėtai jį nešioja: Mindaugas ir Gediminas. 
Ateis gal laikas!.. Bet šiandieną per anksti! 
Nenoriu su Jogaila stot į aiškią kovą 

Nei pas kryžiuočius bėgti trečią kartą! 

Pačioj dar Lietuvoj štai Švitrigaila neramus! 
Palauksme, įsistiprinsme, kaimynus nugalėsme, o tada— 
Tada karališkoji man karūna 

Savaimę, kaip nunokęs vaisius, atiteks. 

Jogaila neturi sūnaus... ir neturės: jau senas. 
Jam mirus, kas išdrįs varžytis su manim? 
Tada aš — Lietuvos karalius! 

To reikalauja Lietuvos garbė 

Ir josios nepriklausomybė! 


Įėjus didžliajam] magistrui 
Girdžiu, didysis švento ordino magistre, 
Pastumt mane į Lenkų glėbį nori, 


Kurie tik to ir laukia! 
Ar bus tai sveika ordinui pačiam? 


DIDIYSIS] MAGISTRAS 


O ne! Aš to visai nenoriu; 

Aš vien tik gero noriu Lietuvos valdovui. 
O Lenkų nuoširdus glėbys 

Iš meilės gali net nusmaugti! 

Aš siūlau savo dešiniąją ranką 

Ir eit iš vieno... iki Lietuvos karaliaus! 


VYTAUTAS 


Bet per brangia kaina! 


DID[YSIS] MAGISTRAS 


Laikausi dėsnio: do ut des! 
Ne aš jį pirmas sugalvojau. 


VYTAUTAS 


Atmink tačiau, magistre gerbiamasis, 

Turėsi vargo su Žemaičiais. 
DID [YSIS] MAGISTRAS 

O kas be vargo? Net į dangų 

Be jo, kaip sako, nejeisi. 

Juk tam mes riteriai — vienuoliai, 

Kad vargą vargt už Kristų ir Mariją. 
VYTAUTAS 

Gerai, magistre! Dar grąžink 

Man mano brolį Zigmą ir atmink, 

Kad mano priešai — jūsų priešai. 

Didysis magistras paduoda savo ranką 
GOŠTAUTAS 
lėjęs 

Šviesiausis viešpatie, jau didis laikas 

Sodint svečius į stalą! 
VYTAUTAS 

Gerai! Mes einame; bei, Goštaute, žiūrėk 

Už durų pastatyk, paslėpęs 

Sargyboje bent dvylika ginkluotų vyrų! 


Bus reikalas: pašauksime į puotos salę. 
GOŠTAUTAS 


Klausau, šviesiausis kunigaikšti! 


Jiems išėjus, uždanga krinta; po valandėlės, kai vėl pakyla, 
visi sėdi palapinėje už stalo, maždaug toje eilėje en face: 
Kaributas, Lengvenis, Sepinskas, Julijona Alšėnaitė, Vy- 
tautas, dlidysis| magistras, Ona Vytautienė, Spytka, Livo- 
nijos magistras. Tarp Maldžyko ir Goštauto Vasilisa, greta 
Zbignevo Sonkė, naugardiečiai stalo gale. Prie atskiro 


stalelio senas kanklininkas 


ŠVITRIGAILA 
Gerokai įkaušęs, į Vytautą 
Brangusis mūsų šeimininkas 

Nelinksmas užu skobnio sėdi, 
Tarytumei pardavęs žemę; 
Nelinksma ir svečiams viešėti. 
Paskambink, senas kanklininke, 
Ir linksmą dainą padainuok, 
Kad ji nudžiugintų mums širdis, 
Kaip džiugina senasis midus! 
KANKLININKAS 
Kai mano viešpats ir valdovas 
Nelinksmą mezgia dūmą, mintį — 
Rimtam netinka kanklininkui 
Neišmintingus juokus krėsti. 
Kam linksma šios puotos svečių, 
Tekviečia ką iš vokiečių! 
Ėsąs jų tarpe juokdarys. 


Įkaušęs Švitrigaila sviedžia taurę į kanklininką, bet nepa- 
taiko 


HENĖ, VOKIEČIŲ JUOKDARYS 
Į Švitrigailą 


Šiandieną Lietuvos ir ordino vestuvės: 

Kaip kunigaikštis nesidžiaugs, į jas pakliuvęs; 
Išmaukę midaus taurę uolektinę, 

Išeikim, kunigaikšti, trypt suktinę! 


Švitrigaila siekia savo kardo, bei Vytautas sustabdo; Henė 
slepias, po stalu palindes 


VYTAUTAS 
Į Švitrigailą 


Čia šeimininkas aš, ir niekam nevalia 

Ardyt tvarkos, negerbti vaišingumo! 
SVITRIGAILA 

Kodėl tiktai vis aš? Aš — šeimininkas!.. 

O mes, Jogailos tikri broliai, 

Ar čia visai neturim balso? 

Jei Lengvenis ir Kaributas tyli, 

Tai aš tylėti nemanau. 
VYTAUTAS 

Liepk, Goštaute, sargybai 

Nenuoramą surišti ir išvesti! 


Goštautas įveda ginkluotus vyrus 


ŠVITRIGAILA 
Kaip? Rišt mane? O nieku būdu! 
Atminki, prieš Jogailą atsakysi! 


Išeidamas 


Vardu Jogailos protestuoju. 
VYTAUTAS 

Atsiprašau svetelių gerbiamųjų 

Dėl mažo čia šeimynoje nesusipratimo. 


Po trumpos tylėjimo valandėlės į dlidįj) magistrą 


Aukštasis mūsų šiandie drauge ir svety! 

Nelengva man atsisakyti nuo Žemaičių, 

Kurie ir tėvą, ir mane tiek kartų gynė. 

Bet tu, didysis ordino magistre, 

Kurio šventuos įstatymuos kilniai 

Vardai ir Kristaus, ir Marijos įrašyta, 

Būk jiems ir tėvu, ir globėju, 

Kad, garbinti Perkūną atsisakę, 

Greičiausia virstų Romos katalikais. 
DID[YSIS] MAGISTRAS KONRADAS JUNGINGENAS 

Amen. Nuo šios dienos męs esame draugai! 

Kas prieš tave, aukščiausis ir vieninteli 

Lietuvių ir Gudų valdove ir karaliau, 

Ištraukt išdrįstų kalaviją, 

Tasai, žinok, prieš patį ordiną 

Sventvagišką pakeltų ranką 

Ir jo rūstybės keršto susilauktų! 

Dabar tau atviras į rytus kelias 

Lig didžio Naugardo gelžinių vartų, 

Naugardiečių tarpe nerimas; nežino kas daryti 
4 


Iki Smolensko ir lig Ugros upės! 
O jei net prieš netikėlius totorius 
Už tolimo išdrįsi Dono 
Į pavojingą dvikovą išeiti, 
Žinok, ir ten greta tavęs 
Kapos netikėlių skustas galvas 
Baltasis riteris su juodu kryžium!.. 
Valio aukščiausias Lietuvos valdovas 
Ir jos karalius Vytautas! 

VISI 


Be Spytkos, Zbignevo ir naugardiečių 


Valio didysis ordino magistre! 
Valio aukščiausis mūsų vadas ir karalius! 


ZBIGNEVAS, (paskui) SPYTKA 
Ne, niekados! tiktai jau ne karalius! 
Jogaila — bendras mums karalius! 


Kaributas, Gedgaudas, Goštautas griebiasi ginklo ir šaukia 


Kas čia prieš mus pakelti drįsta balsą 
Ir mūsų namuose įžeisti mūsų vadą? 


Lenkai irgi žvangina kardais. D lidysis| magistras šypsos 


HENĖ 
O peškitės, gaidžiai, kad net dulkėtų kuodai! 
Pasinaudos išmintingasis trečias. 
VYTAUTAS 


Pakeliu balsu 


Nusiraminkite! Sakau dar kartą, 
Čia šeimininkas aš, ir niekam nevalia 
Tvarkos ardyt, negerbti vaišingumo! 


Nusiraminus ir nutilus visiems 


Ir Lietuvos, ir Lenkų — 

Jogaila iki šiol karalius, 

Kuriam aš linkiu dar ilgai ilgai 

Gyventi ir valdyti Lenkų žemę. 
LENKŲ PASIUNTINIAI 

Valio Jogaila, mūs karalius! 


VYTAUTAS 
Bet Lietuva man pavesta valdyti 
Laisvai ir nepriklausomai, - 
Ir aš, aukščiausias jos vienintelis valdovas, 
Mokėsiu palaikyt aukštai jos garbę! 
Ir toji Lietuva, iki aš gyvas, 
Kaip nemokėjo niekam duoklės, 
Taip nemokės ir Lenkų karalienei! 
VISI LIETUVIAI 
Kaip nemokėjo, taip ir nemokės! 
VYTAUTAS 


Į naugardiečius 


O kas sudrumsti drįstų 

Ar jos vidaus ramumą, ar jos garbę, 

Tą išmokinsiu aš drausmės ir paklusnumo! 

O šiaurės ežerai ir pelkės 

Nesukliudys man kelio! 
VISI LIETUVIAI 

Valio aukščiausis mūsų ir vienintelis vadove! 
KAI KURIE 

Valio ir būsimas karalius! 


Kurį laiką tyla 
KANKLININKAS 


Leisk ir seneliui giesmininkui, 

Pakėlus ateities slaptingą uždangą, 

Pagerbt ją savo giesme! 
VYTAUTAS 

Dainuok, seneli! Paklausys sveteliai. 

KANKLININKAS 


Kanklėms pritariant, rečitatyvu dainuoja 


Garbingi tavo pranokėjai, 

Kuriuos krūtinėj paveldėjai, 

Karalius Mindaugas ir bočius Gediminas, 
Nuo lopšio, nuo jaunų dienų 

Vaizdais didvyrių-milžinų 

Sapnuos dažnai slaptingai tau vaidinas. 


O kunigaikšti, tavo vardas 

Plačiau už juos skambės, o kardas 

Net Uždonę pasieks ir Juodmario pakrančius; 
Kovoj parblokši net ir tuos, 

Kur sėdi bokštuose tvirtuos 

Ir rengė amžiais mums verguvės pančius. 


Pradeda pamažu temti, galop vos pažinti galima žmones 


Bet tavo, dauggalingas pone, 

Švenčiausioji suduš svajonė! 

Tu nepaliksi nei sūnaus, nei verto pasekėjo; 
O priešai mūsų ateities 

Tau keršys net ir po mirties, 

Šventvagiškai net tavo karstą palytėję. 


Uždanga pamažu leidžias 


Slinks sunkūs amžiai, metų metai! 

Išjudins pamatus verpetai! 

Užgrobs tas priešas mūsų bočių net sostinę! 
Bet dvasios jis neužmigdys; 

Tik kerštas kerštą pagimdys!.. 

Budėkite, ainiai, tėvų skriaudas atminę! 


UI AKTAS 


Tarp pirmojo ir antrojo akto daug laiko prabėgo; veikian- 

tieji asmenys žymiai senesni. Smolensko kunigaikščių rūmų 

salė; jos gilumoje provizorinis sostas. Vytautas ir Goštau- 
tas šnekasi stati 


VYTAUTAS 
Na kaip tau, ponas Goštaute, patinka? 
Štai mes senų Smolensko kunigaikščių rūmuose 
Tikri sau šeimininkai! 
GOŠTAUTAS 
Valdove! ne tiktai Smolenske šeimininkai: 
Visi Gudų kraštai lig Ugros upės 
Ties tavo kojomis! Ir kaip malonės laukia 
Sau palankesnės šypsenos ant tavo veido? 
O vis dėlto, tikrai prisipažinus, 
Mes nepasiekėmeė dar savo tikslo. 
VYTAUTAS 
Žinau, žinau! Užmiršti Lenkų negali, 
Kaip Gedgaudas anuomet dėl Žemaičių 
ligai nusiraminti negalėjo vargšas. 
Tačiau atėjo laikas, ir ties Žalgiriu 
Sutriuškinome ordiną, kursai šiandieną 
Tik tiek kvėpuoja, kiek mums reikalinga. 
Pasiliuosavo ir Žemaičiai iš vergijos. 
Atsipalaiduosme, duos Dievas, ir nuo Lenkų. 
Tvirtai Gudų kraštuos mums atsisėdus, 
Sutriuškinus kryžiuočių ordiną, 
Dabar bus Lenkai mums tikrai nereikalingi. 
GOSTAUTAS 
Bet einame prie to taip pamažu, valdove! 
O juk ne visados rytojus mūsų bus. 

VYTAUTAS 

A, Goštaute, atsimeni anuomet kanklininką? 

Nors prietarams aš nę per daug tikiu, 

Bet vis dėlto ta jojo pranašystė 

Lyg pančioja ne kartą mano valią. 

Todėl aš atsargus; manau, tas kelias 

Tikresnis bus... Galop žiūrėsme... 

O pasakyk, marčeigą mano mielas, 

Ar kas su reikalais manęs nelaukia? 

Pirmiausia pareigas atlikti reikia. 
GOŠSTAUTAS 

Net ir per daugel laukiančių čia susirinko, 

Smolenske mums užbėgę už akių; 

Bet tu, valdove, iš kelionės taip nuvargęs. 
VYTAUTAS 

O kas dabar pirmoj eilėj čia laukia? 
GOŠTAUTAS 

Pirmiausia laukia čia atvykę 

Pasiuntiniai iš Prahos; nori jie prašyti 

Priimt karališką jų šv. Vaclovo karūną. 

Ar būtų jie laimingesni už mus, lietuvius, 

Kurie neturime lig šiol karaliaus savo. 
VYTAUTAS 


Pamąstęs, iš reto 


Atvyko čekai... Ten husitų ginčai... 
Nusikratyti tautininkai nori Vokiečių!.. 
Norėtų ir mane įtraukt į savo kovas!.. 
Teatveda juos kancleris Sepinskas! 

Su jais kartu ir Kaributas Zigmas teateina! 


Goštautas išeina 


Ne šv. Vaclovo, tik Mindaugo karūna 
Man rūpi. Nors ir pamažu, ir atsargiai, 
Aš vis dėlto kaskart artyn prie tikslo. 
Šiandieną Lietuvoj visi to laukia. 

Šypsodamas 


Galop aš būsiu priverstas duot savo sutikimą! 
Jogailai seniui išpiršau jaunutę Sonkę. 
Gražuolė seniui neprailgins amžiaus, 

Vaikų nesusilauks! negali susilaukti! 

Kas mus tada beriš su Lenkais? 


Pasigirdi ateinančių žingsniai; Vytautas sėdas ant provizo- 
rinio sosto; prieš jį Kaributas Zigmas ir Sepinskas; toliau 
pusračiu Čekų pasiuntiniai 


ČEKŲ PASIUNTINIŲ PIRMININKAS 
Didysai Lietuvos ir tolimų kraštų valdove, 
Kurio, kaip antro didžio Aleksandro, vardas 
Piačiausiai šiandien skamba ir skambės, 
Be abejo, istorijoj per ilgus amžius!.. 
Po tavo, dauggalingas viešpatie, sparnu 
Ir mes štai Čekai nuskriaustieji, nelaimingoji tauta, 
Atrasti norime sau globą ir maldaujam: 
Priimk karališkąją šv. Vaclovo karūną. 


VYTAUTAS 
Aš čekų tautai palankus labai; 
Aukštai gerbiu ją; juk su jūsų Žižka 
Mes kovėmės kartu ties Žalgiriu anuomet 
Prieš geležinį vokiečių-kryžiuočių ordiną 
Ir jį galutinai sutriuškinom tadal.. 
Bet jums karalium būti negaliu, 
Valdydamas ir taip nuo Baltijos iki Juodųjų marių 
Plačiausius Lietuvoje žemės piotus. 
Tačiau jums duodu šitą jauną, energingą kunigaikštį, 
Kursai mano vardu ir jūsų kraštą sutvarkys, 
lr jums padės prieš Vokiečius kariauti. 
ČEKŲ PIRMININKAS 
Jei mes negalime didesnės laukt malonės, 
Tai ir už tą labai dėkingi Jūsų Didenybei, 
Nes tikimės turėsią visados 
Galingos jūsų paramos 

Kovoj už mūsų tautos laisvę. 

Valio! nazdar! mums išrinktasis kunigaikšti! 
VYTAUTAS 

Dabar galėsite su mano kunigaikščiu 

Tuojau į Čekų žemę grįžti;, 

Tik valandėlei man palikite jj atsisveikint. 


Čekų pasiuntiniai išeina. Į Zigmą Karibuią 


Nelengvas laukia Čekuose tave uždavinys; 

Trys didžios partijos ten pešas tarp savęs: 

Husitai-tautininkai, Romos katalikai 

Ir Sigizmundo imperatoriaus galingi vokiečiai. 

Nors nepamirši tų, kurie valdžioj tave pastatė, 

Bet nė vienos iš partijų, atmink, nebūki vergas! 

Jei nemokėsi suktis, liksi kaltas pats ir grįžt namo turėsi! 

Man miela, kad galiu aš tavo tėvui, 

Kurs amžinatilsį ties Vorskla žuvo, 

Bent tuo atsimokėt už jo ištikimybę, 
askirdamas jo sūnui aukštą tikslą. 


Zligmas| Kaributas bučiuoja Vytautui ranką ir išeina 


VYTAUTAS 
Į Sepinskį 


Manau, tas Lenkams ne per daug patiks, 

Kad Čekai kreipias į mane. 
SEPINSKAS 

Be abejo, tas Lenkams nepatiks. 
VYTAUTAS 

Bet, aš manau, mes galime šiandieną 

Per daug nesidairyt, kas kam patiks ar nepatiks. 
SEPINSKAS 

Be to, turiu dar nemalonią žinią 

Pranešti Jūsų Didenybei, 

Kad Lenkų kancleriu pakelta Olesnickas. 
VYTAUTAS 

Kaip? Zbignevas iš Olesnicos? 

Didžiausias mano priešas! 
SEPINSKAS 

Taip! Didis Jūsų Didenybės priešas. 
VYTAUTAS 

Bet kaip tat atsitikt galėjo? 

Jogaila, brolis, svarbesniuos dalykuos 

Dažniausiai klausia mano patarimo, 

O čia man net pranešt neteikės. 
SEPINSKAS 

Karštai jį, sako, karalienė rėmus. 
VYTAUTAS 


Atsistodamas 


Bent kiek įaučiuos pavargęs iš kelionės. 

Pertrauksime tuo tarpu priėmimą, 

Jei ko svarbaus nėra ar kas nelaukia! 
SEPINSKAS 

Nuo murzos Edigėjo laukia 

Pasiuntiniai su dovanomis: 

Kupranugariais ir arabų žirgais. 
VYTAUTAS 


Nustebęs 


Ką tu sakai? Nuo murzos Edigėjo? 

To mano didžio ir galingo priešo! 

Sakai, pasiuntiniai su dovanomis? 

Juk tai totorių didis, gal didžiausis karvedys! 
Nedaug betrūko, kad anuomet 

Kovoj ties nelaiminga Vorskla 

Aš būčiau į nelaisvę jam patekęs. 

Vesk, vesk greičiau jo pasiuntinius čia! 

Man įdomu jų pareiškimo paklausyti. 


Sepinskui išėjus, sėdas 


Žiūrėkite, nuo murzos Edigėjo! 
Su dovanomis! Reiškia, susitaikint nori! 

Na, kas kada galėjo betikėtis? 
Įeina totorių pasiuntiniai 


PASIUNTINIŲ VIENAS 
Garbė Alachui, vienam Dievui! 
Ir Mahometui, jojo pranašui didžiausiam! 
O tau, galingas Lietuvos karaliau, 
Pasveikinimą siunčia didis murza Edigėjas. 
VYTAUTAS ; 
Labai man miela tai girdėt šiandieną; 
Juk jis kadaise buvo mano didis, bet garbingas priešas. 
PASIUNTINYS 
Taip! Buvo kitą kartą, bet dabar 
Jis siunčia Jūsų Didenybei dovanų 
Ir nori susitaikint. 
Pasenome abudu, liepė jis pareikšti: 
„Pražilome, kovodami garbingai, 
Ir mūsų neišbrauks istorija vardų! 
Jau laikas mums į amžiaus galą 
Pratiesti ranką viens kitam!“ 
Ir jis tai daro pirmutinis. 
VYTAUTAS 
Aš priimu ištiestą man garbingą ranką; 
Pasveikinimą irgi nuo manęs 
Nuvežkit savo didžiam vadui! 
Jam dovanų parengsiu aš ryto. 
Praneškit irgi nuo manęs tautiečiams savo: 
Jei kas norėtų Lietuvoj apsigyventi, 
Tam duosiu aš apie Trakus sodybų. 
Alachas jums telaimina kelionę! Amen. 


Totoriams išėjus 
Visi mane vadina Lietuvos karalium; 


Tiktai karališkos karūnos trūksta. 
SEPINSKAS 


Tr tos, manau, neteks ilgai belaukti; 

Tiktai reikėtų kokiu iškilmingų aktu, 

Sakysime, legalizuoti ir Jogailos gauti sutikimą. 
VYTAUTAS 

Tu taip manai? 
SEPINSKAS 

Daugiau tuo tarpu nieko neturiu svarbaus 

Pranešti Jūsų Didenybei; 

Tik Maldžykas norėtų grįžt į Lenkus. 
VYTAUTAS 

O ko jam čia betrūksta? 

Matau, vis susimąstęs vargšas. 

Ar tik nebus Belucha Alšėnaitė čia kalta? 
SEPINSKAS 

Taip, Jūsų Didenybe! Meilė — 

Tai amžina mūsų visų kankintoja. 
VYTAUTAS 

Tik nelaiminga meilė!.. 

Bet kam į ją dėt visą širdį? 
SEPINSKAS 

Kam dėt?! Kad tai galėtumei žmogus nedėti! 
VYTAUTAS 


Nors vargšo gaila, bet piršliu 

Aš Maldžykui nebūsiu! 

Gana su Sonke nusivyliau, 

Įpiršęs Lenkų karaliene: 

Galva jai apsisuko iš puikybės ir dabar 
Didžiausias mano priešas!.. 

Ne tiek gal mano, kiek manosios Julijonos. 


Pamąstęs 


Pašauk man jj, paskui marčelgą Goštautą! 
SEPINSKAS 
Klausau, šviesiausias mano viešpatie! 


Išeina 

VYTAUTAS 

Matyt, kiekvienas turi savo kirminą, 

Kurs jijį graužia. Man toks kirminas 

Dabar bus Olesnickas, mano aklas priešas. 

Bet ne tokių turėjau priešų! 
JULIJONA 

Įėjus 

Gai aš kliudau? Nuvargęs iš kelionės? 
VYTAUTAS 

Rods, triukšmo buvo net per daug; 

Tikėti noriu: buvo daug ir nuoširdumo. 

Man to asmeniškai nereiktų, 

Tik kad žinotų Lenkai ir Jogaila, 

Ką reiškia Vytautas net tolimuos Gudų kraštuos. 
JULIJONA 

Tikrai, visur sutiko kaip karalių! 
VYTAUTAS 

Bet kas iš to? Kam visą tą valstybę 

Paliksiu mirdamas, brangioji? 

Man įpėdinio nedavei, sūnaus! 
JULIJONA 

Aš — nelaiminga! Praverkiau naktis! 

Aukų bažnyčioms nešykštėjau! 

Bet kuo aš čia kalta, 

Brangiausis mano viešpatie karaliau? 


MALDŽYKAS 
lejes 
Valdove, įsakei: šitai esmi. 
VYTAUTAS 


Ar nenorėtum, mielas, aplankyti savo Lenkų žemės? 
MALDŽYKAS 


Šviesiausias, mano paslaptis skaitai: 

Norėčiau grįžti į tėvynę. 
VYTAUTAS 

Važiuok, važiuok! Bet vėl čia grįši. 

MALDŽYKAS 
Nors man labai norėtųs visados 
Tarnaut tokiam šviesiam valdovui, 
Bet aš čia negaliu ilgiau... sunku! 
Vargiai begrįšiu. 
VYTAUTAS 
O aš žinau, kad vis dėlto sugrįši! 
Praneši man, kaip mano brolio ir karaliaus sveikata; 
Girdėjau, kokia ten nelaimė atsitikus; 
Ten sužinosi, kas bekalbama prie dvaro neviešai. 
Papasakosi įiems, ką savo akimis matei, 
Kaip čia mane sutinka; net ir to neslėpsi, 
Kad čia mane visi karaliumi vadina. 
Karaliaus patarėjams nuo manęs nuveši dovanų, 
Kad būtų mums palankesni. 
Nes svarbūs įvykiai gal neužilgo išsivystyti 
Dabar laimingos tolimos kelionės! 
MALDŽYKAS 
Klausau, šviesiausias mano viešpatie! 
Tik nežinau, ar grįšiu. 
VYTAUTAS 
O aš žinau, greičiau sugrįši, neg manai, 
Ir man gerų žinių parveši; 
Užtai gi ponui Goštautui iš mano iždo 
Iš anksto liepsiu šimtą kapų grašių išmokėti. 
MALDŽYKAS 
Už tokią gausią dovaną kaip begalėsiu atsilygint? 


Pabučiavęs ranką, išeina 


JULIJONA 
Kam, mano viešpatie, taip beaikvoti iždą? 
Juk ir karališkai per didi dovana: 
Net šimtas kapų grašių! 

VYTAUTAS 
Sakai, karališkai, tebūnie gi karališkai! 
Du šimtu liepsiu išmokėti. 


12* 865 


JULIJONA 
Juokauji! Kas taip pinigus bemėto? 
VYTAUTAS 
Vis mano karalienei negana, matau: 
Tai liepsiu išmokėti tris šimtus. 
JULIJONA - 
Kodėl ne keturis, brangusis! 
VYTAUTAS 
Gerai! Tebūnie keturi nuo mano karalienės, 
Penktasis šimtas nuo manęs! 


Įeina Goštautas 


Šiandieną, ponas Goštaute, iš mano iždo 

Tam Maldžykui, kurs išvažiuoja, išmokėsi 

Sidabro penkius šimtus kapų grašių. 

Julijona pečiais patrauko, bet tyli 

GOSTAUTAS 

Klausau, šviesiausis viešpatie! 

Išeina 

VYTAUTAS 

Atleisk man, Julijona! Juk kitaip aš negaliu; 

Gimiau aš užsispyrėliu, tokiu ir mirsiu. 

Geriau sau eikim iš kelionės atiisėti! 

Abudu išeina 
SEPINSKAS 
Įėjes vienas pro antras duris 

Dievuliau! Tiek prabėgo metų, 

Kaip aš su Spytka iš Melštino, 

Su Maldžyku ir Olesnicku 

Atvykome į Lietuvą, tada man svetimą 

Ir čia, kaip prirakintas vergas, palikau lig šiolei! 

Kiek įvykių didžių, kiek permainų įvyko per tą laiką! 

Tik aš, tarsi įsimylėjęs jaunas pažas 

Ir paslaptį giliai širdyje užrakinęs, 
Lig šiolei nedrįstu net akių pakelti 
Į tą, kuri šiandieną 

Didžiausiojo Europoj vyro žmona. 


Goštautas ir Gedgaudas įeina 


GOŠTAUTAS 
Štai mes Smolensko kunigaikščių rūmuos 
Kaip šeimininkai savo namuose! 
Na kaipgi; kancleri, pasisekė kelionė? 
SEPINSKAS 
Stačiai karališkas visur pasitikimas! 
Žmonių aplinkui minių minios 
Iš džiaugsmo krykštauja, išvydę savo akimis 
Aukščiausią Lietuvos ir tolimų Gudų kraštų 
Valdovą, kaip kokį karalių! 
GOŠTAUTAS 
O kuo jis ne karalius? 


SEPINSKAS 


Na taip! Karalius tai karalius, 

Tik vis dėlto ligšiol nevainikuotas. 
GOŠTAUTAS 

Manau, karūna nepabėgs nuo jo 

Ir laukti jos neteks ilgai. 
GEDGAUDAS 

Tačiau Valdovas pats to klausimo lyg vengia, 

Nors jis savaime kartkartėmis kyla. 

O Lietuvoj visi to nori, to ir laukia, 

Kada galop karališkoji Mindaugo karūna, 

Kurią paskui ir Gediminas, ir pats Algirdas nešiojo, 

Vėl mūsų Lietuvos valdovų galvas puoš! 

Juk reikalauja to ir Lietuvos garbė. 
SEPINSKAS 

Bet pats jisai tą klausimą norėtų 

Tarytum. vis tolyn nustumti, vilkint. 

GEDGAUDAS 
Stačiai aš negaliu suprasti. 
GOŠTAUTAS 
Senatvėje mat žmonės daug atsargesni 
Ir ranką tiesia tik tada, 
Kai vaisius jau nunokęs ir kada 
Tikri, kad jj pasieksią. 
Išeina 
GEDGAUDAS 
Bet ar dar gali kilti kokia abejonė, 
Kad Iį pasieks? 
HENĖ 


Įbėgęs 
Šitai ir aš Smolenske! 
Ištikimiausis viešpaties karaliaus palydovas! 
Apsižvalgęs 


Jei aš senatui čia nereikalingas... 
GEDGAUDAS 

Taip, taip! Nereikalingas. 
HENĖ 

Tai ten karalius be manęs, 

Be abejo, tikrai jau nuobodžiauja. 


Išeina pro kitas duris 


SEPINSKAS 
Tai tikras šnipas ir kaip yla, 
Žiūrėk, visur įlįs. 


Įeina Goštautas su tarnais, kurie neša brangenybes 


GOŠTAUTAS 
Suneškite tuo tarpu tąsias brangenybes, 
Į galinius ten kambariųs sukrovę! 


Paskui pasiųsme jas į Vilnių ir Trakus. 

Tik čia palikite atsiųstą aukso šalmą! 
Tarnai neša brangenybes į tolimėsnius kambarius 


Važiuojant per Gudų šalis, mums kalnų kalnai 
Brangiausių sunešta ir įvairiausių dovanų: 
Sidabro, šilko, perlų, persiškų kilimų, 

Damaske kaltų kalavijų, 

Puikiausių sabalų ir gelumbės. 

Atsigėrėti jais negali mūsų 

Šviesiausioji valdovė Julijona. 

Jei norite, pasigėrėkit patys! 


Goštautas, Gedgaudas išeina į kitas sales 


SEPINSKAS 
Vienas pasigėrėdamas šalmu 


Didysis ordino magistras Rusdorias 

Dabar švelnus kaip tikras šilkas, 

Nors dėk jį prie žaizdos! 

Saldžiais žodeliais, dovanomis 

Kaip įmanydamas norėtų 

Valdovui mūsų prisigerint, įsipirkti į malonę! 
O nebe tie dabar vienuoliai-riteriai, 

Kas buvo jie prieš Žalgirio kautynes, 
Puikybės, išdidumo kupini!.. 

Dabar jiems Vytautas — didžiausias geradėjas, 
Kurį tačiau, jei tik galėtų, 

Sukiršint pasistengtų su Jogaila ir su Lenkais... 
Bet to mes pasirūpinsme išvengti!.. 


Paėmęs šalmą į rankas 


Tikrai gražus ir šaunas šalmas, 
Iš gryno, kalto aukso 

Ir su karališka karūna viršuje! 
Nešiojęs jį prieš amžius Odoakras, 
Herulių vadas ir karalius! 

Sepinskui netėmijant, įeina Julijona Vytautienė ir Vasilisa 
Belucha Alšėnaitė šnekėdamos 


JULIJONA VYTAUTIENĖE 
O tu, meilute, taip ir nežinai lig šiolei 
Katrą sau pasirinkt; greičiausiai teksi 
Kuriam trečiam, gal Belskiui netikėtai. 
VASILISA BELUCHA 
Tetute, Goštautas daugiau man tiktų, 
Tik į mane mažai jis žiūri; 
Toks šaltas, rimtas! 
O Maldžykas, ar aš žinau, 
Per daug gal meilinas ir nusibodo. 
JULIJONA VYTAUTIENĖ 
Jau moterų toks būdas: tą jų širdys vejas, 
Kas bėga. 
VASILISA BELUCHA 
O gal tikrai, tetute, pasirinkt sau Belskį? 
Galop kaip įsakys didysis kunigaikštis ar karalius. 
SEPINSKAS 


Atsigrežęs ir netikėlai jas išuydgs 


A, tai šviesiausioji! Koks aš laimingas, 
Pasveikinti galėdamas valdovę! 


Priklaupdamas bučiuoja ranką Julijonai 


JULIJONA VYTAUTIENĖ 

Gėriesi aukso šalmu: tiesa, kad puikus? 
SEPINSKAS 

O taip! Tikrai karališka magistro dovana! 

Ir mūsų viešpačiui kaip tik pritinka. 
JULIJONA VYTAUTIENĖ 

Bet šalmas su karališka karūna, 

O Vytautas karalium dar nevainikuotas. 
SEPINSKAS 

Šviesiausioji valdove-karalienę! 

Juk čia tik laiko klausimas: 

Be abejo, jis neužilgo bus apvainikuotas, 

Seniai užsitarnavęs tos garbės 

Nepaprastais darbais, kaip antras didis Aleksandras! 
JULIJONA VYTAUTIENĖ 

Bet man jau nusibodo, įkyrėjo 

Tie jūsų „neužilgo, neužilgo“! 

Štai jos sesuo, o mano seserietė Sonkė — vaikas. 

Šiandieną pučias „Lenkų karalienė Sofija“! 

O aš, josios tetula, vis kunigaikštienė. 

Neabejoju: man iš keršto ir pavydo 

Ji, kiek galėdama, kliudyti stengsis. 

Bet jūs, gabieji mūsų diplomatai, 

Nejaugi čia bejėgiai ir nuleisite rankas? 
SEPINSKAS 

Tikėk manim, šviesiausioji valdove! 

Kad tamstos noras man daugiau negu įsakymas, 

Bet ką gi aš galiu be mano viešpačio daryti? 

Juk aš — tiktai bevalis, aklas tarnas, 

Kursai tik jojo valią vykdyt privalau. 

O mūsų maloningas viešpats, 

Taip visados skubus ir griežtas savo veiksmuose, 

Čia atsargus ir to griežtumo aiškiai vengia. 
JULIJONA VYTAUTIENĖ 

O gal kaip tik iš jūsų pusės laukia 

Didesnio čia uolumo ir spaudimo. 
SEPINSKAS 

Vis vien, šviesiausioji valdovę, 

Šį kartą nepriseis ilgai belaukti: 

Nors maloningam Krokuvos karaliui 

Mes linkim nuo širdies daug metų, 

Bet vis dėlto Jogaila jau senelis, 

O dar, be to, medžiodamas sau koją nusilaužė. 

Kad sosto įpėdinį sūnų sau paliktų, 

Jokios vilties negali būti! 

Tada ne tik Lietuvių, bet ir Lenkų 

Ne kitas kas, tik mūsų viešpats taps karalium. 

JULIJONA VYTAUTIENĖ 


Na, kad karaliumi ir Lenkų taptų, 

Čia niekas to nenori ir nemato: 

Geriau su jūsų Lenkais nieko bendro neturėti. 
Bet Lietuvos karaliaus laukti vis ryto, ryto!.. 
Kada gi bus galop šiandieną? 


Julijona Vytautienė ir Vasilisa išeina 
VASILISA BELUCHA 
Atsigrežus 


O ponas Maldžykas ar greit pagrįš iš Lenkų? 
SEPINSKAS 
Gal grįš, o gal visai negrįš. 
Abiemdviem išėjus 
Geriau gal padarytų, įei negrįžtų!.. 
Nelengva mums čia Lietuvoj! 
Valdovė irgi mano Lenkų neapkenčia; 
Dėl to ir su manim tokia šalta! 
Nejau mane įtartų? 
O gal bent kiek ir aš čia kaltas, 
Kad rūpinaus per daug ir lenkų, ir lietuvių 
Sutaikinti tautas kaip seseris ir brolius 
Vienoj didžioj galingoj viešpatijoj. 
Per daugel lenko akimis žiūrėjęs, 
Sau pakenkiau, o tikslo nepasiekiau! 
Nuo šios dienos sau aiškiai pasakyk, Sepinski: 
Kad teisę irgi tu turi ieškoti savo laimės. 


Grįžia Goštautas, Gedgaudas ir kiti dvariškiai besikalbė- 
dami 


GOšTAUTAS 

O, turtais jam ir Lenkų neprilygs karalius. 
GEDGAUDAS 

Turėsi, Goštaute, nemaža vargo, 

Iki tą visą sutvarkysi. 
GOSTAUTAS 

Dar turtingesnis būtų, kad ne tas dosnumas, 

O ypač svetimtaučiams ir svečiams, 

Kaip štai su dovanomis Maldžykui šiandieną. 
SEPINSKAS 

Na, Maldžykas toks svetimtautis kaip ir aš! 

Nors lenkai, ne mažiau mes atsidavę 

Šviesiausiam kunigaikščiui už pačius lietuvius. 
GOSTAUTAS 

Dėl pono kanclerio visai neabejoju; 

Bet visgi, salva vestra reverentia, manau: 

Saviškis visados saviškiui 

Kaip buvo artimesnis, taip ir bus! 
SEPINSKAS 

O lenkas jums — tai ne saviškis? Jums — ne brolis? 
GOSTAUTAS 

Ar brolis, ar ne brolis, vis dėlto manau, 

Kad dėl karališkos lietuvių viešpačių karūnos 

Su broliais lenkais teks mums susipešti, 

O ypač, kai tas Zbignevas iš Olesnicos 

Pakeltas kancleriu ir Krokuvos karalių 

Jis paėmė į savo geležinę globą! 
SEPINSKAS 

Nejau ir čia ar aš, ar Maldžykas kalti? 

Bet įsitikinsi gal neužilgo ir patsai, 

Kad lenkas patarnaus geriau jums už lietuvį! 
HENĖ 


Juokdarys įpuolęs 


Carienė Sofija atvyko iš Maskvos 

Ir pasigirt atsivežė caruką — sūnų! 

Cha cha! Turėsime vėl puotų —- pramogėlių! 
GOŠTAUTAS 


Pažvelgęs pro langą 

O nieko panašu! Tai ne Maskvos bojarai! 

Čia kažkokie vežimai, 

Prikrauti įvairių gėrybių. 

Ir kokia jų daugybė! 

Visi žiūri pro langą 

GEDGAUDAS 

Čia bus greičiausiai Naugardo pirkliai. 
HENĖ 

Iš Naugardo pirkliai ir Sofija carienė! 
GOŠTAUTAS 

Tas turi viską pirmas sužinoti. 
HENĖ 

Bet sužinojęs neslepia Žinoti ir kitiems. 
GOŠTAUTAS 

Net ordino didžiam magistrui. 
HENĖ 

Tik gos“ tautos arba tik jautis 

Maurodamas šitaip badytis gali, 

Išvydęs mano skarmalus raudonus. 


Parodęs liežuvį, išbėga 


GEDGAUDAS 
Tas savo kartuvių tik susilauks kada. 
SEPINSKAS 
Nors juokdario Jo Didenybė ir nemėgsta, 
Bet vis dėlto tas moka įsipiršti 
Ne tik juokais; kaip sako, kai kada 
Per jį sužino nę tiktai, kas Krokuvoj, 
Bet irgi kas Marienburge atsitinka. 


Triukšmingai įeina naugardiečiai 


NAUGARDIEČIŲ VIENAS 
Mes atvežėm didžiajam hospodarui 
Brangiausių dovanų. 


* Gos — senas lietuviškas žodis, reiškia jautį. 

HEROLDAS 
Įėjęs 
Jo Didenybė eina, mūsų viešpats. 


Įeina Vytautas, lydimas Lengvenio, Kaributo, Julijonos, 
Vasilisos, Henės, vysk [upo] Motiejaus 


VYTAUTAS 
Atsisėdęs 


Nors iškilmės ir ta kelionė 
Nuvargino, manau, visus, 
Bet savo įpročiu prieš pietus kas svarbesnio baigsme!l 
Ką nauja, kancleri, pranešt turi? 
SEPINSKAS 
Iš Naugardo pirklių pasiuntiniai 
Su dovanomis čia atvykę laukia. 
VYTAUTAS 


Net nepažvelgęs į juos 


Palauks! O kas daugiau? 

SEPINSKAS 
Didysis ordino magistras Rusdorias 
Aukščiausiam Lietuvos valdovui, savo geradariui, 
Štai atsiuntė iš aukso kaltą šalmą; 
Nešiojęs jį karalius Odoakras. 

GOŠTAUTAS 


Jį rodydamas 


Gal mūsų pra-prabočius!.. 

Štai su karališka karūna viršuje. 
VYTAUTAS 

Magistras nori man greičiau 

Įpiršt karaliaus vardą! 

GEDGAUDAS 

Ne vienas jis to nori: Lietuvos garbė, 

Jos nepriklausomybė reikalauja to. 
VYTAUTAS 

Kantrybės, mielas Gedgaude, kantrybės! 

Jei dievo tokia bus valia ir jūsų, 

Tai ką gi? Gal ir reiks jai neužilgo pasiduoti... 

O Maldžykas į Lenkus jau išvyko? 

Ga! kas iš Krokuvos girdėtis? 

Kaip ten karaliaus brolio sveikata? 
SEPINSKAS 

Tikrų iš Krokuvos neturime žinių, 

Kaip maloningojo karaliaus sveikata. 

Negaluojanti pati Jos Didenybė karalienė. 
VYTAUTAS 

Jauna, pasveiks! 


Trumpa tyla 


GEDGAUDAS 
Tikrų žinių nėra, tačiau gandų netrūksta. 
VYTAUTAS 
Kokių gandų? 
GEDGAUDAS 
Prie dvaro žmonės kalba, kad karalius 
Sūnaus ir įpėdinio Krokuvoje laukiąs. 
VYTAUTAS 


Rūsčiai 
Kaip, kaip? Tokių kalbų kad aš nebeišgirsčiau! 
Juk tai nesąmonė ir piktas šmeižtas: 
Karalių-brolį jau beveik aštuntas kryžius slegia, 
O karalienė Sonkė dar tik vaikas!.. 
Dar ims įtarinėti mūsų dvarą, 
Kad pasityčiodami leidžiame gandus. 
HENĖ 
Tokių stebuklų kartais pasitaiko, 

O ypač kad tas įungtuves 
Pats vyskupas, garsusis Zbignevas, 
Palaimint teikės. 
VYTAUTAS 
Tu, nepraustburni, kada nors įduosi kailį. 
HENĖ 


Paduodamas vytelę 


Mušk, mušk, karaliau, jei negaila, 
Ištikimiausį vergą, imdamas šią vytį! 
Juk tam ir vadinies „vytis tautos“. 
GEDGAUDAS 
Tas vokietis stačiai ribų nežino, 
Nesuvaldydamas kvailaus liežuvio: 
Štai neseniai čia mūsų gerbiamą marčelgą 
Net jaučiu išvadino. 
HENĖ 
Ne jaučiu: tautos jaučiu! 
Ar kaltas aš, karaliau, 
Kad nomen — omen; 
Juk gos ir jautis — vis tai ja! 
VYTAUTAS 


Duodamas jam per žandą 


Nors kartą, kvaily, suvaldyk nasrus! 
HENĖ 


Priklaupdamas 


Koks aš laimingas! Jau daugiau ne juokdarys 
Žmonėms, tik apjuoka, paniekos žaislas! 

Per žandą gavęs nuo karaliaus, 

Aš tuo pačiu į riterius pakeltas. 

Sakyk, aukščiausis mano viešpatie, 

Ar tai tikrai ne sapnas? 

VYTAUTAS 
Nusišypsojes 
Gali prieš pietus vaikščiot, prisijuosęs kardą, 


Tačiau po pietų liksi kvailas vokietis per visą pilvą, 
Kaip buvęs juokdarys sau asilo ausis prisegęs. 


Henė neva verkia: hu hu; paskui: cha cha kvatoja 
HEROLDAS 
Įėjęs 
Jos Didenybė, iš Maskvos carienė. 


VYTAUTAS 
Gerai, gerai! Prašyk tuojau! 


Įeina Sofija su sūnumi, bojarų lydima; visi žemai nusilenkia 


Na sveika, sveika, mylimoji man dukrele! 
Čia sėskis, mano dešinėje! 
SOFIJA 
Štai mano pirmgimis sūnus Vosylius, 
Kurį tėveliui atvežiau parodyt 
Ir pasiguost jo tėviškoj globoj; 
Juk štai devynerių tik metų, 
O jau našlaitis, tėvui, mano vyrui, anksti mirus. 


Pradeda verkšlenti 


VYTAUTAS 
Nusiramink, neverk, dukrele! 
Užaugs bežiūrint tau sūnus, o Maskvai caras. 
Tuo tarpu pasirink gerus globėjus-patarėjus! 
SOFIJA 
Tėveli! Mirdamas tave paskyrė vyras 
Sūnaus, manęs, visos Maskvos šalies 
Vyriausiuoju globėju-patarėju, 
Kad niekas neišdrįstų skriaust našlaičių. 
BOJARAI 
Būk mums globėju, patarėju, hospodaru! 

VYTAUTAS 
Pamąslęs 


Gerai! Aš būsiu jums globėju 
Su sąlyga, kad būste priešai mano priešams, 
Draugams draugai. 

BOJARAI 


Sutinkame, aukščiausis mūsų hospodare, 

Kiek leis Maskvos garbė 

Ir mūsų, pravoslavų, viera. 
VOSYLIUS 


Mažas 


lr aš su prašymu, seneli! 
Pasigailėki Pskovo! 
VYTAUTAS 
Susiraukęs 


O kas tave už juos užtarti pamokino? 
VOSYLIUS 


Pasvyravęs 


Bojarai. 
VYTAUTAS 
Pskoviečius nubaudžiau skaudžiai už atkaklumą; 
Dabar mokės man duoklę; tuo dalykas baigta; 
O jūs į mano reikalus nekiškit nosies!.. 
Turiu gerokai dar už tai pabarti, 
Kad mano maištininką ir pabėgėlį, 
Neramų Švitrigailą, 
Paėmę buvote į savo globą, 
Jam Perejaslavlį valdyt pavedę! 
Daugiau kad nieko panašu nesikartotų! 
SOFIJA 


Nekantraudama 
Tėveli, teikis per mane 

Ir sūnui, ir bojarams perspėjimus teikti! 
Juk aš — Maskvos carienė! 
VYTAUTAS 
Žiūrėkit, kokia išdidi! 
Tikra mano duktė! 
BOJARAI 
Mes įsitikinome patys, 
Kad reikalo su juo geriausia neturėti: 
Nesugyvenamas žmogus tas Švitrigaila. 
VYTAUTAS 
Globotas jūsų Švitrigaila 
Vis vien iš mano rankų nepaspruks; 
Dabar Kamienčiuje, manau, ilgam nusiramins 
Kalėjime; patsai Jogaila, mano brolis ir karalius, 
Turėjo jį pasmerkti ir pritart jo bausmei. 
Draugams aš draugas, priešams — nepermaldomasis 
priešas. 


Įeina Maldžykas 


Kaip? Maldžykas? Taip greit! Kas atsitiko? 
MALDŽYKAS 

Kely susitikau su Krokuvos pasiuntiniais 

Ir, sužinojęs šį bei tą nuo jų, 

Pirmasis pasiskubinau pranešti tau, valdove! 
VYTAUTAS 

Na ką gi gera iš Krokuvos praneši? 

Kaip brolio ir karaliaus sveikata? 
MALDŽYKAS 

Jo Didenybės, brolio ir karaliaus, 

Šviesiausiojo Jogailos sveikata 

Visai jau pagerėjo. 
VYTAUTAS 

A! Taip!.. O kas daugiau? 
MALDŽYKAS 

Kai dėl žinių... jų įvairių pasauly pasitaiko. 
VYTAUTAS 

Bent nieko pikto, aš manau, neatsitiko. 

MALDŽYKAS 
Į kai kuriuos dalykus mes čia žiūrime kitaip, 
Negu kad Krokuvoje lenkai žiūri; 
Mat kas vieniems negera, kai kada kitiems 
Išrodo gera ir naudinga. 
Ne taip suprantu aš tautų brolybę. 
GOŠTAUTAS IR MOTIEJUS, VYSK[UPAS] 
Mums lenkai — vien tik žodžiais broliai. 
VYTAUTAS 
Tu, mielas, visados mums nemalonią žinią 
Stengies ilgais, nereikalingais vingiais 
Prirengt; Žinai, aš to nemėgstu. 
Sakyk trumpai, kas pikta atsitiko. 
MALDŽYKAS 
Karaliaus brolis kunigaikštis Švitrigaila... 
VYTAUTAS 
Ar tik nebus sau galą gavęs 
Begirtuokliaudamas kaip ir Skirgaila? 
MALDŽYKAS 
Ne! iš kalėjimo pabėgo. 
VYTAUTAS 
Kaip? Švitrigaila iš kalėjimo pabėgo? 
Pakart tuojau kalėjimo nedorą užvaizdą, 
Kursai paleido! Taip, pakart! 
MALDŽYKAS 
Kalėjimą užpuolė ir paleido Švitrigailą 
Su Lenkais sąmokslą padaręs Daška Ostrogiškis; 
Kalėjimo ištikimasis užvaizda pats žuvo. 
VYTAUTAS 
A, Daška Ostrogiškis... sąmoksle su lenkais... 
Žinau, jiems Švitrigaila reikalingas prieš mane. 
Turiu aš vieną kartą padaryti galą 
Visoms toms jų intrigoms! 
GOSTAUTAS 
Iš Krokuvos pasiuntiniai už durų laukia; 
Gal mes visi čia būsime dabar nereikalingi? 

VYTAUTAS 
Į tai nekreipdamas dėmesio, Maldžykui 


O kur dabar, ar nežinai, tas Švitrigaila? 
MALDŽYKAS 

Iš Krokuvos nuvyko pas kryžiuočius 

Į Marienburgą. 
VYTAUTAS 

O ką daugiau: ar gera, ar negera man praneši? 
MALDŽYKAS 

Iš Krokuvos karaliaus delegatai 

Asmeniškai tau, viešpatie, praneš 

Labai svarbių dalykų. 
VYTAUTAS 

Kviesk juos, Goštaute, tuojau! 

Svarbių dalykų? 

Čia kaip tiktai turės progos jie pamatyti 

Visus dabar mano draugus... 

O kas tų delegatų priešaky? 
MALDŽYKAS 


Vytautui besiraukant 


Pasiuntinybės priešaky pats Zbignevas, 

Karaliaus dešinė ranka ir patarėjas. 
VYTAUTAS 

A!l. Prašyk! 
HENĖ 

Ar tik nebūsiu, gudragalvis, aš atspėjęs 

Kokių krikštynų stebuklingų? 

Įeina Lenkų pasiuntiniai 

VYSK [UPAS] ZBIGNEVAS 

Garbė tau, Lietuvos didysai kunigaikšti 

Ir Lenkų karalystės patarėjau! 

Kurio nepaprastų darbų garsai, 

Aplėkę platųjį pasaulį, 

Ir mus, ir mūsų džiugina karalių. 

VYTAUTAS 
Jei mūsų brolis, Lenkuose karalius, 
Tam pritaria, ką Lietuvos valstybei 
Mes esame nuveikę, 
Tai mums tatai girdėti miela. 
Bet ką gi gera turite pranešti? 
VYSKUPAS ZBIGNEVAS 
Šviesiausis Lenkų irgi Lietuvos karalius 
Mums liepė sveikint Jūsų Didenybę, kunigaikštį, 
Ir įvykį nepaprastai pranešti linksmą: 
Ir jam karaliui linksmą, ir abiedviem broliškom tautom, 
Mes manome, ir Jūsų Didenybei, kunigaikšti: 
Šviesiausis mūsų viešpats ir karalius 
Sūnaus ir įpėdinio susilaukė. 
VYTAUTAS 


Nustebes; nuostaba ir visų tarpe 


Kaip tai? Sūnaus? Karalius susilaukė? 
Argi tai galima tokiame amžiuje? 
ZBIGNEVAS 
Taip! Nuostabu, valdove! Bet Apveizda Dievo 
Mus stebuklingai, matomai, globoja. 
HENĖ 


Nuošaliai šypsodamasis 


Apveizda Dievo stebuklinga! 


ZBIGNEVAS 
Duok, Viešpatie, daugiausia metų 
Ir mūsų mylimam karaliui, 
Ir tau, didysai kunigaikšti! 
Bet vis dėlto žmogus su saule negyvensi! 
O kas tada bebūtų rišęs 
Tas broliškas tautas, 
Jei įpėdinio Dievas mums nebūtų davęs? 

LIETUVIŲ TARPE 


Labai tai mums su Lenkais reikalingas 
Tas primestas ryšys! 

VYTAUTAS 
O, čia didžiausias nuopelnas, matau, 
Bus tavo, vyškupe, kad Dievas 
Stebuklus teikėsi parodyt. 

HENĖ 


Apsimesdamas rimtu 
Labai, labai reikšmingi žodžiai! 
Didžiausias nuopelnas tikrai. 


Kai kas juokias 


ZBIGNEVAS 
O taip! Aukščiausiojo meldžiau karštai, 
Kad teiktųsi palaimint jungtuves, 
Ir Jis maldų išklausė mūsų. 
KARIBUTAS 
Tik, meldžiamasis, jau per daugel nesigirk 
Čia savo nuopelnais! Karaliui būtų 
Gal ne per daug malonu tokios 
Dviprasmės kalbos. 
HENĖ 
Cha cha cha! 


Lietuvių tarpe šaipymasis, Zbignevo palydovuose nera- 
mumas 


ZBIGNEVAS 


Lyg įžeistas 


Bet aš matau, kad Lietuvoj nepalankus mums ūpas 
Ir mūsų atnešta žinia, didysis kunigaikšti, 

Neranda rimto pritarimo čia. 

Tai rasit mūsų maloningajam karaliui 

Iš Lietuvos mes tiek tik ir pranešme. 

VYTAUTAS 

Jei tam tik, kancieri, esi atsiųstas, 

Kad įspūdžius pranešt karaliui, 

Nuo mūsų juokdario įgytus, 

Tai pasiuntinio laisvės mes nemanome varžyti! 
ZBIGNEVAS 

Bet leidi pats, didysis kunigaikšti, 

Pašiepti mus, karaliaus delegatus. 
KARIBUTAS 


Piktai 


Ar lenkas drįs mokinti mus pasielgimo? 
LENGVENIS 


Rimtai 


O vis tik pasiuntinius reikia gerbti. 
VYTAUTAS 

Ar, vyskupe, tau rūpi mus 

Supykinti su broliu ir karalium, 

Kad mūsų linksmą ūpą 

Savaip norėtum aiškint? 
ZBIGNEVAS 


Bent kiek nusiraminęs 


Turiu dar įgaliojimą, didysis kunigaikšti, 
Vardu šviesiausio mūsų viešpaties karaliaus, 
Tave į karalaičio kviest krikštynas, 
Kad tuo būdu dviejų sau broliškų tautų, 
Ir lenkų, ir lietuvių, 
Pagerbti būsiantį valdovą. 
KARIBUTAS 
Per daug jie mums su savo čia brolyste peršas 
Ir savo įpėdinį nori būtinai primesti, 
Lyg negalėtumėm turėti savo! 
VYTAUTIENĖ JULIJONA 
Net paprasčiausiojo drovumo 
Ribų pamiršta Krokuvos didvyriai! 

Ir kaipgi nepamirš? Ten poni karalienė! 

O čia tiktai kunigaikštienė!.. kunigaikštis! 

Seniai tam galą padaryti laikas! 
VYTAUTAS 


Pavaišink, Goštaute, suvargusius kelionėje svečius! 


Atsakymą vėliau jiems duosme pasitarę. 
ZBIGNEVAS 

Dar vieną pageidavimą karalius 

Pareikšti teikės Jūsų Didenybei. 
VYTAUTAS 

Klausau; sakyk, 

Ko iš manęs karalius brolis pageidauja. 
ZBIGNEVAS OLESNICKAS 

Šviesiausis mūsų viešpats ir karalius, 

Sūnaus ir įpėdinio susilaukęs, 

Norėtų, kad visi ta proga džiaugtųs. 
VYTAUTAS 

Pats, vyskupe, matai, kaip mes 

Čia džiaugiamės linksma naujiena. 


ZBIGNEVAS OLESNICKAS 

Todėl norėtų irgi savo broliui Švitrigailai 

Atleisti bausmę, jeigu Jūsų Didenybė... 
VYTAUTAS 

Jis iš kalėjimo pabėgo. Ko gi jums dar reikia? 
ZBIGNEVAS OLESNICKAS 

Taip! Vargšas iš kalėjimo pabėgo pas kryžiuočius. 
VYTAUTAS 

Per Krokuvą pabėgo pas kryžiuočius; 

Kodėl jo negrąžinote į savo vietą, į kalėjimą? 
ZBIGNEVAS OLES [NICKAS] 

Karalius mūsų geraširdis... 
VYTAUTAS 

Bet mes iš ten jį iškrapštysme. 
ZBIGNEVAS OLESNIICKAS| 

Taikus ir geras mūsų viešpats ir karalius 

Norėtų gerumu papirkti savo brolį, 

Padolę ir Voluinę jam pavesdamas valdyti. 
VYTAUTAS 

Kaip? Lietuvos kraštus? Karalius nor pavest? 

Galop tai kas gi Lietuvoje šeimininkas? 
ZBIGNEVAS OLESNIICKASI 

Šviesiausis mūsų viešpats ir karalius 

Kaip Lenkų, lygiai taip ir Lietuvos karalius: 

Kodėl gi negalėtų Lietuvos kraštų 

Kam nori skirti? 
LIETUVIŲ TARPE 

Tik to betrūko! To susilaukė Lietuva! 
VYTAUTAS 


Vos susivaldydamas ir atsistodamas 


Pasikalbėjimas tarp mūsų šiandie baigtas; 
Atsakymą mes duosime vėliau. 
SEPINSKAS 


Pakeltu balsu 
Pasibaigė viešasis posėdis ir priėmimai: 
Tiktai valstybės gerbiamieji patarėjai 
Dar pasilikti teiksis! 
Lenkai, naugardiečiai, Sofija su bojarais, Maldžykas, Vasi- 
lisa, Henė išeina 
VYTAUTAS 


Susijaudinęs, sau 
O taip! ilgiau atidėlioti... 
Nėra prasmės: stačiai iš rankų sprūsta vairas! 
Ar aš karalius, ar jie Lietuvą sumindžios!.. 


Kitos čia išeities aš nematau. 
JULIJONA 


Į Vytautą 
Aš irgi pasilikt norėčiau. 

VYTAUTAS 
Bet tu, brangioji, kai kada be reikalo karščiuojies, 
Kur reikia šalto proto ar mokėt tylėti. 
JULIJONA 
Jei aš pasikarščiuoju kai kada, 
Brangusis mano viešpatie karaliau, 
Tai trokšdama tik tavo labo. 


Tuo tarpu Lengvenis, Kaributas, Vilniaus vysk lupas] Mo- 
tiejus, Goštautas, Gedgaudas savitarpy kalbasi ir karščiuo- 
jas 


KARIBUTAS 
Ne! Taip ilgai negali tęstis. 
GEDGAUDAS 
ligiau negalima atidėlioti. 
GOSTAUTAS 
Mus Lenkai greit savais pavaldiniais laikys! 
Seniai jau gyvas reikalas užkirsti kelią! 
VYTAUTAS 
Aš noriu pirma, gerbiamieji, jūsų nuomones išgirsti 
Iki atsakymą karaliui, mano broliui, duosiu. 
Ar man į Krokuvą važiuot krikštynoms? 
Ką mano mano brolis kunigaikštis. 
LENGVENIS 
Be abejo, važiuoti nevertėtų; 
Tik vis dėlto nurodyt šiokią tokią kliūtį reiktų, 
Kad Lenkų, ypač kad karaliaus 
Be reikalo neerzint. 
VYTAUTAS 
O ką marčelga mano? 
GOŠSTAUTAS 
Manau, važiuoti nereikėtų, 
Kad gimusiajam karalaičiui 
Nepripažint jokių į Lietuvą teisių. 
JULIJONA 
Krikštynos pačios jau per daugel keistos. 

SEPINSKAS 

Gerai šviesiausioji valdovė sako: 

Per daug nepaprastos krikštynos. 
VYTAUTAS 

Gerai! Aš pats į Krokuvą važiuoti nemaniau; 

O mūsų sumanus sekretorius Sepinskas 

Padorią sugalvos pateisinančią kliūtį. 

Gi ponas Goštautas nukaldins iš sidabro lopšį; 

Pasiųsime naujagimiui nuo mūsų karalienės vardo. 
JULIJONA 

Tik to dar trūko! Niekados! 

Ką sau įsivaizdintų toji Lenkų karalienė?! 
VYTAUTAS 

Jei ne, pasiųsime nuo mano vardo... 

Bet, gerbiamieji, patys matot, 

Kad Lenkai savo viešpatį karalių 

Drauge ir Lietuvos karalium laiko; 

Per tat ir savinasi teisę čia šeimininkauti. 
GEDGAUDAS 

Ir laiko, ir laikys, iki mes atskiro karaliaus 

Sau neturėsme Lietuvoj. 
VISI 

Taip, taip! Iki mes atskiro karaliaus neturėsme. 
VYSK [UPAS] MOTIEJUS 

Karalių, tiesą sakant, mes juk turime, 

Tik metas būtų jį viešai paskelbt ir vainikuoti. 
SEPINSKAS 

Sakyčiau, jį legalizuoti. 
VISI 


Apstoje Vytautą 


Aukščiausi ir vieninteli tu mūsų vade! 

Mes meldžiame tavęs 

Dėl Lietuvos garbės, dėl jos savistovybės 
Bent kartą neatsisakyk karalium pasiskelbti.. 

VYTAUTAS 
Karalium pasiskelbti? Jūs to reikalaujat? 
To reikalauja,sakot, Lietuvos garbė, jos nepriklausomy- 
bė... 
Tačiau ar pagalvojot, gerbiamieji, 
Kokią tat audrą Krokuvoj sukels? 
Juk tatai reiškia 
Pradėt su Lenkais aiškią kovą, 
O gal ir su Jogaila broliu susipykti. 
KARIBUTAS IR GEDGAUDAS 
O, mes užtenkamai dabar galingi 
Su jais į kovą stoti. 
KARIBUTAS 
Parems, manau, ir Čekai. 
VYTAUTAS 
Ne jų kariuomenės, ne jų įėgos bijau; 
Bijau suktų jų diplomatų, jų intrigų: 
Melu, šmeižtais pasieks jie Romą, 
Pasieks jie Sigizmundo imperatoriaus sostinę, 
Kryžiuočių ordiną, kurio magistras 
Mums meilinas ir pataikauja, o, žiūrėk, 
Štai ir dabar ten vaišinamas mūsų maištininkas Švitri- 
gaila. 
O juk kardu negi priversi 
Karaliaus titulą sau pripažinti? 
GOŠSTAUTAS, GEDGAUDAS IR KITI 
O vis dėlto ilgiau negalima svyruoti, 
Kai gimė Lenkams karalaitis. 
VYTAUTAS 
Žinau, žinau! Teks didžią pergyventi audrą. 
Aš jos vengiau lig šiolei. 
Bet ką gi? Reikia vieną kartą baigti. 
VISI 
Valio aukščiausis mūsų vade ir karaliau! 
Mes už tave, karaliau, pasiryžę 
Į atvirą su Lenkais stoti kovą! 
To reikalauja Lietuvos garbė. 

II AKTAS 


Lucko kunigaikščių rūmuose didžioji salė. Iš jos keletas durų 

į kitus kambarius ir išėjimas plačiomis trepėmis žemyn. 

Tarnai puošia sale. Salės vidury Vytautas, Julijona Vytau- 

lienė, Kaributas, vysk |upas] Motiejus, Mikalojus Sepins- 
kas, truputį toliau Goštautas ir Gedgaudas 


VYTAUTAS 


Į Goštautą 


Būk geras, mano mažordome, 

Greičiau parengti salę, 

Kad ji tikrai karališkai išrodytų papuošta. 
GOŠTAUTAS 

Valdove, pasistengsme. 
VYTAUTAS 

Mes Imperatoriaus išeinam pasitikti, 

Kursai nuo Lucko jau tiktai už mylios, 


Į Sepinską 


Jogaila, mano brolis ir karalius, 

Taip pat ir ordinų abu magistru, 

Manau, drauge su mums sutikti irgi panorės; 

Ar jiems jau pranešta, kad imperatorius atvyksta? 


SEPINSKAS 
Taip, viešpatie! Visiems jau pranešta; 
Tik mums, kaip šeimininkams, 
Pirmiesiems aukšto svečio pridera patikti 
Ir rasit pasiseks, pasinaudojant šita proga, 
Pakalbint imperatorių pirmiau už lenkus. 

JULIJONA VYTAUTIENĖ 
Daugiau į Sepinskį 


O man kokioj eilėj su karaliene 
Teks atsistoti, kad nepasižeminus prieš ją? 


VYTAUTAS 
Tik neužmirški, mano miela, 
Kad ji dabar — ne Sonkė, 
Tik Lenkų karalienė Soiija! 
Be reikalo kam dauginti sau priešų? 


Vytautas su pirmąja grupe trepėmis išeina kalbėdamies 


GOŠTAUTAS 

Stačiai man sukasi galva: 

Tiek tų aukštų svečių iš tolimų kraštų atvyko! 

Ir vis kas dieną dar nauji važiuoja!.. 
GEDGAUDAS . 

Tikrai kad daug! Nors mūsų viešpats 

Ir mėgsta kai kada pavaišinti svečius 

Plačiai ir iškilmingai, 

Bet čia dabar, matyti, kas nepaprasta. 
GOŠTAUTAS 


Pamąstęes 


O vis tik mūsų kancleriui Sepinskiui 

Galvasūkio visai gal ne mažiau: 

Nuo jo dabar pasisekimo ar nepasisekimo 

Ir Lietuvos priklauso ateitis, 

Ir jam pačiam gyvybės klausimas: 

Nepasiseks: nei Lietuvoj nebus jam vietos, 

Nekoks gyvenimas, sugrįžus ir į Lenkus! 

O jau valdovės mūsų, Julijonos, 

Tikrai neberegės šviesių akelių. 
GEDGAUDAS 

Bet jeigu mūsų viešpats jau sutiko 

Karalium pasiskelbti ir karūna vainikuotis, 

Tai aš nenumatau tų ypatingų kliūčių, 

Kurios tatai galėtų sutrukdyti. 

Su Lenkais reikia tik daugiau griežtumo: 

Kariauti jie su mums negi išdrįs? 
GOSTAUTAS 

Sutiko, tai sutiko mūsų tarpe, 

Kad tuo būdu atsipalaiduoti nuo Lenkų, 

Bet juk kardu neiškovosi tos karūnos, 

Tik reikia, kad ją pripažintų, 

Ar Romos imperatorius, ar papa 

Ir kad Jogaila tam neprieštarautų. 

Per šį susivažiavimą ir reikia, 

Kad kas tą klausimą iškelių. 

Bet pats to klausimo nekels, 

Neleidžia irgi mums pirmiems jo kelti. 
GEDGAUDAS 

Gal Rusdortas, kryžiuočių ordino magistras? 
GOŠSTAUTAS 

O ne! Tik jau ne Rusdorfas magistras, 

Kurs Lenkus tik daugiau sukiršinti galėtų. 

(Gal to jis ir norėtų.) 

Čia tai ir teks Sepinskiui 

Gerokai galvą sau palaužyt. 
VIENAS Iš TARNŲ 


Prisiartinęs, į Goštautą 


Jau, rodos, viskas parengta kaip reikiant. 
GOŠSTAUTAS 

Gerai! Jūs galite sau eiti. 
GEDGAUDAS 

Ar negalėtų kartais mūsų vyskupas Motiejus 

Pakalbint papos čia atvykusį legatą, 

Kad tas už nuopelnus bažnyčiai... 
GOSTAUTAS 

Mėginsime visų kelių, kur seksis. 

Tik Romoj Lenkai visados 

Bus geresni už mus. 

Kai dėl paties Sepinskio, nors jis atsidavęs 

Ir Lietuvai, ir ypač mūsų viešpačiui valdovui, 

Bet vis tik lenkas!.. Ir dėl broliškos tautų vienybės... 


GEDGAUDAS 


Per daugel mūsų viešpats juo pasitiki! 


GOŠTAUTAS 


Sakai, pasitiki! O aš sakyčiau, 

Kad nieku nepasitiki per daug. 

Ir gilesnių valdovo paslapčių, ir siekių 

Ne tik Sepinskis!.. daug mes žinom patys? 
Sepinskis jam tik sumanus 

Laiškų rašytojas... ir santykiuos su Lenkais tiltas!.. 
Na, žinoma, šiek tiek... net tarnas gali... 


Pro duris įeina, balsiai kalbėdamies, Rusdorjas, did [ysis] 
magistras, ir Livonijos magistras. Eidami išdidžiai linkteli 


lietuviams dvariškiams, tie šaltokai atsisveikina 


RUSDORFAS 


Ja, reikia mums bent kiek už miesto 
Išėjus pasitikti mūsų Vokiečių 
Garbingo imperatoriaus, 

Otonų imperatorių teisėto ainio. 


Išeina trepėmis kalbėdami 


GEDGAUDAS 


Ties Žalgiriu sutriuškinom tam žalčiui galvą, 
O vis dėlto puikybės kupini! 

Bet pats jiems Sigizmundas imperatorius 

Ne ką šiandieną gelbės! 


HEROLDAS 


lėjęs 
Maskvos didysis kunigaikštis-caras 
Ir Josios Didenybė motina carienė! 

Ateina trepėmis Vosylius 12 metų, Sofija, keletas bojarų 


VOSYLIUS 
Ar mes nepasivėlinom? Ar bus dar vietos? 
GOSTAUTAS 
Tokių aukštų svečių garbinga susilaukti! 
Jiems vietos visados pas mūsų atsiras. 
SOFIJA 
Jo Didenybė, jūsų viešpats, mano tėvas, 
Be abejo, dabar bus užimtas svečiais. 
GOŠTAUTAS 
Taip! Mūsų viešpats ir karalius 
Išvyko pasitikt už miesto Romos imperatoriaus, 
Įsakęs mums atvykstančius aukštus svečius 
Priiminėti, jiems nurodant vietas. 
SOFIJA 
Mielai mes pasiduodam jūsų globai. 


Visi išeina pro vienas duris, pro kitas įeina kalbėdami Jogai- 
la, karalienė Sofija, vysk [upas] Zbignevas, Jastženbecas 
primas ir kiti lenkų didikai 


JOGAILA 
Aukštoji ponų lenkų, aš manau, Taryba 
Visa pritars, kad mes iš mandagumo 
Išeiname tarp vartų imperatoriaus sutikti. 
Taip patarė ir Vytautas, mielasis mano brolis. 
SOFIJA, KARALIENĖ 
Bet Lenkų, aš manau, karaliui daug svarbiau 
Ne Lietuvos valdytojo, tiktai Koronos kanclerio 
Rimtasis žodis! 
JOGAILA 
Šventai Jadvygai, mano žmonai, mirus 


Žegnojas 


(Duok, Viešpatie, dangaus jai karalystę!), 
Koronos patarėju irgi Vytautą 
Juk Lenkai patys paskelbė sau pasirinkę. 


13. Raštai III 885 


Trepėmis priešais jiems pasilinka papos legatas su dviem 
palydovais 


ANDRIUS DOMINIKONAS 
Jo Šventenybės penktojo Martyno papos 
Legatas asmeninis lenkia galvą 
Prieš Lenkų gerbiamą' karalių. 
ZBIG[NEVASį OLESNICKIS 


Į legatą 


Ir Lenkų, ir Lietuvių, eminencija, karalius! 
PAPOS LEGATAS 
A taip! O Vytautas? 
JOGAILA 
Jo asmeny pačiam šventajam Tėvui 
Aukščiausioji nuo mūsų pagarba! 
PAPOS LEGATAS 
Esmi į Lucko suvažiavimą atsiųstas 
Prašyt čia suvažiavusių aukštų valdovų 
Pagalbos katalikiškai Europai 
Nuo gresiančio Turkų pavojaus. 
Taip pat bus čia atvykęs, kiek žinau, 
Konstantinopolio suvargęs imperatorius 
Maldaut pagalbos prieš mahometonus. 


JOGAILA 
Gerai, gerai! Mes tam ir suvažiavom pasitarti, 
O Vytautas, mielasis mano brolis, 
Čia ypatingai daugel gali, 
Nes pas totorius turi didį vardą; 
Čia ir Kipčako chanai atvažiavo. 


SOFIJA, KARALIENĖ 
Jei jojo Šventenybės eminencija legatas 
Į Lenkų kreipiasi karalių, tai, matyt, dėl to, 
Kad juo pasitiki daugiau 
Negu kad Lietuvos valdytoju. 
VYSK[UPAS| ZBIGNEVAS 
Sviesiausia karalienė tiesą sako. 

Juk lenkai — keturi šimtai jau metų katalikai 

Ir turi savo nuopelnus Bažnyčioj, 

O Lietuva ligšiol pusiau pagonių kraštas. 
JOGAILA 

Nežemink, ponas kancleri, Lietuvių krašto! 

Aš pats lietuvis ir nemaža pristeigiau bažnyčių. 
VYSKIUPAS] ZBIGNEVAS 

Atleisk, šviesiausiasis karaliau, man užsimiršimą! 

Bet laikas būtų eiti imperatoriaus sutikti: 

Bijau, kad Lietuvos valdovas, pirmas jį sutikęs, 

Pasinaudos ta proga savo reikalams. 
JOGAILA 

Bus laikas, mielas kaneleri! Suspėsme. 

Nemėgstu niekados skubėti. 

Jei pasiskubinau kada, paskui gailėjaus 

Suklydęs kaip anuomet su Skirgaila broliu. 
PAPOS LEGATAS 

Aš nežinau, kas suvažiavime parodys 

Daugiau bažnyčiai palankumo; bet tikiuos, 

Abu karališkuoju broliu ją parems. 

Juk jei Graikų užtarste imperatorių, 

Tada priversme jį, kad mums padėtų 

Suvienyti Bažnyčias: rytų ir vakarų. 


JOGAILA 
Taip, taip! Paremti pasistengsme. 
Jogaila šnekasi su karaliene Sofija ir su Primu 
VYSKILPAS] ZBIGNEVAS 


Į legatą 


Mes, Lenkai, gal arčiau pažįstam Lietuvos valdovą 
Ir suktą jo politiką negu kad Roma, 

Ir aš bijau, kad religiniams reikalams aptarti 
Jisai sukvietęs mus gausiai į Lucką, 

Žiūrėk, dar savo asmeniniams reikalams 
Susirinkimą išnaudos ir jį pavers niekais. 

Jūs būkite čia, Eminencija, atsargūs! 

PAPOS LEGATAS 
Kokiems galėtų reikalams savo jį išnaudoti? 
VYSK[UPAS] ZBIGNEVAS 
Kaip Eminencija tur būti žino, mūsų Lenkų 
Karalius lygiai Lietuvos teisėtas viešpats ir karalius. 
Bet Vytautas seniai išplėšti jam tą teisę stengias 
Ir pats karalium nori pasiskelbti Lietuvoj, 
Nors davė priesaiką Horodlėj ir kitur ne kartą 
Klausysiąs mūsų gero, bet per daugel 
Gal nuolaidaus karaliaus. 
PAPOS LEGATAS 
Negi pats gali pasiskelbt karalium? 
ZBIGINEVAS] OLESNICKIS 
Bijau, kad Sigizmundas, imperatorius, 
Neįsipainiotų į tas intrigas. 
PAPOS LEGATAS 
Ligšiol karaliams titulus ir jiems karūnas 
Už nuopelnus tik Roma siuntinėt turėjo teisę. 
ZBIGINEVAS] OLESNICKIS 
Tikiuosi, Roma ir dabar mokės apginti savo teisę. 
PAPOS LEGATAS 
O taip! O taip! Tai josios pareiga šventa! 
Galop ir taip prieš jį šį tą mes turim. 


Girdėti varpams skambinant ir muzikai griežiant 


JOGAILA 
O taip! Dabar tai laikas! Einame visi! 


Trepėmis išeina. Pro antrąsias duris įeina su lazda Goštau- 
tas, marčelga, sustato pasieniais garbės sargybą. Pro tre- 
čiąsias duris įeina Maskvos caras Vosylius su motina ir bo- 
jarais, Kipčako ir Krymo chanai, Konstantinopolio impera- 
torius. Galop litaurams ir irimitams pučiant trepėmis įeina 
Sigizmundas, imperatorius, su Julijona Vytautiene, antroje 
eilėje Jogaila su Barbora, imperatoriaus žmona, paskui Vy- 
tautas su Sojija, Lenkų karaliene, iš antros pusės Zbig [ne- 

vas] Olesnickis: papos legatas su palydovais, Rusdorjas, 
Viln [iaus] vyskupas] Motiejus, Gedgaudas, 
Sepinskas 


SOFIJA, KARALIENĖ 
Į Vytautą, įausdamasi pažeminta 


Tetutei mano, Julijonai, 
Galvutė gali apsisukti ne juokais: 
Su imperatorium pirmoj eilėj! 


VYTAUTAS 
Gal vis dėlto ne taip, kaip mano 
Dar neseniai kukliai augintinei, 
Iškilus Lenkų karaliene. 


SOFIJA, KARALIENĖ 
Koronos kancleris, nėr ko sakyti, 
Apginti moka savo karalienės garbę. 


VYSK[UPAS] ZBIGNEVAS 
Bus laikas, įsitikins karalienė. 


Sigizmundas sėdas į sostą. Sėdas į žemesnes kėdes visi 
valdantys 


SIGIZMUNDAS, IMP[ERATORIUS] 
Garbingo, malonaus valdovo šeimininko 
Ir sukviesti, ir iškilmingai sutikti, 
Mes, galima sakyt, bemaž visos Europos 
Čia susirinkome valdovai; 
Tai mums ir verta būtų 
Apie jos reikalus čia pasitarti! 
Pirmon galvon laikau tikėjimo dalykus, 
Todėl ir siūlau balsą Tėvo šventojo atstovui. 
PAPOS LEGATAS 
Kaip saulė prieš mėnulio šviesą, 
Taip sielos reikalai prieš reikalus šios žemės; 
O tąją brangią sielą vien tik Romos katalikų 
Šventoj bažnyčioj gali išganyt žmogus. 

MASKVOS BOJARAI 
Nuošaliai 


O vis tik mūsų, pravoslavų, viera 
Vieninteliai tikra. 
TOTORIŲ CHANAI 


Nuošaliai 


Tik vienas tikras Dievas — tai Alachas, 

O Mahometas — pranašas didžiausis! 
PAPOS LEGATAS 

Todėl jūs, šio pasaulio viešpačiai-valdovai, 

Privalot visų pirma gint Bažnyčios 

Nuo vidujinių ir nuo išviršinių priešų, 

Ne savo asmeniniais rūpintis tikslais! 
SIGIZMUNDAS 

Taip, taip! Pirmon eilėn Bažnyčios reikalai! 

Kiek galime, mes ir globojame Bažnyčią. 
RUSDORFAS, DID|YSIS] MAGIISTRAS) 
123 Kryžiuočių ordino istorija paliudys, 

Kad jis nesigailėjo net ir kraujo 

Bažnyčios labui. 
VYTAUTAS 

Ironiškai 

Taip, taip! Nesigailėjo svetimo, ne savo kraujo. 
RUSDORFAS 

Ir savo, ne tik svetimo. 
SIGIZMUNDAS, !MP[ERATORIUS] 

Pax, pax, carissimi mi fratres! 
VYTAUTAS 

Tai buvo... Bet dabar 

Mes su grosmeisteriu geri draugai. 
PAPOS LEGATAS 

Bažnyčiai daug pasidarbavo, 

Tą reikia pripažint viešai, 


399 


Ir Lenkų pamaldus karalius, 

Ir jojo didis brolis Vytautas, 

Dabar čia mūsų šeimininkas. 

Bet vis dėlto jiems nederėtų 

Remt Čekų kreivatikių, Huso šalininkų! 
JOGAILA IR LENKAI 

Ne, tai netiesa! 
VYTAUTAS 

Mes kreivatikių nerėmėm! 
PAPOS LEGATAS 

Labai šventasis tėvas džiaugtųs, 

Jei būtų tai tikrai netiesa. 

Deja, iš Lietuvos husitams šelpti 

Pasiųsta Kaributas, kunigaikštis. 
VYSKIUPAS] ZBIGNEVAS 

Iš Lietuvos, bet ne iš Lenkų. 
VYTAUTAS 

Įrodyk, mano mielas kaneleri, 

Jo Eminencijai, kad tai netiesa. 
SEPINSKAS 

Šviesiausiam mano viešpačiui-karaliui 


Sofija ir lenkai žvalgos, klausdami: Kaip? karaliui? l 


Tikrai pasiūlę buvo čekai savo krač’ 
Ir šv. Vaclovo karališką karūną!.. 
SIGIZMUNDAS, IMP [ERATORIUS] 
Jie laužė mano teises. 
SEPINSKAS 


PETES 


CEPURES 


Nes jam užtenkA4' ietių aaa 
Tik pasiuntė L. Čekus jaune Figh Karibu, 


Ne kreivatiltiųį gint Adi "kyti Hst S 


KARIBUTAS 
Taip, taip! Tiktaisteaskytijkraštą 


ET 


SEPINSKAS 
Bet kad ir jį įtart pradėjo Roma, 
Tai mano viešpaties jis buvo atšauktas atgal. 
JOGAILA 
Taip dėl šventos ramybės padaryta, 
Abiem mum pasitarus. 
SEPINSKAS 
To negana! Kieno tvirta valia 
Žemaičiai šiandie katalikai? 
Kas pristeigė tiek savo lėšomis bažnyčių? 
Galop kas rūpinos karštai bažnyčių unija, 
Jei ne šviesiausis mano viešpats ir karalius? 


SOFIJA, KARALIENĖ 
Į lenkus 


Koksai? Iš kur karalius? 
VYSK[UPAS] ZBIGNEVAS 


Ironiškai 


Čia gražbylystė, tik ne savo vietoj. 
SEPINSKAS 

Ir argi, tiek bažnyčios labui patarnavęs, 

Galėjęs būtų jis klaidatikius globoti? 

Ne priekaištų užsitarnavo mano viešpats, 

Tik aukšto pagyrimo čia nuo gerbiamųjų. 
SIGIZMUNDAS, IMPIERATORIUS| 

Daug iš tiesų pasidarbavo 

Šventos Bažnyčios, Romos katalikų labui 

Mielasis mūsų draugas Vytautas, 

Kurį už nuopelnus Lietuviai jau karaliumi vadina! 

Tikrai, ne priekaištų, jis užmokesnio vertas; 

Ir aš, kaip Romos imperatorius, 

Drakono ordiną už nuopelnus jam teikiu. 
VYTAUTAS 


Prisegant jam ordiną 

Jį priimu kaip palankumo ženklą ir tikiuos 
Nuo gerbiamojo Romos imperatoriaus 
To palankumo irgi ateity. 


SIGIZMUNDAS, IMP [ERATORIUS] 
O taip! Štai mano dešinė! 
Jinai nepasitenkins vienais žodžiais. 


Tuo tarpu lenkų tarpe neramumas, kurio nei Jogaila, nei Vy- 
tautas, nei Sigizmundas netėmija iš pradžių 


VYSKIUPAS] ZBIGNEVAS 
Į lenkus 


Kodėl tik Vytautui? Kodėl ne mūsų 

Šviesiam karaliui? 

Ar gali jis be mūsų ir karaliaus pritarimo 

Priimti ordiną nuo svetimo valdovo? 
KARIBUTAS 

Žiūrėkite! Tik to dar trūko. 
GEDGAUDAS 

Prie to priėjome, kad Lenkai laiko 

Ir mus, ir mūsų viešpatį savais pavaldiniais! 

Stačiai prilipo kaip smala prie kūno: 

Nei jos nusikratyti, nei nuplauti. 
BOJARAI 

Kaip? Didis hospodaras 

Privalo klaustis Iechų? 

Vokiečių tarpe šaipomasi 


PAPOS LEGATAS 
Nekantraudamas 


Čia kam tai rūpi iš tiesų 
Trukdyti šventą darbą! 
SIGIZMUNDAS, IMPER [ATORIUS| 


Patėmijęs triukšmą 
Pax, pax, carissimi mi fratres! 

PAPOS LEGATAS 
Kai čia, matau, vaidai valdovų katalikų tarpe, 
Ten iš rytų turkų mahometonų bangos 
Užliet ateina ir pavergti krikščionišką Europą! 
Jei jūs, galiūnai, nesutarsite kaip broliai 
Iš vieno stoti prieš tą bendrą priešą, 
Atminkite, kad ant bažnyčių mūsų vietoj kryžiaus 
Išvysite ryto iškeltą jauną jų mėnulį!.. 
Vaidams ir asmeniniams reikalams dabar ne laikas. 


SIGIZMUNDAS, IMPER [ATORIUS] 
Aš mielu noru prisidėčiau prie to darbo, 
Bet į vadus to kryžiaus karo aš netinku. 


JOGAILA 
Ir kas gi nuo to švento darbo 
Atsisakyt galėtų? Jo vadu, 
Manau, geriausiai tiktų mano brolis. 
Taip! Mano brolis Vytautas, 
Kuriam energijos netrūko niekados! 


Į lenkus 
Manau, Koronos gerbiamoji man pritars Taryba. 
Bendra tyla 


VYSK [UPAS] ZBIGINEVAS| OLESNICKIS 
To klausimo Taryboj mūsų nesvarstyta, 
Tai mes nuo pritarimo susilaikom. 
RUSDORFAS, DID [YSIS] MAG [ISTRAS] 
Kryžiuočių ordinas, kiek išgalės, 
Padėti pasistengs. 
VYTAUTAS 
Kadangi Eminencija patsai matai, 
Kad Lenkai tam kilniam sumanymui, 
Tam kryžiaus karui 
Nepritaria, bent aiškaus pritarimo neparodo, 
Tai aš, ties Vorskla savo talkininkais nusivylęs, 
Negi paimsiu vėlei vienas visą naštą ant pečių? 

Aš irgi neturiu drąsos tam karui vadovauti. 
PAPOS LEGATAS 
Kas bus čia kaltas, negaliu suprasti; 
Bet taip atrodo, kad jūs, lenkai, 
Daugiausia trukdote tą šventą darbą 
Ir jam nepritarėte, nežinau kodėl! 
VYSK [UPAS] ZBIGNEVAS 
Tam kryžiaus karui Lenkai ir labai pritartų, 
Tačiau, nevykusį atminę Vorsklos mūšį, 
Svyruoja, kam pavesti vadovybę. 
VYTAUTAS 


Ironiškai 


O, žinoma, verčiau pavest Ščukovskiui, 
Kursai su lenkais bėgo pirmas iš to mūšio 
Ir užkrėtė kitus nepaprasta drąsa! 


Kyla neramumas lenkų ir lietuvių tarpe 


SIGIZMUNDAS, IMPER [ATORIUS| 
Pax, pax, carissimi mi iratres! 


PAPOS LEGATAS 
Bijau, kad asmeniniai sumetimai ir vaidai 
Kilniausius mūsų švento Tėvo norus 
Pavers niekais ir neišgelbės nuo turkų Europos. 
VYTAUTAS 
Kadangi mūsų tarpe nesimato, 
Bent taip manau, tuo tarpu sutarimo, 
Tai klausimą nukelkime rytojaus dienai! 
Dabar meldžiu visus mielus svečius 
Toliau į mano atvirą pastogę, 
O mano mažordomas 
Nurodys gerbiamiesiems vietas. 


SIGIZMUNDAS, IMPER [ATORIUS| 
Atsistodamas 
Sumanvmas visai nepeiktinas, o jei, be to, 

Dar šeimininkas mus pavaišins, kaip girdėjau, 
Gardžiu lietuvišku midum, 
Manau ir ginčai mūsų išsilygins. 


Goštautas su lazda eina pirmasis, paskui Sigizmundas su 


savo žmona, Jogaila su Sonke, Vytautas ir t. t. Pasilieka 
vysk [upas] Motiejus, Sepinskas, Gedgaudas 


GEDGAUDAS 
Į Sepinskį 


Na, kaip pasisekė? Ką imperatorius? 
Ar buvo apie tai progos kalbėti? 
Kodėl to klausimo čia aiškiai neiškelta? 


SEPINSKAS 
Tik susimildami, neerzinkite mano lenkų! 
Jiems kartais trūksta šalto proto, 
Užtat apsukrumu jie mus visus užbėgs! 
Net Romoj! O juk ten visi keliai subėga. 


VYSKIUPAS] MOTIEJUS 
Bet jie stačiai ant sprando lipa, 
Ir mes negalime jiems nusileisti, 
Jei turime bent kiek savigarbos 
Ir savo gerbiame valdovą. 


SEPINSKAS 
O tas valdovas mato daug toliau už mus, 
Todėl ir pamažu, ir atsargiai prie tikslo eina. 


GEDGAUDAS 
Sakyčiau, jūs visi per daug atsargūs, 
Kur reikia tik daugiau griežtumo. 
Atminkite, kad vis dėlto su saule negyvens 
Net ir didžiausieji galiūnai. 
O jei dabar ant savo kojų mes neatsistosme 
Ir Lenkų nenusikratysime globos, 
Paskui bus daug sunkiau! 

SEPINSKAS 
Per petį Gedgaudui suduodamas 


Kaip jūs tų mano Lenkų neapkenčiate! 
Drauguži, nebijok! Į gera viskas eina. 
Su imperatorium kalbėjau. 
GEDGAUDAS 
Kalbėjai? Ką? Pasisekė? Sakyk greičiau! 
VYSK [UPAS] MOTIEJUS 
Man rodos, imperatoriaus girdžiu aš balsą 
Ir mūsų viešpačio valdovo. 


SEPINSKAS 
Taip, taip! Man rodosi, ir Lenkų bus karalius. 
Geriau jiems nekliudykime! 
Gal kaip tik mūsų klausimas iškelta. 


Išeina pro vienas duris visi trys, pro antras, garsiai 
kalbėdami, įeina Sigizmundas, Jogaila, Vytautas 


SIGIZMUNDAS, IMPER [ATORIUS] 
Tikrai pasidarbavo daugel mūsų draugas Vytautas 
Bažnyčios ir tėvynės labui, o dabar 
Toks didis ir kilnus pasiryžimas: 
Nuo azijatų užpuolimo 
Apgint krikščionišką Europą! 
Jei būtų jūsų lenkai nesukliudę, 
Jau viskas būtų buvę sutarta. ir baigta. 


JOGAILA 

Taip, taip! Aš tą matau ir įkainoju: 

Tikrai kad daug pasidarbavo mano mielas brolis; 

Jisai be darbo nusėdėt negali vietoj. 

Visur jo pilna! Toks jo būdas nuo jaunų dienų. 
VYTAUTAS 

Bet tai juk mano pareiga! 

Kam pavesta plati šalis valdyti, 

Negi sėdės rankas sudėjęs? 

SIGIZMUNDAS, IMPER [ATORIUSĮ 
O vis dėlto mes čia, valdovai, suvažiavę 
Ir įkainavę mūsų brolio darbus, 
Gal privalėtumėme jį už tai 
Kuo nors viešai pagerbti. 


JOGAILA 
Visai teisingai, imperatoriau, sakai; 
Jau jį ir pagerbei viešai, 
Jam aukštą ordiną suteikęs. 
Bet kuo būdu galėčiau aš jam atsilygint? 


VYTAUTAS 
Bijau, kad neįtartų kas paskui, 
Aš tam ir suvažiavimą surengęs. 
JOGAILA 
Mes to nemanom, bet cuigue suum: 
Kas kam priklauso, reikia atiduoti. 
SIGIZMUNDAS, IMPER [ATORIUS| 
Ateina man graži mintis, karaliau! 
Grąžinti Lietuvai, taip jūsų numylėtai, 
Jos karalystės vardą, 
Nuo Mindaugo laikų teisėtai paveldėtą! 
O mūsų brangų šeimininką jos paskelbt karalium! 
To, kaip girdžiu, norėtų ir lietuviai; 
Pačios tai jūsų Lietuvos pakeltų garbę. 
Bet jei, karaliau, tau savimeilė sakytų, 
Kad Lenkų per tatai karalius sumažės, 
Tai aš pasiūlymą pasiimu atgal. 
JOGAILA 
O ne! Kodėl? Aš liksiu, kas ir buvęs. 
Mintis tikrai graži: pagerbti mano mielą brolį. 
Ir mano brangią Lietuvą pakelti. 
Aš čia iš savo pusės kliūčių nestatysiu. 


Spaudžia nuoširdžiai Vytautui ranką 


SIGIZMUNDAS, IMPER [ATORIUS] 
Aš ir maniau, kad kliūčių brolis broliui nedarys. 

Tai ką? Belieka mūsų gerbiamąjį šeimininką 

Apkarūnuot, ir aš, kaip Romos imperatorius, 

Pasiimu parengti ir atsiųst karūną. 

Su tam tikru karališkų dokumentu užantspauduotu 

Atsiųsiu irgi apeigų žinovą. 

Tik iškilmėms nuskirti reikia laiką. 
VYTAUTAS 

Nebežinau, kuo atsilyginti galėsiu 

Ir imperatoriui, ir mano broliui 

Už tokią didžią garbę, suteiktą 

Ir man, ir ypač mūsų Lietuvai brangiai! 


JOGAILA 
Susigraudinęs bučiuoja Vytautą 


Gal aš daugiau skolingas 
Ir atsilygint privalėjau!.. 


Įeina šnekėdami Rusdorjas ir Livonijos magistras 
RUSDORFAS 
Tarpdury sustoję 


Ar mes nekliudome? 
SIGIZMUNDAS 
Manau, kad ne! Be to, dar čia išgirste, 
Aš nežinau, ar netikėtą, 
Manau, malonią sau naujieną. 
RUSDORFAS 
Kas? kas? Kame dalykas? 
SIGIZMUNDAS . 
Pasveikinkite savo gerbiamą kaimyną, 
Čia mūsų mielą ir vaišingą šeimininką! 
Mes nutarėme jį pakelt ir vainikuot karalium. 
RUSDORFAS, DIDYSIS] MIAGISTRASI 
Karalium — didis mūsų ordino globėjas! 
O, bravo, bravo! Ta naujiena 
Nėra mums netikėta: mes seniai to laukėm. 

Jau mano pirmtakūnas, sutartį sudaręs 
Su Lietuva ant Nemuno salos, 
Karalium pavadino mūsų geradarį;. 
Tik lenkai vis skerčiavo!., 
SIGIZMUNDAS, IMPER [ATORIUS] 
Ką lenkai! Vienas antras iš Tarybos! 
Štai jų patsai karalius mums pareiškė, 
Kad kliūčių nestatys prieš savo brolį; 
Tai ko gi mums daugiau bereikia? 
SIGIZMUNDAS IR ABU MAGISTRU 
Valio, valio karalius naujas! 
HENĖ 
Įbėges ir „valio“ išgirdęs 
Ne kas, tik mano maloningas viešpats 
Karaliumi! Valio, valio! 
VYTAUTAS 
Tokios aukštos garbės šiandieną susilaukęs, 
Aš mylimojo brolio ir karaliaus 
Išdrįsčiau dar vienos prašyt malonės. 
JOGAILA 
Kokios? Iš kalno aš manau patenkinti galėsiąs. 
VYTAUTAS 
Prašysiu mano brolio ir karaliaus 
Viešai pareikšti savo sutikimą 
Aukštoms Taryboms Lenkų ir Lietuvių; 
Kad neišrodytų, lyg pats pasiskelbiau karalium. 
JOGAILA 
Lyg kiek sumišęs 


Kodėl gi ne? Aš pasirengęs tai pareikšti. 
VYTAUTAS 


Į Heng 


Pranešk Sepinskiui, kad tuojau sukviestų 
Ir mūsų, ir Koronos aukštąją Tarybą! 


Henė išbėga 

JOGAILA 
Ar jau tuojau ir skelbti? 
Gal nereikėtų taip skubėti! 
Bendrai nemėgstu niekados per daug skubėti. 
Veikiau ir Lenkai apsiprastų. 


SIGIZMUNDAS, IMP [ERATORIUS| 
Bet juk progos geresnės nebebus! 
Galop nejaugi Jūsų Didenybė ne karalius, 
Kad reiktų visados Tarybos klaustis? 
Taryba — patarimams, ne įsakymams. 
VYTAUTAS 
O, mano mielas brolis ir karalius, 
Kai reikia, moka jos ir nesiklausti; 
Juk net nuo Lucko jį atkalbinėta, 
O vis dėlto atvykti teikės. 
JOGAILA 
Na taip, tai taip! Tik aš nemėgstu niekados 
Per daug skubėti; toks jau mano būdas! 
O čia taip viskas greit ir netikėtai atsitiko. 
SIGIZMUNDAS 
Bet juk progos geresnės nebebus! 


Įeina Kaributas, vysklupas| Motiejus, Sepinskas 
tas, Gedgaudas ir kiti 


SIGIŽMUNDAS 

Štai Lenkų maloningas ir stropus karalius 

Pranešti nori linksmą jums naujieną. 
JOGAILA 

Už nuopelnus didžius štai mano mielą brolį, 

O jūsų didį kunigaikštį Vytautą 

Pakėlė Romos imperatorius karalium, 

O aš pareiškiu šiuomi pilną pritarimą. 
LIETUVOS TARYBA 

Seniai to laukė Lietuva visa. 

Valio, valio, aukščiausis mūsų vade ir karaliau! 

Gyvenk ir nesuskaitomus metus 

, Goštau- 


Ei 


Valdyk garbingai mūsų šalj! 
Valio, valio! karaliau mūsų maloningas! 


Įeina Sofija Vytautaitė ir Julijona Vytautienė 


SOFIJA, CARIENĖ 
Išgirdusios linksmus čia šūkius, 
Ir mes jais pasidžiaugti panorėjom. 
LIETUVOS TARYBA 
Sepinskui pradėjus, Julij »nai 
Valio, valio ir mūsų karalienė! 
Valio, valio. 
Henės vedamas įbėga mergaičių choras, žemai nusilenkia 
prieš Vytautą ir dainuoja iš lengvo 


MERGAIČIŲ CHORAS 
Pirmiau skubėkim už kitus 
Pasveikint brangų mums karalių 
Ir nesuskaitomus metus 
Jam palinkėt valdyti šalį! 


Dainuoja su greilesniais, linksmesniais judesiais 


Koks džiaugsmas mums! Gražiu ratu 
Apsupkim, rankomis suplokim! 
Gėles jam berkim ir kartu 
Linksmutę aguonėlę šokim! 
Oi lili, oi Lili, oi lil lilia! 
Negundyk, bernuži, saldžia kalbele! 
Ne tavo, berneli, ne tavo valia! 
Oi lili, oi lili, oi lili lilia! 
Aš liksiu, kaip buvus, skaisčia mergele! 
Žydėsiu, žaliuosiu žalia rūtele. 
Šokį baigusios, včl iš lengvo atsisveikindamos dainuoja 


Pirmiau suskubom už kitus 
Pasveikinti brangų mums karalių 
Ir nesuskaitomus metus 

Jam palinkėt valdyti šalį. 

Joms išeinant pro vienas duris, pro kitas įeina Lenkų 
Taryba. Iš karto viskas nutyla, lyg prieš audrą 


JOGAILA 
Lyg nedrąsiai į Lenkų Tarybą 


Čia mes su Romos imperatorium 

Pakelti manome mums mielą brolį Vytautą 
Karaliumi už nuopelnus ir darbus jo didžius! 
Jis to juk vertas ir, tikiuos, bus Lenkams 
Nuo šios dienos dar palankesnis. 


Tyla 


Manau, Koronos man ištikimoji 
Taryba tam pritars, kaip pritarė lietuviai... 


Tyla. Lenkų tarpe neramumas 


Ką Gnezno arkivyskupas ir primas 
Manytų apie tai? 


JASTŽENBECAS PRIMAS 
Ką aš? Aš — dvasiškas ganytojas-vadovas, 
Ir į politiškus dalykus man, taip sakant... 
Karaliau maloningas, pats Žinai, 
Conventa pacta mums prisiekęs... 
Iš Dievo amžinos malonės 
Esi karaliumi, ir tau geriau čia spręsti. 
O mes čia netikėtai ir nepasitarę, 
Taip sakant, užklupti... 
VYSKUPAS ZBIGNEVAS, KANCLERIS 
Visą laiką labai nekantravęs 
Kaip gaila: šioj taryboj Papos nematau legato. 
Ligšiol valdovus keldavo karaliais Roma. 


SIGIZMUNDAS, IMP[ERATORIUS] 
Įžeistas pasijaučia 
Čia Romos imperatorius ir jūsų Lenkų suverenas 

Geriau tur būti žino negu kanclerio asmuo, 
Kieno teisėtoj galioj skirt karalius. 


VYSK[UPAS] ZBIGNEVAS 


Karaliau maloningas Lenkų ir Lietuvių! 

Viešai Conventa pacta mums prisiekęs, 

Aš nemanau, kad sąmoningai laužyt įuos norėtum 
Ir Lietuvos visai išsižadėtum, 

Su mūsų Lenkų kruvina skriauda. 


Lietuvių tarpe neramumas 


JOGAILA 


Kaip? Lietuvos išsižadėti? Ne, aš to nenoriu; 
Aš Lietuvą taip myliu! Juk tai mano 
Gimtinis kraštas! Bočių žemė! 


VYSK[UPAS] ZBIGNEVAS 


Bet, maloningas mums karaliau, jeigu brolį 
Iškelsi Lietuvos karalium, 

Tai pats tos Lietuvos nustosi: 

Negali Lietuva turėti vienkart du karaliu! 
Nustos tada ir Lenkų karalystė Lietuvos. 


JOGAILA 


A!.. Taip jūs manote!.. 


KARIBUTAS 


Nebuvome mes Lenkų karalystės dalimi 
Ir niekados nebūsime! Čia Lietuva nenusileis! 
O jūsų pastangos liks tuščios! 


Lietuvių ir lenkų tarpe didis neramumas 


VYTAUTAS 


Prašysiu mano gerbiamos Tarybos 
Ramiai laikytis; kai reikės, 
Aš pats čia tarsiu savo Žodį. 


SIGIZMUNDAS, IMP [ERATORIUS] 


Pax, pax, carissimi mi fratres! 
Kreipdamasis į lenkus 

Nejaugi įūs norėtumėt priverst karalių 

Sulaužyt savo taip viešai čia duotą žodį? 

Ar tiek jūs aukštą asmenį jo gerbiat? 
JOGAILA 

Nuo savo žodžio kaipgi aš galiu atsisakyti? 

Greičiau atsisakyčiau aš nuo Lenkų karalystės; 

Ir broliui Vytautui karaliui 

Valdyt pavesčiau dvi valstybi! 

Jei norit, taip ir padarysiu; 

Tada ir ginčas baigtas. 


VYTAUTAS 
Į Jogailą 


Ne, mielas broli! Svetimos karūnos 
Nenoriu; nemanau jos plėšt nuo gerbiamos galvos; 
Patsai gyvenk ir karaliauk ilgai ilgai! 
O Lietuvoj ir Lenkuos mum abiem 
Gana ir vietos, ir abiem karūnų! 
JOGAILA 
Tikrai abiem gana karūnų! 


VYTAUTAS 
Kreipdamasis į Lenkų Tarybą. 


Aš sau karališkos karūnos 
Pats neprašiau patsai, to klausimo nekėliau; 
Bet vieną kartą man tą teisę pripažintą 
Ir taip viešai, akivaizdoj aukštų valdovų, 
Pareikštą, aš dabar neleisiu 
Sau pasityčiot iš manęs ir iš tautos! 
Tai mano paskutinis žodis. 
, LIETUVOS TARYBA 


Ir svečiai, be lenkų 


Valio, aukščiausis mūsų vade ir karaliau! 
Valio ir mūsų karalienė! 

VYSKIUPAS] ZBIGNEVAS 


Į Vytautą 


Garbingas, didis, dauggalingas kunigaikšti! 
Iškilęs taip aukštai (sakyčiau, net aukščiausiai) 
Europos potentatų tarpe, 

Didžių darbų ir išminties gilios 

Pripildęs- atgarsiais pasaulį, 

Kurio drausmėj nuo Baltijos 

Lig Dono ir Juodųjų marių 

Plačiausios ir turtingos šalys! 

Tu, didis savo amžiaus vyrę, 

Aukščiausį žemiškos galybės 

Pasiekei laipsnį, 

Tai ką gi tau, valdove didis, dar pridėti gali 
Karaliaus tuščias vardas ar karūna?.. 


Čia bent kiek atsikvepia 


Galop garbingai žilo plauko susilaukęs, 
Atmink, valdove, sutartį, Horodlėj sudarytą, 
Ir priesaiką, kuria surišot amžiais 

Dvi broliškas tautas! 

Ar laužyti dabar tą priesaiką norėtum? 


VYTAUTAS 
Supykęs 


Ką jūs čia man tą savo 

Horodlės uniją ir priesaiką bekaišiojat?! 

Jūs visą amžių, iki pat senatvės, 

Kaip pančiais varžėt, rišot man rankas ir kojas 
Ir gėrėt mano kraują, žudėt jėgas, 

Kurios man skirta buvo savo kraštui atiduoti!.. 
Gana tų jūsų pinklių! Jų geruoju 

Išvengt norėjau; bet gana kantrybės! 

Jau metas aiškų tarti žodį! 

Gana man įūsų primestos globos, 

Ir aš prieš Dievą, ne prieš jumis atsakysiu! 
Tai mano paskutinis žodis! 

VYSKIUPAS] ZBIGNEVAS 
O vis dėlto žinok, valdove, 
Kad Lenkai be kovos nuo savo teisių 
Atsisakyt nemano. 


VYTAUTAS 
Kaip? Norite kovos? Jūs norit karo? 
Žinokite, kad aš jo pirmas nepradėsiu, 
Bet pirštinę man mestą 
Aš pasirengęs visados pakelti! 
RUSDORFAS 


Į Livonijos magistrą džiaugdamasis 


Žiūrėkit, iš tiesų gal karas kilti. 
Juk nusileisti Vytautas tikrai nenusileis. 


Įeina Sofija, karalienė, ir tyliai prie lenkų prisiartina 
JOGAILA 

Ne, to nebus! Su mano broliu 

Daugiau aš nemanau kariauti! 

Greičiau aš Lenkų sosto ir karūnos 

Atsižadėsiu, kaip sakiau. 
SOFIJA, KARALIENĖ 

Atsižadėti Lenkų sosto ir karūnos? 

Kokia nesąmonė! Ar girdžiate, 

Aukštoji Lenkų jūs Taryba? 
VYSK[UPAS] ZBIGNEVAS 

Taip negali sakyt, karaliau maloningas, 

Sūnaus ir įpėdinio savo susilaukęs. 
VYTAUTAS 

To ir nereiks! Abiem užteks karūnų! 
JOGAILA 

Taip, taip! Gerai sakai, mielasis broli! 

Užtektų, rodos, mums abiem karūnų; 

Tiktai kad toji mano gerbiamoji 
Be reikalo karščiuojasi Taryba. 
SOFIJA, KARALIENĖ 
Gal ne be reikalo, brangus karaliau! 
Ar ne geriau jums būtų su Taryba atskirai 
Pasikalbėti? Klausimas svarbus be galo. 
JOGAILA 
Taip, taip! Gerai sakai. Norėčiau aš patsai 
Laisvai ir atvirai su savo aukštąja Taryba pasitarti. 
Mes neužtruksim duoti galutinį nutarimą, 
Ir baigsis viskas, aš manau, gerai. 


Visiems tylint, Jogaila su lenkais išeina. Kai kurį laiką 
vis dar tyla 


JULIJONA VYTAUTIENĖ 

Aš gero nematau, kai ji čia įsimaišė. . 
SIGIZMUNDAS, IMP[ERATORIUS] 

Tikrai! Seneliui dar, ko gera, 

Žiūrėk, apsuks Taryba galvą; 

Privers atsižadėti negarbingai savo žodžio! 
VYTAUTAS 

Aš abejoju, nes karalius, mano brolis, 

Parodyt moka kai kada gana užsispyrimo. 
SIGIZMUNDAS, IMP[ERATORIUS] 

Ar šiaip, ar taip, bet grįžti nebegalima dabar 

Nei kryžkely sustoti! 

Pasveikinkim dabar čia būsiantį karalių 

Ir palinkėkim kitą metą jam laimingai karūnuotis. 


Sveikina visi, pradedant nuo paties Sigizmundo, kurs bu- 
čiuoja į veidą. Magistrai į petį, Sofija ir Julijona į ranką 
ir į veidą, kunigaikščiai į ranką, ne kunigaikščiai ranką 
bučiuoja, priklaupdami ant vieno kelio. Pradeda temti. 
Sveikinimui pasibaigus, visi sušunka 


Valio, valio! Plačiosios Lietuvos karalius! 

Tuo metu įbėga Henė, visiems jau nutilus, jis dar pakar- 
toja vienas 


Valio plačiosios Lietuvos karalius! 
Bent kiek patyléjes 


Ar žinote, kas atsitiko? Nieks nežino! 

Aš pats nebežinau, kas atsitikt galėjo. 

Štai saulei besileidžiant lenkai su karalium... 
VYTAUTAS 

Kas, kas? Nelaimė kokia atsitiko? 
HENĖ 

Į Krokuvą išvyko kaip tiktai dabar pro vartus 

Taip greit, kad niekas jų ir palydėt nepalydėjo. 
VYTAUTAS 


Nustebęs 


Kaip? Lenkai su karalium išvažiavo? 
Neatsisveikinę!.. 


Visi tyli 


VYTAUTIENĖ JULIJONA 
Ar aš to nesakiau, kad baigsis negerai? 
Dabar karaliaus kancleris ir Sonkė karalienė 
Iš savo rankų jo nebepaleis! 
LIETUVOS TARYBA 
Mes už tave, karaliau, paguldysime galvas! 
SIGIZMUNDAS, IMP[ERATORIUS] 
Kad tai nebūtų liūdna, būtų iš tiesų ko juoktis: 
Iš karo lauko bėgo lenkai, 
Paėmę į nelaisvę savo gi karalių! 
VISI LIETUVIAI 
Vis tiek! Dalykas baigtas, ir belieka 
Uždėti ant galvos karališką vainiką 
Naujam karaliui! 

PAPOS LEGATAS 


Iėjes, dviejų dvasiškių lydimas 


Vaišingas šeimininke! Nors labai man gaila, 

Bet priverstas esmi tuojau apleisti Lucką. 

Kadangi asmeniniais reikalais, kaip sužinojau, 

Taip svarbų suvažiavimą niekais paversta, 

Ir lenkai dėl jų laužomų teisių 

Grįžt buvo priversti namo, tai irgi aš, 

Kaip Tėvo Šventojo atstovas, 

Ilgiau čia pasilikti negaliu ir išvažiuoju. 

Bet kartu protestuoju prieš karaliaus neteisėtą pakėlimą. 
Čia tarti paskutinis žodis Romai tepriklauso. 

Kas tą sulaužys teisę, tam, atmink, didysis kunigaikšti, 
Ir Dievas nepadės. 


Išdidžiai išeina, tyla 
VYTAUTAS 
Taip! Lenkų diplomatija judri, sukta 
Man kenkt nesidrovės šmeižtais net Romoj, 
Bet aš pusiaukely sustoti nesustosiu! 


Karūną man dabar tiktai mirtis išplėšti gali! 
JULIJONA 


Kam mirtį beminėti dabar, karaliau? 
Ilgai gyvensi! 
VYTAUTAS 


Susimąstęs 


Kas žino?.. Na, kviečiu visus į Vilnių, 
Į mano iškilmes gal paskutines. 


Visai sutemsta 


IV AKTAS 


Vilniaus pilies rūmų didžioji salė. Scenoje vysk lupas] 
Motiejus, Goštautas ir Gedgaudas 


GEDGAUDAS 
Ne tik aštuntąją, net dvidešimt aštuntąją 
Praleidome rugsėjo dieną, 
Karūnos vis kaip nėra, taip nėra. 
Stačiai kantrybės trūksta. 
GOSTAUTAS 
Kas nors negera altsitikt turėjo. 
VYSKUPAS MOTIEJUS 
Pasitikėkime Aukščiausiojo Apveizda! 
Tiek laukę, dar palauksine, 
GEDGAUDAS 
Ką čia Apveizda! Aš seniai sakau: 
Be karo neapseis su Lenkais! 
Juk ne kieno, tik jų čia darbas. 
Dukart į seimą rinkos pasitarti, 
Du kartu buvo jų pasiuntiniai 
Atvykę čia ir nusižeminę, kaip sako, net ant kelių 
Maldavo mūsų viešpačio atsisakyti nuo karūnos! 
O man išrodė vis tai gryna veidmainystė: 
Rūpėjo jiems tiktai išlošti laiką... 
Iš kalno sumanytam vyliuit.. 
GOŠTAUTAS 
Tai galimas dalykas, juk iš Lenkų 
Tikėtis visa ko gali. Gal čia kalti ir mūsų diplomatai. 
GEDGAUDAS 
Ir aš manau, kad karas neišvengiamas dabar! 
Kitaip vargiai atsikratysme mes nuo jų. 

VYSK|UPAS] MOTIEJUS 
Iš Lenkų turi neužilgo grįžt Sepinskas; 
Tada gal daug kas paaiškės. 
GOSTAUTAS 
Sepinskas — irgi lenkas; nors tai mūsų kancleris, 
Bet aš per daugel nepasitikiu ir juo. 
HENĖ 


Įbėgęs 
Sepinskis, kancleris, sugrįžo; 
Su juo atvyko irgi Švitrigaila kunigaikštis. 
VISI 
Nustebę 


Kaip? Švitrigaila? Kokiu būdu? 
VYSK[UPAS] MOTIEJUS 
Einu tuojau pakalbinti Sepinskį. 


Išeina vysk lupas] Motiejus 


HENĖ 
Eini, bet ne taip greit pakalbint pasiseks: 
Nes iš kelionės nuskubėjo pas karalių 
Ir užsidarę paslaptingai tarias vienu du; 
Kas nors svarbaus įvykt turėjo. 
Įeina Švitrigaila 
ŠVITRIGAILA 
A, sveiki, Lietuvos didvyriai, 
Karaliaus patarėjai! 
GOŠSTAUTAS IR GEDGAUDAS 
Būk sveikas, kunigaikšti! 
ŠVITRIGAILA 
Ir aš, į jūsų iškilmes atvykęs, 
Gal netikėtas ir nelauktas svečias. 
GOŠTAUTAS 
Rods, nelabai tikėtas. 

SVITRIGAILA 
Na, pagyvensme, pamatysme: 
Ir man gal atsiras čia vietos!.. 
Bet ko jūs čia visi, kiek aš pasergėjau, 
Taip murksote, nosis nuleidę, 
Lyg apsiriję musmirių! 
Karaliaus vainikavimas juk tik ne šermenys. 
GOŠSTAUTAS 
Nei taip per daug jau nusiminę! 
Bet vis dėlto... 
ŠVITRIGAILA 
Kaip „vis dėlto“? Per maža turite svečių? 
Per maža gal alaus ar midaus 
Ir kanklininkų-dainininkų? 
GOSTAUTAS 
Svečių visai nemaža; galima sakyti: 
Visi, kas kviestas, jau ne vakar suvažiavo. 
Tik Lenkų dar nėra karaliaus; 
Bet jo čia ir nesitikim sulaukti. 
SVITRIGAILA 
Taip! Jis pakliuvo į geras rankas! 
Pigiai jo lenkai neišleis! 
O vis dėlto jisai čia bus 
Greičiau, negu kas tikis. 
GOSTAUTAS 
Kaip? rengiasi atvykti? 
GEDGAUDAS 
Kai dėl svečių, tai jų gal net per daug; 
Kai kas jau ir namo norėtų grįžti; 
Svarbiausio nėra svečio, ir todėl 
Visiems nelinksma. 
SVITRIGAILA 
Na kokio, įdomu, jums trūksta svečio; 
Gal Sigizmundo, imperatoriaus? 
GEDGAUDAS 
Ne jo, tik jo karūnos trūksta, 
Nors laikas tam paskirtas jau išėjo. 

ŠVITRIGAILA 
Karūnos trūksta? Neatėjo dar lig šiolei?.. 
Taip! tas negera! Turi ji ateiti! 
GEDGAUDAS 
Bet eina čia pas mus gandai, 
Kad siunčiamą karūną lenkai 
Kely pagrobę; gal dėl to skubiai į Lenkus 
Pasiųsta ir Sepinskas sužinoti tiesą. 
Gal ką mums kunigaikštis pasakytumei tikriau? 


ŠVITRIGAILA 
O man pirmiausia įdomu, kas tuos gandus paleido? 
Kad lenkai pagrobė karūną. 
GEDGAUDAS 
Kas juos paleido?.. Dievas žino! 
Gal Henė, juokdarys; jisai dažniausiai 
Sužino viską pirmas. 
GOŠTAUTAS 


Visą laiką nekantraudamas 


Bet, kunigaikšti, pasakei, 
Kad Lenkų būsiąs čia karalius 
Greičiau, negu kas tikisi; 
Kaip tat suprasti? 
SŠVITRIGAILA 
Trumpai ir drūtai: jau važiuoja 
Ir čia dar šiandie bus! 
GOŠTAUTAS IR GEDGAUDAS 
Dievuliau! Mes neprisirengę jo sutikti; 
Greičiausia reikia apie tai pranešti valdovui. 


Abu skubiai išeina pro vienas duris 


ŠVITRIGAILA 
Karūnos dar lig šiolei nėra?! 
Kur iš tiesų galėtų būti? 
Nustebs pats Olesnickis apie tai išgirdęs. 

Aš dar ir kitą jam iškirsiu šposą: 

Kas vyliumi kovoja, pats jo susilauks. 

Karūnos nėra dar lig šiolei: tas negera! 

Kam teks nešioti ją, dar nežinia, 

Bet vis dėlto ji reikalinga! 

Mums reikia Mindaugo ir Gedimino 

Grąžinti palikimą: be to skydo 

Mums Lenkai atsisės visai ant sprando. 
HENĖ 


Skubiai įbėges 
Ar žinote naujausiąją naujieną? 
Nustemba, pamatęs kunigaikštį Švitrigailą vieną 


A! Sveikas, kunigaikšti! 
ŠVITRIGAILA 

Tai tu dar nepakartas? 
HENĖ 

Išrodo, lyg kad gyvas būčiau! 
SVITRIGAILA 

Vis tiek aš liepsiu kada nors pakarti. 
HENĖ 

Tik Dievas nedavė ragų tam sutvėrimui, 

Kursai mane pakarti norėtų. 
ŠVITRIGAILA 

Kam čia ragai? Šakos užteks pakarti!.. 

O pasakyk, man, mano mielas, 

Iš kur žinai, kad Lenkai pagrobė karūną? 
HENĖ 

Ne! To aš nežinau, tiktai girdėjau, 

Kad rengėsi pagrobti. 
ŠVITRIGAILA 

A! Tu girdėjai, rupūže, ir vis tiktai 

Laiku neperspėjai, kam reikia! 


Griebdamas jam už apykaklės 
Kas drįs kada sakyti, kad buvai nevertas karti? 

HENĖ 
Nusigandes 


Kaip? Kunigaikštis pasiryžęs karti? 

Ne, kunigaikštis tik juokauja. 
ŠVITRIGAILA 

Taip, taip! Tik juoko dėlei 

Kur nors ant gembės čia pakybosi. 
HENĖ 

Pasigailėk, aukščiausis kunigaikšti ir karaliau! 
ŠVITRIGAILA 

Gerai tu pasakei „karaliau“! 

O pasakyk, kur toji Lietuvos karaliaus 

Dabar karūna? 
HENĖ 

Karaliau, nežinau! Tikrai aš nežinau. 


ŠVITRIGAILA 


Vesdamas karti 


A, nežinai! Tai eik su savo paslaptim 

Į pragaro nasrus! 
HENĖ 

Į pragarą nenoriu, ne! Verčiau į dangų, 

Tiktai be kunigo neduok man mirti! 
ŠVITRIGAILA 

Kur nori sau keliauk anam pasauly, 

Tik man daugiau po kojų nesipainiok! 
HENĖ 

Matydamas, kad Švitrigaila ne juokais 


Pasigailėk, karaliau! Nieko nežinau tikrai; 
Grosmeisteris tik vienas žino. 


ŠVITRIGAILA 
Paleidęs Heng 
A, tik grosmeisteris težino! 

Bet žino? Na, gerai! 

Tai eisiva pasišnekėt su juo! 
HENĖ 

Tiktai, karaliau, neišduok manęs! 


Abudu išeina. Pro antrąsias duris įeina besikalbėdami 
Vytautas ir Sepinskas 


VYTAUTAS 
Ar tik gerai ten sužinojai, gerbiamasis, 
Kad Lenkams iš tiesų pagrobi karūnos nepavyko? 
Tas mums svarbiausia. 
SEPINSKAS 
Sviesiausias viešpatie, ištyriau tą gerai; 
Rods, Olesnickio šalininkai stančikai 
Pasieny buvo ant visų kelių pastatę 
Greitųjų raitelių sargybą, 
Bet jiems pagrobt karūnos nepavyko. 
VYTAUTAS 
Bet vis dėlto sakei, kad Sigizmundo, imperatoriaus, 
Pasiųstus žmones su daiktais iškratė. 
SEPINSKAS 
Taip! Juos pasienyje sugavo ir iškratė; 
Bet pasirodė, kad karūnos ten nebūta; 
Mat imperatorius, nujausdamas pavojų, 
Ją pasiuntė vėliau kitais aplinkiniais keliais. 
VYTAUTAS 
Tai vis dėlto ji eina ir čia bus. 
SEPINSKAS . 
Be abejo. Bet siunčiama slapta aplinkiniais keliais, 
Turbūt dėl to ir pasivėlino gerokai. 
O lenkai jau dabar suprato patys, 
Kad imperatorius apgavo juos skaudžiai: 
Ir Lietuvą per tai sukiršino prieš juos, 
Ir siunčiamos neįdavė karūnos. 
VYTAUTAS 
Kam imperatorium besidangstyti? 
Ar negana ir patys pasireiškė dar anksčiau, 

Kokiais esą mums palankiais bičiuliais! 
Bet apie tai gana! O pasakyk man, mielas, 
Ko čia dabar po viso to 
Jogaila, kaip sakei, važiuoja? 
Ko čia nenuorama atvyko Švitrigaila? 
Ar vėl nebus ko Lenkai sugalvoję? 
Gana juk, rodos, įsitikinti galėjo, 
Kad mūsų karūnacijos jie nieku būdu 
Dabar nesutrukdys. 
SEPINSKAS 
Labai karaliui įkyru esą 
Ir nuolat sakos besigriaužiąs 
Dėl duoto iškilmingai ir taip negarbingai 
Neišlaikyto savo žodžio. 
Norįs senelis bent prieš mirtį 
Su savo aukštu broliu susitaikint. 
O kai dėl Švitrigailos, kunigaikščio, 
Tai Olesnickis, kancleris, už jį stovėjo. 
VYTAUTAS 
Ar vėl kam vežas su savim tą Olesnickį, 
Tą savo juodą genijų, kurio 
Stačiai pakęsti negaliu. 
Nuo pat pirmųjų mano viešpatavimo dienų 
Jisai man stojo skersai kelio 
Ir kaip šešėlis juodas sekė mano žingsnius! 
Lyg koki nuojauta sakyte sako man, 
Kad jis nuves mane į karstą 
Ir ien neduos ramiai ilsėtis, 
Kaip kanklininkas, kad anuomet pranašavo! 
Atsimeni, per puotą saloje ties Dubysa?.. 


Po pauzės 
O vis dėlto karūnos man jis neišplėš!.. 
Eik, ponas kancleri, dabar iš po kelionės atilsėti! 
Palik čia mane vieną! 
Sepinskas išeina 

VYTAUTAS 
Vienas 


Taip! Lenkai man dabar karūnos neišplėš: 
Pasiųsta ji anksčiau — vėliau vis tik ateis! 
Aš Lietuvą nuo neprašytos globos paliuosuosiu!.. 
Bet kas toliau? Aš — senas! 
Ir fistula pečiuos kas dieną įkyriau kankina, 
Ir nuovargis, kurio anksčiau nepažinojau... 
Kodėl man Dievas nedavė sūnaus? 
Kokią aš būčiau jam palikęs Lietuvą galingą 
Toliau valdyti ir tvarkyti išmintingai, 
Kaip Dovydas karalius Saliamonui! 
Visas jam būčiau savo paslaptis palikęs 
Ir savo ilgą prityrimą!.. 
Galvojau Lengveniui palikti Lietuvą valdyti: 
Nors nelankstus, bet doras, išmintingas, 
Ties Žalgiriu mūšy ir geras vadas pasirodė!.. 
Bet mirėt.. Mano brolis Zigimuntas? 
Ne! Ilgas vokiečių kalėjimas suardė 
Ir būdą, ir jo siaurą protą! 
Sūnus jo Mykolas? O taip! Drąsus ir sumanus! 
Po karūnacijos paimsiu pas save auklėti. 
O, kad tik Dievas leistų pagyvent bent porą metų! 
Bent porą metų pagyvent karalium! 
Bet ko dabar su Zbignevu Jogaila čia važiuoja? 
Į karūnaciją? Ne, netikiu: juk Olesnickiui 
Stačiai tai būtų kaip į žandą smūgis!.. 
Vis tiek! Karalius atvažiuoja: 
Jį reikia ir karališkai sutikti. 
SVITRIGAILA 

lejes 
Karališką pasveikint brolį atvykau; 
Ar durų man prieš nosį neužtrenksi? 


VYTAUTAS 
Bet pirma aš norėčiau sužinoti, 

Kokiais tai sumetimais gerbiamasis brolis 
Atsiminei pastogę mano? 


ŠVITRIGAILA 
Tik pasidžiaugti Lietuvos karaliaus karūnavimu. 
Ir prie progos gardaus midučio paragauti! 
Atvyksta ir Jogaila! 
Turėsme pokylį, net girios sulinguos nuo dainų! 


VYTAUTAS 


Ironiškai 


Atvyksta irgi Olesnickis man širdingas: 

Turėsime, ko gero, vėl lig sočiai ginčų! 
ŠVITRIGAILA 

Kaip? Ginčų? Ginčams čia ne vieta! 

Jie gali ginčus kelti Krokuvoj ar kur kitur, 

Tiktai ne Vilniuje, ne Lietuvos sostinėj! 
VYTAUTAS 

Jie nori šeimininkais būt ir čia. 
SŠVITRIGAILA 

Jie šeimininkais čia? Ir Lietuvos valdovas 

Ramiai sau gali tai ištarti? 

Ne! Iki Lietuva bus Lietuva, 

To niekados nebuvo ir nebus. 
VYTAUTAS 

Ir buvo taip,ir vėl taip bus, 

Kai mes savitarpy kovosme!.. 

Ar čia nešeimininkavo Moskoževskis, 

Kai priverstas aš pats buvau 

Slapstytis kur? net pas kryžiuočius! 
ŠVITRIGAILA 

Bet taip daugiau negali ir neturi būti! 
VYTAUTAS 

O taip! Neturi būti! Bet ar to nebus, 

Aš nežinau: klaidingą vieną žingsnį žengęs, 

Paskui žmogus nežino, kur sustos!.. 

Per visą mano viešpatavimą kovojau 

Prieš mūsų kvailią sutartį su Lenkais, 

Anuomet paskubomis Krėvėį sudarytą, 

Ir štai dabar gyvatos vakare aš nežinau, 

Ar daug laimėjau ir ar įpėdinis susiras, 

Kursai užbaigtų mano darbą, 

Mus atpalaiduotų nuo svetimos globos. 
ŠVITRIGAILA 

Manau, jis atsiras!.. 

O jeigu lenkai ar net pats Jogaila 

Čia drįstų kelt atvykę ginčus, 

Tai po raktu juos pasodinsme! 

Tegul pamato, kas čia tikras šeimininkas. 
VYTAUTAS 

Tai padaryt galėsi, mano mielas, 

Kai čia šeimininkausi! 

O man tuo tarpu reikia 

Jogailos, kaipo svečio ir karaliaus, pasitikti. 


Vytautas išeina 


ŠVITRIGAILA 


Vienas, ironiškai 


Tai padaryt galėsi, mano mielas, 

Kai čia šeimininkausi!.. 

O taip! Šeimininkausiu gal ir neužilgo! 
Taip sutarta su jo malone Olesnickiu! 

Bet tu, paukšteli, irgi tuo nepasidžiaugsi!.. 
Karūnos vis tiktai lig šiolei nėra! 

Kam teks nešioti ją, dar nežinia; 

Bet vis dėlio ji reikalinga, 

Kad atsisveikintų nuo Lenkų. 

O gal apvainikuosme pirma įį: 

Po jo ir man lengviau bus užsidėt karūną! 

Girdėti ateinančių kalba. Švitrigaila bent kiek į šalį nuei- 
na. Įeina kalbėdami grosmeisteris Rusdorjas ir kardininkų 
magistras 


RUSDORFAS GROSMEISTERIS- 

Juo nusitęs ilgiau jo vainikavimas, 

Tuo susierzins Vytautas daugiau, 

Tuo ir didesnė atsivers bedugnė 

Tarp jo ir Lenkų; tas gi mums naudinga. 
KARDININKŲ MAGISTRAS 

Be abejo; bet kuo gi ordinas čia gali prisidėti? 
RUSDORFAS GROSM [EISTERISĮ 

O vis dėlto, kaip pasirodo, gali: 

Kadangi lenkai tykojo ant sienos 

Pagrobt karūną, jai tada 

Vienintelis beliko kelias pro Marienburgą. 
KARDININKŲ MAG [ISTRAS] 

Aš vis tiktai dar nieko nesuprantu. 
RUSDORFAS 

O čia nebuvo mums sunku, 

Kad imperatoriaus karūna ir pasiuntiniai 

Ilgiau tarp mūsų paviešėtų, 

O Vytautas prieš Lenkus susierzintų daugiau!.. 
KARDININKŲ MAG [ISTRAS] 

Vadinas: juos sulaikėt! Bravo, bravo! 
ŠVITRIGAILA 

O bravo, bravo! Tai bent atvirumas! 

Ir nemanykit, kad klausiausi tyčia! 

Man jūsų sąmokslas seniai ne paslaptis, 

Seniai nuspręstas jūsų ir likimas: 

Čia mūsų požemiuose paviešėti, 

Kaip vaišinot Kęstutį kitą kartą! 


RUSDORFAS GROSM [EISTERIS| 


Nusigandęs 
Kaip? Mus kalėjimu baidai? 

Mus, čia atvykusius laisva valia! 

Svečius, į iškilmes sukviestus! 
SVITRIGAILA 

Ne, ne svečius, tik sąmokslo vadus, 

Kurie, svečių vardu čia prisidengę, 

Pakampiais pinkles pina mums. 
RUSDORFAS GROSM [EISTERIS| 

Bet pats Martynas papa kunigaikščiui 

Karaliumi užgynė karūnuotis, 

Net rašė apie tai ir imperatoriui. 
ŠVITRIGAILA 

Tai mūsų jau dalykas! 

O jums koks reikalas čia kaišioti nagus? 


Įėjus Goštautui su keleta tarnų 


Bent kiek palaukite! Mes baigsime tuojau. 
GOŠTAUTAS 


Gerai! Bet mums skubu: valdovo įsakyta! 
Jiems išėjus 
ŠVITRIGAILA 
Jie nekantrauja vest jus į kalėjimą greičiau;, 
Bet aš, patyręs jūsų vaišingumo neseniai, 
Norėčiau bjaurų tą dalyką baigt geruoju. 
RUSDORFAS IR KARDINIINKŲ] MAGIISTRAS] 
Taip, taip! Geruoju baikim! 
SVITRIGAILĄ 
Atminkite: iki karūnos čia nebus, 
Nei žingsnio man iš Vilniaus! 
Pačių jau jūsų reikalas dabar, 
Kad ji čia būtų kuo greičiausiai. 
RUSDORFAS 
Dabar ji bus čia greit. 
SVITRIGAILA 


Išeidamas su magistrais 
Už tai, kad paslapties aš neišduosiu, 

Žiūrėkite, paskui ir man karūna! 
Įeina Sepinskas, Gedgaudas, Goštautas su tarnais 


GOSTAUTAS 
Į tarnus 


Tuo tarpu priemenę papuoškit, 
Paskui ateiste salės rengti. 


Tarnai išeina 
GEDGAUDAS 


Tai kaip? Sakyk, ar bus su Lenkais karas? 
SEPINSKAS 

Bent atsikvėpti duokit iš kelionės! 

Ir taip aš visą valandą stačiai iš kelio 

Turėjau mūsų viešpačiui pranešinėti... 

Bet kaip jis atsimainęs ir suvargęs! 
GOŠTAUTAS 

Todėl mes čia visi ir susirūpinę be galo. 

Pripratę visados prie darbo ir veiklumo, 

Jis valandos negali pasėdėt ramiai; 

O čia dabar svečių tiek suvažiavo, 

Visi karūnos laukia nesulaukia! 

Daugiausia griaužiasi patsai, 

Nors stengiasi to neparodyt. 
GEDGAUDAS 

Kad bent su Lenkais prasidėtų karas, 

Tada jis vėl atgimtų. 

Kaip užpernai prieš naugardiečius išsirengęs. 
SEPINSKAS 

Jūs karo norite su Lenkais, 

O karo kaip tiktai nebus: 

Į karūnaciją atvyksta pats Jogaila 

Ir kancleris jo Olesnickis. 


GOŠTAUTAS. 
O, Dievas duotų, kad greičiau 

Jinai įvyktų! Kaip koksai akmuo 

Visiems nuslinktų nuo krūtinės. 
SEPINSKAS 

O kaip šviesiausi mūsų karalienė? 
GOŠSTAUTAS 

Labai ji tamstos grįžtant laukė. 
SEPINSKAS 


Bent kiek sumišęs 


Ne apie tai! Aš klausiu, koks šviesiausios ponios ūpas. 
GOŠSTAUTAS 

Bendrai visų nekoks čia ūpas. 

Bet jeigu, kaip sakai, į karūnaciją važiuoja 

Patsai Jogaila. 


Įeina Julijona Vytautienė 


JULIJONA VYTAUTIENĖ 
A, ponas kancleris Sepinskas!.. Jau sugrįžęs? 
Sakai, į karūnaciją atvykstąs pats Jogaila! 
Ar vienas, ar su karalienę? 

SEPINSKAS 


Bučiuodamas priklaupęs ranką 


Pirmiausia aš pasveikint drįsčiau 
Šviesiausią mūsų karalienę; 
O kai dėl Lenkų karalienės, tai jinai 
Dabar negalinti važiuoti: 
Antrųjų laukianti krikštynų. 

JULIJONA VYTAUTIENĖ 
Kaip? Vėl krikštynos? Ne, jau to per daug! 
Stačiai tikėt sunku! 

SEPINSKAS 
O pasirodo, reikia tik norėti. 

JULIJONA VYTAUTIENĖ 
Ir pagarbos savęs turėti! 
O ką gi, ponas kancleri, apie karūną sužinojai? 
Jos vis kaip nėr, taip nėra! Kur ji dabar? 

HENĖ 
Staiga įbėgęs 

Nepatikėste: grįžtu iš ano pasaulio! 
GOŠTAUTAS 

Be reikalo visai. 
HENĖ 

Kaip tai be reikalo? Aš ne toksai. 

Kad, karūnacijos nelaukęs, bėgčiau 

Nuo mūsų viešpačio, kaip štai Maskvos carienė. 


Pasergėjes Julijoną Vytautienę 
A, tai šviesiausi karalienė! 
Įeina Vytautas, carienė Sofija, Vosylius 


Labai, labai man nemalonu, 

Bet laikas mums namo! Totorių chanas 

Anksčiau. išvyko;, gal ir mums neatsargų, 

Palikus Maskvą vien Dievo Apveizdai. 
VYTAUTAS 

Taip, taip, dukrele! Nors manau, 

Jau nebilgai priseitų laukti;, 

Bet kur namai, ten ir širdis! 

Tiktai daugiau, jaučiu, neteks pasimatyti: 

Per daugel ima slėgti aštuntasis kryžius. 
JAUNAS VOSYLIUS 

Seneli, jei tik reiks, Maskva... 
VYTAUTAS 


Nusišypsojęs 
Per daugel tu karingas, kaip matau; 
Apseisme be ginklų žvangėjimo šį kartą. 
Sudieu, vaikučiai! 
Palydi lig salės pusės; toliau išlydi Goštautas 
Jaučiuos bent kiek nuvargęs, 

Ir miegas neramus šią naktį 

Ne tik kad nepastiprino manęs, — 
Daugiau nuvargino. 

Vaidinos tai kapai su aukštais kryžiais, 
Tai amžinatilsį tėvelis, 

Tai senas kanklininkas, 

Anuomet man dainavęs pranašystes!.. 


Juokuodamas į Heng 


Tu, gudrasnapi, aiškini sapnus; 
Sakyk man, ką tai reiškia? 
HENĖ 


Sumišes 


Prieš įvykius didžius — nepaprasti sapnai! 

Šviesiausis viešpatie! Manau prieš vainikavimą. 
VYTAUTAS 

O aš manau, prieš audrą, 

Nes juodos debesys vis renkas. 
JULIJONA VYTAUTIENĖ 

Manau, nebūtų reikalo pačiam 

Toli už miesto joti 

Karaliaus pasitikti. 
VYTAUTAS 

A, tiesa, reikia pasitikt Jogailos! 

Ar parengei, mielasis Gedgaude, 

Man tris šimtus raitųjų vyrų, kaip sakiau? 

Aš pats jų priešakyje josiu. 
GEDGAUDAS 

Įsakymą daviau; manau, bus pasiruošę. 

Tuojau pranešiu. 


Išeina 
VYTAUTAS 
Į Julijoną 
Aš su Jogaila, broliu, sau galiu ir susipykti; 

Bet, kas karaliaus, reikia atiduot karaliui 
Ir jį karališkai patikti. 
JULIJONA VYTAUTIENĖ 


Jai kalbant įeina Švitrigaila 


Bet tavo sveikata, brangusis mano viešpatie, 
Mums už visus karalius, už Jogailą 
Nebepalyginti brangesnė. 
SEPINSKAS 
O taip! Šviesiausias mūsų viešpatie-valdove! 
Ką sako karalienė, mes kartojame visi 
Ir drebame dèl mums brangios gyvybės. 
HENĖ 


Kinkoms drebant 


Mes drebame dėl mums brangios gyvybės. 
ŠVITRIGAILA 


Ėmęs kvatotis 


Prieš tą valdovą dreba šalys 

Nuo Baltijos iki Juodųjų marių, 

O jie norėtų jį paverst bejėgiu invalidu. 
VYTAUTAS 


Nusišypsojęs 


Tikrai mane jie laiko invalidu, 

O aš į dvikovą dar stočiau su jaunuoliais. 
ŠVITRIGAILA 

Na, gal ne su jaunuoliais, gerbiamasis broli! 

Greičiau su Olesnickiu iš tikrųjų! 


VYTAUTAS 
Rimtai 
Kodėl su Olesnickiu? 
GEDGAUDAS 
Grįžęs 


Raitųjų laukia trys šimtai, 

Pasibalnoję juodžius žirgus. 
JULIJONA VYTAUTIENĖ 

Kodėl tai juodžius kaip tiktai dabar? 

Nemėgstu prietaringai juodo plauko. 
VYTAUTAS 

E, vis tie prietarai! Nesmi tiek senas, 

Kad kas mane nuo balno 

Numestų ar nutraukt galėtų! 
JULIJONA VYTAUTIENĖ 

Bet tamsta, mūsų viešpatie brangusis, 

Jautiesi ne visai šiandieną sveikas. 
ŠVITRIGAILA 

Nevyriškas dalykas, karaliene, moterų klausyti. 


Į Vytautą 
Manau, jau laikas būtų sėsti ant arklių! 


Ironiškai 


Ir stot į baisią dvikovą. 
VYTAUTAS 
Mielasis Goštaute, parenk tuo tarpu salę 
Aukštiems svečiams priimti! 
Ten po baldakimu karaliaus sostą!.. 


Bent kiek susijaudinęs 


O man ties langu atsilošt gulsčiai: 
Nuvargęs būsiu; ten daugiau šviesos ir saulės; 
Iš ten matyt norėčiau savo Vilnių 
Ir krintančius nuo medžių rudenį lapus, 
Kurie man ką tai paslaptingai šlama. 
JULIJONA VYTAUTIENĖ 
Brangusis mano viešpatie! Meidžiu dar kartą, 
Nejok! Esi nuvargęs, susijaudinęs; 
Širdis man ko taip nerami. 
ŠVITRIGAILA 
Jei būtų moterų klausyta, mūsų karaliene, 
Be abejo, ir Žalgirio nebūtumėm turėję. 

JULIJONA VYTAUTIENĖ 

Bet, gerbiamasis, Žalgirio mūšy, 

Man rodos, būti nebuvai. 
ŠVITRIGAILA 

Kalėjime sėdėjau, gerbiamoji karalienę! 
VYTAUTAS 

Už valandos kitos mes grįšime; 

Bus viskas baigta, o dabar į kelią! 

Paduokite man Odoakro šalmą užsidėti! 

Karaliumi šiandieną pasipuošiu. 


Išlydėdami Vytautą, visi išeina, bet Goštautas su tarnais 
tuojau grįžta 


SVITRIGAILA ` 
Neva ironiškai 


Į dvikovą išeiname baisingą! 
GOŠTAUTAS 


Guviau man ruoškitės! Nedaug beliko laiko. 


Kalbėdamas su savimi 


Kad tik gerai tas viskas pasibaigtų! 
Juo laikas karūnavimo artyn, 
Tuo mūsų širdys neramesnės; 
Lyg ką nujaustų! O, netvirtas mūsų viešpats! 
Greičiau reikėtų karūnuoti! 
Išeina 
I TARNAS 
Kad tik laimingai Dievas duotų! 
Ty iškilmių sulaukti galo! 
II TARNAS 
Stačiai aš negaliu suprasti, 
Kodėl jie vėlinas su ta karūna! 
Ar jie nebijo mūsų viešpačio užrūstint. 

III TARNAS 
Ateit karūna tai ateis, 
Tiktai kad neateitų per vėlai: 
Kas dieną mūsų viešpaties menkėja sveikata. 


IV TARNAS 
Man pačios iškilmės atrodo tokios keistos: 
Karūnos laukiam nesulaukiam; 
Kas artimesnis, jau išvažinėjo;. 
Beliko vokiečiai; dar atvažiuoja lenkai: 
Žodžiu, atrodo, mūsų viešpats 
Draugų apleistas, priešų apsuptas. 
I TARNAS 
Tas vokietukas juokdarys 
Primygdamas šiandieną skelbia, 
Kad tučtuojau karūna būsianti, 
O vyskupas Motiejus net bažnyčią liepęs 
Papuošti iškilmėms. 
II TARNAS 
Kitaip ir būt negali! 
Juk viskas griūtų, jeigu, sergėk Dieve, mūsų viešpats... 
HI TARNAS 
O ar girdėjote! Trakuos 
Krauju paplūdęs, sako, ežero vanduo! 
O ties Smolensku matę vilką be odos, 
Kaip kruvinas per girią skriejęs. 
H TARNAS 
Jūs liaukitės kalbėję tokius daiktus! 
Net šiaušias ant galvos plaukai! 
IV TARNAS 
Aš pats šiandieną, vos saulutė patekėjo, 
Žiūriu,užslinko ant mėnulio juodas taškas, 
Ir pasirodė ant dangaus juoda karūna! 
VISI TRYS 
Kaip, kaip? Juoda karūna? Ir tikrai matei? 
IV TARNAS 
Kaip gyvą mane matote, tikrai mačiau;, 


431 


Taip pat kaip viešpatį mačiau ant juodo eržilo, 
Išjojant pasitikt Jogailos! 
Ir nejauku man tuomet pasidarė. 
VISI KITI 
Tikrai tas visa ne į gera! 
II TARNAS 
O man taip, rodos, ko tai gaila gaila! 
Ir baimė apima, ir noris verkti! 
Ir noris ranka užsidengti 
Nuo besiartinančios šmėklos! 
VISI KITI 
Taip, taip! Visiems tarytum ko taip neramu! 
I TARNAS 
Taip kaip ir viskas, rodos, parengta. 
III TARNAS 
Štai ir šviesiausia mūsų karalienė 
Išeina pasitikt aukštų svečių. 


Įeina Julijona Vyt [autienė] ir Sepinskas. Tarnai pasišalina 


JULIJONA VYTAUTIENĖ 
Jau nebetoli mūsų ir anų raitieji. 
O kad tiktai laimingai viskas pasibaigių! 
Kad tik tie Lenkai vėl naujų nesugalvotų pinklių! 
Kažko taip neramu! 


Atsisėda 


SEPINSKAS 
Šviesiausia, man brangiausia mano karaliene! 
Visa užjaučiu širdimi, 
Net pergyvenu tamstos sielvartas, vargus. 
Bet vis dėlto aš pats, brangiausia karaliene, 
Už tamstą daug, oi daug nelaimingesnis!.. 
Ir tuo nelaimingesnis, kad buvau lig šiolei 
Aš priverstas kentėti ir kaip nebylys tylėti!.. 
Ilgiau aš negaliu!.. Jėgų man trūksta!.. 
Galop išvedęs iki galo man paskirtą tikslą, 
Jaučiu, kad Lietuvoj jau suskaitytos mano dienos!.. 

JULIJONA VYTAUTIENĖ 


Aš nelabai suprantu, gerbiamasis mūsų kanclerį, 
Ką čia manai ar nori pasakyti. 
SEPINSKAS 
Tame tai ir visa mano nelaimė, 
Kad mano karalienė nesupranta ar suprast manęs 
nenori!.. 
Daugiau kaip dvidešimtis metų, išsižadėjęs savo krašto, 
Apleidęs savo bočių žemę, ten apleidęs viską, 
Čia Lietuvoj pasilikau tarnauti, 
O niekas nepaklaus manęs, kas riša šitą vergą 
Su jam nauja ir svetima tėvyne! 
JULIJONA VYTAUTIENĖ 
Ne vergas, ponas kancleri, esi mums draugas, 
Kurio mes vertiname nuopelnus aukštai. 


SEPINSKAS 
Bet ta, kuriai per dvidešimtį metų 
Kaip vergas aš tarnauju, 
Kuriai visi mano širdies virpėjimai, plakimai, 
Kuriai ir visos mano paslaptys, ir mano mintys 
Kaip į dievybę, kaip liepsna į dangų skrenda, 
Ta ne tiktai nepalietė švelnia ranka 
To vergo degančių žaizdų, nuvargusių pečių, — 
Net malonesnio žvilgsnio ar žodelio 
Neteko jam laimėti ar išgirsti. 
JULIJONA VYTAUTIENĖ 
Jei gerbiamasis kancleris čia man prikaišioja, 
Tai neteisingai: aš labai, labai dėkinga jam! 
SEPINSKAS 
O, Lenkų karalienė savo kancleriui ne tuo būdu!.. 


JULIJONA VYT[AUTIENĖ| 
Supykusi, išdidžiai 


Jei tokio dėkingumo, ponas kaneleri, manei sulauksiąs, 
Tai pamiršai, kad aš ne Lenkų karalienė, 
Tik Didžio Vytauto žmona! 

Neramumo signalai už scenos, didelis judesys. Įbėga į sce- 
ną Goštautas, vysk lupas] Motiejus, abudu magistru 


VYSKIUPAS] MOTIEJUS 
Dievuliau, kas galėjo atsitikti? 
VISI 
Kas atsitiko? 


Pasiuntinys įbėgęs, vos kvapą atgaudamas 


Šviesiausias mūsų viešpats užmuštas! 
Krinta be žado 


JULIJONA VYTAUTIENĖ 
O viešpatie, aš nelaiminga! 


Jul [ijona] Vyt |autienė] alpsta; Sepinskas ją prilaikydamas 
sodina; vieni bėga prie Julijonos, kiti, apstoje apalpusį pa- 
siuntinį, nori iš jo iškuosti 
Kas atsitiko? Kaip atsitiko? 

Kas užmušė? 


Bet veltui stengias prakalbint pasiuntinį. Įbėga kelios mo- 
terys, kurios gaivina Julijoną 


I PASIUNTINYS 


Įbėgęs 
Šviesiausias mūsų viešpats ir karalius 
Be žado krito! 
VISI 
Kas atsitiko? Kaip? Sakyk greičiau! 
II PASIUNTINYS 


Vos kvapą algaudamas 


Vos prisiartino prie lenkų būrio mūsų viešpats 
Su Švitrigaila, kunigaikščiu dvieju, 

Su Lenkų ėmė sveikintis karalium, 

Nuo savo risto eržilo dar nenusėdęs, 

Kaip netikėtai Zbignevo ar Švitrigailos Žirgas 
Taip spyrė mūsų pono juodžiui, 
Kad tas net piestu atsistojo, 
O mūsų viešpats krito aukštinelkas 
Ant grįsto vieškelio be žado. 
VISI 
Bet gyvas? Gyvas? Na, sakyk, ar gyvas? 
PASIUNTINYS 
Bent kiek dar, rodos, gyvas. 
JULIJONA VYTAUTIENĖ | 


Atsipeikėjus 


Kur mano viešpats ir karalius? 
Kur Vytautas? Aš noriu jį matyti. 
SEPINSKAS 
Neaimanuok, brangioji karaliene! 
Valdovas gyvas. 
JULIJONA VYT[AUTIENĖ 
Kaip? Gyvas? Veskite mane greičiau! 
Aš noriu jį matyti. 


Už durų triukšmas. Įeina Jogaila su lenkais palydovais, 
Švitrigaila, Gedgaudas ir kiti. [neša Vytautą ir guldo jį jam 
anksčiau parengtoje vietoje 


JULIJONA VYTAUTIENĖ 
Puldama prie Vytauto 


Brangusis mano turte 

Ir mano tu vienintelė viltis! 

O nepalik mane našlaite! 

Kur pasidėsiu be tavęs aš nelaiminga? 
GOSTAUTAS 

Turėkime vilties, geroji karaliene, 

Kad Dievas gailestingas gelbės 

Nuo tos baisios nelaimės 

Ir mūsų Lietuvą, ir tamstą, karaliene! 

JOGAILA 

Pirmiausia leiskime dvasiškiui 

Pasikalbėti sielos reikalais! 
SVITRIGAILA 

Geriausia boboms nesipainiot čia! 
VYSK|UPAS] MOTIEJUS 


Prisiartinęs prie Vytauto 


Valdove! Tau Aukščiausis nusidėjimus atleis, 

Jei nusižeminęs gailies už kaltes 

Ir savo kaltininkams irgi dovanoji. 
VYTAUTAS 


Po pauzės silpnu balsu 


Gailiuos ir kaltininkams dovanoju... 
Tik ne tėvynės priešams. 
VYSKIUPAS] MOTIEJUS 
Valdove, kartais abejojai, 
Kad mirusieji prisikeltų,— 
Dabar tiki? 
VYTAUTAS 


Po ilgesnės pauzės 


Taip! Aš tikiu ne visas mirsiąs... 
Tikiu, kad pergyvens darbai manė! 
Tik jų aš nebaigiau!.. Dar keleta dienų!.. 
O kaip sunku! Šviesos, šviesos! 
VYSK[UPAS] MOTIEJUS 
Valdove, dar pratark mums paskutinį žodį! 
Kam Lietuvą valdyt norėtumei palikti? 
ŠVITRIGAILA 
Čia, vyskupe, ne sielos reikalai! 
ZBIG [NEVAS] OLESNICKIS 
Taip! Čia ne sielos reikalai! 
JOGAILA 
Nurimkit, kur mirties pasiuntinys 
Apgaubti patalą sparnais ketina! 

VYTAUTAS 


Po ilgesnio tylėjimo 


Deja, aš įpėdinio nepalieku!.. 

O nelaimingas aš!.. Jogaila! 
JOGAILA 

Sakyk, sakyk, mielasis broli! 

Bus šventas tavo paskutinis žodis. 
VYTAUTAS 


Bent kiek pasikėlęs 


Neleiskite pažemint Lietuvos! 


Krinta ant pagalvių ir miršta 


JULIJONA VYTAUTIENĖ 
O Viešpatie! Jis miršta. 


Alpsia 


VYSK [UPAS] MOTIEJUS 
Užgeso! Mirė didis tautos vadas, 
Tėvynės tėvas, ramstis. Jos galybė! 
Ir Lietuva kaip geduloj našlė! 
ZBIG [NEVAS] OLESNICKIS 
Taip! Mirė didis, atkaklus lietuvis; 
Atleisk jam, Viešpatie! 


Visi suklaupia aplinkui velionį; kai kurį laiką tyla; kai kas 
verkia 


ŠVITRIGAILA 
Kadangi mūsų didis vadas nebsikels, 
Tai aš pareiškiu, kad nuo šios dienos 
Aš — Lietuvos valdovas, jos teisėtas vadas! 
O kas man pasipriešinti išdrįstų, 
Prisiekiu, šiuo kardu suskaldysiu tam galvą! 
Tau, Gedgaude, aš pavedu kariuomenės pulkus: 
Aklai klausysi kaip ir mirusio valdovo! 

GEDGAUDAS 

Klausysiu, kaip klausiau, valdove! 
ZBIG[NEVAS] OLESNICKIS 

Taip, kunigaikšti, Lietuvą valdysi, 

Bet Lenkų, atsimink, karaliaus pastatytas 

Ir jo priklausomas. 
SVITRIGAILA 

Paskui mes pakalbėsme apie tai!.. 

O tu, Motiejau vyskupe, parengsi 

Laidotuves didvyriui mūsų, 

Kokių ligšiol nebuvo ir nebus! 
JOGAILA 

Taip, taip! Karališkai palaidoti jį reikia. 
ŠVITRIGAILA 

Ne tik karališkai palaidot, 

Bet ir karalium vainikuoti, 

Juk Lietuvos valdovai 

Nuo Mindaugo laikų karaliai! 


ZBIG[ĮNEVAS] OLESNICKIS 
Kaip karūnuot? Juk sutarties tokios nebuvo! 
Galop pačios karūnos nėra. 


RUSDORFAS, DID [YSIS] MAG [ISTRAS] 
Nuo imperatoriaus pasiuntiniai atvyko 
Ir atvežė karališką karūną. 
ZBIGINEVAS] OLESNICKIS 
Vis vokiečiai į mūsų tarpą skverbias! 
JOGAILA 
O kaip gerai! Tegul čia neša! 


Įeina pasiuntiniai su teisių daktaru ir neša karūną 


MOTIEJUS, VYSK [UPAS] 
Nors mūsų Vytautas karališkos karūnos, 
Rods, gyvas nesulaukė, 
Bet jos sulaukė Lietuva, kuri dabar 
Bus lygi Lenkų karalystei! 

GEDGAUDAS IR GOŠTAUTAS 

Taip! Lygi Lenkų karalystei. 
ŠVITRIGAILA 

Jų ir valdovai bus dabar sau lygūs. 
ZBIG[NEVAS] OLESNICKIS 

Bet tai prieš mūsų sutartį! 

Tas priešinga Horodlės unijai. 


Į Jogailą 
Prieš tai privalo Lenkų protestuot karalius. 
ŠVITRIGAILA 
Tie jūsų protestai man tiek tereiškia, 
Kiek musės įkyrus zirzimas. 


I vysk [lupą] Motiejų 


Uždėk karūną, vyskupe, velioniui! 

Jis vertas jos, nors po mirties sulaukęs! 
ZBIG [NEVAS] OLESNICKIS 

Bet kas nebašninkus kada bekarūnavo. 
SVITRIGAILA 

Tai padarysiu aš, ir vargas tam, 

Kas man kliudyt mėgintų! 
JOGAILA 


Į Olesnickį 


Tegul sau vainikuoja! Kam tai kenkti gali? 
Kam keršyt po mirties? 
ZBIG [NEVAS] OLESNICKIS 


Į vysk lupą] Motiejų 


Bet, vyskupe, to neužmiršk, kad Roma 

Užgynė aiškiai vainikuot karalium kunigaikštį! 

Ar nori užsitraukti bažnytinę bausmę? 
DAKTARAS UTRIUSĘUE IURIS 

Kaip daktaras ir abiejų teisių žinovas, 

Pareiškiu, kad užginta Romos buvo 


Tik gyvą kunigaikštį karūnuoti!.. 

O Romos imperatorius kam nori turi teisę 

Karališkas karūnas siuntinėti; 

Statutuose taip aiškiai parašyta! 
ZBIG[NEVAS] OLESNICKIS 

Bet negyvam kaip nesunku uždėti, 

Taip lygiai ir nuimt karūną. 
GEDGAUDAS 

Jei bent tai lenkas tik išdrįstų! 
GEDGAUDAS IR GOŠTAUTAS 

Stačiai kantrybės trūksta. 
ŠVITRIGAILA 

Kas tą karūną kada nors 

Šventvagiškai paliest išdrįstų, 

Tas prakeikimą ant visos savo tautos užtrauks! 
VISI LIETUVIAI 

Per amžių amžius. Amen! 
ŠVITRIGAILA 

Uždėk karūną, vyskupe, velioniui ant galvos, 

O mes kardais pagerbsime karalių! 


Prezentuojama ginklai; vysk [upas] Motiejus uždeda karū- 
ną. Gedulingas maršas 


EPILOGAS 


Uždangai pakilus ant scenos visai tamsu. Iš tamsos labai 
iš lėto atsiliepia slaptingai 


AMŽIŲ BALSAS 
Į aklą bedugnę, mirties ir gyvybės šaltinį, 
Kaip saulė į vakarus slenka ir žmonės, ir amžiai... 
O kiek tais negrįstais keliais jau tautų nukeliavo!.. 
Jų tolimos aimanos... pergalių šūkiai nutilo! 
Tik pėdas kai kur didžiavyriai ant žemės įspaudė!.. 
Tik balsas slaptingas... kai kam... iš anapus prabyla!.. 
O tu, trumpaamži žmogau, jei tą balsą nugirsi, 
Ar irgi prašneksi... ir kuo, kai į dulkes pavirsi? 


Tyla. Paskui atsiliepia kitas balsas: tai Zbignevo vėlė; bent 
kiek išmatyti tik jo veidas 


ZBIGNEVO DVASIA 
Kai žuvo didis, atkaklus lietuvis, 
Tautiečiams mano palengvėjo buvęs 
Į Lietuvą nutiestas mano kelias!.. 
(Bet man pačiam sunkus tai buvo kelias!) 
Dar Liubline prieš uniją lietuviai spyrės; 
Paskui jau jų didikai ir bajorai gyrės 
Kultūros lenkiškos palaimintais žiedais 
Ir aisčių lenkiškai perkrikštytais vardais. 
Net jų sostinė Vilnius, Vilnius Gedimino, 
Kas to nežino, 
Su savo indigėnais 
Pavirto laikui bėgant lenkiškais Atėnais!.. 
O vis dėlto dar nerami man siela liūdesy: 
Štai Vilniaus katedros palaidotą rūsy 

Lig šiolei puošia Vytautą karališka karūna! 

Rods, nuveikiau ir parbloškiau tą Lietuvos galiūną, 
Bet jo karališkoji Mindaugo karūna 

Mane ir gyvą prikankino, 

Ir vienas Dievas Tėvas žino, 

Ar ji dar neprašneks kada 

Kaip neužgijusi žaizda! 

Nejaugi iš mūsiškių kas neatsiras?! 

Nejau nesusipras? 


Zbignevo dvasia išnyksta; ant scenos bent kiek šviesiau; 

matosi neaiškūs siluetai, kaip I akto pabaigoje svečiai, susė- 

dę į puotą; bet žmonės daugiau į dvasias panašūs. Priešaky, 
kaip ir anoje puotoje, sėdi kanklininkas ir dainuoja 


Bet tavo, dauggalingas pone, 

Švenčiausioji suduš svajonė: 

Tu nepaliksi nei sūnaus, nei verto pasekėjo!.. 
O priešas mūsų ateities 

Tau keršys net ir po mirties, 

Šventvagiškai net tavo karstą palytėjęs. 


Vėl visai tamsu. Trys lenkiškais kontušais apsirėdę vyrai 

įeina į Vilniaus katedros požemius ir, vogtinai atidare Vy- 

tauto karstą ir bailiai dairydamies, greit išeina. Vėl tamsu. 

Bent kiek pasidarius šviesiau, vėl matyti tos pačios puotos 
šešėliai. Tas pats kanklininkas gieda 


Slinks sunkūs amžiai, metų metai; 

Išjudins pamatus verpetai! 

Užgrobs tas priešas mūsų bočių net sostinę! 
Bet dvasios jis neužmigdys, 

Tik kerštas kerštą pagimdys!.. 

Budėkite, ainiai, tėvų skriaudas atminę! 


Vėl tamsu. Girdėti amžių dvasios balsas 


Prabėgo metų penki šimtai; 
Sutrūko pančiai; aušta rytai! 

Nuo ten, kur Gedimino ir Panerių kalnai, 
Iš amžių glūdumos prašneko vėl jo pelenai. 


Kas kartą daugiau švinta. Įeina prisikėlimo dievaitė tauliš- 
kais rūbais ir deklamuoja. Padangėje šviečia Vytauto 
atvaizdas 


Pasveikinkim rytą naujosios gadynės! 
Jo gandas plačiai nuskambės. 
Šiandieną tėvynė didvyriui tėvynės 
Uždėjo vainiką garbės. 
Naktis kruvina 
Mus bežudė gana: 
Šiandieną kita jau gadynė! 
Gana mums dejonių 
Ir kryžiaus kelionių: 
Atgimusi kelkis, tėvyne! 
Tu, Vytaute, didis valdove tėvynės! 
Tu aidas dienų milžinų! 
Tu, Lietuvai garsų vainiką nupynęs, 
Būk pranašu saulės dienų! 
i Tarp amžių prašnek! 
Mums krūtinę uždek 
Darbais milžinų-pranokėjų! 
Aprinkę vadovą, 
Teeina į kovą 
Auklėtiniai tavo idėjų! 


Galas 


„KESTUČIO MIRTIES“ dramoje 
įneštos pataisos 


93 [116] p. 
KANKLININKAS 


Kanklėms pritariant 
Trakų šviesiausi kunigaikščiai 
Žemaičių mylimą tėvynę 
Nuo vokiečių per amžius gynė; 
Garbė kilniems tautos didvyriams! 


EIMUTIS 

O kurgi tie Trakai, tėveli! 
KANKLININKAS 

Nuo čia į vasaros rytus, vaikeli! 
JAUNIMAS 

Sukdamas ratą dainuoja 

99 [122] p. Jaunam ir energingam Vytautui 
VAIDILA 


Kęstučio sūnui Vytautui?.. O, niekados! 
106 [128] p. Pasirodo ant žirgų Kestutis ir Vytautas 


Sveiki, malonūs man žemaičiai! 
VISI 

Valio šviesiausis mūsų kunigaikštis! 
KĘSTUTIS 

Štai mano Vytautas, sūnus, 

Kurį parodyt jums norėjau; 

Jis jus valdys, kai nebebus manęs; 

Mylėkit jį, kaip mylite mane! 

VISI 

Valdyk mus dar ilgai ilgai, šviesiausias kunigaikšti! 
KAI KAS 

Valio šviesiausias Vytautas! 
EIMUTIS 


Prisiartinęs 


Kaip tik dabar čia buvo vokiečių būrys! 
VYTAUTAS 

Kaip? Vokiečiai? Tėveli, vykimės tuojau! 
KĘSTUTIS 

Ar daug tų buvo vokiečių? 
SENIŪNAS 

Bus dvidešimtis vyrų, ne daugiau! 

Greičiausiai bus pasiuntiniai į Vilnių. 
KĘSTUTIS 

Na, likite sveiki, žemaičiai! 


Kęstutis ir Vytautas išeina 


EIMUTIS 
Koks aš laimingas: kunigaikštį pamačiau! 

138 [159] p. (Vietoje:) Ir gautų sau pamokymą naudingą 
(Reikia:) Bet kas kada bent kartą nesuklydo? 

148 [168] p. Ir neša kryžiuočiai vergovę Žemaičiams, 
Bet nenusiminkim! Mes esam lietuviai! 
Užgrūdytos amžiais žemaičių krūtinės, 
Nors mūsų palygint su priešais mažiau; 
Bet mūsų teisybė ir Kovas už mus. 


Visi be Vytauto 


147 p. Jogaila du kartu už mus galingesnis; 
„Ir bus ne taip lengva mums kovą laimėti. 
151 [172] p. Šviesiausis tėveli! Ką gelbės mums pyktis? 
Geruoju greičiau susitarti galėsme. 

KĘSTUTIS 


156 [177] p. O, ko aš sulaukiau nuo brolvaikių savo, 
Paklausęs tavęs, nelaimingas sūneli!.. 
Nejaugi teisybės nebūtų pasauly! 


VYTAUTAS 
Aš kaltas, tėveli! Bet gelbės dievai. 


SKIRGAILA 
Ironiškai 
Žiūrėsme, kiek gelbės. 
165 [185] p. SKIRGAILA 
Atsilikes nuo choro ties kalėjimu į Vytautą 


Paukšteli, ir tavo tas pats bus likimas! 
VYTAUTAS 
Per toli stovi nuo manęs, 


Kad spjaut į akis tau galėčiau! 
Tau, budeli ir prigavike! 


Įeina į kalėjimą 
SKIRGAILA 
Sau 


O vis tiktai Trakai dabar bus mano. 
Paskui gal ir pats Vilnius: 
Pasivaržysime dar ir su Jogaila. 


Kalėjimo sargybiniams 


Žiūrėkite! Galva už jį atsakyste! 
Čia niekam išeit nei jeit nevalia! 
Tik kunigaikštienė su savo tarnaite 
Galės kai kada aplankyti ligonį. 
Sutemsta 

VYTAUTAS 
Kalėjime 
Koks čia dabar jauties bejėgis! 
O tiek svajota, tiek norėta, tiek žadėta! 
Per ankšta rodės Lietuvos ribos’! 


Dabar gi viskas baigta... 
Ir dar taip niekšiškai! 


ko k 


Čia, tame urve, nužudytas mano nelaimingas tėvas, 
Brangiausias mano tėvas! 


O aš, Jogaila niekšu patikėjęs, 

Pats prisidėjau nenoroms prie tos mirties! 

O nelaimingas, kaip atpirksiu 

Nedovanotiną tą mano klaidą? 

Greičiau, greičiau ateik man laukiama mirtis 
Ir išvaduok iš tos kankynės! 

Duok užmiršimą, užsimiršimą 

Amžiną, šaltą! Mirties užmiršimą!.. 


Rauna sau plaukus, ilgokai tyli 


Jogaila, o Jogaila! Kas kada tikėt galėjo?.. 

Su juo taip nuoširdžiai aš draugavau, už jį užstojau, 
O jis man žudo tėvą!.. 

Ne, to aš netžmiršiu niekados! 

Iki mirties nedovanosiu! 

Cha cha cha! 

Iki mirties... kuri šiandieną ar rytė įvyks! 

Ir mano keršto kumštis jojo nepalies! 


Bet argi nėra jau pasaulyje teisybės? 
Taip karštis degina! Gerklė išdžiūvo! 


Nebeilgai man teks besikankinti. 

TARNAS 
lejes 

Ar ko nereikia, kunigaikšti? 
VYTAUTAS 

Atnešk vandens man šalto, šalto! 
TARNAS 

Vandens tau šalto, kunigaikšti, nevalia! 

Užginta: turi karštj; gal pakenkti. 
VYTAUTAS 

Man gerti nevalia? Užginta? 

Man užginta! 


O kam ta mano reikalinga jums gyvybė? 
TARNAS 


Išeidamas 


Dievai bežino; gal ir reikalinga. 
VYTAUTAS 

Galop vis viena man! 

Ar aš bijau mirties?.. 

Bet kas bus su Trakais? 

Su Vilniumi, su Lietuva visa, 

Kurią per amžius mano pranokėjai ugdė, 

Nuo priešų gynė ir toli ribas nukėlė!.. 

Svajojau atiduoti jai ir aš visas jėgas. 
TARNAS 

Kunigaikštienė Ona nori aplankyti. 
VYTAUTAS 


Svyruodamas sau 


Bet ką aš vargšei pasakysiu, 
Kaip paguosiu? 
Tiktai daugiau susigraudins. 


Tarnui 


Jos Didenybei, mielas, pasakyk, 

Kad aš ramiai užmigęs... Gal paskui... 
Tarnui išėjus 
Taip karštis degina mane ir troškulys kankina! 


Tėvyne, Lietuva tėvyne, 
Taip daug norėčiau tavo labui, tavo garbei... 


Visai sutemsta. Bet kiek prašvitus matos atstu nuo sar gy- 
binių prieš kalėjimą Eimutis ir Laimutė 


169 [190] p. VYTAUTAS 
Pro sargybinius praėjęs 


Kaip šiandie šviečia Lietuvai gražiai saulutė! 

O kad taip šviestų Lietuvai ir mano ateity darbai! 

Prisiekiu atiduoti įai, jai vienai 

Visas savo jėgas! 
EIMUTIS 

Bet štai ir jos ateina... tiktai be kunigaikščio 
171 [192] p. Ne Vytautas! Vytautas pabėgo? 
SKIRGAILA 

Kaip? Vytautas pabėgo? 

Greičiausiai vytis! Nes kitaip 

Nebus mums vietos Lietuvoj! 


Skirgaila, Marė, Julijona skubiai pasišalina 
172 [192] p. Aptemusią padangę mūsų. 
VISI 
Praamžiau galingasai! Sugrąžink greičiau 
Mums Vytautą į mūsų bočių Vilnių! 
Pasirodo ant dangaus Vytis ir girdisi tolimas, kaip 
pranašystė Lietuvos himnas. Uždanga pamažu leidžias 


15. Raštai III 


Sis 
KAME IŠGANYMAS. 

Libretto keturiais aktais 


parašė 


Maironis - Mačiulis. 

Ketvirtą kartą atspausta. 

Jagomasto spaustuvė „Lituania“, Tilžėje, Augštoji gatvė 78. 

„Kęstučio mirtis“ puslapis su taisymais 


PE LE NSE ES L + Ani a S a I a iaką 
Spektaklio „Kęstučio mirtis“ scena 


IbSTVBINIS TEATRAS. Trečiadieni, raso mèn. 17 L | 


TRAMOS SEZONO PRALI 


statoma 


TAN 


Režis. B. DAUGUVIETIS, 
Dalyvauja veik visa trupė ir choras. Pradžia 7 val. 30 m. v. 
Bilietų galima gauti kasdien Teatro kasoje nyo 11-1 Ir 5-7. 


—————— 
P. Šakeiorikjens, 4 Leno Ir R. Joibe, Špoontuvė Mairosie pac IAIL 

Spektaklio afiša 


P. Kubertavičius — Vytautas pjesėje „Vytautas pas kryžiuočius“ 


P. Kubertavičius — Kęstutis pjesėje „Kęstučio mirtis“ 

Vytauto drabužių eskizas spektakliui „Didysis Vytautas — karalius“ Dail. 
A. Varnas 

B. Dauguvietis — Enrikas Lankastras pjesėje „Vytautas pas kryžiuočius“ 


| Onos drabužių eskizas spekt 
| liui „Didysis Vytautas — kar 


„Didysis Vytautas — karaliu: 
faksimilė 


S. Remerienės tapyto portreto reprodukcija 


J. Janulio tapyto portreto reprodukcija 


Memorialinė lenta ant Maironio namo-muziejaus 

Maironio antkapis 

' Stalelis vizitinėms kortelėms 


Pultas, prie kurio dirbo Maironis 


Paminklas Maironiui. Skulptorius G. Jokūbonis 


KOMENTARAI 


Šiame tome spausdinamos visos penkios Maironio dramos: du libretai 
ir istorinė trilogija. Tekstai publikuojami ta pačia tvarka, kaip juos pateikė 
rašytojas knygoje: Maironio raštai, III. Dramatiški veikalai. Kame Išgany- 
mas. Nelaimingos Dangutės Vestuvės. Kęstučio Mirtis. Vytautas pas Kry- 
žiuočius. Didysis Vytautas — Karalius. Kaunas. „Šviesos“ spaustuvėje. 
1930. 

Rengiant tekstus šiam leidimui, taisyta minimaliai, stilistiškai neutra- 
lūs kalbos bei sintaksės dalykai: tragedija 4 aktais — keturių aktų tragedi- 
ja, libretto keturiais aktais — keturių aktų libretas, ant scenos pasirodo — 
scenoje pasirodo, tame laike — tuo laiku... Taip pat pritaikyta dabartinės 
rašybos, skyrybos normos: Allachas — Alachas, Mister-brolis — mister- 
brolis, Zėllneris — Celneris, Percy — Persis, Henne — Henė, Magistras — 
magistras... Paliekamos įvairuojančios vardų formos, kai neaišku, kodėl! 
ši įvairovė atsirado: Sepinskas — Sepinskis, Olesnickis — Olesnickas; bet 
taisomos retkarčiais pasitaikančios skirtybės: Zofija — Sofija. Kartu palie- 
kamos dramų kūrimo metu vartojamos lytys: Tverai, Voluinė, Krėvė, 
Jonušis... Maironis tautybę dažnai rašydavo didžiąja raide, neretai valsiy- 
bės, krašto pavadinimą sutapatindavo su tautybė: mozūrų kunigaikštis, 
išvyko į Lenkus, atiduoti Žemaičius, Lietuvių ir Lenkų karalius... Tais atve- 
jais, kai, mūsų manymu, kalbama apie kraštą, leidinyje paliekama didžioji, 
o tautybės pavadinimas rašomas mažąja. 

„Raštų“ III tomo komentaruose pažymimos bibliografinės žinios, Mai- 
ronio redaguoti momentai. Daugiau dėmesio skiriama dramų vertinimo 
istorijai, spektaklių aptarimų apžvalgai. Šioje dalyje plačiai naudojamos 
citatos. Skliaustuose po citatos nurodomas šaltinis (pirmas skaičius pa- 
žymi pozicijos literatūros sąraše numerį, antras — puslapį). 

Realijos, žodžių reikšmės aptariamos atskirai. 

Tautosakinę, mitologinę medžiagą komentavo filol. m. kand. P. Joki- 
maitienė. 

Komentarų istorinę medžiagą tikrino bei tikslino ist. m. daktaras 
V. Merkys. 

„KAME IŠGANYMAS“ 


Bibiiografiniai duomenys. Pirmoji publikacija antrašte „Kur išgany- 
mas? arba Paviršiumi amžiaus klausimų“: Pavasario balsai. Parašė St. 
Maironis. 1895. Tilžėje. Antroji publikacija: „Tėvynės sargas“, 1896, Nr. 
11, p. 7—16, Nr. 12, p. 10—18, 1897, Nr. 1, p. 11—19. Klydo V. Mykolaitis- 
Putinas, pirmąja nurodęs 1896 m. „Tėvynės sargo“ publikaciją (24, 272). 
1905, 1913 m. spausdintas kartu su „Pavasario balsais“. Atskiru leidimu 
išėjo: Maironis-Mačiulis. Kame išganymas. Libretto keturiais aktais. Ket- 
virtą kartą atspausta Tilžėje [1920]. Ta proga pasirodė A. Jakšto recenzija, 
kurioje pasidžiaugiama: „Pastarajame ketvirtame leidime jis (libretas — 

zijos“ (11, 288). Paskutinį kartą autoriui gyvam esant libretas buvo pub- 
likuotas: Maironio Raštai. T. 3. Kaunas, 1930. 

Kūrinio vertinimo istorija. Libretas „Kame išganymas“ — problemiš- 
kas ir konceptualus Maironio kūrinys. 

1898 m. demokratinės pakraipos kritikas S. Matulaitis rašė: „turime 
du Maironiu“ (23, 11). Vieną poezijoje, o „kitą Maironį aname libretto. 
Pirmasis Maironis simpatiškas ir brangus, nes pilnas energijos ir aukštų, 
prakilnių idealų; antrasis gi Maironis negali patikti“ (23, 11). Tačiau 
rašytojas, ir daugeliui metų praėjus nuo libreto parašymo, šį kūrinį laikė 
reikšmingiausiu. 1913 PB randame tokią pratarmę: „Šiais metais visuomenė 
man priminė, kad prabėgo 25 metai nuo to laiko, kad pradėjau šį tą 
bespausdinti. Kritika iš tos priežasties atkreipė visuomenės atydą į mano 
veikalus, kai kuriuos savotiškai suprasdama, net per daug pagirdama. 
Man skaudu, kad aplenkė ar net nustelbė mano mylimiausį, rimčiausį ir, 
kaip esmi parsitikrinęs, geriausį veikalą „Kame išganymas“, kurį pavedu 
ypatingai skaitančiųjų atydai“ (20, 81). 

Nutylėjimu autorius pavadino ilgą po S. Matulaičio krilikos sekusią 
pauzę (tik po 1913, 1920 metų leidimų pasirodė naujos recenzijos). Kad 
Maironis drąsiai pasitiko S. Matulaičio kritines pastabas, liudija ir libreto 
redagavimas. 

„Kame išganymas“ — mažai redaguotas Maironio darbas. Taisomas 
buvo du kartus (1905 ir 1913 PB). Dalis taisymų kalbiniai stilistiniai. Jie 
atitinka Maironio poetinės kalbos kitimą: stengtasi tikslinti mintį, išvengti 
barbarizmų. Kaip ir lyrikoje 1913 metais librete išnyksta slavizmai (smertis, 
griešninkai, dūšia) , lietuvinama sintaksė, tobulinamas ritmas. Kiti taisymai 
reagavo į ideologinę kritiką. Poetas ne tik neatsisakė savojo sprendimų 
kelio, bet ryškino jį teksto koregavimu bei papildymu. Pastabos 1905 m. 
leidimo paraštėse rodo, kaip autorius narsiai gina religijos ir mokslo su- 
derinamumo koncepciją, pasipriešindamas S. Matulaičio kritikai, pavai- 
zdavusiai jo kūrinį kaip mokslo priešą. Autoriaus nuomone, tik paviršinis 
mokslo „graibymas“ neliudijąs dievo buvimo ir prieštarauja tikėjimui: 
„Kas nežino, kad jauni mokslo tyrėjai po mūsų universitetus tankiai nustoja 
tikėjimo. Bet ar tai grynas tikras mokslas mokina juos bedievystės? Ne, tik 
paviršumis jo graibymas ir... pasekmės jų privatiško pasielgimo“ (18, 23). 
1913 metų leidimas bekompromisiškai reagavo į 1905 metų revoliucinius 
įvykius, išryškindamas negatyviuosius moralinius jų aspektus. Trečiajame 
akte atsiranda ironiškas fragmentas ir jo komentaras paraštėje: 


„Dabar nebe tie jums laimingi laikai, 
Kad klausė bernai dykaduonių aklai, 
Nūn reikia lygybės tikros! 

Pakol neiškarsme didpilvių storų, 
Pakol nesudegysime jųjų dvarų',— 
Brolystės nebūsią bendros“. 


! Nesakau, kad komunizmas stačiai to mokinių, bet kad per žmonių 
ištvirkimą prie to priveda, tai parodė kad ir suirutė Rusijoje 1905 m.“ 

(20, 97). Maironis dar nebuvo užmiršęs S. Matulaičio pastabos: „...niekados 
darbininkų programas nereikalavo atimti ir pasidalinti lobius turtingųjų. 
Tai yra absurdas“ (23, 11), į kurią Vaižgantas reagavo: „Pasakyta per 
daug...“ (34, 207). Ne vienu atveju ir šiandieną, žvelgiant iš materialisti- 
nių pozicijų, Maironio dramaturginis veikalas vers nesutikti su jo auto- 
riumi. 

Libretas „Kame išganymas“ gyvam rašytojui esant kėlė dvejopus svars- 
tymus: ideologinius ir estetinius. Beveik neieškota jų funkcinio ryšio bei 
tarpusavio priklausomybės, nesugebėta įžvelgti priežasčių, paakinusių 
Maironį imtis dramaturginės formos. 

Pirmasis Maironio dramaturginis veikalas paženklintas dar XIX am- 
žiumi, susijęs su rašytojo profesiniu ir pilietiniu brendimu, idėjinės pozicijos 
pagrindimu. Tuo jis artimas poemai „Tarp skausmų į garbę“. Abiem atve- 
jais poetas ieško sau ir visuomenei išganingo kelio, aukštųjų dvasinių verty- 
bių. Kūrinyje suformuluota ta visaapimanti pozicija, kurioje išsilaiko rašy- 
tojo pasaulėžiūra. 

Maironio libretas „Kame išganymas“, kaip pažymėta V. Zaborskaitės, 
„Manilestuoja jo autoriaus pažiūras keletu svarbių visuomeninio gyvenimo 
klausimų, kurių sprendimas buvo sąlygotas jo luominės padėties ir pasaulė- 
žiūros“ (36, 207). Kaip tik todėl materialistinei kritikai kūrinys buvo visada 
nepriimtinas, o klerikalinei suprantamas ir aktualus. 

S. Matulaitis libretui buvo griežčiausias. Jis atmetė bet kokią kūrinio 
vertę, motyvuodamas, kad „apskritai autoriaus užmanymas yra klaidingas, 
vienpusiškas“ (23, 9). Recenzentą piktino Maironio požiūris „darbininkų 
klausimu“ ir etikos bei pasaulietinės inteligentijos klerikalinis traktavi- 
mas. 

Kitaip kūrinį vertino klerikalai. A. Jakštas rašė: „...gyvenimo klausimų 
pajudinta čia daug. Jie tai ir daro veikalą aktualiu, ypač šioje luomų ir 
revoliucijų gadynėje“ (11, 291). Šiuos žodžius A. Jakštas rašė 1922 metais, 
jau kitoje socialinėje situacijoje. 

Vaižgantas neturėjo autoriui jokių ideologinių priekaištų, pagirdamas, 
kad: „Mokslo vyras ieško atsakymo į naująsias pačias sopamąsias sociali- 
nes problemas, kurių toje pat tėvynėje Lietuvoje vis daugiau randasi, vis 
aiškiau jos iškyla, vis brutaliau ima kiekvieną inteligentą veikėją už krūtų, 
kad stačiai, nesvyruodamas atsakytų į Jus distributivum ir kitus klausimus“ 
(34, 76—77). 

Tokie yra pagrindiniai kūrinio ideologiniai vertinimai. Jų nedaug tiek 
buržuaziniais, tiek tarybiniais metais. 

Margas, prieštaringas libreto estetinis vertinimas. Jis iškelia ir mūsų 
laikui ne vieną diskutuotiną problemą, apeliuojančią į platesnius Maironio 
estetikos klausimus. 

Recenzentai ilgai negalėjo nuspręsti, ar drama užims rašytojo kūryboje 
tokią svarbią vietą, kokią išsyk užėmė lyrika ir poema. Netgi po daugelio 
metų, kai jau pasirodė vėlyvosios Maironio dramos, literatūros arbitrai 

jas sutiko skeptiškai, vis dar negalėdami nedviprasmiškai atsakyti... „ar 
Maironio dramaturgija turi davinių augti ir plėtotis, ar ją belieka laikyti 
[...] pripuolamu reiškiniu“ (6, 247). „Maironis ne tik plačiosios visuomenės, 
bet ir kritiko akimis žiūrint — tai „Pavasario balsų“, „Tarp skausmų į 
garbę“ ir „Jaunosios Lietuvos“ autorius“ (6, 247). 


Libretas buvo laikomas silpna, nepakankamai dramiška drama, pasi- 
gendant, anot Vaižganto, „scenos reikalavimų“ (34, 199): „akcijos“, „gy- 


vų veikėjų“. „Žmonės veikėjai čia tepasirodo: kai kurie tik kaip šešėliai pa- 
sisako savo principus ir išnyksta. Ilgėliau jiems ir nėra kada paveikti nei 
pakalbėti, aktui teskiriama 8—9 mažos puselės“ (34, 199). Nesą „...ko 
nusitverti veikėjams, norintiems šį ar tą savo principą pasisakyti“ (34, 201). 
Dėl to „Kame išganymas“ Vaižganto vadinamas „dramatizuotu, ne drami- 
niu, socialinio turinio veikalu“, kūriniu, kuriame „pirmon galvon dėta „klau- 
simai“ (34, 199), tai yra, filosofinės egzistencinės bei visuomeninės prob- 
lemos. Kartu pagrįstai apgailestaujama, kad vėlesnėse redakcijose išnykęs 
veikalui taip tikęs „dar kitas antgalvis“: „Paviršium amžiaus klausimų“, 
„jis nebeabstraktiškai apibūdino turinį“ (34, 199). Netiko Vaižgantui 
ir kūrinio apibrėžimas libretu: „nors veikalas pavadintas libretto, su- 
prask, skiriamas giedoti scenoje“, turinys jo esąs tam netinkamas, per 
sunkus. 

Žanrinių dramos bruožų librete pasigedo palankus šiam kūriniui A. Jak- 
štas. Pagal jį, pavadinus libretą „drama ar tragedija, būtų nusidėta tiesai, 
nes nuo tų dailiosios raštijos veikalų savo ypatybėmis Žymiai skiriasi. Per 
maža jame akcijos ir dramatizmo, fabula gan sumaigyta ir ne visur nuo- 
saiki. Scenos suskirstytos gan palaidai. Taigi ir matuoti šis dalykas dra- 
mos kriterijais netenka“ (11, 288). Ir čia pat nurodoma išeitis: „Jis rei- 
kia imti toks, kaip ir yra, būtent kaip laisvoki „libretto“ metmens“ (11, 
288). 

Kitoje recenzijoje A. Jakštas rašė: „Paskaitę patį veikalą, pamatysime, 
kiek gilių minčių, svarbių aktualių klausimų palietė jame Maironis. Reikia 
pripažinti, kad reta kuris poetas imtųsi panašaus temato savo veikalui, o 
ypač libretto operai. Tematas iš tiesų yra sunkus ir gan sausas. Tačiau Mai- 
ronis savo uždavinį atliko gerai. Veikale yra daug puikių scenų ir tyru ly- 
rizmu išpuoštų vietelių. [...] Girdėjome, kad p. Šimkus jau rašąs jai muziką. 
Lauksime“ (10, 274—275). „Baigdami galim palinkėti autoriui, kad šis jo 
gilus veikalas taptų ilgainiui tikru pirmutinės mūsų tautinės operos libretto“ 
(10, 294). 

Estetiškumo librete „Kame išganymas“ pasigedo B. Sruoga, prisky- 
ręs šį kūrinį prie menkesniosios, tai yra „sąmoningos tvėrybos“, „kada 
rašytojuje užgimsta pirma aprobuota idėja mintis, kurią jis pageidautų 
išreikšti raštu. [...] Perskaitęs veikalą, vargu bežinosi, kas jame buvo, bet 
liks tiktai viena jo idėja“ (33, 202). Anot B. Sruogos, pasirodo scenoje 
Zonis ir Marys, ir iš pirmo judviejų pašnekesio jau jauti, „kuo viskas pasi- 
baigs ir prie ko vedama“. Kritikas beveik solidarizavosi su S. Matulaičiu, 

kaip esminę kūrinio netesėjimo priežastį nurodžiusiu tai, jog Maironis 
„užsimanė rašyti apie tai, ko jisai pats nesuprato. [...] Klaidūs takai neži- 
nomos apygardos privedė jj iki visai netikėtų galų“ (23, 11). B. Sruogai 
atrodė, kad pagrindinis kūrinio veikėjas netgi patologiškas: „Tai tipas psi- 
chiškai ne visai sveikas, manomanas. Bet reikalas toks, kad panašių tipų, 
panašių žmonių mūsų objektyviam realiam-gyvenime daugybė. Tai žmonės, 
pradėję auklėti save ir nepabaigę, pradėję lavinties ir nepabaigę. Pas juos 
visko pradžia tėra“ (33, 202). 


Kaip ir S. Matulaitis, B. Sruoga kūrinyje įžvelgė reakcingą antimoksli- 
nę autoriaus akciją: „Visai natūrališka, kad mokslas tokiem proianams, 
išsklaidęs ir išdraikęs „jaunystės sapnus“, vienu dvelktelėjimu nupūtęs 
nuo jų supelėjusią mantiją ir atidengęs visą jų tuštumą, sugriovęs jų pasi- 
savintus, naivius įsitikinimus, — yra viena tik mirtis ar dar blogiau“ (33, 
203). Zonyje rašytojas matė tik „nuvargusios, tuščios sielos rūpesčius“ 
(33, 204). Pagrindinė B. Sruogos mintis — klaidinga išankstinė tendencija 
sužlugdė kūrinio meniškumą. 


V. Mykolaitis-Putinas, rašydamas „Naująją lietuvių literatūrą“, pasi- 
tenkino ne tokiais aštriais priekaištais: „Visi šito veikalėlio veiksmai yra 
atvaizduoti labai trumpai, iragmentariškai, daugiau lyriniais dialogais 
bei monologais negu dramatiniais konfliktais ir gyvomis scenomis“ (24, 
273). Jo nuomone, libretuose, tuo pačiu ir Maironio kūrinyje, nereikia ieš- 
koti gilios prasmės: „Jei Maironis per aukštai vertino šį savo kūrinį, tai 
klydo ir kritikai, ieškodami jame nebūtų dalykų. Mums atrodo, kad poe- 
tas šį savo kūrinį pavadino libretto, norėdamas pabrėžti skirtingas 
šio žanro ypatybes. Jo veikalui, kaipo libretto, negalima statyti įpras- 
tų dramos reikalavimų, kaip ir operai netaikome realaus žmonių santykia- 
vimo masto: gyvenime juk žmonės kalbasi, o ne dainuoja! Kaip operos me- 
nišką vertę sudaro muzika ir savotiški efektai, taip ir literatūrinio libretto 
menišką vertę turi sudaryti nuotaika, poezija, formalinis išreiškimo gro- 
žis. Viso to Maironio „Kame išganymas“ turi. Zonio ir Mario dialogas, 
mergaičių daina „Ant kranto Nerbudos“, Gražutės daina pirmame veiks- 
me, choro ir vargdienių dainos antrame veiksme yra geriausios Maironio 
poezijos vietos. Ir šitas veikalėlis yra parašytas tokiomis gražiomis mu- 


zikalėmis eilėmis, apgaubtas tokia stipria lyrine nuotaika, kad mes čia 
nepasigendame nei charakteristikų, nei dramatinio veiksmo, nei kokių prob- 


lemų sprendimo. Visa tai šio kūrinio esmės neliečia“ (24, 273). Panašias 
mintis buvo kėlęs V. Bičiūnas: „Nors „Kame išganymas“ iš tikrųjų savo 
turiniu tėra „laisvoki libretto metmens“, o savo idėjiniu pagrindu tik pa- 
viršium „amžinuosius klausimus“ tepaliečia, minėtinas jisai dėl savo lite- 
ratūrinės formos, toli gražu, manding, ne pripuolamos nei Maironio kū- 
ryboje, nei lietuviškoje dramaturgijoje. 


„Kame išganymo“ veiksminę pusę sudaro ne dramatinis veiksmas, 
dramatinė „intriga“ pagrįstasis, bet kaleidoskopinis vyksmas, kada prieš 

akis vaizdai vienas po kito eina, mainosi. Toks veiksmo sukonstravimas 
parodo autorių turint savyje jausmo — elegiškų ir proto — minties siste- 
minančių palinkimų, kurie dramaturgijai kaipo tokiai yra svetimi, jei ne- 
kenksmingi “ (6, 248). 

V. Bičiūno straipsnyje ir tarybinių metų V. Mykolaičio-Putino dar- 
buose paminėtos Maironio ir Vydūno paralelės: „Kame išganymas“ „amži- 
nų klausimų“ kėlimu ir kompozicijos laisvumu primenąs Vydūno dramas“. 
Ir veikiančių asmenų tarpe Vydūno „Jūrų varpuos“ ir Maironio „Kame 
išganymas“ didelis panašumas. Maironio Zonį atstovauja Vydūno Ar- 
gaudas, pasiilgęs, kaip tos amžinosios tiesos, jūrų skambėjimo; Maironio 
Pranciškonį pakeičia Vydūno Algis — „didis žmogus“. Daugelis kitų vei- 
kiamų asmenų ir Maironio, ir Vydūno veikaluose yra vienodi. Vyriausių per- 
sonažų veidų panašumas parodo, kad Maironio ir Vydūno dramaturgijoje 
esama bendrų apmatų, kurių buvimas aiškintinas kūrybinės įgimties vie- 
nodumu, nes meninė įtaka tų dviejų asmenų (vieno — išaugusio germanų, 
kito — slavų kultūroje) negalėjo būti vienoda. 

Negali būti nė kalbos, kad Vydūnas „Jūrų varpuos“ būtų mėginęs 
parairazuoti Maironį, pernelyg skirtingi abiejų veikalų reiškimo būdai ir 
nuotaika. Ir vis dėlto „Kame išganymas“ ir „Jūrų varpuos“ vietomis net- 
gi panašūs dialogai pasitaiko“ (6, 249). 

Literatūros kritikas nurodo ir Maironio skirtumus: „Ir iš viso Maironio 
„Kame išganymas“ yra realesnis, artimesnis gyvenimui, apčiuopiamesnis, 
nors ir besibaigiąs ne laisvu dvasios išsilaisvinimu iš nelemtų abejojimo 
pinklių, bet didaktika, pamokslu. Maironio Pranciškonis tai nėra suasme- 
nintoji abejojančio žmogaus (Zonio) dvasia, bet „vaikščiojanti doktrina“, 
bažnytinė dogma, įsakymas. Kaipo tokia ji, be abejo, neturi savyje drama- 
tizmo ir negali būti laikoma vykusia priemone dramatinei kolizijai (šiuo 
atveju Zonio dvasios neramumui) užbaigti“ (6, 250). 

Speciiinę Maironio libreto formą V. Bičiūnas įžvelgė ir L. Giros misteri- 
jose, V. Mykolaičio-Putino „Nuvainikuotoj vaidilutėj“, V. Krėvės dramoje 
„Likimo keliais“, P. Vaičiūno „Žodžiai ir atbalsiai“, apibūdindamas kaip 
apskritai mūsų dramaturgams „bent jau pradiniuose jų veikaluose“ būdin- 
gą tendenciją „filosofinių minčių ir idėjų įvilkimo į dramatiškai vaizdines 
formas, simboliais vadinamas“. Išvada tokia: „Ir „Kame išgzanymas“ yra 
simbolinis veikalas, nors nę perdėm nuosakus ir įtikinąs. Psichologinis 
mastas tam veikalui saikuoti tiek tėra tinkamas, kiek jis gali būti panaudo- 
tas autobiografiškumo žymėms tame veikale išaiškinti. Tuo mastu veikalą 
bematuojant, tenka pripažinti, kad „Kame išganymas“ tai „monodramati- 
nis“ simbolinis veikalas, suasmeninta lyrika, kurioj Zonis—Marys tai dvi- 
lypis „suskaldytas“ autorius, pergyvenęs sunkių abejonių laiką ir galop 
radęs atsaką į visus jo širdį ir protą neraminusius klausimus ne savo prote 
(Milvyduose) ir ne moksle (filosofuose), bet Bažnyčios skelbiamame moks- 
le (Pranciškonyje)“ (6, 251). Kitų apie kūrinį rašiusių autorių darbuose 
autobiograliškumo problema plačiau nepaliesta. 

Tokie buvo svarbiausieji Maironio amžininkų sprendimai. 

Tarybiniais metais kūrinys plačiau aptartas V. Zaborskaitės ir laikomas 
nepasisekusiu: „Tačiau libreto visuma yra, deja, nevykusi. Poetinė idėjinė 
koncepcija išdėstyta iliustratyviai, neieškant psichologinės tiesos nei 
veikėjų poelgiuose, nei jų pažiūrų evoliucijoje. Tai racionalistiškai, pagal 
iš anksto susidarytą schemą sukonstruotas kūrinys, kur veikėjų kalbos, 
poelgiai, santykiai teturi vieną tikslą — pagrįsti autoriaus tezę“ (36, 
190—191). 


Monografijoje taip pat yra pažymėta: „Libretas „Kame išganymas“ 
nėra ir niekados nebuvo populiarus, nors autorius šį savo kūrinį vertino 
ir brangino“ (36, 190). Šis teiginys gan objektyvus, nors literatūros kriti- 
koje atsispindi ir kita nuomonė. Kūrinys buvo populiarus, buvo tikimasi 
sulaukti jo ir lietuvių operoje, vadinamas ir „žymiu garsaus mūsų rašytojo 
poeto veikalu“: „Gal nė raste nerastumei Lietuvoje inteligento žmogaus, 
kurs nežinotų Maironies ir nebūtų skaitęs jo „Kame išganymas“. Tad 
daugeliui rūpėjo pamatyti, kaip atrodys tas žymusis lietuvių literatūros 
tvarinys scenoje vaidinamas“ (31, 277). 


1915 metais gegužės 10 dieną „Kame išganymas“ buvo suvaidintas 
Vilniaus lietuvių jaunimo vakare artistų mėgėjų. Šis faktas (tik netiksliai 
nurodant mėnesį) atsispindi V. Maknio rašytoje lietuvių teatro istorijoje: 
„1915 m. Vilniuje prie Lietuvių draugijos nukentėjusiems dėl karo šelpti 
susiorganizavo trupė, kuriai vadovavo G. Landsbergis-Žemkalnis, talkinin- 
kaujamas J. Strazdo ir A. Rucevičiaus. 1915 m. birželio mėn. buvo pastaty- 
tas A. Asnyko „Kęstutis“, vėliau („Vaire“ pateikti duomenys tam priešta- 
rauja.— /. S.) Maironio „Kame išganymas“ (22, 292). Ankstesniame žur- 
nalo numeryje jau buvo paskelbia reklama: „Lietuvių vakaras“. Pirmąją 
Sekminių dieną (gegužės 10 d.) alicierių klubo salėje bus Vilniaus jaunimo 
vakaras. Artistai mėgėjai vaidins Maironies „Kur išganymas“, niekur dar 
lig šiol nevaidintą“ (17, 261). Deja, vakaras nuvylė. 


„Kurie ėjo in vakarą [...], kurie tikėjosi pasigėrėsią daile, visi skaudžiai 
apsivylė. Scenoje pamatė ne tikrąjį vaidinimą, bet, mažne galima stačiai 
pasakyti, pamatė, kaip nereikia vaidinti. Žiūrėdamas šio vaidinimo, jauteis 
netikėlai atsidūręs toje senovėje, kada teatro dailė dar nežinojo akcijos gai- 
rės, kada vaidintojai, išėję į sceną, tik žodžius kalbėdavo, pakalbėję nu- 
eidavo, o in jų vietą kiti išeidavo ir vėl kalbėdavo. Tokie buvo dauguma 
vaidintojų, išskyrus gali būti tik tris pačias žymiąsias roles: Zonio, Mario 
ir Gražutės. Bet ir šių rolių vaidintojai, matyti, mažai tesuprato veikalą“ 
(31, 277). Aptariant spektakli ir roles, suformuluotas ir savitas požiūris į 
kūrinį: „Tiesa, ta rolė (Zonio vaidmuo — /. S.) bus pati sunkioji visame 
veikale. Jos vaidintojui artistui reikia didelio gabumo. Jis turi parodyti 
idealo ieškančios ir savos idealais nusivylusios sielos kovą, sielos, kuri 
pagaliau tik tais apsivylimais ir drama gauna tikrąją tiesą pažinti. Toki 

siela daug kenčia, mainosi ir blaškosi“. Spektaklio recenzentas apgailes- 
tavo: „Vakaro taisytojai pasirinko veikalą, žymų mūsų literatūroje, prakilnų 
ir labai sunkų. Daug geriau būtų, kad ([...l būtų pasirinkę kad ir menkesnį, 
bet tam prieinamesnį veikalą“. Bene šį kartą librete „Kame išganymas“ bus 
pastebėta tai, ko galėjęs trokšti pats autorius, aukštai vertinęs kitų su- 
peiktą savo kūrinį?.. 


Psl. 29 
„moteriškė graži / Su tais armoriukais... 


1905 m. redakcijoje buvo rašoma „su amoriūkais“. Nuo 1913 m. visur — 
„armoriukais“. Galbūt tai vedinys žodžio armiūras (pranc. armure) —- 
audimo gamyboje pynimų rūšis su smulkaus rašto austiniais piešiniais, 
vartojama drabužių audiniuose, skarelėse, rankšluosčiuose, staltiesėse ir kt. 
Vaižgantas šį tekstą skaitė kaip klaidingai užrašytą, pakeisdamas armoriu- 
kus į amoriukus (34, 202). 


Psl. 30 


Ant kranto Nerbudos pavėsiai banano 
Keleivį per kaitrą vadina; 

Ten Gangeso vandenys sielas išgano 
Ir jas į Nirvaną masina! 

Po medžiais alyvų, kur palmių viršūnės 
Užmato ribas Kandagaro, 

Prisėsk padūmoti saldžiai ant alkūnės, 
Kaip Višnu ten dangų atdaro! 

Kaip, gerdamas balsima ir tiriamą, 
Vijaza ten Nalį dainavo; 

Graži Damajantė, kaip liepė jai Brama, 
Už tai jį sapne pabučiavo. 


Vaižgantas monogralijoje apie Maironį komentavo: „Nors patarimas 
„prisėsti ant alkūnės“ (prisiadte, požalujsta) vargu bau įvykinamas, vis 
dėlto giesmė graži“ (34, 202). V. Mykolaitis-Putinas šią teksto vietą vadino 
viena geriausių Maironio poezijoje (24, 273). V. Zaborskaitė rašė: „Kame 
išganymas“ berods patvirtina Vaižganto teiginį, kad, studijuodamas aka- 
demijoje, Maironis gilinosi į Gėtės kūrybą — librete jausti šios lektūros 
pėdsakai. [...] Bene Gėtės baladė indiškaisiais motyvais („Der Gott und 
die Bajadere“), kurioje aukštinama gili ir nuoširdi meilė, bus įkvėpusi 
Gražiosios orientališką dainą „Ant kranto Nerbudos“ — nors šis panašu- 
mas dar tolimesnis, negu anksčiau minėtos paralelės. Bet galėtų čia būti 
ir V. Žukovskio išversto indų epo fragmento „Nalis ir Damajantė“ atgar- 
sis — pirmas Maironio susidomėjimas senovės indų poezija, jau senatvėje 
pasireiškęs Rigvedos himnų vertimais“ (36, 192). 

Nerbuda — Narbada, viena didžiųjų Indijos upių. 

Gangeso — Gango. 

Kandagaras — Kandaharas, dabar miestas Indijoje, Maharastros 
valstijoje. 

Višnu — Višnus, vienas iš aukščiausių induistų mitologijoje dievų, 
sudarantis su Brahma ir Šyva dieviškąją trejybę. Pasaulio tvarkos saugoto- 
jas, žmonių globėjas, amžinai gyvos gamtos įsikūnijimas. 

Timiamas (gr. thymiama) — kvapi medžiaga smilkymui (dažniausiai 
religinėse apeigose), smilkalas. 

Vijaza ten Nalį dainavo... 

Vijaza — Vijas, legendinis asmuo, laikomas „Mahabharatos“ kūrėju. 

Nalis — Nalas, karalius, vienas iš „Mahabharatos“ veikėjų. 

„Trumpoje visuotinės literatūros istorijoje“ apibūdindamas indų litera- 
tūrą, Maironis rašė: „Iš karžyginio turinio veikalų paminėtinos dvi seniau- 
sios poemos: Mahabharata ir Ramajana. 

Mahabharata tai atbalsis tų labai senų laikų, kai vietos gyventojai 
kovojo su arijais atėjūnais. Poemą parašęs Vijaza; tačiau rasit bus daugiau 
pamato manyti, kud ta ilga poema iki 200 000 eilučių, gal kaip ir graikų 
Iliada, augo amžiais ir turėjo daug autorių [...]. 

Be saiko ilgoje, kupinoje fantastiškiausių pasakojimų, į vienetą nesuriš- 
tų, kartais gerokai nuobodžioje Mahabharatos poemoje yra keletas labai 
gražių epizodų, ypač 26 giesmės apie Nalį ir Damajantę, pasakojimas apie 
gražiąją Savitrę ir giesmė prieš kovą, vadinama Bagavadgita. 

Giesmė apie Nalį ir Damajantę esanti gražiausioji meilės poema visoje 
pasaulinėje literatūroje, kur piešiama begalinė mylinčios moters ištikimybė 
savo numylėtajam vyrui. Liet. išvertė N. Kamantauskas“ (21, 11). Turėtų 
būti V. Kamantauskas. 

Kamantauskas Viktoras (1899 —1951) — lietuvių kalbininkas ir vertė- 
jas, gyvenęs po Antrojo pasaulinio karo JAV. 

Brama — Brahma. 


Psl. 31 


Ko trokšta širdis, gal nors kartą supras! 
Nors kartą nustos gal vaitoti! 
Šios eilutės primena eilėraščio „Kas tas paslaptis suprastų“ (1895) pos- 
mą: 
Kas tas paslaptis suprastų, 
Kur krūtinę taip kilnoja? 
Kas atsakymą atrastų, 
Ko ji trokšta? Ko vaitoja? 


Psl. 32 


Trumpos žemės linksmybės... 
Vaižgantas buvo nepatenkintas, kad Maironis librete nesilaikė „scenos 

reikalavimų“, kad „žmonės veikėjai čia tepasirodo“, tad ironiškai komenta- 
vo: „Antrame akte choras prašliaužia per sceną, dainuodamas: 
Trumpos žemės linksmybės, 
Kaip žolelės laukų: 
Vysta veido gražybės, 
Bijo ryto miglų“ (34, 199). 


J. Lankučio nuomone, „rūstūs, vietomis netgi šiurkščiai ekspresyvūs Varg- 
dienių ir Būrų chorai, kai kurie Zonio kupletai apie „bekekšuojančius“ 
darbo žmonių engėjus librete skamba kaip ir kokioje naujesnių laikų grotes- 
kinėje pjesėje, kur taip pat panaudojamos muzikinės priemonės (pvz., 
kabareto elementai arba zongai B. Brechto socialinėse bei politinėse dra- 
mose). Šiuose epizoduose V. Zaborskaitė yra įžiūrėjusi ir tam tikrų analo- 
gijų su ankstyvosios lietuvių revoliucinės poezijos stilium“ (14, 252—253). 
V. Zaborskaitė: „Meile nusivylusį Zonį sukrečia žmonių skurdo ir socia- 
linės neteisybės vaizdai, paskatindami jį kovai prieš visuomeninį blogį. 
Šie vaizdai poeto pateikti su didele jėga ir įtaigumu. Tiesa, tai palyginti 
nedideli lyriniai fragmentai — vargdienių giesmė, paties Zonio refleksijos, 
bet visa tai yra retas Maironio kūryboje sąlytis su Donelaičio, Poškos socia- 
linio kriticizmo tradicija; dar daugiau — tie fragmentai tiek savo prasme, 
tiek ir bendru vaizdiniu-kompoziciniu sprendimu primena ankstyviausius 
mūsų revoliucinės poezijos pavyzdžius: P. Bukavecko, St. Homolickio, 
J. Mačio-Kėkšto eilėraščius, gerokai juos pralenkdami vaizdingumu ir 
ekspresija, deja, neprilygdami jiems idėjiniu aštrumu“ (36, 199). 


Psl. 35 


Gaudeamus igitur... (lot.) — linksminkimės; sena studentų daina. 


Psl. 37 


Užtrauksme naują giesmę, broliai! 

Vaižgantas šiais žodžiais prasidedantį fragmentą, ankstesnę Zonio su 
studentais ir vargdieniais polemiką komentavo: „Studentai jam, matėme, 
nepritaria, palaikę jį, ir teisingai, kaip rusai sako „nytiku“, o ne socialistu; 
ne jo giesmei apie didžturčius ir neturčius pritaria, tik šiai, pilnai gyvybės 
ir tikrumo: 

Užtrauksme naują giesmę, broliai!“ (34, 204). 

V. Zaborskaitė yra nurodžiusi, kad kai kurios Zonio monologų vietos 
esančios „žinomų Maironio eilėraščių parafrazės |...]. Posme „Į darbą, 
broliai, vyrs į vyrą!“ [...] lengva pamatyti „Jaunimo giesmės“ paskutiniojo 
posmo paralrazę. 


Zonio monologas „Kas vargdienį žmogų beturtį priglaus“, kuriame yra 
toks posmas: 

Lygybę, liuosybę, brolybę visų... 
Šitai, ką giedoti jaunimui! 

Tegul gi ir turtai, ir jungas vargų 
Bus lygūs visam sutvėrimui! 


paralrazuoja eilėraštį „Apleistas beturtis“, besibaigiantį šitaip: „Bel 
žemė — plati! Ir šauksmas žmogaus...“ (36, 202) 


Psl. 42 

Kai sąlygos bendros Prudono įvyks... 

Maironis Milvydo lupomis kalba, kad gali būti socialinė lygybė be revo- 
liucijos, kai bus teisingai paskirstytas darbas ir užmokestis. Būrai to atsi- 
sako, nes žino esą ydingi (girtuokliai, vienadieniai) Jie pasirenka smurto 
kelią. Kaip rodo paraštės pastaba („Kad komunizmas prie to priveda, taip 
parodė kad ir suirutė Rusijoje 1905 m ir 1917 m.“), taip Maironis įsivaiz- 
davo revoliuciją ir jos pasekmes Zaborskaitė yra pažymėjusi: „Kur 
išganymas“ — tai pastangos nužymėti socialinio klausimo sprendimo kelią 
visiškai kitokį negu tas, kurį siūlė socializmas. Tiesa, kiek galima spręsti 
iš libreto, Maironio turimas socializmo supratimas paviršutiniškas ir netiks- 
lus. Tai netgi stebina, turint galvoje tą aplinkybę, kad socializmo idėjos 
jau buvo gana žymiai prasiskverbusios į lietuvių visuomeninę mintį. Mai- 
ronis socializmą sutapatina su prudonizmu, kuris, savo ruožtu, siejasi su 
linkusio į anarchizmą Šliūpo pažiūromis. Nenuostabu tad, jog demokratinė 
kritika, rašiusi apie libretą, šiuo klausimu net nebando leistis su jo auto- 
rium į principinių klausimų diskutavimą — ji jam stačiai prikiša visišką 
nepažinimą tos doktrinos, kurią jis savo kūrinyje nori pasmerkti“ (36, 199). 

Prudonas (Proudhon) P. Ž. (1809—1865) — Prancūzijos smulkia- 
buržuazinis socialistas, propagavo ekonominį klasių bendradarbiavimą, 
anarchistinę valstybės panaikinimo idėją. 


Psl. 44 

Tamsu ir baisu!.. Ir nebėra, kas ranką paduotų! 

Fragmentas susieja Maironį su Lermontovu: „Nebe spėliojimas, o 
akivaizdus ryšys tarp Zonio monologo „Tamsu ir baisu... Ir nebėra, kas 
ranką paduotų“ ir Lermontovo eilėraščio «M ckymuo, n rpycruo! M ne- 
KOMY pyKY NoxaTb». Tai bene vienintelis tokio akivaizdaus Lermontovo 
poveikio faktas Maironio poezijoje“ (36, 192). 


Psl. 46 


Jog mokslas vien menkas kaip pelkių ugnis... 

Norėdamas pabrėžti mokslo nepastovumą, nepajėgumą atsakyti į esmi- 
nius būties klausimus, Maironis jį lygina su klystžvakėmis, apie kurias 
pasakojama liaudies sakmėse. Tai klaidžiojantys pelkėse žiburėliai, kurie, 
pasak senųjų tikėjimų, galintys padaryti žmonėms bloga. (P. J.) 

Psl. 49 


Vargšas Hartmano Dievas vis kenčia daugiau, 
Kam pažino save?.. Mus išgelbės kulka!.. 
Paikas Augustas Komtė! Užrišti akis 

Jis norėtų!.. 


Kaip pažymėta J. Lankučio, libreto stilistika sudėtinga, atitinkanti 
kūrinio koncepciją. „Publicistinis laiko aktualijų svarstymas, kuriame 
paliečiami Prudono, Darvino, Bekono, Šopenhauerio ir kitų filosofų bei 
sociologų teiginiai, yra užbaigiamas Maironiui artimų katalikybės sociali- 
nių doktrinų šviesoje. Todėl kūrinio finalas jau skamba kaip religinio po- 
būdžio misterija su maldingomis vaikų giesmėmis, herojų atgailomis, 
dievobaimingais Pranciškono pamokslais ir bažnytinių varpų gaudesiu“ 
(14, 253). Maironiui netinka filosofinės sistemos, remiančios savo teiginius 
gamtos mokslų teiginiais (36, 206). „Ne mažiau aštrūs pasmerkimo Žodžiai 
tenka Harimanui — jo religijos filosofijai, savo esme panteistinei. G. Hart- 
manas — vokiečių iilosoias-idealistas, artimas Šelingui. Leninas jį kriti- 
kuoja „Materializme ir empiriokriticizme“ (36, 207). 

Augustas Komtė — Ogiustas Kontas (Comte) (1798—1857) — prancū- 
zų filosolas, pozityvizmo pradininkas, teigė, kad mokslo uždavinys yra ap- 
rašyti, o ne aiškinti reiškinius. 


Psl. 53 


Už klysiančius žmones, Aukščiausi, maldų neaimesk!..— eilutės, pri- 
menančios Maironio „Marijos giesmę“: 
Mes, klystantys žmonės, 
Maldaujam malonės;. 
Marija, maldų neatmesk! 


Psl. 57 

Saulė leidžias; jos paskutinieji spinduliai gražiai nušviečia dangą. 
Girdėtis varpo skambėjimas „Angelas Dievo“. 

Vaižgantas apie pabaigą rašė: „Visi klaupias į varpų balsą „Viešpaties 
Angelas“ kalbėtų. Klaupias ir Zonis, 

Kas situacija, kas dialogas tai vieni nenatūralumai, nesilaikymas ele- 
mentarinių psichologijos dėsnių. Taip kad mums nebetenka giliau analizuoti 
Zonio, Mario ir Gražutės psichikos. Laikas gali atimti principus, sudrumsti 
protą ir sąžinę; viena jis negali panaikinti — tai nuoseklumo — net ir pami- 
šėliai myšta nuosekliai“ (34, 207). 


Gloria in excelsis Deo... (loi.) — Garbė Dievui aukštybėse, o žemėje 
ramybė geros valios žmonėms. 

„NELAIMiINGOS DANGUTĖS VESTUVĖS“ 


Bibliografiniai duomenys. Libretas „Nelaimingos Dangutės vestuvės“ 
pirmą kartą publikuotas: Maironio Raštai. T. 3. Kaunas, 1930. Antroji 
publikacija: Maironis. Rinktiniai raštai. T. 2. V., 1956. 

Išliko du rankraščiai. Pirmas iš jų dar buvo vėliau keičiamas, tiesa, 
nedaug, ir antras — švarraštis, iš kurio spaustuvė rinko MR III tomo 
tekstą. Pirmą rankraštį sudaro 18 lapų;. rašyta rašalu, taisyta paprastu 
pieštuku, rašalu, kai kur raudonu pieštuku; kai kur tekstas įterptas prikli- 
juotais lapukais. Antro rankraščio puslapių skaičius sutampa, taisymų 
būta maža. Charakteringesni pakitimai: pirmuoju atveju tekstas prasidėjo 
nuo mergaičių choro, antruoju nuo Manvydo pokalbio su tarnu; skiriasi kai 
kurių veikėjų vardai (Dangutės sužadėtinis buvo Kontrimas); pirmame 
rankraštyje būta prologo, kurį vėliau pakeitė I aktas. Pirmuoju atveju 
kūrinys vadintas: „Libretto keturiais aktais su prologu“. Galutinai — „Lib- 
retto keturiais aktais su epilogu“, 

Rankraščiai saugomi LTSR Literatūros muziejuje Maironio fonde. 
Signatūra bendra: 20044 R-1156. 

Genezė ir vertinimas. Apie libretą mažai rašyta, o esami sprendimai 
įvairūs ir prieštaringi. Vieningai pažymėta, kad kūrinys yra sukurtas 
pagal kompozitoriaus J. Tallat-Kelpšos autoriui pasiūlytą planą. V. Bi- 
čiūnas straipsnyje „Maironio dramos“ bandė tikslinti: „Šio rašinio autoriui 
irgi teko kartą iš p. Tallat-Kelpšos to plano pasakojimą išgirsti. Lyginant 
jį su Maironio veikalu, atrodo, kad librete tik vedamoji mintis svetima 
bėra likus, visa gi kita pats autorius sukomponavo“ (6, 270). V. Bičiūno 
nuomone, „veikalo siužetas (apie tai plačiai veikale minima) turi pana- 
šumo su Vaidevučio ir Dangerutės legenda. Iš dalies primena jisai ir Kęs- 
tučio su Birute susituokimo istoriją: meilė, kryžiuočių kėsinimasis pagrob- 
ti mergaitę, pasiaukojimas dievams ir pagaliau atsidavimas mylima- 
jam. 

Iš kur tą fabulą Maironio įkvėpėjas yra paėmęs, nepasisekė susekti. 
Greičiausiai ji bus skolinta iš vokiečių arba lenkų literatūros. Faktas, kad 
Maironis rašė veikalą skolintu siužetu, žinoma, pačio veikalo vertės nė kiek 
nemažina“ (6, 270). Iš kitų asmenų, rašiusių apie šį libretą, niekas nekal- 
ba apie šio kūrinio priklausomybę nuo vokiečių ar lenkų literatūros, kaip ir 
nekreipia dėmesio į padavimo apie Vaidevutį ir Dangerutę autentiškumą. 

V. Zaborskaitė yra padariusi užuominą dėl kūrinio pavadinimo: „Pasi- 
rinkdamas Dangutės vardą, Maironis gal norėjo įamžinti savo artimų 
Peterburgo laikotarpio bičiulių J. ir A. Smilgų mirusios dukrelės Dangutės 
atminimą“ (36, 386). 

„Poetui šiame kūrinyje rūpėjo duoti numatomos operos muzikai litera- 
tūrinį pagrindą, atkuriantį romantišką senosios Lietuvos gyvenimo vaizdą. 

Tas vaizdas čia pateiktas, ištikimai laikantis XIX a. romantinės istorio- 

gralijos tradicijų — su vaidilutėmis ir amžinąja ugnimi, su šventaisiais 
ąžuolynais ir liepsnojančiais laidotuvių laužais, su kriviais ir žyniais-burti- 
ninkais. Schematiškas ir taip pat labai tradiciškas siužetas vaizduoja karų 
su kryžiuočiais laikus“ (36, 386). Tyrinėtoja yra pabrėžusi, kuo skiriasi abu 
Maironio libretai: „Libretas žymiai skiriasi nuo pirmojo šio žanro Maironio 
kūrinio: nėra čia filosofinių sainprotavimų, abstrakčių idėjų iliustravimo, 
užtat daug melodramatikos ir jausmingumo. Poetas stengiasi atsižvelgti 
į muzikinės dramaturgijos reikalavimus: pindamas veiksmą, jis vengia 
monotoniškumo, niūrias scenas vietomis pajvairindamas komiškomis, 
karnavališkomis, dialogus ir replikas komponuoja taip, kad būtų pagrin- 
das muzikiniams ansambliams, dramaetiškam motyvų susikirtimui“ (36, 
387). 

J. Lankutis monografijoje „Lietuvių dramaturgijos raida“ akcentavo 
šio kūrinio temos savitumą, orientuodamas jį į bendražmeogiškąją proble- 
matiką: „Nesvetimas Maironiu buvo ir individualinės žmogaus lemties 
tragizmas, kurio pradai ryškūs librete „Nelaimingos Dangutės vestuvės“. 
Į centrinę vietą čia iškyla herojės — kunigaikščio Manvydo dukters — 
jausmų susidūrimas su jai nepalankiomis politinėmis aplinkybėmis“ (14, 
257). Išnašoje nurodoma: „Kūrinio siužetas artimas rusų rašytojo 
G. Chruščiovo-Sokolnikovo romanui „Griunvaldo kova“. To kūrinio moty- 
vais pasinaudodama, ir O. Pleirytė-Puidienė parašė istorinę dramą „Skir- 
munda“, kurios fabula beveik ištisai tokia pat, kaip ir Maironio libreto 
„Nelaimingos Dangutės vestuvės“. Įdomu pažymėti, kad O. Pleirytė- 
Puidienė, kaip ir Maironis, akcentuoja politikos vaidmenį dramatiškame 
Lietuvos kunigaikščių ir viso krašto likime, nors veikalas meniniu atžvilgiu 
gana silpnas“ (14, 257). J. Lankučio nuomone, kūrinys stokoja vidinių 
išgyvenimų gilumo, esąs sentimentalokas. Tai nurodoma ir kitų dramą ver- 
tinusių kritikų. 

Galutinis V. Mykolaičio-Putino požiūris į libretą „Nelaimingos Dangu- 
tės vestuvės“ neigiamas: „Literatūriškai svarstydami šio libreto siužetą ir 
tekstą, nerandame atžvilgio, kuriuo jis būtų vertingas. Jis vien papildo 
mūsų literatūros veikalų grupę, vaizduojančių didvyrišką senovę su visais 
įprastais tralaretiniais aksesuarais [...]“ (24, 274). Šiam libretui mokslinin- 
kas neieškojo žanrinių išlygų kaip dramai „Kame išganymas“. V. Zabors- 
kaitės rašoma: „Literatūriniu požiūriu jis (libretas — /. S.) beveik dar blan- 
kesnis už pirmąjį: čia nėra nė vieno posmo, kuris savo poetiškumu ir eks- 
presija galėtų prilygti tokiems ankstyvesniojo libreto iragmentams, kaip 
daina „Ant kranto Nerbudos“ arba vargdienių giesmė antrajame veiksme“ 
(36, 387). Vienintelis V. Bičiūnas, šiaip Maironio dramaturgijai kritiškas, 
vertino: „Mūsų autoriaus garbei tenka tai pripažinti, aprašomasis libretto 
išėjo labiau dramatingas ir vaisingas negu bet kuris kitas jo dramaturginis 
veikalas. [...] Be grynai konstruktyvinės ir psichologinės pusės, tas veikalas 
turi ir poetinę formą: libretto parašytas eilėmis su dažnais ir tikrai skonin- 
gais liaudies poezijos sekimais. Be to, kad viso veikalo nuotaika yra iš mūsų 

tautosakos pasemta, esama jame nemažai tokių dainų, dainelių, kokias tik 
liaudies kūrybinę dvasią giliai jaučiąs poetas gali suposmuoti, pavyzdžiui: 
„Augo dukrelė...“ (6, 271). 

Kūrinys taip ir nepateko į teatro sceną. K. Kaveckas pažymėjo: „Labai 
gaila, kad Maironio gimimo 125-osio0ms metinėms nepastatyta opera jo 
libretu „Nelaimingos Dangutės vestuvės“. Šiam libretui pirmasis muziką 
parašė Juozas Tallat-Kelpša. Opera buvo numatyta statyti Lietuvių lite- 
ratūros ir meno dekadai Maskvoje. Vėliau Zigmas Aleksandravičius vėl 
parašė operai muziką, bet taip ir liko abi nepastatytos...“ (13, 4). 


Apie J. Tallat-Kelpšos muziką libretui rašyta: „Deja, ir šis libretas 
kompozitoriaus nepatenkino, jam trūko dramatiškumo, ryškesnių, indi- 
vidualizuotų charakteristikų“ (Ragulskienė E. Juozo Tallat-Kelpšos kūry- 
ba.— Kn.: Juozas Tallat-Kelpša. Gyvenimas ir kūryba. Straipsniai ir laiš- 
kai. Dokumentai. Amžininkų atsiminimai. V., 1983). 

Maironio libreto „Nelaimingos Dangutės vestuvės“ ataudai įėjo į 
J. Tallat-Kelpšos operą „Vilmantė“: Opera „Vilmantė“ („Tėvūno duktė“). 
3 v. 4 pav. J. Tallat-Kelpšos libretas pagal Maironio, J. Talmonto, K. In- 
čiūros tekstus. 1941 (ten pat, p. 219). 


Psl. 60 


Kardininkai — kalavijuočiai. Aiškindamas Lietuvos praeities įvykius, 
Maironis rašė: „Tretysis Padauguvio vyskupas buvo Albertas Buksgeude- 
nas. Tasai atvyko į Livoniją su ginkluota kariuomene ir apsiginti pastatė 
tvirtą Rygos pilį (1201 m.). 

Paskui įsteigė tam tikrą ginkluotą vyrų broliją, kurios uždaviniu buvo 
ginti katalikų tikėjimas nuo pagonių. Tos brolijos raiteliai kareiviai prie 
paprastų apžadų, vienuolynuose daromų, dar prisiekdavo kovoti su pagoni- 
mis ir, kaipo ordeno ženklą, vilkėjo baltais apsiaustais, ant kurių buvo 
išsiūti raudonas kryžius ir kardas. Nuo kardo jie buvo vadinami kardinin- 
kais“ (MR IV, 31). 

Oželi barzdotas, kaktoj du ragiukai... 

„Tai buvo pradinė scena pagal šio poeto libretą rašomai operai. Vėliau 
kūrinys dažnai atliekamas kaip duetas arba kaip daina vienam balsui su 
fortepijonu. Autoriaus pastabos rankraštyje („trepsi kojomis, nuleisdama 
akis, kukliai pritupia“ ir kt.) patvirtina dainos ryšį su scena“ (Raguls- 
kienė E. Juozo Tallat-Kelpšos kūryba.— Kn.: Juozas Tallat-Kelpša, 
p. 127). 

„Šokio sutartinės, prasidedančios „Išsivedžiau ožį“, „Pamirodyk, 
ožy“, „Čibi ribi ožys“ sekimas. Sutartinė užrašyta Ukmergės, Biržų, Tau- 
jėnų, Šiaulių apylinkėse, spausdinta A. R. Niemio ir A. Sabaliausko leidinyje 
„Lietuvių dainos ir giesmės šiaurrytinėje Lietuvoje“, Helsintis (Ryga) 
1912 m. N. 378 ir A. Sabaliausko „Lietuvių dainų ir giesmių gaidos“, Helsin- 

kai 1916 m. Nr. 593. Maironis išlaikė sutartinės stereotipinę kompoziciją, 
tačiau pakeitė eilėdarą ir turinį. Lakonišką, griežtą sutartinės struktūrą, 
taupius vaizdus poetas sušvelnina, pridėdamas meninių puošmenų, ypač 
epitetų. Trečio ir ketvirto posmo turinys nuo sutartinės smarkiai nutolsta, 
įterpiami vaizdai iš dainų apie paukščių ir žvėrių vestuves“. (P. J.) 


Ps). 61 


Ko liūdi? ko liūdi, sesute širdele?.. 

Šiame Maironio šešiaeilyje kondensuoti mergvakario dainų, skiriamų 
graudinti jaunajai, vaizdai. Jie sutinkami vestuvinėse dainose „Ko liūdi, 
sesele, ko liūdi“, „Ko netinksma, mūs sesute“ ir kitose. Jose taip pat minima 
rūtelės, vainikas, darželis, tėvelių namas, svetima tolima šalis. Maironio 
dainoje „tolimos šalies“ prasmė tiesioginė, tuo tarpu liaudies dainose taip 
vadinami būsimo vyro namai. (P. J.) 


Psl. 63 


Šiandieną iš visur mes priešų apsupti...— „Lietuvos istorijoje“ Maironis 
rašė: „Ištisas Vytenio viešpatavimas tai nuolatinė kova su kryžiuočiais, 
kardininkais ir iš dalies su lenkais“ (MR IV, 56). 


Psl. 65 

Donnerwetter (vok.) — po perkūnais! velniai rautų! 

Dangutė atsisėdus į kėdę... 

Tai visoje Lietuvoje žinomas vestuvių mergvakario paprotys. Mergaitės, 
pasodinusios nuotaką į kėdę arba ant duonkubilio, šukuoja jai kasas, pina 
vainiką ir dainuoja graudžias dainas. Šis paprotys vaizdingai aprašytas 
A. Juškos „Svotbinėje rėdoje“, išleistoje Kazanėje, 1880 m. p. 20—21. 
Maironis buvo gerai susipažinęs su A. Juškos, R. Niemio ir A. Sabaliausko 
lietuvių liaudies dainų rinkiniais, iš kurių sėmėsi mitologinės ir tautosa- 
kinės medžiagos. Ypač gerai jo ištyrinėta A. Juškos „Svotbinė rėda“. (P. J.) 


Psl. 66 


Augo dukrelė pas senmočiutę... 

Maironio sukurta daina, artimai sekant mergvakario dainų motyvais. 
Paskutiniojo posmo pirmosios dvi eilutės — vestuvinės dainos „Gieda 
volungėlė“ citata. (P. J.) 

Ne į žalią rūtų darželį... 

Burtininko žodžiai primena vestuvių kvieslio arba atvykusio jaunojo 
pulko vedlio oracijas. Autoriaus išlaikytas oracijos stilius. (P. J.) 


Psl. 67 


Negi burtininkas to nežino... 

Kiek perkeista vedlio oracija, paskelbta A. Juškos „Svotbinėje rėdoję“, 
p. 24—25. (P. J.) 


Psl. 68 

Labas vakarėlis, mūsų sesutėle!.. 

Tai stilizuota mergvakario daina. Liaudiškas dainos variantas spausdin- 
tas A. Juškos „Svotbinėje rėdoje“, p. 21. Autentiška daina skamba taip: 
Labas vakaras, Jaunoji seselė, O ant kokios parodos sukvietei? / Ar nueiti 
Į rūtų darželį, Ar suskinti rūtelių kvietkelę? / Ar suskinti Rūtelių kvietkelę, 
Ar supinti Rūtų vainikėlį? / Ar nupinti Rūtų vainikėlį, Ar uždėti Ant glotnios 
galvelės? 

Maironis pakeitė dainos eilėdaros struktūrą. (P. J.) 

Aš bandysiu burti; 

Iš vaško iš vandens ar iš šventos ugnelės? 

Autorius turi galvoje burtus, kurie būdavo atliekami Advento laikotar- 
piu — Kūčiose, Kalėdose, taip pat vestuvėse. Tai užfiksuota kronikose bei 
senuose raštuose ir XX a. pateikėjų paliudijimuose. (P. J.) 


Psl. 69 
Praurimės globai atsiduok/ Ir Vaidevučio pasaką atmink... 


Praurimė, kaip pažymėta T. Narbuto, kurio darbais Maironis gausiai 
rėmėsi, buvusi pagonių lietuvių „šventos ugnies dievaitė“. „Gyvenimo 
davėja“ prasti žmonės ją vadiną, „ugnies saugotoja“ (26, 38—39). Jos 
aukure ugnis deganti nuolat, o ją saugančios merginos, kurios privalo būti 
netekėjusiomis iki gyvenimo galo. Jei jos sulaužančios nuostatus, turi būti 
baudžiamos žiaurios mirties bausme. 

Jeigu vaidilutė sulaužydavo priesaiką, ją gyvą sudegindavo, pririštą 
prie medžio, arba įkasdavo į žemes, arba skandindavo Nemune, įkišę į 
odinį maišą, pridėtą akmenų, užrištą kartu su vidun įdėtu katinu, šunimi 
ir nuodinga gyvate (26, 266). Išnašoj T. Narbutas pasakoja atsitikimą apie 
nusikaltusią vaidilutę, pasmerktą paskandinti Nemune. Ją gelbėjęs riteris 
ant žirgo. Jis išlaisvinęs vaidilutę ir liepęs juos sutuokti ant Nemuno kranto. 
Paskui abu apsikabinę šokę į vandenį ir išnykę. Toje vietoje atsiradęs sūku- 
rys, kuris iki šiol tebesąs. Vaidilutė kartais naktimis išeinanti mėnesienoje 
į krantą. Viena arba drauge su riteriu. Tada girdėti, kaip urzgiąs šuo, miau- 
kianti katė, šnypščianti gyvatė. Ir dar daug kitokių pasakojimų apie tą 
nelaimingą porą, pagal T. Narbutą, papasakoja gyvenantys apie Rumšiškės 
(26, 266—267). Matyt, kad panašios istorijos bus vėliau virtusios baladiš- 
kais siužetais, o Maironis librete pateikė savąją nusikaltusios vaidilutės 
interpretaciją. 


Psl. 70 
Išleidžiam seselę, išleidžiam jaunąją... 

Maironis sujungė keletos dainų, dainuojamų išvažiuojant į jungtuves 
arba išvežant nuotaką į vyro namus, motyvus. Toms dainoms būdingi toli- 
mos šalies („Už jūrių marelių“), palydėjimo per girią („Per žalią girelę 
palydžiam“), auštančios aušros („Giesta gaideliai, aušta aušrelė“) moty- 
vai. Pirmoji Maironio dainos eilutė yra iš A. Juškos „Svotbinėje rėdoje“ 
p. 56 paskelbtos dainos, dainuojamos „išleidžiant į vinčių“. (P. J.) 


Psl. 71—72 
Eisme repečkom... — vaišių dainų bei talalinių sekimas. 
Gaidys kaltas... — talalinė obsceniška dainuškėlė, kokios liaudyje pap- 


rastai dainuojamos kaip šokių pritarimai. 
Sveikas aš ir tu... 
Mergaitės dailios... 
Kvailas tu nebūk... 
Tai vis vaišių dainų sekimai. (P. J.) 


Psl. 73 

Atvažiavo vilkas, apsidaręs pilkas... 

Autoriaus stilizuota populiari, plačiai visoje Lietuvoje paplitusi daina 
apie žvėrių vestuves. Ši daina Aukštaitijoje perėjusi į vaikų repertuarą, 
tuo tarpu Žemaitijoje iki pastarųjų laikų dainuojama vaišių, pokylių, © 
kartais ir vestuvių metu. Maironis ją pateikė kaip šokį. Tai neįprastas, bet 
vis dėlto liaudyje sutinkamas atvejis. Yra dainininkų paliudijimų, kad 
šią dainą dainuodavo šokant, žaidžiant, 

Dainą stilizuodamas poetas praplėtė veikėjų ratą, juos individualizavo. 
(„Stirnos buvo draugės, /Skobnin sėdos baugiai...“, „Kiškis vargdienėlis, / 
Auseles pastatęs“ ir t. t). Daugiau autoriaus kūrybos antroje dainos 
dalyje. (P. J.) 


Psl. 75 

Buvo viešpats Prūsų žemės... 

Žinias apie legendinį Prūsų kunigaikštį Vaidevutį pirmasis paskelbė 
vokiečių istorikas Johanas Štiuleris, pasirašinėjęs slapyvardžiu Erazmas 
Stela Libonatanas, savo darbe „Dvi knygos apie Prūsijos senovę“, išspaus- 
dintame 1518 m. Legendą išpopuliarino kronikininkas Simonas Grunau apie 
1510—1530 m. parašytoje „Prūsijos kronikoje“, vėliau kartojo kiti istorikai. 


Psl. 76 

Nustosi, mergužėle, nekalto vainikėlio...— tai autoriaus sukurtas pos- 
melis jaunosios graudinimo dainų motyvais. 

Šalin jūs, raganos... 

Čia autorius greičiausia perkelia pagoniškųjų laidotuvių apeigas, užiik- 
suotas senuose šaltiūiuose. (P. J.) 

Psl. 77 


Kriviai veda Dangutę prie durų ir sauja beria ant jos grūdų...— grūdų 
bėrimas ant jaunosios minimas iki šių laikų įvairiuose ctnograliniuose ap- 
rašymuose kaip linkėjimas jaunavedžiams derlingų ir vaisingų metų. (P. J.) 


Psl. 79 


Dievams pasižadėjau kaip senovės prūsų Dangerutė...— kol kas pada- 
vimas apie Dangerutę neatrastas. Filologai lituanistai linkę manyti, kad 
paties Maironio išgalvotas. V. Bičiūno nuomonė, kaip rodo jo straips- 
nis „Maironio dramos“, buvusi kitokia. Kritikas siejo su lenkų ar vokiečių 
romantine literatūra, bet iki galo šiuo klausimu nepasidomėjo ir, iš kokių 
šaltinių šis padavimas atėjęs į libretą, nenustatė (6, 270). 

Labai galimas dalykas, kad Dangerutė Maironiui yra istorinis vardas. 
Tuo labiau kad jis buvo minimas poeto dar „Lietuvoje“ (1888): 


Tenai į rytus Dauguva plaukia; 
Latviai jos geria vandenį šaltą; 
Tenai ant pievų varpeliais šaukia; 
Ten matai avį kaip sniegas balią; 
Ten Dangerutę, gražią, geltplaukę, 
Ateiviai žudė, pančiais apkaltą... 


Išnašoje pažymėta: „Dangerutė -—- pati Visvaldžio, Lietgalių kuni- 
gaikščio, kardininkų nužudyta 1208 m.“. Cituojama iš Maironio rankraščio. 

Savo „Lietuvos istorijoje“ (cit. pagal 1906 m. leidimą) Maironis ra- 
šė: „Visų pirmiausiai Kalavijonių zokanas užgriuvo ant Lietgalių. Alber- 
tas užpuolęs (1208) su kareiviais ant kokio ten Visvaldžio, sudegino jo 
miestą, o jo pačią Dangerutę užmušė; tasai Visvaldis iš gailesčio nusi- 
žudė“ (p. 32—33). Paskutinėje Maironio „Lietuvos istorijos“ redakcijoje 
tekstas toks: „Pirmų pirmiausia kardininkai užgriuvo ant žiemgalių. 
Albertas, užpuolęs (1208) su kardininkais Visvaldį, sudegino jo pilį, jo 
žmoną Dangerutę nužudė. Visvaldis iš gailesčio patsai nusižudęs“ (MR 
IV, 32). 

„Henriko iš Latgalos (Latvio) Livonijos kronikos (rašytos XIII a. 
3-iame dešimtmetyje) pirmoje publikacijoje pagal XVI a. nuorašą (l. D. 
Gruber, 1740) minimas latgalių Jersikos (Dauguvos deš. krante) kuni- 
gaikščio Visvaldžio žmonos tėvas „Dangeruthe“ (1213 m. įvykiai). Tai 
vienas iš galingiausių Lietuvos kunigaikščių (potentioris de Lethonia). 
Kronikininkas kiek anksčiau dar mini, kad jo dukra — Visvaldžio žmona — 
buvo patekusi į Rygos vyskupo Alberto karių, paėmusių Jersikos pilį, 
rankas. Dangeručio (E. Bonnell, 1862; P. Pakarklis, 1945; Lietuvių karas 
su kryžiuočiais, 1964), kartais Dangiručio (Lietuvių enciklopedija, IV, 
1954, p. 273) vardas įėjo į istoriografiją. 

Dar T. Narbutas (Dzieje, IV, 1838) pastebėjo, kad šis vardas, jo 
nuomone, gal pravardė Dangeruthas, nepakankamai tiksliai užrašytas, 
jis jį gretino su lietuvišku žodžiu dangus ir legendiniu Utenio vardu (tarsi 
reikštų dangiškąjį Utenį). Vyriški ir moteriški vardai senovėje kartais ne- 
siskyrė. S. Daukantas, tarsi pasisakydamas už moteriškąjį vardą, laisvai 
interpretuodamas kronikos tekstą, jau rašo apie Visyaldį bei jo žmoną 
Dangerutę (S. Daukantas. Pasakojimas apie veikalus lietuvių tautos se- 
novėje // Raštai, II (1976), p. 117, 128; jo paties, Lietuvos istorija..., pa- 
rašyta 1850 m., kn. I, Plymouth, Pa. 1893, p. 183). Tai perėmė ir Maironis 
savo „Lietuvos istorijoje“ (Stanislovas Zanavykas. Apsakymai apie Lie- 
tuvos praeigą. Tilžė, 1891, p. 32; Maironis, Raštai, IV. Lietuvos praeitis, 
1926, p. 32) bei pocmėlėje „Lietuva“. 

Henriko Livonijos kronikoje, parengtoje pagal seniausią nuorašą, už- 
rašyta „Daugeruthe“ (ed. W. Arndt, 1874; plg. ir vėlesnes publ.), todėl 
istoriografijoje šio XII a. pab.—XIII a. pradž. Lietuvos kunigaikščio var- 
das priimamas kaip Daugerutis (Lietuvos TSR istorijos šaltiniai, I, 1955, 
p. 34; Lietuvos TSR istorija, I, 1957, p. 60; Z. Ivinskis, Lietuvos istorija, 
1978, p. 160), tiksliau Daugirutis (I. Jonynas, 1937; A. Salys, 1983; K. Ku- 
zavinis, B. Savukynas, Lietuvių vardų kilmės žodynas, 1987, p. 119)“. 
(Duomenis pateikė istorikas R. Batūra.) 


Psl. 90 

Biiele mažytė, bitele darbščioji, 

Nuo žiedo ant žiedo per dieną lakioji... 

Perkurta vestuvinės sutartinių dainos pradžia: „Žiedas ant žiedo, kur 
bitutė sėdo, Siauna mergelė, kur pasogą žada“. (P. J.) 


Psl. 93 
Apynėli žaliasis, aukštą stiebą apraitęs...— individualus Maironio kūri- 
nėlis, sukurtas vaišių dainų motyvų pagrindu. (P. J.) 


Psl. 95 

.. ir Kove karingas... — T. Narbutas (26) ir Maironis „Lietuvos istorijo- 
je“ mini Kovą kaip lietuvių karo dievaitį. T. Narbutas išveda analogiją su 
romėnais, kurie kovo mėnesį vadinę karo dievo Marso vardu. 


Psl. 98 
Konviktas (lot. convictus) — vienuolių riterių būstinė. 


Psl. 106 

Kam numirei, valdove?.. 

Tai Maironio stilizuota laidotuvių rauda. Raudos prie mirusiųjų mini- 
mos jau seniausiuose XIII a. šaltiniuose — Christburgo sutartyje, Livonijos 
eiliuotoje kronikoje ir kituose. Atkampioseę Lietuvos vietovėse jos gyvuoja 

iki šiol. Iš raudų stilistikos autorius panaudojo retorinius klausimus („Kam 
numirei?.. Kam palikai?..“). Eilėdara pakeista. Maironio pateiktų raudų 
turinys gerokai nutolęs nuo liaudyje įprastų raudų įvaizdžių. Jis primena 
XIX a. romantikų J. I. Kraševskio, S. Daukanto, T. Narbuto aprašytus 
pagoniškosios Lietuvos karžygių pomirtinio gyvenimo vaizdus. (P. J.) 

Dabar tavo dvasia padangėmis nuskrido 

Ant risto ir sparnuoto žirgo į žvaigždėtą šalį! 

Eilutės primena J. I. Kraševskio „Vitolio raudos“ vaizdą. (J. I. Kraszew- 
ski. Witolo rauda. Piest z podan Litwy.— Wilno, 1846). Vertė A. Vištelis. 
(P. J.) 


Psl. 107 


Atdarykit dureles, aukso kaltus vartelius! — eilutė primena laidotuvių 
raudos motyvą. (P. J.) 


ISTORINĖ DRAMINĖ TRILOGIJA 


Bibliografiniai duomenys ir redagavimas. Pirmoji trilogijos dalis „Kęs- 
tučio mirtis“ buvo publikuota: „Skaitymai“, 1921, kn. 5, p. 90—131, kn. 6, p. 
1—25. Buvo spausdinama: „Draugija“, 1921, Nr. 1—2, p. 3—20, Nr. 3—4, 
p. 81—93, bet nebaigta, nes tuo metu išėjo atskira knyga. Atskira knyga: 
Maironis-Mačiulis. Kęstučio mirtis. Istoriškoji drama 5 aktais. Kaunas, 
1921. Kiek redaguotas tekstas išspausdintas: Maironio Raštai. T. 3. Kaunas, 
1930. Pabaigoje pridėti autoriaus papildymai, parašyti tomą spausdi- 
nant. 

Antroji trilogijos dalis „Vytautas pas kryžiuočius“ pirmą kartą publi- 
kuota: „Baras“, 1925, kn. 2, p. 5—26, kn. 3, p. 5—25 (I, II aktai), kn. 4, p. 
31—49, kn. 5, p. 37—53, kn. 6, p. 28—47 (II, IV, V aktai). Po to išėjo atski- 
ras leidimas: Maironis-Mačiulis. Vytautas pas kryžiuočius. 5 aktų istoriš- 
koji drama. Atspausta iš „Baro“ Kaunas, 1925, 113 p. Vėliau drama publi- 
kuota „Raštų“ III tome. 

Trečioji trilogijos dalis, „Didysis Vytautas — karalius“, pirmą kartą 
išspausdinta: Maironio Raštai. T. 3. Kaunas, 1930. 

LTSR Literatūros muziejuje yra išlikęs „Raštams“ Maironio redaguotas 
knygos „Maironis Mačiulis. Kęstučio mirtis. Istoriškoji drama 5 aktais. 
Kaunas, 1921. Perspausdinta iš „Skaitymų“ egzemplioriaus. Knyga suplė- 
šyta atskirais lapais. Tekstas taisytas Maironio ranka rašalu, su spaustuvės 
pažymomis: „Surinkta...“ ir pan. I akte jaunimo daina „Sukit ratą, gyvos 
gėlės...“ (jos nebuvo „Skaitymų“ redakcijoje) įrašyta rašalu paraštėje. 
II akte išplėstas Vytauto ir Laimutės dialogas su būdingu dramai fragmen- 
tu: „A mes? Nuo Betygalos: ten, kur Dubysa / Bėga ant Kauno mėlyna 
juosta“. Išplėtotas Vytauto ir Kęstučio dialogas. [lipdyti lapeliai su naujai 

įrašytu fragmentu, prasidedančiu Vytauto žodžiais „Gal ir Jogailai reiktų 
apie mūsų žygį...“ (MR III, p. 120) iki: „Kęstutis: „Neverk, mergele!..“ (p. 
121). Rankraštyje buvo „martele“. 

IV akte koreguotas Onos ir Laimutės dialogas. Pakeista pati pabaiga. 
Aktas baigiamas nebe Skirgailos, o Kęstučio žodžiais: „O, ko aš sulaukiau 
nuo brolvaikių savo...“ Jie sudramatina veiksmą, suteikia nevilties. 

V akte pasikeitė misterbrolio ir Lisicos pokalbis. Ant seno teksto prilip- 
dytas lapelis, prasidedąs žodžiais „Toksai ant žemės čia žmogaus likimas...“ 
Pataisa išryškino Lietuvos priešų istorinį žiaurumą ir cinizmą: 


Toksai ant žemės čia žmogaus likimas! 
Ateina laikas: nori ar nenori, 

Kitam užleisti reikia vietą... 

Štai ir tasai gyvai mums reikalingas butas: 
Jį reikia Vytautui greičiausia atituštint! 

Bet ir šisai ne amžiais begyvens: 

Dvi trys dienelės... ir žvakutė jo užges! 

O po trijų ne dienų, tik metų 

Kas spės, 


Žiūri į parašą 
Kieno čia bus kalėjimas? 
Gal Lietuvos visos, kas žino!.. 


O mes tuo tarpu vis gilyn, 
Vis „Drang nach Ost“! (MR III, p. 160—161). 


Ilgiausias prierašas redaguojant atsirado V akto gale. Jis prasideda 
misterbrolio žodžiais: „Pasiekiau savo tikslą, ir dabar Žemaičiai — mūsų...“ 
(MR III, p. 170). Jo idėjiniai akcentai — priešų panika, pražiūrėjus Krėvos 
pily Vytautą ir Krivės krivaičio lūpomis ištartas su šiuo įvykiu susijęs pa- 
triotinis džiaugsmas ir šviesesnės Lietuvos viltis. 

Skyrium, įau ne knygos puslapiuose yra parašytas „Kęstučio mirties“ 
prologas (penkios strofos} ir I akto pradžia nuo remarkos „Pavasaris. Lau- 
kas spinduliais apšviestas...“ (MR III, p. 92) iki eilučių „Pabiro, pasklido 
žiedai ant laukų...“ (MR III, p. 94). 

Rankraščio signatūra 20057 R-1194. Pastabų, įvestų dramoje „Kęstu- 
čio mirtis“ „Raštus“ jau spausdinant, rankraštį sudaro 4 puslapiai, rašyti 
rašalu ant atskirų neliniuoto popieriaus lapų. Rankraštis, išskyrus orto- 
graliją, nesiskiria nuo spausdinto teksto. LTSR Literatūros muziejaus 
signatūra 20038 R-1155. 

V. Zaborskaitės monogralijos „Maironis“ (1987) duomenys, kuriuose 
nurodoma Maironio istorinės trilogijos rankraščių saugykla esanti MA 
LKLI, tikslintini. ` 

Dramos „Vytautas pas kryžiuočius“ rankraštį sudaro storas sąsiuvinis 
viena linija (signatūra 20040 R-1142, LTSR Literatūros muziejus). Titu- 

liniame puslapyje užrašyta: Maironis-Mačiulis. „Vytautas pas kryžiuočius“. 
Istoriškoji drama. 5 aktais. 

Šio rankraščio tekstas paredagavus buvo išspausdintas „Bare“. Paly- 
ginę rankraštį su žurnalo publikacija, nerasime veikėjų sąrašo. Rankraš- 
tis pradedamas I aktu. Kad lekstas, prieš atiduodant „Barui“, taisytas, 
rodo tame pačiame sąsiuvinyje (p. 130—146) esantis I akto kitas rankraš- 
tis. Čia I aktas perrašytas švariau, pabaigos fragmentas, prasidedantis ir 
besibaigiantis Ringailės žodžiais: „Sudievu, kunigaikšti mielas!“ ir „Skubė- 
kime! Jau laikas į kelionę!“ (plg. MR III, p. 197—199) prirašytas atskirai. 
Matyt, autoriui atrodė reikalinga išplėsti antrąją, lyrinę, siužetinę dramos 
liniją, susijusią su Enriku ir Ringaile. 

Kiti antrojo rankraščio taisymai smulkūs, neesminiai. Naujų fragmen- 
tų nėra. 

Trečioji dramos „Vytautas pas kryžiuočius“ pozicija, atskiras leidimas, 
visiškai sutampa su „Baru“. LTSR Literatūros muziejuje išliko Maironiui 
priklausęs suplėšytas atskirais lapais šios knygos egzempliorius. Jis netgi 
su spaustuvės pažymom, darytom tekstą renkant „Raštams“ ir Maironio 
rankos įrašais. Jų nedaug. Taisymai neesminiai. Labiau redaguotas IV ak- 
tas, ypač jo pati pabaiga: 


Danutė 


prirašyta: (palikusi viena) 

O laimink, Viešpatie, keliaunančių žingsnius 
taisyta: keliaujančių 

Tolesnis tekstas kaip MR III tome, p. 267: 

O kaltas, Dievas žino, kas, 

Kad žmonės kenčia ir kitus kankina!.. 

Prirašytos trys prasmingos medituojančios eilutės: 

O gal taip reikia?.. 

Kad nuolatinėje kovoj 

Ir bręstų, ir tvirtėtų mūsų jėgos!.. 

Dramos „Didysis Vytautas — karalius“ yra išlikę du rankraščiai. Tame 
pačiame sąsiuvinyje, kur yra „Vytauto pas kryžiuočius“ autografas, p. 148 
užrašyta: „Vytautas Karalius“. 148—161 puslapius užima detalus pasiruo- 
šiamasis istoriogralinis darbas, Lietuvos istorijos svarbiausių įvykių, reika- 
lingų šiai dramai, aprašymas, bet šaltinis nenurodytas. V. Zaborskaitė rašo: 
„Tai chronologiškai sužymėti iaktai, kai kur atpasakoti, o kai kur beveik pa- 
žodiškai versti iš T. Narbuto „Lietuvos istorijos“ (jos devyni tomai yra poe- 
to bibliotekoj) atitinkamų vietų — iš V-ojo ir VI-ojo tomo. Tai yra vienintelis 
istorinis šaltinis šiai dramai (kaip ir „Vytautui pas kryžiuočius“) — iš jo 
pasemta viskas — įvykiai ir personažai. Poeto rūpestis — perkelti istoriko 
pasakojimą į sceną, paversti jį draminiu veiksmu“ (36, 395—396). 

162—179 puslapius sudaro pagrečiui taisyti I ir H dalis III akto. Dar 
atskiram sąsiuvinyje (signatūra 20030 R-1139) užrašytas III akto tęsinys 
ir IV aktas. „Tekste nemažai braukymų ir taisymų rašalu ir pieštuku. Paly- 
ginus su spausdintu tekstu (MR III), daug skirtumų. Tekstas vėliau plės- 
tas. Daugelis scenų-sukeista vietomis. Tos pačios mintys įdėtos j kitų veikė- 
jų lūpas. Ypač tvarkytas IV aktas“ (iš LTSR Literatūros muziejaus dar- 
buotojos R. Mažukėlienės įrašo). 

Antras dramos rankraštis ištisinis. Tai 169 puslapiai rašalu ant atski- 
rų lapų surašyto teksto. Jis buvo išspausdintas „Raštuose“. Papildymas 
vienintelis. Į jį nukreipia iš spaustuvės pažyma: „Pertaisant lankus, šitiek 
teksto prisidėjo“. Ant atskiro lapelio užrašytas Maironio pateiktas papil- 
dymas: 

Vytautas: Prašysiu mano brolio ir karaliaus 

Viešai pareikšti savo sutikimą 

Aukštoms Taryboms Lenkų ir Lietuvių, 

Kad neišrodytų, lyg pats pasiskelbiau karalium. 
Jogaila (lyg kiek sumišęs): 

Kodėl gi ne? Aš pasirengęs tai apreikšti. 
Vytautas (į Henę): 

Pranešk Sepinskiui, kad tuojau sukviestų 

Ir mūsų, ir Koronos aukštąją Tarybą! 

(Henė išbėga) (plg. MR III, p. 384). 


Amžininkų ir dabarties akimis. Po libreto „Kame išganymas“ (1895) 
Maironis, kaip dramaturgas, ilgam nutilo. Jis toliau rašė lyriką, pildė ir re- 
dagavo „Pavasario balsus“, jau padėjo tašką ir paskutiniosios poemos „Mū- 
sų vargai“ (1920) tekste, o prie dramaturgijos negrįžo. Bet atėjo toks rašy- 
tojo kūrybos tarpsnis, kai vėl ryžtingai pasukama į dramaturgiją. 

Maironis savo istorinėmis dramomis žvelgė į istoriją, tautą, į jas vai- 
ruojančias jėgas, prisiliesdamas prie sopulių, jau niekur nebesiverždamas, 
be ankstesnio optimizmo ir vilčių. Buvo pavargta ir daug kuo nusivilta. Li- 
kimas ir istorija parodė, kad, netgi atradus ir apibrėžus sau pačias aukš- 
čiausias vertybes (to siekė libretas „Kame išganymas“, poema „Tarp skaus- 
mų į garbę“), kažkas neleidžia jų realizuoti. 

Prie dramaturgijos Maironis grįžo su kita dvasine patirtimi, kuri buvo 
daugeliu atžvilgių netgi netikėta. Jos nesuprato skaitytojas. Pasimetė ir 
literatūros kritika. Ji atakavo naująsias Maironio dramas, daugiausia pirš- 
dama savuosius vertinimo kriterijus, savas, Maironio palaidotas, iliuzi- 
jas, tikėjosi ryžto, ditirambų, monumentalumo, o susilaukė to, kas jiems 
atrodė sunkiai suvokiama, idėjiniu ir meniniu atžvilgiu nepakankama, kas 
neatitiko įprasto Maironio kūrybos pobūdžio. Apskritai amžininkai istorinę 
trilogiją vertino labai įvairiai: labai teigiamai ir kone visiškai neigiamai. Ga- 
lutinai Maironis kaip dramaturgas liko neįteisintas. Panaši padėtis išsi- 

laikė iki šiol. Apie Maironį dramaturgą ilgai tylėta. O juk akivaizdu: be 
savo vėlyvosios dramaturgijos Maironio estetinis pasaulis yra nepilnas, 
netenka kūrybos pabaigos esmingųjų bruožų. Jie susišaukia su lyrikos rai- 
da, jos liūdnąja ir giliąja esme („Vakaro mintys“). 

Jau buržuaziniais metais Maironio istorinės trilogijos vertinimai buvo 
paradoksalūs. Aprioriškai laukta, kad dramos pašlovins Lietuvos istorinę 
didybę, atitiks ir palaikys 1930, vytautinių, metų dvasią. Visų jų laukė Vals- 
tybės teatro scena. Jų pastatymui buvo skiriamos didžiulės lėšos, aktyviai 
veikė oficialios spaudos reklama. Maironis buvo stumiamas į visuomenės 
areną kaip tautinės ideologijos apologetas. Jo istorinių dramų spektak- 
liai tapo grandioziškai režisuoti: „Režisūros tikrai daug pasirūpinta, kad 
spektaklis išeitų tikrai pompeziškas, ir jis toks buvo, — rašoma po „Kęstu- 
čio mirties“ premjeros.— Čia buvo ir valstiečių minia, ir jų dainos, ir karo 
stovykla. „Kęstučio mirtis“ išėjo visais atžvilgiais pompeziška, iškilmin- 
ga“, — reziumuojama dar ir dar kartą. Ir tęsiama: „Be kita ko, šią iškilmę 
padidino karščiausios ovacijos, iškeltos dramos autoriui, garbingam mūsų 
dainiui Maironiui, kuriam skaityta rašyti gražūs sveikinimai Valstybės 
dramos direkcijos, ir Valstybės dramos artistų apvainikuota jis pora gra- 
žių vainikų ir įteikta daugybė gėlių buketų. Tai tikrai buvo graži proga Lie- 
tuvos visuomenei viešai pareikšti, pademonstruoti savo jausmus dainiui, 
kurs teisėtai laikomas. Lietuvos atgimimo pirmutiniu skelbėju ir pranašu“,—- 
rašė 1924 metais oliciozas „Lietuva“ (35). Plg. kas tarybiniais metais 
I. Aleksaitės rašyta (1, 57). 

Viena diena anksčiau „Klaipėdos žinios“ paskelbė V. Bičiūno rašytą 
spektaklio recenziją. Joje taip pat kelios reikšmingos autoriaus pagerbimo 
scenoje nuotrupos: „Pertraukoj tarp ketvirto ir penkto akto publikai pra- 
šant pasirodė pats autorius. Gėlės ir vainikai reiškė pagarbą garbiam poe- 
tai“ (3). „Lietuva“ 1924. II. 26 išspausdino be parašo specialią žinutę „Mai- 
ronio sveikinimai (per „Kęstučio mirties“ premjerą)“. Joje viskas išvardin- 
ta ir suskaičiuota: kas sveikinęs, kokios įžymybės, kiek vainikų ir puokš- 
čių įteikta. 

Bet ių pačių metų spaudoje pasigirdo ir skeptiškesnių nuomonių. Pra- 
bilo literatūros kritika. 

Visos trys istorinės trilogijos dalys susilaukė ir recenzijų, ir pastatymų. 
Rašyta ir apie pačius kūrinius, ir apie spektaklius — apie pastaruosius dau- 
giau. Galutinis vertinimas atsispindėjo kelėtoje apibendrinančių straipsnių. 

Apie trilogiją rašiusieji akcentavo jos autorinio sumanymo vientisumą. 
Vytautas Didysis laikomas centrine trilogijos figūra, o visos dramos „jo 
atvaizdavimu“: „Maironis, atvaizduodamas Vytautą, pasirinko iš jo gyve- 
nimo tris svarbesniuosius epizodus: tėvo Kęstučio mirtį, Vytauto pabėgimą 
pas kryžiuočius ir Vytauto pastangas karūnuotis Lietuvos karalium“ (25, 
153). Čia pat nurodoma šių „epizodų“ svarba: „Iš tikrųjų tie epizodai tu- 
rėjo lemiamos reikšmės ne tik Vytauto gyvenime, bet visai Lietuvai“. 
Akcentuojamas būdingas Maironio dėmesys Vytautui Didžiajam, pasireiš- 


478 


kęs ir ankstyvesniais darbais: istorijos rašymu, poemomis, lyrika. Literatū- 
ros kritikams imponavo temos solidumas, tautinis ir valstybinis prestižas. 
Šiomis kategorijomis mėginta visų pirma apibūdinti ir Maironio kūrinius, 
jų inscenizacijas. A. Jakštas pažymėjo: „Taigi belieka atskiru leidiniu 
išėjimo proga (kalbama apie „Kęstučio mirtį“ — 7. S.) recenzijoje palinkė- 
ti, kad ši nauja rimta drama kuo greičiausiai pasirodytų mūsų teatruose. 
Savo kilniu turiniu ir gražia kalba ji šimtą kartų daugiau verta parodyti 
mūsų publikai negu Zudermano „Joninės“ ar Hejermanso „Du keliu“ 
(9, 222). Buvo teigiama, kad Maironis ne tik išdrįsęs, bet ir sugebėjęs apie 
Vytautą Didįjį „dainuoti“ (25, 151). Maironiui pripažintas Lietuvos istori- 
jos išmanymas, teigta, kad prie šios trilogijos Maironį vedęs susižavėjimas 
Vytauto asmeniu. 

Kritikos sprendimų objektyvumą paliudija Maironio „Raštų“ trečiojo 
tomo dedikacija: „Vytauto Didžiojo metais, prabėgus 500 metų nuo jo mir- 
ties, aš, ypatingas jo genijaus gerbėjas, jau savo „Jaunojoje Lietuvoje“ Jį 
Didžiuoju paskelbęs, Jo vardo pagerbimui pavedu šį mano dramatiškų 
veikalų rinkinį, kuriame irgi žymiausią užima vietą tasai mūsų tautos mil- 
žinas-didžiavyris. 


Tu, Vytaute, didis valdove tėvynės! 
Tu skardas dienų milžinų! 
Tu, Lietuvai garsų vainiką nupynęs, 
Būk pranašu saulės dienų! 
Tarp amžių prašnek! 
Mums krūtinę uždek 
Darbais milžinų-pranokėjų! 
Aprinkę vadovą, 
Teeina į kovą 
Auklėtiniai tavo idėjų! 
(žr. Maironio Raštai, t. 2, p. 113)“ 


Kaip minėta, kai jau buvo atiduotos spaudai visos dramos, Maironis dar 
kartą metė į jas paskutinį žvilgsnį ir liko nepatenkintas: pasirodė, kad „Kęs- 
tučio mirtyje“ trūksta vytautinio prado, o visai trilogijai — idėjinių teminių 
jungčių. Tada papildomai daromos atitinkamos pataisos, išspausdinant 
jas skyrium kaip priedą: „Kęstučio mirties“ dramoje įneštos pataisos“. 
Taip galutinėmis autoriaus pastangomis atitaisoma, ištiesinama, kiek buvo 
spėta, istorinės trilogijos vedančioji gija: dramos, tarp jų ir „Kęstučio mir- 
tis“, bylojančios ne apie ką kita, o pirmiausia apie Vytautą. Pirmoji trilogi- 
jos dalis jo būsimo likimo preliudija. Šis akordas girdimas ir naujai įves- 
tuose Kęstučio žodžiuose: 


Štai mano Vytautas sūnus, 
Kurį parodyt jums norėjau;. 

Jis jus valdys, kai nebebus manęs; 
Mylėkit jį, kaip mylite mane! 


Baigiamojoje trilogijos dalyje, taip ir nepasiekęs vainikavimo, Lietu- 
vos atsiskyrimo nuo Lenkijos, Vytautas Didysis sielvartingai apmąsto pra- 
eitį, ieškodamas joje pražūtingų klaidų: 


„klaidingą vieną žingsnį žengęs, 

Paskui žmogus nežino, kur sustos!.. 

Per visą mano viešpatavimą kovojau 
Prieš mūsų kvailią sutartį su Lenkais, 
Anuomet paskubomis Krėvėj sudarytą, 
Ir štai dabar gyvatos vakare aš nežinau, 
Kursai užbaigtų mano darbą, 

Mus atpalaiduotų nuo svetimos globos. 


Galutinėje redakcijoje Vytauto kaltės motyvas pasigirsta ir dramoje 
„Kęstučio mirtis“, ketvirto akto pabaigoje, sudramatindamas trilogijos 
psichologinę koliziją: 

VYTAUTAS 

Aš kaltas, tėveli! Bet gelbės dievai. 

SKIRGAILA 

Žiūrėsme, kiek gelbės. 

Kai kurie buržuazinių metų kritikai niekaip nenorėjo sutikti su pesimis- 
tišku Vytauto Didžiojo likimo ir Lietuvos istorijos traktavimu (16;,30), tai 
motyvuojant nepakankamu istorijos paisymu. 

Susidaro įspūdis, kad iš Maironio buvo laukiama dviejų pagrindinių 
dalykų: kad jis tinkamai išaukštintų vaizduojamą objektą, išaukštinimą 
suvokiant kaip herojišką apoteozę būtinai su vyraujančia optimizmo doze ir, 
antra, kad tai atliktų istoriškai įtikinamai, objektyviai. Kritika yra pas- 
tebėjusi šio uždavinio sunkumą. Kiekvienu atveju savo trilogijoje Maironis 
vaizduojąs labai sudėtingą laikotarpį. 

Antra vertus, prieštaringai pažymima: Maironis norėjęs išlikti istoriškai 
objektyvus. Ir tai jam pakenkę, nes išsyk suvaržė jo kūrybiškumą. Maironis, 
kaip buvo pastebėta, liudijo istoriją, atsisakydamas laisvesnio interpretavi- 
mo. Tradicinės romantinės dramaturgijos požiūriu tai buvo netgi originalu. 
Taip buvo nutolta nuo A. Asnyko veikalo „Kestutis“ (35), apie kurio įtaką 
Maironio dramai „Kęstučio mirtis“ plačiai kalbėta, A. Asnyko kūrinį laikant 
pranašesniu. Kalbėta ir apie tai, kad rašytojas ir dramose išlikęs istoriku: 
jis daug yra paėmęs savo veikalams iš istorinių studijų (T. Narbuto, 
J. Kraševskio). Maironio dramų istorizavimas mėgintas aptarti teoriškai, 
vėlgi priekaištaujant: „Istoriškose dramose, anot vokiečių betariant (pri- 
minė A. Jakštas) — lygias teises turi „Dichtung und Wahrheit“, kūryba ir 
tiesa. „Kęstučio mirties“ fabuloj, „rodos, bus daugiau tiesos negu kūrybos“. 
Anot A. Jakšto, sekdamas istorija, Maironis suvaržė savo fantaziją. Gal 

dėl to dramos „Tabula išėjo ne per įvairi, mažai tesudominanti žiūrovą“ 
(9, 253). Panašių vertinimų galima cituoti ir daugiau. Taip pat galėtume 
minėti nemaža ištraukų, kur kritika pasigedo istorinės tiesos. 

V. Bičiūnas apie „Kęstučio mirtį“ rašė: „Nors „Kęstučio mirties“ turi- 
nio apmatai tikrai iš istorijos paimti, tikros istoriškosios tiesos veikale, deja, 
labai maža. Priežastis gi tiesos mažo buvimo yra toji, kad net chronologinę 
įvykių eilę autorius nepasistengė logiškai pateisinti ir veikiamų asmenų cha- 
rakteriais jų veiksmus pasekti“ (6, 253). Anot Vaižganto, čia „nėra nei isto- 
riškos tiesos, nei dramatinio nuosakumo“ (34, 254). Kūriniams trūkstą 
„tikėtinumo“, jie padriki, schematiški. „Maironio „Vytautas pas kryžiuo- 
čius“ atrodo ne ištisinis, bet fragmentinis veikalas; čia kiekvienas veiksmas 
atskira drama, su atskira visai baigta fabula, ir sulig išgalės išrutuliuotu 
dramatiniu veiksmu“ (6, 262). Ir veikėjai, kurių šiose dramose esanti apsti 
daugybė, čia esą neistoriški: „Prieš vaizduojant tuos asmenis, autoriaus 
prievolė buvo susipažinti su istorijos daviniais apie jų būdą ir, kiek tai įma- 
noma, suderinti jį su dramos veiksmu. 

Deja, „Vytaute pas kryžiuočius“ autorius neįstengė to reikiamai atlik- 
ti. Iš būdinamų asmenų nebent Celneris tiksliau atvaizduotas“ (6, 262). 

Priekaištaujant mėginta ieškoti išlygų. Apie „Kęstučio mirties“ siužetą 
rašyta: „Čia, šiame trumpame istorijos laikotarpy, susikaupia tiek daug 
įvairių didžiai dramatingų įvykių, susipina tragingų kolizijų, kad autoriui 
paprastai sunku esti duoti viso to laikotarpio kondensuotą ekstraktą ir iš- 
kelti dramoj visa iai, kas gali padaryti įspūdžio į žmogaus mintį ir jausmą“ 
(35). Panašiai atsiliepiama ir apie kitas dvi Maironio dramas, pažymint 
autoriaus norimos aprėpti faktinės medžiagos gausumą. V. Bičiūnas apie 
dramą „Vytautas pas kryžiuočius“ rašė: „Tuo būdu šioje istorinėje kroni- 
koje kaip ir pusantros dramos“ (4). 

Analogiški priekaištai V. Bičiūno adresuojami ir paskutinei trilogijos 
daliai: „Veikalas apima beveik visą Vytauto Didžiojo viešpatavimo laiką, 
pradedant Salyno suvažiavimu (1398 m.), baigiant Vytauto Didžiojo mir- 
timi (1430). Šitokiai plačiai temai apimti reikalinga didelių sugebėjimų, 
ne tik pasiryžimo. Anot kritikos, Maironis taip ir neradęs tokiai plačiai me- 
džiagai aprėpti ir išreikšti tinkamo būdo. „Vytautas Didysis — karalius“ — 
tai ne drama ir ne istorinė kronika, bet atskiros scenos, nuotrupos, be logiš- 
kojo ir istoriškojo vieningumo“ (6, 265). Ir ši drama esanti perkrauta vei- 
kiančiais asmenimis, „kurie, nors veikale minimi, paprastų statistų padėty 
paliekami. Didelis gausumas veikiamų asmenų keliariopų sunkumų sudaro. 
Pirma — juos sunku tiksliai ir vaizdžiai apibūdinti, antra — keblu įjungti 
į dramatinį veiksmą, ir, trečia, neįmanoma tiksliai suskirstyti ir sugru- 
puoti, kad ir scenoje, veikalą vaidinant, nebūtų tarpais tiršta, tarpais labai 
skysta“ (6, 269). Kitame straipsnyje V. Bičiūnas lyg ir tikslino: „Tiesą pa- 
sakius, Maironis užsibrėžė išsemiamai apibūdinti tik vieną figūrą: Vytautą 
Didįjį. Visi kiti veikiantieji asmens — tik priedas. Kad tai yra tikra, rodo vė- 
liau įvykęs pakeitimas ne vien turinio, bet ir pavadinimo dramatinės trilo- 


481 


gijos pirmosios dalies: iš „Kęstučio mirties“ į „Vytauto išgelbėjimą“ (7, 6). 
Drama, pagal kritiką, geriausiai tiko šiai temai: „Sekti to didvyrio gyve- 
nimą, atvaizduoti jo asmenį ir žygius Maironis nerado tinkamesnės for- 
mos, kaip drama“ (ien pat). 

Taigi iš V. Bičiūno žodžių akivaizdžiai matyti, kad iš Maironio tikėtasi 
Vytauto garbinimo. Tad visiškai nekeista, kad trilogijoje pasigesta kitokios 
„faktų prasmės“. Vytautas, nors to reikalavusi žanrinė forma, nesąs pakan- 
kamai išaukštintas. „Drama yra vaizdi, veiksli, įtikinanti. Pagaliau dramoj 
nemaža poetinių progų. Drama kondensuota. Joje glaustai ir trumpai daug 
galima pasakyti. Tai suprato ir įvertino tautos dainius — lyrikas „par exce- 
Hence“, ne kartą mėginęs ir epiką“ (7, 6). O rezultatas nuviliantis: „Todėl 
neaiškus pasidarė ir Vytautas: besiblaškąs tarp Jogailos ir kryžeivių, mūsų 
akimis žiūrint, jis atrodo nenuoseklus, daug kuo rizikuojąs politikas, ko iš 
tikrųjų neturėtų daryti“ (7, 7). Taip atsiliepta apie antrąją trilogijos dalį. 
Bet panašios pastabos, o tuo labiau koncepcija, laikoma kritikos pamatu, 
galioja ir kitų dviejų dramų atžvilgiu. Tad toliau sekęs komentaras tinka 
ir visai trilogijai: „Iš tikro, patriotiniu, arba, kaip nūn pradedama sakyti, 
„Vytautiniu“ atžvilgiu, antros dalies Vytautas rasit iš tikro ne toks, kokį 
mes norėtume jį matyti“ (7, 7). V. Bičiūnui atrodė, kad „tikrasis Vytautas“ 
buvęs kitoks, negu Maironio sugalvotas, kad jis turėjęs daugiau nuopelnų. 
Kritikas jautėsi Maironio versijos nuviltas: „Dargi Vytautui tiksliai api- 
būdinti autoriui pritrūko vietos ir jėgos. Jo Vytautas atrodo neveiklus, 
likimo stumdomas, geras, bet pasigailėti vertas senelis“ (6, 269). 

Visų rūsčiausias V. Bičiūno kaltinimas šis: „...autorius nejučiom Vytau- 
to būdo keitimosi vyriausiu požymiu padarė jo senėjimą, o ne pačios karū- 
navimosi idėjos subrendimą. Toji aplinkybė vietoj reikiamo „crescendo“ 
suteikė veikalui nepageidaujamo „diminuendo“, įjaučiamą ir dramatiniame 
veiksme, ir veikalo nuotaikoje“ (5). Kritikui labai netiko, kad Vytautas 
taip apgailėtinai dramos pabaigoje numirė: „Berods Vytauto myrius (imant 
istoriškai) buvo reikšmingesnis ir dramatiškesnis negu tasai, kurį autorius 
atvaizdavo“ (ten pat). 

V. Bičiūnui savaip pritarė ir kiti dramų recenzentai. S. Povilavičius 
apie „Didįjį Vytautą — karalių“ rašė: „Veikalo siužetas, be abejo, kiekvie- 
nam yra žinomas mūsų istorijos faktas: Vytauto Didžiojo liūdnai pasibai- 
gęs vainikavimas. Šis faktas gal ir tinka pjesei, scenos veikalui, bet iš tik- 
rųjų jis ne kažin kiek turi dramiško elemento“ (29, 63). „istorija yra pir- 
moji istoriškų asmenų vertintoja, bet istorija, kaip mokslas, per daug yra 
sausa, kad galėtų didžiąsias asmenybes ryškiai, vaizdžiai papuošti. Kūry- 
bos yra dalykas į gražias, menines formas didžiųjų asmenybių žygdarbius, 
nuopelnus įausti“ (29, 62). „Kūrėjui visiškai pavyko Vytautas nušviesti, 
bet nepavyko jis iškelti, duoti suabstraktintą, sumenintą jo paveikslą, tokį, 
kokį yra davusi prancūzų tautos fantazija Rolandą; teisingiau sakant, ne- 
buvo galima tai padaryti, nes kūrėjo noras nenusidėti istorijai neleido“ 
(29, 62). Dabar pasakytume — gerai, kad nepavyko padaryti tai, ko anuo- 

met taip norėta. Maironis mums ir toks brangus. Tik iš tokio paveikslo iš- 
ryškėja tikroji jo tautinės ir žmogiškosios didybės esmė, tik todėl taip įtiki- 
nančiai skaudi Maironio istorinėje trilogijoje yra mūsų tautos istorinio 
likimo panorama ir tokios įpareigojančios ir mūsų pačių istorinę situaciją 
siekiančios išvados. Iš Maironio pageidauta išmonės, komplikuotumo, aš- 
tresnės intrigos, valingesnės ir didingesnės Vytauto interpretacijos. „Ko 
norėta šiuo veikalu? Be abejo, Vytauto ašmenį nušviesti, iškelti, — vėl grįž- 
ta prie skaudamos problemos S. Povilavičius.— Istorišką asmenį nušvies- 
ti, žinoma, yra istoriko dalykas — menininko dalykas yra istorišką tiesą 
pakeisti menine, psichologine tiesa, šią tiesą vaizduose įkūnyti. Šitas už- 
davinys Maironiui visai nusisekė (kiti kritikai tuo gerokai paabejojo.— 
1. S.): Vytauto asmuo yra gerai psichologiškai nupieštas, jo santykiai su 
kaimynais, jo politika, jo galvojimo būdas, ir kelias, kuriuo ėjo į savo tikslą, 
išvestas aiškus ir tiesus. Bet pati veikalo medžiaga neleidžia visam Vytau- 
tui Didžiajam pasirodyti, su didžiaisiais darbais ir genialiuoju politiko 
galvojimu (kitas šriitas.— /. S.). Tik čia, žinoma, ne kūrėjo kaltė ar klaida: 
kūrėjas norėjo būti arčiau istorinės tiesos ir nenorėjo turimą medžiagą 
plėsti ar gilinti, kad nenukryptų nuo istorinės tiesos“ (29, 63). Išvada gana 
paradoksali: Maironiui sutrukdžiusi „istorinė tiesa“. Ji pastojusi jam kelią 
į visuomenės pageidaujamą koncepciją. 

Šis faktas noriai aiškintas Maironio dramaturginių įgūdžių ir meistriš- 
kumo stoka. Baigdamas Maironio dramaturgijos aptarimą, V. Bičiūnas 
konstatavo: „Vedant galą visoms išdėstytoms mintims, tenka pripažinti, 
kad nors daugel yra trūkumų Maironio dramose, sprendžiant iš „Vytautas 
pas kryžiuočius“ atskirų scenų ir iš „Nelaimingų Dangutės vestuvių“, 
jame esama dramaturgo talento, galbūt laiku neišrutuliuoto ir nūn dar 
reikiamai nesuvaldomo. 

Maironio dramos tėra tik studijos, tiktai mėginimai — ir kaipo tokios, 
žinoma, galėjo tuo tarpu likti nespausdintos. Tai būtų sveikiau ne tiek pa- 
čiam autoriui, kurio kitų rūšių veikalai už šias dramas daug aukščiau sto- 
vi, bet ir priaugančiai jaunų dramaturgų kartai“. Ir šio rašinio autorius 
vietomis galbūt per smarkiai priekaištavo, bet jis norėjo ne išdidžiai Mai- 
ronį „nupeikti“, bet įtikinti, kad nebrendusių raštų, vis tiek kieno jie bebūtų, 
nedera spausdinti (6, 272). Be abejo, kad šie svarstymai yra iš dalies teisin- 
gi, bet jų tendencingumas taip pat akivaizdus. Kaip kritika prikišo Mairo- 
niui, kad jis neradęs tinkamo idėjinio meninio istorinės trilogijos įkūnijimo, 
taip pati kritika aiškiai dar nebuvo pasiruošusi objektyviai įvertinti Maironį 
dramaturgą. Ji tai žėrė komplimentus, tai įsikarščiavusi ieškojo kliaučių. 
Net vieno autoriaus teksto (V. Bičiūno, S. Povilavičiaus) tame pačiame 
sakinyje susiduria žodžiai „pavyko“ „nepavyko“, „gerai“ „blogai“ ir pana- 
šūs antonimai. 

Bet amžininkų žodžiuose būta ir nemaža tiesos. Daugiausia jos pasakyta 
apie dramaturginę trilogijos speciliką. Ir privalumus, ir netesėjimus. Pras- 
mingai akcentuotas ankstesnės ir vėlesnės Maironio dramaturgijos san- 

tykis, psichologinė būsena, kuri motyvavo istorinę trilogiją: „jo žmoniškoj 
širdy aistros ir stipresni pergyvenimai baigė aprimti“ (7, 7). Įdomus Mai- 
ronio dramaturgijos tautiškumo akcentavimas, pastebėjimai, kad Maironis 
gerokai priartėjęs prie europinio ir pasaulinio klasikinės dramaturgijos, 
ypač šekspyriškojo modelio. A. Jakštas: „Savo struktūra ji (Maironio dra- 
ma.— J. S.) pridera klasiškų dramų rūšiai“ (9, 222). V. Bičiūnas: „Ir J. 
Maironio Vytauto trilogijoj nemažai yra „šekspyrizmo“ (5). Prasmingas 
tragizmo pabrėžimas, įžvalgi pastaba apie „Didįjį Vytautą — karalių“, kad 
čia nebėra vietos meilei, kad tai vienintelis meilės intriga neparemtas dra- 
minis Maironio kūrinys (29). Objektyvią istorinę vertę turi pastabos apie 
lyrizmo svarbą Maironio dramaturgijai: stiprus ten, kur grįžta į lyriką 
(6, 269). 


Istorinę išliekamąją vertę turi Maironio dramų pastatymų Valstybės 
teatre recenzijos. Jos liudija, kad Maironis įrašė ryškų nacionalinio teatro 
puslapį. Recenzijose taip pat daug prieštaravimų: ir liaupsių, ir priekaištų 
režisūrai (visas Maironio dramas pastatė B. Dauguvietis). 

„Kestučio mirties“ premjera įvyko 1924.11.15. Tą pačią dieną dienraš- 
tyje „Lietuva“ pasirodė entuziastinga, pompastiška reklama. Ji tiek kal- 
ba apie patį naujosios dramos autorių Maironį, tiek ir apie būsimojo spek- 
taklio reikšmę tautai ir jos sceninį grandioziškumą: „...puikiausi reklama 
šiai premjerai yra jau tie pusantro šimto jos dalyvių, kurie plačiausiai išpa- 
sakoję jau yra pusei Kauno to tikrai grandiozinio pastatymo įvairiausius de- 
talius. Sakau — grandiozinio, nes kaip „Hanelės“ pastatymas yra pervir- 
šijęs visą lig šiol Valstybės teatre regėtą savo fantastiniu ūpu, savo žavin- 
čių vaizdų varsomis ir šviesomis, taip šis „Kęstučio mirties“ pastatymas, 
kiek teko patirti, tikrai perviršys visa ligi šiol Lietuvos teatruose matyta sa- 
vo grandioziškumu, sceniniu didingumu“ (2). 


Spektaklis, kaip pažymėta, siekė atiduoti prideramą duoklę Maironiui 
ir žengti reikšmingą žingsnį „tikrojo, lietuviškojo, tautos idealams ir sie- 
kimams labiausiai atitinkančio meno“ keliu. Anonsas reklamavo būsimą 
reginį kaip Lietuvos nepriklausoinai valstybei reikalingą „gaivališką grįži- 
mą prie senųjų, garbingų ir kilnių tautos tradicijų“. 

Netrukus po premjeros viena po kitos periodikoje išsirikiavo spektak- 
lio recenzijos. 

Pirmasis debiutavo V. Bičiūnas „Klaipėdos žiniose“. Jo galutinė išvada: 
„Kęstučio mirtimi“ p. Dauguvietis apvylė, Ir tatai juoba skaudu, nes 
juk buvo vaidinamas visų gerbiamo tautinės poezijos tėvo Maironio- 
Mačiulio kūrinys“. Kritikui nepatiko spektaklyje beveik viskas. Ir rolių 
paskirstymas, tiksliau pasiskirstymas, kuris buvęs atsitiktinis („patys ar- 
tistai, ką norėjo, tą ir pasirinko“), ir dramos „suoperinimas“, „kur į vai- 
dinimą ne kartą žiūrėta pro pirštus ir tą „pro pirštus žiūrėjimą“ pateisinama 
muzikos ir dainavimo primatu“, ir „nevykęs visokių butaiorinių efektų pa- 

naudojimas“, ir „visiškas veiksmo sustingimas: „Tretysis aktas buvo pil- 
na prasme — „statiškas“, neišjudino jo nei kardų žvangesys užkulisyje, 
nei gausūs šūkavimai“. „Ketvirtasis veiksmas pasidarė panašus į šių dienų 
mūsų mitingus“. „Pagaliau penktasis veiksmas buvo tai ištisa draminė 
„Vampulka“, nes aktoriai perdėm deklamavo“. Daugiausia kliuvo režisie- 
riui: „Šituo savo pastatymu B. Dauguvietis aiškiai užsiangažavo kaipo 
neteatralus ir neįgudęs, kurs noriau griebiasi pigių efektų: arklių, minios, 
choro ir t.t., bet nejaučia paties teatro sielos. Teatrui svarbiau ne arklys, 
bet aktorius, ne dekoracijos, bet vaidinimas. Tuo atžvilgiu panašiais kaip 
„Kęstučio mirties“ pastatymais mūsų teatras stumėjamas ne pirmyn, bet 
atgal“. 

Diena vėliau premjeros recenzija pasirodė „Lietuvoje“ (35). Jos iš- 
vados kitokios, palankios. „Kęstučio mirties“ pastatymas — tai antras po 
„Hanelės“ didelis įvykis mūsų teatre. Tas pasiatymas ir mums parodė, kad 
teatras tai nėra tiktai veikalas ir artistai: jog tatai yra dar dekoracijos ir 
režisūra. Režisūros tikrai daug pasirūpinta, kad spektaklis išeitų tikrai 
pompeziškas, ir jis toks buvo. [...] „Kęstučio mirtis“ išėjo visais atžvilgiais 
pompeziška, iškilminga“. 

Dar po poros dienų į šį teatrinį įvykį atsiliepė „Vairo“ kritika (8). Jos 
tonas reiklesnis ir skeptiškesnis, bet teigiamas: „Vasario 15 d. Lietuvos tea- 
tras savo aktyvan įsirašė dar vieną žymų indėlį — Maironio-Mačiulio 
„Kęstučio mirtį“. Ji paties autoriaus pavadinta istorine penkių veiksmų 
drama, bet tikriau gal būtų ją pavadinus inscenizuota penkių dainų-vaiz- 
dų poema, kurioje mažiau tragizmo, daugiau lyrizmo jaučiame. Scena, iš- 
skyrus trečiąją, nepasižymi dideliu dramatizmu, joje daugiausia šnekama 
apie tautos politikos ir šeimynos reikalus“. Ir šis recenzentas gyrė Kęstučio 
vaidmens atlikėją P. Kubertavičių. Galutinė išvada teatrui buvo palanki: 
jis netgi pagelbėjęs Maironiui: „Tačiau vaidintojų sumanumas, puikūs kos- 
tiumai (kuriuos supeikė V. Bičiūnas — /. S.) ir dekoracijos (taip pat iš da- 
lies ten pat išpeiktos — /. S.) sustiprino silpnuosius bruožus ir padarė iš 
„Kęstučio mirties“ labai įdomų, giliai patriotišką, kad ir simbolišką veikalą, 
bet vis dėlto įmanomą plačiausiai visuomenei“. Patį kūrinį recenzija apibū- 
dino; „Kęstučio mirtis“ tai Maironio patriotiškų regėjimų sintezė“. 

Kiek vėliau „Lietuvoje“ pasirodė dar vienas atgarsis (32). P. Ruseckas 
apgailestavo, kad scenoje negalima dažniau matyti „mūsų istorijos didvyrį, 
juo labiau kad jo vardas įpjautas į veikalo antraštę „Kęstutį“. Gi kai Kestu- 
tis scenoj pasirodo, tai tik lyg tam, kad būtų gyva istorijos kronika: kad 
atpasakotų mums žinomus istorijos faktus, tuos faktus nušviestų“. Tad 
nenoroms prisiminta A. Asnyko drama: „Aišku, kad taip sausa, vien isto- 
rine medžiaga operuojant, kad ir geriausias artistas, kad ir gabiausio re- 
žisieriaus vedamas, vargu bau gali duoti tipą“. 


Kaip matyti iš 1924 m. „Ryte“ paskelbtos žinutės (27), antroji Mai- 
ronio trilogijos dalis dar iš anksto Valstybės dramos teatro buvo įtraukta į 

būsimą repertuarą: „Vaist. Dramos Direktorius jau gavo gerb. Dainiaus 
sutikimą įtraukti „Vytautą pas kryžiuočius“ į Valst. Teatro repertuarą, ir 
jau šį sezoną galėsime pamatyti naująjį Maironio kūrinį mūsų scenoje. 
Direkcijos ir autoriaus „Vytautas pas kryžiuočius“ premjera numatoma 
vasario 16.d. minėtį“, 


Po metų, vasario dvyliktą, „Lietuvoje“ rašyta apie „Vytautas pas kry- 
žiuočius“ parašymo aplinkybes („... „Vytautas pas kryžiuočius“ yra kaip 
ir tęsinys“). „Veikalas režisuojamas p. B. Dauguviečio, kuris pais vaidina 
paminėtojo Enriko Lankastro rolę. Veikale užimtas visas Dramos sąsta- 
tas, išskyrus tik porą Žmonių, ir Vaidybos Mokyklos mokiniai. Šį patrioti- 
nį mūsų Dainiaus kūrinį Valst. Drama stato sekmadienį, kaipo Nepriklauso- 
mybės šventės priešdienį, pasekdama savo tradicija kiekvienais metais tai 
šventei duoti naują patriotinį iš lietuvių istorijos spektaklį. Reikia tikėtis, 
kad mūsų visuomenė, taip jau pamilusi „Kęstučio mirtį“, buvusį populiariš- 
kiausiu praėjusį sezoną, o ir dabar gausingiausiai visada lankomąjį Dra- 
mos veikalą, tiek pat susidomės ir „Vytautu pas kryžiuočius“ (28). 

Vasario 27-tą apie naują premjerą parašė „Lietuvis“ (37). Dalis teksto 
lietė patį kūrinį, kita dalis — spektaklį, lakoniškai apibūdinant pagrindi- 
nių vaidmenų atlikėjus: „Vaidinime dalyvauja ir pats režisierius p. B. Dau- 
guvietis Enriko Lankastro rolėje. Jis turi parodyti, koks buvo skirtumas 
Vytauto laikų Lietuvos nuo kultiringų Vakarų Europos kraštų. Jam tas 
pasiseka, bet liudija Lietuvos naudai“. „P. Kubertavičius — ypatingas Vy- 
tautas. Kiek vaidina asmenišką Vytauto tipą, čia sunku pasakyti, bet, pasak 
Enriko Lankastro, jis savotiškai originalus“. „Ryškiai pasireiškė V. Ste- 
ponavičius Valenrodo rolėje. Pasirodo, ir jis galįs būti žiauriu ir tvirtu 
valdovu“. 


„Klaipėdos žiniose“ spektaklį recenzavo V. Bičiūnas (4). Ir vėl jo nuo- 
monė labai aštri, ir vėl daugiausia kliuvo režisieriui: „Kai dėl veikalo 
pastatymo, kuris yra p. B. Dauguviečio darbo vaisius, tai, trumpai tarus, šis 
Maironio veikalo parodymas scenoje greičiau gali būti pavadintas „pagul- 
dymu“ ne „pastatymu“. Nepatiko recenzentui ir dauguma rolių atlikėjų. 
Jonušį vaidino P. Laucius, Celnerį — P. Staniulis, kurį gyrė ankstesnis re- 
cenzenltas. „Vienatinis ryškesnis ir patvaresnis šiame vaidinime pasirodė 
p. Kubertavičius. Tik gaila, kad jo Vytautas per daug jau panašus į Kęs- 
tutį (jo paties vaidintą)“. Tokios buvo pagrindinės recenzento pastabos. 

1930 metais V. Bičiūnas „Ryte“ recenzavo paskutinįjį sukurtą spektaklį. 
Recenzentas pažymėjo, kad šį kartą teatras susidūręs bene su silpniausia 
trilogijos dalimi. Kūriniui pakenkęs ištęstumas. „Valstybės Dramos reži- 
sūra iš dalies Maironio veikalą sutrumpino, tuo būdu „sutirštindama“ tu- 
rinį ir pagreitindama veiksmą, bet pagrindinių trūkumų, žinoma, nepaša- 
lino. Todėl ir scenoj rodoma yra ne drama, bet istorinė kronika“. Maironio 
dramos silpnybės pakenkusios spektakliui, tapusios neįveikiamomis: „Tu- 
rint galvoje, kad šalia tų, bendrai apibrėžtų vyriausių figūrų veikia daugy- 

bė antraeilių, kartais grynai „butalorinių“ personažų, veikalo pastatymas 
režisūrai pasidarė sunkiai pakeliama našta. Tą naštą V. Dramoje teko pa- 
kelti rež. B. Dauguviečiui. Deja, vaidybinės visumos ir ansamblio, kurie 
vienatiniai veikalo spragas galėtų išlyginti, šiuo atveju jam nepasisekė su- 
daryti“. Ir kartu pagirtas spektaklio lietuviškumas: „...vis tiktai „Vytau- 
e Karaliuje“ jausti sava, iš svetur neatneštoji, nors ir ne iki galo įvykintoji 
ietuviškoji kūrybinė mintis ir, reikia manyti, kituose pastatymuose ji dar 
ryškiau pasisakys“. Vėl teigiamai įvertintas P. Kubertavičius: „Jo Vytau- 
tas tikrai maironiškas, nors galbūt ne visai istoriškas. Užtat savo išvaizda 
jis (ypač pradžioj) tiesiog į paveikslą prašyte prašosi“. „Jogaila — irgi 
maironiškas, tas pats pasakytina ir apie eilę kitų vaidmenų. Užtat Švitri- 
gaila (B. Dauguvietis), K. Juršys (Papos legatas) ir Henė — juokdarys 
(V. Fedotas-Sipavičius) mokėjo suteikti nedideliems vaidmenims savąjį 
tūrį: B. Dauguvietis — „lietuviškai gudišką“ (toks Švitrigaila berods ir 
buvęs), K. Juršys „scholastiškai diplomatišką“ (beje, nelabai simpatingą) 
ir V. Fedotas-Sipavičius — akrobatiškai teatrališką. 

Neblogą Žbignevą Olesnickį atvaizdavo K. Kačinskas, nuosakus (nors 
epizodinis) Konradas Jungingenas — R. Krameris. Negalima nepaminėti ir 
V. Dineikos — kanklininko. Visas jo vaidmuo — tai vienas melodeklamaci- 
nis monologas. Bet ir autorius, ir aktorius į jį įliejo tiek jausmo, tiek dvasios, 
kad jis tikrai skambėjo kaip didi pranašystė“. Recenzijos pabaigoje sekė 
prierašas: „XI.3 spektaklis buvo pavadintas premjera. Bet faktiškoji 
premjera įvyko Vytauto Didžiojo iškilmių metu. Tada vaidinimas buvo labai 
ilgas. Dabar jis pasibaigė po 11 val. Publika karštai plojo autoriui ir akto- 
riams“. 


Lietuvių literatūros moksle pirmieji darbai apie Maironio dramaturgiją 
priklausytų Vaižgantui. Tiesa, Vaižgantas monografijoje, išleistoje 1924 m., 
spėjo aptarti tik pirmąją trilogijos dalį. 

Rašytojas nepripažino Maironiui dramaturgo talento, matė jo dramose 
tik epą. Maironis kenkęs pats sau: „savo papratimu, kitaip to nepavadin- 
si, pašalina visas skaisčiąsias dramines situacijas ir pakeičia jas epiniu 
pasakojimu“ (34, 217). 

Ryškų puslapį Maironio dramaturgijos interpretacijoje įrašė V. Myko- 
laitis-Putinas „Naujojoje lietuvių literatūroje“. Mokslininko vertinimai nėra 
platūs, bet konceptualūs. Istorinėje trilogijoje V. Mykolaitis-Putinas įžvel- 
gė pirmiausia patrioto, o ne „literato menininko“ darbą, kurio tikslas yra 
ieškoti praeity „dabarčiai paguodos ir išminties“ (24, 274). V. Mykolaičio- 
Putino požiūris į istorinę trilogiją skeptiškai santūrus. Rašydamas apie 
„Kęstučio mirtį“, mokslininkas pabrėžė kūrinio eklektiškumą: „Daug šios 
dramos scenų pasilieka išvidiniai nesusietos, o stilistiniai nelygios ir ne- 
vienodos“ (24, 275); pasigedo „vietos ir laiko kolorito“, herojiškumo, ku- 
riam gerokai pakenkę sentimentai ir naivumas, psichologinio įtikinamumo. 

Dramoje „Vytautas pas kryžiuočius“ stoka „dramatinės akcijos“ (24, 276), 
Vytauto asmuo „išeina blankus“, „mes nematome jo sielos, jo išgyvenimų“. 
„Vienintelis kartas, kai poetas pabando praskleisti mums Vytauto sielą, 
tai antrojo veiksmo pabaigos monologas „Šitai aš pokyly!.. už mano priešų 
skobnio!..“ (24, 277). Veikiančių asmenų kalba esanti neindividualizuota, 
ji „visai vienoda“. Akivaizdu, kad Maironio dramaturginis kelias visiš- 
kai neatitiko paties V. Mykolaičio-Putino kaip dramaturgo kūrybinio 
credo. 

Tačiau nors nuosaikiai vertindamas Maironio istorinę trilogiją, nepri- 
pažindamas jai netgi „bent kiek žymesnės literatūrinės vertės“, V. Mykolai- 
tis-Putinas suprato Maironį kaip visą amžių „ištikimą savo literatūriniams 
idealams ir krypčiai“ rašytoją (24, 278). Kontroversiški vertinimai patei- 
kti su didelėmis išlygomis ir nuolaidomis Maironio talento specifikai ir 
jo istorinei, tiesa, jau praėjusiai „Aušros“ epochai, kurios apologetas Mai- 
ronis visą gyvenimą likęs. Iš Maironio esą negalima, netgi neteisinga reika- 
lauti ko kito. Šiame literatūros žanre jis išliko savimi: „Tos gadynės poetui, 
vis tiek koks būtų buvęs jo talentas, tebuvo vienas vyriausias uždavinys: 
žadinti tautinę sąmonę ir kelti tautos garbę visomis priemonėmis. Tat ir 
Maironis nesitenkino vien lyrika, bet ėmėsi ir epo, o senatvėj panoro apaš- 
talauti tėvynės meilę ir dramos srity. Jokių kitų dramaturgijos uždavinių 
jis neieškojo. Praeity jam švietė tik viena garbinga aureolė, ir šitoj šviesoj 
jam nyko kitoki epochos vaizdo bruožai, ir jokio kitokio kolorito jis negalėjo 
įžiūrėti“ (24, 279). 

Su šia V. Mykolaičio-Putino pozicija konsoliduodamasi, dar aštriau 
trilogiją apibūdino V. Zaborskaitė: „Lietuvių dramaturgijos raidoje Mairo- 
nio trilogija nuskamba kaip anachronizmas. Rašyti istorine tematika vien 
tik tam, kad pasigėrėtum ir pasidžiaugtum idealizuotais senovės karžygiais, 
buvo dar natūralu ir pateisinama XIX a. pabaigoje, gal pirmaisiais XX a. 
metais. Fromo-Gužučio dramaturgija yra būdingas šios literatūros rūšies 
pavyzdys, o M. Šikšnio „Pilėnų kunigaikštis“ — aukščiausioji jos pakopa. 
Bet paskum atėjo Vydūno „Prabočių šešėliai“, o ypač V. Krėvės „Šarūnas“ 
ir „Skirgaila“ — su komplikuotais charakteriais, aštriomis dramatinėmis 
kolizijomis ir visai nauju požiūriu į istorinį žanrą“ (36, 400). 

V. Zaborskaitė plačiau už kitus aptarė Maironio „Kęstučio mirties“ 
santykį su A. Asnyko „Kęsiučiu“, akcentuotą Vaižganto ir beveik visų, 
rašiusių apie Maironio dramaturgiją: „Reikia sutikti, kad Asnyko poveikis 
Maironiui juntamas. „Kęstutis“ Lietuvoje buvo populiarus, dar 1897 m. 
V. Kudirkos išverstas į lietuvių kalbą. 1921 m. jis buvo pastatytas Valstybės 
teatro scenoje. Gal Maironio „Kęstučio mirtis“ yra savotiška polemika su 
Asnyku, nes jis kai kuriems kritikams pasirodė per maža patriotiškas? 
Šiaip ar taip, bet abiejų veikalų skirtumai tiek idėjinės koncepcijos, tiek 
dramaturgine prasme labai ryškūs, sąlyčio taškų ne taip jau daug“ (36, 
390). Maironį ir A. Asnyką skiria skirtingi tikslai: „A. Asnykui istorinis 
siužetas buvo vien dingstis: jam čia rūpėjo ne kokie patriotiniai motyvai, 

o etinės problemos. [...] Kitaip istorinė medžiaga traktuojama „Kęstučio 
mirtyje“, kur autoriui rūpi ne moralinė, o politinė problematika: dramoje 
sprendžiamas liaudies, tautos ir valdžios santykis. Išvedant į sceną istori- 
nius personažus, svarstoma, kuri į valstybės valdžią pretenduojanti jėga 
geriausiai atitinka tautos interesus“ (36, 390, 391). 

Pasigesdama trilogijoje pagrindinio veikėjo, Vytauto, „sielos, jo išgy- 
venimų“, V. Zaborskaitė solidarizavosi su V. Mykolaičiu-Putinu. Kaip ir 
ankstesnė literatūros kritika, monografijos autorė pripažino meilės siužeti- 
nės linijos silpnumą ir dirbtinumą, patvirtino T. Narbuto „Lietuvos istori- 
jos“ lemiamą poveikį Maironiui (36, 395—396), taip pat akcentavo autori- 
nio kūrybiškumo stoką, laikydama istorinę trilogiją schematiška: „Dramos 
teturi tik išorinius šio žanro požymius — iš esmės joms stoka dramatizmo. 
Jų veiksmas iliustruoja tradicinę istorinę schemą, yra nuolatos nutraukia- 
mas ilgų pokalbių, komentuojančių įvykius ar bendrą politinę situaciją“ 
(36, 396). | 

Paskutiniąją trilogijos dalį „Didysis Vytautas — karalius“ V. Zabors- 
kaitė vadino stipriausia kaip tik todėl, kad ji esanti kūrybiškiausia: „Čia 
veiksmo ir charakterių struktūra tokia pat schematiška kaip ir kitur, tačiau 
ji tam tikra prasme ir nepretenduoja į tradicinės dramos formą, įgaudama 
tarsi kažkokį oratorinį vizijinį skambėjimą. [...} Šitokio pobūdžio kūrinyje 
kiek didesnį svorį tad įgauna lyrinė Maironio talento prigimtis: yra scenų, 
kurios skamba su tikra emocine įtampa ir aistra“ (36, 397). 


„KĘSTUČIO MIRTIS“ 


Psl. 114 
Pažvelki anapus... per bočių kapus, 
Praskleidęs bent uždangos kraštą...— prologo eilutės kiek primena 


eilėraštį „Praeitis“. 


Psl. 116 

Sukit ratą, gyvos gėlės... 

Tai Maironio stilizuotas liaudies žaidimas-ratelis. Tokie rateliai XIX a. 
pabaigoje-—XX a. pradžioje liaudyje buvo labai paplitę. Autorius pritaiko 
žaismingą ratelių ritmiką, panaudoja liaudies dainų įvaizdžius („aguonos 
mergužėlės“, „bernužėliai... dobilėliai“). 

Vyrai! Lekia laukinės žąsys... k 

Tai žinomas liaudyje paprotys. Vaikai, piemenys, pamatę išskrendant 
arba atskrendant gerves ir žąsis, sukdavo kepures, kad sumaišytų jų vorą. 

Suaugusieji tą daryti jiems drausdavo, nes tai neva gali pakenkti paukš- 
čiams. (P. J.) 


Psl. 117 


Pavasario saulė prašvito meiliai...— į dramą įjungiamas eilėraštis 
„Pavasaris“. 


Psl. 119 

Bet neliūski, mano miela, nuramink širdelę! 

Aš pagrįšiu nepražuvęs į tėvų šalelę!..— eilėraščio „Eina garsas“ 
paralrazė. Rašytojas dramose tarsi prisimena savo ankstesnę kūrybą, 
ją stilizuoja. Stilizacijos neryškios, panašios į autorines citatas. 


Psi. 120 

O taip ilgai negali būti! 

Naujoji mūsų sulartis 

Kęstučio suvaržys sauvalę, 

Ir karas pasiliaus tarp mūsų. 

Minima Jogailos slapta nuo Kęstučio 1380.V.31 Dovydiškėse sudaryta 
sutartis su Kryžiuočių ordinu. Jogaila pasižadėjo nepadėti Trakų kunigaikš- 
čiui Kęstučiui ir jo sūnums, jeigu jų valdas pultų kryžiuočiai. Sutartis sukė- 
lė kovą tarp Jogailos ir Kęstučio. 

Misterbrolis — ordino narys. 


Psl. 123 

Nors krikšto ir žodžio 

Paskui užsigynė, palikdamas Menda x. 

Mendax (lot.) — melagingas, homo mendax — melagis. 


Psl. 134 

Štai Lenkai, šiais metais netekę karaliaus, 

Išrinko sau jauną Vengrų karalaitę. 

Jadvyga — Vengrijos ir Lenkijos karaliaus Liudviko I duktė. Gimusi 
1374.11.18. Po tėvo mirties (1382) nuo 1384 m. Lenkijos karalienė. 


Psl. 136 

VYTAUTAS 

Ir mano seneliai bus kilę nuo ten, 

Nuo Ariogalos pusės. 

Tikroji Vytauto kilimo vieta nežinoma. „Lietuvos istorijoje“ (1906) Mai- 
ronis kitaip rašė: „Gimęs Trakuose, užaugęs tarp Žemaičių, daugiaus už 
Aukštaičius Lietuvius prisirišusius prie savo kalbos ir tikybos, sūnus Birutos 

vaidalytės ir tėvo Keistučio, tikro Žemaičio, Vytautas visuose savo veikaluo- 
se ieško gero ypatingai mylimai savo tautai“ (19, 113). 


Psl. 137 

ONA 

Tik sapnas toks negeras, keistas! 

Ši dramos vieta nepatiko V. Mykolaičiui-Putinui: „Ona keistam, bet 
nejtikimam sapne pranašingai pamato pasmaugtą Kęstutį“ (24, 275). 


Psl. 139 

Osterodė Lybenšieinas — pagal Maironio „Lietuvos istoriją“, apie 
Jogailos išdavystę Dovydiškių sutartyje Kęstutis galutinai sužinojęs iš 
Osterodės pilies komendanto Lybenšteino (MR IV, 89). 


Psl. 142 

Neverk, martele, neverk jaunoji... 

Kunigaikščio Kęstučio ir kareivių lūpose skambanti daina primena 
karines liaudies dainas, vaizduojančias išvykimą į karą ir atsisveikinimą 
su artimaisiais. Čia randami karinėms dainoms būdingi dovanų, žirgo, 
kario mirties nuojautos motyvai. (P. J.) 


Psl. 145 

Taip, rodos, neseniai jo tėvas, didis Algirdas, čia sėdėjo, o penkti jau 
metai, kai ilsisi tarp pranokėjų! — Lietuvos didysis kunigaikštis Algirdas 
mirė 1377 metais. Vadinasi, akto veiksmo pradžia — 1382 metai. 

Iš dešinės sėdės šviesiausioji valdovo motina Julijona. Dar jauna, atsi- 
menu, kunigaikštaitė atvyko iš Tverų, kaip didžio Algirdo sužadėtinė ir žmo- 
na.— Antroji didžiojo kunigaikščio Algirdo žmona Julijona buvo Tverės 
kunigaikščio Michailo Aleksandrovičiaus duktė. 

Tverai — Tverė, dabar Kalininas, Maskvos sr. 


Psl. 153 


„gute Margi vamptelėjo...— ironiškai. Guten Morgen (vok.) — labas 
rytas. 


Psl. 159 

Ir klyksmas mirštančių iš tūkstančių krūtinių — eilutė primena baladę 
„Ant Punės kalno“: „Ar klyksmas tūkstančių krūtinių, /Anuomet kruvinų 
žudynių...“ 


Psl. 160 

Tik Vilniaus jam neduok!..— V. Zaborskaitė rašo: „Neigiamas požiūris 
į Jogailą yra sena lietuvių istoriografijos tradicija, kilusi kovoje už valstybi- 
nį savarankiškumą dar XVI a. ir naują prasmę įgavusi nacionalinio judėji- 

mo laikotarpiu, kai dvarininkiškasis ir buržuazinis lenkų nacionalizmas su 
aršiu priešiškumu žiūrėjo į lietuvių tautos kultūrines, o vėliau ir politines 
aspiracijas. Ši padėtis nebuvo praradusi aštrumo nė „Kęstučio mirties“ 
rašymo metais — Vilniaus klausimas ją tik dar labiau įkaitino“ (36, 392). 


Psl. 163 
Kareivių pamarškos — pamarškė — palapinė. 


Psl. 164 

Kas šviesiausi Trakuos kunigaikštį Kestutį / Iš kryžiuočių nagų išva- 
davo? tai Alfas. 

V. Mykolaitis-Putinas yra konstatavęs, kad Maironis dramomis atkūrė 
savo anksčiau rašytą „Lietuvos istoriją“ ir kad ši esanti „geriausias Mai- 
ronio dramų komentaras, o dramos — vaizdingas vadovėlio priedas“ (24, 
278). Maironis dramose niekur nėra prasilenkęs su „Lietuvos istorijoje“ 
sukauptais faktais ir interpretacija, kuriuos paskutinį kartą patikslino, 
rengdamas ketvirtąjį „Raštų“ tomą. 

Apie Kęstučio pabėgimą iš kryžiuočių nelaisvės Maironis vaizdžiai 
rašė: „Du sykiu Kęstutis buvo pakliuvęs į kryžiuočių nagus ir mokėjo iš jų 
pasprukti. Antrą kartą jam patekus į kryžiuočių nelaisvę, buvo liepta iš 
džiaugsmo Marienburgo bažnyčiose net pamaldas laikyti, o prie kunigaikš- 
čio pristatyta ypatinga sargyba. Aukštai gerbdamas Kęstutį, didysis ma- 
gistras laikė jį labai gerai, bet ir sergėjo kaip akį, pristatęs ištikimiausį 
savo tarną Alpį, krikštytą lietuvį. 

Kęstutis išsėdėjo kalėjime bemaž 8 mėnesius ir, kalbėdamas vakarais 
su Alpiu lietuviškai, taip mokėjo jo širdy sužadinti gimtojo krašto meilę, 
jog tasai pasiryžo su kunigaikščiu pabėgti. Kęstutis geležies lazda naktimis 
išmušė mūrvose skylę ir tamsią naktį nusileido virve nuo sienos, kur Alpis 
jo laukė su dviem žirgais ir su kryžiuočių apdaru. Pilies vartų sargas ne- 
pažinęs kaip kryžiuočiams atidarė angos vartus ir išleido. Prijoję prie gi- 
rios, paliko nuilsusius žirgus, o patys miškais per Mozūrus pasiekė Trakus, 
iš kur Kęstutis nurašė d. magistrui, sakydamas ačiū už vaišes ir prisižadė- 
damas dar geriau vaišinti ir akyliau sergėti magistrą, jei kuomet patektų 
į nelaisvę lietuviams“ (21, 87—88). Apibūdindamas Kęstutį, Maironis 
yra pastebėjęs: „Du sykiu patekęs į nelaisvę vokiečiams ir vieną kartą 
lenkams, Kęstutis visados mokėdavo pasprukti iš sunkiausių pinklių. Tasai 
gal per didelis pasitikėjimas savo sumanumu ir privedė galop prie tragin- 
gos mirties Krėvės kalėjime“ (21, 74). 


Psl. 166 

Tik užtariant jam, ir Jogaila paleistas. 
O šis, pasitelkęs galybę Gudų, 

Vėl paėmė Vilnių, sugriovė Trakus 

Ir šiai, su kryžiuočiais išvien susidėjęs, 

Ateina prieš mūsų didžius kunigaikščius. 

Kęstutis, sužinojęs apie Dovydiškių sutartį, 1381 m. lapkričio mėnesį 
pašalino Jogailą iš valdžios, ištrėmė į Vitebską ir pasiskelbė didžiuoju 
kunigaikščiu. 1382.V1.12 Jogaila, remiamas brolių Skirgailos ir Kaributo, 
užėmė Vilnių (tuomet Kęstutis buvo išvykęs į Novgorodą Severskį maišto 
slopinti) ir susigrąžino valdžią. 


Psl. 168 
Už brangią Lietuvą tėvynę...— eilėraščio „Pirmyn į kovą!“ parairazė. 


Psl. 169 

Ir Liubartas dėdė...— (m. apie 1385) — kunigaikštis, jauniausias Gedi- 
mino sūnus. Apie 1320 ar 1322—1323 vedė Volynės kunigaikščio Andrejaus 
Jurjevičiaus dukterį. 1340 m. tapo visos Volynės kunigaikščiu ir ją pri- 
jungė prie Lietuvos Didžiosios Kunigaikštystės. 

Voluinė — Volynė, istorinė sritis Pripetės bei Bugo aukštupiu baseine. 

Kardininkų marčelga — kalavijuočių maršalas. 

Landmistras — krašto magistras. 


Psl. 179 
Krėvė — Krėva, lietuvių pilis, pastatyta XIII a. pabaigoje. 1382 m. joje 
įkalintas ir nužudytas Lietuvos didysis kunigaikštis Kęstutis. 


Psl. 181 

O mes luo tarpu vis gilyn, 

Vis „Drang nach-Ost!“ 

Kaip pažymėjo V. Zaborskaitė, „Maironiui, žinoma, gūpėjo ne tiek 
išsiaiškinti praeityje vykusias kovas, kiek įžvelgti jų sąskambį su savo 
amžiaus reiškiniais. Užtai jis savo dramoje stipriai modernizuoja istoriją, 
tiek stipriai, kad veikalas (beje kaip ir kitos jo istorinės dramos) visiškai 
netenka vietos ir laiko kolorito, to jaudinančio senovės aromato, tokio ryš- 
kaus kad ir V. Krėvės dramose. 

Akivaizdžiausia „Kęstučio mirties“ tendencija — priešiškumas vokiečių 
militarizmui ir agresijai. Kūrinio pasirodymo metu dar visiems atmintyje 
buvo gyva kaizerinė okupacija, ir poetas nevengia vaizduojamų istorinių 
įvykių gausiomis analogijomis sieti su dar labai nesena praeitim, su kovo- 
mis prieš vokiečių okupantus, nors tos analogijos ir gana paviršutiniškos. 
Kryžiuočiai Maironio dramoje kalba apie „Drang nach Osten“, skelbia 
„Deutschland, Deutschland über alles!“ (36, 392—393). 

Dar apibūdindamas kryžiuočių invaziją į Prūsiją, Maironis rašė: „Ordi- 
nas, užėmęs tuščias vietas, gabendavo iš Vokietijos gilumos savo tautiečių, 
jais apgyvendindavo naujas šalis ir tuo būdu eidavo vis gilyn į rytus (Drang 
nach Ost — varžtas į Rytus)“ (MR IV, 35). 

Neprivedi Boh! (rus.) — ironiškai: „Neduok dieve!“ 

Psl. 184 


Paskui nabašninką, tautos laip didį vyrą, 

Nuvešime su iškilme į Vilnių 

Ir ien ant aukuro iškelsime aukštai! 

„Jogaila liepė savo dėdę apkalti ir Skirgailai nulydėti į Krėvės pilį, kur 
buvo užrakintas šaltame ir drėgname urve, o penktą dieną pasmaugtas. 
Paleista gandas, kad Kęstutis patsai pasismaugęs. Jo kūną pervežė į Vilnių, 
kur stabmeldžių papročiu jį sudegino Šventragio pakalnėje, kardu apjuostą, 
su karo žirgu, pėdsekiais ir sakalais“ (MR IV, 86). 


„VYTAUTAS PAS KRYŽIUOČIUS“ 


Psl. 198 

Kaštelionis — kaštelionas, aukštas Lietuvos Didžiosios Kunigaikštys- 
tės vietinės valdžios pareigūnas, 

Brasta — pilis prie Bugo, nuo 1319 m. priklausė Didžiajai Lietuvos 
Kunigaikštystei. Dabar Brestas, miestas BTSR. 


Psl. 206 


Raiteliai — riteriai. 


Psl. 213 
Gana jau Bytautas anuomet / Su jaisiais susidėjęs nelaimingas žu- 
vo/..— „Lietuvos istorijoje“ Maironis aprašė Butauto (Bytauto), Kęstučio 


sūnaus, suokalbius su Jogaila ir kryžiuočiais prieš tėvą. Butautas (m. 1380) 
iš tikrųjų 1365 m. bandė iš Algirdo paveržti didžiojo kunigaikščio sostą. 

BIRUTĖ 

O aš sau grįžtu vėl į Brastą. 

Nedrįs paliesti manęs Jogaila. 

Kovodamas su Jogaila, Kęstutis 1382 m. buvo išsiuntęs savo žmoną 
Birutę apsaugai į Brestą. 


Psl. 217 


Žinia labai rimta: drąsusis kaštelionis, 

Kovojes prieš Jogailą, žuvo, 

O Slonimo ir Drogičino sritys 

Jogailos rankose; sudeginta Balstogė; 

Jogaila artinas prie Bugo ir Narevo! 

Kai 1382 m. Jogaila kovojo prieš Kęstutį ir Vytautą, Jogailos žentas, 
Mozūrijos kunigaikštis Jonušas, užėmė Drogičiną, Melniką ir gretimus 
miestus. Vytautas lapkričio pradžioje atbėgo pas Jonušą į Mozūriją, ieško- 
damas paramos. Tuo metu Jogaila pradėjo žygį dėl Jonušo užimtų žemių. 

Psl. 221 
Herein! (vok.) — prašom. 
Ragainėje komtūras davė gleitą — Geleitbriei (vok.) — apsaugos la- 


pas, laiškas. Jo turėtoją užpuolus, grasinama bausme. 


Žr. 


Psi. 224 

Juk buvote šiais metais ties Dubysa suvažiavę, 

Tačiau pasimatyti abiem drąsos pritrūko! 

Aliuzija į neįvykusį Jogailos krikštą 1383 m. vasarą Dubysos saloje. 
teksto 317 p. paaiškinimus. 


Psl. 229 

Aš vien tiktai paklaust norėčiau, 

Ar ordinui naudinga, kad Jogaila 

Globoje močios savo Julijonos... 

Jogailos motinos Julijonos rūpesčiu Lietuvos DK atstovai nuo 1383 m. 


tarėsi su Maskvos didžiuoju kunigaikščiu Dmitrijumi Doniečiu dėl Jogai- 
los vedybų su Dmitrijaus dukra Sofija ir stačiatikybės įvedimo Lietuvoje. 
Tačiau Jogaila priėmė Lenkijos feodalų pasiūlymą vesti Jadvygą ir asmeni- 
ne unija sujungti Lietuvos DK su Lenkija. 


Psl. 232 
Divide et impera (lot.) — skaldyk ir valdyk. 
Zero (pranc., lenk.) — nulis. 


Psl. 234 
Kristimemelis — Christmemel, pilis, kurią 1313—1328 m. buvo pasistatę 


kryžiuočiai prieš Skirsnemunę. 


Psl. 239 
Heroldas (vok.) — tvarkdarys riterių turnyruose. 


Psl. 242 
Insruties — Įsrutis, dabar Černiachovskas, Kaliningrado sr. 


Psi. 246 
O kai ir brolis Tautvila ties Vilnium krito...— minimas nesėkmingas kry- 


žiuočių antpuolis prieš Vilnių 1390 m., kuriame dalyvavo Vytautas, norė- 
damas su kryžiuočių pagalba atsiimti Vilnių. Tautvilas (Tautvila) jį rėmė, 
bet šiame žygyje žuvo. 


Psl. 249 
Vilkmergė — Ukmergė. 

Psl. 256 
„„giedodamos: Christus ist erstanden — „Kristus prisikėlė“. 


Psl. 257 

Perkūneė galingas... 

Autoriaus perkurta maldelė į Perkūną pirmą kartą paminėta J. Lasic- 
kio veikale „Apie žemaičių dievus“. XX a. pradžioje šis kūrinėlis randamas 
keletą kartų užrašytas liaudyje. Maironis jį praplėtė, įvesdamas karo dievą 
Kovą ir šalia gudo — vokietį. (P. J.) 


Psl. 261 

Trakų ir Lucko kunigaikšti... — 1387 m. Vytautas iš Jogailos gavo 
valdyti Lucko žemę. Maironis dramoje įvykiams užbėgo už akių. 

Jei aš karalius, Vytautas lada 

Lietuvių ir Gudų didysis kunigaikštis! — faktiškai Lietuvos didžiuoju 
kunigaikščiu Vytautas tapo tik 1392 metais. Nuo tada santykiai su Jogaila 
pagerėjo. 

SKIRGAILA 

Aš protestuoju. To negali būti! 

Juk man pirmiau žadėta... 

Skirgaila užprotestuoja dėl Jogailos Vytautui žadamų Trakų. Maironis 
vėl nesilaiko faktų. Skirgaila jau nuo 1382 metų buvo Trakų kunigaikščiu, 
gavęs juos už nuopelnus, padedant 1382.V1.12 susigrąžinti Jogailai val- 
džią. 


Psl. 262 

Galop ar aš, ar Vytautas 

Tau bus, Jogaila, artimesnis brolis? 

Užuomina į giminystės ryšius. Jogaila ir Skirgaila Algirdo ir jo antro- 
sios žmonos Julijonos Tveriškės sūnūs, Vytautas — jų pusbrolis. 


Psl. 263 

O vis lik didis jų magistras Valenrodas, 

Nors buvo kviečiamas į krikšto tėvus, 

Į Krokuvą atvykti neatvyko: 

Matyt, lietuvių krikštas ne per daug patiko! 

Maironis: „Ant rytojaus (po atvykimo į Krokuvą — 7. S.) vasario 15 d. 
1386 metais Gnezno arkivyskupas Bodzanta Jogailą pakrikštijo ir tą pačią 
dieną sujungė moterystės ryšiu su Jadvyga, o trečioje dienoje apvainikavo 
Lenkų karalium. Jogailai krikšto tėvu buvo pakviestas Celneris Rotenštei- 
nas, bet tasai išsikalbinėdamas neatvyko, nes Lietuvos krikštas ordino 
nedžiugino“ (MR IV, 96). 

Psl. 264 

O brolis Vytautas (taip žmonės sako), 

Kaip didis Vilniuje Lietuvių kunigaikštis. 

Maironis užbėga įvykiams už akių. Vietininko teisę valdyti Lietuvos DK 
iš Jogailos Vytautas gavo tik 1392 m. Astravos sutartimi. 


Psl. 267 

Nastė — Vytauto dukra Anastazija 1391 m. buvo išleista už Maskvos 
kunigaikščio Vasilijaus I, ištekėdama gavo Sofijos vardą. 

Ringailė — Ringailė Kęstutaitė 1392 m. išleista už Mazovijos kunigaikš- 
čio Henriko Mazoviečio. 

Puikus man vyras — pravoslavų ir cholopų viešpats! — cholopai — 
IX-—XVII a. Rusų valstybės nelaisvieji žmonės, kurie priklausė ieodalui 
ir teisiškai beveik prilygo vergams. Pagal „Rusų tiesą“, buvo laikomi daik- 
tais, ponas galėjo juos užmušti, parduoti, atiduoti kitam. 

Hospodaras — šio žodžio prasmę Maironis aiškino: „...Vytautas nuke- 
lia savo viešpatystės rubežius iki pat Maskvos, o Gudijos kunigaikščiai, 
vadindami jį savo gospodariu (hospodar, ponas), pildo jo mažiausius 
panorėjimus, atsiduodami į jo globą“ (19, 111—112). 


Psl. 268 

Augino motulė dukrelių dvi dvi... 

Maironio sukurta humoristinė dainelė. Norėdamas pabrėžti jos liaudiš- 
kumą, autorius įveda reirenus bei liaudies dainoms būdingus įvaizdžius. 
(P. J.) 


Psl. 271 

Skirgailai Kijevą užleisti... — Kijevo kunigaikštystę po Astravos sutar- 
ties, kai Vytautas tapo Jogailos vietininku, buvęs Jogailos vietininkas 
Skirgaila gavo valdyti 1395 metais. 


Psl. 272 
Dimitro Doniškio — Dmitrijaus Doniečio. 


Psl. 286 
Vater unser (vok.) — „Tėve mūsų“. 


Psl. 290 

ENRIKAS 

„nuo Bonifaco papos 

Pro bono publico aš dispensą gavau. 

Papa — popiežius. 

Pro bono publico (lot.) — visuomenės gerovei. 

Dispensas — individualus asmens atleidimas nuo kurio nors bažnyčios 
įstatymo (šiuo atveju pašalinimas kliūčių santuokai). i 
Bonifacas papa —- popiežius Bonifacijus IX. 


Psl. 294 

VYTAUTAS 

Tu, kunigaikšti, kažin ką slepi: 

Ne tiek piršlyboms, kiek deryboms, 

Matau, atvykęs būsi! 

„Lietuvos istorijoje“ Maironis rašo: „Jagiela, nualsintas naminėmis 
karėmis, prispirtas aplinkybių ir matydamas, jog Vytautas nenustos ka- 
riavęs, iki negaus Lietuvos sostą, ryžosi susitaikinti su Vytautu; todėl 
jis nuleido pas Vytautą pasiuntinį Enriką Ziemovitą, Plocko kunigaikščio 
sūnų: tasai įsimylėjo į gražią Vytauto seserį Ringailę ir su jąja susi- 
žiedavo. Kryžiuočiams nė į galvą neatėjo, kad Enrikis buvo atkeliavęs 
dėl Jagielos reikalų; tuo tarpu Enrikis paslapčia apsakė Vytautui, ką jam 
prižada Jagiela, ir prašė pamesti Kryžiuočių bendrystę. Vytautui jau se- 
niai įkyrėjo jo ištrėmimas ir neapkenčiama bičiulystė su Kryžiuočiais; to- 
dėl nereikėjo ilgai jo prašyti. Išleidęs savo gentis kiek galėjo į Lietuvą 
dėl visokių priežasčių, Vytautas netikėtai užpuolė Gardino pilį, kurią bu- 
vo Kryžiuočiams pavedęs ir įstatęs ten savo kareivius, pats pabėgo į Lie- 
tuvą. Ne kurie kamendotai vijos jį, bet tas nujutęs susimetė ir netikėtai už- 
puolęs išguldė jų daugybę. Olesnickis grįžtantį Vytautą įvedė į Vilnių su 
iškilme ir su didžiu džiaugsmu visų Lietuvių. Pribuvo taip pat į Vilnių ir Ja- 
giela su karaliene ir Lenkų didžiūnais. Vytautas turėjo prisiekti klausysiąs 
Jagielos ir tuokart tiktai buvo apšauktas didžiu Lietuvos kunigaikščiu, o 
Skirgiela už Vilnių gavo Kijevą su aplinkiniais kraštais. Kryžiuočiai iš 
piktumo už Vytauto apgavimą nužudė du jo sūnu: Joną ir Jurgį, kuriuo- 
du buvo Kryžiuočių rankose sandaro patvirtinimui“ (19, 109—110). Taip 
yra ir dramos „Vytautas pas kryžiuočius“ siužete. 

Dėl Vytauto sūnų likimo vėliau Maironis suabejojo: „Kai kas rašo, nors 
tai nėra patikrinta, Vytautas buvęs priverstas kryžiuočiams įkeisti net 
savo sūnus: Joną ir Jurgį, kurie paskui, Vytautui su Jogaila susitaikinus, 
buvę kryžiuočio Šenenbergo ar Šunbernio nužudyti d. magistrui įsakius“ 
(MR IV, 102). 


„DIDYSIS VYTAUTAS — KARALIUS“ 


Psl. 311 

Nes tos su vokiečiais derybos 

Ne ką mums gera žada... 

1398. X. 12 Lietuvos didysis kunigaikštis Vytautas ir Kryžiuočių ordino 
magistras Konradas fon Jungingenas sudarė Salyno saloje (Nemune, ties 

Nevėžio žiotimis) sutartį. Norėdamas netrukdomai veikti Rytuose (1399 m. 
įvyko Vorsklos mūšis su mongolais-totoriais), Vytautas atidavė kryžiuo- 
čiams Žemaitiją iki pat Nevėžio. Sutartis nustojo galioti 1409—1410 metais. 
Ordinas jau neturėjo vilties užkariauti visą Lietuvą, tad sutiko. Šią istorinę 
situaciją savo „Lietuvos istorijoje“ Maironis apibūdino: „Kad Vytautas 
teip ruošės Guduose ir su Totoriais, stiprindamas savo galę, kryžiuočiai ne- 
parstojo užpuldinėti ir terioti Lietuvą, tai šelpdami Skirgielą, tai patys 
vieni įsikirsdami; o kad turėtų kokią nors tam priežastį, skelbė po visą 
Europą, buk Jagiela ir Vytautas vylingai priėmę katalikišką tikėjimą ir 
tiktai lig laiko; buk apie lietuvių ir žemaičių krikštą jie visai nesirūpiną. 
Mažai buvo tokių, kurie tikėjo toms kryžiuočių kalboms, vienok ieškodami 
pelno ir grobio, ėjo į Parusį su kryžiuočiais terioti Lietuvą. Pats Vokietijos 
ciesorius šelpė juos, bijodamas augančios suvienytų Lietuvių ir Lenkų 
galybės. Vytautas, užimtas Rytų veikalais, negalėjo duoti gero atspyrio 
kryžiuočiams, o rasit atidėjo ant tolesnio laiko.— Rengdamasis į karę su 
totoriais (1398 m.) ir norėdamas numaldyti kryžiuočių godulystę, kad jam 
išėjus į karę, neužpultų jie ant Vilniaus, jisai pavedė jiems pusę Žemaičių, 
kaip tai seniai jau buvo pavedęs jiems Jagiela. Žemaičiai nei girdėti apie tai 
nenorėjo, ir kryžiuočiai turėjo juos kardu užkariauti“ (19, 122—123). 


Psl. 312 

ŠVITRIGAILA 

Tikrai pasakius turime daugiau teisių... 

Švitrigaila (apie 1370—1452.I1.10 Lucke), Lietuvos didysis kunigaikš- 
tis (1430—1432), Algirdo sūnus. Su Vytautu kovodamas dėl sosto, ieškojo 
Kryžiuočių ordino, Šv. Romos imperatoriaus (1397—1398, 1402—1404, 
1418—1419) ir Maskvos Didžiosios Kunigaikštystės (1408) paramos. Jį 
rėmė Lietuvos DK rusų žemės. Už sąmokslus Vytauto buvo kalinamas 
(paskutinį kartą 1409—1418). Kai su juo susitaikydavo, gaudavo valdyti 
Lietuvos DK žemių (Černigovą, Novgorodą Severskį, Brianską). 

A. Šapokos redaguotoje „Lietuvos istorijoje“ rašoma: „Pirmiausia 
Vytautas suvaldė nepaklusnų jauniausiąjį Jogailos brolį Švitrigailą, kuris 
po motinos mirties savavališkai buvo užėmęs jo valdytąjį Vitebską. Švitri- 
gaila buvo apsuptas didelės Vytauto kariuomenės, suimtas ir išsiųstas 
Jogailai į Krokuvą. [...] Maždaug tuo metu tokio likimo sulaukė ir kitas 
Jogailos brolis, Kaributas, kuris valdė Naugardą Severską“ (16, 119). 
Maironis „Lietuvos istorijoje“ Vytauto kovas su giminaičiais motyvavo: 
„Per pastaruosius kunigaikščių vaidus ir kovas, vyriausiojo Lietuvos valdo- 
vo autoritetas ir valdžia žymiai susilpnėjo ir nupuolė; pačios Lietuvos 
padėtis ir stovis ir iš vidaus, ir iš lauko buvo tikrai sunkus. [...] 

Pirmiausia reikėjo panaikinti įsivyravusią atskirų kunigaikščių sauva- 
lẹ. Jogaila, pats netvirto būdo, susirūpinęs lenkais, maža ką teišgalėjo; 
Skirgaila irgi tvarkos palaikyti nesugebėjo. Sričių valdytojai kunigaikščiai 

darė, kas kam patiko, nejausdami jokios drausmės iš aukšio, o didesnių 
provincijų valdovai net laikė save tartum savarankiais. 

Vytautas nepakentė nepaklusnumo ir tuojau pasiryžo parodyti, kad jis 
vienas tėra tikras Lietuvos valdovas ir kam nori gali suteikti valdžią“ 


(MR IV, 106). 


Psl. 316 

Tupi lenkas ant kalniuko... 

Čia sulieti dviejų naujoviškų dainelių posmai. „Tupi lenkas ant kalniu- 
ko“ — satyrinė dainelė, nukreipta prieš Vilnių okupavusius lenkus. „Lenkų 
žemę užkovosme“ — L. Kondratovičiaus sukurtos karinės dainos posmo 
perdirbinys. Į lietuvių k. vertė P. Arminas. Paskutinė eilutė sukurta paties 
Maironio. (P. J.) 

Nors Maironis nacionalinius Lietuvos klausimus užaštrina, nacionaltiz- 
mo jo dramose nėra. „...Maironio dramų tekstas neduoda jokio pagrindo 
interpretuoti jas nacionalizmo prasme. Jo priešiškumas kryžiuočiams ir 
lenkų diduomenei visados turi tikslų adresatą ir niekur nėra nė mažiausios 
tendencijos išplėsti jį visos vokiečių ar lenkų tautos atžvilgiu“ (36, 399). 

Kad tik prieš laiką nesuuostytų tie Lenkai... 

Anot Z. Ivinskio, „Jogaila apie tą sutartį žinojo iš anksto, tačiau nenorė- 
jo jos sutrukdyti: mai jis jau buvo apsivylęs Lenkų karūna. Lenkijoje įį 
labai varžė ponai, todėl jis pats norėjo, kad Lietuva išliktų tvirtoje didžiojo 
kunigaikščio valdžioje. Kadangi Vytautas visada sakėsi esąs tik jo vietinin- 
kas, tai Jogaila jam nekliudė. Jogaila niekuomet neketino atsisakyti Lietu- 
vos, tikėjosi, kad jei ne jis pats, tai bent jo laukiamieji vaikai gaus tvirtą, 
Vytauto sutvarkytą Lietuvą“ (16, 121). 

Lengvenis — gimė apie 1360, mirė po 1431.VI.19, Lietuvos vietinis 
kunigaikštis, Algirdo sūnus. Žymus Vytauto karvedys. 1387 m. mūšyje 
su kryžiuočiais vadovavo vienam iš Lietuvos DK kariuomenės dalinių. 
1389—1392 buvo Jogailos, 1406 (ar 1407) —1411 m. Vytauto vietininkas 
Naugarde. Apie 1393 m. iš Vytauto gavo Mstislavlio kunigaikštystę. 


Psl. 317 

O vis dar didžiojo magistro nematyti; 

Žiūrėk, dar užsikirtęs kaip anuomet su Jogaila 

Asmeniškai atuykt nepanorės... 

Aliuzija į neįvykusį Jogailos krikštą 1383 m. vasarą Dubysos saloje. 
1382.X.31 pasirašęs Dubysos sutartį su Kryžiuočių ordinu, Jogaila, kad 
Žemaitijos dovanojimas būtų oficialiai pripažintas teisėtu, turėjo apsikrikš- 
tyti. „Taigi Jogaila turėjo daryti taip, kaip kadaise darė Mindaugas. Tuo 
tikslu buvo sutarta 1383 m. vasarą vėl susitikti Dubysos saloje. Didysis 
magistras į krikšto, arba sutarties ratifikavimo, iškilmes vyko su daugeliu 

komtūrų ir dviem vyskupais, kurie turėjo atlikti krikšto apeigas ir gauti 
vyskupystei žemės valdą. Visa Ordino vyriausybė, lydima riterių, plaukė 
laivu, bet, pasiekusi Skirsnemunę, dėl Nemuno seklumo nebegalėjo toliau 
plaukti. Magistras pranešė Jogailai, kad tasai su savo palyda atvyktų į 
Skirsnemunę. Jogaila atsisakė vykti kur nors kitur, negu buvo sutarta. Or- 
dino magistras apkaltino Jogailą sutarties netesėjimu ir paskelbė karą, ku- 
riame Ordino pusėje turėjo dalyvauti Vytautas“ (12, 147). 


Jei kaip Skirgaila nusisuks sau sprandą, 

Ne aš tam būsiu kaltas... 

Paskelbus Vytautą Jogailos vietininku Lietuvoje, Skirgaila nerimo: 
„Skirgailai buvo pažadėtas Kijevas, bet jis nenorėjo išleisti iš rankų 
plačiosios Polocko kunigaikštijos; net vokiečių pagalba norėjo ją sau pasi- 
laikyti. Jam buvo pasisekę net Vitebskas užimti. Tačiau galų gale buvo 
Vytanto nugalėtas, išvarytas, nusižemino ir gavo laikinai Kamienčių ir 
Stožką, iki pasiliuosuos Kijevas. [...] 

Kijevą gavo valdyti Skirgaila, bet valdė neilgai“ (MR IV, 106—107). 


Psl. 319 

VYTAUTAS 

Juk užpernai jau buvo prieš anuos 

Sukilusi audra, kai vyskupai 

Rygos ir Dorpato su užmario Žuvėdais, 

Kai Naugardas ir Pskovas susitarę 

Man siūlėsi prieš tuos apsišarvuojusius vienuolius, 

Kad juos visai iš pamario išvyčiau! 

Lietuvai apsikrikštijus, Kryžiuočių ordinas vis dar puldinėjo Žemaitiją. 
„Kryžiuočiai net Romai skundė Vytautą ir Jogailą, kad jie nesilaiką sutarčių 
ir palaiką stabmeldžius. Tačiau ordinas įau nebeturėjo to papų pasitikėjimo, 
kokį turėjo anksčiau, ir papa Bonifacas IX išleido bulę, griežtai drausda- 
mas kryžiuočiams užpuldinėti su ginklu Lietuvą“ (MR IV, 115). Dramoje 
minima Vytauto diplomatinė veikla 1396 m., ieškant draugiškų santykių su 
Pskovu, Naugardu ir Maskvos Didžiąja Kunigaikštyste. Tuo metu Ordinas 
suėjo į koniliktą su Rygos bei Tartu (Dorpato) vyskupais — Vytautas tuoj 
sudarė su jais sutartis prieš kryžiuočius. Rimta kliūtis sąjungai prieš Ordi- 
ną buvo 1397 m. Švitrigailos pradėta kova dėl LDK sosto, ieškant ir Ordino 
paramos. 


Psi. 320 

O ypač Austrijos karalius Zigmas remia... — Zigmantas I (1368—1437), 
Šv. Romos imperatorius (nuo 1410), Vengrijos (nuo 1387) ir Čekijos 
(1419—1421 ir nuo 1436) karalius. Rėmė Kryžiuočių ordiną, kuriam pri- 
pažino Žemaitiją (1420). 1429 m. jo iniciatyva įvykusiame Lucko suva- 

žiavime siekė, kad Lietuvos DK neremtų husitų, stengėsi suardyti Lenkijos 
ir LDK sąjungą, siūlė vainikuoti Vytautą karaliumi. 


Psl. 323 

Andriaus dukterys — Andrius, Algirdo sūnus (1325—1399 prie Vorsk- 
los upės). Pskovo (1342—1348; valdė per vietininką) ir Polocko (1342— 
1387) kunigaikštis. Algirdo ir jo pirmosios žmonos (Vitebsko kunigaikšty- 
tės) vyriausias sūnus. Su broliais buvo sudarę priešišką koaliciją Jogailai. 


Psl. 324 
Erlūuchte Königin (vok.) — Jūsų šviesybė karalienė. 


Psl. 326 
Spytka iš Melštino — Krokuvos vaivada, vienas karščiausių karaliaus 
valdžios Lenkijoje rėmėjų. 


Psl. 328 

SPYTKA 

Gal teiktumeis, didysis kunigaikšti, 

Pasiųsti jai bent kokią duoklę 

Karališkai papuošti jos karūnai. 

„Bet koks Vytauto šeimininkavimas nepatiko lenkams ir Jadvygai. 
Todėl ši daug kartų bandė įsikišti ir suvaržyti Vytautą. Vieną kartą ji net 
pareikalavo, kad Vytautas mokėtų jai duoklę (mat Jogaila buvo užrašęs 
žmonai dalį žemių Vytauto valdomuose kraštuose). Vytautas tokį reikala- 
vimą palaikė įžeidimu. Jis pranešė Jadvygos reikalavimą sukviestiesiems 
bajorams; visi atsakė pasipiktinimo audra ir pareiškė, kad jie esą laisvi ir 
kad niekuomet nemokėję ir nemokėsią Lenkijai duoklės. Vytautas nusiuntė 
Jadvygai neigiamą atsakymą; bajorų pasipriešinimas jam buvo geras pre- 
tekstas atsisakyti nuo Jadvygos reikalavimo ir pačiam dėtis niekuo nekal- 
tam“ (16, 121—122). 


Psl. 340 
Laikausi dėsnio: do, ut des! — Do, ut des (lot.) — duodu, kad ir tu man 
duotum. 


Psl. 341 

VYTAUTAS 

Gerai, magistre! Dar grąžink 

Man mano brolį Zigmą... 

1392 m., sudarydamas slapta nuo kryžiuočių, pas kuriuos tada buvo 
pabėgęs, paliaubas su Jogaila, Vytautas spėjo išleisti „savo gentis ir žy- 
mesnius šalininkus į Lietuvą, kiek tai galėjo be įtarimo padaryti, būdamas 

apsuptas kryžiuočių šnipų, tik savo brolio Zigmunto nespėjęs išvaduoti 
(nelaisvėje pasiliko iki 1398 m.)“ (MR IV, 104). 


Psl. 344 
Valio aukščiausias Lietuvos valdovas 
Ir jos karalius Vytautas! 


„Kiek savarankiškas jautėsi Vytautas, parodo jau vien tik Salyno sutar- 
tis. Bet Salyne įvyko dar vienas faktas, kuris liudija, kad ir Lietuvos bajorija 
jautėsi esanti visiškai nepriklausoma ir savo valdovu laikė vien tik Vytautą. 
Per suvažiavimą ordino magistras buvo iškėlęs puotą. Jos metu Lietuvos 
bajorai triukšmingai apgarsino Vytautą Lietuvos karaliumi. Jis pats iš to 
nepadarė jokių. išvadų: viskas pasibaigė paprastu puotos epizodu. Bet jau 
pats faktas rodo, kad, dar tebebūdamas Jogailos vietininku, jis buvo tiek 
iškilęs, jog Lietuvos bajorai jį vieną telaikė savo valdovu. Jis pats tuo tar- 
pu tenkinosi laktiškąja savo galybe, nė kiek nesirūpindamas, kad juridiš- 
kai buvo laikomas tik Jogailos vietininku. Jis dar turėjo didelių planų, to- 
dėl jam būtų buvę nenaudinga garsintis nepriklausomu nuo Jogailos, nes 
būtų tekę sueiti į koniliktą su juo ir Lenkija. Jis norėjo dar palaukti“ (16, 
122). 


Psl. 347 

Štai mes senų Smolensko kunigaikščių rūmuose 

Tikri sau šeimininkai! 

1401 m. Smolenskas buvo sukilęs ir atsimetęs nuo Lietuvos DK. 1404 m. 
pavasarį jį Vytautas susigrąžino, paskirdamas mieste ir valsčiuje savo 
vietininkus. 

Goštautas — Vytauto maršalas. 


Psl. 348 

Pasiuntiniai iš Prahos; nori jie prašyti 

Priimi karališką jų šu. Vaclovo karūną. 

Laisvą Čekijos karūną Vytautas sutiko priimti, siekdamas palaikyti 
čekų suverenitetą imperatoriaus Zigmanto atžvilgiu. Šis buvo prasika!- 
tęs Vytautui, imperijos kunigaikščių suvažiavime Vroclave (1420), pripa- 
žindamas Kryžiuočių ordinui žemaičius. Šv. Vaclovo karūnos priėmimas 
buvo keršto aktas. Čekiją valdė Vytautas keletą metų per savo vietininką 
Kaributo sūnų Zigmantą, kol pagaliau su imperatoriumi susitaikė ir vieti- 
ninką atšaukė. 


Psl. 349 
juk su jūsų Žižka 
Mes kovėmės kartu ties Žalgiriu anuomet... 

g) 


Žižka Janas (apie 1360—1424.X.11) — husitų judėjimo veikėjas, karve- 
dys. 1410 m. vadovavo čekų daliniams Žalgirio mūšyje. 


Psl. 350 
Nazdar (ček.) — gyvuokite, geros kloties. 


Psl. 350 

Kad Lenkų kancleriu pakelia Olesnickas — Zbignevas Olesnickis (Oleš- 
nicki) (1398—1455), Lenkijos bažnyčios ir politinis veikėjas, Krokuvos 
vyskupas (1423). Konservatyvios lenkų didikų grupės vadovas, darė dide- 
lę įtaką Jogailai. Visiško Lietuvos prijungimo prie Lenkijos šalininkas, svar- 
biausias Vytauto vainikavimo priešininkas. 


Psl. 351 
Nuo mirzos Edigėjo laukia 
Pasiuntiniai su dovanomis... 


Maironio užuomina apie Vytauto politiką su totoriais mongolais po Vors- 
klos mūšio. „Rodės, jog Vytautas ant visados nutils ir išsižadės aukštų savo 
siekių; vienok ne taip stojos. Vytautas nenupuola ant dvasios, bet, supratęs, 
jog ginklu nieko nenuveiks, pasiėmė savo gudrumu ir politika priversti 
Totorius jo klausyti, ką pasiekė. Teip 1412 m. Vytautas užtarė Tochtamy- 
šiaus vaikus ir vyriausią jo sūnų, Zelenį-Sultaną, užtvirtino ant Auksinės 
ordos sosto. Edigėjas, atkeršydamas už tai, 1416 m. išplėšė Kijevą, bet, 
bijodamas Vytauto rūstybės, tuojau atleido pas jį pasiuntinius, tris kupra- 
nugarius, apdengtus raudona gelumbe ir 27 gražius arklius — dovanų. 
Liepdamas pasakyti Vytautui: „Garsus kunigaikšti! darbuose ir garbėje 
užstojo mūsų senatvė. Susigerikime pabaigoje savo gyvenimo“ (19, 121). 


Psl. 359 

Didysis ordino magistras Rusdorjas — Rusdorias (Russdori) Paulius, 
Kryžiuočių ordino magistras 1422— 1441 m. 

Odoakro šalmas — Odoakras (Odoacer, apie 431—493), Italijos val- 
dovas (nuo 476). Kilęs iš germanų skirų genties. 


Psl. 363 
Salva vestra reverentia (lot.) — būk pasveikintas, Jūsų malonybe. 


Psi. 367 

Ar kaltas aš, karaliau, 

Kad nomen — omen; 

Juk gos ir jautis — vis tai ja! 

Nomen — omen (lot.) — vardas — ženklas; go [v] s (latv.) — jautis;, 
ja (vok.) — tas pats. 

Psi. 369 

VYTAUTAS 

Pskoviečius nubaudžiau skaudžiai už atkaklumą... 

Tik Pskovas su Naugardu ir Maskva nebuvo pakliuvę ; Vytauto val- 
džią. 1426 m. Vytautas surengė žygį į Pskovą. Miesto nepaėmė, bet uždėjo 
jam didžiulę 1 000 rublių kontribuciją. 


Psl. 370 

VYTAUTAS 

Globotas jūsų Švitrigaila 

Vis vien iš mano rankų nepaspruks; 

Dabar Kamienčiuje, manau, ilgam nusiramins 

Kalėjime; patsai Jogaila, mano brolis ir karalius, 

Turėjo jį pasmerkti ir pritart jo bausmei. 

Vytautas 1409 m. Švitrigailą, siekusį Lietuvos sosto, suėmė ir įkalino 
Kremeneco pilyje (Volynėje), iš kurios 1418 m. kalinys pabėgo. 


Psl. 371 

Su Lenkais sąmokslą padaręs Daška Ostrogiškis — Švitrigailos pabėgi- 
mą suorganizavo kunigaikščiai Daško (Danielius) Feodorovičius iš Ostro- 
go, Aleksandras Nosas ir Andrius iš Smolensko. 


Psl. 373 

Šviesiausis Mūsų viešpats ir karalius 

Sžnaus ir įpėdinio susilaukė.— 1425 m. gimė Jogailos pirmasis sūnus 
Vladislovas. 


Psl. 380 

VYTAUTAS 

Ne jų kariuomenės, ne jų įėgos bijau; 

Bijau suktų jų diplomatų, jų intrigų: 

Melu, šmeižtais pasieks jie Romą... 

Aliuzija į Maironio asmeninę patirtį. V. Žaborskaitė pažymėjo: „Šis 
veikalas —- pasiekusio galybės viršūnę Vytauto apoteozė. Šiai apoteozei pa- 
jungti visi dramos veiksmai, nušviečią kaskart naują Lietuvos valdovo di- 
dingumo atžvilgį. Tačiau veikalas nemonotoniškas, jis supintas ne vien iš 
šviesių tonų: apoteozę nuolat lydi — čia prislopinti, čia vėl garsiau nuskam- 
bą — grėsmingi tonai: priešų intrigų dėka Vytautas nesulaukia karaliaus 
karūnos, kuria jis buvo tikėjęsis įtvirtinti savo iškovotą Lietuvos savaran- 
kiškumą, ir lieka be įpėdinių, kurie būtų galėję išlaikyti ir pagausinti jo lai 
mėjimus. 

Sitokio pobūdžio kūrinyje kiek didesnį svorį tad įgauna lyrinė Maironio 
talento prigimtis: yra scenų, kurios skamba su tikra emocine įtampa ir aist- 

ra. Tai epilogas ir ypač scenos, demaskuojančios lenkų diduomenės in- 
trigas. 

Čia norėtųsi atkreipti dėmesį į dvi aplinkybes, galėjusias sustiprinti 
minėtųjų demaskuojamų scenų emocingumą. Tiesa, tos aplinkybės nėra 
įrodomos, bet gana įtikimai nuspėjamos: jas atskleidžia tam tikrų faktų 
sugretinimas. 

Pirmoji aplinkybė yra autobiogratinio pobūdžio. Maironis savo paskuti- 
niąją dramą rašė tuo metu, kai jame dar nebuvo atvėsę jį giliai užgavę 
išgyvenimai, išsakyti eilėraščiuose „Taip atsilyginta“, „Skausmo skundas“. 
Nuoskauda, patirta dèl ilgamečių lenkų dvasininkijos intrigų Vatikane, 
dar gyvai juntamas paskutinis 1926 metų smūgis kūrybos procese transfor- 
mavosi į Vytauto senatvės dramą. Iš čia tikriausiai tas Maironiui nebūdin- 
gas vėsumas kūrinyje Romai už josios pasidavimą Lenkijos ponų diploma- 
tijai ir už priešišką požiūrį į Vytauto karūnavimą. [...] 

Antra — ši asmeninė patirtis galėjo Maironį padaryti jautresnį ir pri- 
versti aiškiau pasisakyti dėl vienos viešojo, politinio gyvenimo aplinkybės: 
tuo metu tebesitęsė diplomatinis Lietuvos ginčas su Vatikanu, nenorėjusiu 
skaitytis su Lietuvos suverenumo teise, ypač sprendžiant Vilniaus klausimą, 
kur Vatikanas stojo ponų Lenkijos pusėje“ (36, 397—398). 


Psl. 381 

Mažordomas (pranc. majordome) — vyresnysis rūmų tarnas. 

Lucko kunigaikščių rūmuose didžioji salė.— 1429 m. turėjo įvykti val- 
dovų suvažiavimas Rytų Europos politikos klausimams apsvarstyti. Jis 
buvo sušauktas Vytauto pily, Lucke. Maironis rašė: „Vytautas užprašė į 
Lucką didžiausius Europos valdonus neva pasiteirauti apie čekų reikalus 
ir atrėmimą Turkų, kurie baugino visą Europą. Pribuvo į Lucką Vokietijos 
ciesorius Zigmantas, Lenkų karalius Jagiela, Danijos karalius Enrikas, 
didis Maskvos kunigaikštis Bazylius, Tvero ir Riazanės kunigaikščiai, 
Mongolų chanai, popiežiaus pasiuntinys, Padauguvio mistras ir daugybė 
didžiūnų“ (19, 132). 


Psl. 385 


Koronos kanclerio — Korona — Lenkijos karalystė, jos kancleris, tai- 
gi Zbignevas Olesnickis. 


Psl. 386 

Čia ir Kipčako chanai atvažiavo — turima galvoje mongolų-totorių cha- 
nai, kurių valstybės didžiąją dalį tuomet sudarė vadinamosios Kipčakų 
stepės (nuo Syrdarjos iki Dunojaus žiočių). 


Psl. 387 
Jei pasiskubinau kada, paskui gailėjaus 


Suklydęs kaip anuomet su Skirgaila broliu...— turimas galvoje Skirgai- 
los paskyrimas Trakų kunigaikščiu (1382—1392), atėmus Vytauto pavel- 
dėtąją tėviškę. 


Psl. 390 
Pax, pax, carissimi mi fratres! (lot.) — Liaukitės, liaukitės, mano bran- 
gieji broliai! Arba: tylos, pakanka. 


Psl. 391 

Deja, iš Lietuvos husitams šelpti 

Pasiųsta Kaributas, kunigaikštis... 

Kai Vytautas sutiko būti išrinktas Čekijos karaliumi, Čekijoje vyko hu- 


sitų judėjimas. Jogaila pabijojo susidėti su husitais ir sosto atsisakė. Todėl 
Kaributui, Vytauto vietininkui Čekijoje, galima buvo primesti tokią kaltę. 


Psi. 392 


Drakono ordinas — imperatoriaus Zigmanto 1418 m. įsteigtas riterių 
ordinas, teiktas iki XVI a. pradžios. 


Psl. 393 
Lechai — Lach (lenk.) — lenkas. 


Psi. 398 
Cuique suum (lot.) — kiekvienam, kas kam priklauso. 


Psl. 402 

Pirmiau skubėkim už kilus... 

Šioje autoriaus sukurtoje dainoje yra liaudies dainų motyvų. Minimas 
„Aguonėlės“ šokis greičiausiai bus plačiai paplitęs liaudyje žaidimas „Oi tu 
karvelėli“. Savo stiliumi ir eilėdaros struktūra išsiskiria trečiasis dainos 
posmas, kurį autorius, matyt, ir sieja su „aguonėlės“ šokiu. Panaudojami 
meilės dainų reirenai ir įvaizdžiai („Ne tavo, berneli, ne tavo valia“). 
(P.J.) 


Psl. 403 
Conventu pacia mums prisiekęs įlot.) — konvento sutartis, karaliaus 
išrinkimo sutartis. 


Psl. 406 

Potentaias (iš lot. potentatus „aukščiausioji valdžia“) — didysis val- 
dovas, karalius. 

Tu, didis savo amžiaus vyre, 

Aukščiausį žemiškos galybės 

Pasiekei laipsnį, 

Tai ką gi tau, valdove didis, dar pridėti gali 

Karaliaus tuščias vardas ar karūna? 

Tekstas priinena Maironio nuoskaudą Vatikanui ir eilėraščio „Taip at- 
silyginta“ situaciją: „Už darbą nelaukiau kaip tarnas algos,/ Nei deiman- 
tais spindinčio žiedo garbės;/ Manoji žvaigždė ir be to gal žibės!..“ 
Dramos tekstas artimas Maironio „Lietuvos istorijai“: „Lenkai vienu balsu 
sukilo prieš tai ir Olesnickis pasakė: „Kunigaikšti! tu jau pasikėlei aukš- 
čiaus už visokią žemišką didybę ir dėl to tau pridera atminti prisiegą, su- 
vienijančią tave su Lenkais“ (19, 133). 


Psl. 411 

Dukart į seimą rinkos pasitarti...— „Lenkai išsigando. Iš po dviejų kar- 
tų rinkos į suėjimus teirautis tame dalyke ir leido siuntinius prie Vytauto, 
parmaldauti jį, kad nesivainikuotų, bet viskas buvo veltui“ (19, 133). 


Psl. 414 

Bet eina čia pas mus gandai, 

Kad siunčiamą karūną lenkai 

Kely pagrobę... 

Maironio „Lietuvos istorijos“ tekste: „...Lenkai pasitaisė neparleisti 
Zigmanto siuntinių, vežančių Vytautui vainiką, kas jiems ir pasisekė“ (19, 
133). 


Psl. 417 
.. Olesnickio šalininkai stančikai — stančikai — statytiniai, šiuo atve- 
ju — konservatoriai. 


Psl. 419 

Ir fistula pečiuos kas dieną įkyriau kankina...— A. Šapokos redaguo- 
toje „Lietuvos istorijoje“ rašoma apie Vytauto mirtį: „Mirties priežastį vie- 
ni šaltiniai nurodo votį ant peties, kiti susitrenkimą“ (16, 146). 


Psl. 424 

Kaip užpernai pas naugardiečius išsirengęs... 

Apie Vytauto žygį į Naugardą Maironis rašo: „Pats Naugardas didis 
buvo Vytauto globoje, o kad 1428 m. buvo atsisakęs jo klausyti, Vytautas 
nors jau turėjo 80 metų amžiaus, vienok surinkęs stiprią kariuomenę, pats 
traukė į šiaurę, išleidęs pirma 10 000 vyrų skinti miškus ir taisyti jam ke- 
lią per balas ir versmes...“ (19, 119). 


Psl. 431 
O ar girdėjote! Trakuos 
Krauju paplūdęs, sako, ežero vanduo! 

Ir „Lietuvos istorijoje“ Maironis atpasakojo su Vytauto gedėjimu susi- 
jusius padavimus: „Trakų ežere per 7 dienas po jo mirties vanduo buvęs 
kruvinas; apie Smalenską atsiradęs vilkas be odos, kurs rijęs Žmones; 
Žemaičiuose lijęs akmenimis lietus; apie Brastą buvęs žemės drebėjimas 
Vytautui mirštant. Vis tai aiškiai mums rodo, kaip Lietuviai širdingai my- 
lėjo didį Vytautą ir kaipo jo mirtis jiems rodė lyg koks stebėtinas ir nepap- 
rastas daiktas“ (19, 134). MR IV tome fragmento jau nėra. 

„Tarnų kalbos apie neįprastus šiurpius ženklus gamtoje asocijuojasi 
su senaisiais pagoniškais ir viduramžių krikščioniškais tikėjimais apie ne- 
laimės nujautimus. Užuominos apie Smolenske pasirodžiusį vilką be odos 
ir krauju paplūdusį Trakų ežerą autorius ėmė iš senųjų rusų metraščių, 
kur šie fantastiški įvykiai susieti su didžiojo Lietuvos kunigaikščio Vytau- 
to gausiais svečiais ir jų priėmimu Trakuose bei Vilniuje“. (P. J.) 


Psl. 439 


Daktaras utriusque iuris — utriusque iuris (lot.) — abiejų teisių. 


Psi. 441 

Į aklą bedugnę, mirties ir gyvybės šaltinį... — Iragmentas savo nuotaika 
artimas paskutiniajam Maironio eilėraščiui „Vakaro mintys“. 

Indigėnai — indigenus (lot. indigenus) - - vietinis, turįs teisę į pilie- 
tybę. 


Psl. 442 

O priešas mūsų aleilies 

Tau keršys net ir po mirties, 

Šventvagiškai net tavo karstą palytėjęs...— aliuzija į Vilniaus krašto 
okupaciją. 

Ligi šiol Vytauto palaikai nesurasti. Maironis istorijoje rašė: „Mirė 
Trakuose, bet palaidotas savo statytoje Vilniaus katedros bažnyčioje. Ka- 
rūnai galop atėjus, apvainikuotas karste“ (MR IV, 134). Išnašoje pažy- 
mima: „Yra gyvų liudytojų, kaip p. Malinauskas, Vilnijos dvarponis, kurie 
tvirtina, lenkai prieš Didįjį karą tą karūną nakčia išgabenę Dievas žino 
kur iš Bažnyčios rūsio“. 


Dar ne visos Maironio istorinių dramų, kaip ir visos dramaturgijos, 
interpretavimo galimybės išsemtos, laikas verčia naują jų suvokimo pusla- 
pi. Ne viskas dramose vienaprasmiškai aišku, atgyvenę, pasmerkta praei- 
čiai, išnykimui, ne viskas beviltiškai blanku ir šalta. Ir jose rusena poeto 
širdies ir neabejotinai didelio talento gyvybė bei šiluma. Žanras negalėjo 
būti jiems neįveikiama riba. Tokios mintys kyla anaiptol ne iš jubiliejinio 
progiškumo. Jas sukelia pats „Raštų“ parengimo procesas, pareikalavęs 
pasverti ir išžiūrėti įvairiausius rašytojo kūrybinio pasaulio komponentus, 

ir pajusti jų didelę, vieningą, nedalomą visumą, kurioje kiekviena, net ma- 
žiausia dalelytė yra gilaus ir kompaktiško meninio viseto dalis. 

Trys Maironio „Raštų“ tomai aprėpė visą rašytojo kūrybą, paties poeto 
spausdintą jo „Raštuose“ (I (1927), II (1926), IHI (1930) ir atskirais leidi- 
niais. Už šios ribos teliko keletas Maironio poetinės sistemos esmės ne- 
paliečiančių tekstų. Tarp jų satyrinis eilėraštis „Ašaros tarp juokų“, iš- 
spausdintas dar 1898 m. trečiame „Tėvynės sargo“ numeryje, bet poeto 


taip ir neįdėtas nei į „Pavasario balsus“, nei į „Raštus“.! 


ASAROS TARP JUOKŲ 


Kas man darbo, jog tėvynę 
Spaudžia sopuliai, 

Jog piktieji, ją pamynę, 
Žudo taip baisiai. 


Duok stiklelį šen, brolyti, 
Duok užliet vargus, 
Šimtą metų pamatyti 
Duota mums nebus!.. 


Kas man darbo, jog bažnyčios 
Verkia kruvinai, 

Jog ją žeidžia tarsi tyčia 
Patys jos vaikai. 


Užrūkyti duok, brolyti, 
Dūmai teužsklis, 
Reikia dūmais uždaryti 
Sąžinei akis... 


Kas man darbo, jog jaunimą 
Žudo mums gudai, 

Jog per mokslą — apjakimą 
Duoda vien tiktai. 


Žalią stalą trauk, brolyti, 
Vintui skleisk būbnus, 
Dienos ilgos!.. Kas daryti, 
Ilgu taip nebus!.. 


! Eilėraščio „Ašaros tarp juokų“ tekstas perspausdinamas iš pirmosios 
publikacijos, kitų eilėraščių — iš rankraščių. 

Kas man, jog vaikus bedieviai 
Žudo amžinai, 

Jog jau žalią medžio žievę 
Kerta kirminai. 


Popai į cerkves, brolyti, 
Gena mūs vaikus... 

Bet vienam kas bedaryti?!. 
Kaip sau bus, tebus!.. 


Kas man, jog jau pasileido 
Kaltės kaip vanduo, 

Jog ant žydinčiojo veido 
Gelsta jau ruduo... 


Kas man darbo tai, brolyti... 
Juk žingsnius vaikų 

Ir vedžioti, ir taisyti — 
Darbas kunigų!.. 


Kas man darbo, jogei vargšo 
Niekas neužstos, 

Jog lopais iš tolo barkšo, 
Miršta be plutos... 


E, jau vargšai tie, brolyti, 
Visada jie bus... 

Liepk vežėjui užkinkyti, 
Trauksme į svečius!.. 


Kas man darbo, jog barzdočiai 
Žydai siurbia mus, 

Jog jų geismams ir jų sočiai 
Vis gana nebus... 


E, be žydo jau, brolyti, 
Apsisuks galva, 

Juk ar pirkti, ar taisyti 
Kas padės tada?!. 


Sako, gelbėti draugiją 
Reikia jau gyvai, 

Kas man darbo, tekirmija, 
Kad tik man gerai... 

Kas man darbo, tai, brolyti, 
Suvadink šunis, 

Trauksme kiškių sau vaikyti, 
Kaip tik kiek prašvis... 


Sako: kibkim į tvėrimą 
Dėl tėvų šalies, 

Sako — be pasišventimo 
Saulė jai nešvies... 


Kas man darbo, juk, brolyti, 
Atsiras tokie, 

Kur norės save žudyti... 
Tepasišvenč jie. 


Sako, sentėvių liežuvis 
Tai dvasia tautos;, 
Sako, išgama lietuvis 
Be tėvų kalbos... 


Kas man ta kalba, brolyti, 
Kuo ji man brangi?! 

Dar čia būru palaikyti 
Gal mane visi... 


Sako, mokslas — tai galybė, 
Ginklas ir viltis;, 

Sako, duos mums jis didybę, 
Atidengs akis. 


Kam tas mokslas man, brolyti, 
Proto man gana, 

Kas daug nori išmanyti, 

Tam apsvaigs galva!.. 


Kas man darbo, kad ir rėkia 
Ant manęs kiti, 

Juk ir įie, aukštai išlėkę, 
Nusileis visi. 


Miegas lenkia man, brolyti, 
Galvą jau seniai;, 

Eikim sau pasivartyti 
Lovoje saldžiai. 

Ei, nutilkit kanklės skaudžios! 
Leiskit teužmigs! — 

Jums tik dūmos, giesmės graudžios, 
O juokai netiks... 


Apie šį kūrinėlį V. Zaborskaitė yra rašiusi: „...neįdėtoji į rinkinį (1905 m. 
„Pavasario balsus“ — J. S.) 1898 m. spausdinta satyra „Ašaros tarp 
juokų“ visais atžvilgiais silpnesnė už „Dėl išrinktųjų“, perspausdintą iš 
1895 m. leidimo“ (36, 310). 

Keletas vėlyvajai poeto plunksnai priklausančių proginių, su dienos 
aktualijomis, visuomenine specifika susijusių eilėraščių buvo išspausdinti 
to meto periodikoje. Jie yra ne tiek meninis, kiek faktinis dokumentas, at- 
spindintis poeto pasaulėžiūrinę orientaciją. Didesnę estetinę vertę neabe- 
jotinai turi religinis eilėraštis „Kristui Karaliui giesmė“, sukurtas, kaip 
rodo rankraštis, 1928.VI.5. 


KRISTUI!I KARALIUI GIESMĖ 


Karaliau dangiškos šviesybės, 
Nužengęs žemės išganyti, 

Už mūsų protėvių kaltybės 
Žmogaus priimti teikeis lytį. 
Parodęs meilės mums tiek daug, 
Žmonių širdyse karaliauk! 


Ant kryžiaus mirtį nugalėjęs, 
Gyvatą sieloms sugrąžinęs, 
Tu, Kristau, mūsų Atpirkėjas! 
Karalius amžinos tėvynės! 
Bažnyčios tavo priešų daug, 
Bet Tu ir žemei karaliauk! 


Taikos ir meilės, nuolankumo 
Skelbėjau, pavyzdy, šaltini! 
Tavęs maldaujam iš gilumo, 
Valdyk pasaulį vidujinį! 

Nors mūsų nuodėmių taip daug, 
Bet Tu širdyse karaliauk! 


Karaliai valdo plačią žemę, 

Teises tautų atstovai duoda;, 

Bet iš Tavęs jie galią semia;. 

Tu jiems šviesa, Tu įiems paguoda. 

Taip žemėį neteisybių daug, 
Bet Tu teisybėj karaliauk! 


„Federantų himnas“. Rankraščio tekstas užrašytas ant 1920 metų 
„Pavasario balsų“ korektūros (LTSR Literatūros muziejus, signatūra 
4795), ant tuščio lapo, esančio kitoje turinio pusėje. Rankraštis be datos. 


FEDERANTŲ HIMNAS 


Mes, federantai, darbo žmonės, 
Ne privilegijų malonės, 

Mes darbo reikalaujam sau. 
Už krašto labą, už tėvynę 
Glaudžiai į kuopą susipynę, 
Tarnausim, Viešpatie, tik Tau! 


Kas žemę dirba, kala, rašo, 
Kas duonos veltui sau neprašo, 
Tas mūsų brolis-vargdienys. 
Kas tyko svetimojo turto 

Ar griauti židinio sukurto, 

Tas proletaras tinginys. 


Doroji laisvė ir brolybė, 
Darbšiumo ir luomų lygybė 
Mums kelią gairėmis nuties! 
Ne griauti, norime statyti 
Ir, Lietuvos pasekę vytį, 
Dėl jos darbuosmės ateities. 


„Jaunosios Lietuvos himnas“ užrašytas ant atskiro kiek subraukyto 
lapelio su paskutiniojo posmo taisymu (signatūra 20049). 


JAUNOSIOS LIETUVOS HIMNAS 


Jaunoji Lietuvos karta, 

Tėvų pamilus brangią šalį, 

Už ją, už ją, kiek jėgos gali, 
Širdim galinga ir karšta 

Ne už skriaudas vien proietaro 
Visos tautos varyti baro 

Į darbininkų eilę stok, 
Piačiausiu mostu užsimok. 


Pagerbęs milžinus tautos 

Ir darbus savo pirmtakūnų, 
Patsai auk ateičiai galiūnų 
Ir savo prievolės šventos 
Įnešti irgi savo dalį, 

Darbais palaimint brolių šalį, 
Jaunime pažangus, atmink! 
Garbės sau kelią pasirink! 


Ant išvyniotos vėliavos 

Kilniai išrašę: už tėvynę! 

Rankas sau draugiškai supynę, 
Pirmyn, Jaunimę Lietuvos! 

Pirmyn aukštai tarnaut idėjai, 
Šviesesnės ateities kūrėjai! 
Pirmyn, jauni draugai, pirmyn! 
Kaip Vilniaus bokštai, vis aukštyn! 

„A. a“ eilėraštis (signatūra 20051) primena poemos „Mūsų vargai“ 
istorinę politinę situaciją (Sutkaus tragišką žūtį). J. Ambrazevičiaus suda- 
rytame „Pavasario balsų“ leidime (1944) II posmo 1 eilutėje paskutinysis 
žodis „vokiečių“ buvo praleistas. 


A. A. 


Didžiausiojo pasauly sūkurio laikais 
Žuvau ne atviroj kovoj, 
Neatsisveikinęs su žmona, su vaikais, 
Žuvau čia, savo Lietuvoj! 


Žuvau nukautas priešų vokiečių. 
Ir gert man teko ašarų karčių 
Kaip tik tada, kad laisvės valanda 
Tautiečiams švito Lietuvoj. 


Maironio literatūrinio palikimo vaizdą nuspalvina žaidybiniai improvi- 
zaciniai elemėntai, kuriuos poetas tikrai mėgo. Jais užpildydavo tuo metu 
paplitusius albumėlius, jais reaguodavo į tuometines naujoves. Tai pailiust- 
ruotų ir šis humoristinio pobūdžio ekspromtas (signatūra 20048): 


Žmogaus gudruolio aukštas protas 
Išrado amžiais telefonus. 

Ir štai dabar jais apšarvuotas 
Girdėti gal amerikonus. 


Kad Maironio šmaikštus ir gyvas protas buvo linkęs į akimirksnio im- 
provizacijas, rodo po dramos „Didysis Vytautas — karalius“ spektaklio 
juokdariui Henei (V. Sipavičiui) dedikuotas posmas: 


Gyvenimas — didžiulė scena, 
Senovėje išminčius taip pasakęs. 
O vis dėlto, išminčiau, ne tas pats 
Gerai gyventi ir gerai vaidinti! | 
O būtų iš tiesų taip gera, 

Jei tos sesutės drauge žengtų. 


Ekspromto rankraštis, Maironio pažymėtas 1930.XI.4 data, saugomas 
V. Sipaičio. 


Nors negausi ir, atrodytų, gerai pažįstama, literatūrologų išžvalgyta, 
Maironio kūryba vis dar tebėra pažini — turi neatskleistų realijų bei 
puslapių nę tik komentavimo prasme. Kai kas išbarstyta istorinio laiko 
vingiuose, kai kas dar nežinoma, neatspėta, netgi nenujaučiama. Naujai 
publikuojant Maironį, įsijungiant į šį darbą didesnėms pajėgoms, pasi- 
pildo rašytojo kūrybinė iaktografija. Šiuo metu galima patikslinti I tomo 
komentarus. 

Muzikologo V. Landsbergio nuomone, eil. „Eina garsas“ muziką sukūrė 
kompozitorius M. Petrauskas, „Daina“ („Už Raseinių, ant Dubysos...“) — 
J. Naujalis. Kartu su paminėtais komentaruose kompozitoriais eilėraščiams 
„Marijos giesmė“ („Marija, Marija...“) muziką sukūrė ir Č. Sasnauskas, 
„Kur bėga Šešupė“ — ir J. Naujalis, „Tupi šarka“ — ir J. Gruodis, „Tu 
girele, tu žalioji...“ — ir 1. Prielgauskas. 

Kadangi Maironio kūrinių panaudojimas kompozitorių kūryboje tary- 
binių muzikologų nepakankamai ištyrinėtas, šių „Raštų“ skaitytojui pra- 
verstų susipažinti su kompozitoriaus bei muzikologo Juozo Žilevičiaus 
(1891—1985), nuo 1929 m. gyvenusio JAV, išsamiu straipsniu „Maironis 
garsuose“. Jis paskelbtas leidinyje: „Maironis. Jo gimimo šimtmečiui pa- 


minėti. Aidų leidinys Nr. 7. Spaudė T. T. Pranciškonų spaustuvė Brooklyne 
1963 m.“ 


Irena Slavinskaitė 


MAIRONIS GARSUOSE 


Kaunas rusų laikais buvo tvirtovės miestas su daugybe kariuomenės, 
įvairių unilormuotų civilių valdininkų. Buvo ir gubernatūros įstaiga. Kur 
pažvelgsi — visur rusai. Nebuvo nei lietuviškų vaidinimų, nei spaudos, nei 
susirinkimų, nei chorų. Vien tik vienoje kitoje bažnyčioje lietuviškas pa- 
mokslas, lietuviška giesmelė. O šiaip skambėjo lenkų kalba. 

Tokiame tad Kaune 1892 metais susitiko du būsimieji mūsų meno 
didžiūnai: poetas Maironis ir muzikas Naujalis. Poetas nuo mažens augo 
grynai lietuviškame kaime ir dabar savo eilėmis žadino tautą. Muzikas, 
nors ir lietuvis, vaikystės dienas leido Raudondvary, prie lenko gralo Tiš- 
kevičiaus dvaro, lenkiškoje aplinkoje; tėvas buvo zakristijonas, tad sūnus 
vargiai vaikystėje galėjo lietuviškai kalbėti. Ūgterėjusį grafas pasiuntė jį 
Varšuvos konservatorijon mokytis muzikos. Ten jis vedė lenkę (vėliau 
laisvai lietuviškai kalbėjusią). Visą laiką buvo apsuptas lenkų kalbos, 
draugų ir papročių. 

Baigęs konservatoriją, 1890 m. Naujalis pradėjo vargoninkauti Vabal- 
ninke. Čia būtų pirmas artimesnis jo susitikimas su lietuviais, kaimo žmo- 
nėmis, vadovaujant chorui. Po metų kunigaikštis B. Oginskis pasikvietė 
Rietavan, čia vėl pateko lenkiškon dvaro aplinkon; po pusės metų pradėjo 
Kauno katedroje vargonininkauti. Čia jiedu ir susitiko. 

Tais laikais Kauno seminarijoje lietuviškai dar tik pašnibždom tebuvo 
galima kalbėtis. J. Naujaliui pareigas atliekant irgi daugiausia teko grieb- 
tis lenkų kalbos. Tad kyla klausimas: kas J. Naujalį paskatino įsijungti 
lietuviškų muzikos dirvonų arti? Jis Vabalninke parašė pirmą savo didesnį 
kūrinį chorui „Mišios prieš sostą Tavo“ ir greit po to antrą vyrų chorui 
patriotinį kūrinį Maironio žodžiams „Jau slaviškos šalys iš miego pakilo“. 
Šis kūrinys Petrapilio Dvasinės akademijos studentų buvo dainuotas 
1892 metais, o Maironiui atsikėlus Kaunan — seminarijos klierikų čia tais 
pat metais. Maironis, būdamas Petrapilio akademijoje inspektorium ir 
Kauno seminarijos rektorium, davė progos lietuviams reikštis: leista orga- 
nizuotis, dainuoti ir giedoti lietuviškai. Lyg nujausdamas Maironis parengė 
dirvą, kad pagal jo poeziją chorams parašytos kompozicijos rastų atlikėjų. 
Taigi minėtą klausimą išaiškinti tegalėtų šios aplinkybės: 1) Maironio daž- 
nas susitikimas su J. Naujaliu;,2) menišką J. Naujalio sielą veikė Mai- 
ronio lyrika, kurią gal buvo anksčiau kur nors matęs ir 3) sukurtus vyrų 
chorui kūrinius seminarijos klierikai tuoj galėjo atlikti; J. Naujalis čia 
buvo mokytojas, o įaunam kūrėjui ši aplinkybė teikė moralinį pasitenkinimą 
ir pasididžiavimą. Bet bene viena iš svarbiausių priežasčių bus buvus gyvas, 
įtakingas ir nuolatinis Maironio raginimas: „Prašau tai dainelei parašyti 
muziką“. Drauge Maironis įteikdavo eilėraštį. Panašiai Maironis ir vėliau 
kreipdavosi į kitus kompozitorius, ragindavo, tiesiog prašydavo su atsidė- 
jimu, pakartotinai. Ne kartą tai teko ir man pačiam girdėti, kai dažnai susi- 
tikdavau su Maironiu. Sudėjus visa krūvon, Maironis ir bus padaręs J. Nau- 
jalį lietuviu, kuris daugiausia už kitus sukūrė. Maironio tekstams — net 
per 25 įvairius veikalus. 


Įvairūs kompozitoriai 


Maironio tekstams muziką kūrė sekantieji kompozitoriai: 
VI. Adomavičius, D. Andriulis, A. Aleksis, Pr. Ambrazas, A. Bičiulis, 

K. Banaitis, sesuo M, Bernarda (pertvarkė), J. Bertulis (ir pertvarkė), 
kun. VI. Budreckas (ir pertv.), Br. Budriūnas, P. Čiurlionis, J. Gauba, 
Kl. Griauzdė (pertv.), Al. Kačanauskas, Algis Kačanauskas (pertv.), 
K. Kaveckas, E. Kiškis (pertv.), K. Motgabis, J. Naujalis, St. Navickas (ir 
pertv.), Č. Sasnauskas, P. Sarpalius (pertv.), kun. K. Senkus (pertv.), 
J. Sinius, J. Stankūnas, St. Šimkus, Algis Šimkus, J. Tallat-Kelpša, J. Zda- 
nius (pertv.), J. Žilevičius (pertv.). 

Iš viso 35 autoriai. Be abejo, yra iki šiol ir neišėjusių su savo kūriniais 
viešumon. Jų tarpe 14 pertvarkytojų, kurie originalus pertvarkė kitokiam 
naudojimui. Iš viso sukurta ir išspausdinta 83 veikalai. Dar jų yra ir rank- 
raščiuose. Perivarkymų tik keli teišspausdinti. 


Daugiausia parašė J. Naujalis: 16 mišriam chorui, 6 lygiems balsams 
(jų tarpe 1 rankraštis), Pertvarkytų iš mišraus choro dainų, 2 solo ir 1 
duetą — iš viso 25. Toliau eina Č. Sasnauskas su 8 kūriniais, Al. Kača- 
nauskas — 7, J. Tallat-Kelpša — 6, kiti po mažiau. Daugiausia kompozici- 
joms paimtos šios eilės: „Mano gimtinė“ — 7 kūriniai ir „Kur bėga Šešu- 
pė“ — 5. Sie eilėraščiai po tris kompozicijas: „Pirmyn į kovą“, „Burtai“, 
„Eina garsas“, „Vasaros naktys“ ir kt. Eilėraščiui „Nesek sau rožės prie 
kasų“ muziką rašė trys kompozitoriai — ir visi duetus. 


Maironio poezija J. Naujalio muzikoje 


Maironio eilėraščiai daugiausia paplito, kai J. Naujalis 1905 m. išleido 
„8 tautiškos dainos“ mišriam ir vyrų chorui. Nuo tada prasidėjo įvairūs 
vieši parengimai su chorų dainomis buvo klausytojų maloniai sutikti. Nors 
seminarijos klierikai seniai dainavo tas dainas savo tarpe, o vienas kitas 
klierikas ar vargonininkas, lankęs J. Naujalio kursus, parsiveždavo kokią 
dainą chorui, bet visa tai buvo uždarai, tik savųjų tarpe padainuojama. 
Choristai ypatingai stengdavosi šalia tekstų išmokti melodiją, kad grįžę 
kaiman galėtų saviems padainuoti. Tame rinkiny Maironio buvo ne liaudies 
stilium sukurtos dainos, bet naujos. Jos apdainuodavo Lietuvos grožį, 
žadindavo lietuvio sieloje tautinį susipratimą, pasididžiavimą, kad jis turi 
garbingą praeitį. Vakaruose buvo dainuojama „Lietuva brangi mano tė- 
vyne“, „Miškas ūžia“, „Sunku gyventi“, „Už Raseinių, ant Dubysos“ ir kt. 
Tai pačios populiariosios spaudą atgavus Maironio eilėraščiams sukurtos 
J. Naujalio dainos. 

Žiūrint iš perspektyvos, tarp J. Naujalio melodijos ir Maironio poezijos 
nebuvo glaudaus ryšio. Maironio poezija buvo žadinančio pobūdžio, kiaurai 
lietuviškos dvasios. Tuo tarpu melodijos buvo apvilktos lenkiška dvasia, 
pigių romantinių dainelių stiliaus, miesčioniškų meilės dainelių polėkio, 
nemažai St. Moniuškos mažųjų dainų įtakos. J. Naujalio negalima kaltinti. 
Tais laikais lietuviškumo liaudies melodijose nieks nebandė ieškoti ir nebuvo 
kam. (Č. Sasnauskas, St. Šimkus pradėjo pagal liaudies melodijas kurti, 
bet buvo tai tik pirmieji bandymai.) Jei buvo melodija, jaunimas uoliai jų 

mokėsi ir nuoširdžiai dainuodavo. Deklamuoti eilėraščius jau buvo nusibo- 
dẹ. Pirmasis M. K. Čiurlionis „Lietuvoje“ 1910 m. apibūdino lietuvių liau- 
dies melodijų savybes. Tarp kitko, jis prisiminė ir apie J. Naujalio lenkišką 
melodijų vingiavimą, ypatingai užbaigiant kadencijas. Visos tuo laiku 
J. Naujalio parašytos melodijos yra vieno trafareto. Be minėtų, čia priklau- 
so ir „Eina garsas“, A. Baranausko žodžiams „Giedu dainelę“ ir kt. (Šia 
proga prisimintina, kad kai kada spaudoje rašoma: „M. dainas šiuo ir pa- 
skesniu metu harmonizavo Č. Sasnauskas, J. Naujalis, A. Kačanauskas“.— 
Liet. Encikl. XVII. 116 p. Dainų tekstų harmonizuoti negalima, sukuriamos 
tik melodijos, paskui jos harmonizuojamos arba sukuriama dainoms muzi- 
ka, pvz., melodeklamacija.) 

J. Naujalis paskui išleido patvarkytų ir sukurtų vien mišriam chorui 
„15 lautiškų dainų“, kur buvo ir Maironio poezijos (ji minėta pirmiau). 
Per šventes vakarėliuose Maironio dainos vis plačiau aidėdavo lietuvio 
sieloje, pranašaudamos Lietuvai auštančią dieną. J. Naujalis savo melo- 
dijomis Maironį padarė artimesnį ir suprantamesnį plačiosioms masėms. 
J. Naujalis, sukomponavęs Maironio poezijai ne mažiau kaip 25 įvairios 
nuotaikos kūrinių, nedvejojamai prisidėjo prie Maironio išpopuliarinimo. 
Prie to prisidėjo, kaip matėme pirmiau, ir kitų kompozitorių būrys. Nors tos 
anksčiau įvardytos dainos anais laikais buvo mėgstamiausios, šiandien 
koncertuose jos nebedainuojamos, retai besigirdi ir didesnieji, sudėtinges- 
nieji kūriniai. Bet jiedu, Maironis savo poezija, o Juozas Naujalis sukur- 
tąja jai muzika, drauge keliavo per visą Lietuvą, neaplenkdami ir esančių 
už Lietuvos sienų. Todėl abu pasidarė lietuviuose populiarūs, tų laikų 
pirmūnai vadovai. 


Č. Sasnausko kompozicijos „Kur bėga Šešupė“ ir „Jau slavai sukilo“ 


Susipažinę su trumpomis dainoms taikytomis kompozicijomis, pažiū- 
rėkime į sudėtingesnius kitų kompozitorių kūrinius. 

Č. Sasnauskas parašė mišriam chorui dviejų variantų „Kur bėga Še- 
šupė“. Atspausdino „Žinyčioje“ 1902 m. 4—5 nr.; „Lietuviška Muzika“ 
dvylikos numerių serijoje 1909—1910 m. (Č. Sasnausko leistoje) buvo 
išspausdintas (1 nr.) patobulintas ir antrasis variantas, daugiau išplėstas, 
butent toks, kokį dabar vartoja. M. Gustaitis „Lietuvos“ 18 nr. 1926 m. taip 
rašo apie šių kompozicijų istoriją: 

„Tuo laiku (1900 m.— J. Ž.) jau buvo gyvo reikalo kurti tautos himną. 
A. Barono „Nu Lietuva, nu Dauguva“, nors dėl karšto patriotizmo labai 
dar mėgstama iškilmėse giedoti, tačiau atsižvelgus į pereinamojo charak- 
terio turinį, kuriame, tiesa, gražiai ir trumpai suimta visa, kuo Lietuva 
anuomet sirgo, visi jos sielvartai patetingai iškelti, betgi buvo jaučiama, 
jog visuomenei kartą iš tų ligų pagijus, toji giesmė nustos gyvosios reikšmės 
ir turės užleisti vietą kitai, pastovesnei tautos minčių reiškėjai. 

V. Kudirkos „Lietuva, tėvyne mūsų“ Sasnauskui netiko: esanti sudurs- 
tyta iš lenkų ir rusų melodijų, o pirmykštė jos harmonizacija visai nevy- 
kusi... Tam reikalui Sasnauskas parašo Maironio žodžiams „Kur bėga 
Šešupė“ dvi harmonizuotas melodijas: vieną liaudžiai lengvesnę, labai 
tautišką, bet liūdną ir nedrąsią; antrą — sudėtingesnę, prasidedančią tuo 
pačiu motyvu, kaip „Petys gi į petį“ iš himno „Jau slavai sukilo“... Kompo- 
zitorius manė, kad visuomenė pasirinksianti katrą iš jų himnu. Patariau 
jiedvi išspausdinti kuriame laikraštyje, nes tuo būdu galės pasiekti platesnę 
visuomenę ir tikslą. Autorius sutiko ir, sugrįžęs į Petrapilį (buvo kalbėtasi 
Romoje — J. Ž.), giesmes atsiuntė. Netrukus iš Romos pasiunčiau jas į 
Tilžės „Žinyčią“; ten jos ir buvo atspausdintos. Visiems gerai žinoma, kaip 
netrukus tiedvi giesmės paplito skersai ir išilgai po visą Lietuvą: nebuvo 
choro, kurs jų nebūtų giedojęs, miesto ir kaimo, kur jos nebūtų skambėju- 
sios. Tai populiariausios to laiko giesmės ir dabar nenusiojusios savo 
vertės, nes tikrasis menas nemiršta... Jos buvo kiek pataisytos ir 1907 m. 
„Šaltinio“ 1 nr. atspausdintos... 

Dėl antrosios „Kur bėga Šešupė“ pažymėtina, kad ją Didžiojo Lietuvos 
Seimo (1905 m.) metu giedojo choras. Pavyko kuo puikiausiai, padarė 
didelio įspūdžio, ypač finalas „Apsaugok, Aukščiausias, tą mylimą šalį“: 
maldingi žodžiai ir muzikos crescendo bangavimas žavėte žavėjo...“ 

Antrasis variantas buvo Petrapily su choru išpildytas 1899 m. XI.13 d. 
Nors tiems patiems žodžiams buvo sukūrę taip pat J. Naujalis ir Al. Kača- 
nauskas, bet tai neliko taip giliai lietuvių sieloje kaip Č. Sasnausko. Lietu- 
voje šalia himno ta kompozicija buvo giedama tautiniuose minėjimuose. 
Tremty atsidūrę lietuviai giedodavo bažnyčiose ir susirinkimuose. Chorų 
ansambliai Vokietijoje be jos neapsieidavo. JAV visuose tautiniuose paren- 
gimuose šalia himno buvo giedamas pirmasis ir paskutinis posmai bažny- 
čiose, ypatingai pradedant Vytauto Didžiojo metais. Taip yra likę ir dabar. 
Daugely bažnyčių tautinių minėjimų proga, sumai užsibaigus, atgiedama 
visiems bažnyčioje dalyviams sustojus, jei negiedama himno. Atvykę 
tremtiniai į JAV net daugely vietų savo susirinkimus pradeda ir baigia 
„Kur bėga Šešupė“ pirmu ir paskutiniu posmu. Tokiu būdu Maironis su 
Č. Sasnausku yra gyvi lietuvių sielos guodėjai, lietuvybės balzamas. 

J. Naujalis sukūrė 1892 m. „Jau slaviškos šalys iš miego pakilo“ vyrų 
chorui (nuorašas yra Liet. Muzikologijos archyvę). Tas kūrinys pasiliko 
užmiršty. Nebuvo spausdintas. Pertaisytam Maironio tekstui į himną „Jau 
slavai sukilo. Nuo Juodmarių krašto“ Č. Sasnauskas parašė trejopai: solo 
balsui su fortepijonu, vyrų chorui su fortepijonu ir mišriam chorui su simio- 
niniu orkestru. Maironis šaukė prikelti Lietuvą: 


Jau slavai sukilo. Nuo Juodmarių krašto 
Pavasaris eina Karpatų kalnais. 

Po Lietuvą — žiema. Nei žodžio, nei rašto 
Neleidžia erelis, suspaudęs sparnais. 

Petys gi į petį, na, vyrai, kas gali, 
Sustoję į darbą už mylimą šalį, 
Prikelkime Lietuvą mūsų! 


Kompozitorius sukūrė labai karingą ir kupiną ryžto melodiją, apvilkda- 
mas rūsčia ir aštria harmonija, klausytojus žadinančia nenuleisti rankų, 
klausyti poeto balso griežtai pasipriešinti prieš erelį, neleidžiantį nei žodžio, 
nei rašto. Veikalas pradedamas pagal autoriaus pažymėjimą „drąsiai“, o 
antroje dalyje išsivysto i maršą, du sykius kartojant po kiekvieno posmo 
priedainį „Petys gi į petį“... Šioje dalyje yra kulminacinis himno punktas, 
kuris nepaprastai veikdavo koncertuose klausytojus, ypatingai vyrų chorui 
dainuojant. Šis kūrinys yra ir šiandien labai aktualus patriotinei dvasiai 
kelti. Keista, kad mūsų pajėgieji ansambliai mažai dainuoja šį žavingą 
kūrinį. Čia abu autoriai sutartinai virsta senovės milžinais, šaukiančiais 
tautą: „Prikelkime Lietuvą mūsų!“ 

Šis kūrinys buvo Č. Sasnausko išleistas serijoje „Lietuviška Muzika“ 
1909—1910 m. Petrapily. M. K. Čiurlionis apie šį himną „Vilty“ 1909 m. 
48 nr. tarp kitko pasakė: „Himnas — pasiekia savo aukštybę — yra tikras 
himnas. Lengvame, rimtame ritme iškyla plati melodija, harmonizuota 
puikiai ir stipriai, ir nuo pradžios iki galo iškilmingo stiliaus. Yra tai, be 
abejojimo, tikro įkvėpimo veikalas, ir visa širdimi linkiu, kad išsiplatintų 
Lietuvoje, kad visų būtų giedamas ir atjaučiamas“. Ten pat 39 nr. St. Šim- 
kus sakė: „Melodija pati paprasčiausia, rodos, girdėta kiekviename lietuviš- 
kame sodžiuje, Sasnausko himne virsta kažkokiu milžinišku unisonu“. 

Kodėl autorius taip vykusiai sukūrė? Dėl to, kad Maironio tekstas ug- 
ningas, o muzika programinė, vaizduojanti žodžių kovingumą prasmę. 


Užmigo Žemė 


Pažiūrėkime ir į grynos programinės muzikos veikalus, Č. Sasnausko 
parašytus Maironio žodžiams „Užmigo žemė“, mišriam chorui a capella ir 
balsui su fortepijonu. Išleisti serijoje „Lietuviška Muzika“. 

Kun. M. Gustaitis „Vilties“ 1909 m. 79 nr. rašė: „Šiame veikale „Užmi- 
go žemė“ ypač dailu ir žavi klausytojo širdį, kad puikiems elegijos žodžiams 
lygiai jautri atsiliepia melodija ir tikrai pritinka žodžių prasmei. Jau iš 
įžanginės preliudijos jauti gilų nusiminimą, kurį imitacija lyg kokiu sapnu 
dar sustiprina, ir lauki tatai veik žodžiais išreiškiant. Tačiau štai netikėtai 
išgirsti važiuojančio pašto netikėtą ragutį, kuris tarsi žadina, kelia žemę iš 
miego, bet veliui, jo aidas nyksta tuštumoje, keliauja žeme, nutyla. Tada 
įsitikinęs budrus artistas ima liūdnai giedoti „Užmigo žemė“, ir tai pasi- 
tvirtina trejopu to motto pakartojimu, melodijos sparnus vis žemyn lenk- 
damas. Paskui atsikvošėjęs dailininkas pakelia akis į dangų ir pastebėjęs, 
kad ne jis vienas budi ir jaučia, kad ir „dangaus negęsta akys sidabrinės“, 
susiramina, savo širdies troškimus palygina su neužmingančiomis dangaus 

žvaigždėmis ir drąsiai gieda: „Neužmigdys naktis žvaigždės, nenuramins 
širdies troškimų“. Dėl ko gi taip? Atsako vėl tinkama melodija, pereinančia 
į naują lonaciją: „Dvasia ko ieško, kas atspės, kad skęsta ji tarp atminimų!“ 
Su paskutiniais šiais žodžiais ir artisto ramybė skęsta atminimų bangose; 
jisai žino, kad aušrai užtekėjus žvaigždės užges — „neras tik atilsio širdis“, 
todėl tiems žodžiams melodija ir harmonija pilna nusiminimų. Čia balsui 
kassyk chromatiškai krintant žemyn, kiti harmonijos balsai tokiu pat būdu 
veržiasi aukštyn; visa tai forte moduliuojama per įvairias tonacijas, iki 
pagaliau užsibaigia Fis-dur lortis-simo. 

Kaip po audros nurimsta gamta, taip po stipriausių jausmų įtempimo 
jaunai krūtinei vėl švystelia vilties spindulėlis, ramiai išreikštas viešpatau- 
jančiojo motyvo pakartojimu, kuris kelis kartus imituoja paties akomponia- 
mento interliudijoje. 

Tačiau anot A. Mickevičiaus žodžių: 

Mintie! Tavo gilybėj hidra atminimų 
Miega, kuomet nelaimių audros žmogų spaudžia, 
O kad širdis nurimus, nagus jon suleidžia. 


(Krymo Sonetai) 


Jautrioji širdis, tų pačių atsiminimų skaudžiama, baigia savo giesmę 
begaliniu nusiminimu: „Užmigo žemė“, „Neras tik atilsio širdis: viltis ne- 
žvelgs į jos gilybes. Neras tik atilsio širdis“... 

Iš recenzento žodžių matėme, kaip kompozitorius pagal Maironio poe- 
ziją muzikinėmis kombinacijomis pavaizduoja žodžių ir sakinių reikšmę, 
panašiai kaip tapytojas piešia spalvomis paveikslą. Tai gilus dviejų didžių 
meniškų sielų susitikimas, vienas iš giliausių Maironio žodžiams sukurtųjų 
intymiai muzikinių darbų. Tas pats pasakytina ir apie chorinį veikalą, tik 
jis, nenaudodamas lortepijono palydo, kitomis chore galimomis priemonė- 
mis atsiskleidžia. 


Kiti muzikos kūriniai 


Vienas iš didžiausių kūrinių Maironio žodžiams yra parašytas K. Ka- 
vecko dideliam stipriam chorui a capella, kur reikalinga vyrų ir moterų 
pilnų chorų. Tai dvidešimt puslapių baladė „Jūratė ir Kastytis“ su greta po 
gaidomis įrašytu rusišku vertimu (vertėja M. Zamachovskaja). Išspaus- 
dinta K. Kavecko kūrinių rinkinyje „Vilniuje žydi liepos“, Vilniuje 1961 m. 

Veikalas homoioninis-polifoninis, nelengvas atlikti, nors nėra harmoni- 
nių apsunkinimų,-— jis paprastas, tik sunkumą sudaro imitacinės slinktys, 
reikalaujančios iš choro didelės įtampos. Laisvai vartojama balsų apimtis, 
intervaliniai vingiavimai kaip ritme, taip ir jų išskirstymo plan-vime. Pa- 
naudojama vietomis, kur reikalinga vaizduoti bangos, ir programinės 
muzikos būdai. Jaučiami liaudies melodijų aidai, — jie pažįstami, kažkur 

girdėti. Forma periodų kartojimuose gana griežta ir tuo būdu vienumon 
apjungia kelių dalių skirtingas slinktis ir dramatizmo momentus. Kūrinys, 
gerai atliktas, darys klausytojams įspūdį. 

Tame pačiame rinkinyje yra K. Kavecko sukurtas antras, trumpesnis 
veikalas mišriam chorui su fortepijonu, 14 puslapių „Nuo Birutės kalno“ 
(vertėja K. Arseneva). Veikalas harmonijos žvilgsniu daug sudėtingesnis, 
moduliacijos, įvairios harmoninės kombinacijos sunkina išspręsti chorui 
duotąjį uždavinį. Pats veikalas įspūdingas, triukšmingas, greitos slinkties, 
klausytojam turi užimponuoti. Reikalingas geras ir balsingas choras, leng- 
vai padalinamas į skambias, išlygintas grupes, — tokių padalinimų neven- 
giama, ir jie duoda savotiškus efektus. Pritarimas, matyti, taikytas savo 
apimtimi ir būdo sudėtingumu. orkestrui, tik čia jis duodamas fortepijonui 
paruoštas. Tokių didelių muzikinių ir taip sudėtingų dalykų iki šiol Mairo- 
nio tekstams nebuvo sukurta, — gal kas turi ką nors panašaus rankrašty. 

Be minėtų veikalų, lengva forma ir harmonija yra sukūrę visa eilė kom- 
pozitorių: — „Ten kur Nemunas banguoja“ rašė net 7 autoriai, tarpe ių 
St. Šimkus, Naujalis, A. Kačanauskas ir kt. Šiose Maironio eilėse nepapras- 
tai lengvai plaukia ritmas, skambūs turiningi žodžiai iš karto duoda muziki- 
nę apybraižą, ir todėl visas eilėraštis patrauklus kompozitoriams. Ypatin- 
gai St. Šimkaus ir A. Kačanausko kompozicijos plačiai dainuojamos solistų 
koncertuose ir dabar. 

Al. Kačanauskas 1910 m. davė dvi kompozicijas iš libreto „Kur išgany- 
mas“: solo su fort. Milvydo ariją „O kaip miela išgirsti“, o už antrąją — 
Pranciškonio ariosą „Už klystančius žmones“ net paskirta Liet. Mokslo 
Dr-jos antra premija. Bet šiedu veikalai mažai kur girdimi. 


J. Bertulis parašė melodeklamacijos fortepijonui palydint „Miškas 
ūžia“, „Mano gimtinė“. Taip pat solo balsui pagai J. Naujalio „Lietuva 
brangi“ su smuiku ir fortepijonu. Tam pačiam sąstatui J. Naujalis davė 
„Oi neverk, motušėle“. J. Gaidelis pagal Maironio baladę „Čičinskas“ pa- 
rašė 3 aktų baletą ir simfoninę poemą pagal baladę „Jūratę ir Kastytį“ 
J. Tallat-Kelpša patvarkė operiškai libreto „Nelaimingos Dangutės vestu- 
vės“. Maironis nepilnai sutiko su šiuo patvarkymu, parašė — kai ką papil- 
dydamas ir pakeisdamas — kitaip. Bet pradžiai kompozitorius davė „Oželi 
barzdotas“ dviem balsams su fortepijonu. 

Dramos veikalams, statytiems Kauno teatre,-— „Kęstučio mirtis“, „Vy- 
tautas pas kryžiuočius“ ir „Didysis Vytautas — karalius“ — kompozitoriai 
yra sukūrę muzikinį apipavidalinimą, net simioniniam orkestrui. 

Giesmių Maironis parašė mažai, bet „Marija, Marija“, J. Naujalio ir 
Č. Sasnausko kompozicijos, plačiai Lietuvoje skambėjo. Č. Sasnauskas 
parašė anksčiau už J. Naujalį, ir buvo išspausdinta „Žiburio“ 1913 m. 5 nr. 
Prieškario laikais geresnių chorų jau buvo giedama Lietuvoje. J. Naujalis 
parašė per karą, gyvendamas Vilniuje 1915 m. Jo kompozicija spausdinta 
antroje „Giesmynėlio“ laidoje 1920 m., jau nepriklausomoje Lietuvoje. 
Mažesnieji chorai bažnytkaimiuose ją giedojo. Dėl savo lengvo būdo, liau- 


523 


diškos dvasios buvo gana paplitusi. Iškilmingais atvejais buvo giedama 
Č. Sasnausko, o Karo muziejaus bokšto varpų buvo kasdien skambinama, 
mechaniškai paruoštu aparatu. Tremty atsidūrę lietuviai be jos neapsieidavo 
jokiame susibūrime, nežiūrint, kad ji savo nuotaika, melodija ir harmonija 
buvo svetima lietuvio dvasiai ir sunkesnė už J. Naujalio. Amerikoj dažnai 
ir ne bažnytinių susirinkimų proga ji giedama iki šiol, nekalbant apie bažny- 
čioje per pamaldas arba kai kur sekmadieniais po sumos. 

Vytauto Didžiojo metais jungtinių chorų iškilmingai buvo giedama, 
sudarydama didelį įspūdį tūkstantinėms minioms, susirinkusioms į šv. 
Patricko katedrą New Yorke, taip pat ir Bostone, kur kardinolas O'Connell 
laikė pamaldas. Ta proga jis ta giesme labai pasigėrėjo pareikšdamas: „Jei 
bent vieną tokią iškilmingą giesmę airiai turėtų, būtų laimingi“. Kardinolas 
buvo parašęs nemažai giesmių ir, kaip didelis muzikos mėgėjas, apie bažny- 
tines giesmes nusimanė. J. Naujalio sukurtoji, nors ir labai meniška, giliai 
tikybinės nuotaikos, pasiliko užmaršty. 

Maironio poezijos yra ir plokštelėse. Štai čia jų nors ir ne visas sąrašas, 
o tik Columbia Co.: 

J. Butėnas, 3. Kad širdį tau skausmas — R. Juška ir kt. 

Mūsieji kompozitoriai sudarė, remdamiesi Maironio kūryba, nepaprastai 
įdomią poezijos-muzikos grandinę, pradedant kareiviams skirtomis daino- 
mis („Kur lygūs laukai“, „Tu girele, iu žalioji“ ir kt.), solo su fortep. Toliau 
eina trio (balsas, smuikas, fortep.), mišriam chorui, lygių balsų chorui, 
solo su mišriu choru („Brolybės daina“ — J. Gruodžio, „Vasaros nak- 
tys“ — Al. Kačanausko), simfoninė poema, 2 baletai ir dramoms simfoni- 
niai įtarpai, melodeklamacijos, giesmės. Tai apima per 100 kūrinių. Tai 
milžiniškas Maironio įnašas lietuviškoje poezijos-muzikos srityje. Maironis 
savo poezija davė progos kompozitoriams reikštis, o šie savo įvairia kūryba 
dar daugiau kėlė Maironio vardą mūsų tautoje. Jei ne kompozitoriai, šian- 
dien Maironis nebūtų taip gyvas mūsų tarpe, kaip jis yra, o daugelis kompo- 
zitorių nebūtų turėję progos taip pasireikšti, ypatingai šiandien taip artimais 
mums kūriniais: „Marija, Marija“, „Kur bėga Šešupė“ — Č. Sasnauskas, 
„Jaunimo giesmė“ — J. Naujalis ir kai kuriais paskesniais: „Mano gimti- 
nė“ — St. Šimkus ir Al. Kačanauskas, „Jau slavai sukilo“ — Č. Sas- 
nauskas, „Burtai“ — J. Gruodis ir eilė kitų. Tokį milžiną, sugebėjusį šią 
grandinę nueiti, kol kas teturime tik vieną — MAIRONĮ! 


Maironio Raštų II tome nuotraukos paraše „Su M. Vaitkumi Bernotų 
vienkiemyje“, Maironio giminių nuomone, vieta nurodyta neteisingai. 

